
ką žmogus jau saugo atmintyje. 
Eduardo Mallea 


Jis pabudo, pramerkė akis. Kambario aplinkos kol kas dar net nesuvo- 
kė: pernelyg giliai buvo nugrimzdęs į tą nebūtį, iš kurios ką tik išniro. 
Jam stigo energijos mėginti susigaudyti, kokiame erdvės ir laiko taške 
atsidūręs, ūpo - juo labiau. Jis buvo kažkur, sugrįžęs per beribes platu- 
mas iš niekur, ir pačioje savo esybės šerdyje juto glūdintį neaprėpiamą 
liūdesį, tačiau tas liūdesys ramino, nes tik jis vienintelis buvo pažįsta- 
mas. Jokios kitos paguodos jam nė nereikėjo. Labai patogiai įsitaisęs, 
visiškai atsipalaidavęs jis dar valandėlę gulėjo nekrustelėdamas, pa- 
skui jį įklampino lengvo pusiaumiegio akimirksnis, kitąsyk užeinantis 
po ilgo ir gilaus miego. Staiga jis vėl atsimerkė, dirstelėjo į laikrodį ant 
riešo. Padarė tai vien reflekso paakintas, mat išvydęs, kiek valandų, tik 
dar labiau suglumo. Jis atsisėdo, apsidairė po neskoningai įrengtą kam- 
barį, prispaudė delną prie kaktos ir, giliai atsidusęs, vėl išsitiesė lovoje. 
Tačiau dabar jau buvo galutinai išsibudinęs; dar kelios sekundės - ir 
jau suvokė, kur esąs, susigaudė, kad jau vėlyva popietė, o jis miegojęs 
nuo pat priešpiečių. Jis išgirdo žmonos žingsnius kitame kambaryje: 
šlepetėmis apautų kojų šiurenimą lygiomis, plytelėmis išklotomis grin- 
dimis, ir šis garsas dabar ramino, mat jis jau buvo pasiekęs tokį sąmo- 
ningumo lygmenį, kai paprasčiausiai suvoki, kad tikrai esi gyvas, jau 
nebepakako. Ir vis dėlto buvo pasiutusiai sunku susitaikyti su tuo siauru 
kambariu aukštomis lubomis su išsikišusiomis sijomis, didžiuliais, prės- 
kais, nuobodžių spalvų piešiniais, marginančiais visas sienas, uždarytu 
langu, įstiklintu oranžiniu ir raudonu stiklu. Jis nusižiovavo: kamba- 
ryje tiesiog nebuvo kuo kvėpuoti. Dar valandėlė, ir jis išsiropšiąs iš 


aukštos lovos, atlaposiąs langą - ir tą pat akimirksnį prisiminsiąs, ką 
sapnavęs. Kitapus lango stiklo —- oras, stogai, miestelis, jūra. Kai jis 
šitaip stovėsiąs ir žiūrėsiąs pro langą, vakaro vėjo vėsinamu veidu, sap- 
nas būtinai sugrįšiąs. Tačiau kol kas galėjo tik tysoti lovoje, lėtai alsuo- 
damas, beveik pasiruošęs ir vėl nugrimzti į snaudulį, kone paralyžiuotas 
beoriame kambaryje, nelaukdamas sambrėškio, tiesiog nesijudindamas 
iš vietos, kol jis ateis. 

D'Eckmiūbl-Noiseux kavinės terasoje keletas arabų gurkšnojo mine- 
ralinį vandenį; tiktai raudoni, įvairių atspalvių jų fesai ir skyrė juos iš 
visos kitos uosto publikos. Vilkėjo jie europietiškus drabužius, bet vi- 
siškai nupilkusius ir sučiurusius - beveik neįmanoma buvo įspėti, kaip 
vienas ar kitas rūbas atrodė kadaise. Pusnuogiai batų valytojai ber- 
niūkščiai tupėjo prie savo dėžių visai nukeipę, nesivargindami net kils- 
telėti rankos nuvyti musių, ropojančių veidu. Pačioje kavinėje oras buvo 
kiek vėsesnis, bet toks pat užsistovėjęs, nejudantis, trenkė išsivadėjusiu 
vynu ir šlapimu. 

Prie stalo pačiame tamsiausiame kampe sėdėjo trejetas amerikiečių: 
du jaunyvi vyriškiai ir moteris. Jie kalbėjosi pusbalsiu, pažvelgęs galė- 
jai pamanyti, kad jiems skirtas viso pasaulio laikas. Vienas vyriškių, 
liesas, kiek perkreiptu, surukusiu veidu, lankstė kelis didelius įvairias- 
palvius žemėlapius, kuriuos prieš valandėlę buvo paklojęs ant stalo. Jo 
žmona, suirzusi, bet negalėdama atplėšti akių, stebėjo kruopščius jo 
judesius: jai žemėlapiai buvo baisi nuobodybė, o jis niekad nepraleis- 
davo progos užmesti akies į juos. Netgi tais per dvylika santuokinio 
gyvenimo metų gana retais ir neilgai trukdavusiais laikotarpiais, kai 
jie sėsliai įsikurdavo vienoje vietoje, pakakdavo jam pamatyti žemėla- 
pį, kad tučtuojau į jį įniktų; žiūrėk, čia pat jau ima planuoti ir kokią 
nors dar vieną neįmanomą kelionę, kuri, būdavo, kitąsyk net virsta 
realybe. Apibūdinimas „turistas“ jam visiškai nepatiko - jis laikė save 
keliautoju. Pasak jo, viena detalių, skiriančių turistą nuo keliautojo, 
buvo kelionės trukmė. Turistas po kelių savaičių ar mėnesių paprastai 

jau skubinasi grįžti namo, o keliautojas, kurio namai gali būti bet kur, 
juda lėtai, jis metų metus praleidžia kelyje, kraustydamasis iš vienos 
šios žemės kertės į kitą. Galų gale jam netgi būtų sunku išsirinkti, ku- 
rią iš daugelio vietų, kur jo gyventa, galėtų vadinti tikraisiais namais. 
Prieš karą labiausiai savas jautėsi Europoje ir Artimuosiuose Rytuose, 
per karą — Vest Indijoje ir Pietų Amerikoje. O ji lydėjo jį visose kelionė- 
se, nesiskųsdama nei pernelyg dažnai, nei pernelyg karčiai. 

Šiuo metu jie buvo ką tik perplaukę Atlanto vandenyną - pirmą kar- 
tą nuo 1939-ųjų - apsikrovę begale bagažo ir nusiteikę laikytis kuo 
atokiau nuo karo palytėtų teritorijų. Pasak jo, tai buvo dar vienas reikš- 
mingas skirtumas tarp turisto ir keliautojo: pirmasis taikstosi su sava 
civilizacija tokia, kokia ji yra, antrasis elgiasi visai kitaip - keliautojas 
lygina savo civilizaciją su kitomis ir atmeta tuos elementus, kurie ne- 
įtinka jo skoniui. Karas kaip tik ir buvo vienas tų techninio amžiaus 
aspektų, kuriuos jam norėjosi užmiršti. 

Niujorke jie išsiaiškino, kad Šiaurės Afrika ir yra viena iš nedauge- 
lio tokių vietų, kurias jie galėjo pasiekti laivu. Kadaise, studijuodamas 
Paryžiuje ir Madride, jis jau buvo ten lankęsis, tad jam atrodė, jog 
Šiaurės Afrika — pati ta vieta pagyventi kokius metus; šiaip ar taip, iš 
ten - tik ranka paduoti iki Ispanijos bei Italijos, taigi, jeigu kas nesu- 
siklostytų, visuomet galima persikelti į vieną šių šalių. Vakarykščiai 
nedidelis krovininis laivas iš jaukių savo vidurių išspjovė juos, prakai- 
to išpiltus ir nerimo krečiamus, į karščiu tvoskiančią prieplauką, kur 
gana ilgai į atvykėlius niekas nekreipė išvis jokio dėmesio. Kol šitaip 
stovėjo, kaitrios saulės kepinamas, jis jau beveik gundėsi lipti atgal į 
laivą ir tęsti kelionę iki Stambulo, bet, šitaip pasielgdamas, neišvengia- 
mai apsijuoktų - juk pats ir buvo tas, kuris įtikino kitus plaukti į Šiau- 
rės Afriką. Tad dalykišku žvilgsniu nužvelgė prieplauką, mestelėjo ke- 
lias saikingai nepalankias pastabas apie uostą - tuo ir baigė, tylomis 
nusprendęs pirma pasitaikiusia proga traukti į žemyno gilumą. 

Antrasis prie stalo sėdintis vyras, netgi tada, kai užsičiaupdavo, ne- 
siliaudavo po nosimi švilpavęs kažkokių paprastučių, nereikšmingų me- 
lodijų. Jis buvo keleriais metais jaunesnis, tvirčiau suręstas ir kone ne- 
padoriai gražus - tikras vėlyvojo Paramount studijos etapo etalonas, 
ką jam neretai sakydavo mergina. Glotniame jo veide išvis retai galėjai 
įžvelgti kokią nors išraišką, tačiau bruožai buvo tokie, kad esant ra- 
mybės būsenai veidas tiesiog spinduliuodavo visa apimantį sotų pasi- 
tenkinimą. 

Visi trys žvelgė į dulkėtą, popietės karščiu tvoskiančią gatvę. 

— Karas, be jokios abejonės, paliko čia pėdsaką. 

Smulkaus sudėjimo, šviesiaplaukė, alyvų atspalvio oda, ji pasižymė- 
jo tokiu skvarbiu žvilgsniu, kad jis sėkmingai nustelbdavo jos grožį. 
Kartą išvydus jos akis, visas veidas tarytum nublankdavo, o jei vėliau 
kas mėgintų prisiminti jos atvaizdą, įsitikintų, jog atmintis išsaugojo 
tik veriančio, klausiamo plačiai išplėstų akių žvilgsnio galią. 

— Nieko nuostabaus. Juk armijos šią žemę trempė ištisus metus, jei 
ne ilgiau. 

— Atrodo, lyg ir galėtų būti šiame pasaulyje kokia jų neliesta viete- 
lė, - tarė mergina. Tai sakydama, ji norėjo pamaloninti savo vyrą, mat 
jau gailėjosi prieš valandėlę suirzusi dėl tų jo žemėlapių. Jis suprato, 
kad tuo ji stengiasi įtikti jam, bet nesusigaudė kodėl, tad nekreipė dė- 
mesio. 

Antrasis vyriškis globėjiškai nusijuokė, ir jis nedelsdamas prašneko. 

— Palikta specialiai tau, ar ne? - tarė jos vyras. 

— Mums. Pats žinai, kad tau visa tai taip pat bjauru kaip ir man. 

— Kas - visa tai? - jis pastatė šerį gynybai. - Jei kalbi apie šitą sučiu- 
rusią grūdalynę, iškilmingai vadinančią save miestu, tuomet - taip. Bet 
aš, po šimts galų, vis tiek mieliau rinkčiaus sėdėti čia, nei švinkti Jung- 
tinėse Valstijose. 

Ji pasiskubino pritarti: 

— Na taip, žinoma. Aš neturėjau omeny nei šito miesto, nei kokios 
kitos konkrečios vietos. Kalbėjau apie visą tą siaubą, kuris neišvengia- 
mas visur, po bet kokio karo. 

— Na jau, Kite, - įsiterpė antrasis. - Juk tu nė neprisimeni jokio kito 
karo. 

Ji visiškai jo nepaisė. 

— Bet kurios šalies žmonės vis labiau supanašėja su visų kitų šalių 
žmonėmis. Nelieka nei savitumo, nei grožio, nei idealų, nei kultūros — 
nieko, ničnieko. 

Jos vyras ištiesė ranką, patapšnojo jai plaštaką. 

— Tavo tiesa. Tavo tiesa, - tarė šypsodamasis. - Visa kas taip nupil- 
kę, o ilgainiui tik dar labiau pilkės. Tačiau esama ir tokių vietų, kurios 
išlieka atsparios šitam užkratui kur kas ilgiau, nei manai. Pamatysi, 
čia, Sacharoje... 

Iš radijo kitoje gatvės pusėje atsklido isteriškas koloratūrinio sopra- 
no žviegimas. Kitė nusipurtė. 

— Verčiau dingstame iš čia, - ištarė. - Gal dar suskubsime šito iš- 
vengti. 


13 


Lyg pakerėti jie klausėsi arijos, kuri, artėdama prie pabaigos, tradi- 
ciškai ruošė klausytoją neišvengiamai aukštai finalinei gaidai. 

Galiausiai Kitė tarė: 

— Ką gi, jei jau pasibaigė, galiu ramiai užsisakyti dar vieną Oulmes 
mineralinio vandens butelį. 

— Dievulėliau, vėl siurbsi į save tas dujas? Žiūrėk, kad nenuskris- 
tum. 

— Žinau, žinau, Taneri, - patikino ji, - bet negaliu galvoti apie nieką 
kita, tik apie vandenį. Viskas, kad ir į ką pažiūrėčiau, sukelia troškulį. 
Dabar pirmąsyk pajutau, kad galėčiau kartą atsigerti ir liautis. Bet to- 
kiame karštyje negaliu gerti nieko stipresnio. 

— Dar vieną perno? - Taneris atsigręžė į Portą. 

Kitė suraukė antakius. 

— Jeigu tai būtų tikras perno... 

- Jis visai neblogas, - pareiškė Taneris, kai padavėjas dunkstelėjo 
ant stalo mineralinio vandens butelį. 

— Ce n'est pas du vrai Pernod?* 

— Ši, si, c'est du Pernod**, - atsakė padavėjas. 

— Gal ir reikėtų dar po vieną, - tarė Portas, abejingai dėbsodamas į 
savo stiklą. Kol padavėjas pasitraukė, nė vienas netarė nė žodžio. Sop- 
ranas kitapus gatvės užtraukė kitą ariją. 

— Išsijungė! — užriko Taneris. Lauke pylimu pradžeržgęs tramvajus 
su tilindžiuojančiu varpeliu akimirką nustelbė muziką. Pro stoginės 
kraštą jie įžiūrėjo saulėkaitoje nulinguojantį automobilį atviru stogu. 
Jis buvo prisigrūdęs žmonių sučiurusiais drabužiais. 

Portas tarė: 

— Vakar sapnavau tokį keistą sapną. Iš paskutiniųjų stengiausi jį pri- 
siminti, ir štai - pavyko. 

— O ne! - jausmingai sušuko Kitė. - Sapnai - tokia nuobodybė! Su- 
simildamas! 

— Tau tikrai nepatiks! - jis nusijuokė. - Bet aš vis tiek papasakosiu. 

Jis ištarė tai kažkaip nuožmiai, galėjai pamanyti - tyčia pabrėžda- 
mas žodžius, bet Kitė, vos dirstelėjusi į jį, išsyk pajuto, kad jis, atvirkš- 
čiai, stengiasi tramdyti užkunkuliavusį nirtulį. Ji nurijo žodžius, jau 
kirbančius ant liežuvio galo. 

— Pasistengsiu trumpai. - Jis nusišypsojo. - Suprantu, kad išklausy- 
dami darote man paslaugą, bet jei vien tik galvosiu apie sapną, man 


* Tai ne tikras perno? (Pranc.) Čia ir kitur - vert. past. 
** Taip, taip, tai perno. (Pranc.) 

nepavyks išsaugoti jo atminty. Buvo diena; sėdėjau traukinyje, kuris 
lėkė vis labiau didindamas greitį. Man dingtelėjo: „Kalnuose mes mik- 
liai įsiversime į milžinišką lovą su pūkų patalais.“ 

Taneris vylingai tarstelėjo: 

- Tau reikėtų pasklaidyti Madam La Hif Čigonišką sapnininką. 

— Užsičiaupk. Ir tada pagalvojau, kad jei tik panorėčiau, galėčiau 
nugyventi gyvenimą iš naujo: nuo pat pradžių iki dabartinės akimir- 
kos, ir viskas būtų lygiai taip pat, kaip buvo, viskas iki menkiausios 
smulkmenos. 

Kitė nusiminusi užsimerkė. 

— Kas tau nutiko? - parūpo jam. 

— Man atrodo, tu išties neatidus ir elgiesi labai egoistiškai, šitaip 
užkardamas mums tokius dalykus, nors ir žinai, kaip mums nuobodu. 

— Užtat man pačiam labai smagu. 

Jis taip ir suspindo. 

— Be to, galiu lažintis: Taneris tikrai nori pasiklausyti iki galo. Argi 
ne? 

Taneris nusišypsojo. 

— Sapnai - mano arkliukas. Aš savąjį La Hif sapnininką moku at- 
mintinai. 

Kitė pramerkė vieną akį ir dėbtelėjo į jį. Padavėjas atnešė gėrimus. 

— Taigi riktelėjau pats sau: „Ne! Ne!“ Nepakenčiama buvo vien min- 
tis, kad teks iš naujo su visomis smulkmenomis išgyventi visus siaubus, 
visas kančias. Bet paskui, lyg ir be jokios priežasties, pažvelgiau pro 
langą į medžius ir išgirdau savo paties balsą, tariantį: „Taip!“ Ir supra- 
tau, kad mielai sutikčiau viską patirti dar kartą - vien tam, kad galė- 
čiau dar sykį užuosti pavasarį, kvepiantį taip pat, kaip kvepėjo mano 
vaikystėje. Ir tuoj pat susivokiau, kad jau per vėlu, mat tuo metu, kai 
galvojau: „Ne!“, pakėliau ranką ir išsilaužiau priekinius dantis, visai 
lengvai, tarsi jie būtų iš gipso. Traukinys jau buvo sustojęs, aš gniau- 
žiau savo dantis saujoje ir staiga pravirkau. Juk žinai, kaip šiurpu kitą- 
syk būna užsikūkčioti sapne, kai rauda purto tave lyg žemės drebėji- 
mas? 

Kitė kliūdama pakilo nuo stalo ir pasuko prie durų su lentele Da- 
mes. Jos veidu sruvo ašaros. 

- Tegul eina, - nuramino Portas Tanerį, kurio veide atsispindėjo rū- 
pestis. - Ji tiesiog išsekusi. Karštis baigia ją visai nugaluoti. 

Jis sėdėjo lovoje vienais šortais ir skaitė. Durys, jungiančios du jų kam- 
barius, buvo atviros, taip pat ir langai. Virš miesto ir uosto lėtus ratus 
suko švyturio spindulys, padriką, chaotišką gatvės eismą be paliovos 
skrodė šaižus elektrinio signalo čirpimas. 

— Ar tik ten, gretimame name, ne kinas? - šūktelėjo Kitė. 

— Tikriausiai, - atsiliepė jis vien tam, kad atsilieptų, neatitraukda- 
mas akių nuo knygos. 

— Įdomu, kokį filmą rodo? 

— Ką? — jis nuleido knygą. - Tik nesakyk, kad norėtum nueiti. 

— Ne. - Jos balse nuskambėjo abejonė. - Šiaip, smalsu. 

— Galiu tau pasakyti, ką rodo. Filmas arabų kalba, vadinasi Išnuo- 
mojama nuotaka. Bent jau taip parašyta iškaboje. 

— Neįtikėtina. 

— Tai jau taip. 

Ji įslinko į kambarį, mąsliai pešdama cigaretę, kokią minutę žings- 
niavo ratu. Jis pakėlė galvą. 

— Kas yra? - paklausė. 

— Nieko. - Ji sustojo. - Jaučiuosi šiek tiek prislėgta, štai ir viskas. 
Nereikėjo tau pasakoti to sapno Tanerio akivaizdoje. 

Jam taip ir neapsivertė liežuvis paklausti: „Tai štai dėl ko tu ver- 
kei?“ Jis pasakė kitką: 

— Tanerio akivaizdoje! Juk aš ir pasakojau sapną jam, taip pat, kaip 
ir tau. Pamanykite, sapnas! Kodėl tu viską šitaip imi į širdį? Ir kas čia 
tokio, kad jis sužinojo apie sapną? Kuo tau kliūva Taneris? Juk pažįs- 
tame jį jau penkerius metus. 

— Pernelyg mėgsta laidyti liežuvį. Pats žinai. Aš juo nepasitikiu. Am- 
žinai iš degtuko vežimą priskaldys. 

— Kaip manai, su kuo jis čia gali liežuvauti? - suirzo Portas. 

Savo ruožtu susinervino ir Kitė. 

— Nagi, ne čia! - šūktelėjo. - Atrodo, tu užmiršti, kad vieną gražią 
dieną mes vis dėlto grįšime į Niujorką. 

- Žinau, žinau. Sunkoka patikėti, bet tikriausiai kaip tik taip ir bus. 
Gerai. Tarkime, jis prisimins kiekvieną smulkmeną ir išpasakos visiems 
mūsų pažįstamiems - tai kas? 

— Šitoks žeminantis sapnas. Nejaugi pats nesupranti? 

— A, paistalai! 

Stojo tyla. 

— Ką jis, tavo manymu, žemina? Tave ar mane? 

Ji neatsakė. Jis neatlyžo: 

— Ką turėjai omeny sakydama, kad nepasitiki Taneriu? Kuria 
prasme? 

— Na, iš tikrųjų gal ir pasitikiu. Bet kai jis yra šalia, niekad negaliu 
visiškai atsipalaiduoti. Niekada nejutau, kad jis būtų artimas draugas. 

— Labai gražu taip sakyti dabar, kai esame čia drauge su juo! 

— Nagi, viskas gerai. Iš tikrųjų jis man patinka, netgi labai. Nesup- 
rask neteisingai. 

— Bet kažką tu juk turėjai omeny! 

— Žinoma, kai ką turėjau omeny. Bet tai nesvarbu. 

Ji nusliūkino atgal į savo kambarį. Jis valandėlę suglumęs dar tysojo 
žvelgdamas į lubas. 

Paskui vėl pasiėmė knygą, bet, vos pradėjęs skaityti, vėl padėjo į 
šalį. 

— Tikrai nenori nueiti pasižiūrėti Išnuomojamos nuotakos? 

— Aišku, kad nenoriu. 

Jis užvertė knygą. 

— Ko gero, išeisiu kokį pusvalandį pasivaikščioti. 

Jis pakilo, apsivilko sportinius marškinėlius, užsitempė dryžuotos 
medvilnės kelnes, susišukavo. Ji sėdėjo savo kambaryje prie atviro lan- 
go ir dildė nagus. Jis pasilenkė ir pabučiavo ją į sprandą, kur šviesūs 
šilkiniai plaukai banguotomis gijomis vijosi aukštyn. 

—- Nuostabūs kvepalai. Įsigijai čia? — jis triukšmingai vertindamas 
pauostė. Paskui jau pasikeitusiu balsu paklausė: - Ką vis dėlto norėjai 
pasakyti apie Tanerį? | 

- Ak, Portai, dėl Dievo meilės! Nenristok dėl šito! 

— Gerai, gerai, mažute, - nuolaidžiai tarė jis, bučiuodamas ją į petį. 
Ir pridūrė neva tyros nekaltybės kupinu balsu: - Bet gal galėčiau bent 
pagalvoti apie tai? 

Ji patylėjo, kol jis pasiekė duris. Paskui kilstelėjo galvą; jos balse 
buvo justi nuoskauda: 

— Šiaip ar taip, tau tai kur kas svarbiau nei man. 

— Netrukus grįšiu, - pasakė jis. 

Jis žingsniavo gatvėmis, nejučia sukdamas į vis tamsesnius užkaborius, 
mėgaudamasis vienuma ir veidą glostančia nakties vėsa. Gatvėse šur- 
muliavo minia. Praeiviai užkliudydavo jį prasilenkdami, vietiniai žval- 
gėsi pro duris ir langus, nesislėpdami dalijosi nuomonėmis apie jį - iš 
veidų jis negalėjo įspėti, ar jie nusiteikę palankiai, ar ne - o kitąsyk net 
sustodavo, vien tam, kad galėtų paspoksoti į jį. 

„Kažin ar jie draugiški? Jų veidai - bereikšmės kaukės. Visi atrodo 
taip, tarytum būtų tūkstančio metų amžiaus. Tų varganų energijos li- 
kučių, kuriuos jie dar turi, pakanka nebent aklam masiniam troškimui 
išgyventi, mat nė vienas neprivalgo tiek, kad įgytų daugėliau asmeni- 
nių gyvybinių galių. Bet ką jie gali manyti apie mane? Ko gero, išvis 
nieko negalvoja. Kažin ar kuris nors iš jų pultų į pagalbą, jei mane 
ištiktų kokia nelaimė? O gal taip ir likčiau voliotis gatvėje, kol mane 
aptiktų policija? Ir koks motyvas galėtų paskatinti juos man padėti? 
Net religijos, ir tos jie nebeturi. Ar jie musulmonai, ar krikščionys? Nė 
patys nežino. Jiems terūpi pinigai, o kai jų gauna, terūpi prisikimšti 
skrandžius. Ir kas čia tokio? Kodėl šitaip apie juos galvoju? Kodėl, 
atsidūręs tarp jų, jaučiuosi kaltas dėl to, kad esu sočiai pavalgęs ir 
sveikas? Vis dėlto kančių visiems žmonėms padalyta po lygiai, kiekvie- 
nam tenka ištverti tą pačią paskirtąją dalį...“ Jausmai primygtinai jam 
tvirtino, kad pastarasis teiginys toli gražu nėra teisingas, bet tuo metu 
jam buvo tiesiog būtina tuo tikėti: ne visuomet lengva ištverti alkanų 
žmonių žvilgsnius. Tik įtikėjęs mintimi apie tolygų kančios pasiskirsty- 
mą, jis galėjo lyg niekur nieko vaikštinėti gatvėmis. Tarytum kažkuris 
iš jų neegzistuotų: arba jis pats, arba visi tie žmonės. Ir viena, ir kita 

buvo įmanoma. Tą dieną viešbučio kambarinė ispanė buvo pasakiusi 
jam: „La vida es pena“*. „Žinoma“, - atsakė jis, nors, vos prasižiojęs, 
pajuto, kaip neteisingai šitai skamba jo lūpose, tada paklausė pats sa- 
vęs, ar gali koks nors amerikietis iš tikrųjų susitaikyti su tokiu gyveni- 
mo apibrėžimu, kuris paverčia jį kentėjimo sinonimu. Tačiau tą aki- 
mirksnį jis visiškai pritarė jos teiginiui, mat moteris buvo sena ir 
surukus!, ir taip akivaizdžiai išmesta už gyvenimo borto. Daugelį metų 
jis šventai tikėjo, kad tikrąją realybę ir gyvenimo skonį gali pažinti 
tiktai bendraudamas su darbininkų klase. Ir nors dabar jau labai gerai 
žinojo, kad tiek jų mąstymo, tiek kalbos formuluotės tokios pat šablo- 
niškos 1r sustabarėjusios kaip ir bet kurio kito sluoksnio, taigi lygiai 
taip pat nepajėgios atskleisti visos tiesos gelmės, jis neretai susizgrib- 
davo vis dar laukiąs, nors ir neturėdamas jokio tvirto pagrindo puose- 
lėti vilčių, kad iš jų burnos vis dėlto gali pažirti išminties perlai. Jis 
žingsniavo gatve ir netikėtai sau pačiam suvokė, kaip smarkiai nervi- 
nasi - tai neabejotinai bylojo nesąmoningas judesys: dešiniosios ran- 
kos smiliumi jis nejučia braižė ore aštuoniukes. Jis atsiduso ir valios 
pastangomis prisivertė liautis. 

Nuotaika šiek tiek praskaidrėjo, kai jis išniro į gana skaisčiai apš- 
viestą aikštę. Visose keturiose aikštės kraštinėse įsikūrusios kavinės sta- 
liukus ir kėdes buvo išsistačiusios ne tik ant šaligatvio, bet ir važiuoja- 
mojoje dalyje, tad joks transportas niekaip nebūtų prasmukęs skersai 
aikštės, jų nekliudydamas. Aikštės centre žaliavo mažulytis parkelis, 
kurį puošė keturi platanai, apkarpyti taip, kad primintų išskleistus skė- 
čius. Po medžiais vėlėsi geras tuzinas visokiausio dydžio šunų, jie riti- 
nėjosi, susigrūdę į vieną kupetą, piktai kiauksėdami. Portas lėtai žings- 
niavo per aikštę, stengdamasis nepasipinti skalijančiai rujai ant tako. 
Kai atsargiai slinko po medžiais, staiga suvokė, kad su kiekvienu žings- 
niu kažkas grikši po kojomis. Visa žemė buvo nusėta kažkokiais stam- 
biais vabzdžiais, užmynus kieti jų kiaukutai sprangiai trekštelėdavo ir 
sprogdavo, ir net taip garsiai, kad garsas pasiekdavo Porto ausis, prasi- 
mušdamas netgi per šunų skalijimą. Jis suvokė, kad kitu atveju, susi- 
dūrus su šitokiu reiškiniu, jį persmelktų šleikštulys, bet šįvakar jį apėmė 
kažkoks nepaaiškinamas vaikiškas triumfo jausmas. „Nagi, nuklam- 
pojau šunkeliais, na ir kas?“ Keletas šen ten už staliukų išsibarsčiusių 
žmonių daugiausia tylėjo, bet jeigu jau prabildavo, jis išgirsdavo visas 
tris miesto kalbas: arabų, ispanų ir prancūzų. 


* Gyvenimas yra skausmas. (Isp.) 

Gatvė pradėjo vos pastebimai leistis žemyn; tai jį nustebino, mat jis 
manė, kad visas miestas išsidėstęs šlaite, palaipsniui žemėjančiame uosto 
pusėn, ir jis tyčia pasirinko kryptį ne jūros link, o atvirkščiai, gilyn į 
sausumą. Vis labiau tirštėjo ore plūduriuojantys kvapai. Tai buvo pa- 
čių įvairiausių kvapų mišinys, bet kiekviena jo sudedamoji dalis trenkė 
kokiomis nors atliekomis ar nešvarumais. Šitaip priartėjęs prie kitomis 
aplinkybėmis užgintų elementų, jis pajuto džiugesio pliūpsnį. Ir visiš- 
kai atsidavė iškrypėliškam malonumui, kurio sėmėsi tiesiog mechaniš- 
kai perkeldamas į priekį vieną koją, paskui - kitą, nors ir suvokė esąs 
pavargęs. „Staiga suprasiu, kad jau apsigręžiau ir traukiu atgal“, — 
dingtelėjo jam. Bet - nė akimirkos ne anksčiau, nes tik pats vienas 
nuspręsiąs, kada jau reikėtų apsisukti. Poreikis žingsniuoti savo pėdsa- 
ku į priešingą pusę vis tarytum pats atsidėliojo iš vienos akimirkos į 
kitą. Pagaliau išsisklaidė ir nuostaba, nes sąmonėje ėmė formuotis iš- 
sklidusi vizija. Jis regėjo Kitę: ji sėdėjo prie atviro lango, tvarkėsi na- 
gus ir žvalgėsi į miestą. Slenkant minutėms, vaizduotė vis įkyriau bru- 
ko jam šį reginį, kol pagaliau jis nesąmoningai ėmė jaustis pagrindiniu 
veikėju, o Kitė buvo jo žiūrovas. Pats jo egzistencijos svarumas tą aki- 
mirką buvo pagrįstas prielaida, kad ji nepajudėjo iš vietos, kad vis dar 
ta pačia poza tebesėdi prie lango. Jam atrodė, kad ji, šitaip sėdėdama, 
vis dar įžiūri jį: mažytę ir labai tolimą figūrėlę, ritmingai žingsniuojan- 
čią šlaitu aukštyn ir žemyn, per šviesos lopus ir šešėlius; atrodė, kad tik 
ji viena žino, kada jis apsigręš ir patrauks atgal. 

Čia gatvių žibintai gerokai praretėjo, pačios gatvės buvo jau negrįs- 
tos. Tačiau nutekamuosiuose grioveliuose vis dar murkdėsi vaikai, žai- 
džiantys su šiukšlėmis, kliegiantys skardžiais balsais. Staiga jam į nu- 
garą kaukštelėjo akmenukas. Jis žaibiškai atsigręžė, bet buvo pernelyg 
tamsu, kad įžiūrėtų, iš kur atskriejo užtaisas. Dar kelios sekundės, ir 
kitas akmuo, atlėkęs jau iš priešais, įgėlė į kelį. Prietemoje Portas įžiū- 
rėjo priekyje pabirusį pulkelį vaikiščių. Iš kitos pusės atšvilpė dar keli 
akmenys, šįsyk — ne tokie taiklūs. Paėjėjęs kiek tolėliau ir atsidūręs 
apšviestame plote, jis sustojo ir atsigręžęs bandė įžiūrėti dvi akmeni- 
mis kovojančias grupes, bet vaikiščiai išsibarstė tamsoje, tad Portas vėl 
patraukė pirmyn, tokiu pat mechanišku, ritmingu žingsniu kaip ir anks- 
čiau. Tiesiog į veidą pūtė šiltas ir sausas, iš priešakyje susitelkusios 
tamsos atlekiantis vėjas. Uosdamas jo nešamas paslapties kruopelytes, 
Portas ir vėl pajuto užplūstantį neįprastą dvasinį pakilimą. 

Nors kelias, kuriuo jis žingsniavo, vis menkiau priminė miesto gatvę, 
atrodė, kad miestas nė neketina pasiduoti: abipus kelio vis dar gūžėsi 

trobesiai. Dar šiek tiek toliau gatvės žibintai ir suvisai išnyko, trobos 
kūpsojo tamsios ir nebylios. Pietys vėjas švilpė per plikus kalnus, kurie 
neįžiūrimi dunksojo toli pietų pusėje, per neaprėpiamą druskožeminę 
dykumą iki pat miesto pakraščių, šiaušdamas dulkių užuolaidas, ku- 
rios ropštėsi kalvos šlaitais iki keteros ir išsisklaidydavo ore virš uosto. 
Dabar jis stovėjo nekrustelėdamas. Jau buvo neabejotinai praėjęs pa- 
skutinį priemiesčių karoliuką, užvertą ant miesto siūlo. Už galinio tro- 
besio akmenimis ir atliekomis grįstas kelias staigiai smigo žemyn ir 
išsišakojęs suko trimis kryptimis. Apačioje susitelkusioje prietemoje 
ryškėjo negilūs, išlenkti, properšas primenantys dariniai. Portas užver- 
tė galvą: dangaus skliautą lyg milžiniška proplaiša kirto švytinčiomis 
kruopelytėmis mirgantis Paukščių Takas, atrodė, kad pro jį iš anapus 
smelkiasi blausus balzganas švytėjimas. Iš tolumos atsklido mopedo 
plerpimas. Kai išsisklaidė variklio pukšėjimas, nebeliko jokio kito gar- 
so, tik retsykiais šen ten pragysdavo gaidys, tarsi užtraukdamas aukš- 
čiausią gaidą nuolat atsikartojančios melodijos, kurios visos ausimi 
negirdėti. 

Portas nukėblino krantu žemyn dešiniąja kelio atšaka, slydinėdamas 
užmynė ant dulkėse barkšančių žuvų griaučių. Pasiekęs pačią apačią, 
apsičiupinėjo, susirado tarsi ir švarų akmenį, prisėdo ant jo. Nuo dvo- 
ko rietė nosį. Portas čirkštelėjo degtuką, išvydo žemę, nusėtą vištų 
plunksnomis ir papuvusiomis melionų žievėmis. Vėl pakilęs viršum sa- 
vęs, gatvės gale, išgirdo žingsnius. Krantinėje stypsojo kažkoks pavi- 
dalas. Nieko nesakė, tačiau Portui neliko abejonių: tasai, stovintis vir- 
Šuje, tikrai jį matė, atsekė čionai ir puikiai žino, kad jis sėdi štai čia ant 
akmens. Atėjūnas prisidegė cigaretę, ir sekundę Portui prieš akis su- 
mirgėjo arabas su tradicine šešija ant galvos. Į šalį švystelėtas degtukas 
nulėkė švytinčiu lanku, kuris tuojau išblėso, palikdamas tik raudonai 
žioruojantį cigaretės tašką. Pragydo gaidys. Pagaliau žmogus sušuko iš 
viršaus: 

— Ou'est-ce ti chbercbes la?" 

„Šitaip ir įklimpsti į bėdą“, - dingtelėjo Portui. Jis nepajudėjo. 

Arabas luktelėjo. Paskui priėjo prie pat šlaito pakraščio. Paspirta 
skardinė triukšmingai nutarškėjo akmens, ant kurio sėdėjo Portas, link. 

— He! M'sieu! Ou'est-ce ti vo?** 

Jis nusprendė atsakyti. Prancūziškai kalbėjo laisvai. 

— Kas? Ar aš? Nieko. 


* Kotučia ieškai? (Iškraipyta pranc.) 


** Ei, pone, ko jūs norite? (Pranc.) 

Arabas nubildėjo kranto šlaitu žemyn ir išdygo tiesiog priešais Por- 
tą. Žodžius palydėdamas labai nekantriais, kone pasipiktinimu tvos- 
kiančiais mostais, jis tęsė kvotą. Ką čia veiki vienui vienas? Iš kur at- 
siradai? Ko tau čia reikia? Ko nors ieškai? Į visa tai Portas atsakinėjo 
trumpais žodeliais lyg labai nuvargęs žmogus. Nieko. Iš ten. Nieko. Ne. 

Valandėlę arabas patylėjo, tarsi svarstydamas, kokia linkme tęsti po- 
kalbį. Keliskart giliai užsitraukė, kol cigaretės galiukas skaisčiai sužio- 
ravo, tada nuspriegė nuorūką ir išpūtė dūmus. 

— Nori pasivaikščioti? - paklausė. 

— Ką? Pasivaikščioti? Kur? 

— Štai ten. 

Jis mostelėjo ranka kalnų pusėn. 

— O kas ten yra? 

— Nieko. 

Ir vėl stojo tyla. 

— Pavaišinsiu tave gėrimu, - vėl prašneko arabas. Ir beveik be pau- 
zės paklausė: - Kuo tu vardu? 

— Žanas, - atsakė Portas. 

Arabas dusyk pakartojo vardą, tarsi nustatydamas jo vertę. 

— Aš, - tarė, tapšnodamas sau per krūtinę, - Smailas. Na kaip, eisi- 
me išgerti? 

— Ne. 

— O kodėl ne? 

— Nesinori. 

— Aha, nesinori. O ko tau norisi? 

— Nieko. 

Ir vėl viskas iš naujo - pokalbis prasidėjo nuo pradžių. Vienintelis 
skirtumas buvo nebent jau aiškiai tūžmingos gaidelės arabo balse, kai 
jis pažėrė tuos pačius klausimus: „Ou'est-ce ti fi la? Ou'est-ce ti cber- 
cbes?“* Portas pakilo ir suskato ropštis aukštyn į šlaitą, bet tai buvo 
toli gražu nelengva. Jis vis nuslysdavo atgal. Arabas kaipmat atsidūrė 
greta jo ir ėmė timpčioti už rankos. 

— Kur tu eini, Žanai? 

Nieko neatsakęs Portas susikaupė ir didžiulėmis pastangomis užsi- 
keberiojo į patį viršų. 

- Au revoir, - šūktelėjo ir paskubomis nužingsniavo pačiu gatvės 
viduriu. Girdėjo, kaip už nugaros likęs arabas paskubomis repečkojasi 
viršun; dar akimirka - ir vėl atsidūrė greta. 


* Ką čia veiki? Ko ieškai? (Pranc.) 

— Tu manęs nepalaukei, - užsigavęs mestelėjo. 

— Ne. Juk aš atsisveikinau. 

- Eisiu su tavim. | 

Portas neatsakė. Gerą kelio galą juodu ir nužingsniavo šitaip tylėda- 
mi. Kai pasiekė pirmąjį kelio žibintą, arabas kyštelėjo ranką į kišenę, 
išsitraukė sučiurusią piniginę. Portas tik užmetė akį į ją, bet žingsnio 
nesulėtino. 

- Žiūrėk! - sušuko arabas, kažkuo mosuodamas jam prieš nosį. Por- 
tas net nedirstelėjo. 

— Kas tai? - atsajai paklausė. 

— Aš tarnavau Penktajame snaiperių batalione! Pasižiūrėk, štai do- 
kumentas! Žiūrėk! Pamatysi! 

Portas paspartino žingsnį. Netrukus gatvėje ėmė rastis ir žmonių. 
Bet niekas į juos nespoksojo. Galėjai pamanyti, kad dabar, kai greta 
pėdino arabas, Portas virto nematomu. Tačiau dabar jis ir nebebuvo 
toks užtikrintas, kurlink turėtų traukti. Šiaip ar taip, jei jis ir paklydo, 
to nieku gyvu nevalia parodyti. Portas lyg niekur nieko drožė nosies 
tiesumu, tarsi nė trupučio neabejodamas, kur einąs. „Iki kalvos viršū- 
nės, tada - žemyn, - tarė jis sau. - Neįmanoma apsirikti.“ 

Viskas jam atrodė nepažįstama: namai, gatvės, kavinės, netgi paties 
miesto išsidėstymas kalvos šlaite. Užuot atsidūręs kalvos keteroje, iš 
kurios galėtų leistis žemyn, jis įsitikino, kad ir kurion pusėn trauktų, 
gatvė vis tiek pamažu kyla į viršų, taigi, norėdamas eiti žemėjimo kryp- 
timi, jis turėtų išvis apsisukti ir žingsniuoti atgal. Arabas oriai kėblino 
drauge lyg prilipęs — tai šalia, tai per žingsnį atsilikęs, kai eiti petys 
petin tiesiog neužtekdavo vietos. Megzti pokalbio jis nebebandė; Por- 
tas su šiokiu tokiu pasitenkinimu pastebėjo, kad palydovas jau kiek 
uždusęs. 

„Jeigu prireiks, šitaip galiu žingsniuoti kad ir ištisą naktį, - pagalvo- 
jo jis. - Bet kaip, po galais, parsirasiu į viešbutį?“ 

Kone tuoj pat jie atsidūrė siaurutėje gatvelėje, veikiau tik skersgat- 
vyje. Abipus jo riogsančių pastatų sienos beveik lietėsi virš galvos - jas 
skyrė vos keli coliai. Akimirką Portas sudvejojo: gatvė toli gražu ne 
tokia, kokia jam dabar norėtųsi eiti, o ir į viešbutį ji tikrai neveda. 
Arabas kaipmat susigaudė ir nepraleido progos įsikišti. Tarė: 

— Nežinai, kokia čia gatvė? Ji vadinasi Rue de la Mer Rouge*. Ži- 
nai? Nagi, eime. Joje yra bent keletas cafės arabes. Visai nebetoli. Eime. 


* Raudonosios jūros gatvė. (Pranc.) 

Portas paskubomis svarstė. Troško trūks plyš sudaryti įspūdį, neva 
puikiai pažįstąs miestą. 

— Je ne sais pas si je veux y aller ce soir*, - išsakė abejonę balsu. 

Arabas susijaudinęs ėmė timpčioti Portą už rankovės. 

- Si, si! - šūkčiojo. - Viens!** Pavaišinsiu tave gėrimu. 

— Aš negeriu. Jau labai vėlu. 

Čia pat susipjovė dvi katės. Arabas sušnypštė ir treptelėjo koja; ka- 
tės spruko priešingomis kryptimis. 

— Tuomet išgersime arbatos, - neatlyžo jis. 

Portas atsiduso. 

— Bien***, - pagaliau nusileido. 

Patekti į kavinę buvo ne taip paprasta. Jie įėjo pro žemas arkines 
duris, tada siauras tamsus koridoriukas išvedė į mažyčiuką sodelį. Ore 
tvyrojo sodrus, salsvas lelijų kvapas, persmelktas rūgštoko kanalizaci- 
jos tvaiko. Tamsoje juodu perėjo sodelį, užkopė ilgu akmeninių laipte- 
lių maršu. Iš viršaus atsklido būgnelio staccato, tingiu bilsnojimu ant- 
rinantis visos balsų jūros šniokštimui. 

— Prisėsime lauke ar viduje? - paklausė arabas. 

- Lauke, - atsakė Portas. Kai jie užkopė laipteliais į patį viršų, jis 
giliai šniūkštelėjo gyvybingos energijos persisunkusio hašišo dūmo ir 
nejučia persibraukė delnu plaukus. Arabui šis judesys neprasprūdo pro 
akis. 

— Damų čia nėra, supranti. 

— Taip, žinau. 

Pro durų angą prieš akis šmėkštelėjo ilga mažyčių, skaisčiai apšvies- 
tų kambarėlių eilė, ant nendrinių čiužinių, kuriais buvo išklotos grin- 
dys, buvo prisėdę daugybė vyrų. Galvas visi buvo apsivynioję baltais 
tiurbanais ar užsidėję raudonas šešijas - ši detalė sukėlė tokį nepapras- 
tai stiprų vienarūšiškumo įspūdį, kad kai jie ėjo pro duris, Portui neju- 
čia išsprūdo: „Ak!“ Paskui abu susėdo žvaigždžių šviesos užlietoje te- 
rasoje; netoliese kažkas tamsoje brazgino ūdo, arabiškosios liutnios, 
stygas. Portas tarė savo palydovui: 

— Aš ir nežinojau, kad šitame mieste galėjo užsilikti kas nors pana- 
šaus. 

Arabas jo nesuprato. 

— Kas nors panašaus? - pakartojo. - O kas? 


* Kažin ar šįvakar noriu ten eiti. (Pranc.) 
** Taip, taip! Ateik! (Pranc.) 


*** Gerai. (Pranc.) 

— Tokių vietelių, kur nebūtų nieko kita, vien tik arabai. Kaip štai 
šičia. Maniau, kad visos kavinės tokios, kokias mačiau gatvėse, visi 
persimaišę: žydai, prancūzai, ispanai, arabai — visi drauge. Maniau, 
kad po karo čia viskas pasikeitę. 

Arabas nusijuokė. 

- Per karą buvo blogai. Daugybė žmonių išmirė. Neturėjome ko val- 
gyti. Tik tiek. Bet argi tai galėjo pakeisti kavines? Na ne, mano drauge. 
Jos - tokios pat, kaip ir visada. 

Valandėlę patylėjęs jis pridūrė: 

— Vadinasi, po karo nesi čia buvęs. Bet lankeisi čia dar prieš karą, ar 
ne? 

— Taip, - atsakė Portas. Ir tai buvo tiesa: kadaise jis pusdienį vaikš- 
tinėjo po miestą, kai čia trumpam buvo užsukęs jo laivas. 

Jiems atnešė arbatos; šnekučiuodamiesi jie ėmė gurkšnoti. Porto są- 
monėje po truputį vėl ėmė ryškėti Kitės, sėdinčios prie lango, atvaiz- 
das. Vos tai suvokęs, iš pat pradžių jis pajuto kaltės dūrį. Paskui įsijun- 
gė vaizduotė: jis išvydo jos veidą kietai iš pykčio suspaustomis lūpomis — 
ji nusirenginėjo, tūžmingai draikydama plonyčius drabužius ant bal- 
dų. Be jokios abejonės, dabar ji jau bus praradusi viltį jo sulaukti ir 
atsigulusi. Portas gūžtelėjo pečiais ir paniuro; ėmė makaluoti stiklinės 
dugne telkšančius arbatos likučius, įdėmiai stebėdamas paties sukeltus 
sūkurius. 

— Tau liūdna, - tarė Smailas. 

— Ne, ne. 

Portas pakėlė galvą, mąsliai šyptelėjo ir vėl užsižiūrėjo į arbatos lašą 
stiklinės dugne. 

— Gyvenimas toks trumpas. II faut rigoler*. 

Portas jau ėmė irzti; visai nebuvo nusiteikęs filosofuoti prie arbatos 
puodelio. 

— Taip, žinau, - tiek teatsakė ir atsiduso. Smailas bakstelėjo jam ran- 
ką; arabo akys žaižaravo. 

— Kai iš čia išeisime, trauksime aplankyti vieno mano draugo. 

— Aš nenoriu susipažinti su jokiu tavo draugu, - atsakė Portas ir 
pridūrė: - Vis tiek ačiū už pasiūlymą. 

— Ogi tau iš tikrųjų liūdna. - Smailas nusijuokė. - Tai mergina. Gra- 
ži kaip mėnuo. 

Porto širdis akimirką stabtelėjo ir vėl suspurdo. 


* Reikia linksmintis. (Pranc.) 

— Mergina, - pats nepajuto, kaip pakartojo jis, neatitraukdamas akių 
nuo arbatos lašo stiklinėje. Pats sutriko pajutęs, kaip vidujai susijaudi- 
no. Pažvelgė į Smailą. 

— Mergina, - ištarė dar sykį. - Turi omeny - kekšė? 

Smailas trupučiuką pasipiktino. 

— Kekšė? Ak, bičiuli, juk tu visiškai manęs nepažįsti. Jokiu būdu 
nesivesčiau tavęs pas kekšę. C'est de la saloperie, ca!* Ji - mano drau- 
gė, labai daili, labai miela. Susipažinsi — pats įsitikinsi. 

Neregimas muzikantas liovėsi brazginęs ūdo stygas. Vyrai kavinėje 
rėkaliojo loto žaidimo skaičius: „Ouabad aou tletine! Arbaine!“** 

Portas paklausė: 

— Kiek jai metų? 

Smailas sudvejojo. 

— Maždaug šešiolika. Šešiolika ar septyniolika. 

— Arba dvidešimt, arba dvidešimt penkeri, - nusišaipė Portas. 

Smailas ir vėl užsigavo. 

— Ką tai reiškia - dvidešimt penkeri? Sakau tau, jai - šešiolika ar 
septyniolika. Netiki? Paklausyk. Susipažinsi su ja. Jeigu ji tau nepa- 
tiks, tiesiog susimokėsi už arbatą, tada eisime sau. Sutinki? 

— O jeigu ji man patiks? 

— Tada darysi, ką tik panorėsi. 

— Bet turėsiu jai sumokėti? 

— Žinoma, turėsi jai sumokėti. 

Portas nusijuokė. 

— O dar sakai - ne kekšė. 

Smailas per stalą pasilenkė arčiau jo ir ėmė dėstyti, demonstruoda- 
mas begalinę kantrybę: 

— Paklausyk, Žanai. Ji - šokėja. Vos prieš keletą savaičių atvyko iš 
savo kaimelio dykumoje. Kaip ji gali būti kekšė, jei ji neregistruota ir 
negyvena kekšių kvartale? Ką? Nagi, sakyk! Sumokėsi jai už sugaišin- 
tą laiką. Taip, ji šoka kvartale, bet neturi ten nei kambario, nei lovos. 
Ji - ne kekšė. Tai kaip, eisime? 

Portas prieš atsakydamas ilgokai pagalvojo, dirstelėjo į dangų, nu- 
žvelgė sodelį ir kavinės terasą. Bet galiausiai atsakė: 

— Taip. Eime. Tuojau pat. 


* Kokia nešvankybė. (Pranc.) 
** Trisdešimt vienas, keturiasdešimt. (Arab.) 


Kai juodu išniro iš kavinės ir vėl nužingsniavo gatve, Portui pasirodė, 
kad traukia ta pačia kryptimi, iš kur atėję. Žmonių gatvėse buvo jau 
mažiau, oras atvėso. Jie perėjo siena apjuosto citadelės rajono didžiąją 
dalį ir netikėtai pro aukštus vartus išniro į tyrlaukius kitapus. Čia vieš- 
patavo tyla, danguje mirkčiojo ryškios žvaigždės. Oras nelauktai pa- 
dvelkė malonia gaiva, Portui gerokai palengvėjo, atsidūrus atviroje 
erdvėje, išsiveržus iš ankštumos su virš galvos susiskliaudžiančiomis 
pastatų sienomis. Tad jis vis delsė, balsu neišsakydamas klausimo, ku- 
ris jau senokai sukosi ant liežuvio galo: „O kur mes einame?“ Jie ėjo 
vis toliau ir toliau lyg ir kažkokio gilaus, išdžiūvusio griovio kranto 
parapetu, ir Portas galų gale paklausė, ko seniai ketino klausti. Smai- 
las atsakė gana miglotai, neva mergina su keliais draugais gyvenanti 
miesto pakraštyje. 

— Bet mes jau dabar išėję iš miesto, - paprieštaravo Portas. 

— Taip, čia jau užmiestis, - nesiginčijo Smailas. 

Plika akimi buvo matyti, kad jis ėmė išsisukinėti; atrodė, kad jo bū- 
das pasikeitė dar kartą. Dar visai neseniai lyg ir dvelktelėjęs draugin- 
gumo jausmas išsisklaidė be pėdsako. Portui dabar jis ir vėl buvo toks 
pat bevardis tamsus pavidalas, koks andai stovėjo viršum jo šiukšlyne 
gatvės gale, žioruodamas ryškiu cigaretės galiuku. Tu vis dar gali iš- 
trūkti. Sustok. Tuojau pat. Tačiau darnus, tolygus žingsnio ritmas įt- 
raukė per giliai. Akmeninis parapetas suko plačiu lankstu, status šlai- 
tas smigo žemyn į dar tirštesnę juodumą. Griovio galas liko per kelis 
šimtus pėdų už nugaros. Dabar jie jau buvo aukštai virš didelio atviro 
slėnio. 

— Turkų tvirtovė, - tarstelėjo Smailas, kulnu dunkstelėdamas į ak- 
menis. 

— Klausyk, - piktai pratrūko Portas, - kurgi mes einame? - Jis pa- 
žvelgė į juodą, dantytą priekyje, ties horizontu, dunksančių kalnų li- 
niją. 

— Tenai, žemyn. 

Smailas mostelėjo į slėnį. Dar akimirka, ir jis sustojo. 

— Štai čia laiptai. 

Juodu persisvėrė per kraštą. Žemyn smigo į sieną įtvirtinti siauri 
geležiniai laipteliai. Grėsmingai statūs ir be jokio turėklo. 

— Toloka, - ištarė Portas. 

— Ak, taip, juk tai turkų tvirtovė. Matai švieselę ten, apačioje? - jis 
parode blausų raudoną žiburėlį, kuris tai sumirgėdavo, tai vėl priblės- 
davo kone tiesiog jiems po kojomis. - Tai palapinė, ten ji ir gyvena. 

— Palapinė! 

- Čia, apačioje, namų iš viso nėra. Tik palapinės. Daug palapinių. 
On descend?* 

Smailas ėmė lipti pirmas, beveik prisiplojęs prie sienos. 

— Prisilaikyk už akmenų, - perspėjo. 

Atsidūręs netoli dugno, Portas įžiūrėjo, kad blausią šviesą skleidžia 
išvėsęs laužas, užkurtas atvirame plote tarp dviejų didelių klajoklių 
palapinių. Smailas staiga stabtelėjo, įsiklausė. Iš kažkur sklido neaiš- 
kus vyriškų balsų murmesys. 

— Allons-y**, - šnipštelėjo, regis, patenkintas. 

Jie pasiekė laiptų papėdę. Čia žemė po kojomis buvo kieta. Į kairę 
nuo savęs Portas pastebėjo juodą milžiniškos, žiedais apsipylusios aga- 
vos siluetą. 

— Palauk čia, - sukuždėjo Smailas. Portas jau buvo beprisidegąs ci- 
garetę; Smailas piktai kepštelėjo jam per ranką. - Ne! - sušnypštė. 

— Ką tai reiškia? - prasižiojo Portas - šitoks slapukavimas jį gerokai 
siutino. Smailas išgaravo. 

Atsišliejęs į šaltą akmeninę sieną Portas lūkuriavo, netrukus išgirdo, 
kaip nutrūko monotoniškas prislopintų balsų murmesys, kažkas pasis- 
veikino, kažkas atsakė, bet nieko daugiau nenutiko. Vėl sugaudė bal- 
sai, lygiai taip pat, kaip ir anksčiau: nenutrūkstamas bereikšmių garsų 
srautas. „Tikriausiai jis nuėjo į kitą palapinę“, - pagalvojo Portas. Lau- 
žo atšvaito paliestas, rausvai sumirguliavo tolesnės palapinės šonas, 


* Leidžiamės? (Pranc.) 
** Eime. (Pranc.) 

dar toliau tvyrojo aklina tamsa. Portas atsargiai nuslinko kelis žings- 
nius palei sieną, norėdamas įžiūrėti palapinės angą, bet ši buvo kitoje 
pusėje. Jis įsiklausė, bene iš ten irgi sklinda balsai - nieko neišgirdo. Ir 
staiga, be jokios regimos priežasties, ausyse suskambo Kitės žodžiai, 
kuriuos ji atsisveikindama mestelėjo jam, išeinančiam iš jos kambario: 
„Šiaip ar taip, tau tai kur kas svarbiau nei man.“ Dabar, kaip ir tada, 
patys savaime šie žodžiai jam atrodė nieko ypatinga nereiškiantys, bet 
Portas prisiminė intonaciją, kuria jie buvo pasakyti: Kitė atrodė ir įs- 
kaudinta, ir nusiteikusi maištingai. Apie ką jųdviejų kalbėta? Apie Ta- 
nerį. Portas išsitiesė. 

— Juk jis rėžia apie ją sparną, - sukuždėjo balsu. 

Staigiai apsisukęs jis nužingsniavo prie laiptų ir ėmė ropštis viršun. 
Bet įveikęs kokias šešias pakopas stabtelėjo ir apsidairė. „Šiąnakt, šiaip 
ar taip, jau nieko nebepadarysi, - pagalvojo. - Ir išvis tai - ne kas kita, 
tik pretekstas sprukti iš čia, nes man baisu. Ir kas man šovė į galvą, ji 
tikrai niekad jam neteks.“ 

Iš dvi palapines skiriančio tarpo tamsos išniro žmogaus pavidalas ir 
tekinas atskubėjo prie laiptų papėdės. 

— Žanai! - pašaukė pakuždomis. 

Portas nė nekrustelėjo. 

— Ab! Ti es la!* Ką ten veiki? Eime! 

Portas neskubėdamas nusiropštė žemyn. Smailas pasitraukė jam iš 
kelio ir sugriebė už rankos. 

— Kodėl negalime kalbėtis? - sukuždėjo Portas. 

Smailas suspaudė jam ranką. 

— Ššš! — sušnypštė tiesiai į ausį. 

Juodu prasmuko pro artimiausią palapinę, prasibrovė pro aukštų 
dagių šabakštyną ir, mindami akmenis, prisiartino prie kitos palapinės 
angos. 

— Nusiauk batus, - paliepė Smailas, nusispirdamas sandalus. 

„Kažin ar geras sumanymas“, - pagalvojo Portas. Garsiai ištarė tik 
tiek: 

— Ne. 

- Ššš! — Smailas įstūmė jį vidun su visais batais. 

Palapinė viduryje buvo pakankamai aukšta, kad Portas išsitektų sta- 
čias. Ant skrynios prie pat angos pritvirtinta žvakė skleidė šiek tiek 
šviesos, bet palapinės kertės prie pat žemės skendėjo beveik visiškoje 


* A, štai kur tu! (Pranc.) 

tamsoje. Grindys be jokios tvarkos buvo išklotos šiaudiniais kilimė- 
liais, visa kur metėsi bet kaip išdraikyti daiktai. Palapinėje nebuvo nė 
gyvos dvasios, niekas jų nelaukė. 

- Sėskis, - paragino Smailas; jis elgėsi čia kaip šeimininkas. Atitušti- 
no didžiausiąjį kilimėlį, nužerdamas į šalį žadintuvą, sardinių konser- 
vų skardinę bei nenusakomo senumo ir antra tiek purviną kombinezo- 
ną. Portas atsisėdo, alkūnėmis įsirėmė į kelius. Greta jo riogsojo šukėta, 
sutrūkinėjusia emale padengta medicininė „antis“, apypilnė tamsoko 
skysčio. Visur mėtėsi sužiedėjusios duonos žiauberės. Portas prisidegė 
cigaretę, taip ir nepasiūlęs užsirūkyti Smailui - šis įsitaisė prie angos, 
žvalgydamasis laukan. 

Ir staiga vidun šmurkštelėjo ji - liauna mergaitė, iš pažiūros - tikra 
laukinukė, didžiulėmis tamsiomis akimis. Buvo apsirengusi akinamo 
baltumo drabužiu be menkiausios dėmelės, galvą buvo apsirišusi kaž- 
kuo panašiu į baltą tiurbaną, suveržiantį plaukus užpakalyje ir pabrė- 
žiantį tamsmėlynius ornamentus, ištatuiruotus ant kaktos. Vos atsidū- 
rusi viduje, ji sustojo ir įsmeigė akis į Portą; jos žvilgsnis, dingtelėjo 
jam, visai toks, koks būna jauno buliaus, žengiančio pirmuosius žings- 
nius į skaisčiai nutviekstą areną. Ramiai žiūrinčios į jį mergaitės veide 
buvo matyti sutrikimas, baimė ir pasyvus lūkestis. 

— Aha, štai ir ji! —- vis dar pusbalsiu prašneko Smailas. - Jos vardas — 
Marnija. 

Jis palūkėjo. Portas pakilo ir prisiartinęs ištiesė ranką. 

— Ji nemoka prancūziškai, - paaiškino Smailas. 

Nesišypsodama mergaitė lengvai liestelėjo Porto ranką, paskui pa- 
kėlė pirštus prie lūpų. Galiausiai nusilenkė ir prakalbo slopiu kužde- 
siu: 

— Ya sidi, la bess alik? Eglės, baraka 'laou'fik*. 

Nepaprastai grakščiais ir oriais, bet tuo pat metu - ir kuklumo var- 
žomais judesiais ji atplėšė nuo skrynios žvakę ir patraukė į palapinės 
tolimąjį galą, į nedidelę, beveik atskirą patalpą, atitvertą nuo bendros 
erdvės audeklo atraiža, pritvirtinta prie lubų. Prieš pat pradingdama 
už užuolaidos, ji atsigręžė ir mostelėjusi paragino: 

— Agi! Agi menab!** 

Abu vyrai nusekė paskui ją į atitvertąją kertę, kur riogsojo kelios 
žemos dėžės, užklotos senu čiužiniu - suprask, čia bandyta sukurti sve- 
tainę. Greta improvizuotos sofos stovėjo mažytėlaitis arbatos staliukas, 


* Kaip laikotės, pone? Prašau sėstis. (Arab.) 


** Galite ateiti čia. (Arab.) 

prie jo ant kilimėlio mėtėsi kelios nedidelės, gumbuotos pagalvėlės. 
Mergaitė pastatė žvakę ant plikos žemės ir kibo tvarkingai dėlioti pa- 
galvėles ant čiužinio. 

— Essmab!* - kreipėsi ji į Portą, paskui atsigręžė į Smailą. - Tsekel- 
lem bellatsi**. - Tai tarusi, vėl išsmuko pro užuolaidą. 

Smailas nusijuokė ir pusbalsiu šūktelėjo jai pavymui: 

— Fhemtek!*** 

Portą mergina sudomino, bet erzino kalbos barjeras, o juo labiau - 
ta aplinkybė, kad mergina galėjo nesivaržydama kalbėtis su Smailu jo 
akivaizdoje. 

- Ji nuėjo atsinešti ugnies, - tarė Smailas. 

— Gerai, gerai, - numojo Portas, - bet kodėl reikia kalbėtis pakuždomis? 

Smailo akys kryptelėjo į palapinės angą. 

— Vyrai kitoje palapinėje, - paaiškino jis. 

Neilgai trukus mergina sugrįžo, nešina moliniu indu, kupinu kaitrių 
žarijų. Kol kaitė vandenį ir ruošė arbatą, Smailas šnekučiavosi su ja. 
Atsakydavo ji visuomet labai rimtai, prislopintu, bet vis tiek ausiai 
maloniu balsu. Portui ji atrodė kur kas panašesnė į jauną vienuolę, nei 
kavinės šokėją. Tačiau pasitikėt ja jis nepasitikėjo nė trupinėlio, nors 
jautėsi visai patenkintas tiesiog sėdėdamas ir grožėdamasis mitriais jos 
liaunų, chna dėmelėmis ištepliotų pirščiukų, plėšančių mėtos lapelius 
ir kišančių juos į mažytį arbatinuką, judesiais. 

Ji kelis kartus paragavo arbatos ir, kai pagaliau liko patenkinta, įpy- 
lė po stiklinę jiems, o pati vėl oriai įsitaisė prisėdusi kulnus ir ėmė 
gurkšnoti iš savosios. 

— Eikš čionai, - ištarė Portas, tapšnodamas sofą greta savęs. 

Ji parodė, kad jai visai patogu ten, kur yra, ir mandagiai padėkojo. 
Paskui, vėl sutelkusi dėmesį į Smailą, leidosi su juo į ilgą pokalbį; Por- 
tas tuo metu siurbčiojo arbatą ir stengėsi atsipalaiduoti. Jį apniko sle- 
gianti nuojauta, kad aušra jau visai nebe už kalnų, kad iki ryto liko vos 
kokia valanda, ne daugiau - ir visas laikas iššvaistytas vėjais. Jis nera- 
miai dirstelėjo į laikrodį - šis buvo sustojęs penkios po dviejų. Bet vis 
dar tiksėjo. Neįmanoma, turėjo būti jau gerokai vėliau. Marnija kažko 
paklausė Smailo, atrodė, kad klausimas susijęs su Portu. 

— Ji klausia, ar esi girdėjęs istoriją apie Outką, Mimuną ir Aišą, — 
išvertė Smailas. 

* Ačiū! (Arab.) 


** Prašau kalbėti. (Arab.) 
*** Gerai, supratau. (Arab.) 

— Ne, - atsakė Portas. 

— Goul lou, goul lou*, - paragino Marnija Smailą. 

— Yra trys tokios kalnietės mergaitės, kilusios iš to paties krašto, kur 
gimė Marnija, jų vardai - Outka, Mimuna ir Aiša. 

Marnija pritardama lėtai linkčiojo galva, didžiulių, švelnių jos akių 
žvilgsnis smigo į Portą. 

— Štai jos iškeliauja ieškoti laimės į M*Zabos slėnį. Dauguma mer- 
gaičių iš kalnų traukia užsidirbti pinigų į Alžyrą ar Tunisą, ar čionai, 
tačiau tos turi svajonę, jos kai ko trokšta karščiau nei bet ko kito pa- 
saulyje. Jos svajoja atsigerti arbatos Sacharoje. 

Marnija klausydamas: vis dar linkčiojo - girdėdama Smailo mini- 
mus vietovardžius, daugmaž susigaudydavo, apie ką šis pasakoja. 

— Suprantu, - ištarė Portas, vis dar nesusigaudydamas, ar istorija galų 
gale bus juokinga, ar tragiška; jis pasiryžo reaguoti kiek įmanoma atsar- 
giau, kad paskui galėtų apsimesti išjautęs ją tiek, kiek akivaizdžiai vylėsi 
mergina. Jis troško tik vieno: kad pasakojimas nebūtų labai ilgas. 

— M'Zabos slėnyje visi vyrai tikri šlykštynės. Merginos šoka Garda- 
jos smuklėse, bet visą laiką liūdi, jos vis dar trokšta atsigerti arbatos 
Sacharoje. 

Portas vogčia dirstelėjo į Marniją. Šios veidas buvo nepaprastai rim- 
tas. Portas dar sykį linktelėjo. 

— Taigi šitaip praeina daugel mėnesių, o merginos vis dar M'Zabos 
slėnyje, ir jos labai labai liūdnos, nes vyrai ten tokie bjaurybės. Iš tik- 
rųjų šlykštūs, kaip kiaulės. Ir jie moka menkai, vargšėms merginoms 
vis dar neužtenka pinigų nukeliauti į Sacharą atsigerti arbatos. 

Kaskart, ištaręs žodį „Sachara“, arabų papročiu įnirtingai pabrėž- 
damas pirmąjį skiemenį, jis akimirką patylėdavo. 

— O paskui vieną dieną atkeliauja tuaregas iš berberų genties, toks 
aukštas ir dailus, raitas ant gražuolio vienakuprio mehario; jis kalbasi 
su Outka, Mimuna ir Aiša, jis pasakoja joms apie dykumą, kur gyve- 
na, apie savo kaimą, o jos klausosi išplėstomis akimis. O paskui jis 
prašo jų: „Pašokite man“, ir jos šoka. Ir tada jis mylisi su jomis, viso- 
mis trimis, ir duoda sidabrinę monetą Outkai, duoda sidabrinę mone- 
tą Mimunai ir sidabrinę monetą - Aišai. Rytui auštant jis vėl sėda ant 
savojo vienakuprio mehario ir iškeliauja į pietus. Paskui jos dar labiau 
liūdi, o M'Zabos slėnis joms atrodo bjauresnis nei bet kada, jos galvo- 
ja vien tik apie aukštaūgį gražuolį tuaregą, gyvenantį dykumoje. 


* Pasakyk jam, pasakyk jam. (Arab.) 


33 


Portas prisidegė cigaretę ir tada pastebėjo viltingą Marnijos žvilgs- 
nį; jis ištiesė pakelį jai. Mergina paėmė cigaretę, tada gremėzdiškomis 
žnyplėmis grakščiai pakėlė žioruojančią žariją, prikišo prie galiuko. 
Cigaretė tuoj pat parūko - mergina padavė ją Portui ir mainais pasiė- 
mė jo. Portas jai nusišypsojo. Ji beveik nepastebimai linktelėjo. 

— Daugel praslinko mėnesių, bet joms taip ir nepavyksta užsidirbti 
pakankamai pinigų kelionei į Sacharą. Visos trys išsaugojo savo sidab- 
rinę monetą, mat visos trys įsimylėjusios tuaregą. Ir visą laiką liūdi. 
Vieną gražią dieną jos ir sako: „Juk šitaip mums ir baigsis - mes liksi- 
me amžiams liūdėti, taip niekad ir neišgėrusios arbatos Sacharoje; tai- 
gi reikia keliauti, dabar pat, nors ir neturime pakankamai pinigų.“ Suk- 
rapščiusios viską, ką turi, jos sudeda pinigus į krūvą, netgi tris sidabrines 
monetas, jos nusiperka arbatinuką, padėklą ir tris stiklines, ir dar jos 
nusiperka autobuso bilietą į al Golėją. Ten joms likę jau visai mažai 
pinigų, ir visus jos atiduoda bakhamarui, traukiančiam su karavanu į 
pietus, į Sacharą. Jis ir priima jas keliauti drauge su karavanu. Vieną 
vakarą, prieš pat saulėlydį, jie pagaliau pasiekia didžiules smėlio ko- 
pas, ir jos galvoja: „Na štai, dabar mes jau pagaliau Sacharoje, dabar 
išsivirsime arbatos.“ Pateka mėnulis, visi vyrai jau miega, išskyrus sar- 
gybinį. Šis sėdi greta kupranugarių ir groja fleita. 

Smailas sau priešais burną pakrutino pirštus. 

- Outka, Mimuna ir Aiša tylutėliai pasitraukia nuo karavano, neši- 
nos padėklu, arbatinuku ir trimis stiklinėmis. Jos nori surasti pačią 
aukščiausią kopą, nuo kurios galėtų apžvelgti visą Sacharą. Ten ir už- 
siplikysiančios arbatos. Eina jos labai labai ilgai. Outka sako: „Štai 
ten matau aukštą kopą.“ Tad jos eina prie tos kopos, užkopia į viršū- 
nę. Tada Mimuna sako: „Matau kopą štai ten, ana daug aukštesnė. 
Nuo jos viršūnės įžiūrėsime net Ain Salachą.“ Tad jos traukia ten, ir 
kopa iš tikrųjų daug aukštesnė. Bet, kai užkopia į viršūnę, Aiša taria: 
„Pažvelkite! Štai ana kopa - ji tikrai pati aukščiausia iš visų. Nuo jos 
viršūnės galėsime apžvelgti visą Sacharą iki pat Tamanraseko. Ten gy- 
vena tuaregas.“ Patekėjo saulė, o jos vis dar ėjo. Iki vidudienio jos 
visai supluko. Bet kopą pasiekė ir ėmė kopti, kopė ir kopė. O kai užko- 
pė į pačią viršūnę, buvo jau labai pavargusios, taigi tarė: „Pirmiau tru- 
pučiuką pailsėsime, tada išsivirsime arbatos.“ Bet pirmų pirmiausia 
jos pasidėjo padeklą, išdėliojo arbatinuką ir stiklines. Tada sugulė ir 
sumigo. O paskui... 

Smailas nutilo ir pažvelgė į Portą. 

— Paskui, po daugelio dienų, traukė dar vienas karavanas. Vienas iš 

vyrų pastebėjo kažką ten, pačios aukščiausios kopos viršūnėje. Jie nu- 
ėjo pažiūrėti ir rado jas, Outką, Mimuną ir Aišą: visos tebegulėjo taip 
pat, kaip buvo sumigusios. O jų visų stiklinės, - jis ištiesė savąją arba- 
tos stiklinę, - buvo kupinos smėlio. Štai kaip jos atsigėrė arbatos Sa- 
charoje. 

Stojo tyla, šįsyk - jau ilgam. Pasakojimas, atrodo, baigėsi. Portas 
dirstelėjo į Marniją - ji vis dar linkčiojo galvą, neatitraukdama žvilgs- 
nio nuo jo. Portas ryžosi prasižioti. 

— Labai liūdna istorija, - tarė. 

Mergina tuojau pat paklausė Smailo, ką jis pasakęs. 

— Gallik merbmoum bzef, - išvertė Smailas. 

Mergina užsimerkė, vis dar linkčiodama. 

— Ei oua! - ištarė, vėl pramerkdama akis. 

Portas paskubomis grįžtelėjo į Smailą. 

— Klausyk, jau labai vėlu. Norėčiau susitarti dėl kainos. Kiek turė- 
čiau jai sumokėti? 

Smailas baisiausiai pasipiktino. 

— Negali šitaip elgtis, lyg derėtumeis su kekše! Ci pas une putain, je 
tai dit!* 

— Bet jeigu pabūsiu su ja, turėsiu sumokėti? 

— Na, žinoma. 

— Tuomet norėčiau dabar pat ir susitarti. 

— Negaliu padaryti to už tave, bičiuli. 

Portas gūžtelėjo pečiais ir atsistojo. 

— Man metas eiti. Jau labai vėlu. 

Marnija greitai dirstelėjo į vieną vyrą, paskui - į kitą. Tada tylutėliai 
ištarė žodį ar du Smailui, kuris suraukė antakius, bet vis tiek žiovauda- 
mas išdrožė lauk iš palapinės. 

Juodu greta kits kito gulėjo ant improvizuotos sofos. Mergina buvo 
labai graži, labai nuovoki, labai supratinga, bet Portas vis tiek nėmaž 
ja nepatikėjo. Ji atsisakė visiškai nusirengti, tačiau jos švelniuose, aiš- 
kų prieštaravimą išreiškiančiuose judesiuose Portas užjuto nuolanku- 
mą - ji tikrai absoliučiai jam nusileistų, jei tik jie turėtų pakankamai 
laiko. Jei tik pakaktų laiko, jis būtinai pelnytų visišką jos pasitikėjimą, 
bet šiąnakt reikės tenkintis tuo, kas buvo savaime suprantama iš pat 
pradžių. Portas galvojo apie tai gulėdamas ir žvelgdamas į jokio šešėlio 
netemdomą jos veidą, ir čia pat prisiminė po dienos kitos iškeliaująs į 


* Ji ne kekšė, juk aš tau sakiau! (Pranc.) 

pietus; vidujai jis išsiplūdo dėl tokios sekmės, bet tarė sau: „Geriau jau 
žvirblis rankoje.“ Marnija persisvėrė per jį, dviem pirštais užspaudė 
žvakės liepsnelę. Akimirką stojo visiška tyla ir visiška tamsa. O paskui 
jis pajuto, kaip švelnios jos rankos apsiveja jo kaklą, lūpos paliečia 
kaktą. 

Kone tą pat akimirksnį tolumoje sustūgo šuo. Kurį laiką Portas jo 
net negirdėjo, bet kai pagaliau išgirdo, apėmė nerimas. Tai buvo visiš- 
kai netinkamas situacijai akompanimentas. Dar akimirka - ir Portas 
susizgribo įsivaizduojąs, kad jį tylomis stebi Kitė. Vaizduotės pakištas 
reginys jį įjaudrino, paskui niaurus kaukimas nebetrikdė. 

Po kokio ketvirčio valandos, ne daugiau, Portas pakilo ir, iškišęs 
nosį pro užuolaidą, pažvelgė į palapinės angą: tamsa dar nėmaž nesky- 
do. Staiga jį surietė nenumaldomas poreikis kuo skubiausiai dingti iš 
čia. Jis atsisėdo ant palaikės sofos ir ėmėsi tvarkytis drabužius. Dvi 
pasalūnės rankos vėl ėmė ropštis aukštyn, vėl apsivijo jo kaklą. Jis ryž- 
tingai atplėšė jas nuo savęs, keliskart žaismingai patapšnojo. Tada aukš- 
tyn jau užsirangė tik viena, antroji įslydo po švarku ir ėmė glamonėti 
krūtinę. Portas užjuto kažkokią nežymią kliautį rankos judesiuose, pri- 
vertusią jį kyštelėti ranką ir uždėti delną ant merginos plaštakos. Iš- 
kart apčiuopė savo piniginę, jau atsidūrusią tarp jos pirštų. Staigiu trūk- 
telėjimu išplėšė piniginę iš jos gniaužtų ir pastūmęs parvertė merginą 
ant čiužinio. 

— Os! - riktelėjo ji labai garsiai. 

Portas pašoko ir klupinėdamas triukšmingai nusiyrė per šūsnis ra-- 
kandų, skiriančių jį nuo išėjimo. Dabar jau mergina suklykė. Kitoje 
palapinėje sušiušėjo balsai. Vis dar laikydamas piniginę rankoje, Por- 
tas išpuolė laukan, metėsi į kairę ir tekinas pasileido sienos link. Du- 
syk pargriuvo: kartą - užkliuvęs už akmens, kitą - dėl to, kad žemė po 
kojomis netikėtai smuktelėjo žemyn. Antrą kartą atsistojęs, Portas pa- 
stebėjo iš šono atskubantį vyrą, kuris kėsinosi atkirsti jį nuo laiptų. Jis 
pats jau šlubčiojo, bet laiptai buvo ranka pasiekiami. Portas suskubo 
pirmas. Visą laiką, kol ropštėsi aukštyn, vaidenosi, kad kažkas mina 
jam ant kulnų ir jau po akimirkos stvers už kojos. Plaučiai virto gryno 
skausmo rezervuaru, bet kuriuo metu galinčiu sprogti. Jis skubinosi 
išsiviepęs, pračiaupęs lūpas, bet sukandęs dantis, oras šniokšdamas ver- 
žėsi pro juos sulig kiekvienu įkvėpimu. Galiausiai užsiropštęs iki pat 
viršaus, Portas atsisuko, stvėrė riedulį, kurio niekaip neįstengė pakelti, 
bet vis dėlto pakėlė ir nurito laiptais žemyn. Paskui giliai įkvėpė ir 
nubėgo parapetu. Dangus jau pastebimai šviesėjo, tyra, švytinti pilku- 

ma sklido iš už neaukštų rytų pusėje dunksančių kalvų. Nubėgti toli 
Portas nebegalėjo. Širdis daužėsi, pulsas kalė smilkiniuose ir kakle. Jis 
žinojo miesto niekada nepasieksiąs. Vienoje kelio pusėje vėrėsi slėnis, 
užtat palei visą kitą kelkraštį driekėsi siena, per aukšta, kad galėtum 
tikėtis persiropšti. Tačiau įveikęs dar kelis šimtus pėdų Portas pasiekė 
sienos įgriuvą, akmenų ir žemių nuogulų nuožulnuma buvo nesunkiai 
įveikiama. Vos atsidūręs kitapus sienos, jis išsyk pasuko atgal ta pačia 
kryptimi, iš kurios atbėgo keliu, dvėsuodamas ir dusdamas nuskubėjo 
nuolaidžiu šoniniu šlaitu, nusėtu plokščiais akmeniniais luistais — tra- 
diciniais musulmonų antkapiais. Galų gale jis minutę prisėdo, suspau- 
dęs galvą delnais, vienu metu suvokdamas bent kelis dalykus: galvą bei 
krūtinę varstantį skausmą, nenuginčijamą faktą, kad rankoje nebėra 
piniginės, kurtinantį savo paties širdies dundėjimą, vis dėlto neužgožu- 
sį jaudrių persekiotojų balsų, kurie po akimirkos atsklido, ar bent jam 
taip pasigirdo, nuo kelio apačioje. Portas pakilo ir tiesiog per kapus 
vėl nuklibinkščiavo aukštyn. Galiausiai įveikė kalvos keterą, toliau šlai- 
tas jau leidosi žemyn. Čia Portas pasijuto mažumėlę saugiau. Tačiau 
sulig kiekviena akimirka vis plačiau sklido ryto šviesa, dar valandėlė - 
ir iš kažin kur jau bus visai nesunku įžiūrėti vienišą jo figūrėlę, klydi- 
nėjančią šlaitu. Portas vėl pasileido tekinas, dabar jau - šlaitu žemyn, 
nekeisdamas krypties, protarpiais klupinėdamas, net nepakeldamas gal- 
vos, baimindamasis pargriūti; šitaip jis kuduliavo gana ilgai, kapinės 
seniai liko už nugaros. Ir pagaliau pasiekė aukštumėlę, apaugusią krū- 
mokšniais ir kaktusais - iš čia galėjo apžvelgti visą aplink plytintį kraš- 
tovaizdį. Portas atsisėdo šabakštyne. Viešpatavo nenusakoma ramybė. 
Virš galvos plytėjo baltas dangus. Protarpiais Portas atsistodavo ir at- 
sargiai apsižvalgydavo iš tankmės. Tad kai galiausiai patekėjo saulė, 
jis, žvelgdamas tarp dviejų oleandrų, išvydo raudoną jos atspindį my- 
lių mylias nusidriekusioje, žaižaruojančioje druskožemio dykumoje, 
plytinčioje tarp jo ir kalnų. 

Kitė pabudo permerkta prakaito, skalaujama kaitrios ryto saulės. Ji 
išsiropštė iš lovos, užtraukė užuolaidas ir krito atgal į patalą. Jos išgu- 
lėtos paklodės buvo drėgnos. Skrandis susigniaužė vien nuo minties 
apie pusryčius. Būdavo tokių dienų, kada ji, nuo pat tos akimirkos, kai 
praverdavo akis, pajusdavo viršum galvos kybančią lemtį tarsi kokį 
lietaus pritvinkusį debesį. Išgyventi tokias dienas būdavo nelengva, ir 
ne tiek dėl aštraus artėjančios nelaimės jausmo, smelkiančio nepapras- 
tai aiškiai, kiek dėl to, kad tuomet suirdavo visa paprastai sklandžiai 
funkcionuojanti jos pragaištingų ženklų sistema. Jei paprastomis die- 
nomis, susiruošusi apsipirkti, ji nikstelėdavo čiurną ar nusibrozdinda- 
vo blauzdą, užkliuvusi už kokio baldo, išvada, kad žygis po parduo- 
tuves dėl vienos ar kitos priežasties nenusiseks, pasisiūlydavo tarsi 
savaime, kitąsyk ji net galėdavo tarti, kad atkakliai laikytis ketinimų 
eiti apsipirkti būtų netgi pavojinga. Tačiau tokiomis paprastomis die- 
nomis ji bent jau be vargo atskirdavo bloga lemiantį ženklą nuo gero. 
Bet būdavo ir kitokių dienų, dienų klastūnių, kai grėsmės nuojauta 
užguldavo taip stipriai, kad net pavirsdavo priešiškais jutimais, tykan- 
čiais iš užnugario ar tavaruojančiais tiesiog priešais, iš anksto numa- 
tančiais jos pastangas išvengti pikta lemiančių ženklų, taigi - ir galin- 
čiais pernelyg lengvai regzti jai žabangas. Ir jau tuomet tai, kas iš pirmo 
žvilgsnio atrodė kaip palankus ženklas, galėjo tučtuojau paaiškėti esąs 
ne kas kita, o jaukas, tik ir skirtas įvilioti ją į pavojų. O tokiais atvejais 
nevertėjo kreipti dėmesio net į tokias iškalbingas aplinkybes kaip niks- 
telėta čiurna, mat ir šis ženklas galėjo būti pakištas vien tam, kad ji 

atsisakytų ketinimų eiti apsipirkti ir būtų namuose tuo metu, kai sprogs 
krosnies katilas, kils gaisras ar į svečius užsuks kas nors, ko jai ypač 
nesinori matyti. Jos asmeniniame gyvenime, santykiuose su draugais 
šitoks dėmesys aplinkybėms išaugdavo iki milžiniškų proporcijų. Ji su- 
gebėdavo prasėdėti ištisą rytą, stengdamasi iki menkiausios smulkme- 
nos prisiminti kokios nors trumpos scenelės ar pokalbio detales, kad 
paskui galėtų pamėginti išgliaudyti visas įmanomas kiekvieno mosto 
ar sakinio, kiekvienos veido išraiškos ar balso moduliacijos, taip pat — 
ir visų jų sugretinimų interpretacijas. Nemaža jos gyvenimo dalis buvo 
skirta įvairių ženklų priskyrimui vienai ar kitai kategorijai. Tad nieko 
nuostabaus, kad kai abejonės imdavo trukdyti jai įgyvendinti šią už- 
duotį, jos gebėjimas atlikti paprasčiausius kasdienės egzistencijos veiks- 
mus susitraukdavo iki minimumo. Tokiais atvejais ją sukaustydavo lyg 
koks nepaaiškinamas paralyžius. Ji išvis į nieką nebereaguodavo, pati 
jos esybė susigūždavo ir pasitraukdavo į nežinią, ji atrodydavo baugi, 
susimąsčiusi. Gerai ją pažįstantys draugai tuomet sakydavo: „Aha, vie- 
na iš Kitės tų dienų.“ Jei šitokiomis dienomis ji būdavo prislėgta ir 
atrodydavo užvis labiausiai linkusi protauti, tai tik todėl, kad mechaniš- 
kai atkartodavo tai, ką pati laikė racionaliu elgesiu. Viena priežasčių, 
dėl kurių ji taip nemėgdavo, kai kas nors įsigeisdavo pasakoti sapnus, 
kaip tik ir buvo ta, kad tokie pasakojimai visą jos dėmesį nukreipdavo 
į tas nuožmias grumtynes, kurios be paliovos virė jos pačios esybės 
gelmėse - kovą tarp sveiko proto ir atavizmo. Intelektualiose diskusi- 
jose ji visada būdavo uoli mokslinio metodo šalininkė, bet tuo pat me- 
tu sapną neišvengiamai vertindavo kaip pranašingą ženklą. 

Dar sudėtingesnę jos situaciją darė tai, kad pasitaikydavo ir dar ki- 
tokių dienų - tokių, kai susilaukti rūstybės iš aukščiau atrodydavo men- 
kai tikėtina. Tuomet palankus būdavo kiekvienas ženklas, kiekvieną 
asmenį ar daiktą, kiekvieną aplinkybę gaubdavo nežemiškos malonės 
spindesys. Šitokiomis dienomis, jei tik leisdavo sau elgtis taip, kaip 
skatindavo jausmai, Kitė būdavo netgi laiminga. Tačiau pastaruoju me- 
tu jai ėmė atrodyti, kad tokios dienos, ir šiaip jau, savaime aišku, gana 
retos, jai pakišamos tik tam, kad ji prarastų budrumą, užmirštų saugo- 
tis ir paskui jau nebeįstengtų susigaudyti, ką byloja ženklai. Ir tuomet 
natūrali euforija ūmai virsdavo aikštingumu, nervingu, gal net šiek tiek 
isterišku. Jei tekdavo dalyvauti pokalbiuose, ji vis sugaudavo save ap- 
simetinėjančią, kad viena ar kita jos pastaba buvo mestelėta kaip ap- 
galvotas pokštas, nors iš tikrųjų ji tėkšdavo žodžius su visa tulžimi, 
kokią tik gali sutvenkti bjauri nuotaika. 

Patys savaime kiti žmonės trikdė ją ne labiau, nei marmurinę statulą 
trikdo ja ropinėjančios musės, ir vis dėlto žmonės jai buvo ypač reikš- 
mingi - kaip galimi nepageidaujamų įvykių pranašai ar įrankiai, le- 
miantys nemalonius pokyčius jos pačios gyvenime. Ji tvirtindavo: „Ma- 
no gyvenimą valdo kiti“ — ir tai būdavo tiesa. Bet ji leisdavo jiems tai 
tik todėl, kad įvairiausiais prietarais persunkta jos vaizduotė apdova- 
nodavo juos visokiomis magiškomis galiomis, slėpiningai veikiančio- 
mis jos likimą - ir anaiptol ne dėl to, kad jų asmenybės sužadintų joje 
giluminę užuojautą ar supratimą. 

Bemaž visą naktį ji gulėjo lovoje negalėdama užmigti, mąstydama. 
Nuojauta paprastai visuomet neklysdama pakuždėdavo jai, jei Portas 
sumąstydavo ką nors iškrėsti. Ji nuolat save tikindavo, kad tai, ką jis 
daro, jai visiškai nesvarbu, bet kaldavo tai sau į galvą taip dažnai, kad 
ilgainiui pati ėmė abejoti šio teiginio teisingumu. Toli gražu nebuvo 
lengva susitaikyti su faktu, kad jai vis dėlto rūpi. Prieš savo pačios 
valią ji prisivertė pripažinti, kad vis dar priklauso Portui, nors šis ir 
neatėjo pareikšti savo teisių į ją, ir kad vis dar tebegyvena pasaulyje, 
nutviekstame tolima galbūt įmanomo stebuklo šviesa - jog jis galbūt 
dar pas ją sugrįš. Dėl to ji pasijuto pažeminta ir nelaiminga, tad tuojau 
pat užsiuto pati ant savęs: ją pykdė suvokimas, jog viskas priklauso 
nuo jo vieno, o ji tik sėdi ir laukia, kad jį apniktų koks nors menkai 
tikėtinas įgeidis, kad pasipintų kokia detalė, kuri nežinia kokiu nenu- 
matytu būdu grąžintų jį atgal. Ji buvo pernelyg protinga, kad mėgintų 
žengti bent žingsnelį ta kryptimi pati; net jeigu griebtųsi pačių subti- 
liausių metodų, ją neišvengiamai ištiktų nesekmė, o patirti nesėkmę - 
nepalyginamai blogiau nei niekada ir nebandyti. Svarbiausia buvo tie- 
siog sėdėti ir nejudėti, prireikus visuomet būti vietoje. Gal kada nors ir 
ateis tokia diena, kai jis ją pastebės. Bet kol kas šitiek brangių mėnesių 
tiesiog praslenka pro šalį - be jokios naudos! 

Taneris erzino Kitę kaip tik dėl to, kad nors jo buvimas čia ir susido- 
mėjimas ja primygtinai piršo klasikinę situaciją, kuri, jei ją pavyktų 
išplėtoti, galbūt kaip niekas kita atneštų pageidaujamą rezultatą, bet 
Kitė dėl kažkokios nesuvokiamos priežasties nesugebėjo prisiversti su 
juo paišdykauti. Jis jai atrodė baisus nuoboda; ji nuolat nejučia lygin- 
davo jį su Portu, ir visuomet Portas pasirodydavo pranašesnis. Slinko 
nakties valandos, o ji gulėjo, negalėdama užmigti, ir jau kažin kelintą 
kartą bandė nukreipti vaizduotę į tokias erdves, kur Taneris galėtų ją 
žavėti ar jaudinti. Bergždžios pastangos - ką gi, kitaip ir negalėjo būti. 
Vis dėlto ji apsisprendė bent pamėginti užmegzti su juo artimesnius 

santykius, nors, vos spėjusi suformuluoti tokį sprendimą, pati iš karto 
suvokė, kad jai tai bus gremėzdiška ir labai nemaloni našta, maža to, 
tai, kaip ir visa kita, kam prireikdavo sąmoningų jos pastangų, bus 
daroma ne kieno kito, o Porto labui. 

Kažkas pabeldė į duris, vedančias į koridorių. 

— Dievulėliau, kas gi ten? - balsu ištarė Kite. 

- Aš. 

Balsas buvo Tanerio. Jame skambėjo tos nepakenčiamos smagios 
gaidelės - kaip ir visada. 

— Nemiegi? 

Ji ėmė rangytis lovoje, stengdamasi sukelti kuo daugiau triukšmo: 
aimanų, sumišusių su patalynės šiugždėjimu ir lovos spyruoklių cypi- 
mu. 

— Jau nelabai, - galiausiai sušniokštė. 

— Pats maloniausias paros metas. Nepražiopsok! - šūktelėjo jis. 

Stojo pabrėžtina tyla - kaip tik proga Kitei prisiminti, ką nuspren- 
dusi. Tikros kankinės balsu ji atsiliepė: 

— Palūkėk valandėlę, Taneri. 

— Laukiu! 

Valandėlę ar visą valandą - žinoma, jis palauks, o paskui, kai ji vis 
dėlto jį įsileis, pražys ta pačia geraširdiška (tiktai ne nuoširdžia, dingte- 
lėjo jai) šypsena. Ji nusiprausė veidą šaltu vandeniu, nusišluostė plony- 
čiu turkišku rakšluosčiu, pasidažė lūpas, šukomis persibraukė plaukus. 
Staiga apimta kažkokios karštinės ėmė dairytis po kambarį tinkamo 
chalato. Pro praviras Porto kambario duris pastebėjo didžiulį, baltą 
frotinį jo chalatą, kabantį ant sienos. Pabarbeno į duris jau žengdama 
per slenkstį, išvydo, kad Porto ten nėra, ir stvėrė chalatą. Priešais veid- 
rodį susijuosė diržu ir patenkinta pagalvojo, kad jos, pasirinkusios šį 
drabužį, niekas negalėtų apkaltinti koketavimu. Jai vyro chalatas šlavė 
grindis, o rankoves teko bent dukart atraitoti, norint atidengti plaš- 
takas. 

Ji pravėrė duris. 

— Sveikutė! 

Aha, štai ir šypsena. 

— Labas, Taneri, - abejingai pasisveikino ji. - Užeik. 

Braudamasis pro ją prie lango, jis kairiąja ranka pataršė jai plaukus, 
tada atitraukė užuolaidas. 

— Bene surengei čia kokį spiritizmo seansą? Nagi, dabar jau bent 
matau tave. 

Kambarį užliejo aštri ryto šviesa; nugludintos grindų plytelės taškė 
saulės atspindžius ant lubų tarytum vanduo. 

— Kaip laikaisi? - lyg tarp kitko pasiteiravo ji, vėl atsistojusi prieš 
veidrodį ir šukuodamasi Tanerio sušiauštus plaukus. 

— Nuostabiai. 

Jo atvaizdas veidrodyje taip ir sutvisko, akys sukibirkščiavo, netgi, 
pasibjaurėjusi pastebėjo Kitė, sutrūkčiojo kažkoks veido raumenėlis, 
išryškinantis duobutes skruostuose. 

„Tai bent pamaiva, kažkoks netikras, - pamanė ji. - Del Dievo mei- 
lės, ką jis čia veikia drauge su mumis? Tai Portas kaltas, kas daugiau. 
Portas, ne kas kitas, ir paskatino jį vilktis kartu.“ 

— Kas vakar vakare nutiko Portui? - malė liežuviu Taneris. - Aš jo 
lyg ir laukiau, bet jis taip ir nepasirodė. 

Kitė pažvelgė į jį. 

— Laukei jo? —- paklausė dar negalėdama patikėti. 

— Na, mudu tarsi ir buvome sutarę susitikti mūsų kavinėje, na, žinai, 
apie ką kalbu. Ketinome išmesti po burnelę prieš miegą. Bet jo - nė 
padujų. Paskui dar skaičiau lovoje, gana ilgai. Iki trijų jis taip ir nepa- 
sirodė. 

Tai buvo melas. Iš tikrųjų Taneris Portui pasakė štai ką: „Jei suma- 
nysi kur nors išeiti, užmesk akį į Eckmubl kavinę, tikriausiai būsiu 
ten.“ Pats patraukė į miestą beveik iškart po to, kai išėjo Portas, bet 
pasičiupo kažkokią prancūzaitę ir iki penktos ryto svečiavosi pas ją jos 
viešbutyje. Kai auštant parsibastė į savąjį, per žemus stiklinius viršu- 
langius sugebėjo dirstelėti į jų kambarius: viename išvydo tuščią lovą, 
kitame - miegančią Kitę. 

— Tikrai? - ištarė ji, atsigręždama nuo veidrodžio. - Vadinasi, jis ne 
kažin kiek miegojo, nes dabar jau vėl išėjęs. 

— Nori pasakyti, jis iki šiol taip ir negrįžo? - Taneris įdėmiai žvelgė 
į ją. 

Ji neatsakė. 

— Gal galėtum spustelėti antai tą mygtuką? - galiausiai paprašė. - 
Turbūt reikėtų išgerti puodelį tos jų neva kavos su cikorija ir sukrimsti 
kokį plastikinį raguolį. 

Kai, jos manymu, praslinko gana daug laiko, ji nuslinko į Porto kam- 
barį ir pažvelgė į lovą. Ši buvo paklota nakčiai, bet nepaliesta. Pati 
nežinodama kodėl, Kitė nubloškė antklodę, atsisėdo ant lovos ir ran- 
komis sujaukė pagalves. Tada išlankstė tvarkingai padėtą pižamą, su- 
maigė ir bet kaip numetė kojūgalyje. Į jos duris pabeldė patarnautojas; 

Kitė grįžo į savo kambarį ir užsisakė pusryčius. Kai patarnautojas iš- 
ėjo, užtrenkė duris ir atsisėdo į krėslą prie lango, bet į lauką nežiūrėjo. 
- Žinai... - susimąstęs prašneko Taneris. - Pastaruoju metu nemažai 
apie tai galvoju. Tu - labai įdomi asmenybė. Tave nelengva perprasti. 

Kitė suirzusi caktelėjo liežuviu. 

— Eik jau, Taneri. Verčiau nebesistenk būti įdomus. 

Tuojau pat pasijuto nesmagiai, kad leido prasiveržti nekantrai, ir 
pridūrė jau šypsodamasi: 

— Tau tai visiškai netinka, atrodai klaikiai. 

Nuoskauda jo veide tuojau išnyko, užleisdama vietą vypsniui. 

— Sakiau visiškai rimtai. Tu - išties pribloškiantis egzempliorius. 

Ji piktai papūtė lūpas; ją siutino ne tiek tai, ką jis šnekėjo, nors jai ir 
atrodė, kad tai beviltiškai kvaila, kiek tai, kad dabar išvis reikia kalbė- 
tis su juo, nors vien ši mintis atrodė nepakeliama. 

— Galbūt, - nesiginčijo ji. 

Jai atnešė pusryčius. Taneris sėdėjo greta, kol ji valgė raguolį, už- 
sigerdama kava. Jos akis aptraukė kažkokia svajinga migla, Tanerį 
apėmė jausmas, kad ji visiškai užmiršo jį čia esant. Jau bebaigdama 
pusryčiauti, Kitė atsigręžė į jį 1r mandagiai paklausė: 

— Neprieštarausi, jei pavalgysiu? 

Jis prapliupo juoktis. Ji, regis, išsigando. 

— Pasiskubink! - tarė jis. - Noriu išsivesti tave pasivaikščioti, kol 
dar ne per karšta. Šiaip ar taip, dar turi ilgiausią pirkinių sąrašą. 

— O... - suaimanavo ji. - Nesijaučiu... 

— Nagi, nagi, - Taneris pertraukė ją per pusę žodžio. - Apsirenk. Aš 
palauksiu Porto kambaryje. Net duris užsidarysiu. 

Ji taip ir nesusizgribo, ką galėtų atsakyti. Portas niekad jai neįsaki- 
nėdavo, verčiau atsitraukdavo nuošaliau, vildamasis šitaip perprasti, 
ko ji iš tikrųjų nori. Bet jai nuo to buvo tik dar sunkiau, nes savo 
potroškiais ji vadovaudavosi retai - kur kas dažniau veikdavo pagal 
savąją sudėtingą pranašingų ženklų: tų, į kuriuos dera atsižvelgti, ir tų, 
į kuriuos galima numoti ranka - pusiausvyros sistemą. 

Taneris jau buvo išėjęs į gretimą kambarį ir net uždaręs paskui save 
duris. Kitei kiek atlėgo pagalvojus, kad jis pamatys vis dėlto sujauktą 
lovą. Rengdamasi išgirdo jį švilpaujant. 

— Nuoboda, nuoboda, nuoboda, - sušnypštė ji sau po nosimi. Ir tą 
akimirką atsidarė koridoriaus durys: ant slenksčio stovėjo Portas ir 
kairiąja ranka lygino plaukus. 

— Galiu užeiti? - paklausė. 

Ji įsistebeilijo į jį. 

— Na taip, žinoma. Kas tau nutiko? 

Jis vis dar stovėjo tarpduryje. 

— Dėl Dievo meilės, kas tau darosi? - nekantriai mestelėjo ji. 

— Nieko. - Jo balsas gergždė. Jis atžirgliojo į kambario vidurį ir dūrė 
pirštu į abu kambarius jungiančias duris. - Kas ten? 

— Taneris, - atsakė ji kuo nekalčiausiai, tarytum Taneris Porto kam- 
baryje būtų visiškai natūrali aplinkybė. - Laukia, kol aš apsirengsiu. 

— Po galais, kas čia dedasi? 

Kitė išraudo ir paskubomis nusisuko. 

— Nieko. Nieko, - paskubomis atsakė. - Tik nepradėk eiti iš proto. 
O kaip tu pats manai, kas dedasi? 

Jis nekėlė balso: 

— Aš nežinau. Tik klausiu tavęs. 

Ji stumtelėjo jį, įrėmusi ištiestas rankas į krūtinę, ir nudrožė prie 
durų jų atsidaryti, bet jis pastvėrė ją už rankos ir atgręžė į save. 

— Liaukis, susimildamas! - įpykusi sušnibždėjo ji. 

— Gerai, gerai. Aš pats atidarysiu duris, - pasakė jis, tarytum leisda- 
mas tai padaryti jai pernelyg smarkiai rizikuotų. 

Jis nuėjo į savo kambarį. Taneris, persisvėręs per langą, žiūrėjo že- 
myn. Tuojau pat atsisuko ir išsišiepė nuo ausies iki ausies. 

— Nagi, nagi! - prasižiojo. 

Porto žvilgsnis užkliuvo už lovos. 

— Ką tai reiškia? Kuo tau nebepatinka tavo kambarys, kad jau įsivei- 
sei čia? — griežtai paklausė. 

Vis dėlto atrodė, kad Taneriui susiklosčiusi situacija - visai nė mo- 
tais, o gal jis tiesiog atsisakė pripažinti, kad išvis susiklostė kebloka 
situacija. 

— Tataigi! Vyrai grįžta iš karo! - sušuko jis. - Tai bent reginys! Mu- 
du su Kite traukiame pasivaikščioti. Tu tikriausiai norėsi kristi pamie- 
goti. - Jis nutempė Portą prie veidrodžio. - Tik pažiūrėk į save! - pa- 
liepė. 

Išvydęs savo murziną veidą ir paraudusias akis, Portas suglumo. 

— Noriu juodos kavos, - suniurzgė. - Paskui lipsiu žemyn nusiskus- 
ti. - Dabar jis vis dėlto pakėlė balsą: - Ir dar norėčiau, kad judu abu 
nešdintumėtės iš čia - šiauškite sau pasivaikščioti. - Jis piktai sugrūdo 
į sieną mygtuką. 

Taneris broliškai paplojo jam per nugarą. 

— Tai iki, seni. Pamiegok truputį. 


Portas niršiu žvilgsniu dėbsojo jam pavymui, o kai Taneris išėjo, 
klestelėjo ant lovos. Į uostą, pliūpčiodamas garų debesimis, ką tik įp- 
laukė didelis laivas; per gatvės triukšmą atsklido sodrus jo ūkimas. 
Portas, mažumėlę dvėsuodamas, aukštielninkas išsitiesė ant lovos. Kai 
pabeldė į duris, jis jau nieko nebegirdėjo. 

— Monsieur, - ištarė patarnautojas, įkišęs galvą vidun; jis kelias aki- 
mirkas luktelėjo, paskui tykiai uždarė duris ir nuėjo. 

Jis pramiegojo ištisą dieną. Atėjus pietų metui, sugrįžo Kitė; ji įtykino 
į jo kambarį, kartą kostelėjo - bene to pakaks jį pažadinti? — ir išėjo 
valgyti be jo. Kai jis pabudo, jau telkėsi sutemos; jautėsi nuostabiai 
apsivalęs. Jis atsikėlė, lėtai nusirengė. Paskui prisileido vonią karšto 
vandens, ilgai mirko joje, tada nusiskuto ir apsidairė savo baltojo cha- 
lato. Surado jį Kitės kambaryje, bet jos pačios ten nebuvo. Tik stalas 
užverstas maisto produktais, kurių ji prisipirko kelionei. Daugelis - 
akivaizdžiai juodojoje rinkoje įsigytų gėrybių, atgabentų iš Anglijos, 
jei galima tikėti etiketėmis, pagal susitarimą pagamintų Jo Didenybės 
Karaliaus Jurgio VI užsakymu. Portas atplėšė sausainių pakelį ir kibo 
godžiai kirsti vieną sausainį po kito. Lango keturkampyje įrėmintas 
apačioje plytinčio miesto paveikslas jau blausėsi. Buvo kaip tik tas 
prieblandos metas, kai apšviesti daiktai atrodo neįtikėtinai ryškūs, o 
visa kita skendi tykioje tamsoje. Elektra mieste dar nebuvo įjungta, tad 
šviesą skleidė tiktai keli uoste inkarą nuleidę laivai, o patsai uostas 
neatrodė nei šviesus, nei tamsus - tiesiog tuštuma, nusidriekusi tarp 
pastatų ir dangaus. Dešinėje pusėje dunksojo kalnai. Pirmasis, kopian- 
tis tiesiai iš jūros, Portui priminė du po milžiniška antklode sulenktus 
kelius. Vos sekundės dalelytę, bet su tokia jėga, kad pokytį jis pajuto 
kone kaip fizinį smūgį, Portas atsidūrė kažkur kitur, kažkokiame se- 
niai praėjusiame laike. Bet tuojau pat vėl išvydo kalną. Jis nusliūkino 
laiptais žemyn. 

Jie pabrėžtinai nesilankė viešbučio bare, mat šis visuomet būdavo 
tuščias. Bet dabar, užsukęs į ankštą, sutemų užtvindytą patalpą, Portas 

šiek tiek nustebo, išvydęs prie baro įsitaisiusį vienišą jaunuolį; bereikš- 
mis jo veidas, ko gero, būtų išvis susiliejęs su aplinka, jei nebūtų apžė- 
lęs ruda beforme barzda. Kai Portas sėdosi kitame baro gale, jaunuolis 
stumtelėjo barmenui savo taurę ir ištarė su ryškiu anglišku akcentu: 

— Otro Tio Pepe“. 

Portas prisiminė vėsius požeminius chereso vyno rūsius, kur jam ka- 
daise teko ragauti 1842-ųjų Tio Pepe, ir užsisakė to paties. Vaikinas 
pažvelgė į jį su šiokia tokia nuostaba akyse, bet nieko nesakė. Staiga 
tarpduryje išdygo stambi, išgeltusio veido moteris akinančiais, chna 
dažytais plaukais. Ji suspiegė. Dėbsojo juodomis, stiklinėmis lėlės aki- 
mis, jų tuštumą tik dar labiau pabrėžė blizgantis makiažas. Vaikinas 
grįžtelėjo jos pusėn. 

— Sveika, motin. Eikš čionai, sėskis. 

Moteris pripuolė prie vaikino, bet nesėdo. Buvo tokia įsiaudrinusi ir 
pasipiktinusi, kad, regis, Porto net nepastebėjo. Iškart pratrūko plyšo- 
ti laibu, spigiu balsu: 

— Erikai, tu, pašvinkęs rupūžioke! Negi nesupranti, kad visur tavęs 
ieškau? Nesuprantu šitokio elgesio! Ir ką dar čia gurkšnoji? Ką išvis 
sau manai, jei geri po to, ką tau pasakė daktaras Levis? Tu, bjaurus 
vaikigali! 

Jaunuolis net nepažvelgė į ją. 

— Nerėkauk šitaip, motin. | 

Moteris dirstelėjo Porto pusėn ir dabar jau jį pamatė. 

— Tai ką čia geri, Erikai? - griežtai paklausė ji dar kartą, gal kiek ir 
prislopinusi balsą, bet taip pat primygtinai. 

— Tai tik šeris ir, beje, visai neblogas. Kam šitaip kamuojies? 

— O kas už tavo užgaidas turės mokėti, kaip manai? 

Ji įsitaisė ant aukštos baro kėdės greta sūnaus ir subruzdo raustis 
rankinėje. 

— Kad tave galas! Nepasiėmiau rakto, - vėl prapliupo. - Ir viskas dėl 
to, kad tu toks tuščiagalvis. Dabar turėsi įleisti mane vidun per savo 
kambarį. Aptikau nepaprastai žavią mečetę, bet ją apnikę vaikigaliai, 
ir dar visi kliegia kaip kokia demonų gauja. Murzini žvėriūkščiai, štai 
kas jie! Parodysiu tau rytoj. Užsakyk ir man taurę to šerio, jei tik jis 
sausas. Gal kiek padės. Visą dieną jaučiuosi kaip pervažiuota. Vėl kim- 
ba maliarija, kaip kažin ką. Jau daugmaž pats laikas. 

— Otro Tio Pepe, - nėmaž nesutrikęs pasakė jaunuolis. 


* Dar vieną - Tio Pepe. (Isp.) 


47 


Portas nenuleido nuo jų akių: jį kaip visuomet pakerėjo žmonės, 
nusiritę iki roboto ar karikatūros lygio. Šitokie jį žavėjo visada, ne- 
svarbu, kokiomis, absurdiškomis ar šiurpiomis, aplinkybėmis ir kokiu 
būdu tapo tokie, kokie yra. 

Valgomoji salė buvo nejauki ir siaubingai oficiali - tai būtų paken- 
čiama nebent tada, jei aptarnavimas būtų nepriekaištingas, o čia apie 
tokį galėjai nebent svajoti. Viskam abejingi padavėjai judėjo lėtai. At- 
rodė, kad jiems sunku suprasti netgi prancūzų pageidavimus, o jau 
kam nors įtikti ir išvis nerūpėjo. Anglų porelei atiteko staliukas kam- 
pe, šalia to, prie kurio valgė Portas ir Kitė; Taneris buvo kažkur išrū- 
kęs su savo prancūzaite. 

— Štai jie, - sukuždėjo Portas. - Klausykis ausis ištempusi. Tik pasis- 
tenk nutaisyti kuo rimtesnę veido išraišką. 

— Jis labai panašus į jauną Vašerą*, - ištarė Kitė, pasilenkdama virš 
stalo. - Tą patį, kuris klajojo po Prancūziją, pakeliui pjaustydamas į 
gabalus vaikus, prisimeni? 

Kelias minutes juodu tylėjo, laukdami pramogos nuo gretimo staliu- 
ko, bet motina ir sūnus, regis, neturėjo ką vienas kitam pasakyti. Ga- 
liausiai Portas atsigręžė į Kitę ir tarė: 

— A, beje. Štai pagalvojau. Šįryt - ką visa tai reiškė? 

— Ar kaip tik dabar būtina tai aiškintis? 

— Ne, aš tik paklausiau. Maniau, gal atsakysi. 

- Viską, ką buvo galima pamatyti, ir pamatei. 

— Jei man taip atrodytų - neklausčiau. 

— Na, nejaugi nesupranti... - suirzusi prapliupo Kitė, bet tuoj pat 
susitvardė. Kad kiek, ir būtų išdrožusi: „Nejaugi nesupranti: aš neno- 
rėjau, kad Taneris žinotų, jog taip ir nebuvai grįžęs ištisą naktį? Negi 
nesupranti, kad jį tai sudomintų? Nejaugi nesupranti, kad tai ir būtų 
tasai pleištas, kurio jis uoliai ieško?“ Tačiau pasakė ji visai ką kita: 

— Manai, būtina tai aptarinėti? Jis atėjo, kai aš pusryčiavau, štai ir 
paprašiau, kad palauktų tavo kambaryje, kol apsirengsiu. Bene įžvelgi 
čia ką nepadoraus? 

— Priklauso nuo to, kaip suprasi padorumą, mažute. | 

— Savaime aišku, kad priklauso, - tulžingai drėbtelėjo ji. - Kaip tik- 
riausiai pastebėjai, aš nė žodeliu neužsiminiau apie tai, ką praėjusią 
naktį veikei tu. 


* Žozefas Vašeras (1869-1898) - prancūzų Džekas Skerdikas, bastėsi pietų Prancūzijoje ir 
per ketverius metus nužudė vienuolika žmonių: septynis vyrus ir keturias moteris. Paskutinė 
jo užpulta moteris sugebėjo pasipriešinti - Vašeras įkliuvo, prisipažino ir buvo giljotinuotas. 

Portas nusišypsojo ir ramiai atsakė: 

— Kažin ar tau pavyktų tiksliai papasakoti - juk tu tiesiog nežinai. 

- Ir nenoriu žinoti. - Prieš savo pačios valią ji leido prasiveržti pyk- 
čiui. - Pats gali manyti, ką tiktai nori. Man nusispjaut. - Ji dirstelėjo į 
gretimą staliuką ir iškart suprato, kad moteris blizgančiomis akimis 
susidomėjusi gaudo kiekvieną jų žodį. Bet, vos pastebėjusi, kad Kitė 
atkreipė į ją dėmesį, moteris vėl nusisuko į jaunuolį ir gaudžiu balsu 
leidosi į begalinį monologą. 

— Šio viešbučio vandentiekio sistema - tiesiog neįtikėtina; kad ir kaip 
užsuktum vandens čiaupus, šie vis tiek be paliovos dūsauja ir gurgu- 
liuoja. Jau tas prancūzų bukumas! Galvoj netelpa! Visų jų smegenys 
prakiurusios, kaip kažin ką. Madam Gotjė kartą pati man pripažino, 
kad jų nacionalinis intelekto koeficientas - žemiausias pasaulyje. Aiš- 
ku, jų kraujas skystas, primaišytas nežinia ko. Žydiško ar afrikietiško 
kraujo rasi kiekviename. Tu tik pažiūrėk į juos! 

Ji plačiai mostelėjo ranka, aprėpdama visą patalpą. 

— Na taip, čia - galbūt, - sutiko jaunuolis, laikydamas prieš šviesą 
stiklinę su vandeniu ir įdėmiai ją apžiūrinėdamas. 

— Prancūzijoje! - įsijaudrinusi primygtinai sušuko moteris. - Ma- 
dam Gotjė pati man sakė, be to, daugybę kartų esu apie tai skaičiusi 
įvairiose knygose ir laikraščiuose. 

— Pasibjaurėtinas vanduo, - suniurzgė vaikinas ir padėjo stiklinę ant 
stalo. - Ko gero, verčiau negersiu. 

— Ko tu toks ištižęs kinkadrebys? Liaukis verkšlenti! Nenoriu nieko 
apie tai girdėti. Nebegaliu pakęsti tavo amžinų aimanų dėl purvo ir 
kirmėlių. Na ir negerk sau sveikas. Niekam čia nerūpi, gersi tu tą van- 
denį ar ne. Šiaip ar taip, net baisu - tau būtina viską nuskalauti skys- 
čiais. Bent pamėgintum pagaliau užaugti. Ar pasirūpinai žibalu primu- 
sui, ar pamiršai jį drauge su mineraliniu vandeniu? 

Jaunuolis nusišypsojo nuodų pritvinkusia, pašaipaus apsimestinio 
maloningumo kupina šypsena, ir atsakė aiškiai, lėtai tardamas kiek- 
vieną žodį, lyg protiškai atsilikusiam vaikui: 

— Ne, aš neužmiršau žibalo, kaip neužmiršau ir Vittel mineralinio 
"vandens. Skardinę padėjau į automobilio bagažinę. O dabar, jeigu ne- 
prieštarauji, valandėlę pasivaikščiosiu. 

Jis pakilo, vis dar kuo bjauriausiai šypsodamasis, ir pasišalino nuo 
stalo. 

- Tu, įžūlus šunyti! Ausis tau nurausiu! - sušuko moteris jam pavy- 
mui. Vaikinas net neatsigręžė. 

— Tai bent tipai, ką? - sušnibždėjo Portas. 

— Smagumėlis, - atsakė Kitė. Ji vis dar širdo. - Kodėl tau nepakvie- 
tus jų prisijungti prie mūsų didžiojo žygio? Iki visiškos laimės mums 
daugiau nieko ir netrūksta. 

Vaisius jie valgė tylėdami. 

Pavalgiusi Kitė užlipo į savo kambarį, o Portas liko apačioje, be tikslo 
klydinėjo po pirmąjį viešbučio aukštą: užsuko į skaityklą, apšviestą 
nepakenčiamai blausių lempučių palubėje, paskui - į vestibiulį, apsta- 
tytą palmėmis, kur dvi iškaršusios juodarūbės prancūzės sėdėjo ant 
kėdžių kraštelių ir kuždėjosi, nuklydo iki laukujų durų ir kelias minu- 
tes stoviniavo tarpduryje, apžiūrinėdamas gatvėje priešais stovintį di- 
delį mersedesą nukeliamu viršumi, galiausiai grįžo į skaityklą. Prisėdo. 
Blausių lempučių prietemoje vos įžiūrėjo ant sienų kabančius reklami- 
nius kelionių plakatus: Fės la Mystėrieuse, Air-France, Visitez V Espag- 
ne. Iš už grotuoto langelio virš galvos sklido atšiaurūs moteriški balsai 
ir metalinis virtuvės rykų tarškėjimas, kurį dar labiau sustiprino akme- 
ninės sienos ir plytelėmis išklotos grindys. Šis kambarys labiau nei bet 
kuri kita viešbučio patalpa Portui priminė požeminį kalėjimą. Visų bruz- 
desių gausmą perrėžė aštrus elektrinis skambutis, atskardintis iš kino 
teatro - nenutrūkstantis, nervus brūžinantis foninis garsas. Portas priėjo 
prie rašomųjų stalų, pakilnojo spaustukus, atitraukiojo stalčius, ieško- 
damas rašymo reikmenų - nieko nerado. Papurtė rašalines - šios buvo 
išdžiūvusios. Virtuvėje įsiplieskė aršus ginčas. Kasydamasis plaštakas, 
užnižusias nuo šviežių uodų įkandimų, Portas lėtai išėjo iš skaityklos, 
kirto vestibiulį ir koridoriumi patraukė į barą. Netgi čia šviesa buvo 
blausi, sklido tarytum iš tolo, tačiau lentynoje išrikiuoti buteliai buvo 
gana ryškus akcentas, patraukiantis dėmesį. Portui trupučiuką sutriko 
skrandis; kol kas jo nevargino joks nemalonus graužimas, veikiau tik 
artėjančio skausmo nuojauta, dar tiktai menkas fizinis nesmagumas, 
įsirausęs kažkokiame taške, kurio jis net negalėjo tiksliai užčiuopti. 
Tamsaus gymio barmenas viltingai sužiuro į jį. Be jųdviejų bare nebu- 
vo nė gyvos dvasios. Portas užsisakė viskio ir įsitaisęs ėmė gurkšnoti, 
lėtai, pasimėgaudamas. Kažkur viešbutyje kažkas nuleido vandenį tua- 
lete, šis nušniokštė, kaip jau įprasta, springdamas ir gurguliuodamas. 

Nemaloni Portą kausčiusi įtampa po truputį lėgo, jis jautėsi budrus, 
gyvybingas. Oras bare buvo troškus, persismelkęs melancholija. Čia 
tvyrojo liūdesys, neatsiejamas nuo visko, kas išraunama su šaknimis ir 
paliekama džiūti. „Nuo pat pirmosios dienos, kai šitame bare buvo 
pripilta pirmoji gėrimo taurė, - galvojo Portas, - kažin, kiek čia išgy- 

venta laimės akimirkų?“ Laimė, jei tik tokios išvis dar esama, gyvavo 
kažkur kitur: atskiruose kambariuose, žvelgiančiuose į apšviestas alė- 
jas, kur dėl žuvų galvų pešasi katės, ūksmingose kavinėse, pintomis 
nendrinėmis širmomis apsaugotose nuo saulės kaitros, kur hašišo dū- 
mas maišosi su mėtomis prakvipusiais karštos arbatos garais, dokuo- 
se, druskožemio lygumos pakraštyje sutūpusiose palapinėse (jam prieš 
akis praplaukė balzgana dėmė: Marnijos atvaizdas, romus jos veidas), 
anapus kalnų, bekraštėje Sacharoje, neišmatuojamose Afrikos platy- 
bėse. Bet tik ne čia, ne šitame liūdname kolonijinio stiliaus bare, kuria- 
me kiekviena Europos užuomina yra ne kas kita, kaip tiktai dar vienas 
apgailėtinas akcentas, dar vienas akis badantis izoliacijos įrodymas; 
šitokioje patalpoje jautiesi užvis labiausiai nutolęs nuo gimtinės. 

Šitaip sėdėdamas, vis nurydamas po mažytėlaitį gurkšnelį vasarod- 
rungnio viskio, jis išgirdo koridoriumi artėjančius žingsnius. Į barą įžen- 
gė jaunasis anglas; nė nedirstelėjęs Porto pusėn, jis atsisėdo už vieno 
mažųjų staliukų. Portas stebėjo, kaip jis užsisako gėrimą, o kai barme- 
nas pasitraukė už baro, pakilo ir prisiartino prie jaunuolio. 

- Pardon, monsieur, - užkalbino jį. - Vouz parlez francais? 

— Oui, oui, - atsakė vaikinas, atrodė išsigandęs. 

— Angliškai irgi kalbate? - neleisdamas jam atitokti tęsė Portas. 

- Taip, - atsakė jaunuolis, statydamas taurę ant stalo, ir įsistebeilijo 
į pašnekovą. „Absoliuti vaidyba“, - dingtelėjo Portui. Nuojauta jam 
bylojo, kad pasaldinti liežuvį šiuo atveju bus parankiausias būdas pri- 
sigretinti. 

— Norėjau prašyti jus šiokio tokio patarimo, - nepaprastai rimtai 
tarė Portas. 

Jaunuolis blausiai šyptelėjo. 

- Jeigu apie Afriką - drįstu manyti, kad galėsiu patarti. Jau penkeri 
metai trainiojuosi čia. Kerintis kraštas, žinoma. 

— Taip, nuostabus. 

— Pažįstate Afriką? 

Jaunuolis, regis, šiek tiek sunerimo - akivaizdžiai troško būti vie- 
nintelis patyręs keliautojas. 

— Tik kai kurias vietas, - nuramino jį Portas. - Teko nemažai keliau- 
ti šiaurėje ir vakaruose. Maždaug nuo Tripolio iki Dakaro. 

— Dakaras - tikra murkšlina skylė. 

— Uostamiesčiai tokie visame pasaulyje. Norėjau klausti patarimo, 
kur geriausiai pasikeisti valiutą. Kaip manote, į kokį banką verta kreip- 
tis? Noriu išsikeisti dolerių. 

Anglas nusišypsojo. 

— Ko gero, pataikėte paklausti kaip tik tinkamo asmens. Aš pats iš 
tikrųjų - australas, bet mudu su motina dažniausiai atsiskaitome Ame- 
rikos doleriais. 

Jis ėmėsi smulkiai aiškinti Portui sudėtingą prancūzų bankininkys- 
tės sistėmą Šiaurės Afrikoje. Kalbėjo senamadiško profesoriaus into- 
nacijomis, jo saviraiškos būdas, pagalvojo Portas, - atgrasiai pedantiš- 
kas. Bet tuo pat metu jaunuolio akyse įsiplieskė žiburėliai, ne tik 
iškreiptai nušviečiantys balsą ir intonacijas, bet dar ir išgraužiantys 
bet kokį jo sakomų žodžių svorį. Portui net pasirodė, kad jaunuolis 
kalba su juo taip, tarsi pačiam atrodytų, jog susidūrė su kokiu mania- 
ku, tarsi pokalbio tema būtų tyčia pasirinkta kaip pati tinkamiausia 
šiam atvejui ir plėtoti ją galima taip ilgai, kaip tik reikės - tol, kol 
ligonį pavyks nuraminti. 

Portas netrukdė jam lietis, nors tema neilgai trukus nukrypo nuo 
bankininkystės ir pasuko į asmeninės patirties dirvonus. Šie pasirodė 
kur kas derlingesni - matyt, kaip tik šia linkme jaunuolis ir stengėsi 
pakreipti kalbą jau nuo pat pradžių. Portas jo nepertraukinėjo, nieko 
nekomentavo, tik retsykiais deramose vietose mandagiai šūktelėdavo, 
kad vaikino monologas taptų bent šiek tiek panašus į pokalbį. Jis suži- 
nojo, kad, prieš atvykdami į Mombasą, jaunuolis ir jo motina, kuri 
rašė kelionių įspūdžių knygas, iliustruotas jos pačios nuotraukomis, 
trejus metus pragyveno Indijoje, ten mirė jos vyresnysis sūnus, sužino- 
jo, kad per penkerius Afrikoje praleistus metus, per kuriuos jie išnaršė 
kiekvieną žemyno užkaborį, juos apniko gausybė įvairiausių ligų (są- 
rašas buvo išties įspūdingas) ir daugumos jų atkryčiai protarpiais už- 
klupdavo iki pat šiol. Vis dėlto nebuvo lengva atsirinkti, kuo galima 
tikėti, o ką verčiau praleisti pro ausis, mat begalinė istorija buvo gau- 
siai pagardinta kad ir tokiomis detalėmis: „Tuo metu buvau stambios 
importo ir eksporto įmonės vadybininkas Durbane“, „Vyriausybė sky- 
rė mane vadovauti trims tūkstančiams zulusų“, „Nusipirkau vadovy- 
bės automobilį ir juo sėkmingai nuvažiavau iki pat Kasamansos“, 
„Mes - vieninteliai baltieji, kuriems kada nors pavyko prasibrauti į tą 
regioną“, „Jie norėjo, kad ekspedicijos operatorius būčiau aš, bet Keip- 
taune nebuvo jokio patikimo žmogaus, kurį galėčiau palikti vietoj sa- 
vęs prižiūrėti studijos darbų, o mes tada vienu metu sukome keturis 
filmus“. Portas jau kone pradėjo piktintis, kad jaunuolis nejaučia jo- 
kio saiko, pūsdamas miglą savo klausytojui, bet numojo ranka ir net 
liko sužavėtas, regėdamas, su kokiu iškrypėlišku malonumu jis vaiz- 

džiai nupasakoja upėje prie Dualos plūduriuojančius lavonus, skerdy- 
nes Takoradyje, beprotį, susideginusį Gao turguje. Galų gale pasako- 
tojas atsilošė, mostelėjo barmenui atnešti dar vieną gėrimo taurę ir iš- 
sakė išvadą: 

— O taip, Afrika — nuostabus kraštas. Šiais laikais nė nenorėčiau 
gyventi niekur kitur. 

— O kaip jūsų motina? Ar jos nuomonė irgi tokia pat? 

- Ak, ji tiesiog įsimylėjusi Afriką. Jeigu ją kas nublokštų į civilizuotą 
šalį, turbūt net nežinotų, ko griebtis. 

- Ji visą laiką rašo? 

— Visą laiką. Kiekvieną dieną. Daugiausia - apie visokius atokius 
užkaborius. Dabar kaip tik važiuosime į Fort Šarlė. Tvirtovė Sacharo- 
je - žinote ją? 

Atrodė, kad jis visai pagrįstai įsitikinęs, jog Portas nė girdėt negirdė- 
jęs apie Fort Šarlė. 

— Ne, nesu ten buvęs, - atsakė Portas. - Bet žinau, kur ji yra. Kaip 
jūs ketinate ten nusigauti? Juk jokio transporto nėra, ar ne? 

- O, mes nuvažiuosime, dar ir kaip. Tuaregai motinai bus pats tas, 
tikras skanėstas. Aš turiu visą žemėlapių kolekciją, karinių ir kitokių; 
prieš kelionę kiekvieną rytą kruopščiai juos tyrinėju. O paskui ir va- 
žiuojame pagal žemėlapį. Turime automobilį, - pridūrė jis, pastebėjęs 
suglumimą Porto veide. - Tokį sukriošusį mersedesą. Galingas gremėz- 
das. 

— Aha, šitaip. Mačiau jį prie durų, - burbtelėjo Portas. 

— Taip, - patenkintas savimi patvirtino jaunuolis. - Mes visada nu- 
važiuojame, kur reikia. 

— Jūsų motina tikriausiai labai įdomi moteris, - tarė Portas. 

Jaunuolis taip ir pliūptelėjo entuziazmu. 

— Ji tiesiog neįtikėtina! Rytoj būtinai turite su ja susipažinti. 

— Būčiau sužavėtas. 

— Šįvakar ją jau paguldžiau, bet ji tikrai neužmigs, kol nepareisiu. 
Savaime suprantama, mes visada apsistojame susisiekiančiuose kam- 
bariuose, tad ji, deja, visuomet žino, kada aš guluosi. Argi ne nuosta- 
bus tas vedybinis gyvenimas? 

Portas skubomis dirstelėjo į jį, kiek priblokštas frazės šiurkštumo, 
bet jaunuolis juokėsi - atvirai, regis, net nesuprasdamas paslėptos ne- 
švankybės. 

- Taip, jums tikrai patiks su ja pasikalbėti. Gaila, bet mes visuomet 
iš anksto sudarome kelionės maršrutą ir stengiamės griežtai jo laikytis. 

Išvažiuojame rytoj, vidudienį. O kada jūs nešdinsitės iš šitos pragaro 
skylės? 

— Na, mes ketiname rytoj sėsti į traukinį ir važiuoti į Busifą, bet iš 
tikrųjų niekur neskubame. Tad gali būti, kad užgaišime iki ketvirtadie- 
nio. Vienintelis patogus būdas keliauti, bent jau mums, - tai išvykti, 
kada norisi išvykti, ir likti vietoje, kai norisi dar pasilikti. 

— Visiškai sutinku. Bet nejaugi jums norisi dar ilgiau pasilikti čia? 

— O Dieve, ne! - Portas nusijuokė. - Mums visiems čia gana bjauru. 
Bet esame trise ir kol kas mums nepavyko visiems vienu metu sutelkti 
kelionei būtinos energijos. 

— Jūs trise? Suprantu. - Atrodė, kad jaunuolis svarsto šią netikėtą 
žinią. - Suprantu. - Jis pakilo, panaršė kišenėje, išsitraukė kortelę ir 
padavė ją Portui. - Štai, paimkite. Mano pavardė - Lailas. Ką gi, sėk- 
mės jums, tikiuosi, galų gale imsitės iniciatyvos. Manau, dar susitiksi- 
me iš ryto. — Jis apsisuko, tarsi ko susinepatoginęs, ir suvaržyta eigas- 
timi išstyplino iš baro. 

Portas įsimetė kortelę į kišenę. Barmenas snūduriavo, pasidėjęs gal- 
vą ant baro. Portas, nutaręs išgerti dar vieną, paskutinę, taurę, prisiar- 
tino ir patapšnojo jį per petį. Barmenas suaimanavo ir pakėlė galvą. 

— Kur buvai? - paklausė Kitė. Ji skaitė, įsitaisiusi lovoje, prisitrau- 
kusi lempelę prie pat naktinio staliuko krašto. Portas pristūmė staliu- 
ką prie pat lovos, o lempą vėl pastatė saugiu atstumu nuo briaunos. 

- Truputį užmyniau ant kamščio bare. Nuojauta man kužda, kad 
kai kas pasisiūlys nuvežti mus į Busifą automobiliu. 

Kitė sužavėta pakėlė akis. Ji negalėjo pakęsti traukinių. 

— Ką tu sakai? Iš tikrųjų? Juk tai nuostabu! 

— Palauk, aš dar nepasakiau, kas yra tasai kai kas. 

— O Dieve! Tiktai ne tie siaubūnai! 

— Kol kas jie nieko apie tai nesakė. Bet nujaučiu: pakvies mus va- 
žiuoti drauge. 

— Ką gi, tuomet apie kelionę automobiliu negali būti nė kalbos, ži- 
noma. 

Portas pasišalino į savo kambarį. 

— Tavim dėtas, nesukčiau sau galvos. Kol kas niekas apie tai nė ne- 
prasižiojo. Aš tik išklausiau labai ilgą sūnaus pasakojimą. Jis pamišęs, 
dėl to - jokių abejonių. 

— Puikiausiai žinai, kad negalėsiu nesukti galvos. Ir lygiai taip pat 
gerai žinai, kokį pasibjaurėjimą man kelia traukiniai. Ir štai ramiausiai 
ateini ir praneši, kad mus galbūt pakvies važiuoti automobiliu! Galėjai 
bent jau palaukti iki ryto ir leisti man padoriai išsimiegoti, ir tik tada 
kvaršinti galvą, kurią iš dviejų kankynių pasirinkti. 

— O gal verčiau pradėti kvaršinti galvą tada, kai mus iš tikrųjų pa- 
kvies? 

— Nešnekeėk nesąmonių! - suriko ji, pašokdama iš lovos. Atsistojusi 
tarpduryje, valandėlę žiūrėjo, kaip jis nusirenginėja. - Labanakt, - iš- 
tarė staiga ir užtrenkė duris. 

Viskas susiklostė daugmaž taip, kaip Portas ir buvo numatęs. Rytą, 
kai jis stovėjo prie lango ir nustebęs žvalgėsi į debesis - pirmuosius, 
kuriuos išvydo daugmaž nuo tos dienos, kai įpusėjo kelionę per Atlan- 
tą - kažkas pabeldė į duris; tai buvo Erikas Lailas, pats ką tik atsikėlęs, 
vis dar papurtusiu nuo miego veidu. 

— Labas rytas. Meldžiu atleisti, jei jus pažadinau, bet noriu su jumis 
pasikalbėti, tai gana svarbu. Galiu užeiti? 

Jis apžvelgė kambarį, kažkaip keistai, lyg vogčiomis, jo blyškių akių 
žvilgsnis skubriai šokčiojo nuo vieno daikto prie kito. Portą apniko 
nesmagus jausmas, kad, prieš įsileisdamas vaikiną į kambarį, turėtų 
kur nors sukaišioti ir išslapstyti visus daiktus. 

— Jau gėrėte arbatos? - paklausė Lailas. 

— Taip, tik ne arbatos, o kavos. 

— Aha! - Jis prisislinko arčiau lagamino, pačiupinėjo diržus. - Gražūs 
lipdukai ant jūsų nešulių. - Lailas kilstelėjo odinę etiketę, ant kurios 
buvo užrašytas Porto vardas ir adresas. - Štai ir sužinojau, kuo jūs vardu 
— ponas Porteris Moresbis. - Jis perėjo kambarį. - Atleiskite, kad šitaip 
šniukštinėju. Kai tik pamatau bagažą, pasijuntu lyg pakerėtas. Galiu at- 
sisėsti? Paklausykite, pone Moresbi. Juk tai jūs, ar ne? Ilgokai kalbėjausi 
su motina, ir ji man visiškai pritaria: mes manome, kad jums ir poniai 
Moresbi... manau, tai ta pati ponia, su kuria vakarieniavote?.. 

Jis nutilo. 

— Taip, - patvirtino Portas. 

— Mes manome, kad jums būtų kur kas smagiau važiuoti iki Busifo 
kartu su mumis. Automobiliu užtruktume kelyje vos penkias valandas, 
o traukiniu reikėtų bildėti ištisą amžinybę, jei gerai prisimenu, kitą- 
syk — ištisas vienuolika valandų. Maža to - vienuolika valandų tikra- 
me pragare. Suprantate, po karo traukiniai čia - gryniausias siaubas. 
Mes manome... 

Portas neleido jam užbaigti. 

— Ne, ne. Jokiu būdu negalime šitaip užsikarti jums ant sprando. 
Ne, ne. 

— Taip, taip, - išdidžiai pareiškė Lailas. 

— Be to, kaip žinote, mes trise. 

— Ak taip, žinoma, - prigesusiu balsu atsiliepė Lailas. - Ir jūsų drau- 
gas tikriausiai nepageidautų vytis jus traukiniu? 

— Nemanau, kad toks sumanymas jį nudžiugintų. Šiaip ar taip, ka- 
žin ar būtų gražu, jei imtume ir išvažiuotume, jį palikę. 

— Aišku. Kaip negerai. Bet paimti dar ir jį būtų sunkoka, kai šitaip 
apsikrovę, na, juk suprantate. - Jis pakilo, pažvelgė į Portą pakreipęs 
galvą, lyg koks paukštis, įsiklausantis, ar nesukrebždės vikšras, paskui 
prašneko vėl: - Nagi, važiuokime kartu, prašau. Neabejoju: jei norėsi- 
te, kaip nors susitarsite. - Jis nuspūdino prie durų, atidarė jas, bet pa- 
sistiebęs dar persisvėrė vidun. - Žinote ką? Po valandos užsukite pas 
mane ir praneškite, ką nutarėte. Penkiasdešimt trečias numeris. Nuo- 
širdžiai viliuosi, kad atsakymas bus teigiamas. - Išsišiepęs jis dar kartą 
žvilgsniu nuslydo per kambarį, tada uždarė duris. 

Kitė ir iš tikrųjų neužmigo visą naktį, prisnūdo tik paryčiais, ir tai 
neramiai. Tad Portas užklupo ją iš netyčių, kai smarkiai pabeldė į kam- 
barius jungiančias duris ir tuojau pat jas atidarė. Ji pašoko lovoje, ran- 
ka užsitraukusi antklodę iki pat kaklo, ir įsistebeilijo į jį lyg paklaiku- 
si. Bet tuojau atsipalaidavo ir vėl susmuko ant pagalvės. 

— Kas atsitiko? 

— Reikia pasišnekėti. 

— Mane marina miegas. 

— Štai ir sulaukėme kvietimo važiuoti į Busifą automobiliu. 

Ji ir vėl pašoko, šįsyk - jau trindamasi akis. Portas prisėdo ant lovos 
krašto, atsainiai pabučiavo Kitę į petį. Ji atšlijo ir pažvelgė į jį. 

— Iš siaubūnų? Ir tu priėmei pasiūlymą? 

Jam labai knietėjo atsakyti: „Taip“ - šitaip būtų išvengęs begalinių 
ginčų - tada jau būtų nuspręsta ir už jį, ir už ją. 

— Kol kas dar ne. 

— Na, tau teks atsisakyti. 

— Kodėl? Juk važiuoti automobiliu - kur kas patogiau. Ir greičiau. Ir 
jau be jokios abejonės - saugiau. 

— Tu tyčia stengiesi mane taip įbauginti, kad aš nė nosies nebekiš- 
čiau iš viešbučio? 

Ji pažvelgė į langą. 

— Kodėl lauke vis dar taip tamsu? Kiek valandų? 

- Šiandien dėl kažkokios nesuprantamos priežasties apsiniaukę. 

Ji neatsakė, jos akyse tvino baimė. 

— Tanerio jie negali paimti, - tarė Portas. 

— Bene tau protas pasimaišė, pats nebežinai, ką šneki? - sukliegė ji. — 
Negaliu net pagalvoti, kad teks išvažiuoti be jo! Nė mintis tokia į galvą 
nešautų! 

— Kodėl ne? - suirzo Portas. - Jis kuo puikiausiai nuvažiuotų trauki- 
niu. Nesuprantu, kodėl turėtume atsisakyti patogios kelionės vien to- 
dėl, kad drauge su mumis netyčia yra ir Taneris. Juk neprivalome būti 
sulipę su juo kiekvieną mielą minutę, ką? 

— Tu - iš tikrųjų neprivalai. Taip. 

— Ką nori pasakyti? Kad tu - privalai? 

— Noriu pasakyti, kad neketinu net svarstyti pasiūlymo palikti Tane- 
rį Čia ir važiuoti automobiliu su šitais dviem. Su ta sena isteriška raga- 
na! O dar tasai vyriokas... pats tikriausias išsigimėlis galvažudys, ar aš 
tokių nemačius. Nugara pagaugais eina, vos pažiūrėjus į jį. 

— Nagi, nagi! - nusišaipė Portas. - Ir tau dar užtenka įžūlumo išva- 
dinti kažką isterike. Dievulėliau! Jei dabar pažvelgtum į save pačią... 

— Tu gali daryti taip, kaip pageidauji, - atsakė Kitė, vėl išsitiesdama 
lovoje. - O aš važiuoju traukiniu su Taneriu. 

Portas prisimerkė. 

— Dėl Dievo meilės, ir važiuok sau su juo traukiniu. Tikiuosi, nudar- 
dėsite nuo bėgių! 

Jis nudrožė į savo kambarį ir skubiai apsirengė. 


Kitė pabarbeno į duris. 

— Entrez*, - atsiliepė Taneris su ryškiai juntamu amerikietišku ak- 
centu. - Nagi, nagi, tai bent staigmena! Kas nutiko? Kam turėčiau būti 
dėkingas už tokį netikėtą vizitą? 

— Et, nieko ypatinga, - atsakė ji, nužiūrinėdama jį su šiokiu tokiu 
pasibjaurėjimu, kurį, vylėsi, pavyko nuslėpti. - Mudu su tavimi va- 
žiuosime traukiniu į Busifą vieni. Portą kažkokie draugai pakvietė va- 
žiuoti automobiliu. - Ji pasistengė, kad balsas skambėtų visiškai abe- 
jingai. 

Taneris nieko nesuprato. 

— Ką tai reiškia? Pasakyk dar kartą, tik lėčiau. Draugai? 

— Visiškai teisingai. Kažkokia anglė ir jos sūnus. Jie pasisiūlė jį nu- 
vežti. 

Pamažėle jo veidas ėmė švisti. „Šįsyk jis net neapsimetinėja, - paste- 
bėjo Kitė. - Tiesiog jo reakcija neįtikėtinai lėta.“ 

— Nagi, nagi! - pakartojo jis ir išsišiepė. 


* Užeikite. (Pranc.) 

„Koks beviltiškas bukaprotis, - galvojo ji, neatsistebėdama absoliu- 
čiai tiesmuku jo elgesiu. (Akis rėžianti normalybė ją visuomet siutin- 
davo.) - Visi jo emociniai vingiai vyksta atvirai, niekuo neužmaskuoti. 
Jokio medelio, jokio akmens, už kurio jis galėtų pasislėpti.“ 

Garsiai pasakė: 

— Traukinys išvyksta šeštą, o atvyksta iš ryto, kažkokiu nepadoriai 
ankstyvu metu. Bet, sako, visuomet vėluoja - bent šįkart taip tik geriau. 

— Vadinasi, važiuosime kartu - tik mudu? 

— Portas atvyks gerokai anksčiau, tad galės apsidairyti, kur apsisto- 
sime. O dabar turiu eiti pasiieškoti kokio grožio salono, tesergsti mane 
Dievas. 

— Kuriems galams tau dar šito prireikė? - pastatė šerį Taneris. - Ir dar 
susiruošei eiti viena? Tarsi tau reikėtų taisyti tai, kas duota pačios gamtos. 

Klausytis komplimentų jai stigo kantrybės; vis dėlto išeidama Kitė 
nusišypsojo. „Nes esu bailė“, - dingtelėjo jai. Ji pati gerai suvokė trokš- 
tanti Tanerio magija apsiginti nuo Porto magijos, nes Portas kelionę 
prakeikė. Vis dar šypsodamasi, ji tarė, tarytum į nieką nesikreipdama: 

— Manau, vis dėlto pavyks nenuvažiuoti nuo bėgių. 

— Ką sakai? 

— Ne, nieko. Susitiksime valgomajame per pietus, antrą valandą. 

Taneris buvo iš tų žmonių, kuriems ypač sunku suvokti, kad jais kas 
nors gali pasinaudoti. Kadangi buvo įpratęs primesti savo valią ir net 
nesusidurti su smarkesniu pasipriešinimu, ilgainiui išsikerojo labai jau 
vyriška, tobulai išsivysčiusi jo tuštybė, dėl kurios, kad ir kaip keista, 
beveik visi pajusdavo jam palankumą. Be jokios abejonės, svarbiausia 
priežastis, dėl kurios jis taip veržėsi į šią kelionę drauge su Portu ir 
Kite, buvo tai, kad jie ryžtingiau nei bet kas kitas priešinosi jo nuolati- 
nėms pastangoms dominuoti, o tai reiškė, kad, būdamas su jais, jis 
turėjo plūktis iš peties, šitaip suteikdamas progą savo asmenybei pasi- 
mankštinti, kas, kaip pats nesąmoningai suvokė, jai buvo būtina. Kita 
vertus, nors tiek Portas, tiek Kitė labai vangiai atsiliepdavo į lyg ir 
akivaizdų Tanerio žavesį, netgi tokia menka reakcija erzino juos abu - 
kaip tik dėl to nei vienas, nei kitas nelinko prisipažinti paskatinęs Ta- 
nerį keliauti drauge. Juos abu gana smarkiai graužė gėda, mat ir vienas, 
ir kitas labai aiškiai suvokė jo vaidybą, perprato elgsenos šablonus - ir 
vis dėlto, bent iki tam tikro lygio, abu sąmoningai leidosi įviliojami į 
spąstus. Pats Taneris iš esmės buvo gana primityvus individas, bet jis 
neįstengė atsispirti traukai viso to, ko jo intelektas nevaliojo aprėpti. 
Dar paauglystėje jis išsiugdė įprotį mėgautis savo nesugebėjimu iki galo 

perprasti kokią nors idėją, o su amžiumi tas įprotis tik dar labiau išsi- 
kerojo. Jei kokia nors mintis pasiduodavo jam išnarstoma iš visų pu- 
sių, jis nutardavo, kad mintis menka ir neverta jo dėmesio; tam, kad 
koncepcija sužadintų jo susidomėjimą, bent kuri nors jos dalis jam turė- 
jo likti nepasiekiama. Tačiau susidomėjimas niekad netapdavo akstinu 
susimąstyti giliau. Netgi atvirkščiai, tiesiog sukeldavo emocinį pasi- 
tenkinimą - susidūręs su šitokia idėja akis į akį, jis galėdavo atsipalai- 
duoti ir žavėtis ja iš tolo. Kai tik pradėjo bičiuliautis su Portu ir Kite, 
Taneris linko elgtis su jais atsargiai ir pagarbiai, jautė, kad kaip tik 
tokio elgesio jie ir verti, bet ne kaip individai, o kaip asmenys, be pa- 
liovos susiduriantys vien tik su idėjomis - šventais jam reiškiniais. Ta- 
čiau tokią jo taktiką jie atmetė taip kategoriškai, kad jam teko pasku- 
bomis kurpti naują, kurios ėmęsis pasijuto dar labiau nepasitikintis 
savimi. Šios naujosios taktikos esmė buvo nuolatinis švelnus baksnoji- 
mas, nepaprastai atsargi, konkrečiai nenutaikyta pajuoka, kurią pri- 
reikus buvo galima nesunkiai paversti pagyromis, be to, Taneris sufor- 
mavo sau ir naują būseną, žvelgė į juos su švelnia šypsena ir rezignacija, 
atmiešta vos juntamu liūdesiu, dėl ko jausdavosi tarsi tėvas, auginantis 
porelę neįtikėtinai išlepintų palikuonių. 

Dabar jam buvo taip lengva širdyje, jis slampinėjo po kambarį švil- 
paudamas, mėgaudamasis būsima galimybe pabūti vienu du su Kite. 
Nutarė esąs jai reikalingas. Tiesa, anaiptol nebuvo įsitikinęs, kad pa- 
vyks įtikinti ją, jog tasai poreikis yra kaip tik iš tos srities, kuriai Tane- 
ris norėjo jį priskirti. Iš visų moterų, su kuriomis jis vylėsi kada nors 
užmegsiąs intymius ryšius, Kitė buvo kaip tik ta, kurią prisivilioti jam 
būtų mažiausia vilčių, užvis sunkiausia. Pasilenkęs prie lagamino, akies 
kraštu jis užkliudė savo atspindį veidrodyje ir paslaptingai jam nusi- 
šypsojo - tai buvo ta pati šypsena, kuri Kitei atrodydavo tokia netikra. 

Pirmą valandą Taneris nuėjo į Porto kambarį: duris rado atviras, 
daiktų nebebuvo. Dvi kambarinės klojo švarią patalynę. 

— Se ba marchbao*, - pratarė viena. 
1r atrodė nepaprastai gražiai. 

Taneris užsakė šampano. 

— Po tūkstantį frankų butelis! - užprotestavo ji. - Portą priepuolis 
ištiktų! 

— Porto čia nėra, - atrėmė Taneris. 


* Jis išėjo. (Isp.) 

Kelios minutės prieš dvyliktą Portas jau stovėjo lauke prie viešbučio 
durų su visais savo daiktais. Trys nešikai arabai, jaunojo Lailo vado- 
vaujami, krovė krepšius į automobilio bagažinę. Virš galvos lėtai slen- 
kantys debesys sudrisko, per atsivėrusius plyšius švytėjo sodriai mėly- 
nas dangus; kai pagaliau debesų uždangą įveikė ir saulė, tvokstelėjo 
netikėtai galinga karščio banga. Toje pusėje, kur stūksojo kalnai, dan- 
gus tebebuvo grėsmingai juodas. Portas nekantravo; vylėsi, kad jie sus- 
kubs išvažiuoti, kol po kojomis nepasipynė Kitė arba Taneris. 

Lygiai dvyliktą ponia Lail jau buvo vestibiulyje ir garsiai burnojo 
dėl sąskaitos. Spigus jos balsas aštriomis šukėmis čaižė orą. Galiausiai 
ji pripuolė prie durų ir suriko: 

— Erikai, gal ateitum čionai ir paaiškintum šitam žmogui, kad vakar 
aš neužsakinėjau sausainių prie arbatos? Tučtuojau! 

— Pasakyk pati, - atsainiai mestelėjo Erikas. - Celle-ld on va mettre 
ici en bas*, - išbėrė, vėl atsigręžęs į vieną iš arabų ir rodydamas sunkų 
kiaulės odos lagaminą. 

— Kvaily tu! 

Jo motina vėl nėrė vidun; dar po akimirkos Portas išgirdo jos cypa- 
vimą: 

—- Non! Non! Thbė seulement! Pas gūteau!** 

Galų gale ji pasirodė vėl, visa įraudusi, ant rankos kadaravo ranki- 
nė. Išvydusi Portą, sustojo lyg įbesta ir suriko: 


* Šitą reikia dėti čionai, į apačią. (Pranc.) 
** Ne, ne, tik arbata, jokių pyragaičių! (Pranc.) 

— Erikai! 

Šis pakėlė galvą nuo automobilio, prisiartino ir pristatė Portą moti- 
nai. 

— Labai džiaugiuosi, kad nutarėte važiuoti su mumis. Trise vis sau- 
giau. Sako, kad į kalnus čia išvis geriau nelįsti be ginklo. Nors turiu 
pripažinti, kad iki šiol nesu sutikusi tokio arabo, su kuriuo nesugebė- 
čiau susidoroti. Tie gyvuliai prancūzai - štai ko iš tikrųjų reikia pasi- 
saugoti. Šlykšti padermė! Įsivaizduokite, geriau už mane žino, ką aš 
vakar užsisakinėjau pusryčiams! O jau įžūlumas! Erikai, baily tu. Pali- 
kai mane vieną kautis ten, registratūroje. Tikriausiai pats ir būsi suri- 
jęs sausainius, už kuriuos jie pareikalavo sumokėti! 

— Sąskaita juk viena, ar ne? - Erikas nusišypsojo. 

— Tau turėtų būti gėda tai pripažinti. Pone Moresbi, jūs tik pažiūrė- 
kite į tą dičkį vaikiščią. Per visą gyvenimą nėra nė piršto prikišęs prie 
jokio darbelio. Visas jo sąskaitas tenka apmokėti man. 

— Nagi, motin! Ropškis į mašiną. 

Tai nuskambėjo gana neviltingai. 

— Ką tai reiškia: „ropškis į mašiną“? — suspiegė ji dar aukštesniu 
balsu. - Nedrįsk šitaip su manim šnekėti! Gero antausio, štai ko tau 
reikia. Gal pagelbėtų. - Ji klestelėjo ant priekinės automobilio sėdy- 
nės. - Niekas niekada nekalba su manim šitaip. 

— Visi trys sėdėsime priekyje, - tarė Erikas. - Neprieštarausite, pone 
Moresbi? 

— Jokiu būdu. Man kaip tik patinka sėdėti priekyje, - atsakė Portas. 
Jis buvo tvirtai apsisprendęs laikytis nuošaliau ir nesivelti į šeimynėlės 
reikalus, o parankiausias būdas tai užsitikrinti, bent taip manė pats, — 
visiškai neleisti prasiveržti savo asmenybei, tiesiog būti mandagiam, 
klausytis. Atrodė, kad šitoks amžinas absurdiškas apsižodžiavimas 
jiems įprastas, kitaip tuodu tikriausiai nė nemokėjo kalbėtis. 

Erikas sėdo prie vairo, užvedė ir ėmė šildyti variklį. Nešikai sušuko 
jiems pavymui: 

— Bon voyage! 

— Išeidama pastebėjau kelis žmones, stebeilijančius į mane, - pareiš- 
kė ponia Lail atsilošdama. - Šitie nenaudos arabai čia savo darbą dir- 
ba taip pat, kaip ir kitur. 

— Dirba darbą? Apie ką jūs kalbate? - parūpo Portui. 

— Nagi apie šnipinėjimą, ką daugiau. Supraskite, jie šnipinėja visą 
laiką. Iš to ir pragyvena. Manote, sugebėsite bent nusičiaudėti taip, 
kad jie nepastebėtų? - Ji nemaloniai nusijuokė. - Nepraeina nė valan- 

da, o kiekvienas varganas šniukštinėtojas, kiekviena menkiausia kon- 
sulatų žiurkė jau žino viską. 

— Kalbate apie Britanijos konsulatą? 

— Apie visus konsulatus, policiją, bankus - visut viską, - tvirtai atsa- 
kė ji. 

Portas su lūkesčiu dirstelėjo į Eriką. 

— Bet... 

— O taip, - pratrūko Erikas, regis, tik apsidžiaugęs proga patvir- 
tinti motinos pareiškimą. - Visiškas chaosas, net baisu. Niekur nesu- 
lauksi nė akimirkos ramybės. Kad ir kur keliautume, jie amžiais 
sulaiko mums adresuotus laiškus, bando neįsileisti mūsų į viešbučius 
tvirtindami, esą nėra vietų, o kai pagaliau pavyksta rasti laisvų kam- 
barių, tik ir tykoja, kada kur išeisime, išnaršo, išgraibsto mūsų daik- 
tus, maža to, visiems nešikams ir kambarinėms prisakyta klausytis, 
apie ką kalbame... 

— Bet... kas? Kas visa tai daro? Ir kam? 

— Arabai! - suspiegė ponia Lail. - Prašvinkusi niekingų žmogeliūkš- 
čių tauta, jie nė neturi daugiau ką veikti su savo gyvenimu, vien tik 
šnipinėti kitus. Kaip, sakykite, jie kitaip pragyventų? 

— Neįtikėtina, — ryžosi nedrąsiai paprieštarauti Portas, vildamasis 
šitaip išprovokuoti naują papliūpą ta pačia tema - klausydamasis jis 
linksminosi išsijuosęs. 

— Cha! - triumfuodama sušuko ji. - Gal jums ir atrodo neįtikėtina, 
kadangi jų nepažįstate, bet jūs tik pažiūrėkite į juos! Ir nežiopsokite. 
Jie neapkenčia mūsų visų. Beje, prancūzai - taip pat. O, jie tiesiog ne- 
gali mūsų pakęsti! 

— Kiek teko susidurti su arabais, jie visuomet būdavo labai palankiai 
nusiteikę, - vėl surizikavo Portas. 

— Na žinoma. Jums ir turėjo taip pasirodyti, mat jie tokie nuolan- 
kūs, tik meilikauja, tik šuniuodegiauja. Bet užtenka jums nusisukti - ir 
jie tekini skuta į konsulatą. 

Prasižiojo Erikas: 

— Štai kartą Mogadore... 

Motina nutraukė jį per pusę žodžio: 

— Nagi, užsičiaupk! Leisk pakalbėti ir kitiems. Negi manai, kad kam 
nors įdomu klausytis, kaip tu zauniji visokias nesąmones? Jeigu turė- 
tum bent lašelį sveiko proto, prie to reikalo išvis nebūtum kišęs nagų. 
Ir kas tau davė teisę išmauti į Mogadorą, kai aš gulėjau mirties patale 
Fese? Taip, pone Moresbi, aš iš tiesų gulėjau mirties patale! Paslika 

tysojau ligoninėje, o ta baisuoklė medicinos sesuo arabė net nesugebė- 
jo padoriau vaistų suleisti... 

- Sugebėjo, dar ir kaip! - narsiai pasipriešino Erikas. - Man ji leido 
vaistus bene dvidešimt kartų. Tau įsimetė infekcija tik todėl, kad buvo 
nusilpęs organizmo atsparumas. 

- Atsparumas! - sukliegė ponia Lail. - Viskas, tau daugiau - nė žo- 
džio. Pone Moresbi, atkreipkite dėmesį, kokia antai tų kalvų spalva. 
Ar bandėte kada fotografuoti kraštovaizdį infraraudonųjų spindulių 
diapazone? Aš padariau kelias iš tikrųjų ypatingas nuotraukas Rodezi- 
joje, bet jas Johanesburge iš manęs pavogė redaktorius. 

— Ponas Moresbis - ne fotografas, motin. 

— Tu verčiau patylėtum. Argi tai reiškia, kad jis būtinai nieko nežino 
apie fotografavimą infraraudonųjų spindulių diapazone? 

— Esu matęs tokių nuotraukų, - tarė Portas. 

— Na, žinoma, žinoma, jūs matėte. Matai, Erikai? Pats nežinai, ką 
kalbi, kaip visada. Ir vis dėl drausmės stokos. Lieka tik palinkėti, kad 
tau kada nors tektų pačiam užsidirbti duonos kąsniui. Gal tada išmok- 
tum pirmiau pagalvoti, tada šnekėti. Šiuo metu tu nėmaž ne geresnis 
už bet kurį silpnaprotį. 

Paskui sekė visiškai bergždžias ginčas: Erikas, matyt, Porto garbei, 
nepailsdamas vardijo įvairiausius, netgi labai jau neįtikimus darbus, 
kuriuos neva dirbęs per pastaruosius ketverius metus, o jo motina kiek- 
vieną šių atremdavo pavydėtinai įtaigiais kontrargumentais, įrodan- 
čiais sūnaus teiginių melagingumą. Kaskart, kai tik jis sumąstydavo ką 
nors nauja, ji surikdavo: 

— Viską išsigalvoji! Koks tu melagis! Tu netgi nežinai, kas yra tiesa! 

Galų gale užsigavęs Erikas kapituliavo: 

— Tu, šiaip ar taip, neleidi man įsitvirtinti jokiame darbe. Tave api- 
ma siaubas vien pagalvojus, kad galiu tapti nepriklausomas! 

Ponia Lail suspigo: 

— Pažvelkite, pažvelkite! Pone Moresbi! Koks mielas asiliukas! Pri- 
mena man Ispaniją. Kiurksojome ten porą mėnesių. Siaubinga šalis, - 
tiesiog sušnypštė ji. - Vien tik kareiviai, kunigai ir žydai. 

- Žydai? - nepatikliai pakartojo Portas. 

— Savaime aišku! Bene nežinojote? Viešbučiuose jų knibždėte knibž- 
da. Jie valdo visą šalį. Be abejo, iš užkulisių, į sceną nelenda. Kaip, 
beje, ir visur kitur. Tiktai Ispanijoje jie sukasi dar ir labai gudriai. Nep- 
ripažįsta, kad jie - žydai. Tarkime, Kordoboje - tai bus jums puikus 
pavyzdys, kokie jie sukti ir klastingi - taigi Kordoboje ėjau kartą gat- 

ve, taip ji ir vadinasi - Žydų gatvė, Chuderia. Ir sinagoga joje yra. 
Savaime suprantama, žydų ten tiršta - tipiškas getas. Bet kaip jūs ma- 
note, ar bent vienas tai pripažįsta? Aišku, kad ne! Tiktai mojuoja pirš- 
tu man prieš nosį ir šaukia tiesiai į veidą: Catolico! Catėlico! Jūs tik 
įsivaizduokite, pone Moresbi - jie skelbiasi esą Romos katalikai! O kai 
apžiūrinėjau sinagogą, gidas prisispyręs tvirtino man, neva jokios apei- 
gos joje nebeatliekamos jau nuo penkiolikto amžiaus! Baiminuosi, kad 
pasirodžiau kraupiai nemandagi. Prapliupau juoktis tiesiai jam į akis. 

- Ir ką jis sakė tada? - susidomėjo Portas. 

— O, jis toliau ramiausiai traukė savo giesmelę. Iškalęs atmintinai, 
žinoma. Bet akis išpūtė. Kaip ir jie visi. Manau, jis pajuto man pagarbą 
už tai, kad neišsigandau. Kuo šiurkščiau su jais elgiesi, tuo labiau jie 
tavim žavisi. Aiškiausiai leidau jam suprasti, kad žinau: jis riečia man 
kaip užsakytas ir net nemirkteli. Katalikai! Drįstu tvirtinti: jie mano, 
kad šitai daro juos pranašesnius. Pasiutusiai buvo juokinga, juo labiau 
kad visi — tiesiog iš akies traukti žydai, pakanka vien pažiūrėti į juos. 
Ką jau ką, o žydus aš pažįstu kaip nuluptus. Pernelyg dažnai tekdavo 
su jais susidurti ir prisiminimai ne patys maloniausi, tad atpažįstu juos 
iš tolo. 

Naujumo jausmas, apėmęs susidūrus su šita žmonių parodija, po 
truputį išsivadėjo. Portas pajuto užtrokšiąs, jei dar ilgai teks šitaip sė- 
dėti tarp tydviejų; įkyrios jų manijos ėmė jį slėgti. Ponia Lail buvo 
netgi dar atgrasesnė už sūnelį. Priešingai nei jis, ji neturėjo kišenėje 
jokių žygdarbių, tikrų ar prasimanytų, apie kuriuos galėtų papasakoti; 
jos pokalbių turinį sudarė vien smulkūs nupasakojimai įvairiausių per- 
sekiojimų, kurių auka ji neva buvusi, ir dar smulkesni, tikslūs iki pa- 
skutinio žodžio, begalinių ginčų su tais, kurie prie jos kabinėjosi, at- 
kartojimai. Kai ji kalbėjo, jam prieš akis formavosi jos charakterio 
kontūrai, nors Portas jau nebejautė knietulio ja domėtis. Jos gyvenime 
stigo bet kokių asmeninių ryšių, nors jai labai jų reikėjo. Tad moteris 
kaip įmanydama stengėsi juos susikurti; kiekvienas konfliktas buvo 
tik bergždžias mėginimas užmegzti vienokius ar kitokius žmogiškus 
ryšius. Netgi nuolatiniai ginčai su Eriku jai tapo vieninteliu natūraliu 
kalbėjimosi būdu. Portui dingtelėjo, kad dar niekad gyvenime nebuvo 
sutikęs šitokios vienišos moters, bet jis jau neįstengė prisiversti bent 
kiek labiau į tai įsijausti. 

Jis net nebesiklausė. Jie išvažiavo iš miesto, kirto slėnį ir dabar ropš- 
tėsi į didelę pliką kalvą kitoje jo pusėje. Kai įveikė vieną iš daugybės 
serpantino posūkių, Portas net krūptelėjo ūmai susizgribęs, kad žvelgia 

tiesiog į turkų tvirtovę, tokią mažulytę ir tobulą it žaislas tolybėje, ki- 
toje slėnio pusėje. Sienos papėdėje, pabirę gelsvos žemės fone, juodavo 
keli palapinių taškeliai; kurioje iš jų jam teko buvoti, kuri - Marnijos 
palapinė, jis negalėjo įspėti, mat laiptų iš tokio atstumo nežiūrėjo. Be 
jokios abejonės, ji dabar buvo kažkur ten, slėnyje, tikriausiai prigulusi 
vidudienio pogulio troškioje palapinės tvankumoje, viena, o gal su ko- 
kiu sėkmės lydimu draugu arabu - bet ne Smailu, pagalvojo Portas. Jie 
įveikė dar vieną posūkį, vis dar važiuodami aukštyn, dabar jau virš 
galvos pakibo uolos. Pakelėje šen ten barkšojo aukšti sudžiūvusių da- 
gių kupstai, apnešti baltomis dulkėmis, juose triukšmavo cikados - 
laibas jų cirpimas aidėjo be pertrūkio tarytum paties karščio riksmas. 
Dar sykį atsivėrė slėnis, paskui - ir vėl, kaskart - vis šiek tiek mažesnis, 
vis šiek tiek tolimesnis ir šiek tiek mažiau realus. Mersedesas riaumojo 
tarsi lėktuvas - išmetamasis vamzdis buvo be duslintuvo. Priekyje dunk- 
sojo kalnai, apačioje driekėsi druskožemio dykuma. Portas atsigręžė ir 
paskutinį kartą nužvelgė slėnį - vis dar įžiūrėjo kiekvienos palapinės 
kontūrą; staiga jam dingtelėjo, kad palapinės atrodo visai kaip hori- 
zonte stūksančių kalnų viršūnės. 

Žiūrėdamas į prieš akis besiskleidžiantį kaitra ribuliuojantį krašto- 
vaizdį, Portas pajuto, kaip mintys keičia kryptį, suka vidun, į jį patį; 
valandėlę jis susimąstė apie sapną, kurio prisiminimų vis dar negalėjo 
atsikratyti. Ir staiga nusišypsojo: pagaliau jis suprato. Vis greičiau le- 
kiantis traukinys įkūnijo patį gyvenimą. Tad abejonė, kurį variantą: 
„taip“ ar „ne“ - rinktis, neišvengiama tam, kuris bando svarstyti to 
gyvenimo vertę; savo ruožtu atsakymo variantą savaime pakiša neju- 
čia priimtas sprendimas tiesiog atsisakyti tame gyvenime dalyvauti. Por- 
tas nebesuprato, kodėl reikėjo šitaip sielotis - juk tai visiškai papras- 
tas, klasikinis sapnas. Visos jungtys dabar atrodė aiškios. Jų reikšmės 
jo paties gyvenimo atžvilgiu netgi nebuvo labai svarbios. Mat tam, kad 
išvengtų būtinybės galynėtis su reliatyviomis vertybėmis, jis jau seniai 
emė neigti bet kokį egzistencijos fenomeno tikslą - taip kur kas racio- 
naliau, o ir širdžiai ramiau. 

Išgliaudęs savo nedidukę problemą, jis pasijuto patenkintas. Apž- 
velgė kraštovaizdį: automobilis vis dar ropštėsi aukštyn, bet pirmąją 
kalvų keterą jie jau buvo įveikę. Aplinkui bangavo plikos kalvos be 
jokių į akis krintančių detalių, kurios padėtų suvokti mastą. Visur, kur 
tik pažvelgsi, žvilgsnis slydo iki pat ryškios, dantytos horizonto linijos 
ir dar toliau - į akinamu baltumu tvieskiantį dangų. Ponia Lail kaip tik 
bylojo: „O, neįtikėtino šlykštumo gentis. Kiaurai peršvinkusi publika, 

kaip kažin ką, tiesą sakau.“ „Kada nors aš šitą moteriškę dar užmu- 
šiu“, - nuožmiai pagalvojo Portas. Įkalnė čia buvo nebe tokia stati, 
automobilis ėmė riedėti sparčiau, valandėlę sukurdamas vėjo iliuziją. 
Bet už artimiausio posūkio kelias vėl šovė aukštyn, greitis vėl sumažė- 
jo, ir Portas suvokė, kad oras visiškai nejuda. 

— Jei galima tikėti žemėlapiu, ten, priekyje, atsiveria nepaprastai gra- 
žus vaizdas, - tarė Erikas. - Turėsime kur akis paganyti. 

— Manai, reikėtų sustoti? - neramiai subruzdo ponia Lail. - Arbatai 
būtinai turime atvažiuoti į Busifą. 

Paaiškėjo, kad apžvalgos aikštelė - tiktai vos juntamas kelio išplatė- 
jimas staigiame posūkyje. Važiuoti čia buvo pavojinga, juo labiau kad 
vidinė kelio pusė buvo nusėta didžiuliais, kitados nuo uolos nugarmė- 
jusiais rieduliais. Nebuvo jokio kelkraščio, skardis smigo tiesiai į be- 
dugnę, o atsivėręs kraštovaizdis buvo išties įspūdingas ir atšiaurus. 

Erikas kokią minutę sustabdė automobilį, bet išlipt neišlipo nė vie- 
nas. Toliau kelias vingiavo per begalinius akmenynus, tokius sausros 
išdegintus, kad net cikados čia nesusigundė įsikurti; ir vis dėlto tai šen, 
tai ten Porto akis užkliūdavo už tolumoje kėpsančios trobelės krėsto- 
mis molinėmis sienomis, pačių kalvų spalvos, apjuostos kaktusų ar dy- 
gių krūmokšnių tvora. Trejetą keliautojų užgulė tyla, nebebuvo girdėti 
išvis nieko, tik monotoniškas automobilio variklio riaumojimas. 

Kai priešakyje išniro Busifas, pasipuošęs šiuolaikiniu, baltu betoni- 
niu minaretu, ponia Lail vėl prašneko: 

— Erikai, kambariais teks pasirūpinti tau. Aš trauksiu tiesiai į virtu- 
vę, reikės ten juos pamokyti, kaip deramai paruošti arbatą. 

Paskui ji atsisuko į Portą, kilstelėjo rankinę. 

— Kelionėse arbatą visada vežiuojuosi prie savęs, rankinėje. Kitaip 
turėčiau laukti ištisą amžinybę, kol tasai nevėkšla vaikiščias sumąstys, 
kur pastatyti automobilį, ir iškraus bagažą. Manau, kad Busife išvis 
nėra nieko, kas būtų verta dėmesio, tad būsime išvaduoti nuo būtiny- 
bės slampinėti gatvėmis. 

— Derb Ech Cbergui, - tarė Portas. 

Ponia Lail apstulbusi įsistebeilijo į jį. 

- Tik perskaičiau, kas parašyta gatvės ženkle, - nuramino ją Portas. 

Ilga ir visiškai tuščia pagrindinė miesto gatvė kepinosi pavakario 
saulėkaitoje; virš kalnų pietų pusėje vis dar kabojo masyvi tamsių de- 
besų užsklanda, neišsisklaidžiusi nuo pat ankstyvo ryto, tad atrodė, 
kad čia saulė plieskia su dviguba jėga. 

Traukinys buvo tikras karšinčius. Žemo jų vagono koridoriaus palu- 
bėje kabojo visa eilė žibalinių lempų, kurios grėsmingai siūbavo pir- 
myn atgal senovinio traukinio ratų trinksėjimo ritmu. Kol dar nebuvo 
pajudėję iš stoties, Kitė, nebeištverdama panikos, kaip įprasta, apėmu- 
sios ją prieš kelionę traukiniu, iššoko iš vagono, nuskuodė prie laikraš- 
čių stendo ir nusipirko kelis prancūziškus žurnalus; vos spėjo sugrįžti, 
ir sąstatas pajudėjo iš vietos. Tad dabar, visai gęstančioje dienos švie- 
soje, sumišusioje su geltonais blausių lempų atšvaitais, sklaidė juos, 
pasidėjusi ant kelių, mėgindama ką nors įžvelgti puslapiuose. Tačiau 
vienintelis, kuriame išvis įstengė ką nors įžiūrėti, buvo kimšte prikimš- 
tas nuotraukų: Cinė Pour Tous*. 

Kupė be jųdviejų daugiau nieko nebuvo. Taneris įsitaisė jai priešais. 

— Negali skaityti šitokioje prietemoje, - tarė. 

— Tik peržiūrinėju paveiksliukus. 

- A. 

— Tikiuosi, neprieštarauji? Dar minutė, ir nebeįžiūrėsiu nė iliustraci- 
jų. Aš visada šiek tiek nervinuosi, kai tenka važiuoti traukiniu. 

— Sklaidyk savo žurnalus, kiek širdis geidžia, - atsakė jis. 

Šaltą vakarienę jie buvo pasiėmę su savimi, susidėję pakuotę dar 
viešbutyje. Taneris protarpiais mąsliai nužvelgdavo krepšį su maistu. 
Kartą Kitė sugavo tokį jo žvilgsnį. 

— Taneri! - sušuko. - Tik nesakyk, kad išalkai! 

— Aš - ne, tik va soliteris graužia. 

— Koks tu bjaurus. 


* Kinas visiems. (Pranc.) 

Ji paėmė krepšį, džiaugdamasi galimybe duoti darbo rankoms. Vie- 
ną po kito ėmė traukti iš jo storus sumuštinius, suvyniotus po vieną į 
plonytes popierines servetėles. 

— Perspėjau juos, kad tik nepakištų to šlykštaus ispaniško kumpio. 
Jis žalias, jo užkandęs tikrai gali įsitaisyti soliterį ar kokių kitų kirmė- 
lių. Vis dėlto esu tikra: jie būtinai bus pridėję sumuštinių su kumpiu. 
Štai, regis, jau net ir užuodžiu! Jiems visada atrodo, kad jei ką nors 
sakai, - tai vien tam, kad jie galėtų pasiklausyti tavo balso. 

— Jei tik yra to kumpio, mielai paragausiu, - atsiliepė Taneris. - Jei 
atmintis neapgauna, jis tikrai gardus. 

— Taip, skonis išties neblogas, - nesiginčijo Kitė. 

Ji ištraukė maišelį kietai virtų kiaušinių, sudėtų drauge su itin alie- 
jingomis juodosiomis alyvuogėmis. Traukinys staiga sužviegė ir nėrė į 
tunelį. Kitė paskubomis sugrūdo kiaušinius atgal į krepšį ir baugiai 
pažvelgė į langą. Išvydo stikle atsispindintį savo pačios veido kontūrą, 
negailestingai apšviestą blausios, iš palubės krintančios šviesos. Ang- 
lies dūmų dvokas tirštėjo sulig kiekviena sekunde, Kitei jau rodėsi, kad 
baigia užkimšti plaučius. 

- Fui! - springdamas iškosėjo Taneris. 

Ji sėdėjo nekrustelėdama ir laukė. Jeigu jų tikrai tyko katastrofa, tai 
labiausiai tikėtina įgrumėti į ją tunelyje - arba važiuojant estakada. 
„Jei tikrai žinočiau, kad tai įvyks kaip tik šiąnakt, - galvojo ji, - tada 
galėčiau atsipalaiduoti. Tas amžinas netikrumas. Niekada nežinai, tad 
tik lauki ir lauki...“ 

Galiausiai jie išnėrė iš tunelio ir vel galėjo įkvėpti. Už lango driekėsi 
monotoniškas akmenuotas kraštovaizdis, užsibaigiantis juodutėlių kal- 
nų virtine. Virš aštrių viršūnių dangus žioravo paskutiniais dienos at- 
švaitais, bet ir tie skverbėsi pro sunkius, grėsmingus debesis. 

— Tai kaip ten tie kiaušiniai? 

— O! -ji atkišo jam visą pakuotę. 

— Tu ką, visai nenori? 

- Imk ir suvalgyk, - tarė ji, iš paskutiniųjų stengdamasi niekur ne- 
prasmegti, dalyvauti šitame mažyčiame gyvenimo trupinėlyje, krebž- 
dančiame tarp girgždančių medinių vagono sienų. - Aš pasiimsiu kokį 
vaisių. Ir gal sumuštinį. 

Bet tuojau pat įsitikino, kad duona sausa ir sužiedėjusi, buvo sunku 
ją sukramtyti. Taneris buvo į kažką įnikęs: pasilenkęs traukė iš po sė- 
dynės vieną iš savo lagaminų. Kitė vogčia įbruko sumuštinį į tuščią 
tarpelį, skiriantį sėdynę nuo lango. 

Taneris, rankoje laikydamas didelį tamsų butelį, išsitiesė, jo veide 
švietė triumfas. Apsigraibė kišenėje, išžvejojo kamščiatraukį. 

— Kas čia? 

— Atspėk, - išsišiepė jis. 

— O ne... Ar tik ne šampanas? 

— Atspėjai iš pirmo karto! 

Įdirgusi ji nė pati nepajuto, kaip ištiesė rankas, abiem delnais sus- 
paudė jo galvą ir skambiai pakštelėjo į kaktą. 

— Mielasis! - sušuko. - Tu nuostabus! 

Jis trūktelėjo kamštį, šis iššoko pokštelėdamas. Koridoriumi slinko 
kažkokia išvargusi juodarūbė moteris, ji įsispitrijo į juos. Nepaleisda- 
mas iš rankos butelio, Taneris pakilo ir užtraukė užuolaidėles. Kitė 
stebėjo jį ir mąstė: „Jis - visiškai ne toks kaip Portas. Portas niekad 
nebūtų tuo pasirūpinęs.“ 

Kol Taneris pylė šampaną į plastikines kelionines stiklinaites, ji vis 
dar bandė ginčytis pati su savimi: „Bet juk tai nieko nereiškia, nebent 
tai, kad jis išleido krūvą pinigų. Paprasčiausiai šį tą nupirko, štai ir 
viskas. Bet... jis tikrai nepagailėjo pinigų... O svarbiausia, išvis pagal- 
vojo apie tai...“ 

Juodu susidaužė ar veikiau tik susilietė stiklinaitėmis. Turėjo pasi- 
tenkinti popieriniu šiugždesiu - skimbtelėjimo nebuvo ko tikėtis. 

— Už Afriką, - pakėlė stiklinaitę Taneris, ūmai kažko susidrovėjęs. 
Pasakyti ketino ką kita: „Už šią naktį.“ 

— Taip. 

Kitė žvelgė į butelį, kurį Taneris pastatė ant grindų. Ji, o tai jai buvo 
taip būdinga, iškart nusprendė, jog kaip tik butelis yra tasai magiška- 
sis daiktas, kuris ją išgelbės, kad jo galia padės jai išvengti katastrofos. 
Ji išgėrė stiklinaitę iki dugno. Taneris kaipmat vėl pripildė. 

— Reikia pataupyti, kad ilgiau užtektų, - perspėjo Kitė, staiga pabū- 
gusi, kad gali išsekti apsauginės magijos atsargos. 

— Taip manai? O kam taupyti? - Taneris ištraukė iš po sėdynės laga- 
miną ir vėl atidarė. - Pažvelk. - Lagamine slėpėsi dar penki buteliai. — 
Štai kodėl norėjau nešti šitą pats ir taip žiūrėjau, kad nepatektų į ran- 
kas niekam kitam, - paaiškino šypsodamasis, duobutės skruostuose 
pagilėjo labiau nei bet kada. - Tikriausiai pamanei, kad kuoktelėjau. 

— Nė nepastebėjau, - slopiai atsakė ji, nepastebėjusi netgi duobučių 
jo skruostuose, kurių negalėjo pakęsti. Nuo tokios gausybės magijos 
jai kvaito galva. 

— Taigi imk ir išgerk. Greitai ir iki dugno. 

— Dėl manęs nesijaudink. - Ji nusijuokė. - Manęs raginti nereikia. — 
Kitė pasijuto kažkaip absurdiškai laiminga - kur kas labiau, nei derėtų 
šiomis aplinkybėmis, priminė ji sau. Bet nuotaika — tai amžina švy- 
tuoklė, dar po valandos ji grįš į tą patį tašką, kuriame buvo prieš mi- 
nutę. 

Traukinys ėmė mažinti greitį ir visai sustojo. Už lango viešpatavo 
juodžiausia naktis, niekur nesimatė nė žiburėlio. Iš lauko atsklido bal- 
sas: kažkas ringavo keistą, nuolat atsikartojančią melodiją. Ši visuo- 
met prasidėdavo aukšta gaida ir vyniodavosi žemyn, kol dainininkas 
pritrūkdavo kvapo, o paskui vėl prasidėdavo nuo aukščiausios gaidos. 
Daina priminė kūdikio verksmą. 

— Ar tai žmogus? - netikėdama savo ausimis paklausė Kitė. 

— Kur? - apsidairė Taneris. 

— Dainuoja. 

Jis įsiklausė. 

— Sunku pasakyti. Gerk. 
dybę. 

- Ko gero, man niekad nė nebuvo skirta gyventi, - sielvartingai išta- 
rė ji. | 

Taneris lyg ir susirūpino. 

— Nagi, paklausyk, Kite. Žinau, kad nerviniesi. Užtat ir pričiupau to 
gazuoto vandenėlio. Bet tu privalai nusiraminti. Mesk visus nuogąsta- 
vimus į šalį. Atsipalaiduok. Niekas iš tikrųjų nėra taip svarbu, pati 
žinai. Kažkas yra pasakęs... 

— Ne. Kaip tik šito aš visiškai nenoriu, - pertraukė ji. - Šampanui — 
taip. Filosofijai - ne. Iš tikrųjų be galo miela, kad tu susipratai pasiimti 
to šampano - ypač dabar, kai jau žinau kodėl. 

Jis liovėsi kramtęs. Veido išraiška pasikeitė, akys trupučiuką sug- 
riežtėjo. 

— Ką turi omeny? 

— Juk tu supratai, kad aš, kai reikia lipti į traukinį, nervinuosi kaip 
kokia kvaiša. Tikriausiai nė negalėjai padaryti nieko daugiau, už ką 
jausčiausi dar labiau dėkinga. 

Jis vėl ėmė darbuotis žandikauliais ir išsišiepė. 

— Et, negalvok apie tai. Kaip tikriausiai pastebėjai, man gurkšnis 
kitas irgi visai neprošal. Taigi išgerkime už seną gerą Mumm šampaną! 
Jis atkimšo antrą butelį. Traukinys vargingai trūktelėjo iš vietos. 

Pajutusi, kad vėl važiuoja, Kitė pažvalėjo. 

— Dime ingrato, porguė me abandonaste, y sola me dejaste...* — už- 
dainavo ji. 

— Dar? - Taneris kilstelėjo butelį. 

- Claro gue si“*, - atsakė ji, susiversdama stiklinaitės turinį vienu 
mauku ir tučtuojau atkišdama ją vėl pripildyti. 

Traukinys trinkėjo per nakties tamsą, protarpiais sustodamas, kaip 
kaskart pasirodydavo - tuščiame, negyvenamame krašte. Tačiau kiek- 
vienoje stotelėje iš tamsos atsklisdavo balsai, rėkaliojantys gomurine 
kalniečių šnekta. Jie baigė vakarieniauti: kol Kitė dorojo paskutinę fi- 
gą, Taneris pasilenkė ištraukti iš lagamino dar vieno butelio. Nespėjusi 
nė susimąstyti, ką daranti, Kitė apsigraibė plyšyje, kur buvo sugrūdusi 
sumuštinį, ištraukė jį ir įsibruko į rankinę, tiesiai ant pudrinės. Taneris 
įpylė jai dar gėrimo. 

— Šampanas jau nebe toks šaltas, koks buvo, - gurkštelėjusi tarė ji. 

— Negali gauti visko iš karto. 

— O, bet jis man taip patinka! Ir visai nieko, kad sušilęs. Žinai, man 
atrodo, aš jau gerokai apsvaigusi. 

— Na jau! Kiekgi tu čia išgėrei. 

Jis nusijuokė. 

- Juk man tiek ir tereikia! Kai dėl ko nors nervinuosi ar būnu susi- 
sielojusi, užtenka kamštį pauostyti - ir apsvaigstu. 

Jis dirstelėjo į laikrodį. 

— Ką gi, turime dar mažų mažiausiai kokias aštuonias valandas. Ar 
neįsitaisius patogiau? Neprieštarausi, jei atsisėsiu greta tavęs? 

— Jokiu būdu. Juk iškart, kai tik įlipome į traukinį, siūliau tau sėstis 
šalia, kad nereikėtų važiuoti atbulomis. 

— Puiku. - Jis atsistojo, pasirąžė, nusižiovavo ir sunkiai dribtelėjo 
šalia jos, net užkliudydamas. - O, atleisk, - tuoj pat atsiprašė. - Neaps- 
kaičiavau, kaip šitas gremėzdas svirduliuoja. Dievulėliau! Tai bent trau- 
kinys. - Dešiniąja ranka jis apglėbė ją ir prisitraukė kiek artėliau. — 
Remkis į mane. Šitaip tau bus patogiau. Atsipalaiduok! Tu tokia įsi- 
tempusi, net baisu. 

- Įsitempusi? Norėjai pasakyti - prisiplempusi, tuomet - taip! 

Ji nusijuokė, jai pačiai tai nuskambėjo kaip krizenimas. Ji atsišliejo 
į Tanerį, galvą nusvarino jam ant peties. 

„Dabar turėčiau jaustis jaukiai ir patogiai, - galvojo ji, - bet viskas 
kažkodėl tik dar blogiau. Atrodo, nebeišrversiu savame kailyje.“ 


* Pasakyk man, nedėkingasis, kodėl mane apleidai ir mane vieną palikai... (Isp.) 


** Aišku, kad taip. (Isp.) 

Kelias minutes ji sėkmingai prisivertė sėdėti nekrustelėdama. Tačiau 
atsikratyti įtampos buvo pernelyg sunku - jai atrodė, kad su kiekvienu 
krestelėjimu pats traukinys stumia ją vis arčiau Tanerio. Palengva ji 
pradėjo jausti, kaip vis labiau įsitempia jo rankos raumenys ant jos 
juosmens. Traukinys vėl sustojo. Kitė stryktelėjo iš vietos ir suriko: 

— Noriu nueiti prie durų ir pažiūrėti, kas yra lauke! 

Taneris pakilo, vėl apglėbė jos juosmenį. Laikė tvirtai, kone primyg- 
tinai. Ir tarė: 

— Juk tu puikiai žinai, kas yra lauke. Tamsa ir kalnai, nieko daugiau. 

Ji pažvelgė tiesiai jam į veidą. 

— Žinau. Taneri, susimildamas. 

Ji krustelėjo, pasirangė ir pajuto, kad jo ranka atsileidžia. Tą pat 
akimirksnį staiga atsidarė durys į koridorių, tarpduryje išdygo nusku- 
rėlė juodais drabužiais. Atrodė, ji ketina žengti į kupė. 

- Ab, pardon. Je me suis trompėe*, - grėsmingai sugergždė ji ir pa- 
sišalino, taip ir neuždariusi durų paskui save. 

— Ko čia prisireikė šitai surukusiai žiežulai? - mestelėjo Taneris. 

Kitė priėjo prie durų, atsistojo tarpduryje ir garsiai pasakė: 

— Ji - tik paprasčiausia voyeuse. 

Moteris, jau gerokai nutolusi koridoriumi, piktai atsisuko ir nutvilkė 
ją žvilgsniu. Kitė liko sužavėta. Čia pat pačiai dingtelėjo, koks absur- 
diškas yra jos pasitenkinimas įsitikinus, kad moteris tikrai ją išgirdo. 
Tačiau kvaitinantis džiugesys plykstelėjo su neįveikiama jėga. „Dar tru- 
putis, ir mane ištiks isterijos priepuolis. Ir tada Taneris liks visiškai 
bejėgis!“ 

Įprastose situacijose jai atrodydavo, kad Portui gerokai trūksta sup- 
ratingumo, bet jei pakliūdavo į ekstremalią padėtį, jo atstoti negalėjo 
niekas - užslinkus itin prastai valandėlei, Kitė pasikliaudavo juo besą- 
lygiškai, ir ne dėl to, kad jis būtų patikimas vedlys tokiomis aplinkybė- 
mis, o dėl to, kad kažkuri jos sąmonės dalis užgrobdavo jį, prisijung- 
davo lyg tam tikrą atramą, tada ji iš dalies susitapatindavo su juo. „Bet 
Porto čia nera. Tad, susimildama, - jokios isterijos.“ Ji tarė: 

— Tuojau grįšiu. Neįsileisk tos raganos. 

— Eisiu su tavim, - subruzdo jis. 

— Na jau, Taneri, - ji nusijuokė. - Bijau, kad ten, kur susiruošiau 
eiti, tu man šiek tiek trukdytum. 

Jis pasijuto nepatogiai, bet stengėsi to neparodyti. 


* Atleiskite, apsirikau. (Pranc.) 

— O! Supratau. Atleisk. 

Koridoriuje nebuvo nė gyvos dvasios. Kitė bandė ką nors pamatyti 
pro langus, bet šie buvo tirštai apdulkėję, nučiupinėti. Iš priekio atskli- 
do balsai. Durys į platformą buvo uždarytos. Kitė perėjo į kitą vagoną; 
šį ženklino lentelė „II“, jis buvo gerokai ryškiau apšviestas, gerokai 
labiau prisigrūdęs, gerokai labiau nučiuręs. Kitame gale ji susidūrė su 
žmonėmis, lipančiais į traukinį iš perono. Prasigrūdo pro juos, išlipo ir 
peronu nužingsniavo palei traukinį į jo priekį. Aplink ją šurmuliavo 
minios ketvirtosios klasės keleivių, visi - vietiniai, arabai ir berberai, 
bruzdantys tarp begalės dėžių ir ryšulių, bet kaip suverstų negrįstame 
perone po blausiai šviečiančia vieniša elektrine lempute. Iš čia pat dunk- 
sančių kalnų šniokštė žvarbus vėjas. Kitė nedelsdama įsimaišė tarp žmo- 
nių ir įlipo į traukinį. 

Vos įžengusią į vagoną ją apniko jausmas, kad atsidūrė visai ne trau- 
kinyje. Tai buvo paprasčiausia pailga, keturkampė patalpa, sausakim- 
ša vyrų, vilkinčių rudai pilkšvais burnusais: tupinčių, miegančių ar įsi- 
taisiusių pusiaugula, stovinčių ar kažin kur besiiriančių per beformių 
ryšulių chaosą. Valandėlę Kitė stovėjo nekrustelėdama, stengdamasi 
aprėpti reginį; ji pirmąsyk pasijuto atsidūrusi visiškai jai nepažįstamo- 
je žemėje. Kažkas jau stūmė ją iš užnugario, versdamas žengti giliau į 
vagoną. Ji bandė atsispirti, nes pasislinkti tiesiog nebebuvo kur, ir ga- 
liausiai vos neužgriuvo ant žilabarzdžio senelioko, kuris nudelbė ją rūs- 
čiu žvilgsniu. Nuo šitokio žvilgsnio Kitė pasijuto lyg nederamą išdaigą 
iškrėtęs vaikas. „Pardon, monsieur“, - ištarė ji, stengdamasi atšlyti į 
šoną, kad jos taip smarkiai nebespaustų iš užnugario. Beviltiška: ne- 
paisant visų pastangų, ji, klupinėjanti ir kliuvinėjanti už paslikų kūnų 
bei suverstos mantos, netrukus buvo nunešta į vagono vidurį. Trauki- 
nys trūktelėjo ir vėl ėmė važiuoti. Kitė apsidairė jau šiek tiek baugiai. 
Jai dingtelėjo, kad visi šitie žmonės - musulmonai, vadinasi, jai iš bur- 
nos trenkiantis alkoholio tvaikas papiktins juos ne ką mažiau, nei prib- 
lokštų ji pati, jei staiga sumanytų nusimesti visus drabužius. Kliūdama, 
ropšdamasi per išsipleikusius žmones, ji nusikrapštė iki vienos belan- 
gės sienos ir, atsišliejusi į ją, išsitraukė iš rankinės mažytį kvepalų bute- 
liuką. Ėmė trintis jais veidą ir kaklą - vylėsi, kad aromatas užgoš nuo 
jos sklindantį alkoholio dvoką ar, blogiausiu atveju, bent jau su juo 
susimaišys. Trindama smakrą, pirštų galais užkliuvo už kažkokio ne- 
didelio minkšto trupinio. Suspaudė ir pažiūrėjo: tai buvo geltona utė- 
lė. Kitė ją buvo beveik sutraiškiusi. Bjaurėdamasi ji nusibraukė pirštus 
į sieną. Vyrai žiūrėjo į ją, bet jų Žvilgsniuose nebuvo nei palankumo, 

nei nepalankumo. „Jie žiūri netgi ne smalsiai“, - dingtelėjo jai. Tolimi, 
atsajūs veidai — tokia išraiška galėtų būti žmogaus, kuris, išsišnypštęs 
nosį, apžiūrinėja nosinę. Kitė akimirką užsimerkė. Pati nustebo paju- 
tusi alkį. Išsitraukė iš rankinės sumuštinį ir kibo doroti: trupino gaba- 
leliais sužiedėjusią duoną, siuntė į burną ir energingai kramtė. Vyriš- 
kis, atsirėmęs į sieną greta jos, irgi užkandžiavo: traukė iš savo apdaro 
gobtuvo kažkokius nedidelius tamsius kąsnius, kurie triukšmingai grik- 
cikados, tik be galvų ir kojų. Iki šiol be pertrūkio siūbavęs balsų gau- 
desys staiga nutrūko: atrodė, kad visi, buvusieji vagone, kažko suklu- 
so. Per traukinio girgždėjimą, per ritmingą ratų bildesį bėgiais prasi- 
mušė kitas garsas, aštrus ir monotoniškas barbenimas: į skardinį vagono 
stogą tiško lietaus lašai. Vyrai sulinksėjo galvas, vėl įsisiūbavo pokal- 
biai. Kitė pasiryžo prasibrauti iki durų, kad kitoje stotyje galėtų išlipti. 
Atkišusi į priekį ir šiek tiek nuleidusi galvą, ji suskato įnirtingai brautis 
per minią. Ją lydėjo numintų miegančiųjų aimanos ir pasipiktinimo 
šūksniai tų, kuriems ji alkūne pataikydavo į veidą. Sulig kiekvienu žings- 
niu ji kartojo lyg užsukta: „Pardon! Pardon!“ Galiausiai pasijuto už- 
speista į kampą pačiame vagono gale. Dabar jai liko pasieniu nusigauti 
iki durų. Kelią jai pastojo kažkoks žmogus laukinio veidu su nukirsta 
avies galva glėbyje - negyvos gyvulio akys lyg du juodi stikliniai rutu- 
liukai dėbsojo į Kitę. „O...“, - suaimanavo ji. Vyriškis flegmatiškai 
dėbtelėjo į ją ir nesijudino iš vietos, neatrodė, kad ketintų praleisti. 
Sutelkusi visas jėgas, Kitė ėmė irtis aplink jį, pakeliui suknele nubruož- 
dama kraujuotą kaklą. Ji lengviau atsiduso išvydusi, kad durys į vago- 
no aikštelę atviros: dabar jai liko tik prasisprausti pro tuos, kurie grū- 
dosi užkimšę koridorių. Ji vėl pažėrė puokštę „Pardon!“ į visas puses 
ir nėrė į pačią tirštumą. Vagono aikštelėje žmonių buvo kiek mažiau, 
mat ją kiaurai merkė šaltas lietus. Tie, kurie gūžėsi ten, ant galvų buvo 
užsitraukę burnusų gobtuvus. Atsukusi lietaus čiurkšlėms nugarą, Kitė 
įsitverė geležinio turėklo ir staiga susizgribo žvelgianti tiesiog į kraupų 
žmogaus veidą - tokios klaikybės kaip gyva nebuvo mačiusi. Aukštau- 
gis vyriškis vilkėjo nudrengtus, galaižin iš kur iškapstytus europietiš- 
kus drabužius, galvą buvo prisidengęs storos drobės maišu lyg tradici- 
niu arabišku drabužiu - audeklo atraiža, atstojančia apsiaustą. Tačiau 
ten, kur turėtų būti nosis, vyro veide žiojėjo trikampė juoda kiaurymė, 
o keistai subliūškusios lūpos buvo baltut baltutėlės. Galaižin kodėl Ki- 
tė staiga pagalvojo apie liūto snukį, ji nebeįstengė atplėšti žvilgsnio 
nuo to veido. Atrodė, kad žmogus nei mato ją, nei jaučia jį skalbiantį 

lietų: stovėjo sau ir tiek. Dėbsodama į jį, Kitė nejučia ėmė svarstyti: 
kažin kodėl ligos pagraužtas veidas, kas iš esmės nieko nereiškia, pažiū- 
rėti atrodo taip kraupiai, nepalyginamai kraupiau už veidą, kurio audi- 
niai sveiki, užtat išraiška akivaizdžiai byloja apie visišką dvasinį supu- 
vimą. Portas pasakytų, kad kitais, ne tokiais materialistiniais laikais, 
šitoks požiūris būtų neįsivaizduojamas. Ir tikriausiai jis būtų teisus. 

Kitė jau buvo peršlapusi iki siūlo galo, ją krėtė drebulys, bet ji at- 
kakliai tebestovėjo, įsikibusi metalinio turėklo, ir žiūrėjo tiesiai prie- 
šais save: į tą šiurpųjį veidą arba retkarčiais į už jo tvyrančią lietaus 
skalbiamą naktį. Šita akistata neišvengiamai turėjo trukti tol, kol jie 
pasieks artimiausią stotį. Traukinys lėtai, pūkšdamas rangėsi įkalne. 
Retsykiais džeržgesys ir kratymas kelioms sekundėms užleisdavo vietą 
dusliam trinksėjimui - jie perropodavo kokį tiltą ar estakadą. Tokiais 
momentais Kitei atrodydavo, kad ji plaukia oru, aukštybėse, o toli apa- 
čioje, akmeninių gilaus plyšio sienų suspaustas, šniokščia vanduo. Liū- 
tis vis dar nesiliovė. Kitei ėmė rodytis, kad ji pakliuvo į šiurpų sapną, 
kuris niekaip nenori užsibaigti. Ji nebejuto laiko tėkmės, atvirkščiai, 
laikas jai visiškai sustojo, ji pati virto nejudria esatimi, pakibusia tuš- 
tumoje. Vis dėlto kažkur gilumoje krebždėjo įsitikinimas, kad, atėjus 
tam tikrai akimirkai, taip, kaip yra dabar, daugiau jau nebebus - ta- 
čiau ji nenorėjo net galvoti apie tai būgštaudama, kad tuomet ir vėl 
reikės gyventi, vėl pajudės laikas, o ji ir vėl suvoks begalinę pro šalį 
slenkančių sekundžių virtinę. 

Šitaip ji ir stovėjo labai tiesi, nekrustelėdama, tik drebulio krečia- 
ma. Kai traukinys pagaliau sumažino greitį ir sustojo, liūtaveidis vyriš- 
kis pradingo. Kitė nušoko žemėn ir per lietų protekine nuskubėjo atgal 
į traukinio galą. Tik ropšdamasi į antrosios klasės vagoną susizgribo, 
kad tasai žmogus, kaip bet kuris normalus vyriškis, tiesiog pasitraukė 
į šalį ją praleisdamas. Ji ėmė tylutėliai juoktis. Bet čia pat susigriebė ir 
nutilo. Koridoriuje šnekučiavosi žmonės. Kitė apsisuko ir nudrožė į 
tualetą, užsirakino ir, mirgančioje blausios lemputės šviesoje žvelgda- 
ma į mažą ovalų veidrodėlį virš kriauklės, kibo gražintis. Ji vis dar 
drebėjo nuo šalčio, lietaus vanduo sroveno kojomis ir tiško ant grindų. 
Galų gale nutarusi jau galinti pasirodyti Taneriui, ji išlindo iš tualeto ir 
koridoriumi patraukė į pirmosios klasės vagoną. Jų kupė durys buvo 
atviros. Taneris paniuręs rymojo prie lango ir žvelgė į lauką. Kai ji įėjo, 
atsigręžė ir akimoju pašoko. 

— Viešpatie švenčiausias, Kite! Kur tu buvai? 

— Ketvirtosios klasės vagone. 

Ji visa tirtėjo, taigi, nors labai stengėsi, kad atsakymas nuskambėtų 
nerūpestingai, ne kažin ką tepešė. 

— Dievulėliau, kaip tu atrodai! Eikš čionai. 

Jo balsas buvo rimtas kaip niekad. Tvirtai ją sugriebęs įsitraukė į 
kupė, užtrenkė duris, pasodino ir suskato raustis savo krepšiuose, krau- 
damas daiktus ant sėdynės. Kitė tik žvelgė į jį sustingusi, lyg nustėrusi. 
Galiausiai jis ištiesė jai porą aspirino tablečių ir plastikinę stiklinaitę. 

- Išgerk, - paliepė. Stiklinaitėje buvo šampanas. Kitė pakluso. Tada 
Taneris mostelėjo į flanelinį chalatą, padriektą ant sėdynės priešais. 

— Dabar aš išeisiu į koridorių, o tu nusirengsi, nusivilksi viską iki 
paskutinio siūlelio, ir susisiausi šituo. Tada paskrebensi į duris - aš 
grįšiu ir įtrinsiu tau kojas. Kad man jokių atsikalbinėjimų. Imk ir pa- 
daryk, kas pasakyta, tučtuojau. 

Jis išėjo ir sandariai užstūmė duris. 

Kitė užtraukė langų užuolaidas ir padarė, kas liepta. Chalatas buvo 
minkštas ir šiltas; Kitė valandėlę sėdėjo susigūžusi jame, parietusi ko- 
jas po savimi. Įsipylė dar šampano, išgėrė, vėl įsipylė - šitaip iškliukino 
tris stiklinaites vieną po kitos. Tada pirštų galiukais patapšnojo durų 
stiklą. Durys prasivėrė per plyšiuką. 

— Tvarka? - paklausė Taneris. 

— Taip, taip. Įeik. 

Jis atsisėdo priešais ją. 

— O dabar tiesk kojas čionai. Įtrinsiu jas alkoholiu ir gerai išmasa- 
žuosiu. Kas gi tau užėjo? Bene kuoktelėjai? Užsimanei susigriebti plau- 
čių uždegimą? Kas atsitiko? Kur tiek užtrukai? Per tave vos pats neiš- 
sikrausčiau iš galvos, lakstydamas po visą traukinį, iš vieno vagono į 
kitą ir visų iš eilės klausinėdamas, ar nematė tavęs. Net nenutuokiau, 
kur nelabasis galėjo tave nunešti. 

— Jau sakiau: buvau ketvirtosios klasės vagone, su čiabuviais. Negrį- 
žau, nes negalima pereiti iš vieno vagono į kitą. O, kaip gera. Tu juk 
visai nusigaluosi. 

Taneris nusijuokė ir kibo trinti dar energingiau. 

— To pasaulis dar nematė. 

Kai ji visai sušilo ir jaukiai suglebo, jis ištiesė ranką ir prisuko lem- 
pos dagtį. Tada atsisėdo greta Kitės. Jo ranka vėl apglėbė jos juosmenį, 
ji vėl pajuto stiprėjantį spaudimą. Bet taip ir nesumojo nieko, ką galėtų 
jam pasakyti, kad sustabdytų. 

— Gerai jautiesi? - paklausė jis pakimusiu balsu. 

— Taip, - atsakė ji. 


Po kokios minutės ji nervingai sukuždėjo: 

— Ne, ne, ne! Kas nors gali atidaryti duris. 

— Niekas durų neatidarys. 

Jis pabučiavo ją. O jai lėtai ir ritmingai trinksintys traukinio ratai 
be paliovos kartojo į ausį: „Ne dabar ne dabar ne dabar ne dabar...“ Ji 
įsivaizdavo gilias pragarmes apačioje, uolėtus plyšius, ištvinusius nuo 
lietaus. Kitė pakelė ranką, paglostė jam pakaušį, bet nieko nesakė. 

— Brangioji... - sumurmėjo jis. - Nejudėk. Ilsėkis. 

Mąstyti ji jau nebejstengė, galvoje nebeliko jokių vaizdinių. Kitė ju- 
to tik jaukų jos odą liečiančio chalato švelnumą, o paskui - artumą ir 
šilumą esybės, kuri jos negąsdino. Į lango stiklą barbeno lietus. 


78 


Ankstyvą rytą, kol saulė dar neišnirusi iš už netoliese stūksančio kal- 
no, viešbučio stogas buvo maloni vieta pusryčiauti. Staliukai buvo išri- 
kiuoti palei terasos kraštą, žvelgiantį į slėnį. Apačioje žaliuojančiuose 
soduose gaivus ryto vėjelis žaidė figmedžių šakose, siūravo aukštus pa- 
piruso stiebelius. Kiek tolėliau augo aukštesni medžiai, kuriuose savo 
didžiulius lizdus buvo susikrovę gandrai, o šlaito apačioje drumstus 
rauzganus vandenis plukdė upė. Portas gurkšnojo rytmetinę kavą, mė- 
gaudamasis lietaus nuskalauto kalnų oro kvapu. Kiek žemėliau gand- 
rai mokė savo jauniklius skraidyti; suaugusių paukščių kleketavimas 
maišėsi su veriamu plastančių paukščiukų spygavimu. 

Jam taip besėdint ir bežiūrint į paukščius, duryse į apačion vedan- 
čius laiptus išdygo ponia Lail. Portui ji pasirodė neįprastai nukvanku- 
si. Jis pakvietė ją prisėsti; priėjo sukriošęs padavėjas arabas, išsipustęs 
pretenzinga rausva uniforma, ir ponia Lail užsisakė arbatos. 

— Vaje! Kokia grožybė! - ištarė ji. 

Portas atkreipė jos dėmesį į paukščius; juodu stebėjo juos, kol atne- 
šė arbatą. 

— Sakykite, jūsų žmona sėkmingai atvažiavo? 

— Taip, bet aš jos dar nemačiau. Ji tebemiega. 

— Nieko nuostabaus - po tokios varginančios kelionės. 

— O jūsų sūnus? Vis dar vartosi lovoje? 

— Viešpatie aukščiausias, ne! Jau spėjo kažkur išsitrenkti, turi susi- 
tikti su kažin kokiu kaidu ar kuo ten dar. Tasai vaikinas, panašu, turi 
rekomendacinių laiškų kiekvieno Šiaurės Afrikos miesto arabams. 

Ji susimąstė. Po valandėlės aštriai debtelėjo į Portą ir tarė: 

— Nuoširdžiai viliuosi, kad jūs prie jų net nesiartinsite. 

— Turite omeny - prie arabų? Asmeniškai aš nepažįstu nė vieno. Bet 
čia, kur jų knibžda visur, net neprisiartinti būtų gana sunkoka. 

- O, aš nekalbu apie paprastus, mandagumo ribų neperžengiančius 
santykius. Bet Erikas - tikras kvailys. Jei nesitrainiotų su tais suskretė- 
liais, šiandien nebūtų toks pasiligojęs. 

- Pasiligojęs? Man jis atrodo visai sveikas. Kas jam yra? 

- Jis labai rimtai serga. 

Jos balsas skambėjo tarsi iš tolo, ji žvelgė žemyn, upės link. Paskui 
įsipylė dar arbatos, pasiūlė Portui sausainį iš skardinės, kurią buvo 
atsinešusi su savimi. Kai vėl prašneko, jos balsas skambėjo jau tvir- 
čiau. 

- Visi jie - užkrato nešiotojai, neabejoju, ir pats žinote. Ką gi, yra 
kaip yra. O man teko iš kailio nertis, kad jis bent malonėtų deramai 
gydytis. Jis toks trumpo protelio jaunuolis. 

— Ko gero, aš nelabai jus supratau, - tarė Portas. 

— Užkratas, užkratas, - nekantriai drėbė ji. - Kažkokia nevaleika 
moteriškė, kiaulė arabė, - pridūrė bauginamai nuožmiai. 

— Ą, - išsisukinėdamas tarstelėjo Portas. 

Dabar ji prakalbo jau nebe taip užtikrintai. 

- Girdėjau, kad tokį užkratą žmogus žmogui gali perduoti netgi tie- 
siogiai. O kaip jūs manote, pone Moresbi? 

— Aš nežinau, - atsakė jis ir pažvelgė į ją truputį nustebęs. - Ko tik 
neprišnekama apie tokius dalykus, ypač neišmanančių. Manau, geriau- 
siai būtų pasiklausti gydytojo. 

Ji pasiūlė jam dar vieną sausainį. 

— Nekaltinu jūsų, kad nenorite kalbėtis apie tai. Prašau man atleisti. 

— Ką jūs, aš visai nevengiu apie tai kalbėtis, - paprieštaravo jis. — 
Tiesiog aš - ne gydytojas, tokių dalykų neišmanau. Juk suprantate. 

Neatrodė, kad ji būtų jį bent išgirdusi. 

— Tai išties pasišlykštėtina. Jūs visiškai teisus. 

Iš už kalno keteros jau buvo išnirusi gera pusė saulės disko, dar 
minutė, ir sėdėti ant stogo jau bus per karšta. 

— Patekėjo saulė, - tarstelėjo Portas. 

Ponia Lail susiglobė savo daiktus. 

- Ilgam ketinate likti Busife? - paklausė. 

— Mes išvis nieko neplanuojame. O jūs? 

— Ak, Erikas sudarė kažkokį kelionės maršrutą. Manau, rytoj rytą 

mes išvykstame į Ain Krorfą, nebent jis sugalvotų išvažiuoti šiandien 
pat, pavakariais, ir pernakvoti Sfisifoje. Girdėjome, ten esama visai 
neprasto mažo viešbutuko. Žinoma, jo nėra ko lyginti su šituo. 

Portas nužvelgė apšiurusius stalus bei kėdes ir nusišypsojo. 

- Ir čia ne kažin kas, nemanau, kad norėčiau įsikurti kur nors dar 
prasčiau. 

— Nagi, brangusis pone Moresbi! Patikėkite, šis viešbutis - netgi praš- 
matnus! Pats geriausias iš visų, kokį galima aptikti nuo čia iki pat Kon- 
go. Paminėsite mano žodį: toliau jums niekur nebepavyks rasti viešbu- 
čio su tekančiu vandeniu. Ką gi, šiaip ar taip, prieš išvykdami dar 
būtinai su jumis pasimatysime. Baigiu iškepti šioje klaikioje saulėkai- 
toje. Būkite malonus, palinkėkite nuo manęs labo ryto savo žmonai. 

Tai tarusi ji pakilo ir nulipo laiptais žėmyn. | 

Portas užmetė apsiaustą ant kėdės atkaltės ir dar valandėlę pasėdė- 
jo, mąstydamas apie gana neįprastą tos ekscentriškos moters elgesį. 
Negalėjo prisiversti priskirti tai paprasčiausiai atsakomybės stokai ar 
pamišimui; kur kas labiau buvo linkęs tikėti, kad jos elgsena buvo tam 
tikras aplinkinis būdas perteikti kažkokią mintį, kurios ji nesiryžo iš- 
sakyti tiesiogiai. Gerokai susivėlusiam jos protui šitoks metodas tik- 
riausiai atrodė visai logiškas. Jam nekėlė abejonių viena: esminis jos 
veiksmų motyvas —- baimė. Savo ruožtu Eriką valdė godulys - dėl to 
Portas irgi buvo daugmaž tikras. Tačiau jų abiejų junginys taip ir liko 
neperprantamas. Jam susidarė įspūdis, kad po truputį jau ryškėja bend- 
ro vaizdo kontūras, bet koks galų gale tas vaizdas bus, kokią įgis pras- 
mę - tai kol kas buvo visiška paslaptis. Portas spėjo, kad kaip tik šiuo 
metu motina ir sūnus bando ieškoti abiejų tikslų sankirtos taškų. Atro- 
dė, kad ir vienam, ir kitam svarbu pratęsti pažintį su Portu, bet dėl 
skirtingų priežasčių - jos ne tik ne identiškos, bet netgi ne papildančios 
viena kitą, pagalvojo jis. 

Portas dirstelėjo į laikrodį: buvo dvidešimt po dešimtos. Kitė tik- 
riausiai dar nepabudusi. Portas ketino pirma pasitaikiusia proga ap- 
tarti su ja, ką gali lemti pažintis su motina ir sūnumi, žinoma, su sąly- 
ga, jeigu ji ant jo nebepyksta. Kitės gebėjimas išgliaudyti motyvus — 
išties pavydėtinas. Portas nusprendė pasivaikštinėti po miestą. Užsuko 
į savo kambarį, paliko apsiaustą, pasiėmė saulės akinius. Kitapus kori- 
doriaus buvo rezervavęs kambarį Kitei. Išeidamas prikišo ausį prie jos 
durų ir įsiklausė, bet taip ir neišgirdo nė garselio. 

Busifas buvo šiuolaikinis miestas, išdėstytas taisyklingais stačiakam- 
piais kvartalais, su turgaus aikšte viduryje. Negrįstose gatvėse, abipus 

kurių rikiavosi beveik vien tik vienaaukščių namukų dėžutės, telkšojo 
tirštas rauzganas dumblas. Pagrindine gatve turgaus link traukė ne- 
nutrūkstama žmonių ir avių procesija, vyrai - užsitraukę ant galvų bur- 
nusų gobtuvus, kad bent kiek apsigintų nuo nuožmios saulės. Niekur 
nesimatė nė menkiausio medelio. Skersinių gatvių galai vėrėsi į plynas 
dykras, palengva kylančias aukštyn iki kalnų papėdės - plikų, uolėtų 
kalnų be jokios augalijos. Didžiuliame turguje Portas taip ir neaptiko 
nieko įdomaus, išskyrus žmonių veidus. Viename kampe surado mažu- 
lytę kavinę, po vytelių pinučių stogine lauke stovėjo vienišas staliukas. 
Portas atsisėdo ir dukart pliaukštelėjo delnais. 

—- Ouabad atai!* - šūktelėjo - tiek arabų kalbos žinių buvo spėjęs 
prisigraibyti. Gurkšnodamas arbatą - jai, kaip pastebėjo, buvo užpli- 
kyti džiovinti, ne švieži mėtos lapeliai - atkreipė dėmesį į tarškantį 
senovinį autobusiuką, vis pravažiuojantį pro kavinę, jo garso signalas 
kaukė be paliovos, primygtinai. Portas nulydėjo jį akimis. Sausakim- 
šas vietinių keleivių, autobusiukas vis suko ratus po turgų, o galinėje 
aikštelėje įsitaisęs berniūkštis nesiliaudamas dunksėjo į aidų skardinį 
jo korpusą ir šaukė: „Arfa! Arfa! Arfa! Arfa!“ 

Portas sėdėjo ten, kol atėjo pietų metas. 


* Prašom arbatos! (Arab.) 

Pirma, ką suvokė Kitė vos pabudusi, buvo itin bjaurios pagirios. Pas- 
kui ji pastebėjo, kad į kambarį srūva ryški saulės šviesa. Bet - kokį 
kambarį? Mėginti ką nors prisiminti reikalavo pernelyg daug pastan- 
gų. Kažkas sujudėjo greta jos ant pagalvės. Ji kryptelėjo akis į kairę, ir 
greta savo galvos išvydo gulintį tamsų beformį gniutulą. Ji suklykė ir 
pašoko, bet iškart susizgribo, kad tai - tik juodi Tanerio plaukai. Jis 
krustelėjo per miegus, ištiesė ranką, bandė apkabinti Kitę. Ši išsivertė 
iš lovos skausmingai tvinkčiojančia galva ir įsistebeilijo į jį. 

— Viešpatie Dieve... - ištarė balsu. 

Nors prireikė nemažai pavargti, ji vis dėlto išplėšė jį iš miego, pri- 
vertė keltis ir rengtis, tada su visais daiktais išstūmė į koridorių ir pa- 
skubomis užsirakino duris. Bet, kol jis dar nespėjo susigaudyti, jog 
reikėtų pasiieškoti patarnautojo, kad padėtų persigabenti daiktus, kol 
vis dar kvailai mindžiukavo koridoriuje, ji pravėrė duris ir pakuždo- 
mis pareikalavo šampano butelio. Jis išsitraukė butelį, padavė jai, tada 
ji vėl užtrenkė duris jam prieš nosį. Kitė atsisėdo ant lovos ir ištuštino 
jį visą. Poreikis išgerti buvo fizinis tik iš dalies: kur kas svarbiau buvo 
tai, kad ji jautė neįstengsianti susidurti akis į akį su Portu, prieš tai 
nepasiryžusi akistatai pati su savimi - rimtam pokalbiui, per kurį gal- 
būt pavyks surasti bent šiokį tokį pasiteisinimą dėl praėjusios nakties. 
Be to, ji vylėsi, kad nuo šampano jai pasidarys bloga, o tai būtų netgi 
labai svari priežastis visą dieną nesikelti iš lovos. Tačiau poveikio ji 
sulaukė netgi priešingo: kai nurijo paskutinį šampano gurkšnį, pagirios 
jau buvo išsisklaidžiusios, Kitė šiek tiek apsvaigo, bet jautėsi tiesiog 

puikiai. Ji priėjo prie lango, pažvelgė į kaitra tvaskantį kiemą, kur dvi 
arabės dideliame akmeniniame dubenyje skalbė drabužius, o išskalbu- 
sios karstė ant krūmo džiūti saulėje. Kitė paskubomis kibo į taip ir 
neiškraustytą lagaminą, išdraikė daiktus po visą kambarį. Tada ėmėsi 
apžiūrinėti patalpą, ar nebus kur užsilikę kokio nors Tanerio pėdsako. 
Širdis net sukūlvirsčiavo, kai aptiko juodą plauką ant pagalvės; Kitė 
tučtuojau išmetė jį pro langą. Ji kruopščiai paklojo lovą, užtiesė vilno- 
nę lovatiesę. Galiausiai išsikvietė kambarinę ir paprašė pakviesti fatmą 
išplauti grindų. Jei Portas sumanytų pasirodyti netrukus, atrodytų, kad 
tarnaitė ką tik sutvarkė kambarį. Kitė apsirengė ir nulipo žemyn. Fatma 
gremžė plyteles, skimbčiojo jos sunkios apyrankės. 

Sugrįžęs į viešbutį, Portas išsyk pabeldė į kambario kitapus korido- 
riaus duris. Iš vidaus atsiliepė vyriškas balsas: 

— Entrez!* 

Portas įėjo. Taneris, nusimetęs viršutinius drabužius, kraustėsi daik- 
tus. Sujaukti lovos jis nesusiprato, bet Portas neatkreipė į tai dėmesio. 

— Po šimts, ką tai reiškia? — užsipuolė jį Portas. - Tik nesakyk, kad 
Kitę jie įkurdino tame prišnerkštame kambariūkštyje koridoriaus gale, 
kurį buvau rezervavęs tau! 

— Ko gero, kaip tik taip jie ir padarė. Bet vis tiek ačiū. 

Taneris nusijuokė. 

— Tikiuosi, sutiksi apsikeisti? 

— Kodėl? Argi anas kambarys toks jau prastas? Aišku, apsikeisti ga- 
lėsime. Tiesiog man atrodo, kad pernelyg daug vargo dėl vienos die- 
nos. Argi ne taip? 

— Galbūt teks užsibūti čia ir ilgiau nei vieną dieną. Šiaip ar taip, 
norėčiau, kad Kitė būtų arčiau manęs. 

— Taip, žinoma, žinoma. Bet verčiau praneštum apie tai jai pačiai. 
Tikriausiai ji dabar ir yra aname kambaryje - nieko nenutuokianti, 
šventai tikinti, kad tai geriausias viešbučio kambarys. 

— Ne toks jau jis ir prastas. Tik langas išeina į kiemą, štai ir viskas. 
Vakar, kai užsakinėjau kambarius, jie nieko daugiau negalėjo pasiū- 
lyti. 

— Gerai, sutarta. Gal kuris iš tų beždžionių teiksis pernešti daiktus. 

Pietauti visi trys susirinko kartu. Kitė nervinosi; ji kalbėjo tvirtu, 
ramiu balsu, daugiausia - apie Europos pokario politiką. Maistas buvo 
prastas, tad nė vienas iš trejeto negalėjo pasigirti itin pakilia nuotaika. 


* Įeikite! (Pranc.) 

— Europa nuniokojo visą pasaulį, - pareiškė Portas. - Ar dėl to turė- 
čiau jaustis jai dėkingas ir jos gailėtis? Tikiuosi, ji visa bus nušluota 
nuo žemėlapio. - Jis nepageidavo leistis į ilgas diskusijas: norėjo pasi- 
šalinti kur nors su Kite ir pasikalbėti vienu du. Nuo tokių ilgų, padri- 
kų, itin asmeninių pokalbių jis visuomet pasijusdavo geriau. Tačiau 
kaip tik šitokio tėte-d4-tėte ji vylėsi išvengsianti. 

— Jei jau pradėjai apie tai, kodėl savo geranoriškumu nenori aprėpti 
visos žmonijos? - griežtai paklausė ji. 

— Žmonijos? - sušuko Portas. - O kas tai yra? Kas yra žmonija? Aš 
tau pasakysiu. Žmonija gali būti bet kas - tik ne tu pats. Taigi ką gali 
dominti žmonija? 

Taneris atsakė iš lėto: 

— Palūkėk valandėlę. Palūkėk valandėlę. Man labai knieti šį tavo 
teiginį užginčyti. Mat aš pasakyčiau, kad žmonija - tai tu, štai kodėl ji 
tokia įdomi. 

— Bravo, Taneri! - sušuko Kitė. 

Portas suirzo. 

— Pliurpalai, - rėžė jis. - Tu niekaip negali būti žmonija, tu per am- 
žius — tik varganas, beviltiškai izoliuotas tu pats. - Kitė pabandė įsi- 
terpti. Portas jai neleido - pakėlęs balsą kalbėjo toliau: - Man visiškai 
nereikia teisinti savo egzistencijos tokiais ar panašiais primityviais ar- 
gumentais. Mano buvimą šioje žemėje pateisina pats faktas, kad aš 
kvėpuoju. Neketinu visiems aplinkiniams kaišioti savo paso, kad įro- 
dyčiau, jog turiu teisę čia būti. Aš juk čia! Aš esu pasaulyje! Tačiau 
mano pasaulis - tai ne žmonijos pasaulis. Tai toks pasaulis, kokį jį 
matau aš. 

— Nerėk, - ramiai sudraudė jį Kitė. - Jeigu tavo požiūris toks, jis 
man gyventi nekliudo. Bet tau turėtų pakakti sveiko proto suvokti, 
kad gali būti ir kitokių nuomonių. 

Jie pakilo. Kai visi trys ėjo pro duris, prie kampinio staliuko įsitaisę 
Lailai palydėjo juos šypsenomis. 

Taneris paskelbė: 

— Aš atšoku nuo draugijos - man siesta. Kavos negersiu. Pasimatysi- 
me vėliau. 

Kai Portas ir Kitė liko koridoriuje vieni, jis pasiūlė jai: 

— Eime, išgersime kavos tokioje mažulytėje kavinukėje prie turgaus. 

— Dėl Dievo meilės! - pasišiaušė ji. - Po šitokių pietų, kurie kaip 
akmuo slegia skrandį? Aš net pašliaužti nepajėgčiau. Vis dar neatsi- 
gaunu po kelionės. 

— Gerai, tuomet gal - mano kambaryje? 

Ji sudvejojo. 

— Taip, norėčiau pasėdėti, bet tik kelias minutes. - Entuziazmo jos 
balse buvo ne kažin kiek. - Paskui ir aš krisiu nusnausti. 

Užkopę viršun, abu išsitiesė ant plačios lovos ir ėmė laukti, kol pa- 
tarnautojas atneš kavą. Užuolaidos buvo užtrauktos, bet atkakli šviesa 
vis tiek smelkėsi vidun, kambaryje esančius daiktus apgaubdama vie- 
nodu, maloniu akiai rausvu švytėjimu. Gatvėje nebuvo girdėti nė gar- 
selio: siestos laikėsi visi, išskyrus saulę. 

— Kas naujo? - paklausė Portas. 

— Nieko. Kaip jau sakiau, aš vis dar išsekusi po kelionės traukiniu. 

— Galėjai važiuoti su mumis automobiliu. Buvo visai smagu. 

— Ne, negalėjau. Tik nepradėk dabar iš naujo. Mačiau šįryt apačioje 
tą poną Lailą. Ir man tebeatrodo, kad jis - tikras pabaisa. Primygtinai 
bruko man pasižiūrėti pasą, ne tik savąjį, bet ir motinos. Taip, žinoma, 
per antspaudus ir vizas ten švaraus sklypelio neberasi. Pasakiau jam, kad 
tai norėtum pamatyti tu, kad tave tokie dalykai masina kur kas labiau 
nei mane. Taigi ji gimusi Melburne 1899-aisiais, jis - 1925-aisiais, tik 
nebeprisimenu kur. Abu turi Britanijos pasus. Štai tau visa informacija. 

Portas sužavėtas paskersakiavo į ją. 

— Dievulėliau! Ir kaip tu sugebėjai visa tai sužiūrėti, ir dar taip, kad 
jis nepastebėtų, jog įdėmiai skaitinėji kokį puslapį? 

— Užteko paskubomis pasklaidyti pasą. Beje, ji įrašyta žurnaliste, 
jis - studentu. Ar gali patikėti? Kaip kažin ką, jis per visą gyvenimą 
nėra net atsivertęs kokios knygos! 

— Na taip, jis pusprotis, - pernelyg nemąstydamas atsakė Portas; jis 
paemė Kitės ranką, ėmė glostinėti. - Marina miegas, mažute? 

— Siaubingai. Kavos tik gurkštelėsiu, nenoriu išsibudinti. Kaip tik 
norėčiau gerai pamiegoti. 

— Aha, dabar, kai išsitiesiau, ir mane ima miegas. Jeigu jis per minu- 
tę nepasirodys, lipsiu žemyn ir atšauksiu užsakymą. 

Bet sulig tais žodžiais į duris pabeldė. Net nelaukęs atsako, patar- 
nautojas plačiai atlapojo duris ir žengė į kambarį, nešinas didžiuliu 
variniu padėklu. 

— Deux cafės*, - tarė išsišiepęs. 

— Tu tik pažvelk į tą mulkį, - vyptelėjo Portas. - Mano užklupęs mus 
pačiu įdomiausiu momentu. 


* Du kavos. (Pranc.) 

— Na žinoma. Ir tegul sau mano, vargšas vaikiščias. Juk ir jam gyve- 
nime norisi bent šiokių tokių pramogų. 

Arabas diskretiškai paliko padėklą ant palangės ir ant pirštų galiu- 
kų ištykino iš kambario, tik kartą per petį metęs žvilgsnį į lovą - be- 
veik ilgesingai, pasirodė Kitei. Portas atsikėlė ir atnešė padėklą prie 
lovos. Kai jie jau gurkšnojo kavą, staiga jis atsisuko į ją. 

— Klausyk! - sušuko, kupinas entuziazmo. 

Kitė žvelgė į jį ir galvojo: „O juk jis - dar tikras paauglys.“ 

— Ką? - pratarė; jautėsi kaip kokia pusamžė motina. 

— Prie turgaus yra tokia vietelė, kur galima išsinuomoti dviračius. 
Gal taip ir padarykime, kai išsimiegosi? Puikiai pasivažinėtume. Busi- 
fo apylinkės gana lekštos. 

Kitė pajuto, kad pasiūlymas ją šiek tiek masina, nors kodėl - to 
negalėjo suprasti. 

— Puiku! - ištarė. - Bet dabar jau visai mingu. Jeigu norėsi, gali pa- 
žadinti mane penktą valandą. 

Juodu lėtai riedėjo ilga gatve link plyšio neaukštų kalvų virtinėje, dunk- 
sančioje į pietus nuo miesto. Kai pravažiavo paskutiniuosius namus, 
abipus jų atsivėrė lyguma - tikra akmeninė jūra. Oras buvo vėsus, į 
veidus pūtė sausas saulėlydžio vėjas. Porto dviratis, minant pedalus, 
truputį cypčiojo. Kitė važiavo priekyje, juodu nesikalbėjo. Tolumoje 
už nugarų kažkas pūtė ragą, aštrus ir vaiskus garsas rėžte rėžė orą. 
Saulė vis dar svilino netgi dabar, kai iki laidos liko gal koks pusvalan- 
dis, ne daugiau. Jie pasiekė kaimą ir numynė jo viduriu. Lyg patrakę 
suskalijo šunys, moterys nusigręždavo, prisidengdamos burnas. Nepaisė 
jų tik vaikai, spoksojo sustingę, tarsi paralyžiuoti iš nuostabos. Už kai- 
mo kelias pradėjo vos vos kilti. Bet tai buvo justi tik iš to, kad minti 
tapo sunkiau - akiai kraštas atrodė visiškai lygus. Kitė greitai pailso. 
Juodu sustojo ir atsigręžė į Busifą, likusį anapus, regis, visai lygios dyk- 
ros - kalnų papėdėje buvo matyti tik rusvų dėmių mozaika. Vėjas pa- 
mažu stiprėjo. 

- Šitokios gaivumos čia nedažnai gausi įkvėpti, - tarė Portas. 

— Nuostabu, - atsiliepė Kitė. Buvo nusiteikusi svajingai, apimta ma- 
lonaus kvaitulio ir nenorėjo kalbėti. 

— Kaip manai, gal pamėginsime pravažiuoti perėja? 

— Tuojau. Tik truputį atgausiu kvapą. 

Neilgai trukus juodu vėl sėdo ant dviračių ir ryžtingai numynė 
pirmyn, nenuleisdami akių nuo plyšio priekyje dunksančiame kalny- 
ne. Kiek priartėję jau galėjo įžiūrėti už kalvų virtinės plytinčią bega- 
linę plokščią dykumą - tik šen bei ten jos paviršiuje stirksojo aštrios 

uolų keteros, tarsi vandens paviršių perrėžę milžiniškų žuvų, plau- 
kiančių viena kryptimi, nugaros pelekai. Kelias buvo išgremžtas per 
kalvagūbrio keterą, bet dabar plyšys iš abiejų pusių buvo užverstas 
didžiuliais aptrupėjusiais rieduliais. Juodu paliko dviračius šalikelėje 
ir ėmė dantytomis uolomis ropštis į viršūnę. Saulė jau lietė lygų lyg 
nubrėžtą horizontą, pats oras žaižaravo nutviekstas raudoniu. Išnirę 
iš už vieno milžiniško riedulio, jie netikėtai aptiko žmogų, kuris sė- 
dėjo, pasikėlęs burnusą iki pat kaklo - taip, kad nuo pečių žemyn 
liko visiškai nuogas — ir susikaupęs, įsigilinęs skutosi gaktos plaukus 
ilgu, aštriu peiliu. Jis visiškai abejingai dirstelėjo į du jam po pat 
nosimi einančius pašalinius ir tuoj pat nuleidęs galvą vėl įniko tęsti 
subtilią operaciją. 

Kitė sugriebė Porto ranką. Juodu kopė tylėdami, mėgaudamiesi ma- 
lonumu būti kartu. 

- Saulėlydis - toks liūdnas metas, - galiausiai ištarė ji. 

— Jei tenka stebėti, kaip baigiasi diena - bet kokia diena! - mane 
visuomet apninka jausmas, lyg grimztų praeitin ištisa epocha. O kur 
dar ruduo! Tai gali būti visa ko pabaiga, - atsiliepė jis. - Štai kodėl 
negaliu pakęsti šaltų kraštų ir taip mėgstu šiltuosius, kur nėra žiemos, 
o kai užslenka naktis, pajunti, kaip atsiveria, o ne užsidaro gyvenimas. 
Argi tu to nejauti? 

— Taip, - atsakė Kitė. - Bet negaliu pasakyti, kad šiltieji kraštai man 
patinka labiau. Nė pati nežinau. Man kažkodėl atrodo, kad stengtis 
išsprūsti iš nakties ir žiemos - neteisinga, oO jeigu vis tiek tai darysi, už 
tai kada nors kaip nors teks sumokėti. 

— Na jau, Kite. Tu išties kuoktelėjusi. 

Jis padėjo jai užsiropšti ant neaukštos uolos. Dabar dykuma vėrėsi 
tiesiai po jais - gerokai žemiau nei plynė, iš kurios jie čionai užkopė. 

Kitė neatsakė. Ją liūdino mintis, kad juodu, nors šitaip dažnai išgy- 
vendavo vienodas reakcijas ir jausmus, vis dėlto niekad neprieidavo 
prie tų pačių išvadų, kadangi jų gyvenimo tikslai buvo kone visiškai 
priešingi. 

Jie sėdėjo greta kits kito ant akmens, žvelgdami į apačioje paklotą 
bekraštybę. Kitė įsikibo Portui į parankę, pasidėjo galvą jam ant pe- 
ties. Jis žvelgė tiesiai priešais save, bet pagaliau atsiduso ir lėtai palin- 
gavo galvą. 

Štai šitokias vietas, štai šitokias akimirkas jis mėgo labiau nei bet ką 
kita gyvenime; Kitė šitai žinojo, kaip žinojo ir tai, kad jis tokiomis 
vietomis ir akimirkomis žavisi netgi dar labiau, jei šalia yra ji, jei ji 

išgyvena visa tai kartu su juo. O jis, nors ir suvokė, kokį siaubą jai 
kelia tylos ir tuštumos, kitąsyk palytėjančios jo sielą, negalėjo pakęsti, 
kai jam tai primenama. Galėjai pamanyti, kad jis visada iš naujo puo- 
selėja viltį, jog galbūt šįkart ir Kitę taip pat kaip jį paveiks vienuma ir 
begalybės artumas. Jis neretai jai kartodavo: „Tai tavo vienintelė vil- 
tis“, bet ji taip niekada ir nesuprato, ką jis turi omeny. Kartais many- 
davo, kad jis nori pasakyti, jog tai vienintelė jo viltis, mat tik tuomet, 
jei ji sugebės išjausti viską taip pat, kaip ir jis, jam galbūt pasiseks 
surasti kelią atgal į meilę, nes „mylėti“ Portui reiškė mylėti ją - apie 
nieką kitą negalėjo būti ne kalbos. O meilės jau nebėra seniai, nebėra 
net jos galimybės. Vis dėlto, nors Kitė karštai troško tapti tokia, ko- 
kios jos geidė jis, vieno dalyko ji niekaip negalėjo pakeisti: joje visą 
laiką tūnojo siaubas, pasirengęs bet kurią akimirką ją užvaldyti. Ir bep- 
rasmiška buvo apsimetinėti, kad yra kitaip. Lygiai taip pat, kaip ji ne- 
sugebėjo atsikratyti giliai joje įsišaknijusios baimės, ir jis negalėjo išsi- 
veržti iš narvo, kuriame užsidarė pats - narvo, kurį kadaise susirentė, 
stengdamasis išsigelbėti nuo meilės. 

Ji bakstelėjo jam į ranką. 

— Pažiūrėk! - sukuždėjo. 

Vos per kelis žingsnius nuo jų uolos viršūnėje sėdėjo garbaus am- 
žiaus arabas - sėdėjo nekrustelėdamas, taip tykiai, kad jie jo ilgokai 
net nepastebėjo, parietęs kojas po savimi, užsimerkęs. Nepaisant tie- 
sios laikysenos, iš pradžių jiems net pasirodė, kad jis galbūt miega - 
arabas nė menkiausiu virptelėjimu neparodė suvokiąs, kad čia pat esa- 
ma ir jų. Bet paskui jie pastebėjo, kad vos vos kruta jo lūpos, ir supra- 
to - senis meldžiasi. L 

— Kaip manai, ar mums valia šitaip į jį spoksoti? - pusbalsiu paklau- 
sė Kitė. 

— Mes nedarome nieko blogo. Tik sėdime čia tylutėliai. 

Jis išsitiesė, pasidėjo galvą jai į skreitą ir užsižiūrėjo į giedrą dangų. 
Ji delnu perbraukė jam plaukus, paskui - dar ir dar kartą, glostė labai 
švelniai, vos prisilytėdama. Iš apačioje plytinčių tyrų košiantis vėjas 
vis labiau telkė galias. Dangaus švytėjimas ėmė lėtai blaustis. Kitė dirs- 
telėjo į arabą - šis nebuvo sujudėjęs. Staiga ji panūdo tučtuojau sku- 
bintis atgal, bet dar ilgai sėdėjo lyg sustingusi, švelniai žvelgdama į 
nejudančią po jos delnu galvą. 

- Žinai, - prašneko Portas, jo balsas nuskambėjo kažkaip nerealiai, 
tai dažnai atsitinka, kai po užsitęsusios pauzės, visiškai tylioje vietoje, 
ištariamas pirmasis žodis, - dangus čia labai keistas. Kai Žiūriu į jį, vis 

negaliu atsikratyti jausmo, kad jis - lyg kokia kieta danga, sergstinti 
mus nuo visko, kas yra anapus jo. 

Kitė suvirpėjo ir pakartojo: 

— Kas yra už jo? 

— Taip. 

— O kas yra už jo? 

Jos balsas buvo tylus tylutėlis. 

— Tikriausiai nieko. Tik tamsa. Absoliuti naktis. 

- Prašau, nekalbėk apie tai dabar, - ji tiesiog meldė, balsas skambė- 
jo skausmingai. - Viskas, ką sakai, čia mane gąsdina. Jau beveik visai 
tamsu, ūžauja vėjas, nebegaliu ištverti. 

Jis atsisėdo, abiem rankomis apsivijo jos kaklą, pabučiavo, tada kiek 
atsitraukė ir pažvelgė į ją, vėl pabučiavo, vėl atsitraukė, ir dar, ir dar, 
keletą kartų. Ant jos skruostų blizgėjo ašaros. Portas pirštų galiukais 
nubraukė jas, ir ji sielvartingai nusišypsojo. 

— Žinai ką? - nepaprastai nuoširdžiai prašneko jis. - Manau, mes 
abu bijome to paties. Ir dėl tos pačios priežasties. Nė vienas iš mūsų: 
nei tu, nei aš - niekad nesugebėjome kaip reikiant įsiskverbti į gyveni- 
mą. Mes kadaruojame įsikibę išorėje ir nėmaž neabejojame, kad sulig 
kitu krestelėjimu nebeišsilaikysime ir nukrisime. Argi ne taip? 

Kitė akimirką užsimerkė. Jo lūpos, prisilytėjusios jos skruosto, pa- 
žadino kaltės jausmą, šis siūbtelėjo galingu srautu, sukeldamas šleikš- 
tulį, Kitei apsvaigo galva. Per visą popietinį pogulį ji iš paskutiniųjų 
stengėsi išgremžti iš sąžinės visa tai, kas atsitiko praėjusią naktį, bet 
dabar paaiškėjo, kad nepavyko - ir tikriausiai niekada nepavyks. Ji 
prispaudė delną prie kaktos ir nebeatitraukė. Galiausiai tarė: 

— Bet jeigu mes kadaruojame išorėje, tuomet net labai tikėtina, kad... 
nukrisime. 

Ji vylėsi, kad Portas mėgins tai užginčyti, kad savo paties analogijo- 
je atkapstys kokią kliautį, o jau tada galbūt bus galima laukti ir kokios 
nors paguodos. Bet jis atsakė tik tiek: 

— Aš nežinau. 

Šviesa vis labiau blėso. Senasis arabas vis dar sėdėjo, nugrimzdęs į 
maldą - rūstus ir panašus į statulą tirštėjančioje prieblandoje. Portui 
rodėsi, kad iš dykros už nugarų atsklinda viena be galo užsitęsusi rago 
gaida, bet ji vis aidėjo ir aidėjo, niekaip nenutildama. Joks žmogus 
negalėjo šitaip ilgai pakakti kvapo pūsti ragą, reikia manyti, garsą jis 
tik įsivaizdavo. Portas paėmė Kitės ranką, spustelėjo. 

— Reikia grįžti, - sukuždėjo. 


Juodu nedelsdami pakilo ir, šokinėdami per akmenis, parsirabždino 
į kelią. Dviračius surado ten, kur palikę. Nesikalbėdami, netgi nemin- 
dami jie tylomis riedėjo nuokalnėn, atgal į miestą. Kaimo šunys juos 
prašvilpiančius vėl palydėjo griausmingu skalijimu. Numynę prie tur- 
gaus aikštės, jie paliko dviračius ir nužingsniavo gatve į viešbutį, prieš 
žmonių ir avių srautą, nenutrūkstamai plūstantį į miestą net vėlyvą 
vakarą. 

Pakeliui į miestą Kitė be paliovos votuliojo galvoje tą pačią mintį: 
„Portas kažin kaip nutuokia apie Tanerį ir mane.“ Ji neabejojo: jis 
žino, bet tuo pat metu netikėjo, kad jis žino sąmoningai. Vis dėlto ji 
buvo visiškai tikra, kad kažkur, pačiose savo esybės gelmėse, jis nujau- 
čia tiesą, nujaučia, kas atsitiko. Kol juodu taip ėjo sutemų gaubiama 
gatve, jai net beveik knietėjo paklausti, iš kur jis sužinojo. Ją gnybė 
šioks toks smalsumas išsiaiškinti, kaip šitokioje sudėtingoje asmeny- 
bėje kaip Portas veikia štai toks grynai gyvuliškas instinktas. Tačiau jei 
ji tam ryžtųsi, iš to nebūtų nieko gero: priverstas sąmoningai suvokti 
giluminį žinojimą, Portas veikiausiai nutartų atsiduoti nuožmiam pa- 
vydui, tučtuojau iškeltų karštą sceną, o tuomet juos siejantis žodžiais 
neišreikštas švelnumas kaipmat išsisklaidytų, galbūt - visiems laikams. 
Jeigu tarp jų nutrūktų ir tie plonyčiai ryšio siūleliai, šito ji tiesiog nebe- 
pakeltų. 

Po vakarienės Portas ėmė ir pasielgė gana keistai. Vienas pats nuėjo 
į turgų, kelias minutes pasėdėjo kavinėje, stebėdamas žmonių ir gyvu- 
lių jūrą, nutviekstą mirksinčių karbidinių žibintų, o paskui, priėjęs at- 
viras dviračių nuomos duris, užsuko vidun. Paprašė dviračio su prieki- 
niu žibintu, perspėjo savininką palaukti, kol jis grįš, tada paskubomis 
numynė plyšio kalnagūbryje pusėn. Aukštumoje tarp uolų buvo šalta, 
šniokštė nakties vėjas. Mėnulio nebuvo; Portas neįžiūrėjo apačioje ply- 
tinčios dykumos - tiktai aštrius žvaigždžių taškelius, kuriais buvo nu- 
sagstytas dangus virš galvos. Jis prisėdo ant akmens, sėdėjo, leisdamas 
žvarbiam vėjui košti kūną. Paskui, jau riedėdamas atgal į Busifą, jis 
staiga susizgribo niekad negalėsiąs papasakoti Kitei, kad buvo dar kartą 
užkopęs į tą pačią vietą. Ji nesuprastų, kodėl jis panūdo grįžti ten dar 
kartą, be jos. O gal, paprieštaravo jis pats sau, ji kaip tik suprastų, net 
pernelyg gerai. 

Dar po dviejų dienų jie autobusu išvažiavo į Ain Krorfą - pasirinko 
naktinį reisą, kad išvengtų karščio, kuris, važiuojant šiuo maršrutu, 
svilina ypač nuožmiai. Be to, ir dulkės kažkodėl ne taip kamuoja, kai 
negali jų matyti. Dieną, kai autobusas rieda per šią dykumos dalį, lavi- 
ruodamas aukštyn žemyn iš vieno nedidelio tarpeklio į kitą, keleiviui 
tenka stebėti iš paskos nusidriekusį dulkių debesį, kartais - netgi kvė- 
puoti pačių sukeltomis dulkėmis, jei kelias suka itin staigiu vingiu, vi- 
sai priartėdamas pats prie savęs. Smulkulytės dulkių smiltelės kaupiasi 
ant kiekvieno daugmaž horizontalaus paviršiaus, įskaitant odos raukš- 
les, akių vokus, vidinę ausų pusę, kartais net tokiose pridengtose ert- 
mėse kaip, tarkime, bamba. Taigi dieną, jeigu keleivis nėra per ilga 
taip pripratęs prie šitokių dulkių klodų, kad jų nepastebėtų, ypač ašt- 
riai suvokia jų gausumą ir dėl to jaučiasi tik dar bjauriau. Tačiau nak- 
tį, kai plyname danguje šviečia ryškios žvaigždės, keleiviui, jeigu jis 
susipranta nejudėti, gali susidaryti įspūdis, kad jokių dulkių išvis nėra. 
Monotoniško variklio murmėjimo svaiginamas, jis greitai pasineria į 
transą primenančią būseną ir visą dėmesį sutelkia į nenutrūkstamai jo 
link slystančią kelio atkarpą, kurią iš tamsos išplėšia priekiniai žibin- 
tai. Tokio malonaus kvaitulio sūpuojamas ir užmiega - jį pažadina tik 
sustojimas kokiame tamsiame, Dievo ir žmonių apleistame bordže, kur 
sužvarbęs, sustingęs keleivis gali išlipti ir užkardoje išgerti stiklinę sal- 
džios kavos. 

Užsisakę bilietus iš anksto, jie gavo pačias geriausias vietas autobu- 
se - priekyje, šalia vairuotojo. Dulkių čia buvo kiek mažiau, be to, ir 


93 


nuo variklio tvoskiantis karštis, nors ir šiek tiek per daug svilinantis 
kojas, staiga tapo netgi malonus vienuoliktą valandą vakaro, kai die- 
nos šiluma visiškai išsivadėjo ir keliautojus persmelkė sausa, įkyri žvar- 
ba - šiame aukštumų regione šaltos naktys buvo įprastos. Taigi visi 
trys sėdėjo susigrūdę ant priekinės sėdynės drauge su vairuotoju. Tane- 
ris, įsitaisęs prie durų, regis, miegojo. Kitė, nusvarinusi galvą ant Porto 
rankos, protarpiais krustelėdavo, bet jos akys buvo užmerktos. Portas, 
apsižergęs avarinio stabdžio rankeną, be to, vairuotojui sukiojant vai- 
rą, nuolat baksnojamas alkūne į šonkaulius, atsidūrė pačioje nepato- 
giausioje vietoje, tad jam apie miegą nebuvo ko nė svajoti. Jis sėdėjo ir 
pro priekinį autobuso langą žiūrėjo priešais save į suplūktą kelią, be 
sustojimo lekiantį artyn, tiesiog jo link, bet visuomet praryjamą maši- 
nos žibintų. Kai tik leisdavosi kelionėn iš vieno taško į kitą, Portas 
visuomet gebėdavo pažvelgti į savo gyvenimą šiek tiek objektyviau nei 
bet kokiomis kitomis aplinkybėmis. Kaip tik kelionėse jo mintys la- 
biausiai nuskaidrėdavo, susiformuodavo tokie sprendimai, kokie, ne- 
judriai sėdint vienoje vietoje, plūduriuodavo nepasiekiamose ūkanose. 

Nuo pat tos dienos, kai juodu su Kite buvo išvažiavę pasivažinėti 
dviračiais, Portas jautė nesilpstantį poreikį stiprinti juos siejančias sen- 
timentalias gijas. Nors ir lėtai, bet tokių saitų svarba jam vis labiau 
augo. Kartais jis net tikindavo save, jog kaip tik tai turėjo omeny, kai 
dar tik ėmėsi organizuoti šį žygį su Kite: iš Niujorko į nežinomybę; 
Taneris buvo pakviestas prisidėti tik paskutinę akimirką, ir šis poelgis 
veikiausiai irgi buvo pasąmoningai motyvuotas, bet jį nulėmė baimė: 
kad ir kaip karštai Portas troško atgaivinti jausmus, negalėjo nepripa- 
žinti ir to, kad paniškai bijo neišvengiamai iš to kilsiančios emocinės 
atsakomybės. Tačiau dabar, čia, šiame tolimame, atsajame pasaulio už- 
kaboryje, tvirtesnių ryšių su Kite ilgesys nustelbė baimę. O tam, kad 
pavyktų nukalti tvirtą ir patikimą juos jungiantį saitą, jiems reikia būti 
kartu - vienudviem. Pastarosios dvi dienos Busife buvo tikra kankynė. 
Beveik galėjai pamanyti, kad Taneris suvokia Porto troškimą ir tyčia iš 
paskutiniųjų stengiasi kaišioti pagalius į ratus. Jis painiojosi po kojų 
ištisą dieną ir dar pusę nakties, atrodė, kad jis nieko kita pasaulyje 
netrokšta, tik sėdėti kartu su jais, valgyti kartu su jais, vaikštinėti kar- 
tu sujais ir netgi vakare, kai Portas užvis labiausiai geidė pasilikti su ja 
vienas, kartu su jais slinkti į Kitės kambarį - jis kokią valandą įstrigda- 
vo tarpduryje ir įsileisdavo į begalinius, beprasmiškus išvedžiojimus. 
(Savaime aišku, Portą aplankydavo mintis, kad Taneris, ko gero, vis 
dar puoselėja viltis gauti iš jos tai, ko trokštąs. Nuolatinis, prikišamai 

jai rodomas dėmesys, banalus pataikavimas, kurį jis pats gal ir bandė 
prakišti kaip galantiškumą - viskas lyg ir bylojo tai; tačiau Portas nuo- 
širdžiai tikėjo, kad Kitės jausmai jam visais įmanomais atžvilgiais 
tapatūs jo jausmams jai, ir dėl to jo įsitikinimas, kad Kitė jokiomis 
aplinkybėmis nepasiduos tokio tipo kaip Taneris vilionėms, išliko ne- 
susvyravęs.) 

Tik vieną vienintelį kartą jiems pavyko išsprūsti iš viešbučio vienud- 
viem su Kite, ko! Taneris buvo nuėjęs pogulio, bet ir tąsyk jie nužings- 
niavo gatve ne daugiau nei šimtą metrų — ir susidūrė su Eriku Lailu, 
kuris tiesiai šviesiai pareiškė būsiąs sužavėtas, galėdamas drauge su jais 
pasivaikščioti. Taip taręs, taip ir padarė: nebyliam Porto įsiūčiui ir plika 
akimi įžiūrimam Kitės pasibjaurėjimui; Kitę jo draugija erzino tiek, kad 
ji, vos jie spėjo prisėsti turgaus kavinukėje, pasiskundė galvos skausmu 
ir nuskubėjo atgal į viešbutį, palikusi Portą vieną galynėtis su Eriku. 
Atgrasusis jaunuolis vilkėjo akį rėžiančius, ryškiaspalvius marškinius, 
margintus didžiulėmis tulpėmis, su kuriais atrodė dar labiau išblyškęs 
ir spuoguotas. Pasigyrė medžiagą šiems marškiniams pirkęs Konge. 

Vos pasiliko su Portu vienas, Erikas nepristigo įžūlumo tuojau pat 
paprašyti paskolinti jam dešimt tūkstančių frankų: paaiškino, kad, kal- 
bant apie pinigus, jo motina esanti tikra ekscentrikė ir neretai ištiso- 
mis savaitėmis kategoriškai atsisakinėjanti skirti jam bent šiek tiek 
grynųjų. 

- Jokiu būdu. Atleiskite. 

Portas išsyk nutarė būsiąs nepalenkiamas. Erikas neatlyžo, tik suma 
po truputį vis mažėjo, kol galų gale jis nusiminęs pareiškė: 

— Nors penkis šimtus frankų - ir tai rūkalams užtektų bent dviem 
savaitėms. 

— Aš niekada niekam neskolinu pinigų, - suirzęs paaiškino Portas. 

— Bet man paskolinsite? 

Jo balsas buvo medum teptas. 

— Neskolinsiu. 

— Aš toli gražu nesu vienas iš tų paikų anglų, kurie mano, kad visi 
amerikiečiai būtinai apšalę pinigais. Visai taip nemanau. Bet mano mo- 
tina kuoktelėjusi. Neduoda man pinigų, ir gana. Tai ką man daryti? 

„Jeigu jis neturi nė lašelio gėdos, - pagalvojo Portas, - tegul nelau- 
kia iš manęs užuojautos.“ Garsiai pasakė štai ką: 

— Pinigų jums neskolinsiu dėl tos priežasties, kad žinau: atgauti jų 
niekada nebeatgausiu. O tiek, kad galėčiau švaistytis, ir pats neturiu. 
Suprantate? Bet duosiu jums tris šimtus frankų - padovanosiu. Su 

malonumu. Pastebėjau, kad rūkote tabac du pays*. Laimė, jis labai 
pigus. 

Rytų papročiu Erikas išreiškė pritarimą nulenkdamas galvą. Ir tuoj 
pat ištiesė ranką pinigų. Prisiminęs šią sceną, Portas netgi dabar pasi- 
juto nesmagiai. Sugrįžęs į viešbutį, rado Kitę ir Tanerį drauge gerian- 
čius alų bare, o vėliau nebeištaikė progos pabūti su ja vienas nė minu- 
tės, neminint vakarykščio vakaro, kai ji, stabtelėjusi savo kambario 
tarpduryje, palinkėjo jam labos nakties. Portas įtarė, kad ji tyčia ven- 
gia pasilikti su juo viena, ir tai toli gražu nepalengvino jam užduoties. 

„Bet laiko juk turime į valias, - tikino jis pats save. - Tereikia atsik- 
ratyti Tanerio.“ Galų gale priėmęs konkretų sprendimą, jis pasijuto 
geriau. Galbūt Taneris supras užuominą ir pasišalins pats, jei ne, jiems 
patiems teks kur nors jį pamesti. Šiaip ar taip, tai padaryti būtina, ir 
kuo skubiausiai, kol dar nesusirado tokios vietelės, kur norėtų užsibū- 
ti ilgiau - taip ilgai, kad Taneris imtų naudotis ja kaip atgaliniu pašto 
adresu. 

Portas girdėjo, kaip virš galvos slydinėja sunkūs lagaminai, sukrauti 
ant autobuso stogo - kažin ar buvo išmintinga prisikrauti šitiek daik- 
tų, susiruošus ten, kur transportas tik toks, dingtelėjo jam. Bet ką nors 
pakeisti buvo jau per vėlu. Pakeliui jie negalėjo nieko palikti, kadangi 
grįžti tikriausiai teks kitu keliu, jei tik išvis jie kada nors dar grįšią į 
Viduržemio jūros pakrantę. Portas puoselėjo viltis rasti būdą traukti 
vis toliau į pietus, bet kadangi nebuvo išvis jokios išankstinės informa- 
cijos apie transporto ar apgyvendinimo galimybes, jiems teksią kliau- 
tis atsitiktinumu ir naudotis tuo, ką kiekviena nauja vieta galės jiems 
pasiūlyti. Geriausia, ko jie galėjo tikėtis, tai prisigrandyti informacijos 
nuotrupų tiesiog pakeliui, kiekviename naujame miestelyje, į kurį pa- 
teks. Turistinės informacijos struktūra šioje pasaulio dalyje niekada nė 
nebuvo ženkliau išvystyta, o karas ne pristabdė tų menkų daigų augi- 
mą, bet išvis sulygino juos su žeme. Iki pat šiol čia nė nebuvo jokių 
turistų, kurie vėl pastūmėtų vienokį ar kitokį šios srities plėtojimą. Tam 
tikra prasme šitokia padėtis Portą tenkino - jam buvo malonu įsivaiz- 
duoti save pirmeiviu, ir dabar, riedėdamas išklerusiu autobusu per dy- 
kumą, jautėsi esąs kur kas artimesnis savo protėviams, nei jaustųsi sė- 
dėdamas namie ir žvelgdamas į Centrinio Parko tvenkinius - bet tuo 
pat metu jis nejučia susimąstė, kiek rimtai reikėtų vertinti kelionių 
lankstinukų perspėjimus, bandančius atgrasyti nuo šitokios pirmeivys- 

tės: „Pastaruoju metu keliautojams kategoriškai nepatariama sausuma 
keliauti į prancūzų Šiaurės Afrikos, prancūzų Vakarų Afrikos ar pran- 
cūzų Pusiaujo Afrikos gilumą. Kai tik mus pasieks daugiau informaci- 
jos apie keliavimo sąlygas šioje pasaulio dalyje, mes ją nedelsdami pa- 
skelbsime visuomenei.“ Tada, kai dar tik ruošėsi kelionei, kai įtikinėjo 
Kitę rinktis Afriką, o ne Europą, apie tokius perspėjimus jis, žinoma, 
net neužsiminė. Užtat parodė kruopščiai atrinktas nuotraukas, kurias 
pats buvo parsivežęs iš ankstesnių kelionių: oazių ar turgaus aikščių 
vaizdai, taip pat patrauklūs akiai jaukių viešbučių vestibiuliai ir sode- 
liai - viešbučių, kurie jau kadai uždaryti. Iki šiol Kitė buvo stebėtinai 
supratinga - nė žodeliu nepasiskundė dėl gyvenimo sąlygų - bet iškal- 
bingi ponios Lail nupiešti vaizdai Portui šiek tiek kėlė nerimą. Kažin ar 
Kitė ilgai įstengs mėgautis kelione, jeigu nuolatos teks miegoti purvi- 
nose lovose, valgyti nevalgomą maistą, o panorus paprasčiausiai nu- 
siplauti rankas kaskart laukti kokią valandą ar ilgiau. 

Naktis slinko lėtai, tačiau Portui skriejančio kelio vaizdas buvo vei- 
kiau hipnotizuojantis, nei monotoniškas. Vis dėlto, jei tasai kelias ne- 
būtų vedęs jo į visiškai nepažįstamas vietoves, ištverti jam būtų buvę 
sunku. O dabar neapleido mintis, kad su kiekvienu ratų apsisukimu jis 
atsiduria dar giliau Sacharoje nei buvo prieš akimirksnį, dar labiau 
nutolsta nuo visko, kas jam įprasta ir pažįstama - vien dėl šito suvoki- 
mo jį apėmė neslūgstančio, malonaus jaudrumo būsena. 

Kitė retsykiais sujudėdavo, pakeldavo galvą ir kažką neaiškiai su- 
niurnėdavo, paskui jos galva vėl nusvirdavo jam ant peties. Tik kartą ji 
pakeitė padėtį, galva linktelėjo į kitą pusę ir atsirėmė į Tanerį, kuris nė 
menkiausiu krustelėjimu neparodė, kad būtų išsibudinęs. Portas sug- 
riebe Kitę už rankos ir patraukė atgal, kad ji vėl remtųsi į petį jam. 
Maždaug kas valandą juodu su vairuotoju sutraukdavo po cigaretę, 
bet į pokalbius nesileido. Tik vienu metu vairuotojas mostelėjo ranka į 
tamsą ir pasakė: 

— Pernai vietiniai tvirtino matę čia liūtą. Pirmą kartą per nežinia 
kiek metų. Skundėsi, neva šis sudraskęs daugybę avių. Vis dėlto aš ma- 
nau, kad tai būta panteros. 

— Sugavo jį? 

— Ne. Jie bijo liūtų. 

— Smalsu, kaip galų gale jam baigėsi. 

Vairuotojas tik gūžtelėjo pečiais ir vėl nugrimzdo į tylą - akivaiz- 
džiai nebuvo linkęs šnekučiuotis. Portas pradžiugo išgirdęs, kad žvė- 
ries taip niekas ir nenugalabijo. 

Apyaušriu, pačią šalčiausią nakties valandą, autobusas pririedėjo 
bordžą, neišvaizdų ir atšiaurų visų vėjų košiamoje lygumoje. Buvo at- 
kelti vieninteliai vartai, ir trejetas pusiaumiegių keliautojų nukepėsta- 
vo vidun, sekdami paskui pulką čiabuvių, važiavusių autobusu. Milži- 
niškame kieme grūdosi arkliai, avys, žmonės. Liepsnojo keletas laužų, 
vėjas į visas puses žarstė raudonas žiežirbas. 

Ant suoliuko prie įėjimo į patalpą, kurioje pilstė kavą, tupėjo pen- 
ketas sakalų, visi - su juodais odiniais gobtuvais ant galvos, visi - už 
kojos plonyte grandinėle prirakinti prie suole įtvirtintų smaigų. Paukš- 
čiai tupėjo tvarkinga eile, nejudėdami, tarsi juos čia būtų sutupdęs koks 
iškamšininkas. Taneris kaipmat sujudo, ėmė strykčioti šen ir ten, visų 
kamantinėti, ar tie paukščiai parduodami. Tačiau vietoj atsako susi- 
laukė tik mandagių žvilgsnių. Galiausiai uždusęs ir kiek suglumęs sug- 
rįžo, klestelėjo prie stalo ir pranešė: 

— Atrodo, niekas nė nežino, kas jų savininkas. 

Portas prunkštelėjo. 

— Tikriausiai nori pasakyti, kad niekas tiesiog nesuprato, ko tu klau- 
si. Ir kuriems galams tau jų prisireikė? 

Taneris kokią akimirką susimąstė. Paskui nusijuokė. 

— Pats nežinau. Tiesiog man jie patinka, ir tiek. 

Kai jie vėl išėjo laukan, iš už lygumos krašto jau brovėsi pirmieji 
šviesos atšvaitai. Dabar jau atėjo Porto eilė sėsti prie durų. Kai bor- 
džas pavirto mažyčiu baltu keturkampiu už nugaros, jis jau buvo kie- 
tai įmigęs. Tad pražiopsojo didingą nakties finalą: danguje mirguliuo- 
jančių spalvų pašvaistę, srūvančią iš už žemės briaunos pirm tekančios 
saulės. 

Ain Krorfa dar net nebuvo pasirodžiusi horizonte, kai juos apniko mu- 
sės. Pradėjo rodytis pirmosios išsibarsčiusios oazės, kelias niro į ato- 
kias gyvenvietes, tarp aukštų, molinių jų sienų, ir staiga nežinia iš kur 
autobusą užtvindė muselių debesis - smulkulyčių, pilkšvų ir ypač ki- 
bių. Vienas kitas arabas kažką pratarė apie jas ir prisidengė galvą, bet 
likusieji gyvių, regis, nė nepastebėjo. Vairuotojas pareiškė: 

— Ab, les salauds! On voit bien gue nous sommes d Ain Krorfa!* 

Kitė ir Taneris pašėlo mostaguoti rankomis, vėduotis veidus ir karšt- 
ligiškai pūsčioti, stengdamiesi nuginti įkyrius vabzdžius bent jau nuo 
skruostų ir nosies, bet jų pastangų rezultatai buvo apverktini. Muselės 
prikibdavo su stulbinamu ryžtu, jas iš esmės reikėjo nurankioti, bet 
paskutinę akimirką jos pakildavo, o paskui visos vienu metu nusileis- 
davo atgal į tą pačią vietą. 

— Mus užpuolė! - klyktelėjo Kitė. 

Taneris suskato vėduoti ją laikraščio skiaute. Portas, atsišliejęs į du- 
ris, vis dar ramiai šnarpštė, jo lūpų kampučiuose muselių knibždėte 
knibždėjo. 

- Jos prikimba, kai oras vėsus, - paaiškino vairuotojas. - Ankstyvą 
rytą jų neįmanoma atsikratyti. 

— Bet iš kur jos išlindo? - užriko Kitė. 

Tūžmastis jos balse prajuokino vairuotoją. 

— Tai dar niekis, - jis numojo ranka. - Pamatysite, kas dedasi mieste. 
Viską aplipusios lyg juodas sniegas. 


* Tai niekadėjos! Gerai, kad jau ir Ain Krorfa! (Pranc.) 


— Kada išvyksta autobusas? - paklausė ji. 

— Turite omeny - atgal į Busifą? Grįžtu rytoj. 

— Ne, ne! Turiu omeny - tolyn į pietus. 

— Ak štai kaip! Jums teks pasiklausti Ain Krorfoje. Aš važinėju tik į 
Busifą, nieko daugiau nežinau. Man atrodo, yra autobusas į Bou Nu- 
rą, kartą per savaitę, be to, prekių išvežiojimo sunkvežimis bet kada 
pamėtėtų jus iki Mesado. 

— Oi ne, ten nenoriu, - tarė Kitė. Portas kažkada buvo užsiminęs, 
kad Mesade nesama nieko įdomaus. 

— Užtat aš noriu, - įsiterpė Taneris; jis kalbėjo angliškai, gana pri- 
mygtinai. - Ištisą savaitę švinkti šitokioje skylėje? Dievulėliau, aš nusi- 
baigsiu. Neištversiu. 

- Tiktai nepanikuok. Juk dar nė nematei, kaip čia viskas atrodo. 
Gal vairuotojas tiesiog pučia mums miglą, kaip pasakytų ponas Lailas. 
Be to, gal to autobuso į Bou Nurą nė neteks laukti visą savaitę. Galbūt 
jis išvažiuoja kaip tik rytoj. Gal netgi šiandien, ką gali žinoti. 

— Ne, - atkakliai laikėsi savo Taneris. - Jeigu ko visiškai negaliu 
pakęsti, tai purvo. 

— Na taip, žinau, tu - tikras amerikietis. 

Kitė kryptelėjo galvą ir pažvelgė į jį. Taneris pajuto, kad ji iš jo šai- 
posi. Jo veidą išpylė raudonis. 

— Tu velniškai teisi. 

Pabudo Portas. Ir jau pačiu pirmu judesiu pabandė nuvaikyti nuo 
veido museles. Tik paskui atsimerkė ir užsižiūrėjo pro langą į vis gau- 
siau želiančią augaliją. Už sienų į padangę šovė aukštaūgės palmės, 
kiek žemiau vešėjo persipynęs apelsinmedžių, figų, granatmedžių raiz- 
gynas. Portas atsidarė langą ir išsisvėrė laukan, norėdamas pauostyti 
orą. Dvelkė mėtomis ir degančios medienos dūmais. Priekyje buvo ma- 
tyti plati upės vaga, jos viduriu net vinguriavo vandens srovelė. O abi- 
pus kelio, taip pat ir abipus nuo jo atsišakojančių keliukų, driekėsi 
gilūs, vandeningi drėkinimo kanalai, kuriais taip didžiuojasi Ain Kror- 
fa. Portas įtraukė galvą atgal vidun, palinkėjo labo ryto bendražygiams. 
Jis mechaniškai braukė nuo veido vis iš naujo aplimpančias jį museles. 
Tik po kelių minučių pastebėjo, kad lygiai taip pat elgiasi ir Kitė bei 
Taneris. 

— Ką reiškia šitos muselės? —- paklausė pyktelėjęs. 

Kitė dirstelėjo į Tanerį ir nusijuokė. Portas pajuto, kad tuodu sieja 
kažkokia paslaptis. 

— Aš jau svarsčiau: ar ilgai truks, kol tu išvis jas pastebėsi, - pasakė ji. 

Jie vėl ėmėsi aptarinėti museles, Taneris pasitelkė vairuotoją, kad 
dar sykį paliudytų, kokia gausybė jų veisiasi Ain Krorfoje - perspėji- 
mas buvo skirtas Portui, mat Taneris puoselėjo viltį sulauksiąs para- 
mos pasiūlymui kuo greičiau sprukti į Mesadą, - o Kitė pakartojo, kad 
užvis protingiausia būtų visų pirma apžiūrėti miestą, o jau tada spręs- 
ti, ką daryti toliau. Tai, ką matė pro autobuso langą dabar, jai buvo 
pirmas akiai patrauklus reginys nuo pat atvykimo į Afriką. 

Tačiau malonius įspūdžius lėmė tik viena aplinkybė: sodri žaluma 
už tvorų, kuri, autobusui sparčiai riedant miesto link, nori nenori kri- 
to į akis. Bet kai jie pasiekė patį miestą, šis pasirodė niekingai menkas. 
Kitė pasijuto apvilta išvydusi, kad miestelis ne kažin kuo skiriasi nuo 
Busifo, tik yra gerokai mažesnis. Jo naujumas badyte badė akis, kaip ir 
griežtai geometrinis išsidėstymas; jei rudų pastatų čia nebūtų pakeitę 
balti ir jei abipus pagrindinės gatvės, užklotos išsikišusių arkadų šešė- 
lio, nesidriektų šaligatvis, Kitė būtų beveik patikėjusi, kad nė neperva- 
žiavo iš vieno miestelio į kitą. Vos išvydusi „Grand Hotel“ interjerą, ji 
ir visai apniuko, bet šalia buvo Taneris ir Kitei knietėjo išsaugoti pozi- 
ciją tos, kuriai valia traukti jį per dantį dėl akivaizdaus lepumo. 

— Dievulėliau, tai bent prišnerkšta! - nesusilaikė ji, nors šis epitetas 
toli gražu neatspindėjo tikrųjų jausmų, apėmusių ją, vos įkėlus koją į 
vestibiulį. Tanerį, kuris buvo primityvus žmogus, apėmė siaubas. Jis 
tiesiog stovėjo ir dairėsi, šiurpdamas nuo kiekvienos detalės, kurią kliu- 
dė jo žvilgsnis. Savo ruožtu Portas dar nebuvo dorai pabudęs, tad ne- 
sugebėjo ir vertinti aplinkos - jis paprasčiausiai stypsojo tarpduryje, 
makaluodamas rankomis lyg vėjo malūnas — sparnais, stengdamasis 
nugainioti nuo veido muses. 

Kadaise šis pastatas buvo skirtas priglausti kolonijinės vyriausybės 
administracijos biurą, bet vėliau jam atslinko liūdni laikai. Vidinio kie- 
melio centre anksčiau tryško fontanas - dabar paties fontano nebebu- 
vo, bet jo dubuo išliko. Jame kūpsojo nelabai didelis, užtat klaikiai 
dvokiantis atliekų kalnas, o paramstyti į jo šlaitus pusiaugula tysojo 
trys nuogi, visa gerkle klykiantys kūdikiai, jų sukiužę, pasliki kūneliai 
buvo nusėti kraujuojančiais skauduliais. Bejėgiai ir apleisti, jie vis dėlto 
atrodė gana žmogiškai, bet kažkodėl ne taip žmogiškai, kaip du rausvi 
šunys, išsidrėbę ant grindų plytelių greta — rausvi dėl to, kad kailis 
buvo seniai nusišėręs, o pliką, raukšlėtą odą į valias galėjo bučiuoti 
musės ir saulės spinduliai. Vienas šunų per kokį colį pakėlė galvą nuo 
grindų ir blyškiomis, gelzganomis akimis abejingai pasižiūrėjo į atvykė- 
lius, antrasis šuo išvis nesujudėjo. Už kolonų, remiančių arkadą vienoje 

kiemelio pusėje, sukrauti vieni ant kitų kėpsojo kažkokie sulūžę, nie- 
kam nebetikę baldai. Šalia baseinėlio kiemo centre stovėjo milžiniškas 
mėlynai baltas akmeninis ąsotis. Nepaisant neįtikėtino šiukšlių kiekio, 
visus kvapus čia užgožė išvietės tvaikas. Kūdikių klyksmą stelbė spigūs 
besiginčijančių moterų balsai, kažkur fone sodriai baubė radijas. Aki- 
mirką tarpduryje šmėkštelėjo moteris. Tik klyktelėjo ir tuoj pat išgara- 
vo. Iš pastato gelmių atsklido spygavimai ir kikenimas, moteriškas bal- 
sas sušuko: „Ei, Mohamedai!“ Taneris neapsikentęs apsisuko ir išpuolė 
atgal į gatvę, pas nešikus, kuriems buvo liepta drauge su bagažu laukti 
lauke. Portas ir Kitė nesijudino iš vietos, kol pagaliau sulaukė tojo, 
kurį vadino Mohamedu: šis kaip tik vyniojosi ant juosmens ilgą rau- 
doną juostą - nežinia, kiek kartų jau buvo ja apsijuosęs, bet galas vis 
tiek dar vilkosi žeme. Jie įsileido į begalines diskusijas apie kambarius: 
Mohamedas primygtinai įkalbinėjo svečius įsikurti viename, su trimis 
„lovomis - šitaip būsią pigiau, o ir mažiau darbo kambarinėms. 

„Jei taip galėčiau ištrūkti iš čia, - galvojo Kitė, - kol Portas dar 
nesusitarė su šituo!“ Bet paviršiun ėmė ir išniro nebeapleidžiantis jos 
kaltės jausmas: ji negalėjo eiti į gatvę, nes ten laukė Taneris, tad, jei 
išeitų pas jį, atrodytų, kad ji palaiko jo pusę. Staiga ji irgi panoro, kad 
Taneris kur nors išnyktų. Tada ji kur kas laisviau galėtų reikšti savo 
pageidavimus. Galiausiai atsitiko kaip tik tai, ko ji ir baiminosi: Portas 
su viešbučio darbuotoju užlipo viršun, o grįžęs pareiškė, kad kamba- 
riai - ne tokie jau ir prasti. 

Jiems atiteko trys ankšti, prašvinkę kambarėliai, visų langai išėjo į 
kiemą, aprėmintą ryškiai mėlynai dažytų sienų. Kiemo viduryje smyg- 
sojo nudžiūvęs figmedis, apkarstytas spygliuotos vielos ringėmis. Paž- 
velgusi pro langą, Kitė išvydo iš pažiūros perbadėjusią katę mažytė 
galva, užtat didžiulėmis ausimis - gyvūnas atsargiai tykino per kiemą. 
Kitė prisėdo ant plačios žalvarinės lovos - ši, neminint ant grindų šalia 
jos patiesto šakalo kailio kilimėlio, buvo vienintelis kambario baldas. 
Kitei nesivertė liežuvis kaltinti Tanerio už tai, kad šis iš pradžių atsisa- 
kė net akį užmesti į kambarius. Bet, kaip tvirtino Portas, galų gale prie 
visko galima priprasti, tad nors kol kas Taneris raukėsi kaip išmany- 
damas, iki vakaro tikriausiai kaip nors susitaikys su visa neįtikėtinų 
kvapų gama. 

Pietauti jie susėdo plyname, šulinį primenančiame belangiame kam- 
baryje; kalbėtis čia knietėjo tik pakuždomis, kadangi kiekvieną ištartą 
žodį iškraipydavo tarp sienų besiblaškantis aidas. Šviesa vidun sklido 
pro atviras pagrindinio kiemo duris - jokio kito šviesos šaltinio nebu- 

vo. Tiesa, virš galvos kadaravo elektros lemputė, bet kai Portas sprag- 
telėjo jungiklį, nieko tuo nepešė. Basakojė padavėja sukikeno. 

— Šviesos nėra, - tarstelėjo, statydama ant stalo sriubą. 

— Ką gi, - tarė Taneris. - Valgysime kiemelyje. 

Padavėja tučtuojau išsiskubino ir grįžo kartu su Mohamedu, kuris, 
nors ir nutaisęs rūgščią išraišką, vis dėlto padėjo jiems persigabenti 
stalą ir kėdes į arkadą. 

— Ačiū Dievui, jie - arabai, ne prancūzai, - pareiškė Kitė. - Pran- 
cūzai, remdamiesi nustatytomis taisyklėmis, būtų neleidę mums valgy- 
ti čia. 

— Jeigu jie būtų prancūzai, būtume galėję valgyti ir ten, viduje, - 
atrėmė Taneris. 

Jie prisidegė cigaretes, vildamiesi bent šiek tiek nustelbti dvoką, pro- 
tarpiais plūstelintį link jų nuo fontano baseinėlio. Kūdikiai jau nebesi- 
voliojo ant šiukšlių krūvos, jų verksmas ataidėjo iš kažkokio kito kam- 
bario pastato gilumoje. 

Taneris staiga paliovė srėbęs ir įsistebeilijo į sriubos dubenį. Paskui 
atstūmė kėdę ir teškė servetėlę ant stalo. 

— Kaip Dievą myliu, gal šis viešbutis ir tikrai vienintelis mieste, bet 
geresnio maisto kur nors turi būti. Jūs tik pažvelkite į tą sriubą! Juk čia 
plaukioja krūva negyvėlių! 

Portas apžiūrėjo savąją lėkštę. 

— Čia bus straubliukai. Tikriausiai makaronai buvo sukirmiję. 

— Ką gi, o dabar kirminai - jau sriuboje. Pažvelkite, jų čia tiršta. 
Valgykite sau, kad norite, čia, Maitos Bokšte. O aš trauksiu pasiieškoti 
kokio vietinio restorano. 

— Sekmės, - palinkėjo jam Portas. Taneris išėjo. 

Grįžo jis po valandos, jau nebe taip kovingai nusiteikęs ir mažumėlę 
prislėgtas. Portas ir Kitė vis dar sėdėjo kiemelyje, gurkšnojo kavą ir 
vaikė muses. 

— Na, ir kaip sekėsi? Ką nors radai? - paklausė abu. 

— Maisto? Net ir visai neblogo. - Taneris atsisėdo. - Užtat - visiškai 
jokios informacijos, kaip iš čia išsikrapštyti. 

Portas, kurio nuomonė apie draugo prancūzų kalbos žinias niekad 
nebuvo itin palanki, teištarė: „A“. Po kelių minučių jis pakilo ir pats 
patraukė į miestą graibstyti kokių tik įmanoma informacijos, susiju- 
sios su vietiniu transporto tinklu, nuotrupų. Karštis tiesiog slėgė prie 
žemės, be to, ir skrandį ne itin džiugino tai, kas į jį buvo sudėta. Nepai- 
sant šitų kliaučių, Portas, žingsniuodamas po apleistomis arkadomis, 

net ėmė švilpauti - sumanymas atsikratyti Tanerio jį stulbinamai at- 
gaivino. Jis atkreipė dėmesį, kad sumažėjo ir muselių. 

Vėlyvą pavakarę prie viešbučio sustojo automobilis. Tai buvo Lailų 
mersedesas. 

— Tarytum dar maža nesąmonių būtum prikrėtęs! - skardėjo ponios 
Lail balsas. - Tik pamanykite, kaip tau galėjo šauti į galvą ieškoti kaž- 
kokio kaimeliūkščio, apie kurį niekas nėra net girdėjęs! Per tave vos 
nepasivėlinau arbatos. Tau tikriausiai atrodė, kad būtų visai smagu, ar 
ne? Nagi, vyk kuo toliau tuos suskretusius vaikigalius ir eime vidun. 
Moš! Moš! - sukliegė ji, staiga puldama prie būrelio vietinių vaikiga- 
lių, kurie jau taikėsi apspisti mašiną. - Moš! Imsbi! — ji grėsmingai 
užsimojo rankine; suglumę vaikai neskubėdami atšlijo. 

— Reikia rasti kokį nors veiksmingą būdą jų atsikratyti, - tarė Erikas 
iššokdamas laukan ir užtrenkdamas dureles. - Policija jų čia nepagąs- 
dinsi. Jie net nežino, kas tai yra. 

— Kokie niekai! Policija, tik pamanykite. Niekada negrasink čiabu- 
viams vietine valdžia. Neužmiršk: mes čia nepripažįstame prancūzų 
valdžios. 

— Nagi, juk tai jau Rifas, motin. Aukščiausia valdžia čia - ispanų. 

— Erikai! Ar nenutilsi! Bene manai, kad nebežinau, ką man sakė po- 
nia Gotje? Tai ką norėjai pasakyti? 

Staiga ji nutilo, mat arkadoje pastebėjo staliuką, vis dar apkrautą 
nešvariomis lėkštėmis ir stiklinėmis, kuriuos paliko Portas ir Kitė. 

— Nagi! Čia esama ir kitų atvykėlių! - paskelbė ji, net neslėpdama 
didžiulio susidomėjimo. - Ir jie pietavo lauke. Ar nesakiau tau, kad ir 
mes būtume galėję valgyti lauke, jei būtum nepatingėjęs bent truputį 
labiau juos pamygti? Arbata - tavo kambaryje. Gal atneši? Turiu pasi- 
rūpinti, kad jie užkurtų ugnį toje pašvinkusioje virtuvėje. Prigriebk kar- 
tu ir cukrų, ir atidaryk naują sausainių pakuotę. 

Kai Erikas žingsniavo per kiemelį su arbatos dėžute, Portas įėjo vi- 
dun pro gatvės duris. 

— Pone Moresbi! - sučiepė Erikas. - Kokia maloni staigmena! 

Portas tvardėsi iš paskutiniųjų, kad neištįstų veidas. 

— Sveiki, - pasilabino. - Ką jūs čia veikiate? Man taip ir pasirodė, 
kad automobilis gatvėje turėtų būti jūsų. 

— Palūkėkite sekundę. Tuojau nunešiu motinai arbatą. Ji virtuvėje, 
laukia. 

Jis nuskubėjo pro šonines duris vidun ir užsirioglino tiesiai ant vie- 
no šlykščių, nušašusių šunų, kuris išsekęs tysojo prietemoje prie pat 

įėjimo. Gyvūnas pratisai sustūgo. Portas nuskubėjo viršun pas Kitę ir 
išklojo paskutines blogas naujienas. Dar po minutės į duris ėmė bala- 
dotis Erikas. 

— Būkite malonūs, po dešimties minučių ateikite pas mus arbatos — 
vienuoliktas numeris. Malonu vėl jus pamatyti, ponia Moresbi. 

Vienuoliktas numeris buvo ponios Lail kambarys - kiek erdvesnis 
už kitus, bet toks pat dykas, tiesiog virš pagrindinio įėjimo. Gurkšno- 
dama arbatą, ji vis pakildavo nuo lovos, ant kurios, kadangi nebuvo 
kėdžių, jie sėdėjo visi, prieidavo prie lango ir sušukdavo laukan: 

— Moš! Moš! 

Portą sugnybo smalsumas; galų gale neapsikentęs jis paklausė: 

— Ką reiškia tas keistas žodis, kurį jūs vis šūkaliojate pro langą, po- 
nia Lail? 

— Vaikau nuo savo automobilio tuos suskretėlius juočkius vagišėlius. 

— Bet ką jūs jiems sakote? Ar tai arabiškas žodis? 

— Tai prancūziškai, - paaiškino ji. - Reiškia: „nešdinkitės“. 

— Suprantu. O jie ar supranta? 

- Jei kailis brangus, tegul supranta. Norite dar arbatos, ponia Mo- 
resbi? 

Taneris buvo atsiprašęs ir arbatėlėje nedalyvavo: Kitė buvo nupasa- 
kojusi jam Eriką, ir tokios informacijos apie Lailus jam pakako į va- 
lias. Pasak ponios Lail, Ain Krorfa - žavingas miestelis, ypač - kupra- 
nugarių turgus, ten esama netgi mažylio kupranugariuko, kurį tiesiog 
būtina nufotografuoti. Ji pati šįryt padariusi bent kelias nuotraukas. 

— Koks jis mielutis, - suokė ji. 

Tuo tarpu Erikas ryte rijo Portą akimis. „Nori daugiau pinigų“, - 
dingtelėjo Portui. Kitė irgi pastebėjo keistą jo žvilgsnį, bet aiškintis jį 
bandė kitaip. 

Galų gale arbatėlė baigėsi, ir Portas su Kite pakilo eiti - atrodė, kad 
visos įmanomos pokalbio temos jau išsemtos. Staiga Erikas grįžtelėjo į 
Portą. 

- Jeigu nesusitiksime per vakarienę, užsuksiu šįvakar pas jus po jos. 
Kada jūs einate gulti? 

— A, kaip kada, - Portas išsisuko nuo konkretaus atsakymo. - Ka- 
dangi eisime pasižvalgyti po miestą, šiandien tikriausiai grįšime vėlai. 

— Tvarkelė, - atsakė Erikas ir, maloningai patapšnojęs Portui per 
petį, uždarė duris. 

Kai juodu grįžo į Kitės kambarį, ši parimo prie lango ir užsižiūrėjo į 
figmedžio skeletą kieme. 

— Kaip gaila, kad vis dėlto nevažiavome į Italiją, - pratarė. 

Portas tuoj pat pakėlė galvą. 

— Kodėl tu taip sakai? Dėl jų? Dėl viešbučio? 

— Dėl visko. - Ji atsigręžė šypsodama. - Bet iš tikrųjų kalbu nelabai 
rimtai. Atrodo, dabar pats metas traukti pasivaikščioti. Taip ir pada- 
rykime. 

Ain Krorfa jau buvo bepradedanti busti iš dieninio kepinančios sau- 
lės kvaitulio. Už forto, kuris riogsojo greta mečetės ant uolėtos kalvos 
pačiame miesto centre, gatvės jau nebebuvo tokios geometriškai tai- 
syklingos, šen ten ryškėjo netvarkingai išsibarsčiusios ankstesniosios 
čiabuvių gyvenvietės pėdsakai. Visur: prekybos kioskeliuose, kuriuose 
jau žiebėsi blėsčiojančios, mirksinčios šviesos, kavinėse po atviru dan- 
gumi, virš kurių debesimis kabojo hašišo dūmas, netgi šešėliuotų, pal- 
mėmis apsodintų gatvelių dulkėse - telkėsi žmonės, vyrai pritūpę vėda- 
vo lauželius, kad geriau įsidegtų, nešėsi skardinius indelius su vandeniu, 
virino jį, plikė arbatą, ją gurkšnojo. 

— Arbatos metas! Juk jie - tikrai anglai, tik persirengę karnavalui, - 
tarė Kitė. Juodu su Portu žingsniavo labai lėtai, susikibę už rankų, to- 
bulai susilieję su švelnia prietema. Šitoks vakaras žadėjo veikiau malo- 
nų suglebimą nei paslaptį. 

Jie pasiekė upę, čia - tik tolin, į tirštėjančias sutemas nusidriekian- 
čią balto smėlio juostą, ir kurį laiką ėjo pakrante, kol miesto garsai 
virto tolimu laibu dūzgesiu tolumoje. Už tvorų skalijo šunys, bet pa- 
čios tvoros stūksojo gana atokiai nuo upės. Priešakyje liepsnojo lau- 
žas; šalia jo įsitaisęs vienišas žmogus grojo fleita, o kiek tolėliau, mir- 
guliuojančių liepsnos atšvaitų bei šešėlių išmarginti, ilsėjosi koks tuzinas 
oriai atrajojančių kupranugarių. Žmogus nužvelgė juos praeinančius, 
bet groti nenustojo. 

— Kaip manai, ar galėtum čia būti laiminga? - pusbalsiu paklausė 
Portas. 

Kitė krūptelėjo. 

- Laiminga? Laiminga? Ką tai reiškia? 

— Kaip manai, ar tau čia patiktų? 

— O, net nežinau, - atsakė ji su šiokiu tokiu pasidygėjimu balse. - Iš 
kur galėčiau žinoti? Juk neįmanoma prasismelkti į jų gyvenimus, perp- 
rasti, ką jie iš tikrųjų galvoja. | 

— Šito aš ir neklausiau, - suirzo Portas... 

— O turėtum. Čia šitai svarbu. 

— Kaip tik nesvarbu, - paprieštaravo jis. - Man - visai nesvarbu. 

Jaučiu šitą miestą, šitą upę, šitą dangų - visa tai priklauso man, kaip ir 
aš - jiems. 

Jai labai knietėjo leptelėti: „Nagi, jau visai kuoktelėjai“, bet ji apsi- 
ribojo pasakydama: 

— Kaip keista. 

Jie apsuko ratą ir patraukė atgal, miesto link, žingsniuodami keliu- 
ku tarp sodų tvorų. 

— Norėčiau, kad neklausinėtum manęs tokių dalykų, - staiga pareiš- 
kė ji. - Į šitokius klausimus aš negaliu atsakyti. Ir kaip galėčiau tvirtin- 
ti: taip, aš būsiu laiminga Afrikoje? Ain Krorfa man patinka, netgi 
labai, bet pati nežinau, ar norėčiau pasilikti čia mėnesiui, ar rytoj pat 
išvažiuoti. 

— Beje, rytoj išvažiuoti negalėtum ir norėdama, nebent sutiktum grįžti 
atgal į Busifą. Šį tą sužinojau apie transporto grafiką. Po keturių dienų 
bus autobusas į Bou Nurą. O sunkvežimiams, važiuojantiems į Mesadą, 
pastaruoju metu uždrausta imti pakeleivius. Juos pakeliui tikrina ka- 
reiviai. Nepaisantiems draudimo vairuotojams gresia didžiulės baudos. 

— Vadinasi, įstrigome „Grand Hotel“. 

„Su Taneriu“, - pagalvojo Portas. Bet pasakė: 

— Su Lailais. 

— Viešpatie, pasigailėk, - sumurmėjo Kitė. 

— Kartais pagalvoju: kiek gali šitaip tęstis? Nuolatos su jais susidu- 
riame. Norėčiau, kad jie važiuotų sau velniop ir kartą pralenktų mus 
visam laikui - arba patys juos pralenkime ir nebelaukime, kol pasivys. 

— Tokius dalykus tenka organizuoti, - tarė Kitė. Ji irgi galvojo apie 
Tanerį. Jau atrodė, kad jeigu tik nereikėtų pietaujant sėdėti su juo prie 
vieno stalo, ji dabar galėtų visiškai atsipalaiduoti, bent vieną kartą iš- 
gyventi tą pačią akimirką, kurią išgyvena ir Portas. Tačiau šiomis ap- 
linkybėmis nevertėjo net mėginti, jei po valandos neišvengiamai teks 
akis į akį susidurti su gyvu kaltės įrodymu. 

Kai parėjo į viešbutį, buvo jau visiškai sutemę. Vakarieniavo jie labai 
vėlai, o pavalgę, kadangi niekas nebeturėjo ūpo eiti pasivaikščioti, tuojau 
ir sugulė. Tiesa, vakarinė ruoša užtruko ilgiau nei paprastai, nes kriauk- 
lė praustis buvo tik viena, kaip ir vandens ąsotis - viskas įrengta ant 
stogo koridoriaus gale. Miestelyje viešpatavo tyla. Tiktai iš kažkurios 
kavinės liejosi radijo transliuojamas įrašas - laidotuvių giesmę prime- 
nanti populiari Abd-el-Vahabo* daina „Lieju ašaras prie tavo kapo“. 


* Mohammed Abdel Wahab - vienas iškiliausių Egipto dainininkų ir dainų autorių (1901- 
1991), prieš tapdamas dainininku vaidino keliuose nebyliuosiuose filmuose. 

Portas prausdamasis klausėsi graudulingų melodijos skiaučių: dainą at- 
skiromis natomis kapojo kažkur netoliese vis pratrūkstantis šunų lojimas. 

Jis buvo jau atsigulęs, kai į duris pabeldė Erikas. Nelaimė, Portas 
dar nebuvo išjungęs lempos ir, baimindamasis, kad pro durų apačią 
šviesa galėjo smelktis į koridorių, nesiryžo apsimesti miegąs. Jį suerzi- 
no tai, kad Erikas įtykino į kambarį ant pirštų galiukų su sąmokslininko 
išraiška veide. Portas skubiai susisiautė chalatu. 

— Kas nutiko, kad taip sėlinate? - paklausė. - Niekas nemiega. 

— Tikiuosi, nesutrukdžiau jums, drauguži? 

Kaip ir visuomet, atrodė, kad Erikas kreipiasi į visus kambario kam- 
pus išsyk. 

— Ne, ne. Bet jums pasisekė, kad atėjote kaip tik dabar. Dar minutė, 
ir jau būčiau išjungęs šviesą. 

— Jūsų žmona miega? 

— Tikriausiai skaito. Ji visuomet skaito prieš miegą. O ką? 

— Pagalvojau, ar negalėčiau paimti to romano, kurį ji pažadėjo man 
dar pavakary. 

— Ką, dabar? 

Jis pavaišino Eriką cigarete, prisidegė ir pats. 

— Oi ne, jei ji atsigulusi, nenorėčiau trikdyti. 

— Ar nemanote, kad tai būtų geriau atidėti rytdienai? - paklausė 
Portas, žiūrėdamas tiesiai į jį. 

— Taip, jūsų tiesa. Bet iš tikrųjų atėjau del ko kito - dėl pinigų... 

Jis sudvejojo. 

— Kokių pinigų? 

— Dėl tų trijų šimtų frankų, kuriuos man paskolinote. Norėčiau grą- 
žinti. 

— O, tai tikrai ne bėda. 

Portas nusijuokė, vis dar verdamas vaikiną žvilgsniu. Valandėlę nei 
vienas, nei kitas netarė nė žodžio. 

— Na žinoma, gerai, jeigu tik norite, - galiausiai vėl prasižiojo Por- 
tas, svarstydamas, ar galėjo atsitikti, kad vertindamas šį jaunuolį jis 
suklydo, kas buvo visiškai neįtikėtina, ir tuo pat metu kažkodėl dar 
labiau įsitikindamas, kad buvo teisus. 

— Aha, puiku, - neryžtingai suniurnėjo Erikas, rausdamasis švarko 
kišenėje. - Nemėgstu, kai tokie dalykai slegia sąžinę. 

- Šįsyk tai visiškai neturėtų slėgti jums sąžinės, nes, kaip turbūt pri- 
simenate, tuos pinigus aš jums tiesiog daviau. Bet jeigu jau sumanėte 
grąžinti — ką gi, aš tikrai neprieštarausiu. 

Erikui galų gale pavyko išžvejoti sutrintą tūkstančio frankų bank- 
notą. Jis ištiesė kupiūrą, lūpose dulktelėjo vos pastebima įsiteikianti 
šypsena. 

— Tikiuosi, turėsite grąžos? — ištarė vaikinas, galų gale pažvelgda- 
mas Portui į veidą, nors tam, regis, prireikė nemažai pastangų. Portas 
juste pajuto, kad ši akimirka kažkuo svarbi, tačiau kuo - šito visai 
nenutuokė. 

— Nežinau, - atsakė, neimdamas atkišto pinigo. - Norite, kad pasi- 
žiūrėčiau? 

- Jeigu nesunku. 

Kalbėjo jis labai tyliai. Kai Portas nerangiai išsiropštė iš lovos ir 
nuslinko prie lagaminėlio, kuriame laikė dokumentus ir pinigus, Eri- 
kas, regis, įsidrąsino. 

— Jaučiuosi tikras bjaurata, šitaip užgriuvęs jums ant galvos vidur 
nakties, bet kad labai jau norisi atsikratyti šito rūpesčio, be to, grąžos 
man tikrai verkiant reikia, viešbutyje jie negali iškeisti, o mudu su mo- 
tina iš pat ankstyvo ryto išvažiuojame į Mesadą, tad baiminausi, kad 
su jumis jau nebesusitiksime... 

— Išvažiuojate? Į Mesadą? - Portas atsigręžė su pinigine rankoje. - 
Tikrai? Viešpatie Dieve! Mūsų bičiulis Taneris taip norėjo ten patekti! 

— Taip? - Erikas lėtai atsistojo. - Taip? - pakartojo. - Na, manau, 
tikrai galėtume jį paimti. - Jis pažvelgė į Portą ir pastebėjo, kaip nušvi- 
to šio veidas. - Bet mes išvykstame auštant. Būtų geriausia, jei tučtuo- 
jau nueitumėte pas jį ir pasakytumėte, kad pusę septintos jau lauktų 
pasiruošęs apačioje. Arbatos mes užsisakėme šeštai valandai. Jam rei- 
kėtų padaryti tą pat. 

— Taip ir padarysiu, - atsakė Portas ir įsimetė piniginę į kišenę. — 
Kartu paprašysiu jo iškeisti pinigus - atrodo, aš grąžos jums neturiu. 

— Gerai. Gerai, — nusišypsojo Erikas ir vėl klestelėjo ant lovos. 

Portas užklupo Tanerį nuogą, slampinėjantį po kambarį su DDT 
mmsekticido purkštuvu rankoje. 

— Užeik, - tarstelėjo jis sutrikęs. - Šitas šlamštas visai nepadeda. 

— Kas tave apniko? 

— Pradžiai - patalinės blakės. 

- Paklausyk. Gal nori rytoj rytą, pusę septynių, važiuoti į Mesadą? 

— Norėčiau išvažiuoti šįvakar, pusę dvyliktos. O ką? 

- Lailai tave nuveš. 

—- O kas paskui? 

Portas griebėsi improvizacijos. 

— Po kelių dienų jie grįžta čionai ir tada traukia tiesiai į Bou Nurą. 
Pasiims ir tave, o mes lauksime tavęs ten. Lailas dabar mano kambary- 
je. Nori su juo pasikalbėti? 

— Ne. 

Stojo tyla. Staiga dingo elektra, lempa užgeso, paskui vėl įsižiebė — 
tik blausus oranžinis siūlelis lemputės gelmėse; kambarys atrodė taip, 
tarsi dairytumeis po jį pro labai tamsius saulės akinius. Taneris dirste- 
lėjo į sujauktą lovą ir gūžtelėjo pečiais. 

— Kelintą, sakei, valandą? 

— Jie išvažiuoja pusę septynių ryto. 

- Pasakyk jam, kad lauksiu prie durų. 

Jis apniukęs dėbtelėjo į Portą mažumėlę įtariu žvilgsniu. 

— O jūs? Kodėl nevažiuojate? 

- Jie gali paimti į mašiną tik vieną žmogų, - pamelavo Portas. - Be 
to, man patinka čia. 

— Kažin ar nepakeisi nuomonės, kartą išbandęs lovą, - su kartėliu 
atsakė Taneris. 

— Nuo šito gero turbūt neišsisuksi ir Mesade, - perspėjo Portas. Jis 
jau pasijuto saugus. 

— Susipažinęs su šituo viešbučiu, galiu rizikuoti apsistoti bet kokiame. 

— Taigi po kelių dienų lauksime tavęs Bou Nuroje. Žiūrėk, nesuma- 
nyk įsilaužti į kokį haremą. 

Portas uždarė paskui save duris ir nupėdino atgal į savo kambarį. 
Erikas ta pačia poza tebesėdėjo ant lovos, bet buvo prisidegęs dar vie- 
ną cigaretę. 

— Ponas Taneris liko sužavėtas, jis lauks jūsų pusę septynių prie du- 
rų. O, prakeikimas! Taip ir užmiršau paprašyti, kad iškeistų jūsų tūks- 
tantį frankų. 

Jis sudvejojo neapsispręsdamas, ar verta tuojau pat eiti atgal. 

— Tiek to, nesirūpinkite. Jeigu man prireiks, galės iškeisti rytoj, pa- 
keliui. 

Portas jau žiojosi sakyti: „O aš maniau, kad ketinote grąžinti man 
tris šimtus frankų“, - bet čia pat persigalvojo ir prikando liežuvį. Dabar, 
kai pagaliau pavyko surasti išeitį, neverta rizikuoti - menkas slystelėji- 
mas gali iš naujo viską supinklioti, ir tada pasekmės būtų tragiškos. Ir 
dėl ko? Dėl kelių frankų? Tad Portas nusišypsojo ir pasakė tik tiek: 

— Na, žinoma. Ką gi, tikiuosi, kai grįšite - susitiksime. 

— Taip, būtinai, - nusišypsojo Erikas, nudelbęs žvilgsnį į grindis. Stai- 
ga jis pakilo ir nudrožė prie durų. - Labos nakties. 

— Labanakt. 

Jam išėjus, Portas užsirakino duris ir valandėlę susimąstęs pastovėjo 
prie jų. Jam užkliuvo kažkoks neįprastas, pernelyg ekscentriškas Eriko 
elgesys, bet tai, nutarė Portas, dar galima paaiškinti. Mieguistas jis 
išjungė vos vos spingsančią lemputę ir griuvo į lovą. Lauke aidėjo šunų 
choras, nenutrūkstamas skalijimas sklido ir iš toliau, ir iš arčiau, ta- 
čiau blakės Porto nepuolė. 

Naktį jis staiga pabudo apsipylęs ašaromis. Jo esybė buvo virtusi 
tūkstančio mylių gilumo šuliniu; jis palengva kilo aukštyn iš paties mie- 
go dugno, persmelktas neaprėpiamo liūdesio, bet neprisimindamas jo- 
kio sapno, išskyrus bekūnį balsą, kuždantį: „Siela yra labiausiai nu- 
vargusi kūno dalis.“ Naktis buvo tyli, tik silpnas vėjelis sūkuriavo tarp 
figmedžio šakų, judindamas ant jų iškarstytas vielos ringes. Šios trynė- 
si vienos į kitas, vos girdimai džingsėdamos. Valandėlę jų pasiklausęs, 
Portas vėl nugrimzdo į miegą. 

Kitė sėdėjo lovoje, padėklą su pusryčiais pasidėjusi ant kelių. Kambarį 
apšvietė saulės šviesa, atsispindėjusi nuo mėlynai dažytos sienos lauke. 
Pusryčius Kitei atnešė Portas - kurį laiką stebėjęs tarnus, jis nutarė, 
kad šie nesugeba atlikti išvis jokių nurodymų. Kitė pavalgė, o dabar 
sėdėjo ir mąstė apie tai, ką (su prastai slepiamu pasimėgavimu) jai pa- 
pasakojo Portas - apie tai, kaip sėkmingai atsikratė Tanerio. Kadangi 
ir ji pati paslapčia troško, kad jis prasmegtų skradžiai, dabar atrodė, 
kad suorganizuoti tai tyčia - dvigubai niekinga. Staiga ji sumojo nu- 
jaučianti ir kitą Porto žingsnį: jis jau pasistengsiąs, kad Bou Nuroje 
ryšiai su Taneriu galutinai nutrūktų. Kad ir ką būtų sakęs, visas jo 
elgesys bylojo, kad jis nė neketina ten vėl su juo susitikti. Štai kodėl 
visa tai jai rodėsi taip žema. Šitoks manevras - pernelyg tiesmuka ap- 
gavystė, Kitė visai nepageidavo į ją veltis. „Net jeigu Portas sumąstys 
pasipustyti padus, aš pasiliksiu laukti Tanerio.“ Ji pasilenkė ir nuleido 
padėklą ant šakalo kailio kilimėlio. Prastai išdirbta oda skleidė raugo 
kvapą. „O gal aš tik siekiu ir toliau bausti save, užsikardama būtinybę 
kiekvieną mielą dieną matyti Tanerį? - susimąstė ji. - Argi nebūtų iš- 
ties geriau, jei išsiskirtume su juo visiems laikams?“ Jeigu būtų galima 
praskleisti laiko uždangą ir pažiūrėti, kas laukia jos po kelių savaičių! 
Virš kalnų susitelkę debesys neabejotinai buvo blogas ženklas, bet pra- 
našavo jis toli gražu ne tai, ko ji laukė. Traukinio katastrofos pavyko 
išvengti, bet užgriuvo kai kas kita, o to ko kito rezultatai ilgainiui gali 
pasirodyti netgi dar labiau pragaištingi. Kaip ir visuomet, lemtis pasi- 
gailėjo jos, kad galėtų užgriozdinti jai ką nors dar blogesnio nei tikėta- 
si. Vis dėlto Kitė nemanė, kad didžioji jos pragaištis kaip nors siejasi su 

Taneriu, tad tikriausiai nėra labai svarbus ir jos elgesys jo atžvilgiu. 
Buvo ir kitų ženklų, kurie rodė artėjant kažkokią gerokai didesnę ir, 
savaime suprantama, neišvengiamą nelaimę. Kiekviena situacija, kai 
jai pavykdavo išsprūsti nenukentėjusiai, tik atkeldavo vartus į naujų, 
kur kas didesnių pavojų aukštumas. „O tokiu atveju, - galvojo ji, - ar 
nebūtų geriausia tiesiog pasiduoti? Bet... jeigu pasiduočiau - kaip tuo- 
met elgčiaus? Ogi lygiai taip pat, kaip ir dabar.“ Vadinasi, svarstyti, ar 
verta susitaikyti, ar ne, - visai beprasmiška, kad ir kokią išeitį pasi- 
rinktų, jos problemos tai neišspręs. Ko gero, ji ir vėl mėgina jėga stum- 
telėti savo pačios egzistenciją. Visa, ko dar galėjo viltis, tai valgyti, 
miegoti ir gūžtis grėsmingų ženklų akivaizdoje. 

Didžiąją dienos dalį ji taip ir pratysojo lovoje skaitydama, apsirengė 
tik eidama drauge su Portu papietauti pašvinkusiame vidiniame kieme- 
lyje po arkomis. Užkandusi tuojau pat vėl grįžo į kambarį, nusimetė 
drabužius. Kambario niekas nebuvo sutvarkęs. Kitė pati išlygino paklo- 
des ir vėl atsigulė. Oras buvo karštas ir sausas, net gniaužė kvapą. 
Prieš pietus Portas klaidžiojo mieste. Kitė niekaip nesuprato, kaip jis iš- 
tveria saulėkaitoje, kad ir su gobtuvu; jai tokioje keptuvėje pakakdavo 
penkių minučių, kad pakirstų kojas. Portas toli gražu nebuvo itin tvirtas 
vyriškis, bet vis tiek sugebėjo ištisas valandas vaikštinėti gatvių krosny- 
je, o grįžęs lyg niekur nieko su apetitu kibo į šlykštų mitalą. Maža to, 
jis sugebėjo susipažinti su galaižin kokiu arabu, kuris pasikvietė juos 
abu šeštą valandą išgerti arbatos. Portas pabrėžtinai leido suprasti, kad 
pasivėlinti nieku gyvu nevalia. Tipiškas Portas: primygtinai reikalauja 
punktualumo, pakviestas į svečius kažkokio anoniminio Ain Krortfos 
prekeivio, o sutaręs susitikti su draugais ar netgi ja pačia lyg niekur nie- 
ko gali prisistatyti vėluodamas nuo pusvalandžio iki poros valandų. 

Arabas vadinosi Abdeslamas ben Hadžis Šauji; juodu nuėjo pas jį į 
odos dirbinių krautuvėlę ir palūkėjo, kol jis ją uždarys ir užrakins lau- 
kujes duris. Paskui nusivedė juos vingiuotų gatvelių raizginiu, kur aidėjo 
maldai kviečiančio muedzino riksmas, be paliovos maldamas liežuviu 
įmantria prancūzų kalba, kreipdamasis beveik vien į Kitę. 

— Koks aš laimingas! Juk tai pirmas kartas, kai man tenka šitokia gar- 
bė: pasikviesti į svečius ledi ir džentelmeną iš paties Niujorko! Ak, Niu- 
jorkas! Kaip aš norėčiau ten nuvažiuoti ir viską pamatyti savomis aki- 
mis! Kokie turtai! Kur tik pažvelgsi - vien auksas ir sidabras! Le grand 
luxe pour tout le monde*, ak! Visai, visai ne taip, kaip Ain Krorfoje, 


* Didžiulė prabanga visiems. (Pranc.) 

kur gatvėse lakioja smėlis, vos kelios palmės, svilinanti saulė ir liūde- 
sys, visada - liūdesys. Koks nenusakomas malonumas - pasikviesti į 
svečius ledi iš Niujorko. Ir džentelmeną. Niujorkas! Kaip malonu tarti 
šį žodį! 

Jie netrukdė jam ta pačia gaida malti toliau. 

Darželis, kaip ir visi Ain Krorfos darželiai prie namų, iš tiesų buvo 
tikras sodas. Tarp apelsinmedžių driekėsi siauri kanalėliai, maitinami 
šulinio vandeniu, pats šulinys buvo įrengtas sodo gale, dirbtinės kal- 
vos viršūnėje. Pačios aukščiausios palmės stiebėsi kitame pakraštyje, 
ten, kur aukšta tvora skyrė sodą nuo upės vagos. Po viena tokia palme 
buvo patiestas raudonai baltas vilnonis kilimas. Čia jie ir susėdo lauk- 
ti, kol tarnas atneš ugnies ir arbatos įrankius. Ore tvyrojo sodrus šalt- 
mėčių, augančių palei drėkinimo kanalus, kvapas. 

— Kol užvirs vanduo, pasišnekučiuokime, - tarė šeimininkas, su ma- 
loninga šypsena žvilgčiodamas tai į vieną, tai į kitą. - Mes čia sodina- 
me vyriškąsias palmes, nes jos gražesnės. Ten, Bou Nuroje, jie galvoja 
vien apie pinigus. Todėl sodina tik moteriškąsias. Ar žinote, kaip jos 
atrodo? Žemaūgės ir storos; tiesa, veda gausybę datulių, bet kad jos 
prastos, ne, Bou Nuros datulės - visai niekam tikusios! - Jis nusijuokė 
patenkintas. - Bou Nuroje gyvena vieni kvailiai! 

Pakilo vėjas, ir palmių kamienai ėmė palengva siūbuoti, jų viršūnės 
aukštybėse brėžė ore nedidelius ratus. Prisiartino jaunuolis, apsirišęs 
galvą geltonu tiurbanu, oriai pasisveikino su jais ir atsisėdo - šiek tiek 
nuošaliau, ant paties kilimo krašto. Iš po burnuso jis išsitraukė ūdą ir 
ėmė atsainiai gnaibyti instrumento stygas, žvilgsnį visą laiką nukreipęs 
po medžiais. Kitė gurkšnojo arbatą tylėdama, tik retsykiais šypsena 
atsakydama į pono Šauji šnekas. Kartą ji angliškai paprašė Porto ciga- 
retės, bet šis tik suraukė antakius - ji suprato, kad visi čia būtų perne- 
lyg priblokšti, jeigu išvystų ledi rūkančią. Tad ji tik sėdėjo ir sriūbčiojo 
arbatą, ir palengva ją apniko jausmas, kad visa tai, ką ji mato ir girdi 
aplinkui, anaiptol nevyksta iš tikrųjų, o jeigu ir vyksta, tuomet ten 
nėra jos pačios. Šviesa lėtai geso; neilgai trukus žarijų indas savaime 
virto ryškiausia dėme, į kurią galėjai sutelkti žvilgsnį. Jaunuolis vis dar 
brazgino arabiškosios liutnios stygas, trūksminga muzika buvo puikus 
fonas beprasmiam pokalbiui; klausytis pabirų garsų buvo kone tas pat, 
kas stebėti cigaretės dūmelį, ringuojantį ir išsisklaidantį tykiame ore. 
Kitei nesinorėjo nei judėti, nei kalbėti, nesinorėjo net galvoti. Bet stai- 
ga ją nusmelkė žvarba. Tad ji įsiterpė į pokalbį ir pareiškė, kad jai 
šalta. Ponas Šauji toli gražu neapsidžiaugė tai išgirdęs; atrodė, kad to- 

kią pastabą jis laiko neįtikėtino nemandagumo apraiška. Jis nusišyp- 
sojo ir tarė: 

— Ak, taip. Madam - šviesiaplaukė. O šviesiaplaukės - kaip drėkini- 
mo kanalai be vandens. Arabai Ain Krorfoje - kaip drėkinimo kanalai. 
O Ain Krortos drėkinimo kanaluose niekad nepritrūksta vandens. Pas 
mus žydi gėlės, dera vaisiai, auga medžiai. 

- Ir vis tiek sakėte, kad Ain Krorfoje - liūdna, - priminė Portas. 

— Liūdna? - apstulbo ponas Šauji. - Ain Krorfoje niekada neliūdna. 
Tai ramus, džiugesio kupinas miestas. Jei man pasiūlytų dvidešimt mi- 
lijonų frankų ir dar rūmus, vis tiek nė už ką nesutikčiau išsikraustyti iš 
gimtojo krašto. 

— Na, žinoma, - sutiko Portas; pastebėjęs, kad šeimininkas nebenu- 
siteikęs tęsti pokalbio, pridūrė: - Kadangi poniai šalta, mums reikia 
eiti, bet dėkojame jums tūkstančius kartų. Mums buvo ypatinga garbė 
sulaukti kvietimo apsilankyti šiame nuostabiame sode. 

Ponas Šauji net neatsistojo. Tik linktelėjo, ištiesė ranką ir tarė: 

— Taip, taip. Jūs eikite, jeigu jau šalta. 

Abu svečiai pažėrė srautą įmantrių atsiprašymų dėl to, kad susiruošė 
eiti, bet šeimininkas į jų pasiaiškinimus sureagavo nelabai mandagiai. 

- Taip, taip, taip, - išbėrė ponas Šauji. - Tikėkimės, kitą kartą bus 
šilčiau. 

Portas užgniaužė jau bejsiplieskiantį siutą; vos pajutęs, kad pradeda 
niršti, supyko pats ant savęs. 

— Au 'voir, cher monsieur, - kažkokiu vaikišku balseliu staiga išle- 
meno Kite. 

Portas bakstelėjo jai į ranką. Bet ponas Šauji nepastebėjo ničnieko 
ypatinga, atvirkščiai, netgi tiek atlyžo, kad teiktųsi dar kartą nusišypso- 
ti. Muzikantas, vis dar gnaibydamas arabiškosios liutnios stygas, paly- 
dėjo juos iki vartų ir, užkeldamas šiuos svečiams iš paskos, oriai ištarė: 

- B'slemab*'*. 

Gatvėje buvo jau beveik visiškai tamsu. Juodu sparčiu žingsniu pa- 
traukė atgal. 

— Tikiuosi, nesumanysi dėl to kaltinti manęs? - prašneko Kitė, jau 
pasirengusi gintis. 

Portas viena ranka apglėbė ją per juosmenį. 

— Kaltinti? Dėl ko? Kas tau šovė į galvą? Be to, argi svarbu, jei kas ir 
atsitiko? 


* Viso gero. (Arab.) 

— Aišku, svarbu, - atsakė ji. - O jeigu ne, tuomet kokia prasmė buvo 
išvis bruktis pas tą Žmogų į svečius? 

— O, prasmė! Aš nė nesiruošiau ieškoti kokios nors prasmės. Tiesiog 
maniau, kad galbūt bus smagu. Beje, ir dabar manau, kad buvo sma- 
gu - džiaugiuosi, kad ėjome. 

— Aš irgi —- tam tikra prasme. Puiki proga savo kailiu įsitikinti, apie 
ką čia žmonės kalbasi - kokie neįtikėtinai lėkšti gali būti pokalbiai. 

Jis atitraukė ranką nuo jos juosmens. 

— Nesutinku. Juk netvirtinsi, kad frizas yra lėkštas vien dėl to, kad 
jis - dviejų matmenų. 

— Kaip tik ir tvirtinsi, jei esi pratęs prie tokių pokalbių, kurie yra šis 
tas daugiau nei puošmena. Man pačiai pokalbis niekad nebūna frizas. 

— Niekus šneki! Tiesiog jų visiškai kitoks gyvenimo būdas, tad - ir 
gyvenimo filosofija. 

— Žinau, - atsakė ji ir sustojo išsipurtyti smėlio iš bato. - Aš tiktai 
noriu pasakyti, kad niekad negalėčiau su tuo susigyventi. 

Portas atsiduso: jau buvo aišku, kad arbatėlės pasekmės - visai ne 
tokios, kokių jis vylėsi, netgi priešingos. Kitė užjuto, ką jis galvoja, ir 
vėl prašneko: 

— Apie mane verčiau negalvok. Kad ir kas nutiktų, man viskas bus 
gerai — tol, kol esu su tavim. Šįvakar buvo visai smagu. Tikrai. 

Ji suspaudė jo ranką. Tačiau jis troško ne to, ką gavo: nuolankaus 
susitaikymo jam nepakako. Portas atsakė jai rankos spustelėjimu, bet 
nelabai nuoširdžiai. 

— O ką reiškė tasai tavo spektakliukas pačioje pabaigoje? —- po va- 
landėlės paklausė jis. 

— Neįstengiau susilaikyti. Jis buvo toks juokingas. 

- Šaipytis iš šeimininko paprastai visada būna nekoks sumanymas, - 
šaltai tarė Portas. 

— Na jau! Bene pats nepastebėjai? Jis liko sužavėtas. Palaikė tai pa- 
garbos išraiška. 

Jie tylomis pavalgė beveik visiškai tamsiame kiemelyje. Šiukšlės iš 
baseino buvo iškuoptos, tačiau išvietės tvaikas tvyrojo toks pat aitrus 
kaip visada. Po vakarienės abu pasišalino į savo kambarius paskaityti. 

Kitą rytą nunešęs Kitei pusryčius Portas pasakė: 

- Šiąnakt norėjau tave aplankyti. Niekaip negalėjau užmigti. Bet pa- 
būgau, kad pažadinsiu. 

— Reikėjo pabarbenti į sieną, - atsiliepė ji. - Būčiau išgirdusi. Tik- 
riausiai nemiegojau. 

Visą tą dieną Portas jautėsi nervingas, nors pats nežinojo, dėl ko; 
kaltę del nepaaiškinamo dirglumo bandė suversti septynioms stiprios 
arbatos stiklinėms, kurias išgėrė sode. Vis dėlto Kitė arbatos gėrė nė 
kiek ne mažiau, bet visai neatrodė nervinga. Pavakary Portas patraukė 
pasivaikščioti prie upės, kurį laiką stebėjo sipahių*, raitų ant tobulo 
grožio baltų žirgų, pratybas; mėlyni raitelių apsiaustai su gobuvais 
plazdėjo vėjyje. Kadangi nerimastingas jaudulys laikui bėgant ne tik 
nesisklaidė, bet, regis, netgi dar labiau augo, Portas išsikėlė užduotį 
atsekti jo ištakas. Jis žingsniavo nuleidęs galvą, nematydamas nieko, 
tik smėlį ir žvilgančius akmenėlius po kojomis. Tanerio su jais nebebu- 
vo. Juodu su Kite liko vieni. Vadinasi, dabar viskas priklauso nuo jo. 
Tad jis dabar galėjo pasirinkti teisingą ėjimą, bet lygiai taip pat galėjo 
ir suklysti, ir neįmanoma iš anksto įspėti, koks žingsnis būtų teisingas, 
o koks - ne. Patirtis jam bylojo, kad tokiais atvejais kliautis sveiku 
protu — visai neverta. Būtinai reikėjo atsižvelgti ir į dar kažkokį ele- 
mentą, paslaptingą, už suvokimo ribų esantį veiksnį. Jį reikėjo žinoti, 
o ne mėginti išmąstyti. O Portas kaip tik šito ir nežinojo. Jis pakėlė 
galvą: upės vaga buvo neapsakomai išplatėjusi, tvoros ir sodai atsit- 
raukė į tolumą. Nebuvo girdėti nė garselio, tik šnabždėjo vėjas, sūku- 
riuojantis aplink jo galvą pakeliui iš vieno žemės krašto į kitą. Kai 
Porto sąmonės siūlelis pernelyg išsivyniodavo ir susimaizgydavo, va- 
landėlė vienatvės kartais padėdavo greitai jį vėl tvarkingai suvyti. Jis 
suvokė, kad jo nervingumas nėra neįveikiamas, nes šio reiškinio išta- 
kos slypėjo jame pačiame: Portą baugino jo paties nežinojimas. Jeigu 
jis nori, kad nervingumas apmalštų, tereikia susikurti situaciją, kurioje 
nežinojimas nebeturėtų jokios reikšmės. Privaląs elgtis taip, tarytum 
niekad net negalėtų vėl iškilti klausimas, ar Kitė iš tikrųjų priklauso 
jam. Tada galbūt viskas ir susiklostytų kaip tik taip, kaip reikia - dėl 
gryniausio neatidumo, automatiškai. Bet - ar šiuo metu svarbiausias 
jo rūpestis turėtų būti vien egocentriškas siekis atsikratyti jaudulio, ar 
vis dėlto reikėtų bandyti įgyvendinti pirminį tikslą nepaisant jaudulio? 
„O galaš vis dėlto esu bailys?“ - dingtelėjo jam. Prabilo baimė; Portas 
įsiklausė, leidosi jos įtikinamas - klasikinis atvejis. Tai jį nuliūdino. 

Priekyje, ant nedidelės aukštumėlės, kaip tik ten, kur upės vaga su- 
kosi staigiu vingiu, riogsojo nedidelis sukriošęs pastatas įgriuvusiu sto- 
gu - toks senas, kad jame suspėjo išaugti suklypęs medis, savo šešėliu 


* Kadaise - Otomanų imperijos armijos raiteliai. XIX-XX a. taip vadinti prancūzų ir italų 
kai kurie kolonijinių armijų daliniai. 

pridengęs sienų ribojamą erdvę. Prisiartinęs tiek, kad jau galėjo įžiūrė- 
ti vidų, Portas pastebėjo, kad apatinės medžio šakos apkarstytos šim- 
tais skudurėlių - juostelėmis suplėšytų kadaise buvusio balto audeklo 
atraižų: vėjo pučiamos, visos plazdėjo viena kryptimi. Šiokio tokio smal- 
sumo paakintas, Portas užkopė į krantą ir nuėjo pasižiūrėti iš arčiau, 
bet netrukus pastebėjo, kad griuvėsiai užimti: po medžiu sėdėjo nenu- 
sakomo senumo žmogus, rudi jo rankų ir kojų stagarai buvo apvynioti 
praamžiais tvarsčiais. Aplink medžio kamieną senis buvo susirentęs 
stoginę - neliko abejonių, kad jis čia ir gyveno. Portas ilgokai stovinia- 
vo žiūrėdamas į jį, bet senis taip ir nepakėlė galvos. 

Portas vėl pajudėjo pirmyn, šįsyk ėjo jau lėčiau. Buvo pasiėmęs su 
savimi saujelę figų, tad dabar išsitraukė jas ir ėmė godžiai čiulpti. Įvei- 
kęs visą upės vingį, pasijuto atsidūręs veidu tiesiog į vakarop krypstan- 
čią saulę, kiek toliau driekėsi dviejų plikų kalvų nestačiais šlaitais sus- 
paustas nedidelis slėnis. Slėnio gale dunksojo dar viena, kiek statesnė, 
rauzgano atspalvio kalva, jos šlaite tamsavo plyšys. Portas žavėjosi ur- 
vais, tad dabar jį sugnybo pagunda traukti tiesiog ten. Tačiau atstumai 
čia buvo apgaulingi, ko gero, jis nesuskubtų pasiekti tikslo iki sutemų, 
be to, ir energijos atsargos baigė išsekti. „Rytoj išsiruošiu anksčiau ir 
trauksiu tiesiog ten“, — tarė jis sau. Valandėlę stovėjo šiek tiek ilgesin- 
gai žvelgdamas į slėnį, liežuvio galiuku rakinėdamas iš tarpdančių figų 
sėklas, o veidu rėpliojo įkyrios, niekaip nenuvaikomos muselės. Staiga 
jam šmėkštelėjo mintis, kad toks žygis paupiu ir slėniu tarytum įkūnija 
kelionę per patį gyvenimą. Žmogus taip niekad ir nestabteli, gailėda- 
mas laiko įsijausti į detales, vis pasakai: tai padarysiu rytoj, bet širdies 
gilumoje visuomet žinai, kad kiekviena diena - vienintelė ir nepakarto- 
jama, kad sugrįžti neįmanoma ir kito karto jau nebebus. 

Galvą po specialiu šalmu nuo saulės pylė prakaitas. Portas nusiėmė 
apdangalą su permirkusiu odiniu dirželiu, kelias sekundes leido saulei 
pradžiovinti plaukus. Neilgai trukus ši diena pasibaigs, užslinks tam- 
sa, ir tada jis jau bus grįžęs į prašvinkusį viešbutį, pas Kitę, bet pirmiau 
dar reikia apsispręsti, kurią kryptį verčiau rinktis. Portas apsisuko ir 
nužingsniavo atgal, miesto link. Prisiartinęs prie griuvėsių, užmetė akį 
vidun. Šįsyk senį aptiko pajudėjusį: jis sėdėjo ten, kur kadaise būta 
namo tarpdurio. Portą staiga nusmelkė mintis, kad senis veikiausiai 
serga kokia nors užkrečiama liga. Jis paspartino žingsnį ir, nors tai 
buvo gana absurdiška, sulaikė kvapą; atsikvėpė tiktai gerokai nutolęs 
nuo griuvėsių. Ir kaip tik tada, kai leido gaiviam vėjui vėl užpildyti 
plaučius, suprato, kaip elgsis toliau: kuriam laikui mesiąs į šalį mintį 

vėl suartėti su Kite. Dabar, kai jaučiasi toks vidujai nerimastingas, jis 
neišvengiamai žengtų vieną klaidingą žingsnį po kito - ir, ko gero, pra- 
rastų ją visiems laikams. O kada nors vėliau, kaip tik tada, kai jis užvis 
mažiausiai šito tikėsis, galbūt viskas išsispręs savaime. Likusią kelio 
dalį jis sukorė energingu žingsniu, o vėl atsidūręs Ain Krorfos gatvėse, 
netgi ėmė švilpauti. 

Jie sėdo vakarieniauti. Kažkoks keliaujantis prekeivis, įsitaisęs vidu- 
je, valgomajame, turėjo portatyvinį radijo aparatą, nustatytą „Radio 
Oran“ banga. Virtuvėje plyšojo kitas, kur kas balsingesnis radijas - iš 
jo sklido egiptietiška muzika. 

— Su šitokiais dalykais gali taikstytis tik ribotą laiko atkarpą. Paskui 
tiesiog išprotėji, - pareiškė Kitė. Triušienos troškinyje ji aptiko sklype- 
lį odos su visu kailiu - deja, kiemelyje tvyrojo prietema, tad šis nema- 
lonus atradimas išaiškėjo tik tada, kai ji įsidėjo kąsnį į burną. 

— Žinau, - išsiblaškęs tarė Portas. - Man tai lygiai taip pat bjauru, 
kaip ir tau. 

— Nieko panašaus. Bet, manau, ir tu pajustum visą bjaurastį, jei pa- 
šonėje neturėtum manęs - juk aš visus kentėjimus išgyvenu už tave. 

— Kaip tu gali šitaip kalbėti? Juk žinai, kad yra visai ne taip. 

Jis žaidė jos pirštais: kartą apsisprendęs, dabar su ja jis jautėsi kur 
kas laisviau. Užtat Kitė buvo kažkokia netikėtai dirgli. 

— Dar vienas toks pat miestas — ir aš jau būsiu soti iki kaklo, - pa- 
reiškė ji. - Tada paprasčiausiai grįšiu tuo pačiu keliu atgal ir sėsiu į 
pirmą laivą, plaukiantį į Genują ar Marselį. Šitas viešbutis — tikras 
košmaras, košmaras! 

Ji lyg ir tikėjosi, kad, Taneriui išvykus, jųdviejų santykiai bent šiek 
tiek pasikeis. Tačiau vienintelė permaina buvo nebent ta, kad dabar 
Kitė galėjo aiškiai reikšti savo nuomonę, nesibaimindama, kad gali pa- 
sirodyti, jog ji remia vieną ar kitą pusę. Vis dėlto, užuot pasistengusi 
išsklaidyti tarp jų kylančią įtampą, ji apsisprendė atvirkščiai: primygti- 
nai nesitaikstyti su niekuo. Ilgai lauktoji atnaujinta jų sąjunga gali būti 
realizuota dabar pat arba vėliau, bet tuo pasirūpinti privalo jis. Ka- 
dangi nei ji, nei Portas niekada nepatyrė, kas yra normalus gyvenimo 
būdas su nusistovėjusiu grafiku, abu padarė tą pačią lemtingą klaidą: 
laikas jiems buvo labai miglotas, beveik neegzistuojantis reiškinys. Me- 
tai — tai tik dar vieni metai, tokie pat, kaip praėjusieji. Anksčiau ar 
vėliau visa, kas turi atsitikti, vis tiek atsitiks. 

Kitą dieną, išvykimo į Bou Nurą išvakarėse, jie pavakarieniavo anksti, 
paskui Kitė užsidarė savo kambaryje krautis daiktų. Portas liko sėdėti 
arkados tamsoje prie staliuko, kol valgyti baigė ir kiti, vakarieniavu- 
sieji viduje. Tada jis įsmuko į ištuštėjusį valgomąjį ir ėmė be tikslo slam- 
pinėti iš kampo į kampą, nužiūrinėdamas išdidžiai akis badančius civi- 
lizacijos ženklus: lakuotus stalus, tiesa, užklotus ne staltiesėmis, o 
popieriaus lakštais, sunkias storo stiklo druskines, atkimštus vyno bu- 
telius su identifikacinėmis juostelėmis ant kakliukų. Į valgomąjį iš vir- 
tuvės atšliaužė vienas iš rausvųjų šunų; išvydęs Portą, gyvūnas nesus- 
tojo, išslinko į kiemelį, ten išsidrėbė ant žemės ir giliai atsiduso. Portas 
įėjo pro virtuvės duris. Pačiame patalpos viduryje, po vienintele, blau- 
siai spingsančia lempute, stovėjo Mohamedas; rankoje jis laikė didelį 
mėsininko peilį, jo smaigalį įbedęs į stalą. Pasirodo, buvo prismeigęs 
tarakoną, gyvio kojelės vis dar silpnai trūkčiojo. Mohamedas įdėmiai 
apžiūrinėjo vabalą. Pakėlė akis į Portą ir išsišiepė. 

— Baigėte? - paklausė. 

— Ką baigėme? - išsižiojo Portas. 

— Vakarieniauti baigėte? 

— A. Taip. 

— Tuomet užrakinsiu valgomąjį. 

Jis parnešė vidun Porto staliuką, išjungė šviesą ir užrakino abejas 
duris. Išjungė lemputę ir virtuvėje. Portas išslinko į kiemelį. 

— Trauksite namo miegoti? - paklausė. 

Mohamedas nusijuokė. 

— Kaip jūs manote, kam aš plūkiuosi ištisą dieną? Vien tam, kad 
vakare galėčiau traukti namo ir griūti į lovą? Nagi, eime kartu. Paro- 
dysiu jums pačią geriausią vietelę visoje Ain Krortfoje. 

Portas drauge su juo išėjo laukan, juodu kelias minutes šnektelėjo. 
Paskui patraukė gatve kartu. 

Viešnamį sudarė keletas namukų, visi - su bendru įėjimu iš didelio, 
plytelėmis iškloto kiemo. Kiekviename name buvo keletas kambariu- 
kų, visi - labai mažyčiai, išskyrus patalpas pirmajame aukšte, visi — 
skirtingų lygių. Portas stovėjo kiemo prietemoje, kur karbidinės lem- 
pos žioravimas maišėsi su žvaigždžių šviesa, ir dairėsi: ankšti, dėžutes 
primenantys kambarėliai buvo ryškiai apšviesti, Portas pasijuto tary- 
tum atsidūręs daugybės pakurtų krosnių apsuptyje. Daugumos kam- 
barėlių durys ar langai buvo atlapoti, visur - sausakimša vyrų ir mergi- 
nų; ir vieni, ir kiti vilkėjo vienodais baltais, plazdančiais drabužiais. 
Aplinka atrodė šventiška, ir Portas pažvalėjo, pradžiugo; nors iš pat 
pradžių jis labai stengėsi pasijusti pakliuvęs į grėsmingą užkaborį, toks 
įspūdis išsisklaidė net nesusiformavęs. 

Jie patraukė prie durų priešingoje kiemo pusėje, Mohamedas dirstelė- 
jo vidun, pasilabino su keliais vyrais, susėdusiais ant sofų pasieniuose. 
Paskui žengė į vidų, mostelėjęs Portui sekti iš paskos. Vyrai pasislinko, 
padarydami jiems vietos, ir jie susėdo tarp kitų. Išdygo berniukas, priė- 
mė arbatos užsakymus ir, iššokęs iš kambario, tekinas pasileido per kie- 
mą. Mohamedas ilgai nedelsdamas įsitraukė į pokalbį su greta sėdinčiu 
vyru. Portas atsilošė ir ėmė stebėti merginas, kurios, susėdusios priešais 
ant grindų, gurkšnojo arbatą ir šnekučiavosi su vyrais. Jis laukė kokio 
nors nepadoraus mosto ar bent jau gašlaus žvilgsnio. Taip ir nesulaukė. 

Dėl kažkokios priežasties, kurios jam taip ir nepavyko perprasti, 
įstaigoje knibždėte knibždėjo ir mažų vaikų. Jie atrodė puikiai išauklė- 
ti ir mandagūs, tykiai sau žaidė sutemų apsemtame kieme, tarsi tai 
būtų kokios mokyklos, o ne viešnamio kiemas. Kai kurie retsykiais 
įslinkdavo vidun - vyrai elgėsi su jais nepaprastai maloniai: sodinda- 
vosi ant kelių, tapšnodavo skruostus, protarpiais duodavo patraukti 
cigaretės dūmo. „Tikriausiai, - dingtelėjo Portui, - tokį visuotinį jų 
pasitenkinimą lemia ne kas kita, o nerūpestingas vyresniųjų geranoriš- 
kumas.“ Jei kuris mažųjų apsipildavo ašaromis, vyrai juokdamiesi nu- 
modavo ranka, ir ašaros tuojau išdžiūdavo. 

Kieme trainiojosi nusipenėjęs juodas policijos šuo, jis protarpiais įs- 
mukdavo tai į vieną, tai į kitą kambarėlį, uostinėdamas batus. Visi 
atvirai juo žavėjosi. 

- Pats gražiausias šuo visoje Ain Krorfoje, - paaiškino Mohamedas, 
kai gyvūnas lekuodamas išdygo tarpduryje. - Tai pulkininko Lefijelio 
šuo, tikriausiai pats pulkininkas šįvakar yra čia. 

Grįžo patarnaujantis berniukas su arbata, paskui jį atsekė ir dar vie- 
nas, ne daugiau nei dešimties metų, bet glebniu senolio veidu. Portas 
parodė jį Mohamedui ir sukuždėjo, kad berniukas atrodo ligotas. 

— Oi ne! Jis - dainininkas! 

Jis mostelėjo vaikui, kuris tuojau suskato ploti delnais ritmu, visai 
nesutampančiu su melodija, mat užtraukė lėtą raudą, kurią sudarė trys 
ištęstos, nuolat pasikartojančios natos. Portui tai pasirodė siaubingai 
nederantis, netgi kiek pribloškiantis reiškinys: ši dar ne taip seniai į 
žmonijos gretas įsiliejusi atžala traukė pernelyg jau nevaikišką, nuovar- 
gio ir graudulio persmelktą giesmę. Berniukui dar nebaigus dainos, 
prisiartino dvi merginos ir pasisveikino su Mohamedu. Viena liesa, il- 
ganosė, kita — šiek tiek jaunesnė, papūtžandė, valstietės veidu; abiem 
kaktą ir smakrą ženklino mėlyna tatuiruotė. Kaip ir visų moterų, jų 
sunkų apdarą dar labiau svėrė gausybė įvairiausių sidabrinių papuoša- 
lų. Nei viena, nei kita nesužadino Porto vaizduotės, nors pats nebūtų 
galėjęs pasakyti, kuo jos jam nepatiko. Nuo jų sklido kažkas lyg ir vos 
vos kasdieniška, gal net dvelkė šiokiu tokiu nusidėvėjimu, ir vienos, ir 
kitos buvimas šalia buvo labai aštriai justi. Tik dabar Portas kaip rei- 
kiant įvertino, koks stebuklingas atradimas buvo Marnija, nepaisant 
netgi jos klastos. Vėliau jam taip ir neteko susidurti su jokia moterimi, 
kuri bent iš tolo galėtų lygintis su ja grožiu ir manieromis. Kai vaikas 
užbaigė dainą, Mohamedas atkišo jam kelias monetas; berniukas lū- 
kestingai dirstelėjo ir į Portą, bet Mohamedas ant jo užriko, ir vaikas 
paknopstomis puolė laukan. Iš gretimo kambario smelkėsi muzikos 
garsai: aštrus marokietiško obojaus, raitos, spygavimas, kuriam antri- 
no duslus būgnų grumėjimas. Kadangi abi merginos kėlė Portui žiovu- 
lį, jis atsiprašė ir išėjo į kiemą pasiklausyti. 

Muzikantai buvo įsitaisę pasienyje, o priešais juos, kambario vidu- 
ryje, šoko mergina, jei tik jos judesius iš tiesų galima vadinti šokiu. 
Abiem rankomis sau už galvos ji laikė lazdelę, o judėjo tiktai vinklus 
jos kaklas ir pečiai. Grakštūs ir kone komiškai begėdiški jos judesiai 
buvo tobula šaižių ir geidulingų muzikos garsų vaizdinė išraiška. Ta- 
čiau užvis labiausiai Portą sujaudino ne tiek pats šokis, kiek keistai 
atsaini, beveik somnambuliška merginos veido išraiška. Jos šypsena 
buvo sustingusi, lyg priklijuota, atrodė, kad lygiai taip pat kažkur su- 
telkta ir visa jos sąmonė, lyg būtų nukreipta į tokį tolimą ir slėpiningą 

dalyką, apie kurio egzistavimą be jos niekas net nežino. Iš nereginčių 
akių ir taikaus lūpų išlinkio sklido vos juntama, į nieką konkrečiai 
nenukreipta panieka. Kuo ilgiau Portas žiūrėjo į ją, tuo labiau jį kerėjo 
tasai veidas — tobulai nulipdyta kaukė, kurios grožį lėmė ne tiek tai- 
syklingi bruožai, kiek jų išraiškoje slypinti prasmė - prasmė ar veikiau 
jos nutylėjimas. Įspėti, kokius jausmus slepia tasai veidas, buvo visiš- 
kai neįmanoma. Atrodė, kad mergina byloja: „Štai šokis, kuris yra šo- 
kamas. Aš jo nešoku, nes manęs čia išvis nėra. Ir vis dėlto tai mano 
šokis.“ Kai pasirodymas baigėsi ir muzika nutilo, mergina valandėlę 
stovėjo nekrustelėdama, paskui lėtai nuleido lazdelę, kurią laikė už gal- 
vos, keliskart nestipriai bilstelėjo ja į grindis ir atsisukusi kažką pasakė 
vienam iš muzikantų. Neįtikėtina jos veido išraiška nė trupučio nepa- 
sikeitė. Muzikantas pakilo, palaisvino merginai vietos šalia savęs ant 
grindų. Portą šiek tiek nustebino tai, kaip jis padėjo jai atsisėsti, ir 
staiga jį užgriuvo suvokimas: juk mergina akla. Ši žinia supurtė jį lyg 
elektros smūgis; Portas pajuto, kaip šoktelėjo širdis, ūmai užkaito galva. 

Nedelsdamas jis grįžo į kambarį, kuriame buvo anksčiau, ir pasakė 
Mohamedui turįs tučtuojau pasišnekėti su juo akis į akį. Vylėsi išsi- 
tempti jį į kiemą, mat visiškai nepageidavo aiškintis merginų akivaiz- 
doje, nors jos ir nesuprato prancūziškai. Tačiau Mohamedas tingėjo 
judintis iš vietos. 

— Sėskis čionai, mano brangus drauge, - ištarė, timpčiodamas Portą 
už rankovės. 

Vis dėlto Portas pernelyg smarkiai būgštavo, kad grobis gali išsprūs- 
ti, taigi bet kokios mandagybės buvo nė motais. 

— Non, non, non! - sušuko. - Viens, vite!* 

Mohamedas gūžtelėjo pečiais, išreikšdamas pagarbą abiem mergi- 
noms, tada paliko ir išsliūkino su Portu į kiemą; abu sustojo pasienyje, 
tiesiog po lempa. Portas pirmiausia pasiteiravo, ar čia įmanoma gauti 
šokėją. Jam net širdis nusirito į kulnus, kai Mohamedas paaiškino, 
kad dauguma šokėjų turi mylimuosius, o tokiais atvejais jos tik gyven- 
davo viešnamyje kaip registruotos prostitutės, bet čia joms būdavo tik- 
tai pastogė, profesine veikla tokios išvis neužsiimdavo. Savaime sup- 
rantama, tas merginas, kurios turėjo nuolatinius meilužius, visi kiti 
lankstu apeidavo iš tolo. 

- Bsif! Forcėment!* * Dėl tokių dalykų jau ne vienam paleido žarnas. 


* Ne, ne, ne! Ateik, greičiau! (Pranc.) 
** Žinoma! (Pranc.) 

Jis nusijuokė, net suspindo blizgančios raudonos dantenos tarsi koks 
vaškinis dantų gydytojo modelis. 

Apie tokį variantą Portas net nebuvo susimąstęs. Tačiau mergina 
tikrai buvo verta ryžtingesnių pastangų. Jis nusitempė Mohamedą prie 
gretimo kambario durų, kur sėdėjo mergina, ir parodė ją pirštu. 

— Sužinok, ar įmanoma sutarti su štai šita, - paprašė. - Pažįsti ją? 

Mohamedas įsižiūrėjo. 

— Ne, - galiausiai atsakė. - Tuojau išsiaiškinsiu. Jei paaiškės, kad 
susitarti galima, pats ir sutarsiu, o tu sumokėsi man tūkstantį frankų. 
Pinigai bus skirti jai, o ir man nubyrės tiek, kad užteks kavai ir pusry- 
čiams. 

Šitokia kaina Ain Krorfai buvo per didelė, ir Portas tai žinojo. Bet 
nemanė, kad dabar - pats tinkamiausias metas derėtis, tad sutiko su 
visomis sąlygomis ir, paklusdamas Mohamedo nurodymams, grįžo į 
pirmąjį kambarį, atsisėdo į savo vietą greta dviejų nykių merginų. Tuod- 
vi įsigilinusios apie kažką rimtai kalbėjosi tarpusavyje, todėl jo beveik 
nė nepastebėjo. Kambarys ūžė pokalbiais ir juoku; Portas įsitaisė pu- 
siaugula, klausydamasis gaudesio - nors ir nesuprato ničnieko, apie ką 
šnekama, tiesiog mėgavosi pačiu kalbos skambesiu. 

Mohamedas išnyko gana ilgam. Buvo jau vėlyva naktis, žmonių kam- 
baryje —- nebe taip tiršta: lankytojai arba sulindo į vidinius kambarė- 
lius, arba skirstėsi namo. Abi merginos tebesėdėjo kur sėdėjusios, pro- 
tarpiais jų pašnekesį pertraukdavo juoko pliūpsnis - kvatodamos juodvi 
paramstydavo viena kitą. Portas jau svarstė, ar nereikėtų traukti ieš- 
koti Mohamedo. Jis pabandė sėdėti visiškai tykiai, susilieti su belaike 
kambario aplinka, bet situacija nebuvo itin palanki tokiam vaizduotės 
žaismui. Galų gale išslinkęs į kiemą apsidairyti Mohamedo, Portas iš- 
kart jį ir pastebėjo: arabas išsipleikęs drybsojo ant sofos kambaryje 
priešais, su keletu draugų dūmydamas hašišo pypkę. Portas nužings- 
niavo per kiemą ir šūktelėjo Mohamedą nekeldamas kojos per slenks- 
tį, mat nieko nenutuokė apie hašišo rūkomojo etiketą. Vis dėlto paaiš- 
kėjo, kad jokių taisyklių čia laikytis nereikia. 

— Užeik, - tarstelėjo Mohamedas iš už aitrių dūmų debesies. - Pat- 
rauk dūmelio. 

Portas įėjo, pasisveikino su kitais ir pusbalsiu paklausė Mohamedo: 

— O kaip mergina? 

Mohamedas akimirką suglumo. Bet tuoj pat nusijuokė. 

— A, toji? Tau nepasisekė, bičiuli. Žinai, kokią ji turi bėdą? Ji akla, 
vargšelė. 

— Žinau, žinau, - nekantriai mestelėjo Portas, vis labiau kaustomas 
blogos nuojautos. 

— Tad tu, savaime aišku, jos nenori, ar ne? Juk ji akla! 

Portas akimirką užsimiršo. 

— Mais bien sūr gue je la veux!* - užriko. - Žinoma, noriu! Kur ji? 

Mohamedas, remdamasis alkūne, truputį pasikėlė. 

— O! - suniurzgė. - Kur ji dabar - galiu tik spėlioti. Sėskis, parūky- 
sime pypkę. Visi čia draugai. 

Portas įsiutęs apsisuko ant kulno ir išžirgliojo į kiemą, kur, slinkda- 
mas palei sieną, ėmėsi metodiškai žvilgsniu skvarbyti visus kambarė- 
lius nuo vienos vartų pusės iki kitos. Bet mergina jau buvo dingusi. 
Įdūkęs iš nusivylimo Portas išėjo į tamsią gatvę. Prie pat vartų stovėjo 
arabų kareivis su mergina, juodu patyliukais šnekučiavosi. Eidamas 
pro šalį Portas įdėmiai nužvelgė jos veidą. Kareivis tik subaltakiavo į 
jį, bet tuo ir apsiribojo. Mergina buvo ne ta. Portas nužvelgė menkai 
apšviestą gatvę, įžiūrėjo dvi ar tris baltarūbes figūras tolumoje: vienas 
kairėje, kitas - dešinėje pusėje. Jis nužirgliojo gatve, nuožmiai spardy- 
damas po kojomis pasipainiojusius akmenukus. Dabar, kai mergina 
jau buvo dingusi, Portas galutinai įtikėjo, kad jam ne šiaip iš panosės 
išgaravo trupinėlis malonumo, o kad jis prarado pačią meilę. Jis užko- 
pe į kalvą ir atsisėdo prie seno forto, nugara atsirėmęs į vėsius sienos 
akmenis. Apačioje spingsojo vienas kitas miesto žiburys, o dar toliau 
driekėsi neišvengiamas dykumos horizontas. Ji būtų sudėjusi rankas 
ant jo švarko atlapų, būtų atsargiai prisilietusi veido, jautriais pirštais 
būtų iš lėto perbraukusi lūpas. Ji būtų uodusi briliantiną, kuriuo su- 
tepti jo plaukai, būtų kruopščiai ištyrinėjusi jo drabužius. O paskui, 
guolyje, neturėdama reginčių akių, kurios matytų, kas yra toliau, už 
lovos ribų, ji būtų ten visut visa - belaisvė. Jis mąstė apie daugybę ma- 
žyčių gudrybių, kurių būtų ėmęsis apsimesdamas, kad kažkur pradingo, 
nors iš tikrųjų tebebūtų kur buvęs, galvojo apie nesuskaičiuojamus bū- 
dus, kuriais būtų privertęs ją jaustis dėkinga. Kad ir kur jį nešė vaizduo- 
tė, prieš akis nuolat plūduriavo tasai nesutrikdomas, simetriškas lyg 
kaukė veidas su įsispaudusia vos vos klausiama išraiška. Staiga jį supur- 
tė gailesčio sau drebulys, galingas, kone malonus - tikslesnės jo nuo- 
taikos išraiškos nė negalėjo būti. Tai buvo fizinis drebulys: Portas buvo 
vienas, visų apleistas, sutrikęs, paklydęs neviltyje, sušalęs. Ypač - suša- 
lęs: jį stingdė įsisenėjęs vidinis šaltis, kurio jau niekas negalėjo išnaikinti. 


* Aišku, kad noriu jos! (Pranc.) 

Nors tasai ledinis stingulys buvo jo nelaimingumo pamatas, jis žinojo, 
kad laikysis per amžius jo įsikibęs, nes kartu tai buvo ir jo esaties šer- 
dis: visa kita tik buvo sulipinta ant jos. 

Bet drauge jis pajuto ir kūną kaustančią žvarbą, o tai buvo gana 
keista — juk ką tik spėriu žingsniu kopė į kalvą ir dar netgi nespėjo 
dorai atgauti kvapo. Persmelktas staigios baimės, panašios į tą siaubą, 
kuris sukausto vaiką, tamsoje užkliuvusį už nepažįstamo daikto, Por- 
tas pašoko ir tekinas pasileido kalvos ketera, kol pasiekė taką, vedantį 
žemyn, į turgaus aikštę. Bėgimas išblaškė baimę, bet kai sustojo ir pa- 
žvelgė žemyn, į turgų supantį žiburių žiedą, šaltis nebuvo išnykęs, Por- 
tas vis dar jautė jį savyje tarsi kokį metalo luistą. Jis nudindėjo šlaitu 
žemyn, nutaręs grįžti į viešbutį ir pasiimti iš kambario butelį viskio, o 
tada, kadangi viešbučio virtuvė užrakinta, grįžti į viešnamį ir pasidary- 
ti karšto grogo su arbata. Tam, kad pakliūtų į vidinį kiemelį, jam teko 
peržengti apsauginį, išsitiesusį skersai durų ant slenksčio. Žmogus kiek 
kilstelėjo ir sušuko: 

- Ecbkoun? Oui?* 

- Numėro vingt!** — atsišaukė Portas, paskubomis irdamasis per 
dvoką. 

Iš po Kitės kambario durų šviesa nesismelkė. Įpuolęs į savąjį Portas 
pasičiupo butelį ir dirstelėjo į laikrodį, kurį buvo apdairiai palikęs ant 
naktinio staliuko. Pusė keturių. Nutarė, kad jei žingsniuos gana grei- 
tai, spėsiąs suvaikščioti ten ir atgal iki pusės penkių. Nebent visos lau- 
žavietės viešnamyje jau būtų užgesintos. 

Kai jis vėl išsprūdo į gatvę, apsauginis knarkė ant slenksčio. Portas 
prisivertė eiti tokiais plačiais žingsniais, kad ėmė protestuoti kojų rau- 
menys, bet netgi šitokia mankšta nepajėgė išsklaidyti po visą kūną pa- 
sklidusio šalčio. Atrodė, kad visas miestas kietai miega. Kai Portas 
pasiekė viešnamio įėjimą, nebeišgirdo jokios iš vidaus sklindančios mu- 
zikos. Kieme viešpatavo aklina tamsa, tamsu buvo ir daugumoje kam- 
barių. Tačiau keletas vis dar buvo atviri, juose žibėjo šviesa. Viename 
vis dar tysojo ir Mohamedas, jis šnekučiavosi su draugais. 

— Na kaip, radai ją? - paklausė, vos Portas įžengė į kambarį. - O ką 
čia atsinešei? 

Portas šyptelėjo ir pakėlė butelį. 

Mohamedas suraukė antakius. 


* Kas ten? (Arab. ir pranc.) 
** Dvidešimtas numeris. (Pranc.) 

— O štai šito geriau nereikia, mano drauge. Labai, labai bloga. Apsi- 
suka galva. 

Viena ranka jis ėmė maskatuoti virš galvos, brėždamas ore spiralę, o 
antrąja pabandė išplėšti butelį. 

— Eikš, parūkysime pypkę, - paragino. - Tai kur kas geriau. Sėskis. 

— Norėčiau arbatos, - tarė Portas. 

— Jau per vėlu, - užtikrintai pareiškė Mohamedas. 

— Kodėl? - kvailai žioptelėjo Portas. - Noriu arbatos. 

— Per vėlu. Ugnis nebedega, - akivaizdžiai patenkintas pranešė Mo- 
hamedas. - Išrūkyk pypkę ir pamirši, kad norėjai arbatos. Šiaip ar taip, 
arbatos tu jau gerei. 

Portas išbėgo į kiemą ir garsiai suplojo delnais. Nieko nepešė. Tada 
įkišo galvą į vieną kambarėlių, kuriame matė sėdinčią moterį, ir pran- 
cūziškai paprašė arbatos. Moteris tik įsistebeilijo į jį. Kliūvančiu liežu- 
viu jis pakartojo prašymą arabiškai. Moteris atsakė, kad jau per vėlu. 
Jis tarė: 

— Šimtas frankų. 

Vyrai sušurmuliavo: šimtas frankų skambėjo įdomiai, tai buvo visai 
neprastas pasiūlymas, bet moteris, putli pusamžė matrona, teatsakė: 

— Ne. 

Portas padvigubino kainą. Tada moteris pagaliau pakilo ir mostelė- 
jo jam sekti paskui ją. Portas nusliūkino jai iš paskos, už užuolaidos, 
pakabintos ant galinės kambario sienos, paskui - per visą eilę mažyčių 
tamsių kamaraičių, kol galų gale juodu išniro po žvaigždėmis. Mote- 
riškė sustojo ir mostu parodė Portui sėstis ant žemės jos palaukti. Pati 
išnyko už kelių žingsnių kūpsančioje atskiroje trobelėje; jis girdėjo, 
kaip ji bruzda viduje. Dar arčiau jo tamsoje snūduriavo kažkoks gyvū- 
nas - jis trūksmingai dvėsavo ir protarpiais krustelėdavo. Žemė buvo 
šalta, Portą vėl ėmė krėsti drebulys. Per sienos plyšius įžiūrėjo viduje 
mirgančią švieselę. Moteriškė užsidegė žvakę ir dabar laužė šluotelė- 
mis surištus pagaikščius. Galų gale Portas išgirdo ir liepsnos treškėji- 
mą - moteriškė užkūrė ugnį. 

Kai ji galų gale išniro iš lūšnos nešina žarijų indu, jau buvo nugiedo- 
ję pirmieji gaidžiai. Moteris nukinkavo pirm jo, paskui ją nusidriekė 
kibirkščiuojančių žiežirbų uodega. Ji nusivedė Portą į vieną tamsiųjų 
kambarėlių, kuriuos jie kirto ateidami, pastatė indą, užkaitė vandenį. 
Šviesos čia nebuvo jokios, tik raudonai žioravo gruzdanti medžio ang- 
lis. Portas atsitūpė priešais ir ištiesė delnus į žarijas, kad apšiltų. Kai 
pagaliau prisitraukė arbata, moteris švelniai nustūmė Portą atatupstą, 

kol šis atsirėmė į čiužinį. Atsisėdo ant jo — buvo šilčiau, nei sėdėti ant 
grindų. Moteris padavė jam stiklinę. 

— Meziane, skboun b'zef“, - sukarkė, stebeilydama į jį per blėstan- 
čius žarijų atšvaitus. 

Portas išlenkė pusę stiklinės, tada iki viršaus prikliukino viskio. Pas- 
kui, pakartojęs tą pat dar sykį, pasijuto geriau. Truputį atsipalaidavo, 
išgėrė dar. Galiausiai, pabūgęs, kad tuojau išpils prakaitas, ištarė: „Ba- 
raka“** — ir juodu patraukė atgal į kambarį, kuriame drybsojo rūkan- 
tys vyrai. 

Mohamedas, jį išvydęs, nusijuokė. 

- Ir ką judu veikėte? - kaltindamas sviedė jis. Jo žvilgsnis nuslydo prie 
moters. Portą jau marino miegas, jis nebegalvojo apie nieką kita, tik 
kaip kuo skubiausiai grįžti į viešbutį ir griūti į lovą. Jis papurtė galvą. 

- Taip, taip, - laikėsi savo Mohamedas, nė neketindamas atsisakyti 
puikaus pokšto. - Žinau! Tasai jaunas anglas, kuris anądien išvažiavo 
į Mesadą, - tasai irgi lygiai toks pat kaip tu. Nuolat apsimetinėja esąs 
niekuo dėtas. Apsimetinėja, kad toji moteris, su kuria keliauja, - jo 
motina, neva jis niekad nė nesiartinąs prie jos, bet kartą aš užklupau 
juos drauge. 

Portas iškart net nesureagavo. Bet tuojau pašoko ir riktelėjo: 

— Ką? 

— Na žinoma! Atidariau vienuoliktojo numerio duris, ir ką manai - 
aptikau juos lovoje, abu. Na žinoma! O ką, tu taip ir patikėjai, kai ji 
aiškino, kad ji - jo motina? - pridūrė jis, išvydęs labai jau nepatiklią 
Porto veido išraišką. - Reikėtų tau pamatyti tai, ką pamačiau aš tada, 
kai atidariau duris. Tada suprastum, koks jis melagis! Gal ta ledi ir 
sena, bet tai jos nesustabdo. Ne, ne, ne! Vyriškiui tai irgi nė kiek ne- 
trukdo. Tad štai ir klausiu - ką judu su ja veikėte? Ne? - jis niekaip 
nesiliovė juoktis. 

Portas nusišypsojo ir sumokėjo moteriai, o Mohamedui tarė: 

- Štai, žiūrėk. Kaip matai, moku jai du šimtus frankų - lygiai tiek, 
kiek buvau pažadėjęs už arbatą. Aišku? 

Mohamedas dar smagiau užsikvatojo. 

— Du šimtai frankų už arbatą! Šiek tiek per daug už tokią suplėkusią 
arbatą! Viliuosi, išgėrei bent dvi stiklines, mano drauge. 

— Labanakt, - ištarė Portas, kreipdamasis į visą kambarį, ir išėjo į 
gatvę. 


* Labai karšta. (Arab.) 
** Ačiū. (Arab.) 

ANTROJI KNYGA 
Aštrus žemės kraštas 


Sudie, - sako mirštantysis veidrodžiui, 
kurį jam pakišo tiesiog prieš akis. - 
Daugiau nebepasimatysime. 


Valėry 


Bou Nuros karinio posto viršininkui leitenantui d'Armanjakui gyveni- 
mas ten atrodė visai neblogas, nors ir stokojantis įvairovės. Iš pradžių 
jis galėjo mėgautis būsto naujumu; knygas ir baldus artimieji atsiuntė 
jam iš Bordo, tad jis patyrė didžiulį malonumą regėdamas juos neįp- 
rastoje aplinkoje. Ir dar buvo vietiniai gyventojai. Leitenantui pakako 
sveiko proto primygtinai leisti sau prabangą nesielgti su čiabuviais sno- 
biškai. Jis net nebandė slėpti savo požiūrio į Bou Nuros žmones: laikė 
juos nesunkiai prieinama dalimi didžiulės ir paslaptingos genties, iš 
kurios prancūzai galėtų daug ko pasimokyti, jeigu tik teiktųsi vargin- 
tis. O kadangi pats buvo išsilavinęs žmogus, kiti posto kareiviai, kurie 
vietos gyventojus būtų mielai sukišę už spygliuotos vielos ir palikę spir- 
gėti saulėje („...comme on a fait en Tripolitaine“)*, nė nebandė niur- 
nėti dėl tokio nesveikai geranoriško jo požiūrio, apsiribojo pasikuždė- 
dami tarpusavyje, kad ateis tokia diena, kai jis atsitokės ir suvoks, jog 
čiabuviai - tik niekam tikusios atmatos. Nuoširdaus entuziazmo čiabu- 
vių atžvilgiu leitenantui pakako maždaug trejiems metams. Paskui jam 
pakyrėjo jo geras pustuzinis meilužių iš Ouled Nailo* * genties, ir išvis 
beatodairiško atsidavimo arabams laikotarpis baigėsi. Tiesa, seikėda- 
mas jiems teisingumą, jis išliko toks pat objektyvus, tik staiga liovėsi 


* Kaip buvo padaryta Tripolitanijoje. (Pranc.) Tripolitanija arba Tripolitana - istorinis Libijos 
regionas ir valstybės provincija; pastaruoju metu - tik Tripolio miestas ir apylinkės. 

** Ouled Nail - Alžyre gyvenanti gentis, garsėjusi pilvo šokėjomis: moterys uždarbiaudamos 
keliaudavo iš miesto į miestą, paskui grįždavo į gimtąsias vietas ir ištekėdavo. Pasižymėjo 
ypač prašmatnia apranga, netgi nedengdavo veidų, kitaip nei dauguma Šiaurės Afrikos 
moterų. 

galvojęs apie juos ir nuo tada priimdavo juos kaip kažką savaime sup- 
rantama. 

Tais pačiais metais jis šešioms savaitėms grįžo į Bordo atostogų. Ten 
atnaujino pažintį su viena mergina, su kuria bendravo dar paauglystė- 
je. Nelauktai netikėtai mergina ėmė jį itin dominti, nes, kai jis jau ruo- 
šėsi grįžti į Šiaurės Afriką ir vėl imtis savo pareigų, ėmė ir pareiškė apie 
nieką kita nė nesvajojanti, tik apie neapsakomai ją masinančią mintį 
visą likusį gyvenimą nugyventi Sacharoje, ir dar mananti, kad jis — 
tikras laimės kūdikis, nes turi galimybę ten sugrįžti. Po to užsimezgė 
susirašinėjimas: laiškai keliavo iš Bordo į Bou Nurą ir atgal. Nepraėjus 
nė metams, leitenantas jau važiavo į Alžyro miestą pasitikti jos, išli- 
pančios iš laivo. Medaus mėnesį juodu praleido mažytėje, tankiais vijok- 
liais apaugusioje Aukštutinio Mustatos viloje (lijo kiekvieną mielą die- 
ną), o paskui drauge sugrįžo į saulės kepinamos Bou Nuros negandas. 

Leitenantas niekaip negalėjo įspėti, kiek žmonos susidaryta išanks- 
tinė nuomonė apie kraštą sutapo su tikrove, kurią ji išties čia rado; jis 
visiškai nenutuokė, ar jai galų gale čia patiks. Tuo metu ji buvo grįžusi 
į Prancūziją, nes jau visai netrukus pasaulį turėjo išvysti jų pirmagimis. 
Paskui, kai kūdikis gims, ji sugrįš čionai, tada viskas ir paaiškės. 

O kol kas leitenantas nuobodžiavo. Po to, kai madam d'Armanjak 
išvyko, jis bandė vėl pasinerti į senąjį gyvenimą, iš kurio buvo išsprū- 
dęs, bet Bou Nuros malonumų kvartalo merginos dabar jam pasirodė 
nepakenčiamai primityvios, mat buvo spėjęs įprasti prie kur kas giles- 
nio bendravimo. Tad jis kibo įrenginėti namuose dar vieną kambarį, 
norėdamas pasitikti grįžtančią žmoną su staigmena. Tai turėjo būti tikra 
arabiška svetainė. Leitenantas jau įsitaisė sofas ir kavos staliuką, nusi- 
pirko ir gražų, ant sienos kabinamą grietinėlės spalvos vilnonį kilimą, 
ir du avies kailius patiesti ant grindų. Kaip tik per tas porą savaičių, 
kol jis įrenginėjo šį kambarį, ir prasidėjo bėdos. 

Bėdos, nors gal ir nelabai rimtos, vis dėlto trukdė darbui, tad į jas 
negalėjai ramiai numoti ranka. Be to, būdamas aktyvus žmogus, leite- 
nantas visuomet netverdavo savame kailyje prikaustytas prie lovos, o 
kaip tik tai ir atsitiko, ir tęsėsi jau kelias dienas. Iš tiesų koją papras- 
čiausiai pakišo nesėkmė; jeigu įsivėlęs būtų kas nors kitas, tarkime, 
kas nors iš vietos gyventojų ar netgi jo paties pavaldinių, jam nė nebū- 
tų reikėję kreipti į tai tiek daug dėmesio. Tačiau atradimo nelaimė kliuvo 
jam pačiam - vieną rytą, per įprastą pusės savaitės kelionę po kaimus. 
Tikrinti kaimų tąsyk keliavo jis pats, tad ir reikalas tapo oficialus bei 
svarbus. Tai atsitiko prie pat Ighermo sienų - į šį kaimą jis visuomet 

traukdavo tiesiai iš Tolfo: pėsčiomis pereidavo kapines ir užkopdavo į 
kalvą; nuo didžiųjų Ighermo vartų matėsi apačioje išsidriekęs slėnis, 
kur leitenanto su sunkvežimiu laukdavo kareivis iš posto, turįs nuvežti 
jį į Beni Isgueną - pėsčiomis iki ten buvo per toli. Jis buvo jau bežen- 
giąs pro vartus į kaimą, kai jo dėmesį patrauke kai kas, kas lyg ir turė- 
jo būti visiškai įprastas akiai vaizdas. Pro šalį skuto šuo, kažką įsikan- 
dęs nasruose, kažką įtartinai rausvą ir tokį didelį, kad galas vilkosi 
žeme. Vis dėlto leitenantas įsižiūrėjo į šuns grobį atidžiau. 

Paskui jis nužingsniavo palei sieną išorine puse ir netrukus susidūrė 
su dar dviem šunimis - šie irgi nešėsi panašaus laimikio kąsnius. Ir 
pagaliau leitenantas surado tai, ko ieškojo: tai buvo kūdikis, tikriau- 
siai nužudytas dar tą patį rytą. Suvyniotas į kelis senus L'Ecbo d'Alger 
numerius, kūnelis buvo tiesiog įmestas į seklią išgraužą. Apklausinėjęs 
kelis žmones, kurie tą rytą jau buvo išėję pro vartus, jis netruko išsiaiš- 
kinti, kad kažkas matęs tokią Jaminą bent Raisą iškart po saulėtekio 
"Įeinančią pro vartus, o tai toli gražu nebuvo įprasta. Surasti minėtąją 
Jaminą buvo visai nesudėtinga: ji drauge su motina gyveno čia pat. Iš 
pat pradžių ji puolė į isteriją ir neigė ką nors žinanti apie nusikaltimą, 
bet kai jis pasiėmė ją iš namų, nusivedė vieną į kaimelio pakraštį ir, jo 
paties nuomone, „visai prideramai“ pasišnekėjo kokias penkias minu- 
tes, ji kuo ramiausiai išklojo jam viską. Bene labiausiai stebinanti jos 
pasakojimo dalis buvo tai, kad ji sugebėjo nuslėpti nėštumą nuo moti- 
nos - ar bent pati šitaip tvirtino. Tuo leitenantas nenorėjo patikėti, bet 
paskui pagalvojo apie gausybę apatinių drabužių, kuriuos tradiciškai 
dėvėdavo regiono moterys, ir nusprendė, kad mergina, ko gero, sako 
tiesą. Galaižin kokiomis gudrybėmis ji išprašiusi motiną iš namų ir 
pagimdžiusi viena pati, paskui pasmaugusi kūdikį ir išmetusi, suvyniotą 
į laikraštį, už vartų. Tuo metu, kai motina sugrįžo, ji jau plovė grindis. 

Tačiau Jaminai, regis, užvis labiausiai rūpėjo išpešti iš leitenanto var- 
dus tų, kurie išsiplepėjo ir suteikė galimybę ją surasti. Jis labai greitai 
išgliaudė, kas atsitiko, ir tai ją sudomino - ji tiesiai jam tai ir pasakė. 
Šitoks primityvus nerūpestingumas leitenantą kone pralinksmino; ko- 
kį ketvirtį valandos jis netgi leido sau pasimėgauti pasvarstymais, kaip 
geriau apsisukus, kad galėtų praleisti su mergina naktį. Bet kai išsivedė 
ją iš namų ir jie patraukė kalvos šlaitu žemyn, kur laukė sunkvežimis, 
jau beveik nebegalėjo patikėti vos kelių minučių senumo savo fantazi- 
jomis. Apsilankymą Beni Isguene jis atšaukė ir nusivežė merginą tiesiai 
į savo būstinę. Tik tada prisiminė kūdikį. Pasirūpinęs, kad Jamina bū- 
tų uždaryta ir saugoma, jis drauge su kareiviu grįžo į įvykio vietą ir 

surinko įkalčius - viską, kas dar buvo likę iš kūdikio kūnelio. Kaip tik 
šie keli mėsos skivytai lėmė, kad Jamina pakliūtų į vietinį kalėjimą, iš 
kur turėjo būti pergabenta į Alžyrą ir ten teisiama. Tačiau teismas taip 
ir neįvyko. Trečiąją jos kalėjimo naktį plūkta kameros asla kažin kur 
traukė pilkasis skorpionas, aptikęs viename kampe netikėtai jaukų ir 
šiltą užkaborį, gyvis nedelsdamas ten ir įsikūrė. Kai Jamina miegoda- 
ma sujudėjo, atsitiko tai, kas neišvengiamai ir turėjo atsitikti. Geluonis 
susmigo jai į sprandą, mergina taip ir nebepabudo. Žinia apie jos mirtį 
žaibiškai pasklido po miestelį, tik niekas nesivargino minėti tokios ne- 
reikšmingos smulkmenos kaip skorpionas. Tad galų gale oficiali vieti- 
nių įvykio versija išėjo tokia: neva visa įgula, įskaitant ir patį leitenan- 
tą, užgriuvusi merginą, o paskui kareiviai patys ją ir pribaigę. Savaime 
suprantama, ne visi linko priimti šitokią versiją už gryną pinigą, bet 
vienas faktas buvo niekaip nepaneigiamas: mergina iš tikrųjų mirė pran- 
cūzų kalėjime. Kad ir ką būtų manę čiabuviai, leitenanto autoritetas 
iškart gerokai smuko. 

Kai šitaip staigiai smigo leitenanto populiarumas, rezultatų irgi ne- 
teko laukti ilgai: darbininkai, įrenginėję namuose naująją svetainę, taip 
17 nebepasirodė. Tiesa, akmentašys vis dėlto prisistatė - bet vien tam, 
kad visą rytą prasėdėtų sode su Achmedu, namuose patarnaujančiu 
berniuku, ir pamėgintų įtikinti jį (galų gale - netgi sėkmingai) nė vie- 
nai dienai nebelikti dirbti pas šitokį siaubūną. Leitenantui net susidarė 
įspūdis — ir jis, beje, nėmaž neklydo - kad vietiniai net suka iš įprastų 
maršrutų, kad tik išvengtų susidūrimo su juo gatvėje. Atrodė, kad mo- 
terys jo ypač baiminasi. Kai tik pasklisdavo žinia, kad jis pasirodė vie- 
name ar kitame kvartale, gatvės akimoju ištuštėdavo; visa, ką jis praei- 
damas dar išgirsdavo, buvo užšaunamų durų velkių girgždėjimas. Jeigu 
netyčia po kojomis vis dėlto pasipindavo koks vyriškis, nuskubėdavo 
savais keliais, nukreipęs žvilgsnį į šalį. Šitaip pakrypę įvykiai sudavė 
nemenką smūgį jo kaip administratoriaus autoritetui, bet tai dar buvo 
smulkmena, palyginti su žinia, kuri jam atsiskleidė tą pat dieną, kai jis 
atgulė, netikėtai suriestas pilvo dieglių, svaigulio ir pykinimo, o bū- 
tent: paaiškėjo, kad jo virėja, dėl galaižin kokių priežasčių niekur ne- 
pabėgusi, buvo tikrų tikriausia velionės Jaminos pusseserė. 

Jo nėmaž nepradžiugino ir laiškas, atėjęs iš vadovybės, įsikūrusios 
Alžyre. Laiškas skelbė, kad mergina, be jokios abejonės, buvo suimta 
teisėtai: įkalčių likučiai, pamerkti į indą su formaldehidu, buvo saugo- 
mi specialiosios paskirties teismo patalpose Bou Nuroje, maža to, įta- 
riamoji prisipažino. Tačiau leitenantas sulaukė kritikos dėl neatleisti- 

no aplaidumo. Be to, ir tai dar labiau jį įskaudino, buvo iškeltas klau- 
simas, ar leitenantas tikrai pajėgus susidoroti su reiškiniu, vadinamu 
„čiabuvių psichologija“. 

Jis aukštielninkas tysojo lovoje ir žvelgė į lubas; jautėsi išsekęs ir 
nelaimingas. Jau buvo beveik tas metas, kai turėjo atvykti Žaklina pa- 
ruošti jam vidudienio sultinio. (Vos pajutęs pirmuosius pilvo dieglius, 
jis nedelsdamas išgrūdo lauk virėją - šitiek perprasti „čiabuvių psicho- 
logiją“ jis sugebėjo.) Žaklina gimė Bou Nuroje; jos tėvas buvo ara- 
bas - ar bent šitaip kalbėjo žmonės, o vos pažvelgus į jos odos spalvą ir 
veido bruožus, tuo nesunku buvo ir patikėti, - o motina - prancūzė, 
kuri mirė beveik iškart, ją pagimdžiusi. Ką prancūzė, ir dar viena pati, 
galėjo veikti Bou Nuroje - šito nežinojo niekas. Tačiau visi šie įvykiai 
buvo nugrimzdę žiloje praeityje: Žakliną priglaudė Pėres Blancs ordi- 
nas*, ji užaugo misionierių namuose. Moteris mokėjo visas giesmes, 
kurias šventieji tėvai taip uoliai kalė į galvas vaikams - tiesą sakant, ji 
vienintelė jas ir mokėjo. Be maldų ir giesmių, Žaklina išmoko dar ir 
gaminti valgį, ir pastarasis jos talentas buvo tikra atgaja misionierių 
namams, kadangi nelaimėliai šventieji tėvai ilgus metus buvo priversti 
tenkintis vietinės virtuvės patiekalais ir visus kamavo kepenų sutriki- 
mai. Sužinojęs apie leitenantą ištikusią bėdą, tėvas Lebriunas iškart 
pasiūlė atsiųsiąs Žakliną, kad ši pakeistų išvytąją virėją ir dukart per 
dieną paruoštų kokio nors paprasto maisto. Šventasis tėvas atvyko 
kartu su ja ir praleido drauge visą pirmąją dieną; dirstelėjęs į leitenan- 
tą jis įsitikino, kad leisti Žaklinai pas jį lankytis neturėtų būti pavojin- 
ga, bent jau kelias artimiausias dienas. Jis įpareigojo Žakliną infor- 
muoti jį apie ligonio būklę, mat, sykį leitenantas pradės sveikti, juo jau 
nebebus galima pasikliauti. O leitenantui, tysančiam sujauktoje lovo- 
je, tarė: 

— Palieku ją tavo rankose, o tave - Dievo rankose. 

Leitenantas suprato, ką jis turi omeny, ir bandė nusišypsoti, bet jau- 
tėsi pernelyg prastai. Bet dabar, tai prisiminęs, vis dėlto nusišypsojo, 
mat Žaklina jam atrodė kaulėta, apgailėtina būtybė, į kurią, kartą pa- 
žvelgęs, nebeatsisuksi pažiūrėti antrąsyk. 

Tą dieną ji pavėlavo, o ir prisistatė visai uždususi, mat netoli Zaou- 
jos ją sulaikęs kapralas Diupeirjė ir liepęs perduoti leitenantui labai 
svarbią žinią. Naujiena buvo susijusi su kažkokiu svetimšaliu, ameri- 
kiečiu, kuris esą pametęs pasą. 


* Pėres Blancs (Baltųjų Tėvų) ordinas - Afrikos misionierių organizacija, pradėjusi savo 
veiklą 1868 metais Alžyre. 


— Amerikietis? - pakartojo leitenantas. - Bou Nuroje? 

Taip, patvirtino Žaklina. Jis čia, kartu su žmona, jie apsistoję Ab- 
delkadero pensione (niekur kitur jie nė negalėjo apsistoti - visame re- 
gione tai buvo vienintelis būstas, kurį bent iš mandagumo galėjai va- 
dinti viešbučiu), beje, Bou Nuroje jie jau kelios dienos. Žaklina netgi 
mačiusi tą poną savo akimis: jaunas vyriškis. 

— Ką gi, - tarė leitenantas. - Aš alkanas. O jeigu šiandien užprašy- 
čiau ryžių? Ar turėsi laiko jų paruošti? 

— O taip, pone. Bet jis man sakė, esą labai svarbu, kad susitiktumėte 
su tuo amerikiečiu dar šiandien. 

— Apie ką tu kalbi? Kodėl turėčiau su juo susitikinėti? Juk aš negaliu 
surasti jo paso. Grįždama į misionierių namus užsuk į postą ir pasakyk 
kapralui Diupeirjė, tegul perduoda amerikiečiui: jis privalo keliauti į 
Alžyro miestą, į konsulatą. Tikriausiai jis ir pats tai žino, - pridūrė. 

— Ab, ce n'est pas pour ca!* Jums reikia su juo susitikti, nes ponas 
amerikietis apkaltino mesjė Abdelkaderą, esą šis pavogęs jo pasą. 

— Ką? - sumaurojo leitenantas, pašokdamas lovoje. 

— Taip. Vakar jis surašė skundą. Mesjė Abdelkaderas sako, kad jūs 
priversite jį skundą atsiimti. Štai kodėl turite susitikti su juo šiandien 
pat. 

Atrodė, kad Žaklina liko sužavėta tokios audringos jo reakcijos, mat 
tuojau pat nuskubėjo į virtuvę ir ėmė garsiai tarškinti puodais. Ji pasi- 
juto tokia svarbi, ir ši mintis svaigino. 

Leitenantas susmuko atgal į patalą, dabar jį graužė rūpestis. Buvo 
tiesiog būtina kaip nors įtikinti amerikietį atsiimti kaltinimus, ir ne vien 
todėl, kad Abdelkaderas - senas leitenanto draugas, ir dar tikrai ne iš 
tų, kurie galėtų ką nors pavogti, bet dar ir dėl to - ir ypač dėl to - kad 
jis buvo vienas žinomiausių ir labiausiai gerbiamų Bou Nuros žmonių. 
Jis buvo užeigos savininkas, vadinasi, palaikė artimus ir draugiškus 
santykius su visų šiame regione kursuojančių autobusų ir sunkvežimių 
vairuotojais, o šie Sacharoje - žmonės svarbūs. Tarp jų neabejotinai 
buvo tokių, kurie viena ar kita proga Abdelkadero prašė - ir gavo — 
maisto ar nakvynę skolon, daugelis netgi skolindavosi iš jo pinigų. Tarp 
arabų jis kaip tik išsiskyrė neįtikėtinu pasitikėjimu ir geranoriškumu 
piniginiuose reikaluose, tiek su europiečiais, tiek ir su savo tautiečiais — 
už tai jį visi mėgo. Neįmanoma buvo net įsivaizduoti, kad jis galėtų 
vogti pasą, juo labiau netilpo galvoje, kad kas nors galėjo sumanyti 


* Ak, visai ne dėl to! (Pranc.) 


I36 


oficialiai apkaltinti šitokiu nusikaltimu. Taigi kapralo tiesa. Skundą 
amerikietis privalo atsiimti, ir tučtuojau. „Še tau dar vienas nelemties 
kirtis, - tarė jis sau. - Kodel būtinai amerikietis?“ Su prancūzu jis mo- 
kėtų susišnekėti, žinotų, kaip jį įtikinti neįsiveliant į jokius kivirčus. 
Bet ką reikės daryti su amerikiečiu? Vaizduotė leitenantui jau piešė 
portretą: augalotas lyg gorila žaliūkas rūsčiai surauktais antakiais, lū- 
pų kamputyje stirksantis cigaras ir, ką žinosi, galbūt net ginklas dėkle 
prie šlaunies. Be jokios abejonės, nė vienam taip ir nepavyks suregzti 
net padoresnio sakinio, mat nei vienas, nei kitas gerai nesupras, ką 
sako antrasis. Leitenantas pabandė sukrapštyti anglų kalbos žinių nuo- 
trupas: „Sere, aš priverstas jus prašyti, kad jūs...“ „Mano brangus se- 
re, prašau, aš jums pasakysiu pastebėjimą...“ Čia pat jis prisiminė gir- 
dėjęs, kad amerikiečiai patys nemoka angliškai, balbatuoja kažkokia 
sava šnekta, kurią tik patys ir supranta. Lyg viso šito būtų maža, buvo 
ir dar viena, pati bjauriausia, detalė: jis pats priverstas tysoti lovoje, o 
amerikietis galės nevaržomas slampinėti po visą kambarį, mėgauda- 
masis įvairiopais pranašumais, tiek fiziniais, tiek dvasiniais. 

Patyliukais sudejavęs, leitenantas atsisėdo ir kibo šlerpšti Žaklinos 
atneštos sriubos. Lauke stūgavo vėjas, iš kiek tolėliau prie kelio įsikū- 
rusios klajoklių stovyklavietės atsklido šunų skalijimas; jei ne kaitriai 
pliskinanti saulė, tokia skaisti, kad jos nutviekstos palmių šakelės, siū- 
ruojančios palei langą, spindėjo lyg stiklas, jis beveik būtų pamanęs, 
kad dabar naktis - naktį lygiai taip pat ūžauja vėjas ir loja šunys. Lei- 
tenantas pavalgė, o kai Žaklina susiruošė eiti, tarė jai: 

— Kai eisi pro postą, pasakyk kapralui Diupeirjė, kad atvestų tą ame- 
rikietį čionai trečią valandą. Neužmiršk: tegul ateina su juo pats. 

— Oui, oui, - sulinksėjo ji, vis dar baisiausiai patenkinta. Ką gi, kū- 
dikio nužudymą ji pražiopsojo, užtat naujajame skandale jai skirta da- 
lyvauti nuo pat jo užuomazgos. 

Lygiai trečią kapralas Diupeirjė įleido amerikietį į leitenanto svetainę. 
Namuose buvo visiškai tylu. 

— Un moment, - tarstelėjo kapralas eidamas prie miegamojo durų. 
Pabeldė, virstelėjo duris; leitenantas mostelėjo ranka, kapralas tokį pat 
ženklą perdavė amerikiečiui, ir šis įėjo vidun. Leitenantui pasirodė, kad 
jį aplankė kažkoks mažumėlę nudriskęs paauglys; jis iškart nutarė, kad 
jaunasis amerikietis tikriausiai koks nors keistuolis, mat, nepaisant 
karščio, vilkėjo storą megztinį aukšta apykakle ir vilnonį švarką. 

Amerikietis prisiartino prie lovos, ištiesė ranką ir prašneko neprie- 
kaištinga prancūzų kalba. Iš pradžių, vos jį išvydęs, leitenantas nuste- 
bo, o dabar liko tiesiog sužavėtas. Jis paprašė kapralo pritraukti sve- 
čiui kėdę, pakvietė šį sėstis. O paskui išsiuntė kapralą atgal į postą - 
nutarė su šiuo amerikiečiu susitvarkysiąs pats. Kai jie liko vieni, pasiū- 
lė svečiui cigaretę ir prašneko: 

— Taigi, atrodo, būsite praradęs pasą? 

— Visiškai teisingai, - atsakė Portas. 

- Ir manote, kad ne šiaip pametėte, O jį iš jūsų pavogė? 

- Žinau, kad pavogė. Pasas buvo lagaminėlyje, o šį visada laikiau 
užrakintą. 

— Tad kaip kažkas galėjo pavogti jį iš lagaminėlio? - leitenantas trium- 
fuodamas nusijuokė. - Matyt, „visada“ - ne visai tikslus žodis. 

— Galėjo, - kantriai ėmėsi aiškinti Portas, - nes vakar palikau laga- 
minėlį atrakintą - vos minutę, kol buvau išėjęs iš kambario į tualetą. 
Suprantu, pasielgiau kvailai, bet taip jau atsitiko. O kai grįžau, prie 

kambario durų radau stoviniuojantį viešbučio savininką. Jis tvirtino, 
esą beldėsi į duris norėdamas pranešti, jog pietūs paruošti. Bet anks- 
čiau jis niekad neateidavo pats, atsiųsdavo kurį nors berniuką. Prie- 
žastis, dėl kurios esu toks tikras, kad pasą pavogė kaip tik viešbučio 
savininkas, tokia: vakar buvo vienintelis atvejis, kai aš, kad ir labai 
trumpam išeidamas iš kambario, palikau lagaminėlį neužrakintą. Man 
viskas atrodo pernelyg aišku. 

— Pardon. O man neaišku. Kaip tik visiškai neaišku. Gal pamėginki- 
me išdėlioti visą detektyvinę istoriją? Kada jūs paskutinį kartą matėte 
savo pasą? 

Portas valandėlę pamąstė. 

— Kai atvykome į Ain Krortfą, - galiausiai atsakė. 

— Aha! - sušuko leitenantas. - Į Ain Krortfą! Ir vis tiek net nesudve- 
jojęs apkaltinate mesjė Abdelkaderą! Kaip paaiškinsite šitai? 

— Taip, kaltinu kaip tik jį, - užsispyręs laikėsi savo Portas, sudirgin- 
tas leitenanto balso. - Kaltinu jį, nes logika byloja, kad jis - vienintelis 
įmanomas vagis. Jis - vienintelis, vienintelaitis vietos gyventojas, turė- 
Jęs progos bent prisiartinti prie mano paso - vienintelis, kuris fiziškai 
galėjo jį pavogti. 

Leitenantas d'Armanjakas trupučiuką pasikėlė lovoje. 

— Gal paaiškinsite, kodėl taip kategoriškai tvirtinate, kad prie jūsų 
paso nagus prikišo vietos gyventojas? 

Portas vos vos šyptelėjo. 

— Nejaugi prielaida, kad tai - čiabuvio darbas, jums pačiam neatro- 
do logiška? Net jei numosime ranka į tą aplinkybę, kad niekas kitas 
net ir neturėjo progos priglobti mano paso, argi jums savaime nesipirš- 
tų prielaida, jog vagis turėtų būti vietinis, kad ir kokie šie būtų žavūs? 

— Ne, mesjė. Susidūręs su šitokia vagyste, aš kaip tik užvis paskiau- 
siai įtarčiau ką nors vietinį. 

Portas kone loštelėjo. 

— O, šit kaip? - ištarė. - Įdomu kodėl? Kodėl jūs taip sakote? 

Leitenantas atsakė: 

— Gyvenu tarp arabų jau ne vienerius metus. Savaime aišku, niekad 
nesiimčiau jūsų įtikinėti, kad jie išvis nevagia. Aišku, kad vagia. Nes- 
tinga vagių ir tarp prancūzų. O jūs Amerikoje juk turite gangsterių, ar 
ne? - Jis šelmiškai nusišypsojo. 

Portas nesileido išmušamas iš pusiausvyros. 

— Gangsterių era — tai jau sena praeitis, - ištarė. 

Vis dėlto leitenantas atkakliai laikėsi savo: 

— Taip, vagiama visur. Čia - taip pat. Vis dėlto vietos gyventojai, — 
jis ėmė kalbėti lėčiau, pabrėždamas kiekvieną žodį, - stveria tiktai pi- 
nigus, tiesa, dar gali priglobti kokį daiktą, kurio geidžia patys. Tačiau 
tokio sunkiai atsikratomo dalyko kaip pasas tikrai neims. 

Neatlyžo ir Portas: 

— Motyvai man nė kiek nerūpi. Vienas Dievas težino, kodėl jam pri- 
reikė mano paso. 

Šeimininkas jį pertraukė. 

— Užtat motyvai rūpi 7142! - sušuko. - Kad ir kiek mąstau, negaliu 
išmąstyti jokios priežasties tikėti, kad bet koks čiabuvis galėjo suma- 
nyti šitaip vargintis ir vogti jūsų pasą. Bent jau Bou Nuroje tai visiškai 
neįtikėtina. Abejoju, ar taip galėjo atsitikti ir Ain Krorfoje. O dėl vieno 
dalyko galiu jus ir tvirtai užtikrinti: mesjė Abdelkaderas jo tikrai ne- 
eme. Galite neabejoti. 

— Šit kaip? - toli gražu neįtikintas tarstelėjo Portas. 

— Tikrų tikriausiai. Pažįstu jį jau keletą metų... 

— Bet jūs negalite įrodyti, kad jis tikrai nepavogė paso, lygiai kaip ir 
aš negaliu įrodyti, kad tikrai pavogė! - susierzino Portas. Jis pasistatė 
megztinio apykaklę ir susigūžė kėdėje. 

— Nejaugi jums šalta? - apstulbo leitenantas. 

- Šalta, ir taip jau keletą dienų, - atsakė Portas, trindamasis delnus. 

Leitenantas pažvelgė į jį įdėmiau. Paskui vėl prašneko: 

— Ar padarysite man paslaugą, jei aš savo ruožtu atsilyginsiu už ją 
paslauga jums? 

— Manau, kad taip. Kokią? 

— Būsiu labai dėkingas, jei tuojau pat - dar šiandien - atsiimsite 
kaltinimus mesjė Abdelkaderui. O aš šį tą pamėginsiu - galbūt taip 
pavyks atgauti jūsų pasą. On me sait jamais*. Gali ir išdegti. Jeigu jūsų 
pasas, kaip tvirtinate, tikrai buvo pavogtas, tuomet vienintelė logiškai 
tikėtina vieta, kur jis galėtų būti dabar, yra Mesadas. Pasiųsiu telegramą 
į Mesadą, tegul jie kaip reikiant išnaršo Svetimšalių legiono kareivines. 

Portas sėdėjo nejudėdamas, žvelgdamas tiesiai priešais save. 

— Mesadas, - ištarė. 

— Juk ten jūs nebuvote, ar ne? 

— Ne, ne! Nebuvau. 

Stojo tyla. 

— Tai kaip, ar padarysite man tokią paslaugą? Kratos rezultatus pra- 
neščiau jums iš karto, kai tik sužinočiau pats. 


* Niekada negali žinoti. (Pranc.) 

— Taip, - atsakė Portas. - Šiandien pat nueisiu ir atsiimsiu skundą. 
Vadinasi, Mesade yra tokių dalykų paklausa, ar ne? 

— Na žinoma! Legiono būstinėse pasai visuomet paklausūs ir kai- 
nuoja brangiai. Amerikietiški pasai - ypač! Ob, la la! 

Leitenanto ūpas pakilo iki padebesių: tikslą jis pasiekė, ir tai, bent iš 
dalies, kompensuos tą negailestingą smūgį, kurį jo autoritetui sudavė 
Jaminos byla. 

— Tenez*, - tarė jis, rodydamas į kampe stovinčią indaują. - Juk 
jums šalta. Gal paduotumėte man štai aną konjako butelį? Truktelėsi- 
me abu po burnelę. 

Kaip tik šito Portas visiškai nepageidavo, bet jis jautė niekaip nega- 
lįs atstumti šitokio svetingumo mosto. 

O ko jam iš tikrųjų norėtųsi? Portas nė pats nežinojo, bet numanė, 
kad būtų visiškai patenkintas, jei pasipainiotų galimybė paprasčiausiai 
ilgam įsitaisyti kokioje nors kertelėje šiltoje patalpoje. Saulėkaitoje jį 
tik dar labiau krėtė šaltis, o galva degte degė, atrodė kažkokia išpam- 
pusi, nestabili. Tačiau apetitas liko, koks buvęs - jeigu ne ši aplinkybė, 
Portas būtų įtaręs, jog susigavo kokią nors ligą. Jis gurkštelėjo konja- 
ko svarstydamas, ar nuo jo bent kiek apšils, ar, atvirkščiai, teks gailė- 
tis, mat nuo konjako jam kartais įsimesdavo svilinantis sopulys krūti- 
nėje. Leitenantas, regis, perprato jo mintis, nes pasakė: 

— Tai puikus senas konjakas. Tikrai neturėtų pakenkti. 

Pirmąjį leitenanto įspūdį, kad šitas jaunas vyriškis perdėtai, netgi 
nesveikai, susirūpinęs savimi, tik sustiprino tolesni Porto žodžiai. 

— Kaip keista, - ištarė jis su pasigailėjimą keliančia šypsena. - Nuo 
pat tos akimirkos, kai pastebėjau, kad nebeturiu paso, jaučiuosi kaž- 
koks pusgyvis. Tiesą sakant, tokiame krašte kaip šis jautiesi labai pris- 
lėgtas, kai neturi dokumento, įrodančio, kas tu toks. 

Leitenantas ištiesė jam butelį, bet Portas šįkart atsisakė. 

— Gali atsitikti ir taip, kad po mano nedidelio tyrimo Mesade jūs 
atgausite savo tapatybę. 

Jis nusijuokė. Jeigu amerikietis įsigeidė išpažinti jam tokius dalykus, 
ką gi, bent jau šiuo momentu leitenantas galįs pabūti jo patikėtiniu. 

— Jūs čia su žmona? - paklausė leitenantas. 

Portas abejingai patvirtino. „Tai štai kas, - dingtelėjo leitenantui. — 
Vargšelis turi rūpesčių su žmona. Nepasisekė žmogui!“ Jam net prašmė- 
žavo mintis, ar nereikėtų pasiūlyti svečiui drauge apsilankyti prostitučių 
kvartale. Leitenantas kitąsyk smagindavosi, rodydamas jį atvykėliams. 


* 


Paimkite. (Pranc.) 

Bet kai jau buvo besižiojąs sakyti: „Laimė, mano paties žmona liko 
Prancūzijoje...“, staiga susizgribo, kad Portas - ne prancūzas, tad leisti 
sau tokį elgesį - nelabai patartina. 

Kol leitenantas gromuliavo šią mintį, Portas pakilo ir mandagiai pa- 
sišalino - tiesa, gana skubotai, bet juk ir negalėjai tikėtis, kad jis ištisą 
dieną prakiurksos prie ligonio patalo. Be to, juk pažadėjo užsukti at- 
siimti kaltinimų Abdelkaderui. 

Portas žingsniavo įkaitusiu keliu Bou Nuros sienų link panarinęs 
galvą, nematydamas nieko, išskyrus dulkes ir tūkstančius smulkių, ašt- 
rių akmenėlių. Jis nepakėlė akių tik todėl, kad žinojo, koks beprasmis 
jam pasirodys kraštovaizdis. Tam, kad užpildytum gyvenimą prasme, 
reikalinga energija, o kaip tik energijos Portui šiuo metu ir stigo. Jis 
pernelyg gerai žinojo, kokie dyki, tuščiaviduriai kitąsyk gali būti visi 
regimi daiktai, kai jų esmė išsklinda į visas puses ir pasitraukia už ho- 
rizonto, tarsi išblaškyta kažkokios pragaištingos išcentrinės jėgos. Jis 
nenorėjo dairytis į plytintį virš galvos dangų, pernelyg mėlyną, kad 
atrodytų tikras, nenorėjo žiūrėti į rausvas, rauplėtas tarpeklių uolas, 
visose pusėse dunksančias tolumoje, nei į piramide ant uolų išsidėsčiu- 
sį miestelį, nei į tamsias oazės dėmes apačioje. Visa tai buvo ten, kur ir 
turėjo būti, ir reginys tikrai būtų malonus akiai, bet Portas nebeturėjo 
jėgų visų tų dalykų susieti: nei vienų su kitais, nei jų visų — su savimi; 
jis matytų tik regimąjį vaizdą - ir ničnieko daugiau. Taigi verčiau iš 
viso nežiūrėti. 

Sugrįžęs į pensioną, jis užsuko į mažą kambarėlį, atstojantį valdyto- 
jo kabinetą, ir aptiko ten Abdelkaderą - šis sėdėjo ant sofos tamsiame 
kampe ir žaidė domino su kažkokiu tipu, storai apsivyniojusiu galvą 
tiurbanu. 

— Gerą dieną, mesjė, - tarė Portas. - Buvau užsukęs į vietinės val- 
džios biurą, atsiėmiau skundą. 

— Aha, vadinasi, mūsų leitenantas viską sutvarkė, - suniurnėjo Ab- 
delkaderas. 

— Taip, - nesiginčijo Portas, nors ir pajuto šiokį tokį apmaudą įsiti- 
kinęs, kad niekas neketina įvertinti jo paties už tai, kad patenkino lei- 
tenanto d'Armanjako pageidavimą. 

— Bon, merci*. 

Tai taręs Abdelkaderas nė nebepakėlė galvos, tad Portas užlipo aukš- 
tyn, į Kitės kambarį. 


* Gerai, ačiū. (Pranc.) 

Čia jo laukė netikėtas reginys: Kitė buvo paliepusi užnešti viršun 
visą jos bagažą ir dabar kraustėsi daiktus. Kambarys labai jau priminė 
rytietišką turgų: ant lovos eilėmis rikiavosi bateliai, net vakarinės suk- 
nelės puikavosi užmestos ant lovūgalio lentos tarsi vitrinoje, o ant nak- 
tinio staliuko grūdosi visas pulkas kremų bei kvepalų buteliukų. 

— Dėl Dievo meilės, ką tu darai? - sušuko Portas. 

— Apžiūrinėju savo daiktus, - atsakė ji. - Jau kažin kada jų nema- 
čiau. Po to, kai išlipome iš laivo, tenkinausi vienu vieninteliu krepšiu. 
Nuo tų daiktų man jau bloga. O šiandien po pietų, kai pažiūrėjau pro 
štai šitą langą... - kiek susijaudinusi ji mostelėjo į langą, pro kurį ma- 
tėsi dykumos platybė, - ...pajutau, kad tiesiog mirsiu, jei tučtuojau 
nepamatysiu bent trupučio civilizacijos. Ir tai dar ne viskas. Užsisa- 
kiau viskio - jį tuojau turėtų atnešti, be to, štai atsidarysiu paskutinę 
Players pakuotę. 

- Atrodo, tavo būsena išties nekokia, - pratarė jis. 

— Visai ne, - paprieštaravo ji, gal trupučiuką per daug energingai. — 
Kaip tik būtų nenormalu, jei pernelyg greitai prie viso šito prisitaiky- 
čiau. Šiaip ar taip, aš buvau ir tebesu amerikietė. Ir nė nebandau apsi- 
metinėti kuo nors kitu. 

— Viskis! - ištarė Portas, mąstydamas balsu. - Bet ledo šiapus Busifo 
nė su žiburiu nerasi. Kaip ir sodos vandens, galvą guldau. 

— O aš ir noriu gryno viskio. 

Kitė apsivilko blyškiai žydro aksomo suknelę atvira nugara ir nuėjo 
pasižiūrėti į veidrodį, pakabintą ant durų. Portas nusprendė, kad rei- 
kia leisti jai pasismaginti; šiaip ar taip, jam pačiam buvo smagu stebėti 
jos pastangas susiręsti graudžiai mažytę vakarietiškos kultūros tvirto- 
vę vidur laukinių tyrų. Atsisėdęs ant grindų vidury kambario, jis su 
pasimėgavimu žiūrėjo, kaip ji kuičiasi su savo daiktais, renkasi bate- 
lius, matuojasi apyrankes. Kai pasibeldė patarnautojas, Portas pats iš- 
ėjo į koridorių ir paėmė iš tarno padėklą su buteliu ir visa kuo. 

— Kodėl neįleidai jo vidun? - griežtai paklausė Kitė, kai jis uždarė 
paskui save duris. 

— Ogi todėl, kad nenorėjau, jog jis tekinas nulėktų laiptais žemyn su 
naujienomis, - atsakė jis, statydamas padėklą ant grindų ir pats vėl 
sėsdamasis greta. 

— Kokiomis naujienomis? 

Jis atsakė gana miglotai. 

— Na, pavyzdžiui, tokiomis, kad tavo krepšiai prigrūsti prašmatnių 
suknelių ir papuošalų. Šitokios žinios visada sklistų pirm mūsų, kad ir 

kur šiuose kraštuose keliautume. Be to, - jis nusišypsojo, - verčiau jau 
tegul jie nepamato, kokia tu kartais būni graži. 

— Na jau, na, Portai! Imk ir apsispręsk. Ar tikrai nori apsaugoti ma- 
ne? O gal tau neramu, kad jie ten, apačioje, pridurs prie sąskaitos dar 
kokius dešimt frankų? 

— Eikš čionai, ragauk savo suplėkusį viskį. Noriu kai ką tau pasa- 
kyti. 

— Neisiu. Tu įpilsi ir atneši man pats, kaip tikras džentelmenas. 

Ji prastumdė daiktus ant lovos, pasidarė vietos ir atsisėdo. 

— Gerai. 

Jis negailėdamas šliūkštelėjo į taurę viskio ir padavė jai. 

— O tu? Negersi? - paklausė ji. 

— Ne. Leitenantas pavaišino mane konjaku, bet iš to jokios naudos. 
Kaip žvarbau, taip ir žvarbstu. Bet turiu šokių tokių naujienų, apie tai 
ir norėjau tau papasakoti. Dabar jau nebeliko beveik jokių abejonių: 
mano pasą nušvilpė Erikas Lailas. 

Jis papasakojo Kitei apie prekybą pasais tarp Mesade įsikūrusių le- 
gionierių. Kol važiavo autobusu iš Ain Krortos, jau buvo išklojęs jai, 
ką apie anglų porelę iššniukštinėjo Mohamedas. Kitė nėmaž nenuste- 
bo, bet priminė savo akimis mačiusi jų pasus, tad nėra ko abejoti: tuo- 
du - iš tikrųjų motina ir sūnus. Dabar ji irgi nesistebėjo. 

— Ko gero, kartą parodęs man jųdviejų pasus, jis manė turįs teisę 
pamatyti tavąjį, - tarė ji. - Bet kaip jis sugebėjo prikišti nagus prie tavo 
paso? Kada ištaikė progą? 

— Kada - galiu pasakyti. Aną vakarą Ain Krortoje buvo atėjęs į ma- 
no kambarį, norėjo grąžinti man tris šimtus frankų - kiek anksčiau 
buvau jam davęs. Lagaminėlio aš neužrakinau, o Eriką palikau kam- 
baryje ir išėjau pas Tanerį - piniginę turėjau su savimi, o kad tasai 
parazitas gviešiasi mano paso, man nė į galvą neatėjo. Bet dabar jau 
nebeabejoju, kad kaip tik šitaip viskas ir atsitiko. Kuo daugiau apie tai 
galvoju, tuo tvirčiau įsitikinu. Nesvarbu, ar jiems pavyks ką nors suži- 
noti Mesade, ar ne, bet aš jau visiškai tikras: tai Lailo darbelis. Ko 
gero, pavogti pasą jis sumanė iš karto, kai tik pirmąsyk mane pamatė. 
O kodėl ne? Lengvas uždarbis, o motina jam niekad neduoda pinigų. 

— Manau, kad duoda, - atsiliepė Kitė, - tik su tam tikromis išlygo- 
mis. Ir dar aš manau, kad jam nuo viso to jau šlykštu, jis tik ir tyko 
progos ištrūkti: tikriausiai imtųsi bet ko, susidėtų su bet kuo, kad tik 
nusimestų nuo sprando motiną. O ji, matyt, tai nujaučia ir siaubingai 
bijo, kad jis pasipustys padus, tad išsiners iš kailio, kad tik sutrukdytų 

jam užmegzti artimesnius santykius su bet kuo. Prisimeni, kaip pri- 
mygtinai ji bruko tau žinią, neva jis „užsikrėtęs“? 

Portas patylėjo. 

— Dievulėliau. Tai bent kebeknė - ir į ką aš įklampinau Tanerį? — 
pratarė po valandėlės. 

Kitė nusijuokė. 

— Ką nori pasakyti? Jis jau kaip nors ištvers. Jam netgi bus į sveika- 
tą. Be to, negaliu įsivaizduoti jo, artimiau draugaujančio tiek su vienu, 
tiek su kitu. 

— Tai jau taip. 

Jis vis dėlto įsipylė gėrimo. 

— Nereikėtų man gerti, - tarė. - Tai bus man, kai viduriuose viskis 
susimakaluos su konjaku. Bet juk negaliu leisti tau taip imti ir nuplaukti, 
apkvaitusiai nuo kelių gurkšnių. 

— Puikiausiai žinai, kad gerti ne vienai man kur kas smagiau, bet ar 
tau nepasidarys bloga? 

— Aš jau dabar jaučiuosi gana liguistai, - sušuko jis. - Bet juk nega- 
liu amžinai visko saugotis vien dėl to, kad be paliovos krečia šaltis. 
Šiaip ar taip, kai tik nuvažiuosime į El Ga'a, manau, iškart pasidarys 
geriau. Ten nepalyginti šilčiau negu čia. 

— Vėl nori kažkur judintis? Juk ką tik atvykome čionai. 

-— Bet juk neneigsi, kad naktimis čia žvarbu? 

— Aišku, kad neigsiu. Bet tai nieko nereiškia. Jei jau važiuojame į El 
Ga'a, tai ir važiuokime, būtinai, bet verčiau nedelskime, kad galėtume 
bent trupučiuką pabuvoti ten. 

— Tai vienas iš garsiųjų Sacharos miestų, - tarė jis, tarsi laikytų jį 
delne, atkišęs jai pasižiūrėti. 

— Nebūtina man jo piršti, - pasakė ji. - O net jei ir nori įsiūlyti, 
pasiieškok kokio nors kito būdo. Juk žinai, kad tai man beveik nieko 
nereiškia. El Ga'a, Timbuktu - man visa tai daugiau ar mažiau vis tiek 
pat; viskas vienodai įdomu, bet ne taip įdomu, kad kraustyčiaus dėl to 
iš galvos. Bet jeigu tu jausies ten laimingesnis - norėjau pasakyti, svei- 
kesnis - tuomet tikrai reikia ten važiuoti, būtinai. - Ji nervingai moste- 
lėjo ranka, vildamasi nuvysianti vieną ypač atkaklią musę. 

- Štai kaip. Manai, mano negalios priežastis - galvoje? Tu pasakei — 
„laimingesnis“. 

— Nieko aš nemanau - ką galiu manyti, jei nežinau? Vis dėlto man 
atrodo siaubingai keista, kad kas nors gali nuolat šalti rugsėjo mėnesį 
Sacharoje. 

— Keista ar ne keista, bet taip jau yra, - suirzęs atrėžė jis. Ir staiga 
suriko: - Tos prakeiktos musės su nagais! Bet ką išvarytų iš proto! Ir 
ko jos įsigeidė? Nurėplioti stemple žemyn? - Jis suaimanavo ir atsikė- 
lė; ji su lūkesčiu pažvelgė į jį. - Tuojau pasirūpinsiu, kad būtume sau- 
gūs nuo jų. Atsistok. 

Jis suskato raustis lagamine ir galiausiai išsitraukė sulankstytą tink- 
linės medžiagos atraižą. Jo paraginta, Kitė nurinko nuo lovos drabu- 
žius. Portas ištempė audeklą nuo galvūgalio iki kojūgalio, tarstelėjęs, 
kad, jo manymu, tinklelis nuo moskitų puikiausiai gali pabūti ir tink- 
leliu nuo musių. Jis patikimai pritvirtino apsaugą, tada juodu, pasiėmę 
butelį, įsmuko po tinkleliu ir visą popietę tysojo negarsiai šnekučiuo- 
damiesi. Temstant abu jau buvo maloniai apkvaitę, visai nesinorėjo 
lįsti lauk iš tos improvizuotos palapinės. Lango aprėmintame dangaus 
ketvirtainyje staiga sužibo žvaigždės - ko gero, kaip tik jos ir pakišo 
pokalbio temą. Dangaus spalva sodrėjo su kiekviena akimirka, žiebėsi 
vis naujos žvaigždės, užpildydamos iki tol dykus skliauto lopinėlius. 
Kitė susiglostė suknelę ant klubų ir tarė: 

— Kai dar buvau jauna... 

— Jauna - tai kokio amžiaus? 

— Na, kai dar neturėjau nė dvidešimties, tada maniau, kad gyveni- 
mas - toks reiškinys, kuris su laiku vis labiau įsibėgėja. Man atrodė, 
kad kiekvienais metais jis turi tapti vis gilesnis, vis turiningesnis. Juk 
vis daugiau išmoksti, tampi išmintingesnis, išauga įžvalga, gali giliau 
prasibrauti į tiesą... - ji sudvejojo. 

Portas staiga nusijuokė. 

— O dabar jau žinai, kad yra visai ne taip. Tiesa? Gyvenimas labiau 
primena rūkomą cigaretę. Kai užsitrauki kelis pirmuosius dūmus, sko- 
nis būna nuostabus, net nesusimąstai, kad cigaretė smilkdama trumpė- 
ja. Paskui viskas pradeda atrodyti savaime suprantama, taip, kaip ir 
turi būti. Ir staiga susizgrimbi, kad liko tiktai nuorūka. Štai tada ir 
pajunti kartumą. 

— Bet aš visada jaučiu nemalonų prieskonį ir suvokiu, kad artėja 
galas, - paprieštaravo ji. 

— Tuomet tau reikėtų mesti rūkyti. 

— Koks tu bjaurus! - sušuko ji. 

— Nei aš bjaurus, nei ką, - nesutiko jis; remdamasis alkūne jis pasi- 
kėlė gurkštelėti ir vos neišvertė stiklinės. - Juk skamba visai logiškai, 
argi ne taip? O gal tai tik man taip atrodo, kad gyvenimas - tiesiog 
įprotis, kaip rūkymas. Nuolat pašneki, kad reikėtų mesti, bet viskas 
tęsiasi ir lieka, kaip buvę. 

— Kiek pastebėjau, tu net negrasini mesti, - tėškė ji kaltinančia into- 
nacija. 

— Kodėl turėčiau? Aš ir noriu tęsti. 

- Bet visą laiką skundies. 

— Na jau ne, tik ne gyvenimu. Jei ir skundžiuos, tai tik žmonėmis. 

— Neįmanoma vieno ir kito vertinti atskirai. 

— Dar ir kaip įmanoma. Tereikia trupučiuko pastangų. Pastangų, pa- 
stangų! Kodėl niekas nesivargina pasistengti? Puikiausiai galiu įsivaiz- 
duoti visiškai kitokį pasaulį. Užtektų kelių kitaip perdėliotų akcentų. 

— Tą pat girdžiu jau daugelį metų, - tarė Kitė. Staiga ji atsisėdo prie- 
temoje, pakreipė galvą ir šnipštelėjo: - Paklausyk! 

Kažkur lauke, bet nelabai toli, galbūt turguje, dundėjo visas būgnų 
orkestras, palengva ausdamas draugėn palaidas ritmo gijas į vieną ga- 
lingą kompaktišką ornamentą, kuris jau sukosi, nuolat atsikartoda- 
mas — vis dar netobulas sunkių garsų ratas, kuris pasigirgždėdamas 
lėtai riedėjo pirmyn, į naktį. Portas valandėlę tylėjo, paskui ištarė pa- 
kuždomis: 

- Štai, kad ir šitai. 

— Na, nežinau, - atsiliepė Kitė. Ji jau ėmė stigti kantrybės. - Užtat 
žinau, kad visiškai nesijaučiu to būgnijimo dalimi, nors šitas ritmingas 
dundėjimas man visai patinka. Netgi nematau jokios priežasties, kodėl 
turėčiau 107eti jaustis jų dalimi. - Ji vylėsi, kad šitoks tiesmukas jos 
atsakas tuojau pat ir užbaigs pokalbį, bet Portas tą vakarą buvo itin 
atkaklus. 

- Žinau, tau niekad nepatikdavo pasišnekėti rimtai, - pasakė. - Bet 
tau tikrai nieko neatsitiks, jei vieną kartą pamėginsi. 

Ji šyptelėjo su panieka, kadangi tokios miglotos jo bendrybės jai 
atrodė pats paviršutiniškiausias pokalbis iš visų įmanomų - papras- 
čiausia transporto priemonė jo emocijoms pergabenti. Jos manymu, 
tokiais momentais nebuvo galima net kelti klausimo, ar jis kalba rim- 
tai, ar ne, nes jis nė pats nesuprasdavo, ką šneka. Tad ji žaismingai 
paklausė: 

— O tame tavo kitokiame pasaulyje - kas būtų tasai mazgas, kuria- 
me vyktų tarpusavio mainai? 

Jis nedvejojo nė akimirkos. 

— Sėkmės ruožas. 

— O tai jau nesąžininga, - paprieštaravo ji. - Vieniems tenka plūktis 
iki devinto prakaito, kol pasiekia sėkmės ruožą. Kitiems pakanka pa- 
galvoti — ir turi. 

— O kokia tarpusavio mainų sistema tau atrodo sąžininga? - sušuko 
jis; balsas skambėjo taip, tarsi jis būtų smarkiai įkaušęs. - Ir išvis kas 
sugalvojo tokią sąvoką kaip sąžiningumas? Nejaugi viskas nebūtų kur 
kas paprasčiau, jei mestume į šalį pačią teisingumo sampratą? Gal tu 
manai, kad malonumo kiekis ir kentėjimo lygis - pastovūs dydžiai, 
vienodai paskirstyti visiems žmonėms? Kad galų gale viskas išsilygina, 
viskas kompensuojama? Tikrai taip manai? Jei kada nors kas nors ir 
išsilygina, tai tik dėl to, kad galutinė suma yra nulis. 

— Atrodo, tuo tu ir gali pasiguosti, - pasakė ji; jautė: jeigu pokalbis 
šitaip ir tęsis, galų gale ji rimtai įpyks. 

— Nė truputėlio. Bene tau galvoj negera? Man visiškai neįdomu iš 
anksto žinoti galutinį skaičių. Tačiau mane domina visi tie sudėtingi 
procesai, dėl kurių įmanoma galų gale neišvengiamai gauti tą patį re- 
zultatą, nepaisant to, kokie buvo pradiniai dydžiai. 

— Butelis jau tuščias, - sumurmėjo ji. - Galbūt tobulas nulis - ne 
pats prasčiausias tikslas, kurio gali siekti. 

— Tikrai nebeliko nė lašo? Prakeikimas. Bet mes jo nesiekiame. Tai 
jis galų gale pasiekia mus. O tai visai ne tas pat. 

„Jis iš tikrųjų prisigėrė labiau nei aš“, - dingtelėjo jai. 

— Tikrai ne tas pat, - sutiko ji. 

— Tu suknistai teisi, - pareiškė jis ir, energingai persivertęs, išsitiesė 
kniūbsčias, o ji pagalvojo, koks bergždžias energijos švaistymas buvo 
šitas pokalbis, ir susimąstė, kaip sustabdyti Portą, kol pats savęs neįs- 
tūmė į nevaldomą emocinę būseną. 

— O, kaip viskas man šlykštu, koks aš varganas! - suriko jis, ūmai 
užsiplieskęs įsiūčiu. - Neturėčiau nė lašo imti į burną, tai visada mane 
pakerta. Bet man, kitaip nei tau, tai - ne silpnumas. Anaiptol. Man 
reikia kur kas daugiau valios, kad prisiversčiau išgerti, nei tau - kad 
susilaikytum negėrusi. Rezultatų aš negaliu pakęsti ir visada žinau, ko- 
kie jie bus. 

— Tai kodėl geri? Niekas tavęs neprašo. 

— Jau sakiau tau, - tarė jis. - Norėjau pabūti su tavim. Be to, visada 
kažkodėl įsivaizduoju, kad man pavyks kaip nors prasismelkti kur nors 
vidun. Paprastai atsikapstau tik iki pakraštėlio — ir pasiklystu. Netgi 
nemanau, kad esama kažko dar, kažkokio vidaus, kur būtų įmanoma 
prasibrauti. Man regis, visi jūs, gėrovai, esate milžiniškos masinės ha- 
liucinacijos aukos. 

— Neketinu apie tai šnekėti, - iš aukšto tėškė Kitė; ji išsivertė iš lovos 
ir ėmė galynėtis su tinklo klostėmis, nukarusiomis iki pat grindų. 

Portas persivertė ant nugaros ir atsisėdo. 

— Žinau, nuo ko mane taip pykina, - riktelėjo jai pavymui. - Kažką 
suvalgiau. Prieš dešimt metų. 

— Nenumanau, apie ką tu kalbi. Verčiau gulkis ir miegok, - atšovė ji 
ir išėjo iš kambario. 

— Užtat aš žinau, - sumurmėjo jis. Iššliaužė iš lovos ir parimo prie 
lango. Sausas dykumos oras jau dvelkė vakare žvarba, lauke vis dar 
dundėjo būgnai. Tarpeklio kraštai tolumoje pajuodo, išsibarsčiusių pa- 
Imių sąžalynų išvis nebebuvo matyti. Niekur nespingsojo nė menkiau- 
sias Žiburėlis - kambario langas išėjo į priešingą nuo miesto pusę. Kaip 
tik šitai jis ir turėjo omeny. Portas įsikibo lango rėmo ir išsisvėrė lau- 
kan. Galvojo: „Ji nežino, apie ką aš kalbu. O tai kai kas, ką aš suval- 
giau prieš dešimt metų. Prieš dvidešimt metų.“ Kraštovaizdis plytėjo 
tiesiai prieš akis, bet Portas aštriau nei bet kada jautė niekada negalė- 
siąs jo pasiekti. Visur buvo uolos, buvo ir dangus, visa - pasirengę 
suteikti jam atleidimą, bet jis pats nešiojosi amžiną kliautį savyje. Jis 
būtų pasakęs, kad, vos į juos pažvelgdavo, uolos ir dangus nustodavo 
būti tais pačiais uolomis ir dangumi, pats prasismelkimo į jo sąmonę 
procesas juos suteršdavo. Nedidelė paguoda - galėti tarti sau: „O aš 
stipresnis už juos.“ Kai jis vėl atsisuko į kambarį, akį patraukė ryškus 
blyksnis veidrodyje ant pravirų drabužių spintos durų. Tai buvo mė- 
nulio jaunatis, tviskanti kitame lange. Portas atsisėdo ant lovos ir prap- 
liupo juoktis. 

Kitas dvi dienas Portas uoliai stengėsi surinkti kiek įmanoma daugiau 
informacijos apie El Ga'a. Tiesiog neįtikėtina, kiek mažai apie šį mies- 
tą žinojo Bou Nuros žmonės. Visi, regis, sutarė tik dėl to, kad tai dide- 
lis miestas, kad jis toli, kad klimatas ten šiltesnis, o kainos - gerokai 
aukštesnės. Bet tiktai tiek; niekas, regis, nesugebėjo apibūdinti miesto 
tiksliau, netgi tie, kurie patys ten buvojo, tarkime, autobuso vairuoto- 
jas, su kuriuo jis šnekėjosi, ar pensiono virtuvės virėjas. Vienintelis 
asmuo, galintis papasakoti apie El Ga'a daugiau, buvo Abdelkaderas, 
tačiau jo santykiai su Portu apsiribojo tik neaiškiais niurgztelėjimais 
vietoj pasisveikinimo. Vis dėlto, kiek pagalvojęs, Portas suprato, kad 
kaip tik šitokia situacija kone idealiai atitinka jo įgeidžius: keliauti be 
jokio tapatybę liudijančio įrodymo į dykumoje pasislėpus; miestą, apie 
kurį niekas nieko negali pasakyti. Tad jis toli gražu neapsidžiaugė taip, 
kaip lyg ir turėjo apsidžiaugti, kai, kartą susidūręs gatvėje su kapralu 
Diupeirjė, užsiminė apie El Ga'a, o kapralas ėmė ir pasakė: 

— Leitenantas d'Armanjakas juk gyveno ten mažiausiai kelis mėne- 
sius. Jis, be jokios abejonės, gali papasakoti jums viską, ką tik panorė- 
site išsiaiškinti. 

Tiktai tada Portas suvokė iš tikrųjų nieko ir nenorįs išsiaiškinti; jam 
visiškai pakako žinoti, kad El Ga'a - izoliuotas, Dievo ir žmonių už- 
mirštas užkaboris, o jis pats iš esmės ir ieškojęs tokią prielaidą patvir- 
tinančių žinių. Portas nutarė apie šį miestą leitenantui net neužsiminti, 
kad šis nesugriautų iš anksto susikurto vaizdinio. 

Tą pačią pavakarę į pensioną prisistatė Achmedas, jau spėjęs įsipra- 
šyti atgal į tarnybą leitenantui, ir pasiteiravo Porto. Kitė, kuri skaitė, 

įsitaisiusi lovoje, pasakė tarnui, kad siųstų berniuką į turkišką pirtį, 
hamamą, kur Portas troškinosi garuose, vildamasis galų gale atsikra- 
tyti nuolat jį kaustančio žvarbulio. Kone pusiaumigas jis tysojo tamso- 
je ant įkaitusio, slidaus akmens, bet įėjęs patarnautojas jį išbakštino. 
Apsivyniojęs drėgnu rankšluosčiu, Portas nusliūkino prie durų. Ten, 
rūsčiai suraukęs antakius, jo laukė Achmedas; jis buvo nedidelis, mit- 
rus arabų berniukas iš ergo, o abu jo skruostus ženklino gilios rėvos — 
iškalbingas ženklas, kurį palaidas gyvenimo būdas kartais įrėžia švel- 
nioje odoje tų, kurie dar per jauni, kad oda sudribtų ar raukšlėtųsi. 

— Leitenantas kviečia jus tuojau pat ateiti, - pranešė Achmedas. 

— Pasakyk jam, kad ateisiu po valandos, - atsakė Portas, markstyda- 
masis dienos šviesoje. 

— Tuojau pat, - flegmatiškai pakartojo Achmedas. - Aš laukiu čia. 

— O, jis jau ir įsakinėja! 

Portas grįžo vidun ir paprašė aplieti jį kibiru šalto vandens - šią 
procedūrą mielai būtų pakartojęs, bet vanduo čia buvo brangus ir už 
kiekvieną kibirą reikėjo mokėti atskirai. Paskui, po trumpo masažo, 
pagaliau apsirengė. Kai išėjo į gatvę, jam pasirodė, kad jaučiasi lyg ir 
šiek tiek gerėliau. Achmedas, atsišliejęs į sieną, šnekučiavosi su drau- 
gu, bet, vos pasirodžius Portui, tuojau pasitempė ir, per kelis žingsnius 
atsilikęs, nulydėjo iki pat leitenanto namų. 

Leitenantas, susisiautęs bjauriu, vyno spalvos dirbtinio šilko chala- 
tu, sėdėjo svetainėje ir rūkė. 

- Tikiuosi, atleisite man, jei neatsistosiu, - prašneko. - Aš jau sveiks- 
tu, bet, kuo mažiau judinuosi, tuo geriau. Sėskitės. Ko gersite: šerio, 
konjako, kavos? 

Portas suniurnėjo, kad labiausiai norėtų kavos. Leitenantas iškart 
išsiuntė Achmedą jos paruošti. 

— Nemalonu jus gaišinti, mesjė. Bet turiu jums žinių. Jūsų pasas atsi- 
rado. Vieno jūsų tautiečio, kuris irgi pasigedo paso, dėka krata buvo 
pradėta dargi anksčiau, nei aš susisiekiau su Mesadu. Abu dokumentai 
ir iš tikrųjų buvo parduoti legionieriams. Bet, laimė, abu pavyko atgauti. 

Jis panaršė kišenėje ir išsitraukė kažkokį popiergalį. 

- Tasai amerikietis, jo pavardė - Taneris, tvirtina jus pažįstąs ir žada 
atvažiuoti čionai, į Bou Nurą. Siūlosi atvežti ir jūsų pasą, bet be jūsų 
sutikimo negaliu pranešti vietinei valdžiai, kad jam jį atiduotų. Tai kaip, 
ar jūs sutinkate? Ar pažįstate tą mesjė Tanerį? 

- Taip, taip, - išsiblaškęs tarstelėjo Portas. Vos išgirdus šią žinią, jį 
nukrėtė šiurpas; tik dabar, sužinojęs, kad Taneris bet kuriuo metu gali 

pasirodyti čia, Portas su siaubu suvokė tikėjęsis niekada su juo nebesu- 
sidurti. - Kada jis turėtų atvažiuoti? 

— Manau, tuojau pat. Juk jūs nesiskubinate išvykti iš Bou Nuros, 
tiesa? 

— Neskubu, - sutiko Portas, bet mintys jo galvoje blaškėsi kaip žvė- 
riukas narve, jis stengėsi prisiminti, kurią dieną išvyksta autobusas į 
pietus, kokia diena šiandien, kiek laiko prireiks Taneriui atvykti čionai 
iš Mesado. - Ne, ne, laiko turime iki valiai. - Pačiam jo tariami žodžiai 
skambėjo keistai. Vidun tylutėliai įtykino Achmedas, nešinas padėklu 
su dviem garuojančiomis skardinėlėmis. Leitenantas iš abiejų įpylė ka- 
vos, vieną stiklinę padavė Portui; šis gurkštelėjo ir atsilošė kėdėje. 

— Vis dėlto tikiuosi anksčiau ar vėliau išvykti į El Ga'a, - pridūrė 
Portas kone prieš savo paties valią. 

— O, El Ga'a. Pamatysite: labai įspūdingas miestas, labai spalvingas, 
ir kaitra ten kepina kaip reikiant. Kaip tik ten buvo mano pirmasis 
paskyrimas Sacharoje. Pažįstu ten kiekvieną užkaborį. Miestas didžiu- 
lis, įsikūręs lygumoje, net nelabai purvinas, tik gana tamsus, mat gat- 
vės vingiuoja kiaurai pastatus kaip kokie tuneliai. Ten gana saugu. Ju- 
du su žmona galėsite vaikštinėti, kur panorėję. Kito panašaus dydžio 
miesto nerasite iki pat Sudano*. O jis labai labai toli - Sudanas. Ob, 
la, la! 

— Tikiuosi, El Ga“a rasime kokį nors viešbutį? 

— Viešbutį? Na, galima vadinti ir viešbučiu, - leitenantas nusijuokė. 

— Bent jau kambarį su lovomis tikrai rasite, galbūt jis netgi bus šva- 
rus. Sacharoje išvis viskas anaiptol ne taip prišnerkšta, kaip žmonės 
šneka. Saulė - neprilygstamas valytuvas, iškuopia viską. Pakanka mi- 
nimaliai apsišvarinti, kad žmonės būtų sveiki. Bet nėra ten, žinoma, ir 
to minimumo. Mūsų, d'ailleurs**, nelaimei. 

— Taip. Tikrai kad nelaimei, - bet ką suniurnėjo Portas. Jis jau ne- 
beįstengė sutelkti dėmesio į kambarį, į pokalbį. Tik dabar jam dingte- 
lėjo, kad autobusas išvažiuoja šį pat vakarą, o kito tektų laukti ištisą 
savaitę. O per savaitę Taneris tikrai suskubtų prisistatyti čionai. Vos jis 
visa tai suvokė, sprendimas tarytum susiformavo savaime. Tiesa, Por- 
tas sąmoningai dar net nesuvokė galutinai apsisprendęs, bet po akimir- 
kos jau atsipalaidavo ir ėmė klausinėti leitenanto visokiausių smulk- 
menų apie jo kasdienį gyvenimą bei darbą Bou Nuroje. Leitenantas, 

Turimas omeny prancūzų Sudanas, - Prancūzijos kolonija - egzistavęs 1890-1899 ir 1920- 
1960. Dabar tai Malis, pietinis Alžyro kaimynas. 
** Be kita ko. (Pranc.) 

regis, pradžiugo; neilgai trukus vienas po kito pažiro ir neišvengiami 
kolonistų anekdotai, visi - vienaip ar kitaip susiję su kartais tragišku, 
bet dažniausiai absurdišku dviejų visiškai skirtingų, nesuderinamų, ne- 
tgi nesulyginamų kultūrų gretinimu. Galų gale Portas pakilo. 

— Labai gaila, - ištarė netgi gana nuoširdžiai, - bet nebegaliu gai- 
šuoti. 

— Bet, žinoma, paviešėsite čia dar keletą dienų? Širdingai viliuosi, 
kad, prieš išvykdami, surasite laiko mane aplankyti kartu su madam. 
Dar dvi ar trys dienos, ir būsiu visiškai sveikas. Achmedas jums pra- 
neš, atsiųsiu jį jūsų pakviesti. Taigi tuojau pranešiu į Mesadą, kad jie 
atiduotų jūsų pasą mesjė Taneriui. 

Jis atsistojo ir ištiesė ranką; Portas išėjo. 

Jis nužingsniavo per mažą sodelį, apsodintą žemaūgėmis palmėmis, 
ir pro vartus išėjo į dulkėtą kelią. Saulė jau buvo nusileidusi, dangus 
sparčiai vėso. Portas valandėlę stovėjo nejudėdamas, užvertęs galvą, 
beveik tikėdamasis išgirsti, kaip sutreška skylantis dangus, neatlaikęs 
naktinės žvarbos spaudimo iš išorės. Jam už nugaros, klajoklių stovyk- 
loje, choru skalijo šunys. Portas spėriu žingsniu patraukė keliu, steng- 
damasis kuo greičiau nutolti tiek, kad lojimo nebesigirdėtų. Nuo išger- 
tos kavos pulsas tvinkčiojo neįprastai tankiai, o gal tiesiog pernelyg 
smarkiai nervino mintis, kad jie gali pražiopsoti autobusą į El Ga'a. 
Vos įžengęs pro miesto vartus, Portas iškart pasuko kairėn ir tuščia 
gatve patraukė į Transports Gėnėraux biurą. 

Biure buvo trošku, šviesa nedegė. Prietemoje už atitvaro ant storos 
medžiagos kaugės murksojo pusiaumigas arabas. Nieko nelaukdamas 
Portas paklausė: 

— Kada išvyksta autobusas į El Ga'a? 

— Aštuntą valandą, mesjė. 

— Laisvų vietų yra? 

— Oi ne. Paskutiniai bilietai parduoti dar prieš tris dienas. 

— Ab, mon Dieu!* - sušuko Portas jausdamas, kaip sutraukia vidu- 
rius. Jis įsistvėrė atitvaro. 

— Jūs sergate? - paklausė arabas, žiūrėdamas tiesiai į jį; jo veide 
šmekštelėjo šioks toks susidomėjimas. 

„Sergu“, - pagalvojo Portas. 

— Ne, - pasakė balsu. - Bet negaluoja mano žmona, netgi smarkiai. 
Rytoj ji būtinai turi atsidurti El Ga'a. 


* O, Dieve! 

Jis įdėmiai žvelgė arabui į veidą, norėdamas perprasti, ar žmogus 
sugebės patikėti šitokiu akivaizdžiu melu. Matyt, čia pasiligojusiam 
žmogui sprukti kuo toliau nuo civilizacijos ir bet kokios medicininės 
pagalbos buvo taip pat logiška, kaip ir skubintis jų link, mat arabo 
veide pamažu išsklido supratimas ir užuojauta. Bet vis tiek jis tik skės- 
telėjo rankomis, suprask: niekuo negaliu padėti. 

Tačiau Portas jau buvo išsitraukęs tūkstančio frankų banknotą ir 
dabar ryžtingai paklojo jį ant atitvaro. 

— Turėsite skirti mums dvi vietas šiandieniniam reisui, - tarė tvir- 
tai. - Šitas - jums. Įtikinsite ką nors važiuoti kitą savaitę. - Iš manda- 
gumo jis neužsiminė, kad įtikinėti teks porą vietos gyventojų, bet žino- 
jo, kad bus kaip tik taip. - Kiek kainuoja bilietas į El Ga'a? - Jis 
išsitraukė dar pluoštą pinigų. 

Arabas atsistojo ir emė uoliai kasytis tiurbaną. 

— Keturi šimtai penkiasdešimt frankų - vienam, - atsakė. - Bet tikrai 
nežinau... 

Portas atskaičiavo dar dvylika šimtinių, pakišo arabui po nosimi ir 
tarė: 

— Vadinasi - devyni šimtai. Ir - tūkstantis trys šimtai frankų jums, 
kai atskaičiuosite sumą už bilietus. 

Jis matė, kad arabas jau apsisprendęs. 

— Ponią atsivesiu aštuntą valandą. 

— Pusę aštuonių, - patikslino arabas. - Užtruksime, kol sukrausime 
bagažą. 

Sugrįžęs į pensioną, susijaudinęs Portas įpuolė į Kitės kambarį nė 
nepasibeldęs. Ji kaip tik rengėsi ir net riktelėjo pasipiktinusi: 

— Bene tau jau visai galvoj negera? 

— Dar ir kaip gera, - užginčijo jis. - Tikiuosi, galėsi keliauti su šita 
suknele? 

— Ką tai reiškia? 

— Gavau dvi vietas į autobusą šiam vakarui, aštuntai valandai. 

— Ką tu sakai! Viešpatie Dieve! Kur mes važiuojame? Į El Ga'a? 

Jis linktelėjo, ir stojo tyla. 

— Ką gi, - galiausiai vėl prašneko ji. - Man juk tas pat. Tu štai žinai, 
ko nori. Bet dabar jau šešios. Kai turime šitiek krepšių... 

— Aš tau padėsiu. 

Jo elgesys trenkė tokiu nekantravimu, beveik primenančiu karštinę, 
kad Kitė tiesiog negalėjo atplėšti nuo jo akių. Žiūrėjo, kaip jis traukia 
iš spintos jos drabužius, nuneria nuo pakabų - staigiais, kapotais jude- 

siais; tokia jo elgsena jai pasirodė keistoka, bet ji nieko nesakė. Sutvar- 
kęs viską, kas buvo įmanoma, jos kambaryje, Portas nuskubėjo į savą- 
Jį, per dešimt minučių sugrūdo daiktus į lagaminus, pats išnešė šiuos į 
koridorių. Tada tekinas nudundėjo laiptais; Kitė girdėjo, kaip jis susi- 
jaudinęs kažką aiškina patarnaujantiems berniukams. Be penkiolikos 
septynios juodu jau sėdo vakarieniauti. Kitė nė mirktelėti nespėjo, o jo 
sriubos lėkštė jau buvo tuščia. 

— Nekimšk stačiais kąsniais. Užstrigs skrandis, - perspėjo jį Kitė. 

— Pusę aštuonių jau turime būti prie transporto biuro, - atsakė jis ir 
supliaukšėjo delnais, ragindamas vikriau nešti antrą patiekalą. 

— Suspėsime. O jei ir nesuspėsime, jie palauks. 

— Ne, ne. Kas nors gali užimti mūsų vietas. 

Tebekramtydamas sūdytos gazelės mėsos kepsnį, Portas pareikala- 
vo viešbučio sąskaitos ir susimokėjo. 

— Ar buvai susitikęs su leitenantu d'Armanjaku? - paklausė Kitė, 
kol jis laukė grąžos. 

— O, taip. 

— Bet pasas neatsirado? 

— Kol kas dar ne, - atsakė jis ir pridūrė: - Nemanau, kad jie išvis 
kada nors jį rastų. Ir išvis, argi galima to tikėtis? Jis tikriausiai jau 
nukeliavo iki Alžyro, o gal net į Maroką. 

— Aš vis dar tebemanau, kad tau derėjo iš čia pasiųsti telegramą į 
konsulatą. 

— Parašysiu laišką iš El Ga'a, pasiųsiu tuo pačiu autobusu, kuriuo va- 
žiuosime mes, kai jis grįš atgal. Susivėlinsiu gal kokias dvi ar tris dienas. 

— Nesuprantu tavęs, - ištarė Kitė. 

— Kodėl? - kuo nekalčiausiai pasiteiravo jis. 

— Jau ir visai nieko nebesuprantu. Iš kur staiga šitoks abejingumas? 
Dar šįryt krausteisi iš galvos dėl to, kad nebeturi jokio dokumento. Bet 
kas būtų pamanęs, kad be paso nebeišgyvensi nė dienos. O dabar tau 
staiga visiškai neberūpi: kelios dienos šen ar kelios ten. Negi nepripa- 
žinsi, kad prieštarauji pats sau? 

— O tu negi nepripažinsi, kad tos kelios dienos iš tikrųjų nieko ne- 
reiškia? 

- Aišku, nepripažinsiu, - atšovė ji. - Nes gali reikšti, ir dar kaip. Be 
to, visai ne tai ir svarbu. Anaiptol. Ir pats puikiai žinai. 

— Šiuo metu iš tikrųjų svarbu tik viena: nepavėluoti į autobusą. 

Jis pašoko ir tekinas nuskubėjo ten, kur Abdelkaderas vis dar čiupi- 
nėjosi su smulkiais pinigais, skaičiuodamas jam grąžą. Po akimirkos 

jam iš paskos nusekė ir Kitė. Mažyčių karbidinių lempučių, kadaruo- 
jančių ant ilgų laidų, nušviesta laiptine patarnaujantys berniukai gabe- 
no žemyn daiktus. Laiptuose susitelkė ištisa procesija: berniukų buvo 
šešetas, ir visi - apsikrovę nešuliais. Prie pensiono durų tamsoje grūdo- 
si nedidelė armija gatvės vaikiščių: visi patyliukais vylėsi gausią ką nors 
panėšėti iki autobuso. 

Abdelkaderas tarė: 

— Tikiuosi, jums patiks El Ga'a. 

— Taip, taip, - mestelėjo Portas, grūsdamas grąžą į skirtingas kiše- 
nes. - Tikiuosi, pernelyg neužkamavau jūsų su savo rūpesčiais. 

Abdelkaderas nusuko akis į šoną. 

— A, tai, - tarstelėjo. - Apie tai verčiau nebešnekėkime. - Atsiprašy- 
mas nuskambėjo pernelyg jau atsainiai, tokio Abdelkaderas negalėjo 
priimti. 

Jau įsistūgavo naktinis vėjas. Viršuje tirtėjo langai, trankėsi langi- 
nės. Siūbuodamos kibirkščiavo lemputės. 

— Galbūt dar susitiksime, kai mes keliausime atgal, - neatlyžo Por- 
tas. 

Abdelkaderas lyg ir turėjo atsakyti: „Incba'allacbh“*. Bet tik pažvel- 
gė į Portą, liūdnai, bet supratingai. Valandėlę atrodė, kad tuojau vis 
dėlto ką nors pasakys, bet paskui nusisuko. 

— Gal, - pagaliau ištarė, o kai vėl atsisuko, jo lūpose buvo sustingusi 
šypsena - šypsena, kaip jautė Portas, skirta ne jam, arabui, regis, buvo 
išvis nė motais, kad jis stovi priešais. Juodu paspaudė kits kitam ran- 
ką, o paskui Portas nuskubėjo pas Kitę, kuri, lūkuriuodama tarpdury- 
je, bandė dažytis, nutvieksta slydinėjančio lempučių šviesos ruožo, o 
smalsūs jauni veidai iš gatvės akimis sekė kiekvieną lūpas dažančių jos 
pirštų krustelėjimą. 

— Eime! - sušuko Portas. - Nebėra kada gražintis. 

— Jau baigiau, - atsakė Kitė ir staigiai apsisuko, kad nesusidurtų su 
juo. Ji įmetė lūpų pieštuką į rankinę ir triukšmingai ją užsegė. 

Juodu išėjo laukan. Kelią į autobusų stotį gaubė visiška tamsa, mė- 
nulio jaunaties net nebuvo matyti. Jiems iš paskos, neprarasdami vil- 
ties, vis dar vilkosi keletas gatvės vaikėzų, nors dauguma numojo ran- 
ka, išvydę, kad keliautojus lydi visi pensiono patarnautojai. 

— Gaila, kad taip vėjuota, - ištarė Portas. - Tai reiškia, kad smarkiai 


dulkės. 


* Jei Dievas padės. (Arab.) 

Kitei dulkės buvo nė motais. Ji net neatsakė. Užtat atkreipė dėmesį į 
keistą jo intonaciją - Porto balsas skambėjo nepagrįstai linksmai. 

— Lieka tik viltis, kad neteks rėplioti per kalnus, - ištarė ji pati sau, 
jau ne pirmą kartą, bet šįsyk - karščiau nei bet kada, apgailestaudama, 
kad kelionei jie pasirinko ne Italiją ar kokią nedidelę šalį, kur egzistuo- 
ja valstybinės sienos, kur kiekviename kaime stūkso bažnyčia, kur į 
stotį galima nuvažiuoti miesto autobusu ar taksi, o iš miesto į miestą 
keliauti dieną. Ir dar, kur nepasijusdavai lyg išstatytas parodai, vos 
iškėlęs koją iš viešbučio. 

— Dievulėliau, man visiškai išgaravo iš galvos! - sušuko Portas. — 
Juk tu smarkiai pasiligojusi. - Jis keliais žodžiais paaiškino jai, kaip 
įsiprašė į autobusą. - Jau beveik atėjome. Leisk apkabinti tave per juos- 
menį. O tu eik taip, tarytum tave varstytų skausmai. Galėtum trupu- 
čiuką vilkti kojas. 

— Nesąmonės, - piktai rėžė ji. - Ką pamanys mūsų berniukai? 

- Jie pernelyg užsiėmę, kad ką nors pastebėtų. Tu nikstelėjai čiurną. 
Nagi, eime. Šiek tiek pašlubčiok, kas gali būti paprasčiau? - Jis trūkte- 
lėjo ją arčiau savęs. 

— O kas bus su tais žmonėmis, kurių vietas užgrobėme? 

— Savaitę anksčiau ar savaitę vėliau - argi jiems tai ką reiškia? Lai- 
kas jiems išvis neegzistuoja. 

Autobusas jau laukė, aplink jį grūdosi rėkaliojantys vyrai ir berniu- 
kai. Portas su Kite smuko į transporto biurą; Kitė ir iš tikrųjų ėjo kli- 
binkščiuodama, kadangi Portas tvirtai laikė ją, prispaudęs prie savęs. 

— Skaudžiai spaudi. Nors truputį atleisk gniaužtus, - šnipštelėjo ji. 

Tačiau jis jos nepaisė, ir toliau visa jėga varžė judesius, kol jie atsik- 
rapštė iki atitvaro. Arabas, pardavęs Portui bilietus, tarė: 

— Jūsų vietos - dvidešimt antra ir dvidešimt trečia. Tučtuojau lipkite 
ir seskitės. Kiti visiškai nenorėjo jums užleisti. 

Vietos buvo beveik pačiame autobuso gale. Portas ir Kitė suglumę 
susižvalgė — iki šiol jiems neteko sėdėti niekur kitur, tik pačiame prie- 
kyje, greta vairuotojo. 

— Kaip manai, ištversi? - paklausė Portas. 

— Jei ištversi tu, ištversiu ir aš, - atsakė ji. 

Išvydęs senyvą vyriškį su žila barzda ir geltonu tiurbanu, besižval- 
gantį iš lauko į autobuso vidų su, kaip pasirodė Portui, priekaištinga 
išraiška veide, jis grįžtelėjo į Kitę. 

- Gal atsigultum, ką? Pamėgink atrodyti visai išsekusi. Vaidinti teks 
iki galo. 

— Negaliu pakęsti tokių apgavysčių, - jausmingai pareiškė ji. Bet 
staiga užsimerkė ir išties pasirodė ligota. Kitė galvojo apie Tanerį. Nors 
dar Ain Krorfoje buvo tvirtai pasiryžusi likti ir, kaip sutarta, palaukti, 
kol jis atvažiuos, štai leidžiasi Porto išsitempiama į El Ga'a, nepalikusi 
net kokio raštelio su pasiaiškinimu. Dabar, kai visą poelgių grandinę 
pakeisti buvo jau vėlu, Kitei staiga pasirodė neįtikėtina, kad ji leido 
sau šitaip elgtis. Bet jau po sekundės įtikino save: net jei ir iš tikrųjų 
neatleistina šitaip maustyti Tanerį, Portą ji juk apgavo dar bjauriau — 
ir iki šiol apgaudinėja, vis dar neprisipažindama buvusi jam neištiki- 
ma. Tą pat akimirksnį ji pasijuto visiškai išteisinta dėl to, kad išvažiuo- 
ja: kad ir ko Portas pageidautų, šiuo metu ji ničnieko negali jam atsa- 
kyti. Kupina atgailos, ji nusvarino galvą. 

— Štai taip, puiku, - drąsindamas ištarė Portas ir spustelėjo jai ran- 
ką. Paskui persiropštė per kauges ką tik suverstų į perėjimą ryšulių ir 
išlipo iš autobuso patikrinti, ar visas bagažas patikimai sukrautas ant 
stogo. Kai grįžo, Kitė tebesėdėjo ta pačia poza. 

Neiškilo jokių keblumų. Kai užmaurojo autobuso variklis, Portas 
dar kartą pažvelgė laukan ir išvydo tą patį senį, greta jo stovėjo kitas 
vyriškis, jaunesnis; abu ilgesingai žvelgė vidun. „Visai kaip du vaikai, — 
pagalvojo jis, - kuriems užginta keliauti į iškylą kartu su šeima.“ 

Kai autobusas pajudėjo, Kitė išsitiesė sėdynėje ir ėmė švilpauti. Por- 
tas nerimastingai ją kumštelėjo. 

— Viskas baigta, - tarė ji. - Juk turbūt nesitikėjai, kad aš visą kelią 
vaidinsiu skausmų suriestą ligonę? Be to, tau maišosi galvoje. Juk nie- 
kas nekreipia į mus jokio dėmesio. 

Tai buvo tiesa. Autobusas gaudė gyvais besišnekučiuojančių žmonių 
balsais, bet į Kitę ir Portą niekas net nežiūrėjo. 

Kelias beveik iš karto virto šunkeliu. Kaskart, autobusui krestelėjus, 
Portas nuslysdavo sėdynėje vis žemiau. Pastebėjusi, kad jis nė nebando 
vėl pasikelti, Kitė galų gale paklausė: 

— Ką tu sumąstei? Nušliaužti ant grindų? 

Į tai Portas atsakė tik tiek: 

— Ką? 

Jo balsas nuskambėjo taip keistai, kad Kitė staigiai atsigręžė ir įs- 
meigė akis jam į veidą. Tačiau autobuse buvo pernelyg tamsu, išraiš- 
kos ji taip ir neįžiūrėjo. 

— Miegi? - paklausė ji. 

— Ne. 

— Kas nors negerai? Tau šalta? Kodėl neužsikloji apsiaustu? 

Šįsyk jis ir išvis nebeatsiliepė. 

— Na ir stirk sau, - mestelėjo ji ir užsižiūrėjo į siaurulytį mėnulio 
jaunaties pjautuvą, žemai pakibusį danguje. 

Kiek vėliau autobusas pūkšdamas ėmė vargingai ropštis įkalnėn. Iš- 
metamojo vamzdžio pūkšnojami dūmai sutirštėjo, gaižiai uždvokė; tie 
aitrūs dūmai drauge su aršiu variklio maurojimu ir vis labiau gildančiu 
šalčiu išblaškė stingulį, į kurį Kitė buvo nugrimzdusi. Nusipurčiusi kvai- 
tulį, budri, ji apsidairė po autobuso prietemą. Atrodė, kad visi kelei- 
viai kietai sumigę: jie tysojo keisčiausiomis pozomis, nuo galvos iki 
kojų susisupstę į burnusus taip, kad nekyšojo joks pirštas ar nosis. 
Pajutusi krustelėjimą greta, ji pažvelgė į Portą, kuris buvo nuslydęs 
taip žemai, kad sėdynės briauna rėmėsi į stuburo vidurį. Ji nutarė, kad 
reikėtų priversti jį atsisėsti tiesiau, tad gana smarkiai patapšnojo per 
petį. Tačiau jis atsakė tik silpna aimana. 

— Atsisėsk patogiau, - paragino ji, vėl krestelėdama už peties. - Pas- 
kui skaudės nugarą. 

— Ooo, - šįkart jau sudejavo jis. 

— Portai, dėl Dievo meilės, atsisėsk tiesiai, - ėmė nervintis ji. Net 
bandė tampyti už galvos, vildamasi išjudinti tiek, kad jis pats prisidėtų 
prie jos pastangų. 

— O Dieve! - išsprūdo jam. Rangydamasis jis vargais negalais vėl 
atsisėdo kaip pridera. - O Dieve, - pakartojo. Dabar, kai jo galva atsi- 
dūrė prie pat jos, Kitė suvokė, kad jis kalena dantimis. 

— Juk tu sustiręs į ragą! - piktai riktelėjo Kitė, nors siuto ne tiek ant 
jo, kiek pati ant savęs. - Sakiau, kad užsiklotum, o tu kiurksojai ir tiek 
kaip koks avigalvis! 

Jis neatsakė, sėdėjo nejudėdamas, ant krūtinės nusvirusia galva, ku- 
ri šokčiojo sulig kiekvienu autobuso krestelėjimu. Kitė pasilenkė ir įsi- 
ręžusi ėmė timpčioti jo apsiaustą; po truputį jai pavyko jį ištraukti — 
nerūpestingai nubloškęs ant sėdynės, Portas buvo prislėgęs jį savo kū- 
nu. Kitė apklojo jį drabužiu, apkamšė nervingais, nekantriais judesiais. 
Sąmonės lygmenyje, žodžiais, ji galvojo: „Amžinai šitaip: jis prasme- 
gęs iš šio pasaulio, kai aš negaliu užmigti ir nuobodžiauju - tipiškas jo 
elgesys.“ Tačiau šitokios iš žodžių sunarstytos frazės tebuvo širma, sle- 
pianti po ja bruzdančią baimę - baimę, kad Portas galėjo iš tikrųjų 
susirgti. Ji pažvelgė į vėjo gairinamą tuštumą. Jaunas mėnulis jau buvo 
nugrimzdęs už aštraus žemės krašto. Čia, dykumoje, netgi labiau nei 
plaukiant jūra, Kitę apniko jausmas, kad ji atsidūrė ant milžiniško sta- 
lo, o horizontas išties yra erdvės briauna. Ji įsivaizdavo kažkur viršum 

žemės, tarp žemės ir mėnulio, plūduriuojančią kubo formos planetą, į 
kurią jie buvo galaižin kaip permesti. Šviesa ten būtų tokia pat aštri ir 
nereali kaip ir čia, oras - toks pat mirgantis, sausas, o visos kraštovaiz- 
džio apybrėžos stokotų akiai malonių žemiškųjų išlinkių - visai taip 
pat, kaip ir čia, šiose beribėse platybėse. Viską užbaigianti detalė būtų 
absoliuti, neįsivaizduojama tyla, kurioje galima išgirsti nebent judan- 
čio pro šalį oro šnabždesį. Kitė palietė lango stiklą: šis buvo šaltas it 
ledas. Autobusas krūpčiodamas ir svyruodamas kerioblinosi aukštyn, 
į plynaukštę. 


160 


Naktis buvo ilga. Jie privažiavo bordžą, įsikūrusį uolos šlaite. Virš gal- 
vos įsijungė šviesa. Jaunas arabas, sėdįs priešais Kitę, atsigręžė, nusis- 
maukė burnuso gobtuvą ir nusišypsojo. Tada keliskart bakstelėjo į že- 
mę ir pasakė: 

- Hassi Inifel! 

— Merci, - padėkojo Kitė ir šypsena atsakė į šypseną. Jai norėjosi 
išlipti pramankštinti kojų, ir ji atsisuko į Portą. Šis dvilinkas kiūtojo 
po apsiaustu, veidas atrodė įraudęs. 

— Portai... - ištarė ji ir gerokai nustebo, kai jis tučtuojau atsiliepė. 

— Ką? — balsas visai neskambėjo mieguistai. 

— Išlipkime, atsigersime ko nors karšto. Išmiegojai bent kelias va- 
landas. 

Jis lėtai atsitiesė. 

— Aš Išvis nemiegojau, jei nori žinoti. 

Ji nepatikėjo. 

— Aišku, - tarė. - Tai kaip, nori išlipti ir užeiti vidun? Aš einu. 

— Jeigu pajėgsiu. Jaučiuosi siaubingai. Ko gero, būsiu pasigavęs gri- 
pą ar ką panašaus. 

—- Nesąmonės. Kaip šitaip gali būti? Tikriausiai tau nevirškina skran- 
dis, juk vakarienę sukimšai net nekramtęs. 

— Tu eik. Man tikriausiai bus geriau nesijudinti. 

Kitė išlipo iš autobuso ir valandėlę stovėjo akmenuotoje dykroje ko- 
šiama vėjo, alsuodama giliais gurkšniais. Aušros dar nebuvo matyti nė 
menkiausio atšvaito. 

Nedideliame kambarėlyje greta įėjimo į bordžą keli vyrai dainavo, 
patys sau pritardami, mitriai, sudėtingu ritmu pliaukšėdami delnais. 
Greta, dar mažesniame kambarėlyje, Kitė surado kavos, atsisėdo ant 
grindų ir ėmė šildytis rankas, prikišusi prie molinio žarijų indo. „Jis 
negali taip imti ir susirgti čia, - šmėstelėjo jai. - Nė vienas mūsų nega- 
lime: nei jis, nei aš.“ Daugiau tiesiog nebuvo, kas darą: atsidūrus šito- 
kioje tolybėje nuo pasaulio, liko tiktai paprasčiausiai atsisakyti sirgti. 
Kitė vėl išėjo laukan, pro langą pažvelgė į autobuso vidų. Dauguma 
keleivių tebemiegojo, susisupę į burnusus. Kitė surado Portą, pabeldė į 
lango stiklą. 

— Portai! - sušuko. - Karšta kava! 

Jis nė nekrustelėjo. 

„Tegul jį galas! - pagalvojo ji. - Šitaip jis siekia susilaukti dėmesio. 
Jis mori sirgti!“ Ji vėl įlipo į autobusą ir per bagažo kauges nusiyrė ten, 
kur paslikas tysojo Portas. 

— Portai, prašau, eikš čionai, išgersi kavos. Nagi, padaryk tai dėl 
manęs. 

Ji pakreipė galvą, pažvelgė jam į veidą. Paskui delnu perbraukė plau- 
kus ir paklausė: 

— Tau labai bloga? 

Jis atsiliepė neiškišdamas galvos iš po apsiausto: 

— Nieko nenoriu. Susimildama. Nenoriu judintis. 

Jai visiškai nesinorėjo jam gerintis; galbūt kaip tik šito jis ir siekė: 
kad jį aptarnautų. Bet šiuo atveju jis tikrai sustiręs, jam būtų neprošal 
išgerti ko nors karšto. Kitė buvo tvirtai pasiryžusi trūks plyš įbrukti 
jam kavos. Taigi paklausė: 

— Gers!, jeigu atnešiu čionai? 

Atsakymo teko gerokai palaukti, bet pagaliau Portas išspaudė: 

— Taip. 

Kai ji nuskubėjo atgal į bordžą, vairuotojas, arabas, ant galvos vie- 
toj tiurbano užsimaukšlinęs kepuraitę su snapeliu, jau grįžinėjo į auto- 
busą. 

— Palaukite! - šūktelėjo jam Kitė. 

Jis sustojo ir atsigręžė, mąsliai ją nužiūrinėdamas. Tačiau pasidalyti 
įspūdžiais nebuvo su kuo: aplinkui - nė vieno europiečio, o vietos gy- 
ventojai — ne miestiečiai, tad visiškai nesuprastų nešvankių jo pastabų. 

Portas išsitiesė ir ėmė gerti kavą, vis atsidusdamas tarp dviejų gurkš- 
nių. 

— Išgėrei? Man reikia grąžinti stiklinę. 

— Taip. 

Stiklinė nukeliavo per rankas į autobuso priekį, kur lūkuriavo ber- 
niukas, neramiai dirsčiojantis į autobusą, ar šis nepajudės anksčiau, 
nei stiklinė atsidurs jo rankose. 

Autobusas pajudėjo ir iš lėto nuriedėjo per plynaukštę. Po to, kai 
sustojus buvo atidarytos durys, vidun prasismelkė žvarba, tapo dar 
šalčiau. 

— Atrodo, šiek tiek padėjo, - tarė Portas. - Labai tau ačiū. Bet man iš 
tikrųjų kažkas negerai. Dievas mato: iki šiol dar niekad taip bjauriai 
nesijaučiau. Manau, jei tik galėčiau patogiai išsitiesti lovoje, viskas būtų 
gerai. 

— Kaip tu manai, kas tau yra? - paklausė ji; staiga ją visu smarkumu 
užgriuvo visos tos baimės, kurias ji taip ilgai laikė pažabotas. 

— Tai tu man pasakyk. Atvažiuosime tik apie vidudienį, ar ne? Tai 
bjaurastis, tai bjaurastis! 

— Pamėgink pamiegoti, brangusis. 

Jau kokie metai ji nebuvo pavadinusi jo šitaip. 

— Atsilošk, štai šitaip, atsiremk, dėk galvą čia. Tau nešalta? 

Kelias minutes ji sėdėjo visu kūnu įsirėmusi į sėdynės atlošą, kad 
taip smarkiai nekratytų, bet labai greitai jai ėmė mausti visus raume- 
nis; Kitė atsilošė ir atsipalaidavo, o jo galva šokčiojo jai ant krūtinės. 
Jo ranka, gulinti jai ant kelių, ėmė graibytis jos rankos, surado, sus- 
paudė, iš pradžių tvirtai, paskui - glebiai. Kitė nusprendė, kad jis tik- 
riausiai užmigo, ir užsimerkė; galvoje sukosi mintis: „Štai dabar iš- 
trūkti jau nebeįmanoma. Aš esu čia ir dabar.“ 

Auštant jie privažiavo dar vieną bordžą, įsikūrusį atvirame, idealiai 
plokščiame plote. Autobusas įriedėjo pro vartus į kiemą, kur glaudėsi 
kelios palapinės. Pro langą kaip tik šalia Kitės vidun išdidžiai pažvelgė 
kupranugaris. Šįsyk jau išlipo visi keleiviai. Kitė pažadino Portą. 

— Norėtum ko nors užkąsti pusryčiams? - paklausė. 

— Nori tikėk, nori - ne, bet aš praalkau. 

— Ko čia stebėtis? - džiugiai atsiliepė ji. - Jau beveik šešios. 

Jie vėl atsigėrė saldžios juodos kavos, užkando kietai virtų kiaušinių 
ir datulių. Kol jie valgė, susėdę ant grindų, pro šalį praėjo jaunasis 
arabas, pasakęs Kitei ano bordžo pavadinimą. Kitė nori nenori atkrei- 
pė dėmesį, koks jis neįprastai aukštas, kaip dailiai sudėtas ir kaip gra- 
žiai atrodė stovėdamas labai tiesus, su plazdančiu baltu drabužiu. No- 
rėdama numaldyti kaltės jausmą, gnybtelėjusį dėl to, kad išvis pagalvojo 
apie tą vaikiną, ji pajuto knietulį parodyti jaunąjį arabą Portui. 

— Argi jis ne pritrenkiantis? —- išgirdo ji savo pačios balsą, kai tik 
arabas pasišalino iš patalpos. Tai buvo visiškai nebūdinga jai frazė, jos 
lūpose šie žodžiai nuskambėjo labai jau keistai; Kitė nuogąstaudama 
laukė Porto reakcijos. Tačiau Portas tūnojo, prispaudęs delną prie pil- 
vo, jo veidas buvo baltut baltutėlis. 

— Kas yra? - sukliko ji. 

— Nepaleisk autobuso, - išspaudė jis. Tada sverdėdamas atsistojo ir 
paskubomis išėjo iš patalpos. Berniuko lydimas, jis nuklupinėjo per 
erdvų kiemą, pro palapines, kur degė laužai ir virkavo kūdikiai. Ėjo 
susirietęs dvilinkas, viena ranka prilaikydamas galvą, antrąją spausda- 
mas prie pilvo. 

Tolimajame kiemo kampe riogsojo nedidukas akmeninis aptvaras, 
panašus į patrankos bokštelį, berniukas dūrė į jį pirštu. 

— Daoua, - ištarė. 

Portas palypėjo laipteliais, nėrė vidun ir užtrenkė paskui save medi- 
nes duris. Viduje buvo tamsu ir klaikiai dvokė. Portas atsišliejo į šaltus 
sienos akmenis, išgirdo, kaip sušiušėjo trūkinėjantys voratinkliai ten, 
kur juos palietė jo galva. Jį varstantis skausmas buvo kažkoks dvilypis: 
klaikūs diegliai pilve ir vis labiau augantis šleikštulys, viena ir kita - tuo 
pat metu. Portas valandėlę stovėjo nejudėdamas, iš paskutiniųjų rydamas 
seiles ir gaudydamas kvapą. Šviesos patalpoje nebuvo jokios, tik pro 
ketvirtainišką skylę grindyse smelkėsi blausus atšvaitas. Staiga kažkas 
perbėgo Porto sprandu. Jis atšlijo nuo sienos ir pasilenkė virš skylės, 
abiem rankomis įsirėmęs į sieną priešais. Apačioje išvydo išmatomis 
nudrabstytą žemę ir aptaškytus akmenis, visa knibždėjo musėmis. Por- 
tas užmerkė akis ir kelias minutes šitaip stovėjo laukdamas, protar- 
piais suaimanuodamas. Autobuso vairuotojas pradėjo nekantriai tū- 
tuoti; galaižin kodėl nuo to aštraus garso kankynė tik dar labiau išaugo. 

— O Viešpatie, nagi, nutilk! - suriko Portas balsu ir tuoj pat vėl sude- 
javo. 

Tačiau garsas nesiliovė, pramaišiui stūgaudamas tai ilgais, tai trum- 
pais signalais. Galų gale Portas sulaukė akimirkos, kai skausmas tary- 
tum atslūgo. Jis atsimerkė ir nejučia kilstelėjo galvą —- jam pasirodė, 
kad tiesiai į akis plykstelėjo liepsna. Bet tai buvo tik tekančios saulės 
raudonis, užliejęs akmenis ir išmatas apačioje. Atidaręs duris, Portas 
išvydo jo laukiančius Kitę ir jaunąjį arabą; prilaikomas jų iš abiejų 
pusių, nusliūkino į laukiantį autobusą. 

Įdienojus kraštovaizdis tarytum pralinksmėjo, tapo kažkoks lyg ir 
švelnesnis - nieko panašaus Kitei iki šiol niekad neteko regėti. Staiga ji 

suvokė, kad taip yra dėl to, kad plikus akmenis beveik visur pakeitė 
smėlis. Šen ten augo garbiniuoti medžiai, kiek gausiau - tose vietose, 
kur spietėsi lūšnų pulkelis, tokių būstų samplaikų vis gausėjo. Kelis 
kartus jie pravažiavo pro grupes tamsaus gymio vyrų, raitų ant viena- 
kuprių meharių. Jie išdidžiai laikė rankose vadžias, o virš tamsmėlynių 
šydų, dengiančių veidus, tviskėjo raiškios ir rūsčios, juodais dažais ap- 
vestos akys. 

Pirmą kartą Kitė pajuto kažką panašaus į silpną jaudulio virpuliu- 
ką. „Neįtikėtina, - galvojo ji, - kad atomo amžiuje dar galima sutikti 
šitokių žmonių.“ 

Portas atsilošęs tysojo sėdynėje užmerktomis akimis. 

— Tiesiog imk ir užmiršk, kad aš čia, - pasakė jis, kai tik jie išvažiavo 
iš bordžo, - tada ir man bus lengviau padaryti tą pat. Liko tik kelios 
valandos, o tada - tiesiai į lovą, ačiū Dievui. 

Jaunasis arabas mokėjo prancūziškai maždaug tiek, kad jo negąs- 
dintų tai, jog įsileisti į tikrą pokalbį su Kite jam absoliučiai neįmano- 
ma. Atrodė, kad jam visiškai užtenka su stipriu jausminiu užtaisu iš- 
tarti paprasčiausią daiktavardį ar veiksmažodį, o ji irgi mokėjo šitaip 
kalbėtis. Pasitelkęs arabams būdingą talentą paversti sausą faktų iš- 
vardijimą tikra legenda, jis papasakojo jai apie El Ga'a, apie aukštas 
miesto sienas ir vartus, užkeliamus saulei leidžiantis, apie tykias, tam- 
sias gatveles, apie didžiulį turgų, kur prekiaujama pačiais įvairiausiais 
dalykais, kitąsyk atgabentais iš Sudano ar netgi iš dar tolimesnių kraš- 
tų: druskos lazdelėmis, stručio plunksnomis, aukso dulkėmis, leopar- 
dų kailiais - jis išvardijo ilgiausią sąrašą, lyg niekur nieko pavartoda- 
mas arabišką žodį, jei nežinodavo prancūziško. Kitė klausėsi sutelkusi 
visą dėmesį, tarsi užhipnotizuota jo žavesio ir malonaus balso, drauge 
pakerėta ir nuostabių dalykų, apie kuriuos jis kalbėjo, ir pačios jo kal- 
bėsenos. 

Kraštovaizdis dabar virto smėlėtais tyrais, šen ten pabarstytais var- 
ganais, krūmus primenančiais medžiais - žemaūgiais, kone prisispau- 
dusiais prie žemės nuožmioje saulėkaitoje. Dangaus žydrynė priekyje 
darėsi kone balta, tviskėdama akinamu, tiesiog neįtikėtinu švytėjimu — 
tai buvo virš miesto mirguliuojantis oras. Kitė nespėjo net atitokti, o 
jie jau riedėjo tarp pilkų, iš dumblo krėstų sienų. Pravažiuojantį autobu- 
są klegesiu lydėjo vaikai, jų balsai varstė tarsi švytinčios adatos. Portas 
tebesėdėjo užsimerkęs; Kitė nutarė jo nejudinti, kol nepasieks galuti- 
nio maršruto taško. Autobusas staigiai pasuko į kairę, siūbtelėdamas 
debesį dulkių, ir pro didžiulius vartus įvažiavo į milžinišką atvirą aikštę, 

tarytum kokį paties miesto prieangį, kurio gale dunksojo kiti, netgi 
dar didesni vartai. Už šių ir žmones, ir gyvulius prarijo tamsa. Autobu- 
sas ūmai krūptelėjęs sustojo, vairuotojas iššoko ir nužingsniavo sau, 
lyg nebenorėtų į autobusą nė žiūrėti. Keleiviai tebemiegojo, kai kurie 
žiovavo; neilgai trukus suskato ieškoti savo ryšulių, kurių dažniausiai 
jau nebebuvo įmanoma rasti ten, kur vakarykščiai juos pasidėjo. 

Kitė žodžiu ir mostu parodė, kad juodu su Portu palauksią, kol visi 
kiti išsiskirstys. Jaunasis arabas pažadėjo irgi palūkėsiąs, kadangi Ki- 
tei prireiksią pagalbos nugabenti Portą į viešbutį. Tad jie sėdėjo ir lau- 
kė, kol išlips paskutinieji nerangūs, niekur neskubantys keleiviai; ara- 
bas tuo tarpu paaiškino Kitei, kad viešbutis - kitame miesto pakraštyje, 
greta forto, kadangi jame apsigyvendavo nebent vienas kitas karinin- 
kas, neturintis čia namų; tokių, kurie panorėtų įsikurti viešbutyje atva- 
žiavę autobusu, pasitaikydavo ypač retai. 

— Jūs labai malonus, - tarė Kitė, atsilošdama sėdynėje. 

- Taip, madam. 

Jo veide nebuvo matyti nieko kita, tik draugiškas rūpestis, ir Kitė 
pajuto jam besąlyginį pasitikėjimą. 

Kai autobusas pagaliau ištuštėjo, neminint gausybės granatų žieve- 
lių ir datulių kauliukų, kuriais buvo nusėtos grindys ir sėdynės, arabas 
išlipo ir pasikvietė grupę vyrų pasirūpinti bagažu. 

— Atvažiavome, - garsiai ištarė Kitė. 

Portas sujudėjo, atsimerkė ir pasakė: 

— Galų gale pavyko užmigti. Pragariška kelionė. O kur viešbutis? 

— Kažkur turėtų būti, - miglotai atsakė ji; nenorėjo tuojau pat išklo- 
ti, kad iki viešbučio teks krapštytis per visą miestą. 

Portas lėtai atsisėdo. 

— Viešpatie, tikiuosi, netoli. Jeigu toli, kažin ar pajegsiu iki jo nusi- 
gauti. Jaučiuosi pasiutusiai šlykščiai. Iš tikrųjų šlykščiai. 

— Yra čia toks arabas, kuris mums padeda. Jis mus palydės. Atrodo, 
kad viešbutis vis dėlto - ne prie pat autobusų stoties. 

Tiesą apie viešbutį verčiau tegul jam atskleidžia arabas, tuomet ji liks 
niekuo dėta: jei Portas ir pajus kokį apmaudą, šis nebus susijęs su ja. 

Lauko dulkėse tvyrojo afrikietiška netvarka, bet čia pirmą sykį nesi- 
matė jokių regimų europietiškos įtakos ženklų, tad juos supantis vaiz- 
das dvelkė kažkokiu grynumu, kokio stigo kitiems, iki šiol aplanky- 
tiems miestams; netikėtas išbaigtumo pojūtis stelbė chaosą, jo net 
nebebuvo justi. Netgi Portas, kai jie padėjo jam išsiropšti iš autobuso, 
atkreipė dėmesį į aplinkos vienovę. 

- Svaigsta galva. Tai karštinė, bent tiek visiškai aišku. 

Ji palietė delnu jo kaktą, bet pasakė tik tiek: 

— Ką gi, lįskime kur nors į šešėlį. 

Jaunasis arabas stojo jam iš kairės, Kitė - iš dešinės; abu prilaikydami 
apglebė jį per juosmenį. Nešikai su bagažu jau buvo nuskubėję pirmyn. 

— Pirmąsyk atvykstame į tikrai puikų miestą, - karčiai pasiskundė 
Portas, - ir aš būtinai turiu jaustis šitaip. 

— Pagulėsi, kol visiškai pasitaisysi. Laiko vaikštinėti ir dairytis į va- 
lias turėsime ir paskui. 

Jis nebeatsakė. Jie įėjo pro vidinius miesto vartus ir iškart pakliuvo 
į ilgą, vingiuotą tunelį. Prasilenkdami praeiviai kliuvinėjo už jų tamso- 
je. Pasieniuose sėdėjo žmonės, iš ten sklido slopūs balsai, progiesmiu 
traukiantys ilgas, vis atsikartojančias frazes. Galiausiai jie vėl išniro į 
saulėkaitą, o paskui vėl prasmego į tamsos ruožą, kur gatvė rausėsi 
kiaurai pastatus storomis sienomis. 

— Ar jis nepasakė, kur tas viešbutis? Aš ilgai nebetversiu, - ištarė 
Portas. Jis nė karto nesikreipė tiesiai į arabą. 

— Dešimt, penkiolika minučių, - atsakė jaunasis arabas. 

Portas vis dar nekreipė į jį dėmesio. 

— Apie tai negali būti nė kalbos, - pasakė Kitei, truputį švokštuoda- 
mas. 

— Mano mielas, turėsi kaip nors nueiti. Juk negali sėsti ir sėdėti čia 
tiesiog gatvėje. 

— Kas atsitiko? - paklausė arabas, įdėmiai stebėjęs jų veidus. 

Kitė jam paaiškino; tada jis mostu susistabdė nepažįstamą praeivį, 
trumpai su juo šnektelėjo. 

— Štai ten, - jis parodė ranka, - yra fondukas*. Jis galėtų... - arabas, 
prispaudęs delną prie skruosto, parodė miegąs. - O mes einame į vieš- 
butį, pasikviečiame vyrų ir rfed, trės bien! - dabar jis mostu parodė 
keliąs Portą nuo žemės ir nešąs ant rankų. 

— Ne, ne! - sušuko Kitė pabūgusi, kad jis čia pat kaip tik taip ir 
padarys. 

Arabas nusijuokė ir atsisuko į Portą: 

— Norite tenai? 

— Taip. 


* Fondukas, arba karavansarajus, - vilkstinių užvažiuojamasis kiemas su nakvynės namais 
keliaujantiems pirkliams. 

Jie apsisuko ir vėl nuvingiavo vidiniu labirintu, dalį kelio grįždami 
atgal. Jaunasis arabas dar kartą šnektelėjo su praeiviu. Paskui atsisuko 
šypsodamasis. 

— Pabaiga. Kitas tamsus ruožas. 

Fondukas buvo mažas, sausakimšas ir purvinas variantas bet kurio 
iš bordžų, pro kuriuos jiems per pastarąsias savaites teko važiuoti, tik 
kiemas buvo pridengtas iš vytelių pintu stogu, sergstinčiu nuo tiesiogi- 
nės saulėkaitos. Jie suėjo vidun; arabas pasikalbėjo su vienu iš sargybi- 
nių, kuris tuojau iškrapštė įnamius iš gardo vienoje pusėje ir kampe 
sukrovė šiaudų guolį Portui. Nešikai susėdo kieme ant savo nešulių. 

— Negaliu tavęs čia palikti, - ištarė Kitė, apžiūrinėdama prišnerkštą 
kertę. - Patrauk ranką! | 

Ši gulėjo kaip tik vidur kupranugario mėšlo krūvos, bet Portas ir 
paliko ją ten. 

— Prašau, eik. Tučtuojau, - ištarė. - Kol grįši, man nieko nenutiks. 
Bet paskubėk. Paskubėk! 

Ji paskutinį kartą baugiai dirstelėjo į jį ir vėl išėjo į kiemą, arabas 
sekė jai įpėdžiui. Kitei šiek tiek atlėgo, kai dabar galėjo sparčiai žings- 
niuoti gatve. 

— Vite! Vite!* - kartojo ji savo palydovui lyg užsukta. Pridusę juodu 
skubinosi pirmyn, irdamiesi per vangiai judančią minią, pasiekė mies- 
to centrą, išniro kitoje jo pusėje ir galiausiai priekyje išvydo kalvą bei 
fortą jos viršūnėje. Ši miesto dalis buvo kiek atviresnė, čia vešėjo so- 
dai, atskirti nuo gatvės aukštomis tvoromis, virš kurių šen ten smygso- 
jo aukšti juodi kiparisai. Ilgos alėjos gale akis užkliuvo už beveik ne- 
pastebimos iškabos, ant kurios dažais buvo nuteplioti žodžiai Hotel 
du Ksar ir rodyklė, nukreipta į kairę. 

— Aha! - šūktelėjo Kitė. 

Netgi čia, miesto pakraštyje, gatvės ir skersgatviai raizgėsi tikru la- 
birintu, atrodė, kad kiekviena gatvė niekur neveda - tiesiog aklakelis 
su gale stūksančiomis sienomis. Bent triskart jiems teko apsisukti ir 
tuo pačiu keliu grįžti atgal. Čia nebuvo jokių durų, jokių gardų, netgi 
jokių praeivių - vien tik vienodos rausvos sienos, užlietos kvapą gniau- 
žiančios saulėkaitos. 

Galų gale jie užtiko mažytes, bet patikimai užsklęstas dureles vidur 
dar vienos begalinės sienos. Entrėe de V'Hotel**, - bylojo iškaba virš 
durų. Arabas garsiai pabeldė. 


* Greičiau, greičiau. (Pranc.) 


** Įėjimas į viešbutį. (Pranc.) 

Laikas slinko, bet jokio atsako kaip nebuvo, taip nebuvo. Kitei skaus- 
mingai perdžiūvo gerklė, širdis vis dar daužėsi lyg padūkusi. Ji užsi- 
merkė ir įsiklausė. Ničnieko neišgirdo. 

— Pabelskite dar kartą, - ištarė ji ir jau tiesė ranką belstis pati. Ta- 
čiau arabas nebuvo atitraukęs rankos nuo belstuko ir dabar suskato 
trankyti jį dar gyviau. Šįkart kažkur, sodo gilumoje, ėmė skalyti šuo; 
lojimas pamažu artėjo, netrukus jį permušė priekaištingas balsas. 

— Askout!* - piktai užriko moteris, bet šuo nesiliovė lojęs. Paskui 
keliskart kažkas dunkstelėjo, lyg akmuo būtų atsitrenkęs į žemę, ir šuo 
nutilo. Nebeištvėrusi Kitė nustūmė arabo ranką nuo belstuko ir kibo 
baladoti pati - nesiliovė tol, kol iš kitos durų pusės atsklido moters 
riksmas: - Ecbkoun? Echkoun?* * 

Jaunasis arabas ir moteris įsileido į ilgą ginčą: jis energingai mosta- 
gavo rankomis reikalaudamas, kad ji atidarytų duris, savo ruožtu ji 
atsisakinėjo jas net liesti. Ir pagaliau suvisai pasišalino. Jie dar girdėjo, 
kaip takučiu nušiūravo jos šlepetėmis apautos kojos, paskui vėl sulojo 
šuo, vėl moters balsas, barantis šunį, smūgis, graudus gyvūno cyptelė- 
jimas, o paskui - tyla. 

— Kas čia dedasi? - nevilties apimta sušuko Kitė. - Pourguoi on ne 
nous laisse pas entrer?*** 

Jis nusišypsojo ir gūžtelėjo pečiais. 

— Ateina madam, - tarė. 

— Viešpatie Dieve, - ištarė Kitė angliškai. Ji pastvėrė belstuką ir pa- 
šėlo trankyti, kiek turėdama sveikatos, tuo pat metu dar ir spardyda- 
ma durų apačią. Bet šios nepasidavė. Vis dar šypsodamasis arabas lėtai 
papurtė galvą. 

— Peut pas****, - pasakė. 

Bet Kitė nesiliovė. Nors ir žinojo, kad tam nėra jokio pagrindo, ji 
niršo ant savo palydovo už tai, kad nepriverčia moteriškės atidaryti 
durų. Vis delto po valandėlės nuleido rankas, jai pasirodė, kad tuojau 
apalps. Kitė drebėjo iš nuovargio, perdžiūvusi gerklė, regis, buvo iš- 
lankstyta iš skardos. Pliskinanti saulė kepino pliką žemę, niekur nebu- 
vo nė menkiausio šešėlio lopinėlio, išskyrus tą, kurį sau po kojomis 
metė jie patys. Staiga ji prisiminė, kaip vaikystėje, netgi daugybę kar- 
tų, užklupdavo kokį bejėgį vabzdį: laikydavo virš jo didinamąjį stiklą, 


. Nutilk! (Arab.) 

**  Kasten? Kas ten? (Arab.) 

*** Kodėl mūsų neįsileidžia? (Pranc.) 
*+** Negalima. (Pranc.) 

sekdama beviltiškas vabzdžio pastangas išsprūsti iš po stiklo, paspruk- 
ti nuo vis tiksliau lęšio sutelkiamo spindulio, kol pagaliau jį paliesdavo 
akinantis šviesos taškas; tada, lyg burtų lazdele mostelėjus, vabzdys 
sustingdavo, o Kitė stebėdavo, kaip gyvis iš lėto susiraito ir pradeda 
rūkti. Jai rodėsi, kad, jei užverstų galvą, išvystų saulę, išaugusią iki 
kvapą gniaužiančio dydžio. Kitė atsišliejo į sieną ir eme laukti. 

Galų gale sode sušiugždėjo žingsniai. Kitė įsiklausė: jie šnarėjo vis 
aiškiau, vis garsiau, kol pagaliau sustojo prie durų. Kitė net nepasuko 
galvos, laukė, kol durys atsidarys. Bet nesulaukė. 

— Oui est ld?* - paklausė moteriškas balsas. 

Staiga pabūgusi, kad jaunasis arabas gali prašnekti pirmas, o mote- 
ris už durų, supratusi čia esant vietinį, atsisakys juos įsileisti, Kitė su- 
telkė visas jėgas ir sušuko: 

— Vous ėtes la bropriėtaire 

Stojo tyla, bet neilgam. Moteris, kalbanti su korsikietišku, o gal ita- 
lišku, akcentu prapliupo ištisa žodžių srautu: 

- Ab, madame, allez vous en, je vous en supplie!.. Vous ne Douvez 
pas entrer ici!*** Apgailestauju! Ir neprašykite, tai beprasmiška! Ne- 
galiu jūsų įsileisti! Jau visa savaitė į viešbutį niekas nei įeina, nei iš jo 
išeina! Man labai gaila, bet vidun jums jokiu būdu negalima! 

— Bet, madam, - Kitė kone pravirko, - mano vyras labai sunkiai 
serga! 

— Aie! - moters balsas nuskambėjo spigiai, Kitei net pasirodė, kad ji 
per kelis žingsnius atsitraukė nuo durų; kai vėl prašneko, balsas, at- 
sklidęs iš kiek tolėliau, šią prielaidą patvirtino. - Ab, mon dieu! Eikite 
iš čia! Niekuo negaliu jums padėti! 

— Kur man eiti? - suklykė Kitė. - Tai kur man dėtis? 

Moteris jau tolo į sodo gilumą. Bet stabtelėjo ir sušuko: 

— Išvažiuokite iš El Ga'a! Nešdinkitės iš miesto! Ir nesitikėkite, kad 
jus įsileisiu! Kol kas čionai, į viešbutį, epidemija dar neprasismelkė. 

Jaunasis arabas pabandė nusitempti Kitę šalin. Pokalbio jis nesup- 
rato, bet jam buvo visiškai aišku, kad į viešbutį jų niekas neketina 
įsileisti. 

— Eime. Atgal, fondukas, - įkalbinėjo jis. 

Kitė nusipurtė jo ranką, sudėjo delnus prie burnos ir sušuko: 

— Madam, kokia epidemija? 


ok 


* Kas čia? (Pranc.) 


Jūs šeimininkė? (Pranc.) 
*** Ponia, meldžiu, eikite iš čia. Jums nevalia vidun. (Pranc.) 

Balsas atsklido iš dar toliau. 

— Nagi, meningito. Nežinojote? Mais oui, Madame! Partez! Partez!* 

Skubrių jos žingsnių šiugždėjimas nutolo ir visai nutyko. Iš už skers- 
gatvio posūkio išniro aklas žmogus, jis iš lėto artėjo, prisilaikydamas 
sienos. Kitė pažvelgė į jaunąjį arabą, jos akys buvo labai labai didelės. 
„Tai krizė, - patikino ji pati save. - O jų gyvenime pasitaiko tik tam 
tikras, ribotas, skaičius. Privalau nusiraminti ir pagalvoti.“ Jis, regė- 
damas išsiplėtusias, nejudrias jos akis, vis dar nieko nesupratęs, už- 
jausdamas palietė jos petį ir ištarė: 

— Eime. 

Ji jo net neišgirdo, bet leidosi nutempiama nuo sienos, kol aklasis 
dar nepriėjo prie pat jų. Arabas nusivedė ją gatve atgal į miestą, O ji vis 
votuliojo galvoje tą pačią frazę: „Tai krizė.“ Tačiau staigi tunelio tam- 
sa išblaškė hipnozę, į kurią ji buvo pati save panardinusi. 

— Kur mes einame? - paklausė ji palydovo. 

Išgirdęs tokį klausimą, jis liko didžiai patenkintas - nutarė, kad ši- 
taip ji pripažįsta esanti nuo jo priklausoma. 

— Fondukas, - atsakė, bet į tą vieną ištartą žodį tikriausiai prasis- 
melkė triumfo gaidelė - Kitė staiga sustojo ir atšlijo nuo jo. 

— Balak!** - suriko balsas greta; Kitę užkliudė praeivis su ryšuliu 
glėby. Jaunasis arabas ištiesė ranką ir prisitraukė Kitę arčiau savęs. 

— Fondukas, - lyg apdujusi pakartojo ji. - Ak, taip. - Juodu vėl pa- 
traukė pirmyn. 

Portas tebegulėjo triukšmingame garde, regis, miegojo. Jo ranka te- 
begulėjo kaip gulėjusi kupranugario išmatų krūvoje - jis išvis nebuvo 
sujudėjęs. Vis dėlto išgirdo juos įėjus ir net trupučiuką krustelėjo, no- 
rėdamas parodyti, kad suvokia, jog jie sugrįžo. Kitė atsitūpė į šiaudus 
greta jo, paglostė plaukus. Ji net nenutuokė, ką reikėtų jam pasakyti, 
ir juo labiau - ką jie darys toliau, bet Porto artumas ją šiek tiek rami- 
no. Ji ilgokai šitaip tupėjo, kol nuo nepatogios pozos ėmė mausti visas 
kūnas. Tada ji atsistojo. Jaunasis arabas sėdėjo ant žemės kieme, prie 
įėjimo. „Portas neištarė nė žodžio, - pagalvojo Kitė, - bet jis juk tikisi, 
kad tuojau prisistatys vyrai iš viešbučio ir nugabens jį tenai.“ Šią aki- 
mirką užvis sunkiausia jai buvo pranešti jam, kad El Ga'a jiems nėra 
vietos; ji nutarė apie tai kol kas neužsiminti. Kartu susiformavo ir spren- 
dimas, ko reikėtų imtis. Dabar ji jau tvirtai žinojo, ką darysianti. 


* Taip, ponia! Išvažiuokite! Išvažiuokite! (Pranc.) 
** Atsargiai! (Arab.) 

Kaip sumaniusi, taip ir padarė, apsisukti pavyko netgi labai greitai. 
Ji pasiuntė jaunąjį arabą į turgų. Tiks bet kokia mašina, bet koks sunk- 
vežimis, bet koks autobusas, pasakė, ir visai nesvarbu, kiek tai kai- 
nuos. Pastarasis nurodymas, savaime aišku, tebuvo tuščias burnos auši- 
nimas - arabas beveik ištisą valandą derėjosi dėl sumos, kurią turėtų 
sumokėti trys žmonės už kelionę maisto produktus gabenančio sunk- 
vežimio, tą pat pavakarę važiuojančio į vietovę, vadinamą Sba, kėbule. 
Šiaip ar taip, grįžo jis su žinia, kad dėl visko sutarta. Kai sunkvežimis 
bus pakrautas, vairuotojas privažiuosiąs prie Naujųjų Vartų - tai ar- 
čiausiai fonduko esantys miesto vartai, - tada atsiųsiąs savo draugelį 
mechaniką pranešti, kad jų laukiąs, taip pat nusamdyti vyrų, kurie nu- 
nešią Portą per miestą iki mašinos. 

—- Sėkmė, - pareiškė jaunasis arabas. - Jie važinėja į Sba per vieną 
mėnesį du kartus. 

Kitė jam padėkojo. Visą tą laiką, kol jis organizavo transportą, Por- 
tas nė nesujudėjo, o Kitė nesiryžo net mėginti jo judinti. Bet dabar 
atsiklaupė greta jo, prikišo lūpas prie pat ausies ir ėmė protarpiais ty- 
lutėliai šaukti vardu. 

— Ką, Kite? - galų gale atsiliepė jis vos girdimai. 

— Kaip jautiesi? - sukuždėjo ji. 

Tik ilgokai patylėjęs jis atsakė: 

— Noriu miego. 

Ji paglostė jam galvą. 

— Tai ir pamiegok dar šiek tiek. Neilgai trukus ateis vyrai. 

Bet šie prisistatė tik prieš pat saulėlydį. Jaunasis arabas buvo suvei- 
kęs Kitei dubenėlį maisto. Bet, nors jai žarna žarną rijo, jo atneštas 
maistas strigo gerklėje: mėsa - galaižin kokių, nebeatpažįstamų vidaus 
organų kepsnys susvilusiuose taukuose, ir keletas svarainių puselių, 
ištroškintų alyvuogių aliejuje. Laimė, buvo ir duonos, šią Kitė bent jau 
galėjo valgyti. Kai dienos šviesa jau drumstėsi, o žmonės užvažiuoja- 
majame kieme ėmė ruoštis vakarienę, pagaliau atvažiavo mechanikas 
su trim nuožmios išvaizdos juodukais. Nė vienas jų nemokėjo nė žo- 
džio prancūziškai. Jaunasis arabas parodė jiems Portą; šie be ceremo- 
nijų pakėlė jį iš šiaudų guolio ir išnešė į gatvę, Kitė sekė iš paskos, 
stengdamasi laikytis kuo arčiau jo galvos ir sergėti, kad jie neleistų jai 
nusvirti pernelyg žemai. Jie sparčiai žingsniavo temstančiomis gatvelė- 
mis, perėjo kupranugarių ir ožkų turgų, kur dabar viešpatavo tyla, trik- 
doma tik švelniai dzinguliuojančių varpelių, pakabintų kai kuriems gy- 
vuliams ant kaklo. Neilgai trukus jie jau buvo už miesto sienų, o 

dykuma, kur nesiekė laukiančio sunkvežimio žibintų šviesos pluoštas, 
jau skendėjo tamsoje. 

— Galas. Jis važiuoja gale, - paaiškino jaunasis arabas, kai trejetas 
nešikų nerūpestingai nudrėbė suglebusį kūną ant bulvių maišų. Kitė 
padavė arabui pluoštelį pinigų ir paprašė atsiskaityti su sudaniečiu ir 
nešikais. Pinigų neužteko, jai teko pridėti daugiau. Trejetas juodukų 
pasišalino. Vairuotojas jau užvedė variklį, mechanikas stryktelėjo į prie- 
kinę sėdynę greta jo ir užtrenkė kabinos dureles. Jaunasis arabas padė- 
jo įsiropšti į kėbulą Kitei; ji taip ir liko stovėti, atsišliejusi į vyno talpų 
rietuvę, žiūrėdama į jį. Arabas sujudėjo, lyg ketindamas šokti į kėbulą 
pas ją, bet tą pat akimirką sunkvežimis trūktelėjo iš vietos. Jaunasis 
arabas tekinas pasileido iš paskos, net neabejodamas, kad Kitė šūkte- 
lės vairuotojui sustoti — jis buvo rimtai nusiteikęs lydėti ją ir toliau. 
Kitė susverdėjo, bet net ir atgavusi pusiausvyrą liko susirietusi, galiau- 
siai ir atsigulė tarp ryšulių bei maišų greta Porto. Galvą pakelti ryžosi 
tik tada, kai sunkvežimis buvo jau kelias mylias nuriedėjęs gilyn į dy- 
kumą. Net ir tada ji apsižvalgė baugiai, tik kyštelėdama nosį virš sunk- 
vežimio borto, lyg tikėtųsi išvysti savąjį palydovą, bėgantį sunkveži- 
mio vėžėmis per šalčio kaustomus vėjuotus tyrus paskui ją. 

Sunkvežimis riedėjo kur kas lygiau, nei ji laukė - galbūt dėl to, kad 
kelias nebuvo labai išdaužytas, beveik be jokių posūkių; galėjai pama- 
nyti, kad jis driekiasi išilgai tiesaus begalinio slėnio, abipus kurio tolu- 
moje dunksojo aukštos kopos. Kitė pažvelgė į mėnulį, vis dar plonytį 
jaunaties pjautuvą, visgi pastebimai papilnėjusį nuo praėjusios nak- 
ties. Kitė nusipurtė, pasidėjo rankinę ant krūtinės. Akimirką ji mėga- 
vosi mintimi apie tą tamsų mažytį pasaulėlį - rankinę, kvepiančią oda 
ir kosmetikos priemonėmis, skiriančią jos kūną nuo nakties žvarbos. 
Ten niekas nebuvo pasikeitę: tie patys daiktai trynėsi vieni į kitus tame 
pačiame ribotame, miniatiūriniame chaose, ir pavadinimai ten išliko 
tie patys, jais vis dar buvo vadinami įprasti daiktai. Mark Cross galan- 
terija, Caron trikotažas, Helena Rubinstein kosmetika. 

— Helena Rubinštein, - ištarė Kitė balsu, ir tai ją prajuokino. „Dar 
viena minutė, ir pulsiu į isteriją“, - tarė ji sau. Kitė sugriebė suglebusią 
Porto ranką, iš visų jėgų suspaudė pirštus. Paskui atsisėdo ir sutelkė visą 
dėmesį į tą ranką: masažavo ir lankstė pirštus, vildamasi pajusti, kaip, 
jos minkoma, plaštaka atšyla. Ir staiga ją persmelkė siaubas. Kitė prig- 
laudė delną Portui prie krūtinės. Na žinoma, širdis plakė. Bet jis atrodė 
visiškai atšalęs. Sutelkusi visą energiją, ji pavertė jį ant šono, o pati išsi- 
tiesė jam už nugaros, stengdamasi kaip įmanoma labiau prisiglausti — 

tikėjosi šitaip bent truputį jį sušildyti. Kai šiek tiek atsipalaidavo, tik 
tada suvokė, kokia sušalusi buvo pati - atsigulusi šitaip, pasijuto jau- 
kiau. Kitė susimąstė, ar tik paskata atsigulti šalia Porto nebuvo pasą- 
moningas siekis susišildyti pačiai. „Tikriausiai kaip tik taip ir buvo, 
kitaip juk nebūčiau apie tai net pagalvojusi.“ Jai net pavyko šiek tiek 
numigti. 

Pabudo ji staiga ir krūptelėjo. Savaime suprantama: protas jau veikė 
aiškiai, tad siaubas būtinai turėjo apimti. Kitė stengėsi negalvoti, ko- 
kia galėtų būti jo priežastis. Ne, ne Portas. Tai juk tęsiasi jau gana 
ilgai. O dabar kliūstelėjo kažkokia nauja baimė, susijusi su saulėkaita, 
dulkėmis... Kitė iš visų jėgų bandė nusipurtyti tą mintį, jausdama, kaip 
ji vis aiškiau formuojasi galvoje. Dar sekundės dalelytė, ir jau bus ne- 
beįmanoma nežinoti, kas tai... Na štai! Meningitas! 

El Ga'a siautė epidemija, ir ji tiesiogiai susidūrė su ja. Karščio prit- 
vinkusiuose gatvių tuneliuose ji kvėpavo užnuodytu oru, ji buvo įsirau- 
susi į užkrėstus šiaudus fonduke. Be jokios abejonės, virusas suskubo 
įsiskverbti į jos organizmą ir dabar sparčiai dauginosi. Vos pagalvojus 
apie tai, Kitei surakino sprandą. Bet juk negali būti, kad Portą partiesė 
meningitas - šaltis jį krėtė dar Ain Krorfoje, galimas dalykas, jis karš- 
čiavo jau pirmosiomis dienomis Bou Nuroje - jei taip jiems būtų paka- 
kę proto laiku tai išsiaiškinti... Kitė stengėsi prisiminti, ką žinanti apie 
simptomus: ne tik meningito, bet ir kitų labiausiai paplitusių užkrečia- 
mų ligų. Difteritas prasideda nuo gerklės skausmo, cholerą pranašauja 
viduriavimas. Bet dėmėtoji šiltinė, vidurių šiltinė, maras, maliarija, gel- 
tonoji karštinė, juodoji karštinė - kiek ji žinojo, susigavus bet kurią iš 
šių ligų, visuomet pakyla temperatūra, pradeda varginti vienokie ar 
kitokie negalavimai. Rinkis kurią nori - simptomai galėjo byloti apie 
kiekvieną. „Tikriausiai tai dizenterija, o drauge - ir maliarijos atkry- 
tis, - mąstė ji. - Bet kad ir kas tai būtų, tai jį jau apniko, ir ligos išdavų 
nepakeis niekas, kad ir ką aš daryčiau ar nedaryčiau.“ Ji nenorėjo užsi- 
krauti visiškai jokios atsakomybės - jautė, kad šiuo metu to paprasčiau- 
siai nepakeltų. Ir vis dėlto jai atrodė, kad laikosi dar visai pusėtinai. Ji 
prisiminė aibę šiurpių istorijų apie karą, ir visų šitokių pasakojimų 
moralas paprastai būdavo tas pats: „Kol žmogus nepakliūva į bėdą, 
niekada nežinosi, iš kokio molio jis krėstas; kitąsyk įtemptoje situaci- 
joje atsiskleidžia, kad pats baugiausias iš tiesų yra pats narsiausias.“ 
Kitė susimąstė, ar ji pati - irgi narsi, o gal tik nuolankiai susitaikiusi su 
lemtimi? O gal bailė, pridūrė pati sau. Šitaip juk irgi gali būti, o būdo 
išsiaiškinti, kaip yra iš tikrųjų, nesama jokio. Portas irgi negalėtų atsa- 

kyti į šį klausimą - jis apie tai nutuokia netgi dar mažiau. Jeigu ji 1š- 
slaugytų jį, išplėštų iš ligos, kad ir kokia būtų jį apnikusi, nagų, tuo- 
met, žinoma, jis pasakytų, kad ji buvo tikra narsuolė, pasiaukojusi kan- 
kinė ir dar visokių kitokių gražių dalykų - bet šitaip kalbėtų vien iš 
dėkingumo. Ir staiga ji nebesuprato, kodėl jai parūpo tai išsiaiškinti — 
šiuo momentu tokie apmąstymai atrodė labai lengvabūdiški. 
Sunkvežimis maurodamas riedėjo pirmyn. Laimė, kėbulas buvo vi- 
siškai nedengtas, kitaip išmetamosios dujos būtų pridariusios rūpes- 
čių. Retsykiais Kitę pasiekdavo aitrus jų smarsas, bet po akimirkos 
žvarbus nakties vėjas dvoką išpukštydavo. Mėnulis nusileido, bet dan- 
guje spingsojo žvaigždės; Kitė net nenutuokė, kuri galėtų būti nakties 
valanda. Jeigu vairuotojas kabinoje ir šnekučiavosi su draugeliu me- 
chaniku, jų balsus visiškai stelbė variklio riaumojimas, dėl tos pačios 
priežasties ir Kitė jokiu atveju nebūtų galėjusi su jais pabendrauti. Ji 
abiem rankomis apglėbė Portą per juosmenį ir prisispaudė, sergėdama 
kiekvieną šilumos lašą. „Kad ir ką būtų susigavęs, jis guli nugara į 
mane ir kvėpuoja į kitą pusę“, - pagalvojo ji. Protarpiais nugrimzdavo 
į snaudulį, tada kojomis įsirausdavo po maišais — taip buvo šilčiau. 
Kartais jų svoris ją pažadindavo, bet ji labiau linko kęsti slėgį nei šaltį. 
Porto kojas buvo apklosčiusi tuščiais maišais. Naktis buvo labai ilga. 

Tysodamas sunkvežimio kebule, prigludusio Kitės kūno šiek tiek sergs- 
timas nuo šalčio, Portas prorečiais atsitokėdavo tiek, kad suvoktų lygų 
po juo slystantį kelią. Vingiuojantys keliai, kuriais teko dardėti pasta- 
rosiomis savaitėmis, jau tapo kažkokie svetimi, išbluko iš atminties; 
užtat šis buvo tiesus lyg styga, nekrivuliuodamas vedė į dykumos gilu- 
mą - ir jis, Portas, jau atsidūrė visai nebetoli jos centro. 

Kiek kartų iš draugų, pavydinčių jam jo gyvenimo, Portui teko iš- 
girsti: „Tavo gyvenimas toks paprastas.“ „Atrodo, kad tavo gyveni- 
mas visuomet slenka tiesia vaga.“ Kad ir kokie būtų žodžiai, Portas 
visuomet išgirsdavo ir neišsakytą priekaištą; nesunku išgrįsti tiesų ke- 
lią lygumoje, kur net medžiai neauga. Jam atrodydavo, kad iš tikrųjų 
draugai nori pasakyti štai ką: „Tu išsirinkai kraštą, kuriame tiesti kelią 
užvis lengviausia.“ Bet jeigu jie patys pasirinko užgriozdinti savo kelią 
visokiausiomis kliūtimis - o kaip tik tai jie akivaizdžiai ir darė, susi- 
varžydami įvairiopais nereikalingais saitais - tai dar toli gražu ne prie- 
žastis prikišinėti už tai, kad savo gyvenimą jis stengiasi kiek įmanoma 
supaprastinti. Tad į tokias priekabes jis kiek suirzęs atšaudavo: „Kiek- 
vienas susikuria tokį gyvenimą, kokio pageidauja, argi ne taip?“, lyg 
prie to jau nieko daugiau nė nebūtų įmanoma pridurti. 

Kai jie išlipo iš laivo, imigracijos tarnyba neliko sužavėta, kai jis 
ketino dokumentuose grafą „Profesija“ palikti tuščią, kaip buvo pali- 
kęs ją be jokio įrašo pase. (Tasai pasas, oficialus jo egzistencijos įrody- 
mas, dabar klajojo kažkur dykumoje, mėgindamas jį pasivyti!) Parei- 
gūnai primygtinai laikėsi savo: „Juk mesjė vis tiek ką nors veikia.“ 

Kite, regėdama, kad Portas neketina nusileisti, paskubėjo įsikišti: „O, 
taip. Mesjė - rašytojas, tik kuklinasi!“ Tarnautojai pradėjo juokus, 
įrašė į tuščią eilutę ėcrivain* ir net išsakė viltį, kad Sacharoje jis aptik- 
siąs įkvėpimo šaltinį. Kurį laiką Portas siuto, kad jie taip primygtinai 
stengėsi būtinai prilipdyti jam etiketę, tam tikrą ėtat-civil**. Bet po 
kelių valandų jis jau visai smagiai gromuliavo mintį, ar jam iš tikrųjų 
neparašius knygos. Tai turėtų būti savotiškas dienoraštis, kurį jis kas- 
vakar užpildytų tos dienos mintimis, saikingai pagardintas vietiniu ko- 
loritu; knygoje turėtų aiškiai ir ramiai, su matematinės teoremos įro- 
dymo tikslumu, atsiskleisti absoliuti tiesa, kurią jis įvardytų dar iš pat 
pradžių, o būtent: tarp ko nors ir nieko iš esmės nėra jokio skirtumo. 
Kitei apie šį sumanymą jis net neprasitarė: neabejojo, kad ji savo entu- 
ziazmu jį' tuojau pat užsmaugtų. Po to, kai mirė tėvas, Portas daugiau 
nieko nebedirbo, nes nebuvo būtinybės, tačiau Kitė paslapčia vis puo- 
selėjo viltį, kad vieną gražią dieną jis vėl pradės rašyti - nesvarbu ką, 
svarbu, kad tik rašytų. „Kai dirba, jis būna trupučiuką mažiau nepa- 
kenčiamas“, - aiškindavo ji kitiems, ir toli gražu nebūtinai vien juo- 
kais. O kai jis aplankydavo savo motiną, o tai nutikdavo nedažnai, ji 
visada paklausdavo, žiūrėdama į jį plačiomis liūdnomis akimis: „Dir- 
bai?“ O jis atsakydavo: „Ne“, - ir pats įžūliai įsispitrydavo į ją. Netgi 
tada, kai jie taksi važiavo į viešbutį, o Taneris, vos išvydęs nykias, priš- 
nerkštas gatveles, suaimanavo: „Na ir skylė!“ - netgi tada Portas mąs- 
tė, kad jo sumanymas rašyti knygą pernelyg smarkiai pradžiugintų Ki- 
tę; tuo užsiimti jam teksią slapčiomis - tai vienintelis būdas įgyvendinti 
idėją. Bet paskui jie įsikūrė viešbutyje, įsisuko į paprastutę Eckmiihl- 
Noiseux kavinės kasdienybę - ir paaiškėjo, kad nesama ničnieko, apie 
ką vertėtų rašyti: Portas mintyse niekaip neįstengė rasti jungties, kuri 
banalias ir menkas smulkmenas, užpildančias jo dienas, susietų su to- 
kia rimta veikla kaip žodžių dėstymas ant popieriaus. Jis spėjo, kad 
galbūt kaltas Taneris - tai jis trukdo kaip reikiant atsipalaiduoti. Tane- 
rio nuolatinis buvimas šalia kūrė situaciją, kad ir kokią nereikšmingą, 
kuri trukdė jam panirti į mąslią būseną, jo paties manymu - gyvybiš- 
kai svarbią rašymui. Tol, kol gyveno savo gyvenimą, Portas negalėjo 
apie jį rašyti. Viena prasidėdavo tik ten, kur baigdavosi kita, o tokių 
aplinkybių, kai jo dalyvavimas, nors ir labai nežymus, bet vis dėlto 
būtinas, visai pakako, kad rašymas atsidurtų už įmanomų dalykų valdų 


* Rašytojas. (Pranc.) 
** Visuomeninė padėtis. (Pranc.) 

ribos. Vis dėlto Portas nė nemanė dėl to krimstis. Gero kūrinio jam, 
šiaip ar taip, nepavyktų parašyti, vadinasi, rašydamas ir nepajustų tik- 
ro malonumo. O net jei jis ir sukurtų ką nors įdomaus, ar daug atsiras- 
tų žmonių, kurie kada nors tai skaitytų? Tad visai nieko bloga strim- 
galviais lėkti į dykumą ir nepalikti paskui save jokio pėdsako. 

Staiga jis prisiminė, kad jie važiuoja į viešbutį El Ga“a. Užslinko dar 
viena naktis, o kelionės tikslas vis dar nepasiektas - Portas suvokė, kad 
kažkur čia slypi prieštara, bet jam nepakako jėgų net mėginti ją išgliau- 
dyti. Retsykiais pajusdavo, kaip jo organizme siautėja karštinė, tarytum 
kažkokia atskira esybė, lyg beisbolo žaidėjas, atsivėdėjantis sviesti ka- 
muolį. Jis pats ir buvo kamuolys. Lekė ir lėkė ratu žaidėjo rankoje, kol 
pagaliau, paleistas skrieti, trumpą valandėlę ištirpdavo erdvėje. 

Jie stovėjo šalia, atrodė, dunkso viršum jo. Ką tik baigėsi ilga kova, 
ir jis buvo labai pavargęs. Vienas iš tų dviejų buvo Kitė, antrasis — 
kariškis. Jie šnekėjosi, bet jų žodžiai buvo tik beprasmis tarškėjimas. 
Portas paliko juodu stovėti šalia jo, o pats vėl nugrimzdo ten, iš kur 
buvo iškilęs. 

— Čia jam bus nė kiek ne blogiau nei bet kur kitur šiapus Sidi-bel- 
Abbeso, - kalbėjo karininkas. - Kai suriečia vidurių šiltinė, nėra kas 
daryti, net jei paguldytumėte jį į ligoninę, liktų tik saugotis, kad per 
daug neužkiltų temperatūra, ir laukti. Čia, Sba, medicininiu aptarna- 
vimu mes tikrai negalime pasigirti, bet šitos tabletės, - jis parodė į 
pakuotę, gulinčią ant apverstos dėžės prie lovos, - numuš karštį, o tai 
jau šis tas. 

Kitė nežiūrėjo į jį. 

— Ir dar pilvaplėvės uždegimas? - paklausė ji tyliai. 

Kapitonas Brusaras suraukė antakius. 

— Tik neieškokite komplikacijų, madam, - tarė griežtai. - Ir be jų 
bėdos visada pakanka. Taip, žinoma, pilvaplėvės uždegimas, plaučių 
uždegimas, širdies nepakankamumas - kas žino? O jūs - galbūt ir jūs 
jau pasigavote garsųjį El Ga'a meningitą, dėl kurio jus malonėjo pers- 
pėti madam Lučioni. Bien sū7r!* Be to, gali būti ir taip, kad kaip tik 
šiuo metu čia, Sba, turime penkiasdešimt naujų choleros atvejų. Bet 
netgi jei taip būtų iš tikrųjų, aš jums nesakyčiau. 

— Kodėl? - nustebo ji ir pagaliau pakėlė galvą. 

— Naudos iš to nepeštumėte jokios, užtat jūsų dvasinę būseną tai 
rimtai pakirstų. Ne, ne. Aš izoliuočiau ligonius, imčiausi priemonių, 


* Beabejo! (Pranc.) 

kad sustabdyčiau užkrato plitimą, - ir viskas. To, ką turime po ranka, 
visuomet užtenka į valias. Štai dabar turime ligonį, sergantį vidurių 
šiltine. Jam reikia numušinėti temperatūrą. Tik tiek. O visos tos šne- 
kos apie jo pilvaplėvės uždegimą ar jūsų meningitą manęs nėmaž nedo- 
mina. Privalote būti realistė, madam. Jeigu prisigalvosite būtų nebūtų 
bėdų, nuo to visiems bus blogiau. Visa, ką galite padaryti, tai kas dvi 
valandas sugirdyti jam tabletę nuo karščiavimo ir pasirūpinti, kad jis 
valgytų kiek įmanoma daugiau sriubos. Mūsų virėjos vardas Zina. Bū- 
tų išmintinga kur buvus kur nebuvus užsukti į virtuvę ir įsitikinti, kad 
ugnis dega ir kad didysis sriubos katilas visuomet pilnas ir karštas. 
Zina neprilygstama, valgį mums gamina štai jau dvylika metų. Bet, 
kaip ir visų čiabuvių, jos nevalia išleisti iš akių. Ji amžiais užsimiršta. 
O dabar, madam, jei leisite, man jau reikėtų grįžti prie darbų. Kuris 
nors mano vyrų popiet atneš iš mano namų čiužinį, kurį pažadėjau. 
Žinoma, labai patogu nebus, bet turbūt nieko kita ir negalite tikėtis, 
šiaip ar taip, jūs - Sba, ne Paryžiuje. - Tarpduryje jis dar atsisuko. — 
Enfin, madame, soyez courageuse!* - pridūrė jis vėl suraukęs antakius 
ir pagaliau išėjo. 

Kitė stovėjo nejudėdama ir dairėsi po mažytį, beveik tuščią kamba- 
rėlį su durimis vienoje sienoje ir langu - priešingoje. Portas gulėjo iš- 
klerusioje lovelėje, nusigręžęs į sieną, užsitraukęs antklodę ant galvos; 
kvėpavo ramiai, lygiai. Šitas kambarėlis ir buvo Sba ligoninė - čia sto- 
vėjo ir vienintelė miestelio lova su tikra patalyne, kuri Portui atiteko 
tik todėl, kad tuo metu nesirgo niekas iš karinės įgulos. Pusę langelio 
užstojo iš molio krėsta kito pastato siena, bet viršum jos, pro viršutinę 
lango pusę, vidun sruvo gildantis dangaus švytėjimas. Kitė sulankstė 
atsarginę antklodę, kurią kapitonas buvo davęs jai pačiai, į nedidelį, 
sulig langeliu, ketvirtainį, tarp Porto daiktų susirado smeigtukų dėžutę 
ir uždangstė atvirą lango dalį. Kol šitaip triūsė prie lango, ji staiga 
suvokė beribę tylą. Galėjai pamanyti, kad per tūkstančius mylių aplin- 
kui ničniekas negyvena. Įžymioji Sacharos tyla. Ji susimąstė, ar, die- 
noms bėgant, kiekvienas jos įkvėpimas sušniokš ausyse taip garsiai, 
kaip dabar, ar ji kada nors pripras prie keisto gurguliavimo galugerk- 
lyje ryjant seiles — ir ar nesiliaus ryti jų taip pat dažnai, kaip dabar, kai 
pernelyg aiškiai suvokė tą absurdišką garsą. 

— Portai, - ištarė ji tylut tylutėliai. Jis nekrustelėjo. Kitė išėjo iš kam- 
bario į smėlėtą kiemą, skalaujamą akinamos saulėkaitos. Nebuvo matyti 


* Galų gale, drąsos, ponia! (Pranc.) 

nė gyvos dvasios. Išvis nebuvo nieko, tik tvieskiančios baltumu sienos, 
nejudantis smėlis po kojomis ir begalinė žydra gelmė virš galvos. Kitė 
žengė kelis žingsnius, bet, pajutusi silpną šleikštulį, grįžo atgal į kam- 
barėlį. Čia nebuvo net kėdės, ant kurios galėtų atsisėsti — tik lova ir 
spintelę atstojanti dėžė greta jos. Kitė klestelėjo ant lagamino. Pririšta 
prie šio rankenos kadaravo etiketė, skelbianti: Pravers kelionėje. Kam- 
barėlis buvo kažkoks beasmenis, visiškai neįpareigojantis, primenantis 
nebent kokį sandėlį. Dabar, kai vidur jo buvo sukrautas visas jų baga- 
žas, nebeliko vietos net pasitiesti pažadėtąjį čiužinį; vadinasi, visus krep- 
šius teks sukrauti vieną ant kito kampe. Kitė pažvelgė į savo rankas, į 
savo kojas, apautas driežo odos sportbačiais. Veidrodžio kambarėlyje 
nebuvo; Kitė prisitraukė kitą lagaminą, išsiėmė iš jo savo rankinę, iš 
šios išrausė pudrinę ir lūpdažį. Tik atsidariusi pudrinę įsitikino, kad 
įsitaisė tarpduryje ir lėtai, kruopščiai pasidažė. 

— Portai, - ištarė dar kartą, vis dar taip pat tyliai. Jis kvėpavo kaip 
kvėpavęs. Kitė užrakino rankinę lagamine, dirstelėjo į laikrodį ir vėl 
išėjo į šviesa raibuliuojantį kiemą, tik šįsyk užsidėjusi saulės akinius. 

Fortas ir buvo labiausiai į akis krintantis miestelio akcentas, jis dunk- 
sojo apsižergęs aukštos smėlio kopos keterą: išsibarsčiusių pastatų 
samplaika, sergstima ją aprietusio vingiuojančio apsauginio pylimo. 
Tai buvo atskiras miestas, svetimkūnis aplinkui plytinčiame kraštovaiz- 
dyje, atvirai karinės paskirties. Prie vartų budėję vietiniai sargybiniai 
susidomėję nužvelgė praeinančią Kitę. Pats smėlio spalvos miestelis 
glaudėsi žemiau, kopos papėdėje buvo pabirę jo vienaaukščiai namu- 
kai plokščiais stogais. Kitė pasuko į kitą pusę ir nužingsniavo palei 
sieną - palypėjusi vos aukštėliau, pasiekė kalvos viršūnę. Nuo karščio 
ir šviesos svaigo galva, į batus nuolat pribirdavo smėlio. Čia ją jau 
pasiekė aiškūs, skaidrūs garsai iš miestelio apačioje: vaikų šūkalioji- 
mai, šunų lojimas. Kad ir kur pažvelgtum, visur, kur tolumoje žemė 
susiliesdavo su dangumi, mirguliavo blausi skysta miglelė. 

— Sba, - balsu ištarė Kitė. Tas žodis jai buvo visai beprasmis, nereiš- 
kė netgi to pasklidos beformių lūšnų samplaikos kopos papėdėje. Sug- 
rįžusi į kambarį, Kitė aptiko kažkieno ant grindų paliktą didžiulį baltą 
porcelianinį naktipuodį. Portas gulėjo aukštielninkas, įsmeigęs žvilgs- 
nį į lubas; antklodę jis buvo nubloškęs į šalį. 

Kitė nuskubėjo prie lovos, vėl jį užklojo. Apkamšyti nebuvo galimy- 
bių. Pamatavo temperatūrą: karštis buvo šiek tiek atlėgęs. 

— Nuo tos lovos man įskaudo nugarą, - netikėtai pareiškė jis, trupu- 

tį troškuodamas. Kitė atsitraukė atatupsta ir nužvelgė lovą: ties vidu- 
riu ji buvo smarkiai įdubusi. 

— Netrukus sutvarkysime, - pažadėjo. - O kol kas būk gerutis ir 
nenusiklok. 

Jis priekaištingai pažvelgė į ją. 

— Nereikia kalbėti su manim kaip su vaiku, - tarė. - Juk aš - tas 
pats, kas buvau. 

— Turbūt taip išeina savaime, kai kas nors suserga. 

Ji nusijuokė suglumusi. 

— Atleisk. 

Jis vis dar žiūrėjo į ją. 

— Nemanyk, kad man reikia kaip nors pataikauti, - lėtai ištarė jis. 
Paskui užsimerkė ir giliai atsiduso. 

Sulaukusi čiužinio, Kitė paprašė jį atnešusio arabo pasikviesti dar 
vieną žmogų. Bendromis jėgomis jie iškėlė Portą iš lovos ir paguldė ant 
čiužinio, kuris jau buvo patiestas ant grindų. Paskui Kitė nurodė jiems 
dalį lagaminų sukrauti ant lovos. Galiausiai arabai pasišalino. 

— O kur miegosi tu? - paklausė Portas. 

— Ant grindų šalia tavęs, - atsakė ji. 

Jis nieko daugiau neklausinėjo. Kitė sugirdė jam vaistus ir paliepė: 

— Dabar miegok. 

Ji išėjo laukan, patraukė prie vartų ir bandė pasikalbėti su sargybi- 
niais, bet šie nemokėjo nė žodžio prancūziškai ir tik kartojo: „Non, 
m'si.“ Kol ji bandė aiškintis su jais gestų kalba, netoliese tarpduryje 
išniro kapitonas Brusaras ir kiek įtariai dėbtelėjo į ją. 

— Ko nors norite, madam? - paklausė. 

— Noriu, kad kas nors palydėtų mane į turgų ir padėtų nusipirkti 
antklodžių, - atsakė Kitė. 

— Ab, je regrette, madame*, - tarė jis, - bet poste nėra nieko, kas 
galėtų jums pasitarnauti, o eiti vienai tikrai nepatariu. Jeigu norite, 
galiu atsiųsti antklodžių iš savo būsto. 

Kitė puolė jam dėkoti kur kas karščiau, nei vertėtų. Paskui grįžo į 
vidinį kiemą ir valandėlę pastovėjo, žvelgdama į kambarėlio duris, ne- 
prisiversdama eiti vidun. „Juk tai kalėjimas, - dingtelėjo jai. - Aš čia 
belaisvė, kažin, kiek laiko teks kalėti? Vienas Dievas težino.“ Ji vis 
dėlto įėjo vidun, atsisėdo ant lagamino prie pat durų ir įsmeigė žvilgsnį 
į grindis. Paskui pakilo, atsidarė krepšį, išsitraukė storą prancūzišką 
romaną, kurį įsigijo dar prieš jiems išvažiuojant į Busifą, 17 pabandė 


* Apgailestauju, ponia. (Pranc.) 

skaityti. Buvo įveikusi gal penkis puslapius, kai išgirdo per kiemą kaž- 
ką ateinant. Tai buvo jaunas prancūzų kareivis, nešinas trimis storo- 
mis kupranugario vilnos antklodėmis. Kitė atsistojo ir pasitraukė nuo 
durų, kad jis galėtų praeiti, sakydama: 

— Ab, merci. Comme vous ėtes aimable!* 

Bet kareivis taip ir liko stovėti lauke, prie pat durų, ištiesęs ranką, 
kad ji galėtų pasiimti antklodes. Kitė jas paėmė, pasidėjo ant žemės 
prie kojų. Kai pakėlė galvą, kareivis jau buvo apsisukęs eiti sau. Kitė 
akimirką žvelgė jam pavymui mažumėlę sutrikusi, o paskui ėmėsi rinkti 
iš bagažo visokius drabužius, tinkamus susikurpti guolį, kurį galėtų iš 
viršaus užkloti antklodėmis. Galų gale susiruošusi kažką panašaus į 
patalą, atsigulė ir pati maloniai nustebo supratusi, kad įsikūrė visai 
patogiai. Iškart pajuto, kaip ją marina miegas. Juk ji dar turi ištisas 
pusantros valandos, kol Portui vėl reikės sugirdyti vaistus. Kitės akys 
sulipo, ir ji akimirką vėl atsidūrė sunkvežimyje, riedančiame iš El Ga'a 
į Sba. Judėjimas ją užsūpavo, ji tuojau pat prasmego į miegą. 

Pažadino ją kažkoks judesys: kažkas prašmėžavo pro pat jos veidą. 
Kitė pasikelė ir išsyk pamatė, kad kambaryje tamsu, bet toje tamsoje 
šmėkščiojo dar tamsesnis pavidalas. 

— Portai! - suriko ji. 

Atsiliepė moters balsas: 

— Voici mangi, madame* *. 

Moteris stovėjo prie pat jos. Per kiemą tyliai atėjo dar kažkas, atne- 
še karbidinę lempelę. Tai buvo mažas berniukas: jis priėjo prie durų, 
vidun įkišo tik ranką ir pastatė žiburį ant grindų. Kitė pasuko galvą ir 
išvydo greta savęs stambių kaulų moterį vis dar gražiomis akimis. „Tai 
ir bus Zina“, - dingtelėjo jai, ir ji balsu ištarė moters vardą. Moteris 
nusišypsojo ir pasilenkusi padėjo padėklą su maistu prie Kitės guolio. 
Tada iškart pasišalino. 

Pamaitinti Portą toli gražu nebuvo lengva; didžioji sriubos dalis ne- 
praryta ištekėdavo iš burnos ir per skruostą nuvarvėdavo ant kaklo. 

— Galbūt rytoj tu jau įstengsi atsisėsti, kad galėtum pavalgyti pato- 
giau, — tarė ji, nosinaite šluostydama jam lūpas. 

— Galbūt, - silpnu balsu atkartojo jis. 

— Viešpatie Dieve! - staiga suriko Kitė. Ji pramiegojo: jam jau kažin 
kada reikėjo išgerti vaistus. Ji pakišo jam tabletę, davė gurkšnį vasa- 
rodrungnio vandens. Portas susiraukė. 


* Ačiū. Jūs toks malonus! (Pranc.) 


** Štai valgis, ponia. (Pranc.) 

— Vanduo, - ištarė Kitė. Ir pati pauostė grafiną. Vanduo trenkė chlo- 
ru. Apsirikusi ji dukart įdėjo dezinfekcinio halazono. 

— Nepakenks, - pasakė. 

Pati ji kibo valgyti su apetitu; įsitikino, kad Zina - iš tiesų nebloga 
virėja. Valgydama dirstelėjo į Portą - šis jau buvo spėjęs užsnūsti. Atro- 
dė, kad vaistai kaskart paveikia jį kaip tik šitaip. Kitė norėjo pavalgiu- 
si išeiti nors truputį pasivaikščioti, bet pabūgo, kad kapitonas Brusa- 
ras galėjo įsakyti sargybiniams jos nepraleisti. Tad pasitenkino išlindusi 
į kiemą: apėjo kelis ratus, žiūrėdama į žvaigždes. Kažkur, kitame forto 
gale, kažkas grojo akordeonu, bet melodija buvo vos girdėti. Kitė grį- 
žo į kambarį, uždarė ir užrakino duris, tada nusirengė ir susirangė antk- 
lodžių guolyje greta Porto čiužinio, lempelę prisistūmė arčiau galvos, 
kad galėtų skaityti. Bet šviesa buvo per silpna ir pernelyg mirganti, 
Kitei netrukus įskaudo akys, o ir nosį rietė nuo karbido kvapo. Kitė, 
kad ir nenoriai, užpūtė liepsnelę, ir kambarys vėl nugrimzdo juodžiau- 
sioje tamsoje. Bet, net nespėjusi įsitaisyti, Kitė vėl pašoko ir ėmė gra- 
baliotis degtukų. Vėl užsižiebė lempelę - kvapas tvokstelėjo stipresnis 
nei tada, kai ją užpūtė - ir ištarė pati sau, bet judindama lūpas: „Kas 
dvi valandas. Kas dvi valandas.“ 

Naktį ji pabudo čiaudėdama. Iš pradžių pamanė, kad nosį sudirgino 
lempelės skleidžiamas kvapas, bet, delnu palietusi veidą, užčiuopė odą 
aplipusias aštrias kruopelytes. Kai pirštais perbraukė pagalvę, aptiko 
šią padengtą dulkių sluoksniu. Ir tik dabar suvokė girdinti vėjo kauks- 
mą lauke. Garsas priminė jūros šniokštimą. Baimindamasi pažadinti 
Portą, Kitė iš paskutiniųjų stengėsi sulaikyti jau kutenantį nosį čiaudu- 
lį - bergždžiai. Ji atsikėlė. Kambaryje buvo šalta. Kitė užklojo Portą 
dar ir chalatu. Pati išsitraukė iš krepšio dvi dideles nosines, viena jų 
apsirišo apatinę veido dalį ir dabar atrodė kaip koks plėšikas. Iš antro- 
sios ketino sukurpti apsauginę kaukę Portui, kai pažadins šį gerti vais- 
tų. Laukti liko vos dvidešimt minučių. Kitė atsigulė ir vėl ėmė čiaudėti, 
mat vos sujudino patalus, visos dulkės siūbtelėjo į orą. Ji gulėjo ne- 
krustelėdama, klausydamasi įdūkusio vėjo šėlsmo lauke. 

„Štai ir atsidūriau pačioje košmaro bedugnėje“, - galvojo ji, tyčia 
persistengdama vertinti situaciją — vylėsi šitaip save įtikinsianti, kad 
blogiausia jau atsitiko, kad dar blogiau, nei yra dabar, būti jau nebega- 
li. Tačiau tai buvo bergždžios pastangos. Šitas staigiai sukilęs vėjas — 
ne kas kita, kaip dar vienas pragaištingas ženklas, bylojantis kažką, 
kas siejasi tiktai su ateitimi. Jo balsas pasikeitė, dabar jis tarsi varga- 
nas gyvulys ūkė po durimis. Jei taip Kitė galėtų tiesiog nuleisti rankas 

ir pasiduoti, jei taip galėtų tvirtai žinoti, kad nebėra nė menkiausios 
vilties... Tačiau žinojimas ar tvirtas įsitikinimas buvo neįmanomi - at- 
eityje visuomet slypėjo daugiau nei vienas galimas posūkis. Žmogui 
netgi neskirta tarti, kad štai jau užgeso paskutinė vilties kibirkštėlė. 
Įsismarkavęs vėjas aprims, nusės sūkuriuojantis smėlis, o laikas kokiu 
nors kol kas nesuvokiamu būdu atneš permainų, kurios gali būti tiktai 
bauginančios, kadangi jos nebus dabarties tąsa. 

Likusią nakties dalį Kitė nesumerkė akių, reguliariai girdė Portui 
tabletes, o tarpuose mėgindavo atsipalaiduoti. Kaskart, kai jį pažadin- 
davo, Portas paklusniai pasukdavo galvą ir nurydavo jam pakištą tab- 
letę su vandeniu - netardamas nė žodžio, netgi nepramerkdamas akių. 

Kai ėmė sklisti blyški, liguista ryto brėkšmos šviesa, Kitė staiga iš- 
girdo jį kūkčiojant. Tarsi elektros srovės perlieta, ji atsisėdo guolyje ir 
įsistebeilijo į tą kampą, kur gulėjo jo galva. Jos širdis daužėsi, genama 
kažkokio jausmo, kurio pati neįstengė atpažinti. Valandėlę ji klausėsi, 
galiausiai nutarė, kad tai, ką jaučia, turėtų būti užuojauta, ir pasilenkė 
arčiau jo. Kūkčiojimas jam veržėsi kažkaip savaime, lyg žagsulys ar 
raugėjimas. Po trupučiuką jaudulys atslūgo, bet Kitė liko sėdėti, įdė- 
miai klausydamasi dviejų vienu metu aidinčių garsų: kūkčiojimo kam- 
baryje ir vėjo ūžavimo lauke. Du beasmeniai, vienodai natūralūs gar- 
sai. Paskui trumpam staiga stojo tyla, ir tada ji išgirdo jį tariant visiškai 
aiškiai: 

— Kite. Kite. 

Nustebusi ji atsiliepė: 

— Ką? 

Bet jis nieko daugiau nebesakė. Gana negreitai Kitė kone vogčiomis 
nuslydo atgal po antklode ir užmigo. Kai pabudo, jau buvo išaušęs 
tikras rytas. Nesveikai įraudusios tolimos saulės drūžės smelkėsi iš dan- 
gaus, apkibdamos smulkulytėmis, ore sūkuriuojančiomis dulkelėmis, 
o atkakliai nerimstantis vėjas, atrodė, išblaško net silpniausias šviesos 
gijeles. 

Kitė atsikėlė sustirusi nuo šalčio ir ėmėsi rytinės ruošos, stengdama- 
si, judėdama po kambarį, sukelti kaip įmanoma mažiau dulkių. Tačiau 
šios storu sluoksniu nugulė viską. Kitė suvokė, kad kažkas jos organiz- 
me funkcionuoja ne taip, kaip reikėtų, tarsi būtų apmirusi kažkuri są- 
monės dalis. Jautė, kad kažko trūksta — pačiose jos esybės gelmėse 
žiojėjo juoda skylė, bet jos apčiuopti Kitei taip ir nepavyko. Tarsi iš 
šalies ji stebėjo negrabius savo pačios rankų judesius, kai šios lietė vie- 
ną ar kitą daiktą arba drabužį. „Šitai turi baigtis, - tarė ji sau. - Šitai 

būtinai turi baigtis.“ Tačiau nė pati nesuprato, ką turėjo omeny. Nie- 
kas negalėjo baigtis, visada viskas tęsėsi toliau. 

Atėjo Zina, nuo galvos iki kojų susisupsčiusi į didžiulę baltą drobu- 
lę; užtrenkusi duris, kad vidun nepatektų paskui ją sekęs vėjo gūsis, ji 
iš po apdaro klosčių ištraukė padėkliuką su arbatinuku ir stikline. 

— Bonjour, madame. R'mleb bzef*, - tarė mostelėdama į dangų, ta- 
da padėjo padėkliuką ant grindų šalia čiužinio. 

Nuo karštos arbatos Kitė kiek atsigavo; išgėrė visą, kiek buvo, ir 
valandėlę pasėdėjo, klausydamasi vėjo. Staiga sumojo, kad neturi ką 
duoti Portui - vien arbatos jam, aišku, nepakaks. Nutarė traukti paieš- 
koti Zinos ir išsiaiškinti, ar nebūtų įmanoma gauti karšto pieno. Kitė 
išėjo laukan ir, sustojusi vidur kiemo, sušuko: 

— Zina! Zina! 

Vis dėlto jos balsą nustelbė nirštantis vėjas, tarp dantų sugrikšėjo 
drauge su oru įkvepiant įtrauktos smiltys. 

Niekas taip ir nepasirodė. Klupinėdama Kitė patraukė per kiemą, 
kyštelėjo nosį į vieną kitą nišą primenantį kambarėlį - visi buvo tušti. 
Galiausiai ji aptiko landą, vedančią į virtuvę. Ziną rado ten,. sukry- 
žiuotomis kojomis sėdinčią ant grindų, bet virėja taip ir nesugebėjo 
suprasti, ko iš jos norima. Mostais senoji parodė surasianti kapitoną 
Brusarą ir atsiųsianti jį pas Kitę. Grįžusi į kambarėlio prietemą, Kitė 
vėl atsigulė - taip ir tysojo krenkščiodama, vis šluostydama nuo veido 
smėlį, kad neprižirtų į akis. Portas tebemiegojo. 

Kol sulaukė kapitono Brusaro, ir pati prisnūdo. Įėjęs kapitonas nu- 
smaukė nuo veido kupranugario vilnos burnuso gobtuvą, nupurtė jį, 
uždarė duris ir prisimerkęs pabandė ką nors įžiūrėti prieblandoje. Kitė 
atsistojo. Juodu apsikeitė tokiais atvejais neišvengiamais klausimais ir 
atsakymais apie ligonio būklę. Tačiau kai ji paklausė, ar galima gauti 
pieno, kapitonas pažvelgė į ją su gailesčiu. Pienas skardinėmis buvo 
griežtai normuojamas, jo gaudavo tik moterys, turinčios mažų vaikų. 

— Šiaip ar taip, avies pienas pernelyg rūgštus ir netinkamas gerti, — 
pridūrė kapitonas Brusaras. 

Kitei pasirodė, kad kaskart, kai tik į ją pažvelgdavo, kapitonui kil- 
davo įtarimas, kad ji puoselėja kažkokius slaptus ir nieko gera neža- 
dančius kėslus. Apmaudas dėl šitokių neišsakytų jo kaltinimų padėjo 
jai bent šiek tiek susigrąžinti prarastą realybės jausmą. „Kaip kažin 
ką, jis tikrai šitaip nebaltakiuoja į kiekvieną pasitaikiusį, - pagalvojo 


* Daug dulkių. (Arab.) 

ji. - Kodėl tuomet taip dėbčioja į mane? Tegul jį prakeiksmas surie- 
čia!“ Vis dėlto ji jautėsi pernelyg priklausoma nuo to žmogaus, kad 
leistų jam bent miglotai užjusti, ką apie jį mano. Ji labai stengėsi atro- 
dyti apleista ir nelaiminga; dešiniąją ranką užjaučiamai ištiesė virš Por- 
to galvos vildamasi, kad galbūt šitaip pavyks suminkštinti kapitono 
širdį. Buvo visiškai tikra, kad jis galėtų parūpinti jai tiek pieno skardi- 
nių, kiek tik ji paprašytų - jei tik panorėtų. 

— Šiaip ar taip, pieno jūsų vyrui nė nereikia, madam, - sausai tarė 
jis. - Mano užsakytos sriubos jam turi visiškai pakakti, be to, ji ir 
lengviau virškinama. Pasakysiu Zinai, kad tuojau pat ir atneštų dube- 
nį. - Jis išėjo į vis dar siaučiantį smėlio pritvinkusį vėją. 

Kitė ištisą dieną skaitė, nustatytu metu sugirdydavo Portui vaistus, 
pamaitindavo sriuba. Kalbėti jis nekalbėjo nieko, gal neturėjo ūpo, o 
gal - jėgų. Skaitydama Kitė kartais užsimiršdavo, protarpiais net ke- 
lioms minutėms jai iš galvos išrūkdavo ir šitas kambarėlis, ir padėtis, 
kurioje atsidūrė - tokiais atvejais, kai vėl pakeldavo galvą ir būdavo 
priversta prisiminti, tikrovė tarsi kumščiu smogdavo jai į veidą. Sykį ji 
vos nenusijuokė - taip absurdiška ir neįtikėtina visa tai atrodė. 

— Sba, - ištarė ji nutęsdama balsį - nuskambėjo beveik kaip avies 
bliovimas. 

Vėlyvą popietę jai pakyrėjo skaityti; ji atsargiai išsitiesė guolyje, 
stengdamasi nesutrikdyti Portui ramybės. Kai atsigręžė į jį, net krūpte- 
lėjo nemaloniai nustebinta: Portas iš kelių colių nuotolio žvelgė tiesiai 
į ją plačiai atmerktomis akimis. Kitę persmelkė toks netikėtai bjaurus 
jausmas, kad ji net pašoko, ir, pati įsistebeilijusi į jį, paklausė, per jėgą 
išspausdama rūpesčio gaidelę: 

— Kaip jautiesi? 

Jis vos vos suraukė antakius, bet neatsakė. Kliūvančiu liežuviu Kitė 
prisivertė tęsti ta pačia linkme: 

— Kaip manai, ar tos tabletės tau padeda? Atrodo, bent jau karštį 
šiek tiek numuša. 

Šįkart, nemenkai ją nustebindamas, jis vis dėlto atsiliepė, prislopin- 
tu, bet aiškiu balsu. 

— Aš labai sergu, - ištarė iš lėto. - Nežinau, ar dar sugrįšiu. 

- Ar sugrįši? - bukai pakartojo ji. Paskui paglostė įkaitusią jo kaktą 
ir, bjaurėdamasi pati savimi, leptelėjo: - Viskas bus gerai, tu pasveiksi. 

Ji staigiai apsisprendė: kol dar nesutemo, būtina ištrūkti iš to kam- 
bario, nors kelioms minutėms. Nors valandėlę pakeisti aplinką. Kitė 
palaukė, kol Portas vėl užmerkė akis. Paskui, nė nebedirstelėjusi į jį, 

baimindamasi, kad jis ir vėl neatsimerktų, skubiai pakilo ir išsmuko 
į vėją. Atrodė, kad jo kryptis šiek tiek pasikeitusi, smėlio ore irgi 
nebebuvo taip gausu. Tačiau smiltelės vis tiek daigstė skruostus. Gy- 
vai žingsniuodama Kitė išnėrė pro aukštus, iš molio krėstus vartus, 
nė nepažvelgusi į sargybinius, nesustojo ir pasiekusi kelią, traukė 
toliau, žemyn, kol pasiekė gatvę, vedančią į turgaus aikštę. Čia, kal- 
vos papėdėje, vėjas buvo nebe taip justi. Neminint vieno kito nejud- 
raus pavidalo - šie gulėjo tiesiog gatvėje, nekrustelėdami, nuo galvos 
iki kojų apsimūturiavę burnusais - nebuvo matyti nė gyvos dvasios. 
Ji žingsniavo per minkštą smėlio paklotą, o tolima saulė sparčiai 
slydo priešakyje plytinčios plokščios akmeningosios dykumos krašto 
link, pastatų sienas bei arkas nudažydama rausvu prietemos atspal- 
viu. Kitė truputį gėdijosi šitaip atsidavusi nervingam nekantrumui, 
išbloškusiam ją iš kambario, bet šį jausmą tuoj pat užgniaužė, pati 
save patikindama, kad slaugėms, kaip ir visiems kitiems žmonėms, 
protarpiais reikia pailsėti. 

Ji išniro į turgaus aikštę - didžiulį ketvirtainį atviros erdvės plotą, iš 
visų pusių aprėmintą kalkėmis baltintomis arkadomis; kad ir kur ji 
kreipė galvą, žvilgsnis visur susidurdavo su begaline gausybės arkų mo- 
notonija. Aikštės viduryje niurnėdami gulėjo keletas kupranugarių, te- 
bežioravo vienas kitas palmių šakų lauželis, bet patys pirkliai jau buvo 
pasišalinę su visomis savo prekėmis. Staiga ji išgirdo maldai kviečian- 
čių muedzinų riksmą, atsklindantį iš trijų skirtingų miesto taškų, pa- 
matė, kaip saujelė aikštėje užsilikusių vyrų pradėjo vakarinę maldą. 
Perėjusi aikštę, Kitė nuklydo į šoninę gatvelę, molinių pastatų sienos, 
nutviekstos besileidžiančios saulės, sužioravo oranžiniais gaisais. Vi- 
sos gatvėje įsikūrusios krautuvėlės buvo uždarytos - visos, išskyrus 
vieną, prie kurios Kitė valandėlę stabtelėjo ir išsiblaškiusi pažvelgė vi- 
dun. Krautuvėlėje prie pat ugniavietės, įtaisytos patalpos viduryje, tu- 
pėjo žmogus su berete, ištiestas rankas kone sukišęs į ugnį. Jis pakėlė 
galvą ir pastebėjo Kitę, pakilo, priėjo prie durų. 

- Entrez, madame*, - pakvietė jis, plačiai mostelėdamas ranka. 

Kadangi daugiau nebuvo kas darą, Kitė pasinaudojo kvietimu. Krau- 
tuvėlė buvo mažytėlaitė, Kitė prietemoje įžiūrėjo kelis balto audeklo 
rietimus ant lentynų. Šeimininkas paėmė karbidinę lempą, prikišo prie 
snapelio uždegtą degtuką - tuojau pat plykstelėjo liepsnelė. 

— Daudas Žozefas, - prisistatė prekeivis, tiesdamas ranką. 


* Įeikite, ponia. (Pranc.) 

Kitė truputį nustebo - nežinia kodėl ji manė, kad žmogus - prancū- 
zas. Plika akimi buvo matyti, kad jis - ne vietinis Sba gyventojas. Ji 
prisėdo ant jo pasiūlytos taburetės ir juodu kelias minutes pasišnekėjo. 
Žmogus prancūziškai kalbėjo laisvai, minkšta intonacija, bet tarytum 
su VOS vos juntamu priekaištu. Staiga Kitei dingtelėjo, kad jis tikriau- 
siai žydas. Tiesiai jo ir paklausė, atrodė, kad jos klausimas jį ir pribloš- 
kė, ir pralinksmino. 

— Na, žinoma, - atsakė jis. - Juk aš net per maldos valandą neužda- 
rau krautuvėlės. Iškart po maldos visada užsuka vienas kitas pirkėjas. 

Juodu šnektelėjo apie tai, kaip sunku būti žydu šičia, Sba, o paskui 
ji nė pati nepajuto, kaip išklojo viską apie tą keblią padėtį, į kurią 
pakliuvo, apie Portą, kuris liko gulėti vienas pats kariniame poste. Pirk- 
lys atsišliejo į prekystalį viršum jos; Kitei pasirodė, kad tamsiose jo 
akyse sužvilgo užuojauta. Net šito migloto įspūdžio, kurio teisingumu 
netgi nebuvo kaip įsitikinti, pakako, kad Kitė pirmąsyk suvoktų, kaip 
smarkiai kaip tik šio jausmo stinga vietiniams žmonėms - ir kaip skaus- 
mingai jo pasigedo ji, netgi pati to nesuprasdama. Kartą pratrūkusi, ji 
kalbėjo ir kalbėjo, atskleidė net savo polinkį tyrinėti pragaištingus ženk- 
lus. Bet staiga užsikirto, baimingai pažvelgė į pašnekovą ir nusijuokė. 
Tačiau jo veidas buvo nepaprastai rimtas, atrodė, kad žmogus kuo pui- 
kiausiai ją suprato. 

— Taip, taip, - ištarė jis, mąsliai glostinėdamas bebarzdį smakrą. - 
Dėl šių dalykų jūs nėmaž neklystate. 

Logiškai mąstant, šitoks jos baimių patvirtinimas lyg ir neturėjo jos 
padrąsinti, bet vien jau tai, kad jis jai pritarė, ją maloniai paguodė. 
Tačiau jis kalbėjo toliau: 

— Vis dėlto tai, kad bijote, yra jūsų klaida. Iš tiesų - netgi rimta 
klaida. Ženklai mums siunčiami mūsų pačių labui, o ne tam, kad mums 
kenktų. O kai pasiduodate baimei, ženklus perskaitote neteisingai, ta- 
da ir atsitinka bloga kaip tik ten, kur buvo numatyta kas nors gera. 

— Bet jeigu aš bijau, tai ir bijau, - suskato ginčytis Kitė. - Kaip galė- 
čiau tai pakeisti? Neįmanoma. 

Jis pažvelgė į ją ir palingavo galvą. 

— Ne šitaip reikėtų gyventi, - ištarė. 

— Žinau, - liūdnai sutiko ji. 

Į krautuvėlę užsuko arabas, palinkėjo Kitei gero vakaro, nusipirko 
pakelį cigarečių. Vos išėjęs pro duris, atsigręžė ir nusispjovė ant grindų 
vidun, prie pat slenksčio. Tada niekinamu judesiu atmetė ant peties 
burnuso kraštą ir nudrožė sau. Kitė pažvelgė į Daudą Žozefą. 

— Jis nusispjovė tyčia? - paklausė. 

Prekeivis nusijuokė. 

— Taip. Ne. Kas žino? Į mane spjaudė tokią daugybę tūkstančių kar- 
tų, kad jau nė nepastebiu, kai taip atsitinka. Na, matote! Reikėtų jums 
pabūti žydu Sba, tada išmoktumėte nebijoti! Mažų mažiausiai išmok- 
tumėte nebijoti Dievo. Suprastumėte, kad netgi tuomet, kai Dievas už- 
vis labiausiai bauginantis, jis niekada nebūna toks žiaurus, kokie kar- 
tais būna žmonės. 

Staiga Kitei pasirodė, kad visa, ką jis šneka, skamba absurdiškai. Ji 
pakilo, apsitampė sijoną ir pareiškė, kad jai jau metas eiti. 

— Luktelėkite valandėlę, - pasakė jis ir dingo už užuolaidos, slepian- 
čios angą į kitą kambarį. Grįžo nešinas nedideliu paketėliu. Atsistojęs 
už prekystalio, jis vėl tapo anoniminiu krautuvėlės savininku. Padavė 
paketėlį Kitei ir tyliai paaiškino: - Sakėte, kad jūsų vyrą būtų gerai 
pagirdyti pienu. Štai dvi skardinės. Tai buvo mūsų kūdikiui skirtas da- 
vinys. - Pastebėjęs, kad ji žiojasi įsiterpti, jis kilstelėjo ranką. - Jis gimė 
praėjusią savaitę - negyvas, gimdymas buvo pernelyg ankstyvas. Jei 
kitais metais susilauksime kito, pieno gausime dar. 

Regėdamas sielvartingą Kitės išraišką, jis nusijuokė. 

— Pažadu jums, - tarė, - kai tik sužinosiu, kad žmona vėl laukiasi, 
paduosiu paraišką kuponams. Neiškils jokių keblumų. Allons!* Tai ko 
jūs bijote dabar? 

Ji vis dar stebeilijosi į jį įbedusi akis, o jis pakėlė paketą ir atkišo jai 
tokiu jokių prieštaravimų nepripažįstančiu judesiu, kad Kitė pati ne- 
pajuto, kaip paėmė. „Tai vienas iš tų atvejų, kai neverta nė mėginti 
žodžiais išreikšti tai, ką jauti“, — tarė ji sau. Kitė padėkojo jam ir pati- 
kino, kad jos vyras labai apsidžiaugsiąs, be to, išreiškė viltį, kad juodu 
po kelių dienų vėl susitiksią. Tada išėjo. Artėjant nakčiai, vėjas vėl ėmė 
stiprėti. Kitė virpėdama kopė kalvos šlaitu aukštyn, į fortą. 

Vos grįžusi į kambarį, pirmiausia ji uždegė lempą. Paskui pamatavo 
Portui temperatūrą ir išsigando: karštis vėl kilo. Tabletės nebeveikė. 
Portas pažvelgė į ją švytinčiomis akimis, jo žvilgsnis buvo toks, kokio 
jai dar neteko regėti. 

— Šiandien mano gimimo diena, - sumurmėjo jis. 

— Visai ne, - aštriai atrėžė ji, paskui valandėlę pagalvojo ir apsime- 
tusi, kad susidomėjo, paklausė: - O gal tikrai? 

— Taip. Kaip tik ta, kurios aš laukiau. 


* Nagi! (Pranc.) 

Ji nepaprašė paaiškinti, ką jis turįs omeny. Portas vėl prašneko: 

— Lauke gražu? 

— Ne. 

— Būčiau norėjęs, kad atsakytum „taip“. 

— Kodėl? 

— Man patiktų, jei lauke būtų gražu. 

— Gal ir tikrai gražu, bet vaikščioti tokiu oru - menkas malonumas. 

— Ką gi, mums ir nereikia būti lauke, - tarė jis. 

Kalbėjosi jie tykiai, ir galbūt kaip tik dėl tokios ramybės juo šiurpiau 
nuskambėjo skausmo aimana, po akimirkos ištrūkusi jam iš gerklės. 

— Kas atsitiko? - susijaudinusi riktelėjo ji. Bet jis jos nebegirdėjo. Ji 
susmuko ant kelių guolyje ir įsmeigė žvilgsnį į Portą nebenutuokdama, 
ką dar galėtų padaryti. Palengva dejonės nutyko, bet Portas taip ir 
neatsimerkė. Valandėlę Kitė tiesiog žiūrėjo į apklostytą nejudrų kūną, 
antklodės vos pastebimai kilnojosi sulig tankiu jo alsavimu. „Jis - jau 
nebe žmogus“, - tarė sau Kitė. Liga nubloškia žmogų į pirminę būklę: 
paverčia kloaka, kurioje tebevyksta tik cheminiai procesai. Bereikšmė 
nesąmoningų veiksmų hegemonija. Priešais ją gulėjo gryna, su niekuo 
nesulyginama nešvankybė, bejėgė, žadinanti sveiku protu nesuvokiamą 
siaubą. Kitė valios pastangomis užgniaužė akimirką sukilusį šleikštulį. 

Kažkas pabeldė į duris - Zina, ji atnešė sriubos Portui ir lėkštę kus- 
kuso Kitei. Kitė ženklais parodė norinti, kad Zina pamaitintų ligonį. 
Senoji, regis, net apsidžiaugė ir ėmėsi mėginti įtikinti jį atsisėsti. Tačiau 
Portas išvis niekaip nereagavo, tik jo kvėpavimas kiek sutankėjo. Virė- 
ja buvo kantri ir atkakli, bet visos jos pastangos nuėjo vėjais. Kitė mos- 
telėjo jai išnešti sriubą: nutarė, kad jei Portas kiek vėliau išalksiąs, ji 
atidarysianti vieną skardinę ir, sumaišiusi jos turinį su karštu vande- 
niu, paruošianti jam pieno. 

Vėjas vėl stūgavo, bet jau nebe taip nuožmiai, be to, ir jo kryptis 
buvo pasikeitusi. Jis trūksmingai aimanavo plyšiuose palei langą, su- 
lankstyta paklodė, atstojanti užuolaidą, protarpiais virpčiojo. Kitė už- 
sižiūrėjo į šokčiojančią baltą lempos liepsnelę; ji iš paskutiniųjų grū- 
mėsi su poreikiu pašokti ir dumti lauk iš kambario. Tai, kas apniko ją 
dabar, buvo jau ne sena gera pažįstama baimė, o vis labiau augantis 
pasišlykštėjimas. 

Vis dėlto ji gulėjo nė nekrustelėdama, kaltindama save ir galvodama: 
„Jeigu ir nejaučiu pareigos juo rūpintis, užtat bent galiu elgtis taip, lyg 
jausčiau.“ Jos visiškame nejudrume buvo ir tam tikras saviplakos ele- 
mentas. „Net jeigu koja nutirps, tu jos nėmaž nepajudinsi. Tikiuosi, skau- 

dės.“ Slenkantį laiką ženklino tiktai gailios vėjo, bandančio prasisk- 
verbti vidun, dejonės, jo balsas skambėjo tai laibiau, tai dusliau, bet nė 
akimirkos visai nenutildamas. Netikėtai Portas giliai atsiduso ir suju- 
dėjo, šiek tiek pakeisdamas padėtį. Ir jau visai neįtikėtina - prakalbo. 

— Kite. 

Jo balsas buvo silpnas, bet skambėjo aiškiai. Kitė sulaikė kvapą, 
tarsi net menkiausias krustelėjimas galėtų sutraukyti giją, siejančią Por- 
tą su sveiku protu. 

— Kite. 

— Ką? 

— Aš labai stengiausi grįžti. Čionai. - Jis taip ir neatsimerkė. 

— Taip... 

— Ir štai. Grįžau. 

— Taip! 

— Norėjau su tavim pasikalbėti. Čia daugiau nieko nėra? 

— Ne, ne! 

— Durys užrakintos? 

— Nežinau, - atsakė ji. Pasikėlė, užrakino duris, vėl išsitiesė guoly- 
je - viską padarė vienu judesiu. - Taip, durys užrakintos. 

— Norėjau su tavim pasikalbėti. 

Ji nežinojo, ką sakyti. Tad ištarė: 

— Džiaugiuosi. 

— Noriu pasakyti tokią daugybę dalykų. Bet nebežinau jų. Užmiršau 
visus. 

Ji švelniai paglostė jam ranką. 

— Visada taip ir būna. 

Valandėlę jis gulėjo tylėdamas. 

— Gal norėtum atsigerti šilto pieno? - linksmai paklausė ji. 

Jo protas ėmė drumstis. 

— Tikriausiai nebėra laiko. Aš nežinau. 

— Tuojau paruošiu tau atsigerti, - pranešė ji ir atsisėdo, džiaugdama- 
si galimybe išsivaduoti. 

— Prašau, pasilik čia. 

Ji vėl atsigulė murmėdama: 

— Aš taip džiaugiuosi, kad tau geriau. Tu negali net įsivaizduoti, bet 
jaučiuosi visiškai kitaip, kai girdžiu tave kalbantį. Man jau atrodė, 
kad kraustausi iš proto. Čia nėra nė gyvos dvasios... 

Ji nutilo pajutusi, kad susitelkusi isterija ima riedėti, įgydama vis 
didesnį pagreitį. Tačiau Portas, regis, net negirdėjo, ką ji sako. 

— Prašau, pasilik čia, - pakartojo jis, neryžtingai slinkdamas ranka 
per paklodę. Kitė suprato, kad jis grabalioja jos rankos, bet neįstengė 
prisiversti ištiesti savosios, kad jis sugriebtų. Tą pat akimirką, kai su- 
vokė atstumianti Portą, jos akys patvino ašaromis - gailesčio jam aša- 
romis. Bet ji vis tiek nė nekrustelėjo. 

Jis dar kartą atsiduso. 

— Aš labai sergu. Jaučiuosi visiškai prastai, siaubingai. Tikriausiai 
nėra jokios priežasties baimintis, bet man vis tiek baisu. Kartais būnu 
nebe čia, ir man tai nepatinka. Kadangi atsiduriu labai toli, ir ten būnu 
vienui vienas. Niekas negali iki ten nusigauti. Tai per toli. Ir ten aš 
būnu visiškai vienas. 

Ji norėjo jį nutildyti, bet tame tykių žodžių sraute buvo labai aiškiai 
girdėti maldavimas, išsakytas prieš kelias akimirkas: „Prašau, pasilik 
čia.“ Nutraukti jo kalbos ji neturėjo galios, nebent išsiropštų iš guolio 
ir imtų sukiotis po kambarį. Tačiau nuo jo žodžių ją apniko gildantis 
liūdesys - tai buvo tas pat, kas klausytis jo, pasakojančio sapnus. Net- 
gi dar blogiau. 

- Būnu toks vienas, kad net nebeprisimenu, ką reiškia būti ne vie- 
nam, - kalbėjo jis. Temperatūra, reikia manyti, kilo. - Negaliu net su- 
simąstyti, kaip būtų, jei visame pasaulyje be manęs būtų ir dar kas 
nors. Kai atsiduriu ten, nebeprisimenu buvimo čia, tada lieka tik bai- 
mė. Tačiau būdamas čia prisimenu, kad buvau ten. Labai norėčiau ne- 
beprisiminti. Siaubinga būti dviem skirtingais dalykais vienu metu. - 
Jis karštligiškai grabaliojo jos rankos. - Ar žinai tai? Ar supranti, kaip 
tai klaiku? Turėtum suprasti. - Galų gale ji leido jam sugriebti jos ran- 
ką ir prisitraukti prie burnos. Jis įsisiurbė suskeldėjusiomis lūpomis su 
tokiu goduliu, kad ji net nutirpo, jautė, kaip stoja piestu plaukai ant 
pakaušio. Kitė stebėjo, kaip žiopčioja jo burna, kaip lūpos prasiskiria 
ir vėl susiglaudžia, liesdamos jos krumplius, pirštais jautė karštą jo 
alsavimą. 

- Kite. Kite. Man baisu, bet tai dar ne viskas. Kite! Visus tuos metus 
aš gyvenau vien tik tau. Pats to nežinojau, užtat dabar jau žinau. Tik- 
rai žinau! Bet dabar tu traukies nuo manęs. 

Jis pabandė persiversti, kad prispaustų jos ranką, vis stipriau gniau- 
žė pirštus. 

— Visai ne! - sušuko ji. 

Jo kojos mėšlungiškai trūkčiojo. 

— Aš juk čia pat! - dar garsiau suriko ji, mėgindama įsivaizduoti, 
kaip jos balsas skamba jam, riedančiam tamsiais vidiniais koridoriais 

chaoso link. Valandėlę jis gulėjo nejudėdamas, sunkiai gaudydamas 
kvapą, ir jos galvoje sukrebždėjo mintis: „Jis tik taip sako, kad tai - 
kai kas daugiau, ne vien baimė. Iš tikrųjų nėra nieko daugiau. Jis nie- 
kada negyveno dėl manęs. Niekad, niekad!“ Ji įsikibo tos minties, kar- 
todama be paliovos tol, kol galų gale išgujo ją iš smegenų, liko gulėti 
įtempusi kiekvieną raumenėlį, užtat visiškai tuščia galva, ir klausytis 
beprasmio vėjo monologo. Laikas slinko, bet niekas nesikeitė, Kitė taip 
1r neatsipalaidavo. Bet galiausiai pabandė lėtai, lėtai ištraukti ranką iš 
ją surakinusių neviltingų Porto gniaužtų. Greta ji pajuto netikėtą jude- 
sį ir atsigręžusi išvydo Portą pasikėlusį, kone sėdintį. 

— Portai! — sukliko ji, pati pašokdama ir sudėdama rankas jam ant 
pečių. - Tau reikia gulėti! - Ji sutelkė visas jėgas, bet neįstengė jo net 
stumtelėti. Jo akys buvo plačiai atmerktos, žiūrėjo tiesiai į ją. - Portai! 
— vėl suriko ji, bet jau pasikeitusiu balsu. Jis pakėlė vieną ranką ir 
sugriebė ją už alkūnės. 

— Nagi, Kite, - ištarė tyliai. 

Juodu taip ir žiūrėjo vienas į kitą. Paskui ji krustelėjo galvą, nusva- 
rindama ją Portui ant krūtinės. Neatitraukdamas akių nuo jos, jis nu- 
kreipė žvilgsnį žemyn, ir čia ji ūmai sukūkčiojo, pirmoji ašara prasky- 
nė kelią visam srautui. Portas vėl užsimerkė ir akimirką išgyveno iliuziją, 
kad spaudžia glėbyje visą pasaulį - šiltą vienų tropikų pasaulį, merkia- 
mą liūties. 

— Ne, ne, ne, ne, ne, ne, ne, ne, - ištarė jis. Daugiau niekam nebeuž- 
teko jėgų. Bet net jeigu ir būtų užtekę, jis vis tiek būtų pasakęs tik tiek: 
„Ne, ne, ne, ne.“ | 

Tai, ką ji apraudojo jo glėbyje, nebuvo visas pasaulis, bet gana dide- 
lė jo dalis; o svarbiausia, kaip tik tos dalies ribas ji žinojo visiškai tiks- 
liai, ir šis žinojimas pridėjo jos sielvartui tik dar daugiau kartėlio. II- 
gainiui pačiose savo esybės gelmėse, giliau netgi už raudą dėl vėjais 
paleistų metų, ji aptiko kraupią baimę, jau visiškai susiformavusią ir 
dar labiau augančią. Kitė pakėlė galvą ir pažvelgė į Portą - labai švel- 
niai ir su neapsakomu siaubu. Jo galva jau buvo nusvirusi į šoną, akys 
užmerktos. Ji abiem rankomis apsivijo jo kaklą, nubėrė kaktą buči- 
niais. Paskui, ir stumdama jėga, ir įtikinėdama, vėl paguldė ir apklos- 
tė. Tada sugirdė tabletę, tyliai nusirengė ir atsigulė pati - veidu į jį; 
lempelę paliko degančią, kad užmigdama galėtų jį matyti. Aplink lan- 
gą sūkuriuojantis vėjas stūgavimu antrino niauriai jos jausenai, kad 
štai jau pasiekė naują vienatvės gelmių lygmenį. 

— Įmesk daugiau malkų! - sušuko leitenantas, žiūrėdamas į židinį, ku- 
riame vos žioravo paskutinieji ugnies liežuvėliai. Tačiau Achmedas nė 
už ką nesutiko švaistūniškai naudoti kurą ir atnešė tiktai dar vieną 
nedidelį plonų, gumbuotų šakalių glebelį. Iš jo atminties neišsitrynė 
ankstyvi ir stingdančiai šalti rytai, kai jo motina ir sesuo keldavosi dar 
prieš aušrą ir per aukštas kopas traukdavo Hasi Mochtaro pusėn, jis 
prisiminė ir jas sugrįžtančias sulig saulėlydžiu, kaip jos įžengdavo į 
kiemą sulinkusios po našta, iš nuovargio sukritusiais veidais. Leite- 
nantas neretai vienu kartu sukraudavo į ugnį tiek malkų, kiek jo sesuo 
surinkdavo per ištisą dieną, bet jis, Achmedas, nieku gyvu to nedary- 
siąs — jis visuomet atsinešdavo tik kelis pagaikščius. Leitenantas pui- 
kiausiai suprato, kad šitaip elgtis Achmedą skatina paprasčiausias už- 
sispyrimas. Ir laikė tai beprasmiu, bet neišraunamu ekscentriškumu. 

— Tas vyrukas kvanktelėjęs, - pasakė leitenantas d'Armanjakas, 
gurkšnodamas Vermoutb-Cassis kokteilį su juodųjų serbentų likeriu, - 
bet sąžiningas ir ištikimas. O kaip tik į šias savybes ir dera atsižvelgti 
pirmų pirmiausia, kai samdai tarną. Jeigu jis sąžiningas ir patikimas, 
galima atleisti net tokias kliautis kaip kvailumas ar užsispyrimas. Tie- 
sa, jokiu būdu nenoriu pasakyti, kad Achmedas kvailas. Kartais jo 
nuojauta gerokai prašoka manąją. Štai, tarkime, kaip ir tuo atveju su 
jūsų draugu. Kai paskutinį kartą buvo užsukęs čionai, į mano namus, 
pakviečiau jį su žmona vakarienės. Pasakiau, kad atsiųsiu Achmedą 
pranešti, kurį konkrečiai vakarą jų lauksiu. Tuo metu pats buvau pasi- 
ligojęs. Panašu, kad mano virėja bandė mane nunuodyti. Ar viską su- 
prantate, ką sakau, mesjė? 

— Out, oui, - atsakė Taneris, kuris prancūziškai suprato kur kas dau- 
giau, nei sugebėjo pasakyti pats. Leitenanto pasakojimą jis sekė net be 
didesnio vargo. 

— Po to, kai jūsų draugas išėjo, Achmedas ir sako man: „Jis niekada 
nebeateis.“ Aš nesutikau, sakau: „Nesąmonė. Žinoma, ateis, ir netgi 
su žmona.“ „Ne, - laikėsi savo Achmedas. - Matyti iš jo veido. Jis 
tikrai nebeketina čia apsilankyti.“ Ką gi - jo buvo tiesa. Dar tą pat 
vakarą jie abu išvažiavo į El Ga'a. Pats apie tai išgirdau tik kitą dieną. 
Neįtikėtina, ar ne? 

— Oui, - dar kartą ištarė Taneris; jis sėdėjo ant kėdės labai tiesus, 
truputį net pasviręs į priekį, rankas susidėjęs ant kelių; atrodė nepap- 
rastai rimtas. , 

— Aha, taip, - nusižiovavo būsto šeimininkas, stodamasis įmesti dar 
malkų į ugnį. - Stulbinanti publika, tie arabai. Žinoma, smarkiai justi 
sudaniečių priemaiša - dar nuo vergijos laikų... 

Taneris jį pertraukė: 

— Bet sakėte, kad El Ga'a šiuo metu jų nėra? 

— Jūsų draugų? Ne. Kaip jau minėjau, jie išvažiavo į Sba. Vietinis 
posto viršininkas ten - kapitonas Brusaras, kaip tik jis telegrama ir 
pranešė man apie vidurių šiltinę. Galbūt jums jis pasirodys kiek atža- 
rus, bet iš tikrųjų - šaunus žmogus. Tik štai Sacharos taip ir nesugebė- 
jo prisijaukinti. Vieniems pavyksta su ja susigyventi, kitiems - ne. Tar- 
kime, aš čia jaučiuosi atsidūręs savo stichijoje. 

Taneris ir vėl jį pertraukė: 

— Kaip manote, per kiek laiko galėčiau nusigauti iki Sba? 

Leitenantas atlaidžiai nusijuokė. 

— Vous ėtes bien pressė!* Bet kai žmogų užklumpa vidurių šiltinė, 
skubėti tikrai nėra ko. Praeis dar bent kelios savaitės, kol jūsų draugas 
išvis suvoks, esate šalia jo ar ne. Visą tą laiką, žinoma, jam nereikės ir 
paso! Taigi lekti strimgalviais jums visai nebūtina. 

Šitam amerikiečiui jis jautė palankumą - jis leitenantui patiko kur 
kas labiau nei pirmasis. Anas atrodė kažkoks slapukas, leitenantą ne- 
tgi apniko keistas miglotas nerimas (nors tokį įspūdį galėjo nulemti ir 
anuometinė jo paties dvasinė būsena). Šiaip ar taip, nors Taneris aki- 
vaizdžiai netvėrė savo kailyje, norėdamas kuo skubiau išsikrapštyti iš 
Bou Nuros, leitenantui jis pasirodė supratingas pašnekovas, tad jis vy- 
lesi įkalbėsiąs amerikietį dar šiek tiek čia paviešėti. 


* Kadjūs ir skubinatės! (Pranc.) 


195 


— Pasiliksite vakarienės? —- paklausė leitenantas. 
- O, - išsiblaškęs tarstelėjo Taneris. - Labai jums ačiū. 

Pirmų pirmiausia buvo kambarys. Niekas negalėjo pakeisti nedide- 
lio, kieto jo egzistencijos kiauto, baltai tinkuotų sienų, vos pastebima 
arka išlenktų lubų, cementinių grindų ir lango, uždengto audeklo at- 
raiža, daug kartų sulankstyta, kad nepraleistų šviesos. Šito pakeisti ne- 
buvo įmanoma, nes ir nebuvo nieko, ką galėtum pakeisti: vien plikas 
kambarys ir dar čiužinys, ant kurio Portas ir gulėjo. Kai protarpiais 
per jį nušniokšdavo proto praskaidrėjimo gūsis, kai jis praverdavo akis 
ir pamatydavo viską, kaip yra, ir suvokdavo, kur iš tikrųjų esąs, jis 
atmintyje užfiksuodavo sienas, lubas ir grindis, kad kitą kartą rastų 
kelią sugrįžti. Pasaulyje buvo tokia daugybė kitų vietų, tokia daugybė 
kitų laiko akimirksnių, kuriuose jis lankėsi, kad niekad negalėjo būti 
tikras, jog grįždamas atgal išties sugrįš čionai. Ką nors skaičiuoti buvo 
ir išvis neįmanoma. Kiek valandų jis pratysojo šitaip, ant svilinančio 
čiužinio, kiek kartų matė Kitę, gulinčią šalia ant grindų, kiek kartų 
išleido kokį nors garsą, po kurio pamatydavo, kaip ji apsiverčia ant 
kito šono, keliasi, paskui prieina artyn, duoda atsigerti vandens - į 
tokius klausimus jis niekaip nebūtų galėjęs atsakyti, net jei ir būtų su- 
sizgribęs juos sau užduoti. Tačiau jo sąmonėje knibždėjo visai kiti rū- 
pesčiai. Kartais jis prašnekdavo balsu, bet tai jo netenkino; atrodė, 
kad tai netgi trukdo natūraliam minčių vystymuisi. Mintys srautu plū- 
do jam iš burnos, bet jis net nežinojo, ar jos išreikštos tinkamais žo- 
džiais. Žodžiai dabar buvo pernelyg gyvastingi, pernelyg sunkiai su- 
valdomi - kai jis juos tardavo, Kitė, regis, net dorai nesuprasdavo, ką 
jis nori pasakyti. Jie įsigrauždavo į jo galvą kaip tas į kambarį prasis- 
melkiantis vėjas ir užpūsdavo ten, tamsoje, vos įsižiebusią minties lieps- 
nelę. Tad mąstydamas jis pasitelkdavo vis mažiau ir mažiau žodžių. 
Procesas tapo mobilesnis; Portas sekdavo paskui krivuliuojančias min- 
tis, nes buvo pririštas prie jų lyg pasaitu. Neretai kelias būdavo toks 
vingiuotas, kad kvaisdavo galva, bet paleisti minties jis negalėjo. Kraš- 
tovaizdis niekad nesikartodavo: teritorija visąlaik būdavo nauja, o mir- 
tinas pavojus vis labiau augo. Lėtai ir negailestingai mažėjo aspektų 
skaičius. Kaskart vis mažiau buvo krypčių, kuriomis galėjai sukti. Tie- 
sa, procesas nebuvo aiškus, nebuvo nieko apibrėžto, jis negalėjo konk- 
rečiai tarti sau: „Na štai, krypties į viršų nebėra.“ Tačiau jam teko 
regėti ir tokių atvejų, kai dvi visiškai skirtingos kryptys tyčia, piktdžiu- 

giškai susiliedavo, tarsi ragindamos jį: „O dabar pamėgink atskirti, 
kuri yra kuri.“ Jo reakcija visą laiką buvo tokia pat: apnikdavo jaus- 
mas, tarsi išoriniai jo esybės sluoksniai, kažkokios jėgos stumiami, ju- 
dėtų centro link, kur jiems saugiau - tokį pat judėjimą galima pamaty- 
ti, labai iš lėto sukant kaleidoskopą, kai mozaikos detalės subyra į 
vidurį. O tasai centras! Kartais jis būdavo gigantiškas, skausmingas, 
nuogas ir jautrus, melagingas, jis driekėsi nuo vieno pasaulio krašto 
iki kito ir neįmanoma buvo įspėti, kur jis iš tikrųjų yra - jis tiesiog 
buvo visur. O kartais šitas išnykdavo, ir tuomet rasdavosi kitas cent- 
ras, ten, kur jam ir derėjo būti, - tikrasis, mažytis degantis juodas taš- 
kas, nejudantis ir neįtikėtinai aštrus, neabejotinas ir be galo tolimas. Ir 
vieną, ir kitą centrą jis vadino „Tai“. Jis gebėjo atskirti vieną nuo kito, 
netgi žinojo, kuris iš jų tikrasis, kadangi, kai retsykiais kelioms minu- 
tėms sugrįždavo į kambarį ir iš tiesų jį pamatydavo, kai matydavo Kitę 
ir sakydavo sau: „Aš esu Sba“, aiškiai prisimindavo abu centrus, žino- 
davo, kuo vienas skiriasi nuo kito, nors neapkentė jų abiejų —- ir dar 
žinojo, kad tik tasai, kuris buvo te», iš tiesų tikrasis, o antrasis - klai- 
dingas, klaidingas, klaidingas. 

Tai buvo tremtinio, išvaryto iš šio pasaulio, egzistencija. Jis niekad 
neregėjo jokio žmogaus veido ar pavidalo, nematė net gyvulio, pake- 
liui nepasitaikė netgi atpažįstamų objektų, nebuvo nei žemės apačioje, 
nei dangaus viršuje, bet aplinkinė erdvė vis tiek kažkuo užpildyta. Kar- 
tais tuos greta egzistuojančius dalykus jis netgi matydavo, nors tuo pat 
metu žinodavo, kad juos galima tik išgirsti. Kartais jie būdavo visiškai 
nejudrūs tarsi spausdinti rašmenys baltame popieriaus lape, bet jis jus- 
davo jų šiurpų, kad ir neregimą giluminį judėjimą, suvokdavo pragaiš- 
tingą šio reikšmę jam, nes jis buvo vienas. Kartais jis prisiliesdavo jų 
pirštų galiukais, bet tuo pat metu jie srūdavo jam per burną vidun. 
Visa tai buvo absoliučiai pažįstama ir iki kaulų smegenų siaubinga - 
sustabarėjusi, jokiems pokyčiams nepasiduodanti egzistencija, kuria 
nevalia abejoti ir kuri dar turi gimti. Jam niekada net nešovė mintis 
surikti. 

Kitą rytą lempa vis dar degė, vėjas buvo nurimęs. Ji nebeįstengė išju- 
dinti jo tiek, kad pavyktų sugirdyti vaistus, bet temperatūrą pamatavo, 
įkišusi termometrą į pravirą burną - karštis buvo smarkiai pašokęs. Ji 
nuskubėjo atsivesti kapitono Brusaro, o šis, trypčiodamas prie ligonio 
patalo, bandė išsisukinėti, stengėsi ją nuraminti, nors ir nepasakė nie- 
ko, kas pakurstytų viltį. Ištisą dieną ji, nugrimzdusi į neviltį, prasėdėjo 
ant savojo guolio krašto, retsykiais pažvelgdama į Portą, klausydamasi 

švogždžiančio jo alsavimo, regėdama, kaip jis krūpčioja, draskomas 
vidinės kančios. Zinai taip ir nepavyko sugundyti jos ką nors suval- 
gyti. | 

Kai, vakarui atėjus, Zina pranešė, kad amerikietė ponia vis dar nie- 
ko neima į burną, kapitonas Brusaras nutarė imtis paprasčiausių veiks- 
mų. Nuėjo prie kambarėlio, pabeldė į duris. Neilgai trukus iš vidaus 
atsklido Kitės balsas: 

— Oui est la?* 

Tuoj pat ji atidarė duris. Lempos nebuvo užsižiebusi, kambaryje jai 
už nugaros viešpatavo juoduma. 

— Tai jūs, madam? 

Jis stengėsi kalbėti kuo maloniau. 

— Taip. 

— Gal galėtumėte ateiti valandėlę? Man reikėtų su jumis pasikalbėti. 

Ji nusekė paskui jį per kelis kiemelius į skaisčiai apšviestą kambarį, 
židinyje liepsnojo ugnis. Gausybė vietinės gamybos kilimų dengė sie- 
nas, sofas, grindis. Tolimajame kambario gale buvo įtaisytas bariukas, 
kurį aptarnavo aukštas juodaodis sudanietis su akinamai baltu tiurba- 
nu ir švarku. Kapitonas atsainiai mostelėjo. 

— Išgersite ko nors? 

— Oi ne. Ačiū. 

— Gurkšnelį aperityvo. 

Kitė vis dar mirksėjo, neapsiprasdama su ryškia šviesa. 

— Negaliu, - ištarė. 

— Tuomet išgersite su manimi činzano. 

Jis mostelėjo barmenui. 

— Deux Cinzanos**. Nagi, eikite šen, sėskitės, meldžiu jus. Ilgai jū- 
sų neužlaikysiu. 

Kitė pakluso, nuo pasiūlyto jai padėklo paėmė taurę. Vyno skonis 
buvo malonus gomuriui, bet Kitė nepageidavo ničnieko malonaus, ne- 
norėjo, kad ją išplėštų iš apatijos. Be to, kapitono akyse, vos jis pa- 
žvelgdavo į ją, ir dabar įsižiebdavo keista įtarumo ugnelė, ir tai ne- 
prasprūdo Kitei pro akis. Jis sėdėjo ir gurkšnodamas nužiūrinėjo jos 
veidą: jau beveik linko apsispręsti, kad ji, ko gero, visai ne ta, kuo jis 
palaikė ją iš pat pradžių, kad ji galbūt ir iš tikrųjų tik ano sergančio 
vyriškio žmona. 


* Kas čia? (Pranc.) 


** Du Cinzano. (Pranc.) 

— Kadangi esu posto viršininkas, — tarė jis, - į mano pareigas įeina 
prievolė patikrinti tapatybę tų asmenų, kurie užklysta į Sba. Žinoma, 
atvykėlių čia pasitaiko itin retai. Nuoširdžiai apgailestauju, kad esu 
priverstas kvaršinti jums galvą tokiu metu. Man reikia visai nedaug — 
tik pamatyti jūsų tapatybę patvirtinančius dokumentus. Ali! - Barme- 
nas be garso pritykino prie jų, vėl pripildė taures. Kitė atsakė ne iš 
karto. Vos gurkštelėjusi aperityvo, pajuto, kad žarna žarną ryja. 

— Aš turiu pasą. 

— Puiku. Rytoj atsiųsiu ką nors, kad paimtų jūsų abiejų pasus. Per 
valandą grąžinsiu. 

— Mano vyras pasą prarado. Galiu duoti jums tik savąjį. 

— Ab, ca!* - išsprūdo kapitonui. Vadinasi, iš tiesų yra taip, kaip jis 
numatė. Kapitonas įtūžo, bet tuo pat metu pajuto ir keistą pasitenkini- 
mą pagalvojęs, kad pirmasis įspūdis jo neapgavo. Išties pasielgė teisin- 
gai, kai uždraudė rangu žemesniems kariškiams bendrauti su šita. Kaž- 
ko panašaus jis ir tikėjosi, išskyrus nebent tai, kad tokiais atvejais 
paprastai būna kur kas sunkiau prisikasti iki moters, ne vyro, doku- 
mentų. 

— Madam, - tarė jis, palinkdamas į priekį, - prašau, supraskite, kad 
man visiškai nerūpi kaišioti nosį į tokius dalykus, kuriuos laikau gry- 
nai asmeniškais. Tai tiktai formalumas, bet jį atlikti būtina. Turiu pa- 
matyti jūsų abiejų pasus. Pavardės man buvusios nebuvusios. Bet: du 
žmonės - du pasai, argi ne taip? Nebent judu naudojatės vienu, bendru? 

Kitė pamanė, kad jis bus ko nors nenugirdęs. 

— Mano vyro pasą pavogė Ain Krortoje. 

Kapitonas sudvejojo. 

— Tai, be jokios abejonės, turėsiu įrašyti ataskaitoje, kurią perduosiu 
teritorinio padalinio vyriausiajam vadui. - Jis atsistojo. - Jūs patys 
turėjote pranešti apie tai atitinkamoms tarnyboms iškart, kai tik tai 
atsitiko. — Jis buvo liepęs tarnui padengti stalą dviem, bet dabar jam 
prapuolė ūpas valgyti kartu su Kite. 

— Mes ir pranešėme, - patikino Kitė, užbaigdama vyną. - Leitenan- 
tas d' Armanjakas Bou Nuroje viską apie tai žino. Gal galėčiau pasivai- 
šinti cigarete? - Jis padavė jai Chesterfield cigaretę, pridegė, žiūrėjo, 
kaip ji giliai užsitraukia. - Mano cigarečių atsargos seniai baigėsi. - Ji 
nusišypsojo, neatitraukdama akių nuo pakelio, kurį jis laikė rankoje. 
Jautėsi kur kas geriau, tik vis labiau kamavo alkis. Kapitonas nieko 


* Ak, taip! (Pranc.) 

nesakė. Kitė kalbėjo toliau. - Leitenantas d' Armanjakas padarė viską, 
ką galėjo, kad mano vyras atgautų pasą, ieškojo net Mesade. 

Kapitonas netikėjo nė žodeliu; jo manymu, visa tai buvo žavingas 
melas. Dabar jis buvo jau tvirtai įsitikinęs, kad ji - ne tik avantiūristė 
nuotykių ieškotoja, bet ir išvis įtartina asmenybė. 

— Suprantu, - ištarė jis, įdėmiai apžiūrinėdamas kilimėlį po kojo- 
mis. - Ką gi, viskas aišku, madam. Ilgiau jūsų nebelaikysiu. 

Ji pakilo. 

— Rytoj įteiksite man savo pasą. Aš paruošiu raportą, tada ir pažiū- 
rėsime, kas iš to išeis. 

Jis palydėjo ją atgal į ligonio kambarį ir grįžęs sėdo valgyti vienas, 
smarkiai suirzęs dėl to, kad Kitė taip atkakliai stengėsi pripūsti jam 
miglos į akis. Kitė akimirką pastovėjo kambario tamsoje, paskui per 
plyšiuką pravėrė duris, žvilgsniu nulydėjo tolstantį jo žibintuvėlio at- 
švaitą smėlyje. Tada patraukė ieškoti Zinos, kuri padavė jai valgyti 
virtuvėje. 

Pasisotinusi Kitė grįžo į kambarį, užsižiebė lempą. Portas ėmė ran- 
gytis, jo veidas persikreipė, nepatenkintas staigiai plykstelėjusia švie- 
są. Kitė užkišo lempelę į patį kampą, užstatė lagaminu ir valandėlę 
pastovėjo vidur kambario apie nieką negalvodama. Po kelių minučių 
pasiėmė apsiaustą ir išėjo į kiemą. 

Forto stogas buvo didžiulė, plokščia, netaisyklingos formos molio 
terasa, kurios skirtingo aukštumo plokštumos atkartojo žemės pavir- 
šiaus po fortu nelygumus. Nuožulnių pandusų ir laiptelių, jungiančių 
aukštesnius ir žemesnius lygius, tamsoje beveik nesimatė. Nors palei 
visą išorinį stogo kraštą driekėsi neaukšta sienelė, vis dėlto begalės vi- 
dinių kiemelių angos buvo tik grėsmingai stoge žiojinčios skylės, ku- 
rias reikėjo atsargiai apeiti. Kitei žvaigždžių šviesos pakako, kad maty- 
tų, kur žengia, ir nenugarmėtų žemyn. Ji giliai alsavo, jautėsi beveik 
lyg atsidūrusi laivo denyje. Miestelio apačioje išvis nebuvo matyti — 
ten nespingsojo nė menkiausias žiburėlis, - bet šiaurės pusėje žaižara- 
vo balzganas ergas - milžiniškas smėlio vandenynas su sustingusiais 
keterų sūkuriais ir beribe nejudančia tyla. Kitė lėtai apsisuko, žvilgsniu 
skvarbydama horizontą. Oras, dabar, kai nurimo vėjas, dvigubai ty- 
kus, atrodė tarytum sukaustytas paralyžiaus. Kad ir į kurią pusę ji žiū- 
rėjo, visas naktinis kraštovaizdis bylojo viena: absoliutų bet kokio ju- 
dėjimo neigimą, bet kokio tęstinumo sustabdymą. Bet kol Kitė šitaip 
stovėjo, valandėlę susiliejusi su pačios susikurta tuštuma, į jos sąmonę 
labai labai iš lėto ėmė smelktis abejonė, apniko jausmas - iš pradžių 

tik miglota nuojauta, paskui - ir tvirtas įsitikinimas - kad kažkuri prie- 
šais plytinčio reginio dalis vis dėlto juda netgi jai bežiūrint. Kitė užver- 
tė galvą ir susiraukė. Visas neaprėpiamo dydžio, žvaigždėmis nusags- 
tytas dangaus skliautas lėtai slydo į šoną jai prieš akis. Atrodė sustingęs 
lyg pati mirtis - ir vis dėlto judėjo. Sulig kiekviena sekunde neregima 
žvaigždė vienoje pusėje išnirdavo iš už žemės krašto, o kita žvaigždė 
prasmegdavo žemiau jo kitoje pusėje. Kite kostelėjo susidrovėjusi ir 
vėl ėmė žingsniuoti, stengdamasi prisiminti, kaip labai jai nepatinka 
kapitonas Brusaras. Net cigarečių pakelio, ir to nepasiūlė, nepaisyda- 
mas tiesmukos jos užuominos. 

— O Dieve, - balsu ištarė Kitė, apgailestaudama dėl paskutiniojo 
Players pakelio, kurį atplėšė dar Bou Nuroje. 

Jis atsimerkė. Kambarys tvoskė pagieža. Ir buvo tuščias. „Dabar ga- 
lų gale privalau įveikti šitą kambarį.“ Bet trupučiuką vėliau jį užgriuvo 
kvaitinantis neapsakomo skaidrumo akimirksnis. Jis atsidūrė pačiame 
pakraštyje karalijos, kurioje kiekviena mintis, kiekvienas vaizdinys eg- 
zistavo savarankiškai, o bet kokie ryšiai tarp vieno dalyko ir gretimo 
buvo sutraukyti. Iš paskutiniųjų stengdamasis sugriebti šitokio sąmo- 
ningumo esmę, jis pradėjo slysti atgal į jo uždarą teritoriją, nė neįtar- 
damas, kad jau pats nebėra visiškai išorėje, atviroje erdvėje, kad jam 
jau nebeįmanoma vertinti minties per atstumą. Jam rodėsi, kad jis su- 
rado dar neišmėgintą mąstymo variantą, tokį, kuris nereikalauja būti- 
no ryšio su gyvenimu. „Mintis savyje, - tarė jis, - nepagrįstas faktas, 
tarsi vien teorinės kompozicijos paveikslas.“ Čia pat vėl paplūdo min- 
tys, blykčiodamos prašvilpdavo pro šalį. Jis mėgino vieną sugriebti, 
jam netgi pasirodė, kad pavyko. „Bet apie ką toji mintis? Kokia ji?“ Jis 
nespėjo susigaudyti - mintį nusinešė kitų, plūstančių iš paskos, banga. 
Jis dar bandė užtvenkti urduliuojančią srovę, bet pajuto, kad neišlai- 
kys. Mėgino grumtis, tačiau liko įveiktas ir atsimerkė, ieškodamas pa- 
galbos. „Kambarys! Kambarys! Jis vis dar čia!“ Dabar jau kambario 
tylumoje jis užtiko visas tas priešiškas jėgas; nepasitikėjimą kambariu 
žadino jau vien tai, kad šis nejudėdamas stebėjo jį iš visų pusių. Visas 
kambarys buvo anapus jo, išorėje. Portas įsmeigė akis į tiesią sienos ir 
grindų sandūros liniją, stengdamasis užfiksuoti ją atmintyje, kad turė- 
tų ko įsikibti, kai akys bus užmerktos. Neatitikimas tarp greičio, ku- 
riuo judėjo jis pats, ir visiško tos linijos nejudrumo buvo šiurpus, bet 
jis atkakliai stengėsi laikytis. Kad tik jo neišneštų. Kad galėtų pasilikti. 

Prisipildyti, įsišaknyti tame, kas liks čia. Šimtakojis, sudraskytas į ga- 
balus, tai gali. Kiekvienas segmentas gali ropoti savarankiškai. Maža 
to, net ant grindų numesta koja gali lankstytis. 

Abiejose ausyse aidėjo klyksmas, plyšys tarp vieno ir kito buvo toks 
siauras, kad vibracija priminė skrebėjimą, kokį išgautum, nagu brauk- 
damas naujutėlės dešimties centų monetos briauna. Tiesiog priešais akis 
formavosi apskritų dėmelių santalkos, maždaug tokios, kokios būna 
matyti daug kartų išdidintoje laikraščio nuotraukoje. Šviesesni telki- 
niai ir tamsesnės kekės, šen ir ten - nedideli neužpildyti ploteliai. Kiek- 
viena dėmelė iš lėto augo, įgydama trečią matmenį. Jis pabandė atšlyti 
nuo pampstančių materijos lašų. Bene jis suriko balsu? Ar jis galėjo 
pajudėti? 

Siauras plyšys tarp dviejų skirtingose ausyse aidinčių klyksmų dar la- 
biau susiaurėjo, jie beveik susiliejo į vieną. Tarpelis virto skustuvo ašme- 
nimis, pakibusiais virš pirštų galiukų. Pirštus jie turėjo perrėžti išilgai. 

Tarnas netruko iššniukštinėti, kad klyksmas sklinda iš kambario, 
kuriame guli pasiligojęs amerikietis. Nedelsdamas iškvietė kapitoną 
Brusarą. Šis paskubomis priėjo prie durų, smarkiai pabeldė ir, iš vi- 
daus neišgirdęs nieko kita, vien tik netilstantį riksmą, įėjo vidun. Tar- 
no padedamas, sugebėjo išlaikyti Portą nejudrų tol, kol suleido morfi- 
no ampulę. Pagaliau užbaigė ir įniršęs apžvelgė kambarį. 

— Toji moteris! - suriko. - Dėl Dievo meilės, kurgi ji? 

— Nežinau, kapitone, - atsakė tarnas, kuris pamanė, kad klausimas 
skirtas jam. 

— Lik čia. Nesitrauk nuo durų, - suurzgė kapitonas. Buvo tvirtai 
pasiryžęs surasti Kitę, o kai suras - iškloti viską, ką apie ją galvoja. 
Jeigu prireiks, pastatys prie durų sargybinį — šitaip privers ją niekur 
nekelti kojos ir slaugyti ligonį. Pirmiausia jis patraukė prie pagrindinių 
vartų, kurie nakčiai buvo užsklendžiami, tad sargybos nė nereikėjo. 
Vartai buvo praviri. 

— Ab, ca, par exemple!* - pats nepajuto, kaip riktelėjo. 

Jis iškišo galvą kitapus vartų, bet nepamatė ničnieko, išskyrus naktį. 
Kapitonas triukšmingai užtrenkė aukštą vartų sąvarą, įdūkęs užstūmė 
skląstį. Tada nudrožė atgal į kambarį ir palūkėjo, kol tarnas atsineš 
antklodę, paliepė šiam nesitraukti nuo durų iki ryto. Pats grįžo į savo 
būstą ir išlenkė taurę konjako, norėdamas bent kiek prislopinti įniršį, 
kad galėtų užmigti. 


* Aha, pavyzdžiui, čionai! (Pranc.) 

Kol Kitė vaikštinėjo ant stogo, vienu metu nutiko du dalykai. Vie- 
noje pusėje iš už plynaukštės briaunos išniro didžiulis mėnulis, o kitoje 
orą suvirpino labai tolimas, vos juntamas dūzgimas, tuoj pat prapuolė, 
pasigirdo vel. Kitė įsiklausė: ničnieko nebebuvo girdėti, paskui ir vėl iš 
tolumos atsklido dūzgimas, jau šiek tiek stipresnis. Šitaip tęsėsi gana 
ilgai: garsas tai prapuldavo, tai vėl pasigirsdavo, kaskart - vis truputį 
priartėjęs. Ir pagaliau, nors skiriantis atstumas vis dar buvo didelis, 
garsą jau buvo galima atpažinti: ūžė automobilio variklis. Kitė girdėjo 
net tembro pokyčius, keičiantis greičiui: čia mašina ropštėsi šlaitu aukš- 
tyn, čia riedėdavo lygia atkarpa. Kažkas Kitei buvo sakęs, kad čionai 
atvykstantį sunkvežimį galima išgirsti iš bene dvidešimties kilometrų 
nuotolio. Ji lūkuriavo. Ir pagaliau, kai jau atrodė, kad automobilis 
turėtų būti įvažiavęs į miestelį, Kitė išvydo tolumoje akmeningosios 
hamados sklypelį - per uolienas nuslydo galingų žibintų spindulys: 
sunkvežimis pasuko ir nuriedėjo žemyn, į oazę. Dar akimirka - ir ji jau 
įžiūrėjo du šviesos taškus. Juos tuojau pat paslėpė uolų sangrūdos, ta- 
čiau variklis grumėjo dar garsiau. Su kiekviena minute mėnulis liejo 
vis ryškesnę šviesą, be to, į miestelį važiavo sunkvežimis, gabenantis 
žmones, tegul tik beasmenius pavidalus, susisupsčiusius baltais drabu- 
žiais — sudėjus viena ir kita, pasaulis pasislinko atgal, į realių, įmano- 
mų reiškinių plotmę. Staiga Kitė panūdo pasitikti sunkvežimį, atva- 
žiuojantį į turgaus aikštę. Ji nuskubėjo žemyn, ant pirštų galiukų 
nutykino per kiemelius, sugebėjo atsklęsti sunkius vartus ir tekina pa- 
sileido kalvos šlaitu žemyn, į miestelį. Sunkvežimis triukšmingai gru- 
mėjo tarp aukštų oazės sienų; kai Kitė atsidūrė prie mečetės, jis kaip 
tik ropštėsi per paskutinę kalvos keterą. Turgaus aikštės pakraštyje 
stoviniavo keletas apdriskusių vyrų. Kai riaumojanti sunki mašina įva- 
žiavo į aikštę ir sustojo, stojo tyla - bet tik sekundę. Tuojau pat pratrū- 
ko visas jaudrių balsų srautas, visi plyšojo vienu metu. 

Atsitraukusi atokiau Kitė stebėjo, kaip iš mašinos vargingai ropščia- 
si čiabuviai, kaip jie tingiai iškrausto atsigabentus rakandus: mėne- 
sienoje blizgančius kupranugarių balnus, milžiniškus ryšulius, suvy- 
niotus į dryžuotas antklodes, dėžes ir maišus. Iškeltos buvo ir dvi 
gigantiškos moterys, tokios storos, kad vos galėjo paeiti; jų krūtinę, 
rankas ir kojas prie žemės svėrė kalnai masyvių sidabrinių papuošalų. 
Ilgainiui visa ši manta drauge su savininkais išsibarstė tamsiose arka- 
dose, nutyko ir balsai. Kitė nusėlino aplink mašiną, norėdama atsidur- 
ti prie kabinos, kur, priekinių žibintų apšviesti, stovėjo ir šnekučiavosi 

vairuotojas, mechanikas ir dar keli vyrai. Kitė išgirdo kalbant ne tik 
arabiškai, bet ir prancūziškai - darkyta prancūzų kalba. Vairuotojas 
įkišo ranką vidun ir išjungė žibintus; vyrai neskubėdami patraukė į 
turgaus aikštę. Atrodė, niekas jos nepastebėjo. Kitė dar valandėlę sto- 
vėjo klausydamasi. 

Ir staiga sukliko: 

— Taneri! 

Vienas burnusą vilkinčių pavidalų sustingo, čia pat apsisuko ir teki- 
nas pasileido atgal. Dar bėgdamas sušuko: 

— Kite! 

Ji pabėgėjo kelis žingsnius, pastebėjo, kaip į ją gręžiojasi kiti vyrai, 
ir tuojau pat prasmego Tanerio burnuse - jis stvėrė ją į glėbį. Kitė jau 
manė, kad jis niekad jos nebepaleis, bet jis paleido ir ištarė: 

— Tai jūs iš tikrųjų čia! 

Prie jų priėjo dar du vyrai. 

— Ar tai ir yra ta pati ponia, kurios ieškojote? - paklausė vienas jų. 

— Out, oui! - šūktelėjo Taneris, ir vyrai atsisveikino, palinkėję labos 
nakties. 

Juodu liko turgaus aikštėje vieni. 

— Juk tai tiesiog neįtikėtina, Kite! - ištarė jis. 

Ji norėjo prašnekti, bet jautė: vos prasižiotų, žodžiai išsiveržtų kartu 
su kūkčiojimu, tad ji tik linktelėjo ir nejučia ėmė tempti jį į nedidelį 
viešąjį sodelį prie mečetės. Kitei linko kojos, norėjosi atsisėsti. 

—- Mano bagažas nakčiai liko užrakintas sunkvežimyje. Juk net neži- 
nojau, kur reikės nakvoti. Tai bent kelionė buvo iš Bou Nuros, Dievu- 
lėeliau! Tris kartus sprogo padanga, o šitiems beždžionėms pakeisti ra- 
tą - dviejų valandų darbas, ne mažiau. 

Jis leidosi pasakoti smulkmenas. Juodu pasiekė sodo vartelius. Me- 
nulis švietė lyg blyški šalta saulė, ant smėlio tįso strėlės antgalio for- 
mos palmių lapų šešėliai - vienodas, aštrių kontūrų ornamentas, mar- 
ginantis sodelio taką. 

- Leisk pagaliau į tave pasižiūrėti! - sušuko jis, atgręždamas ją taip, 
kad mėnesiena kristų tiesiai jai į veidą. - Ak, vargšelė Kitė! Buvo tikras 
pragaras, ar ne? - sumurmėjo jis, o ji prisimerkė nuo ryškios mėnulio 
šviesos, veido bruožus iškraipė bepratrūkstantis ašarų poplūdis. 

Juodu sėdėjo ant cementinio suolelio, ir ji ilgai raudojo, įsikniaubu- 
si jam į kelius, veidu prigludusi prie šiurkščios burnuso vilnos. Protar- 
piais jis ištardavo vieną kitą paguodos žodį; pajutęs, kad ji dreba, ap- 
siautė plataus drabužio skvernu. Kitė jautėsi bjauriai: negalėjo pakęsti 


204 


akis graužiančio ašarų sūrumo, o dar labiau - šitokios negarbėes, kad 
sėdi čia, reikalaudama Tanerio užuojautos. Bet nieko negalėjo padary- 
ti, negalėjo, niekaip negalėjo užtvenkti ašarų srauto, ir juo ilgiau šitaip 
kūkčiojo, juo aiškiau jautė, kad suvaldyti padėties jai niekaip nepa- 
vyks. Kitė nepajėgė išsitiesti, nusišluostyti ašarų ir bent pamėginti išsi- 
vaduoti iš to tinklo, į kurį vis labiau painiojosi ir kuris, kaip jautė, vis 
labiau veržėsi aplink ją. Jai visiškai nesinorėjo ir vėl įsipainioti - iš 
atminties dar toli gražu neišsivadėjo kaltės prieskonis. Tačiau priešais 
save ji nematė nieko kita, tik Tanerio valią, tik ir laukiančią jos ženklo 
perimti valdymą. Ir tokį ženklą ji būtinai duos. Net ir suvokdama tai, 
ji nepajėgė atsispirti nuo galvos iki kojų užliejančiam palengvėjimui — 
apie pasipriešinimą jam negalėjo būti nė kalbos. Koks nuostabus jaus- 
mas - nebūti už nieką atsakingai, nusimesti prievolę priimti sprendi- 
mus ateičiai! Ir dar žinoti, kad net jeigu nesama jokios vilties, nė vie- 
nas veiksmas, kurio imtųsi ar, atvirkščiai, kurio nesugebėtų imtis, negali 
lemti ištarmės, negali nė truputyčio jos pakeisti, ir dėl to jai netgi ne- 
įmanoma būti kaltai, taigi neįmanoma ir apgailestauti ar, ir tai svar- 
biausia, jausti kaltės. Kitė suprato, kaip absurdiška vis dar tikėtis pa- 
siekti nuolatinę šitokią būseną, tačiau viltis jos neapleido. 

Kaitrios saulės svilinama gatvė vedė stačiu kalvos šlaitu aukštyn, 
šaligatviais plūdo minios pėsčiųjų, besidairančių į parduotuvių vitri- 
nas. Nuojauta jam kuždėjo, kad šoninėse gatvėse važinėja automobi- 
liai, bet jas gaubė pernelyg tiršti šešėliai. Visą minią buvo apėmęs 
lūkestis, kuris vis labiau augo - žmonės laukė kažko, kas turėjo 
atsitikti. Kas — šito jis nežinojo. Visa popietė buvo įtempta, tarytum 
pakibusi ir bet kurią akimirką galinti nukristi. Viršuje staiga pasirodė 
milžiniškas, švytintis saulėkaitoje automobilis. Jis išniro iš už kalvos 
keteros ir virtuliuodamas nuriedėjo žemyn, grėsmingai kreivodamas 
nuo vieno kelkraščio iki kito. Minia pratrūko staugti. Jis atsigręžė, 
karštligiškai dairydamasis kokių nors durų. Ant kampo buvo kepinių 
krautuvėlė, jos vitrinoje rikiavosi tortai ir morenginiai pyragaičiai. 
Jis nukepėstavo pasieniu. Jei tik suskubtų pasiekti duris... Jis atsig- 
režė ir sustingo. Jam smogė neapsakomai galinga saulės šviesa, at- 
spindėta begalės pažirusių stiklo šukių, ir toje šviesoje jis įžiūrėjo 
metalinį strypą, prismeigusį jį prie akmens. Išgirdo ir slopų savo 
paties riksmą, jautė, kaip plyšta perverti viduriai. Bandė sukniubti, 
bandė apalpti, ir tiesiai prieš akis, vos per kelis colius nuo veido, 

išvydo tvarkingomis eilėmis išrikiuotus kepinius, išlikusius nepalytė- 
tus ant popieriumi užtiestos lentynos. 

Tai buvo dumblo šulinių eilė dykumoje. Tik ar toli iki jų? To jis 
negalėjo pasakyti: užgriuvusios skeveldros tvirtai prirakino jį prie že- 
mės. Visa jo egzistencija tą akimirką susitelkė į skausmą. Netgi suk- 
rapštęs visas jėgas, neįstengtų pasijudinti iš vietos, kur tysojo pritrėkš- 
tas, priešais saulę išvirtusiais krauju srūvančiais viduriais. Jis įsivaizdavo 
artėjantį priešą, kuris štai tuojau įkels koją į perplėštą jo pilvą. Įsivaiz- 
davo ir kaip pats pakyla, kaip bėga tarp aukštų sienų vingiuojančiomis 
gatvelėmis. Ištisas valandas šitaip sukiotųsi visomis kryptimis, gatvelės 
raizgytųsi be galo, ir niekur - jokių durų, jokio išėjimo. Pradėtų temti, 
jie liptų jam ant kulnų, o jis jau stigtų kvapo. Bet jei sutelktų visas 
valios pastangas ir iš visų jėgų panorėtų, priešais jį pasirodytų vartai, 
tačiau tą pat akimirką, kai dvėsuodamas paknopstomis įpultų pro juos, 
susizgribtų padaręs siaubingą klaidą. 

Per vėlu! Priešais jį stūkso tik begalinė juoda siena ir išklibę geleži- 
niai laipteliai, kuriais jam teks kopti, nors ir žino, kad pačioje viršūnė- 
je jau laukia jie, nutaikę akmenį, kurį paleis žemyn iš karto, kai tik jis 
priartės. Kai tik jis užkops ganėtinai aukštai, luistas atleks dundėda- 
mas ir rėšis į jį viso pasaulio svoriu. Sulaukęs smūgio, jis vėl suriko ir 
abiem rankomis stvėrėsi už pilvo, mėgindamas pridengti ten Žiojinčią 
žaizdą. Dabar jis liovėsi įsivaizduoti, ramiai gulėjo, akmens prislėgtas. 
Skausmas nebegalėjo šitaip tęstis. Jis atsimerkė ir vėl užsimerkė, išvy- 
dęs tik plonytį dangaus sluoksnelį, nutiestą jam apsaugoti. Lėtai lėtai 
dangaus plėvelėje ims žiotis plyšys, dangus atsitrauks, ir tada jis išvys 
tai, ką visuomet žinojo esant kitapus - ir tai užgrius jį milijonų vėjų 
greičiu. Jo riksmas buvo atskira esybė, be jo paties - vienintelė gyvastis 
dykumoje. Ir tasai riksmas vis tęsėsi, vis tęsėsi. 

Menulis jau buvo pakilęs į patį dangaus vidurį, kai jie pagaliau pa- 
siekė fortą — ir vartus rado užsklęstus. Kitė, įsikibusi Tanerio rankos, 
pažvelgė į jį. 

— Ką dabar darysime? 

Jis sudvejojo, paskui mostelėjo į smėlio kalną, kylantį virš forto. 
Juodu ėmė lėtai ropštis kopų šlaitais aukštyn. Šaltas smėlis žiro į batus; 
jie nusiavė ir toliau kopė basi. Čia, aukštumoje, viskas buvo užlieta 
žėrėjimu: kiekviena smėlio smiltelė tiško aštriais, iš viršaus sklindančios 
poliarinės šviesos atspindžiais. Kopti petys petin juodu negalėjo - aukš- 

čiausios kopos šlaitas buvo pernelyg status. Taneris apsiautė savo bur- 
nusu Kitės pečius ir nuskubėjo aukštyn pirmas. Kopos ketera pasirodė 
esanti gerokai aukščiau ir toliau, nei jiems atrodė iš pradžių. Kai paga- 
liau jie pasiekė viršūnę, išvydo sustingusias visur aplinkui tyvuliuojan- 
čio ergo bangas. Bet nė nestabtelėjo apsižvalgyti: absoliuti tyla buvo 
per daug galinga, ir tam, kuris, pernelyg pasitikėdamas savimi, atsiduo- 
da jai bent akimirksnį, paskui nepaprastai sunku sutraukyti jos kerus. 

— Čionai, žemyn, - tarstelėjo Taneris. 

Juodu nuslydo žemyn, į didžiulę, mėnesienos užtvindytą įdubą. Kitė 
nesusilaikiusi ėmė riedėti, burnusas nuslydo jai nuo pečių. Taneriui 
teko kabintis į smėlį ir keberiotis atgal aukštyn jo paimti. Jis sulankstė 
drabužį ir pamėgino žaismingai mestelėti jai, bet šis nukrito pusiauke- 
lėje. Kitė nesustodama riedėjo iki pat apačios ir liko gulėti ten laukda- 
ma. Nulipęs pas ją, Taneris paklojo platų baltą drabužį ant smėlio. Jie 
greta kits kito išsitiesė ant jo ir užsiklostė skvernais. Sodelyje, kai juod- 
viem jau pavyko šiek tiek pasišnekėti, bene vienintelė pokalbio tema 
buvo Portas. Dabar Taneris pažvelgė į mėnulį. Ir paėmė Kitę už rankos. 

— Prisimeni mūsų naktį traukinyje? - paklausė. Nesulaukęs atsaky- 
mo, pabūgo padaręs taktinę klaidą ir paskubomis kalbėjo toliau: - Man 
atrodo, po anos nakties visame šitame prakeiktame žemyne nebeiškri- 
to ne lašelio lietaus. 

Kitė vis dar nieko nesakė. Tanerio užuomina apie aną naktinę kelio- 
nę į Busifą pažadino tokius prisiminimus, kurių verčiau nereikėjo ža- 
dinti. Kitė išvydo blausias, siūbuojančias lemputes, užuodė degančių 
anglių tvaiką, išgirdo lietaus lašus, barbenančius į langą. Prisiminė ir 
kvaitinantį siaubą krovininiame vagone, prisigrūdusiame čiabuvių... 
čia atmintis užstrigo, atsisakydama tęsti toliau. 

— Kite. Kas yra? 

— Nieko. Juk tu žinai, kaip man būna. Tikrai, viskas gerai. 

Ji spustelėjo jam ranką. 

Jo balse suskambo vos juntamos globėjiškos gaidelės: 

— Viskas bus gerai, Kite, jis pasveiks. Bet, kaip žinai, šis tas priklau- 
so ir nuo tavęs. Privalai tausoti jėgas, kad galėtum deramai juo rūpin- 
tis. Negi nesupranti? Kaip tu jį slaugysi, jei susirgsi pati? 

— Žinau, žinau, - atsiliepė ji. 

— Juk tuomet aš likčiau su dviem ligoniais ant rankų... 

Ji staiga atsisėdo. 

— Kokie mes veidmainiai, mes abu! - suriko. - Prakeikimas, juk tu 
labai gerai žinai, kad aš jau štai galaižin kiek valandų nebuvau net 

prisiartinusi prie jo. Iš kur galime žinoti, kad jis išvis dar gyvas? Juk jis 
galėjo taip ir numirti ten, vienui vienas! Mes negalime šito žinoti. Ir 
kas galėtų jam sutrukdyti? 

Jis sučiupo ją už rankos ir tvirtai suspaudė. 

— Nagi, palūkėk valandėlę, nešauk! Štai ko norėsiu tavęs paklausti, 
malonėk atkreipti dėmesį: net jeigu mudu abu sėdėtume prie jo patalo, 
kas galėtų jam sutrukdyti? Kas? - Jis patylėjo. - Net jeigu ketini visur 
įžvelgti tik pačią blogiausią išeitį, vis tiek galėtum pasitelkti bent tru- 
pučiuką logikos, mergužėle. Bet jis nemirs. Apie tai tau nederėtų net 
galvoti. Tai beprotybė. - Jis nestipriai krestelėjo jos ranką, tarytum 
žadindamas iš gilaus miego. - Nagi, būk protinga. Vis tiek iki ryto 
niekaip pas jį nenusigausi. Tad atsipalaiduok. Pasistenk bent truputį 
pailsėti. Nagi, eikš. 

Šitaip jo įkalbinėjama, Kitė staiga vėl apsipylė ašaromis ir, nevilties 
apimta, puolė Taneriui į glėbį. 

— Ak, Taneri! Aš taip jį myliu! - sukūkčiojo ji, abiem rankomis apsi- 
vydama jo kaklą. - Aš taip jį myliu! Aš myliu jį! 

Jis nusišypsojo mėnesienoje. 

Jo riksmas pakišo galutinį vaizdinį: ant žemės sužvilgo ryškiai rau- 
doni šviežio kraujo lašai. Kraujas ant išmatų. Kritinis momentas, aukš- 
tai virš dykumos, kai du elementai, ilgą laiką buvę atskirti, pagaliau 
susilieja. Užgimsta juoda žvaigždė - tamsumos taškas giedrame nakti- 
niame danguje. Tamsumos taškas ir vartai, už kurių laukia atilsis. Iš- 
tiesk ranką, perplešk plonytį gaubiančio dangaus audeklą, pastverk 
atilsį. 

Ji atidarė duris. Portas gulėjo keista poza, antklodė - apsivyniojusi 
apie kojas. Tasai kambario kampas priminė nejudrią fotografiją, neti- 
kėtai blykstelėjusią ekrane vidur judančių paveikslėlių srauto. Ji atsar- 
giai uždarė duris, užrakino, vėl atsisuko į kampą, lėtai prisiartino prie 
čiužinio. Sulaikiusi kvapą pasilenkė, įsižiūrėjo į bereikšmes akis. Ji jau 
žinojo, žinojo netgi anksčiau, nei konvulsyviai siektelėjo ranka apnuo- 
gintos krūtinės, suprato anksčiau, nei smarkiai pastūmė nejudantį kū- 
ną. Paskui rankos pakilo prie jos pačios veido, ji aiktelėjo: „Ne!“ - tik 
vieną kartą. Kitė labai labai ilgai stovėjo šitaip, nekrustelėdama, pa- 
kelta ranka, veidu atsigręžusi į sieną. Jos esybės gelmėse ničniekas ne- 
sujudėjo, ji nesuvokė nieko, nei kas dedasi išorėje, nei viduje. Jeigu 
prie durų būtų priėjusi Zina, kažin ar Kitė būtų išgirdusi beldimą. Bet 
niekas nepriėjo. Apačioje, miestelyje, iš turgaus aikštės pajudėjo kara- 
vanas, keliaujantis į Atarą, ir nulingavo per oazę: niurnantys kupranu- 
gariai ir tylūs, barzdoti tamsiaodžiai žmonės, žingsniuojantys greta ir 
galvojantys apie dvidešimt dienų ir naktų, kurios laukė jų priešakyje, 
kol pagaliau virš uolų išnirs Ataro sienos. Už kelių šimtų pėdų, įsitai- 
sęs savo miegamajame, kapitonas Brusaras perskaitė visą apsakymą, 
išspausdintą žurnale, kurį gavo su to ryto paštu, atgabentu naktį atvy- 
kusiu sunkvežimiu. Tačiau kambaryje neįvyko nieko, ničnieko. 

Tą patį rytą, tik jau gerokai veliau, turbūt vien nuovargio pastūmė- 
ta, Kitė ėmė minti ratą kambario viduryje: keli žingsniai šen, keli — 
atgal. Bet jai sutrukdė smarkus beldimas į duris. Ji sustingo ir įsistebei- 
lijo į duris. Beldimas pasikartojo. Dabar jau pasigirdo ir atsargus, pris- 
lopintas Tanerio balsas: 

— Kite? 

Jos rankos vėl pakilo prie veido; ji taip ir stovėjo visą tą laiką, kol jis 
trypčiojo anapus durų: tylutėliai barbendamas, belsdamas tankiai ir 
nervingai, iš visų jėgų daužydamas kumščiais. Kai garsai pagaliau nu- 
tyko, ji valandėlę prisėdo savo guolyje, paskui išsitiesė, galvą padėjo 
ant pagalvės, tarytum susiruošusi numigti. Tačiau akys liko atmerktos, 
jos stebeilijo į viršų beveik tokios pat sustingusios, kaip ir kitos akys 
šalimais. Tai buvo pirmos naujosios egzistencijos akimirkos - keistos 
egzistencijos, kurioje ji jau įžvelgė ilgainiui ją apsupsiančios laiko be- 
galybės požymius. Žmogus, karštligiškai skaičiavęs akimirkas, strim- 
galviais lėkdamas į stotį, ir vos atgaudamas kvapą atlėkęs kaip tik tuo 
metu, kai paskutinis sąstato vagonas išnyko tolumoje, be to, žinantis, 
kad kito traukinio teks laukti begalę valandų, tikriausiai išgyventų to- 
kį pat staiga užgriuvusį laiko perteklių, pasijustų grimztąs stichijoje, 
pernelyg tirštoje, pernelyg gausioje, kad įstengtų aprėpti, ir dėl to stai- 
ga tapusioje beprasme, išvis neegzistuojančia. Minutės slinko, bet Kitė 
taip ir nepajuto jokio poreikio judėti, pro ją neprapleveno jokia min- 
tis. Dabar ji net neprisiminė begalės jųdviejų pokalbių, andai vyniotų 
apie mirties sampratą - galbūt dėl to, kad jokie apmąstymai apie mirtį 
ničniekaip nėra susiję su mirties buvimu šalia. Dabar ji neprisiminė, 
kaip abu laikėsi vienos nuomonės, kad žmogus gali būti bet koks, tik 
ne miręs, kad šiuodu žodžiai, atsidūrę greta, sukuria antinomiją. Ne- 
susimąstė ji ir apie tai, kaip kadaise galvojo, kad jeigu Portas mirtų 
anksčiau už ją, ji niekad iki galo nepatikėtų, kad jis miręs, veikiau 
manytų, kad jis nežinia kokiu būdu pasitraukė giliai į save ir liko ten, 
taigi niekad nebesuvoks jos esant šalia, o tai reikštų, kad iš tikrųjų ne 
jis, o ji būtų tas, kuris liovėsi egzistuoti - bent jau didele dalimi. Iš jų 
abiejų kaip tik ji būtų ta, iš dalies įžengusi į mirusiųjų karaliją, o jo 
egzistencija tęstųsi toliau, jis būtų sielvarto rakštis jos sieloje, durys, 
taip ir likusios neatidarytos, galimybė, prarasta visiems laikams. Iš jos 
atminties išsitrynė ir viena rugpjūčio popietė, nuo kurios ją skyrė vos 
kiek daugiau nei metai, - tuomet jie vienu du sėdėjo žolėje po klevais, 
stebėdami per upės slėnį jų link artėjančią liūtį, ir mirtis tapo pagrindi- 
ne pokalbio tema. Portas tada kalbėjo: „Mirtis visuomet yra pakeliui, 
bet tai, kad niekada nežinome, kada ji prisistatys pas mus, neleidžia 
mums deramai suvokti gyvenimo baigtinumo. Šiurpus tikslumas - štai 
ko mes negalime pakęsti. O kadangi mirties akimirksnio iš anksto ži- 
noti neįmanoma, gyvenimą mes laikome neišsemiamu šuliniu. Tačiau 
viskas juk atsitinka ribotą skaičių kartų, tiesą sakant, tų kartų būna 

netgi visai nedaug. Kiek dar sykių gyvenime tu prisiminsi kokią nors 
savo vaikystės popietę, kokią nors konkrečią popietę, kuri taip giliai 
įsišaknijusi pačioje tavo esybėje, kad net negalėtum įsivaizduoti savo 
gyvenimo be jos? Manau - dar kokius keturis ar penkis kartus. O kiek 
dar kartų stebėsi patekančią mėnulio pilnatį? Na, gal dvidešimt. Ir vis 
tiek atrodo, kad viso to tau skirta neribotai.“ Tada Kitė jo nesiklausė, 
nes šitokie samprotavimai ją prislėgdavo, - dabar, jei būtų atkūrusi 
tokias jo šnekas atmintyje, tai jai būtų pasirodę visiškai nesvarbu. Šiuo 
metu ji nesugebėjo galvoti apie mirtį, o kadangi mirtis buvo čia pat, 
greta jos, ji išvis apie nieką negalvojo. 

Vis dėlto dar giliau už tą sąmoningo lygmens tuštumą, pačiame slap- 
čiausiame, tamsiausiame jos proto užkaboryje, matyt, jau brendo min- 
tis, nes pavakary, kai vėl atėjęs Taneris suskato belstis į duris, Kitė 
pakilo ir, apgniaužusi durų rankeną, prašneko: 

— Čia tu, Taneri? 

— Dėl Dievo meilės, kur tu šįryt buvai? - sušuko jis. 

— Susitinkame vakare, apie aštuntą, sodelyje, - tarė ji, kalbėdama 
kaip įmanydama tyliau. 

— Kaip jis? 

— Taip pat. 

— Gerai. Susitiksime aštuntą. 

Jis pasitraukė. 

Kitė dirstelėjo į laikrodį: buvo ketvirtis penktos. Ji pasiėmė savo ma- 
žąjį kelioninį krepšį ir ėmė kraustyti laukan viską, kas jame buvo: vie- 
ną po kito ant grindų dėliojo šukas ir manikiūro priemones. Paskui, 
nepaprastai susikaupusi, kibo tuštinti kitus lagaminus, rinkosi tai vie- 
ną, tai kitą drabužį ar daiktą, kruopščiai dėjo į kelioninį krepšį. Retsy- 
kiais sustingdavo ir įsiklausydavo, bet neišgirsdavo nieko kita, tik rit- 
mingą savo pačios alsavimą. Pasiklausiusi kaskart tarytum pasisemdavo 
drąsos ir vėl grįždavo prie savo veiklos. Į šonines kišenes susidėjo pasą, 
kelioninius čekius, visus, kiek turėjo, pinigus. Paskui perėjo prie Porto 
daiktų, panaršė jo drabužius, grįžo prie savojo krepšio su visa sauja 
tūkstančio frankų banknotų, iškaišiojo juos, kur tik galėdama. 

Kol susikrovė daiktus, užtruko beveik valandą. Užbaigusi Kitė už- 
darė lagaminėlį, surinko spynos kombinaciją ir patraukė prie durų. 
Prieš pasukdama raktą, akimirką sudvejojo. Vis dėlto atsirakino duris, 
su visu raktu rankoje, krepšiu nešina, išėjo į kiemą, vėl užrakino duris, 
patraukė į virtuvę, kur rado už lempų priežiūrą atsakingą berniuką - 
šis sėdėjo įsitaisęs kampe ir dūmijo cigaretę. 

— Galiu skirti tau vieną pavedimą? - paklausė Kitė. 
krepšį, paprašė nunešti į Daudo Žozefo krautuvėlę, pasakyti, kad jį 
atsiuntė ponia amerikietė, ir palikti ten. 

Sugrįžusi į kambarį, ji užsirakino iš vidaus ir priėjo prie langelio. 
Vienu judesiu nuplėšė sulankstytą paklodę, kuria buvo jį uždengusi. 
Sieną už lango jau buvo nurausvinusi vakarop slystanti saulė, rausva 
šviesa užtvindė ir kambarį. Per visą tą laiką, kol krovėsi daiktus, Kitė 
nė kartelio nedirstelėjo žemyn, į kampą. Bet dabar atsiklaupė ir įdė- 
miai pažvelgė į Porto veidą, tarsi dar niekad nebūtų jo mačiusi. Vos 
liesdama odą, neapsakomai švelniai delnu perbraukė jo veidą. Paskui 
pasilenkė dar labiau, lūpomis palietė lygią kaktą. Valandėlę ir kiūtojo 
tokia poza nekrustelėdama. Kambarys jau nusidažė raudonai. Kitė nu- 
leido skruostą ant pagalvės, paglostė Porto plaukus. Neištryško nė viena 
ašara, atsisveikinimas buvo tykus. Netikėtas aštrus dūzgimas kažkur 
muses, paskubomis karštligiškai besimylinčias ant apatinės jo lūpos. 

Tada ji pakilo, užsimetė apsiaustą, pasiėmė ir Tanerio paliktą bur- 
nusą, tada, nė karto nebeatsigręžusi, išėjo pro duris laukan. Užrakino 
kambarį, raktą įsimetė į rankinę. Prie didžiųjų vartų budintis sargybi- 
nis krustelėjo, tarsi ketindamas ją sulaikyti. Ji palinkėjo jam gero va- 
karo ir prasibrovė pro jį. Tuoj pat išgirdo jį šūktelint kitam, esančiam 
kažkur netoliese, vidiniame kambaryje. Giliai alsuodama Kitė nudrožė 
žemyn, į miestelį. Saulė jau buvo nusileidusi; žemė tarytum virto di- 
džiule vieniša žarija, užsilikusia židinyje, sparčiai vėstančia ir iš oran- 
žinės virstančia juoda. Oazėje dundėjo būgnas. Tikriausiai kiek vėliau 
soduose bus surengti ir šokiai. Prasidėjo švenčių sezonas. Kitė pasku- 
bomis nusileido kalvos šlaitu ir nesigręžiodama nudrožė tiesiai į Dau- 
do Žozefo krautuvėlę. 

Ji įėjo vidun. Daudas Žozefas blėstančiuose žaros atšvaituose stovė- 
jo už prekystalio. Jis ištiesė ranką, paspaudė ranką Kitei. 

— Labas vakaras, madam. 

— Labas vakaras. 

- Jūsų lagaminas čia. Gal pašaukti berniuką, kad jums jį panėšėtų? 

— Ne, ne, - atsisakė ji. - Bent jau ne dabar. Atėjau su jumis pasikal- 
bėti. - Ji vogčiomis grįžtelėjo į duris už nugaros, jis net nepastebėjo jos 
judesio. 

— Labai malonu, - atsakė jis. - Luktelėkite sekundę. Tuojau atnešiu 
jums kėdę, madam. 

Jis iš už prekystalio ištraukė mažą sulankstomą kėdutę ir pastatė 
šalia jos. 

— Ačiū, - padėkojo ji, bet liko stovėti. - Norėjau pasiteirauti jūsų 
apie sunkvežimius, išvykstančius iš Sba. 

— Aha, į El Ga'a? Jokio nustatyto grafiko nėra. Vienas atvažiavo 
vakar vakare, šiandien popiet išvyko atgal. Niekad iš anksto nežinome, 
kada atvažiuos kitas. Bet kapitonas Brusaras paprastai informuojamas 
bent jau prieš dieną. Jis galėtų pasakyti jums tiksliau nei bet kas kitas. 

— Kapitonas Brusaras. Taip, supratau. 

— O kaip jūsų vyras? Jam geriau? Gal padėjo pienas? 

— A, pienas. Taip, išgėrė ir pagyrė, - iš lėto atsakė ji, trupučiuką 
stebėdamasi, kad žodžiai skamba taip natūraliai. 

— Tikiuosi, greitai jis visai pasveiks. 

- Jis jau pasveiko. 

- O, bamdouV'lab!* 

— Taip. 

Patylėjusi ji pradėjo iš naujo: - Mesjė Daudai Žozefai, turiu papra- 
šyti jūsų paslaugos. 

—- Su malonumu padarysiu viską, ko panorėsite, madam, - galantiš- 
kai atsakė jis. Kitė juto, kad jis net nusilenkė tamsoje. 

— Didelės paslaugos, - perspėjo ji. 

Daudui Žozefui dingtelėjo, kad ji galbūt nori pasiskolinti pinigų; 
tarškindamas ant prekystalio išdėliotus daiktus, jis tarė: 

- Klausykite, mes kalbamės tamsoje. Palūkėkite. Tuojau užžiebsiu 
lempą. 

— Ne! Prašau, nereikia! - šūktelėjo Kitė. 

— Bet mes net nematome vienas kito! - neatlyžo jis. 

Ji uždėjo delną ant jo rankos. 

— Žinau, bet, prašau, nedekite lempos. Norėčiau paprašyti paslau- 
gos tuojau pat. Gal aš galėčiau pernakvoti čia, su jumis ir jūsų žmona? 

Daudas Žozefas kone loštelėjo, toks buvo priblokštas, bet antra tiek 
jam ir atlėgo. 

— Šiąnakt? - paklausė jis. 

— Taip. 

Jis valandėlę patylėjo. 

— Supraskite, madam, mums būtų garbė priglausti jus savo namuo- 
se. Bet jums čia tikrai nebus patogu. Supraskite, vargšų namai - ne 
viešbutis ir ne karinis postas... 


* O, ačiū Dievui. (Arab.) 

- Jeigu jau prašau, - su priekaištu pertarė ji, - vadinasi, tai reiškia, 
kad patogumai man buvę nebuvę. Nejaugi manote, kad kreipsiu dėme- 
sį į tokius dalykus? Čia, Sba, aš išvis miegojau ant grindų. 

— O, ne, mano namuose miegoti ant grindų jums tikrai nereikės, - 
energingai pareiškė Daudas Žozefas. 

— Aš išties su malonumu pernakvočiau kad ir ant grindų. Bet kur. 
Visai nesvarbu. 

— Oi ne! Ne, madam! Tik ne ant grindų! Owuand-mėme!* —- pasiprie- 
šino jis. Čirkštelėjo degtuką, norėdamas pagaliau uždegti lempą, bet 
Kitė vėl palietė jo ranką. 

— Ecoutez, monsieur* *,- sukuždėjo vos girdimai, kaip kokia sąmoks- 
lininkė, - mano vyras manęs ieško, o aš nenorėčiau, kad surastų. Tarp 
mūsų įvyko šioks toks nesusipratimas. Nenoriu šiąnakt jo matyti. Vis- 
kas labai paprasta. Manau, jūsų žmona suprastų. 

Daudas Žozefas nusijuokė. 

— Na, žinoma! Na, žinoma! 

Vis dar juokdamasis jis uždarė duris į gatvę, užstūmė skląstį ir, pa- 
galiau uždegęs degtuką, aukštai jį iškėlė. Šitaip degiodamas degtukus 
vieną po kito, nusivedė Kitę per tamsų vidinį kambarėlį, paskui - per 
mažą kiemelį. Virš galvos mirkčiojo žvaigždės. Daudas Žozefas susto- 
jo priešais kažkokias duris. 

— Galėsite miegoti čia. 

Jis atidarė duris ir žengė vidun. Plykstelėjo dar vienas degtukas: Kitė 
išvydo mažulytį prišnerkštą kambarėlį, čia stovėjo išklerusi geležinė 
lova, užtiesta nudriskusiu čiužiniu su išsipašiojusiu minkštų medžio 
drožlių kamšalu. 

- Tikiuosi, tai ne jūsų kambarys? - ryžosi paklausti ji, kai degtukas 
užgeso. 

— Ne, ne! Mudu su žmona turime kitą lovą savo kambaryje, - pa- 
reiškė Daudas Žozefas, šiek tiek didžiuodamasis. - Čia nakvoja mano 
brolis, kai atvažiuoja į svečius iš Kolomb-Bešaro. Aplanko mus kartą 
per metus, pasisvečiuoja menesį, kitąsyk ir ilgiau. Palaukite. Tuojau 
atnešiu lempą. 

Jis pasišalino, Kitė išgirdo balsus kitame kambaryje. Netrukus Dau- 
das Žozefas grįžo su žibaline lempele ir mažyčiu skardiniu kibirėliu 
vandens. 


* Jokiu būdu! (Pranc.) 
** Paklausykite, pone. (Pranc.) 

Dabar, lempelės apšviestas, kambarėlis atrodė dar labiau apgailėti- 
nas. Kitei pasirodė, kad grindys čia nė karto nešluotos nuo tų laikų, 
kai mūrininkas užbaigė moliu tinkuoti sienas - visur esantis molis, ku- 
ris džiūvo, trupėjo, dieną ir naktį biro smulkulytėmis dulkelėmis... Ki- 
tė pažvelgė į šeimininką ir nusišypsojo. 

— Mano žmona klausia, ar jūs mėgstate makaronus, - tarė Daudas 
Žozefas. 

— Taip, žinoma, - atsakė ji, mėgindama pažvelgti į apsilaupiusį veid- 
rodį virš prausyklės. Taip ir nepavyko nieko jame įžiūrėti. 

— Bien*. Tiesą sakant, mano žmona nemoka prancūziškai. 

— Ką gi. Jums teks pabūti vertėju. 

Iš krautuvėlės atsklido duslus beldimas. Daudas Žozefas atsiprašė ir 
nuskubėjo per kiemelį atgal. Kitė uždarė duris, apsigraibė rakto, nera- 
do ir liko stovėti vidur kambario lūkuriuodama. Juk kokiam nors for- 
to sargybiniui būtų buvę visiškai nesunku ją pasekti. Bet Kitė abejojo, 
ar jiems galėjo laiku šauti į galvą tokia mintis. Ji prisėdo ant leisgyvės 
lovos, įsmeigė žvilgsnį į sieną priešais. Iš lempos smelkėsi aitriai dvo- 
kiantys dūmai. 

Daudo Žozefo žmonos paruošta vakarienė buvo reto šlykštumo. Ki- 
tė su didžiausiu vargu kimšo beformius tešlos gniutulus, kuriuos, iš- 
čirškintus patežusiuose riebaluose, patiekė šaltus, vienų sausgyslių 
mėsos kąsnius ir gabalėlius suzmekusios duonos; puse lūpų ji sumur- 
mėdavo kokią padėką, pagirdama kiekvieną patiekalą, bet pešė tik tiek, 
kad šeimininkai ėmė dar uoliau raginti ją valgyti. Per vakarienę ji kelis 
kartus vogčiomis dirstelėjo į laikrodį. Šiuo metu Taneris jau turėtų lauk- 
ti jos viešajame sodelyje, o nesulaukęs iš ten neabejotinai trauks į for- 
tą. Tada ir užvirs košė, o Daudas Žozefas rytoj neišvengiamai išgirs 
apie tai iš užsukusių pirkėjų. 

Madam Žozef Daud energingais mostais ragino Kitę valgyti dar, švy- 
tinčios jos akys smigo į viešnios lėkštę. Kitė per stalą pažvelgė į ją ir 
nusišypsojo. 

— Pasakykite madam, kad aš jaučiuosi truputį prislėgta, todėl ir kąs- 
nis stringa gerklėje, - tarė ji Daudui Žozefui, - bet jei galėčiau ko nors 
užkąsti savo kambaryje vėliau, tikrai neatsisakyčiau. Būtų puiku, jei 
galėčiau gauti kelis gabaliukus duonos. 

— Na, žinoma, žinoma, - užtikrino jis. 

Vos Kitė nulindo į jai skirtą kambarėlį, jai įpėdžiui atsekė madam Žo- 
zef Daud su lėkšte, kaupinai prikrauta duonos gabalėlių. Kitė padėkojo 


* Gerai. (Pranc.) 

jai ir palinkėjo labos nakties, bet šeimininkė dar neskubėjo išeiti, labai 
aiškiai parodydama, kad norėtų pamatyti, kas yra viešnios kelionkrep- 
šyje. Kitė nė už ką neketino jos akivaizdoje atidaryti lagaminėlio — le- 
gendos apie tūkstantinių prikimštą krepšį išsyk pasklistų po visą Sba. 
Ji apsimetė nesupratusi, patapšnojo kelionkrepšį, linktelėjo ir nusijuokė. 
Paskui vėl atsigręžė į lėkštę su duona, dar sykį padėkojo. Bet madam 
Daud Žozef akys nė valandėlės nenukrypo nuo krepšio. Staiga iš kie- 
mo atsklido karkimas, sušnarėjo plakantys sparnai. Tarpduryje išdygo 
Daudas Žozefas, nešinas riebia višta, kurią patupdė vidur kambarėlio. 

— Nuo parazitų, - paaiškino, besdamas pirštu į vištą. 

— Nuo parazitų? - aidu pakartojo Kitė. 

— Jeigu iš kokio plyšio kyštelės galvą skorpionas - kapt! Višta jį ir 
sules. 

— Aha! - Kitė suvaidino žiovulį. 

— Suprantu, kad madam nervinasi. Turėdama pašonėje šią mūsų bi- 
čiulę, jausis ramiau. 

— Šįvakar, - pasakė Kitė, - mane taip marina miegas, kad nebepajė- 
giu net nervintis. 

Jie iškilmingai paspaudė kits kitam ranką. Daudas Žozefas išstūmė 
žmoną iš kambarėlio ir uždarė duris. Višta kurį laiką kuitėsi dulkėse, 
paskui atsitūpė ant praustuvo palaipos ir daugiau nebejudėjo. Kitė sė- 
dėjo ant lovos, žvelgdama į šokčiojančią lempos liepsnelę; kambarys 
jau buvo pilnas dūmų. Kitė nejuto jokio nerimo, tik visa ką stelbiančią 
nekantrą palikti šitas absurdiškas dekoracijas už nugaros, išmesti iš 
galvos. Ji atsistojo, prikišo ausį prie durų. Išgirdo balsus, protarpiais 
tolumoje dusliai dunkstelėdavo. Kitė užsimetė apsiaustą, prisikimšo 
kišenes duonos ir vėl atsisėdo laukti. 

Protarpiais ji giliai atsidusdavo. Kartą atsistojo, prisuko lempelės 
dagtį. Kai laikrodis rodė dešimtą, vėl priėjo prie durų ir įsiklausė. Tada 
atvėrė duris: kiemas buvo užtvindytas mėnesienos atspindžių. Kitė grį- 
žo į kambarėlį, sugrūdo po lova Tanerio burnusą. Nuo šio judesio siūb- 
telėjo toks dulkių sūkurys, kad ji ne be vargo sutramdė čiaudulį. Pasiė- 
musi rankinę ir kelionkrepšį, Kitė ištykino laukan, neužmiršo paskui 
save uždaryti durų. Selindama per vidinę krautuvėlės patalpą, už kaž- 
ko užkliuvo ir vos neišsitiesė. Ji sulėtino žingsnį, įslinko į krautuvėlę, 
apėjo iš galo prekystalį, čiuopdama jo viršų kairiosios rankos pirštais. 
Durys buvo užsklęstos paprasčiausia sklende, kurią atitraukti Kitei se- 
kėsi toli gražu ne lengvai; galų gale sklendė pasidavė, griausmingai 
žvangėdama. Kitė paskubomis pastūmė duris ir išpuolė laukan. 

Menulis tvieskė iš visų jėgų - atsidūrusi baltoje gatvėje, Kitė pasiju- 
to beveik taip, lyg būtų išnirusi į saulėkaitą. „Bet kas gali mane paste- 
bėti.“ Tačiau jos pastebėti nebuvo kam. Ji nužingsniavo į miestelio pa- 
kraštį, kur oazė skverbėsi į namų kiemelius. Kiek žemiau kūpsojo didelė 
juoda masė, kurią sudarė palmių viršūnės - iš ten vis dar sklido būgnų 
dundėjimas. Garsas ataidėjo iš ten, kur oazės viduryje buvo įsikūręs 
ksaras - juodaodžių kaimelis. 

Kitė pasuko į ilgą tiesią alėją, kurią iš abiejų pusių ribojo aukštos 
tvoros. Kitapus jų šnarėjo palmės, gurgėjo tekantis vanduo. Tai šen, 
tai ten patvoryje bolavo kaugės sudžiūvusių palmių šakų; Kitei kaskart 
pasivaidendavo, jog tai žmogus, sėdintis mėnesienoje. Alėja pasuko ta 
kryptimi, iš kur sklido būgnų garsai, ir netrukus išvedė į aikštę, išrai- 
žytą griovelių ir vandens kanalų, absurdiškai nusidriekusių į visas pu- 
ses - visa tai priminė labai sudėtingą žaislinį geležinkelį. Iš čia keletas 
takų vedė į oazę. Kitė pasirinko patį siauriausią, vildamasi, kad jis gal- 
būt aplenks ksarą, užuot nuvedęs tiesiai į jį, ir tarp aukštų tvorų pa- 
traukė pirmyn. Takas nuolat sukiojosi tai kairėn, tai dešinėn. 

Būgnai dundėjo jau kur kas garsiau, dabar Kitė išgirdo ir balsus: jie 
be paliovos kartojo vis tą patį ritmingą priedainį. Vyrų balsai, atrodė, 
kad jų ten labai daug. Protarpiais, pasiekusi tirštesnį šešėlį, Kitė stab- 
telėdavo ir įsiklausydavo, jos lūpomis šmėkštelėdavo neperprantama 
šypsena. 

Su kiekvienu žingsniu kelionkrepšis vis labiau sunkėjo. Kitei vis daž- 
niau tekdavo perimti jį iš vienos rankos į kitą. Tačiau sustoti atsipūsti 
ji net neketino. Buvo pasirengusi bet kurią akimirką apsisukti ir trauk- 
ti ieškoti kito tako, jei šis, vingiuodamas tarp aukštų sienų, galiausiai 
išvestų į patį ksaro vidurį. Kartais jai pasirodydavo, kad muzika dun- 
da kažkur visai čia pat, bet per nežinia kiek ją nuo muzikantų skirian- 
čių išsirangiusių tvorų ir medžių įspėti atstumą buvo sunku. Retsykiais 
pasirodydavo, kad būgnai tiesiog ranka pasiekiami, už kokios vienos 
tvoros ir kelių šimtų pėdų sodo, bet paskui dundėjimas vėl atsitrauk- 
davo į tolumą, jį beveik visiškai užgoždavo sausas vėjo šiugždėjimas 
palmių lapuose. 

Kitė nė pati nesuvokė, kaip ją veikia iš visų pusių atsklindantis sro- 
vės gurgėjimas: staiga pasijuto visa perdžiūvusi. Vėsi mėnesiena ir 
minkšti, judantys šešėliai, per kuriuos ji ėjo, gerokai išsklaidė sausros 
pojūtį, bet jai pasirodė, kad visiškai patenkinta pasijustų tik tada, jei 
galėtų pasinerti į vandenį. Ir kone tą pat akimirką atsidūrė kaip tik 
priešais įgriuvą sodo tvoroje - tiesiog prieš akis tyvuliavo tvenkinys, jo 

krantuose stiebėsi aukšti, grakštūs palmių kamienai. Kitė sustojo, už- 
sižiūrėjo į tykų ir tamsų vandens paviršių; ji jau nebesusigaudė, kada 
jai dingtelėjo mintis apie maudynes: prieš tai, kai pamatė tvenkinį, ar 
po to. Šiaip ar taip, tvenkinys buvo čia, ranka pasiekiamas. Per tvoroje 
ištrupėjusį plyšį Kitė kiton pusėn perkėlė savo kelioninį krepšį, o pa- 
skui ir pati persiropštė per kelią jai užtvėrusią nuobirų krūvą. Vos atsi- 
dūrusi sode, nė pati nepajuto, kaip išsinėrė iš drabužių. Netgi šiek tiek 
nusistebėjo, kad jos veiksmai šitiek pralenkia sąmoningą jų suvokimą. 
Kiekvienas menkiausias judesėlis atrodė tarytum tobula lengvumo ir 
grakštumo išraiška. „Nežiopsok, - kuštelėjo jai kažkuri sąmonės da- 
lis. - Būk atsargi.“ Čia pat ji tą dalį atpažino: ta pati, kuri ima siųsti 
perspėjimo signalus, jei ji padaugina per išgertuves. Dabar bet kokie 
perspėjimai buvo visai beprasmiai. „Įprotis, - dingtelėjo jai. - Kaip tik 
tada, kai jau galiu būti laiminga, imu ir susilaikau, užuot atleidusi vi- 
sas vadžias.“ Ji nusispyrė sandalus ir liko stovėti šešėliuose visai nuo- 
ga. Pajuto, kaip joje užgimsta kažkokia keista energija. Kitė apsidairė 
po sodą, ir jai pasidingojo, kad pirmą kartą nuo pat vaikystės aiškiai 
įžiūri ją supančius dalykus. Čia kunkuliavo gyvenimas, ir ji buvo jame, 
o ne žvelgė į jį pro langą. Ji nebebuvo atsieta nuo jo galios ir didingu- 
mo, ir tai įskėlė orumo pajautimą - jausmas nebuvo visiškai nepažįsta- 
mas, bet jau daugelį metų Kitė nebuvo jo patyrusi. Mėnesienos skalau- 
jama ji lėtai nubrido į tvenkinio centrą. Kojos slydinėjo molėtu dugnu, 
vanduo tvenkinio viduryje siekė jai juosmenį. Kai tik visa pasinėrė į 
vandenį, jai šmėstelėjo mintis: „Daugiau jau niekad manęs nebeištiks 
isterija.“ Ji jautė niekada gyvenime nebepasiduosianti tokiai įtampai 
ar šitokio lygio savigailai. 

Maudėsi ji ilgai; vėsus vanduo, skalaujantis odą, pažadino norą dai- 
nuoti. Kaskart, kai pasilenkusi pasisemdavo rieškučias vandens, jai iš- 
trūkdavo bežodės dainos pliūpsnis. Staiga ji sustingo ir įsiklausė. Būg- 
nų dundėjimo nebebuvo girdėti, tik teškeno vandens lašai, kapsintys 
nuo jos kūno atgal į tvenkinį. Kitė baigė maudytis tylėdama, pakili 
nuotaika išsivadėjo, bet gyvenimas niekur nuo jos nepasitraukė. „Jis 
čia, ir aš galiu jame pasilikti“, - ištarė ji balsu, brisdama atgal į krantą. 
Apsiaustu ji pasinaudojo kaip rankšluosčiu, kol šluostėsi, kad nesušal- 
tų, strykčiojo nuo vienos kojos ant kitos. Rengdamasi patyliukais švil- 
pavo. Bet vis stabtelėdavo ir akimirką įsiklausydavo: bene vėl pasigirs 
balsai ar būgnų dundėjimas. Virš galvos medžių viršūnėmis nušniokštė 
vėjo gūsis, kažkur netoliese vos girdimai čiurleno vanduo. Ir - jokio 
kito garselio. Ūmai Kitę sukaustė įtarimas, kad kažkas bus nutikę jai 

už nugaros, kad laikas, ko gero, iškrėtė jai pokštą - galbūt ji, pati to 
nesuvokdama, turškėsi tvenkinyje ne kelias minutes, o kelias valandas. 
Ksare vykusi šventė baigėsi, žmonės išsiskirstė, 0 ji net nepastebėjo, 
kad būgnai nutilo. Kartais šitokie absurdiški dalykai iš tikrųjų nutik- 
davo. Kitė pasilenkė pasiimti laikrodžio nuo akmens, kur buvo jį pasi- 
dėjusi. Bet neberado, tad negalėjo ir pažiūrėti, kiek valandų. Ji apsig- 
raibė aplinkui, bet nelabai kruopščiai, jau nėmaž neabejodama, kad 
laikrodžio niekad nebesuras - ši detalė irgi buvo sudedamoji pokšto 
dalis. Nebesukdama sau galvos, Kitė nužingsniavo prie tvoros, pasiė- 
me kelionkrepšį, apsiaustą užsimetė ant rankos ir atsigręžusi į sodą 
balsiai ištarė: 

— Manote, man tai rūpi? 

Ji nusijuokė ir per tvoros išgriuvą išsiropštė atgal į gatvę. 

Kitė sparčiai žingsniavo gatvele, sutelkusi dėmesį į vėl ją apėmusį 
grynos palaimos pojūtį. Ji visuomet žinojo, kad šitokios būsenos esa- 
ma, tik ji slepiasi už daugybės kitų dalykų, bet jau kadai buvo susitai- 
kiusi, kad palaima kaip natūrali gyvenimo jausena jai neskirta. O da- 
bar, atgavusi tą jausmą, tą paprasčiausio gyvenimo džiaugsmo pojūtį, 
patikino save, kad nuo šiol laikysis jo įsikibusi, kad ir kiek pastangų 
tai pareikalautų. Kitė išsitraukė iš kišenės duonos žiauberę ir kibo go- 
džiai kramtyti. 

Gatvelė išplatėjo, sienos atsitraukė, ženklindamos augalijos ribą. Kitė 
Išėjo prie bevandenės upės, šiuo metu - vagos, virtusios lygiu atviru 
slėniu, kauburiuotu tik nedideliais kopų kupstais. Tai šen, tai ten augo 
svyruokliai eglūnai, panašūs į smėlyje susivijusius žalių dūmų tumu- 
lus. Nė akimirkos nesudvejojusi, Kitė nužingsniavo prie artimiausio 
medžio, pasidėjo kelionkrepšį. Plunksnas primenančios medžio šakos 
šlavė smėlį aplink kamieną iš visų pusių - tai buvo tikra palapinė. Kitė 
pasidėjo apsiaustą, įropojo po šakų priedanga, iš paskos įsitraukė ir 
krepšį. Ir per akimirksnį užmigo. 

Leitenantas d'Armanjakas stovėjo savo sode, prižiūrėdamas Achmedą 
ir dar keletą vietinių mūrininkų, ant aukštos mūro sienos klojančių 
stiklo šukių sluoksnį. Leitenanto žmona šimtus kartų įtikinėjo pasirū- 
pinti šitokia papildoma būsto apsauga, o šis, kaip ir dažnas save ger- 
biantis kolonijų gyventojas, vis pažadėdavo, bet vis neištesėdavo; tačiau 
dabar, kai laukė jos, grįžtančios iš Prancūzijos, galiausiai apsisprendė 
nustebinti ją dar ir šitokia malonia staigmena. Viskas klojosi kuo pui- 
kiausiai: kūdikis gimė sveikas, madam d'Armanjak buvo laiminga, o 
leitenantas mėnesio pabaigoje turėjo važiuoti į Alžyro miestą jų pasi- 
tikti. Ten jie ketino šiek tiek užsibūti, smagiai pagyventi kelias dienas 
kokiame nors nedideliame jaukiame viešbutėlyje, pasimėgauti šitokiu 
tarsi ir antruoju medaus mėnesiu, o paskui grįžti į Bou Nurą. 

Reikia pripažinti, kad viskas klojosi kuo puikiausiai tik mažytėje 
asmeninėje leitenanto d'Armanjako visatoje; jis nuoširdžiai gailėjosi 
Sba karinio posto viršininko kapitono Brusaro - net sudrebėdavo pa- 
galvojęs, kad tik Dievo Apvaizda apsaugojo nuo šitokios kebeknės jį 
patį. Juk jis netgi įkalbinėjo keliautojus paviešėti Bou Nuroje ilgėliau, 
tad šiuo atžvilgiu jo sąžinė rami. Leitenantas nežinojo, kad amerikietis 
serga, tad ir nesijautė nėmaž kaltas dėl to, kad tas įsibrovė į kapitono 
Brusaro teritoriją ir ten numirė. Tačiau mirtis nuo vidurių šiltinės - tai 
viena, o baltoji moteris, be pėdsako išnykusi dykumoje, - tai jau visai 
kas kita; kaip tik jos dingimas ir sukėlė baisybę rūpesčių. Kraštas, su- 
pantis Sba, toli gražu nebuvo palankus organizuoti paieškas džipais, 
be to, ir tokių automobilių visame regione buvo vos du, o ir ekspedici- 

jos pradėtos ne iš karto, nes dar reikėjo pasirūpinti ir forte mirusio 
amerikiečio kūnu. Maža to, niekas net neabejojo, kad dingusi moteris 
anksčiau ar vėliau atsiras mieste. Leitenantas apgailestavo taip ir netu- 
rėjęs progos su ja susipažinti. Iš viso to, ką apie ją girdėjo, atrodė, kad 
moteris turėtų būti įdomi - tipiška, gyvybinga amerikietė. Tiktai ame- 
rikietė ir galėtų iškrėsti ką nors tokio neregėto negirdėto - užrakinti 
sergantį vyrą kambaryje ir sprukti į dykumą, o jį palikti mirti vieną. 
Tai, savaime aišku, buvo neatleistina, bet leitenantas d'Armanjakas ne- 
sugebėjo tuo pasibaisėti taip, kaip, regis, buvo pasibaisėjęs Brusaras. 
Tačiau Brusaras buvo puritonas. Taigi lengvai papiktinamas, o jo pa- 
ties elgesys - nemaloniai nepriekaištingas. Galėjo būti ir taip, kad jis 
nepakentė tos moters, nes ji buvo patraukli ir dar išmušė jį iš pusiaus- 
vyros; už tokius dalykus Brusaras kažin ar galėjo lengvai atleisti. 

Leitenantas dar sykį pasigailėjo, kad jam taip ir nepasitaikė progos 
susipažinti su ta moterimi, kol ji dar nebuvo taip sėkmingai išnykusi 
nuo žemės paviršiaus. Tačiau dėl trečiojo amerikiečio, visai neseniai 
sugrįžusio į Bou Nurą, jausmai buvo prieštaringi: tas žmogus leitenan- 
tui visai patiko, bet jis visiškai nepageidavo asmeniškai į visa tai įsivel- 
ti. Ir jau užvis mažiausiai troško, kad prapuolusioji žmona, dabar jau 
tapusi kone įžymybe, imtų ir išdygtų kur nors jo teritorijoje. Egzistavo 
netgi nemenka tikimybė, kad ji irgi serga, tad leitenanto smalsumą ją 
pamatyti gerokai nusvėrė baimė, vos pagalvojus, kokias komplikacijas 
jos pasirodymas sukeltų darbe, jau nekalbant apie krūvas popierizmo. 
„Pourvu gu'ils la trouvent la-bas“* - karštai troško jis. 

Kažkas pabeldė į vartus. Achmedas juos atlapojo. Už vartų lūkuria- 
vo amerikietis; jis ateidavo kiekvieną mielą dieną, vildamasis išgirsti 
kokių naujienų, ir kaskart atrodydavo vis labiau prislėgtas, kai sužino- 
davo, kad nesama jokių žinių. „Numaniau, kad anas amerikietis turi 
kažkokių bėdų su žmona, matyt, šitas ir buvo ta bėda“, - tarė sau 
leitenantas, kai, pakėlęs galvą, išvydo susisielojusio Tanerio veidą. 

— Bonjour, monsieur, - pasisveikino jis draugiškai, eidamas artyn 
prie svečio. - Kol kas - jokių žinių. Bet šitaip negali tęstis amžinai. 

Taneris pasisveikino ir supratingai linktelėjo galvą, išgirdęs tai, ką ir 
tikėjosi išgirsiąs. Leitenantas išlaukė deramą momentui pauzę, paskui 
pakvietė svečią užeiti į svetainę, išgerti, kas jiems jau tapo įprasta, po 
taurelę konjako. Per tą dar neilgą laiko tarpą, kol čia, Bou Nuroje, laukė 
žinių, Taneris įjunko rytais užsukti pas leitenantą - šie apsilankymai 


* Tegul ją suranda kur nors kitur. (Pranc.) 

tapo stimulu, padedančiu išlaikyti pakenčiamą dvasinę būseną. Leite- 
nantas iš prigimties buvo gyvybingas ir kupinas optimizmo, pokalbiai 
su juo nevargindavo, o ir žodžius jis pasirinkdavo taip, kad būdavo 
nesunku jį suprasti. Malonu būdavo šitaip pasėdėti skaisčiai apšvies- 
toje svetainėje, o konjakas visas sudedamąsias dalis sulydydavo į pa- 
laimingą potyrį, kuris, nuolat pasikartodamas, neleido Taneriui nu- 
grimzti į patį nevilties šulinio dugną. 

Šeimininkas šūktelėjo Achmedui ir nusivedė svečią į namus. Juodu 
susėdo priešais kits kitą. 

— Dar dvi savaitės - ir aš vėl būsiu vedęs vyras, - visas švytėdamas 
pareiškė leitenantas ir čia pat pagalvojo, kad galbūt dar galėtų supa- 
žindinti amerikietį su Ouled Nailo merginomis. 

— Puiku, puiku, - išsiblaškęs tarstelėjo Taneris. „Sergėk, Dieve, ma- 
dam d'Armanjak“, - niauriai pagalvojo jis, jeigu jai teks prašvinkti čia 
visą likusį gyvenimą. Po to, kai numirė Portas, o Kitė pradingo, jis ėmė 
neapkęsti dykumos. Jame įsišaknijo gal nelabai pagrįstas, bet tvirtas 
įsitikinimas, jog kaip tik dykuma atėmė iš jo draugus. Ji - pernelyg 
galinga esatis, sunku ištverti jos nejasmeninus. Dykuma... jau vien ne- 
aprėpiama jos tyla prilygo nebyliam pripažinimui, kad pačioje jos pri- 
gimtyje slypi kažkokia pusiau sąmoninga esybė. (Vieną vakarą, kai bu- 
vo nusiteikęs šnekėti, kapitonas Brusaras papasakojo jam, kad netgi 
prancūzai, lydėję karinį būrį į laukinius tyrus, kartą saikstėsi savo aki- 
mis regėję džinus, nors išdidumas ir neleido jiems patikėti savo aki- 
mis.) O ką kita šitai galėtų reikšti, jei ne tai, kad pasirodančios dvasios 
yra paprasčiausias būdas vaizduotei interpretuoti tąją esybę? 

Achmedas atnešė butelį ir taures. Valandėlę juodu gurkšnojo netar- 
dami nė žodžio, paskui leitenantas prašneko - jei ne dėl kokios kitos 
priežasties, tai bent tam, kad nutrauktų tylą: 

— O, taip. Gyvenimas - nuostabus dalykas. Nuolat būtinai kas nors 
atsitinka visiškai ne taip, kaip tikėjaisi, kad gali atsitikti. Čia šitai su- 
voki užvis aiškiausiai; subyra bet kokios filosofinės sistemos. Už kiek- 
vieno posūkio tavęs laukia kas nors netikėta. Kai jūsų bičiulis atėjo 
čionai be paso ir apkaltino vagyste vargšą Abdelkaderą, kas galėjo nu- 
manyti, kad jau labai greitai jį ištiks šitokia lemtis? 

Čia pat jam dingtelėjo, kad pašnekovas gali ne taip suprasti jo logi- 
nę grandinę, tad skubiai pridūrė: 

— Abdelkaderas labai susisielojo, išgirdęs apie jo mirtį. Supraskite, 
dėl tų kaltinimų jis tikrai negriežė danties. 

Taneris, regis, net nesiklausė. Leitenanto mintis pasuko kita kryptimi. 


222 


— Sakykite, - jo balse buvo aiškiai justi smalsumo gaidelė, - ar jums 
pavyko įtikinti kapitoną Brusarą, kad jo įtarimai dėl ponios visiškai 
nepagrįsti? O gal jis iki šiol tebemano, kad jie buvo nesusituokę? Laiš- 
ke man jis prikalbėjo apie ją nelabai gražių dalykų. Jūs parodėte jam 
mesjė Moresbio pasą? 

— Ką? —- žioptelėjo Taneris suvokdamas, kad nelengva bus laužyti 
liežuvį prancūziškai. - O taip. Taip. Atidaviau jam pasą, kad išsiųstų į 
konsulatą Alžyre drauge su raportu. Bet jis taip ir nepatikėjo, kad jie 
buvo susituokę, kadangi ponia Moresbi buvo pažadėjusi parodyti jam 
savo pasą, bet, užuot taip ir padariusi, pasipustė padus. Tad jis iki šiol 
nenutuokia, kas ji tokia iš tikrųjų. 

— Bet juk jie tikrai buvo vyras ir žmona? - atsargiai mygo leitenantas 
toliau. 

— Na, žinoma. Na, žinoma, - nekantriai patvirtino Taneris; jam ro- 
dėsi, kad, vien veldamasis į šitokį pokalbį, išduoda draugus. 

— Net jeigu jie ir nebūtų susituokę - koks skirtumas? 

Leitenantas vėl įpylė abiem gėrimo. Pastebėjęs, kad svečias nelabai 
linkęs plėtoti šios temos, jis nukreipė kalbą kitur, galbūt ne tokia skaus- 
minga linkme. Tačiau ir ši ne ką labiau sužadino Tanerio entuziazmą. 
Iš atminties jis vis dar niekaip negalėjo išguiti Sba vykusių laidotuvių. 
Porto mirtis buvo vienintelis faktas Tanerio gyvenime, su kuriuo jis 
niekaip negalėjo susitaikyti. Netgi dabar jis neįstengė prisiversti tuo 
patikėti. Tiesa, žinojo praradęs nenusakomai daug, žinojo, kad Portas 
buvo jo artimiausias draugas (kažin, kodėl niekad anksčiau šito nesu- 
prato?), bet numanė, kad tikrasis bičiulio mirties fakto suvokimas už- 
grius jį tik vėliau, ir tik tada jis sugebėsiąs įvertinti netektį iki menkiau- 
sių smulkmenų. 

Taneris buvo sentimentalus žmogus - labiausiai šis bruožas ir lėmė 
sąžinės graužatį del to, kad energingiau nepasipriešino, kai kapitonas 
Brusaras primygtinai pareikalavo per laidotuves atlikti ir religines apei- 
gas. Tanerio neapleido jausmas, kad jis tiesiog nėrė į krūmus kaip pa- 
skutinis bailys; jis buvo visiškai tikras, kad Portą tokie niekai šia proga 
būtų smarkiai papiktinę ir kad jis būtų pasikliovęs draugu, būtų tikė- 
jęs, kad jis pasirūpins, jog to būtų išvengta. Žinoma, iš pat pradžių 
Taneris ir bandė priešintis tvirtindamas, kad Portas nebuvo katalikas, 
tiesą sakant, sunku būtų jį pavadinti net krikščioniu, tad lyg ir nederė- 
tų apkrauti jo tokiomis apeigomis per jo paties laidotuves. Tačiau 
kapitonas Brusaras laikėsi savo, ir net gana karštai. Štai ką jis pasakė: 
„Šiuo atveju neturiu jokių įrodymų, būčiau priverstas kliautis vien jūsų 

žodžiu, mesjė. Tačiau mirties akimirką jūsų greta jo nebuvo. Taigi jūs 
nė nenutuokiate, apie ką jis mąstė paskutinėmis gyvenimo valandėlė- 
mis, nežinote ir koks galėjo būti jo paskutinis noras. Net jeigu pats 
pageidaujate užsiversti šitokią atsakomybės naštą — tvirtinti, esą tai 
žinote, aš negaliu jums šito leisti. Aš esu katalikas, mesje, be to, aš čia 
ir viršininkas.“ Taneris ir pasidavė. Taigi, užuot patyliukais anonimiš- 
kai užkastas kur nors hamadoje ar erge, ko pats neabejotinai būtų norė- 
jęs, Portas buvo oficialiai palaidotas mažytėse krikščionių kapinaitėse 
už forto ir netgi palydėtas lotyniškomis Šventraščio frazėmis. Senti- 
mentaliam Tanerio protui visa tai pasirodė siaubingai neteisinga, bet 
jis tiesiog nesumąstė jokio būdo, kaip būtų galima to išvengti. Užtat 
dabar jautėsi bjauriai: pats sau atrodė lyg koks skystablauzdis ir net 
išdavikas. Naktį, negalėdamas užmigti, jis tysojo lovoje ir vis galvojo 
apie tai; jam net šmekštelėjo mintis, kad galėtų sukarti visą kelią atgal 
į Sba, nutaikęs tinkamą momentą įsibrauti į kapines ir bent jau nuvers- 
ti tą absurdišką kryželį, pastatytą ant Porto kapo. Atlikęs šitokį žygį, 
jis tikrai pasijustų geriau, bet tuo pat metu Taneris tvirtai žinojo nieka- 
da tam nepasiryšiąs. 

Jau verčiau galvoti apie praktiškus dalykus, bandė guosti jis pats 
save. Juk dabar užvis svarbiausia - surasti Kitę ir parvežti ją į Niujor- 
ką. Iš pat pradžių jam rodėsi, kad jos dingimas - ne daugiau nei kaž- 
koks košmariškas ir labai jau šiurkštus pokštas, kad, nepraėjus nė sa- 
vaitei, ji būtinai atsiras, panašiai kaip atsirado ir tada, kai juodu 
traukiniu važiavo į Busifą. Tad Taneris apsisprendė jos palauksiąs. Ta- 
čiau savaitė praslinko, o Kitės vis dar nebuvo nė ženklo, ir Taneris 
suprato lauksiąs ir toliau, net jei tai reikštų, kad laukti teks labai ilgai, 
jei prireiks — ir visą amžinybę. 

Jis pasidėjo taurę ant staliuko greta. Ir balsu išsakė pastarąją mintį: 

— Aš liksiu čia tol, kol kas nors suras ponią Moresbi. 

Pats savęs jis paklausė, kodėl šitaip primygtinai užsispyrė trūks plyš 
jos sulauksiąs, kodėl surasti Kitę virto lyg kokia įkyria idėja. Be jokios 
abejonės, jis nebuvo įsimylėjęs vargšės mergaitės. Jo bandymus suartė- 
ti su ja lėmė gailestis (nes ji buvo moteris) ir tuštybė (nes jis buvo vyras), 
ir abu šie sumišę jausmai įskėlė trofėjų kolekcininko aistrą — nieko 
daugiau. Jis susizgribo, kad šiuo metu jam netgi reikia gerai pamąstyti, 
kad prisimintų jųdviejų intymumo epizodą - kur kas labiau jis linko 
vertinti Kitę taip, kaip anuomet, kai tik su jais abiem susipažino, kai 
Kitė ir Portas padarė jam neišdildomą įspūdį; tada jam atrodė, jog jie - 
kaip tik tuodu žmonės, su kuriais jam norisi bendrauti labiau nei su 

bet kuo kitu šiame pasaulyje. Toks požiūris šiek tiek apmaldydavo jo 
sąžinę; Taneris kur buvęs, kur nebuvęs vis klausdavo savęs, kas galėjo 
atsitikti tą beprotišką dieną Sba, kai Kitė atsisakė atidaryti duris ir 
įsileisti jį į ligonio kambarį, jam nedavė ramybės klausimas, ar ji prisi- 
pažino Portui buvusi jam neištikima, ar vis dėlto ne. Taneris karštai 
vylėsi, kad ji nieko neprasitarė, jis nenorėjo net pagalvoti apie tai. 

— Taigi, - atsiliepė leitenantas d'Armanjakas. - Tikriausiai būtų ne 
kas, jei grįžtumėte į Niujorką, o visi draugai imtų kamantinėti: „Ką tu 
padarei su ponia Moresbi?“ Situacija būtų išties baisiai nemaloni. 

Taneris viduje net susigūžė. Be jokios abejonės, tai būtų tikrai nepa- 
keliama. Galbūt tokių dalykų jau dabar vieni kitų klausinėja tie, kurie 
pažinojo tiek Porto, tiek Kitės artimuosius (Taneris informavo Porto 
motiną apie abi ištikusias nelaimes: išsiuntė dvi telegramas, antrąją — 
trimis dienomis vėliau nei pirmąją, nes vylėsi, kad Kitė per tą laiką 
atsiras), bet jie buvo kažkur ten, o jis - čia, tad jam nereikėjo žiūrėti į 
akis jiems, aimanuojantiems: „Vaje, nebėra nei Porto, nei Kitės!“ Ši- 
taip juk nebūna, taip tiesiog negali atsitikti; jis žinojo: jei lauksiąs Bou 
Nuroje ganėtinai ilgai, Kitę kas nors kad ir iš po žemių iškas. 

— Taip, būtų tikrai labai nemalonu, - sutiko jis, nejaukiai nusijuok- 
damas. Jam būtų sunku pasiaiškinti jau vien dėl Porto mirties. Būtinai 
atsirastų tokių, kurie imtųsi prikišinėti: „Dėl Dievo meilės, nejaugi ne- 
galėjai nugabenti jo lėktuvu į kokią nors ligoninę, jei ne kitur, tai bent 
Alžyre? Niekam ne paslaptis, kad vidurių šiltinė žmogaus nepakerta 
staiga.“ O tada jam tektų prisipažinti, kad atsiskyrė nuo jų ir vienas 
pats išvažiavo visai kitur, kad jis taip ir nesugebėjo „prisijaukinti“ dy- 
kumos. Vis tik dėl Porto dar kažkaip įmanoma išsisukti galutinai ne- 
praradus savigarbos: Portas ir pats kaltas, juk prieš kelionę atsisakė 
bet kokių skiepų. Tačiau sprukti iš čia, palikus galaižin kur klajojančią 
Kitę - šitai jau neįsivaizduojama jokiu atžvilgiu. 

— Žinoma, - ryžosi vėl prasižioti leitenantas, ne pirmą kartą prisimi- 
nęs, kokia kebeknė užvirtų, jei amerikietė ponia kur nors išnirtų ne 
pačios geriausios būklės ir būtų išsyk pergabenta į Bou Nurą vien dėl 
to, kad čia jos laukė Taneris, - ar jūs būsite čia, ar ne, nuo to absoliu- 
čiai nepriklauso, ar pavyks ją surasti. - Jis susigėdo šių žodžių iš karto, 
vos jie spėjo ištrūkti jam iš burnos, bet buvo jau per vėlu: kas pasaky- 
ta - nebesugrąžinsi. 

— Žinau, žinau! - karštai riktelėjo Taneris. - Bet vis tiek lieku čia. 

Prie to daugiau nebuvo ką pridurti; leitenantas d'Armanjakas apie 
tai irgi nebeužsiminė. 

Juodu dar šiek tiek pasišnekučiavo. Leitenantas puse lūpų prasitarė, 
kad kurį vakarą galėtų nusivesti Tanerį į linksmybių kvartalą. 

— Gerai, kurią nors iš artimiausių dienų, - abejingai sutiko Taneris. 

— Jums reikia nors truputį atsipalaiduoti. Jūs nuolat pasinėręs į niū- 
rias mintis, tai kenkia sveikatai. Pažįstu vieną tokią mergužėlę... 

Jis prikando liežuvį, prisiminęs tai, ką žinojo iš patirties: pernelyg 
smulkiai išdėstyti tokios rūšies pasiūlymai paprastai beviltiškai užgesi- 
na susidomėjimą, kurį kaip tik turėtų įplieksti. Nė vienas medžiotojas 
nepageidauja, kad kas nors kitas parinktų ir užvaikytų jam grobį, nors 
tai ir reikštų garantiją, kad laimikis tikrai bus paklotas. 

— Gerai, gerai, - išsiblaškęs tarstelėjo Taneris. 

Neilgai trukus jis pakilo ir atsisveikino. Bet rytoj rytą vėl sugrįš. Ir 
poryt, ir dar kitą, ir dar kitą rytą, kol ateis tokia diena, kai leitenantas 
d'Armanjakas pasitiks jį prie durų nušvitusiu veidu ir tars: „Enfin, mon 
ami!* Galų gale sulaukėme gerų žinių!“ 

Išėjęs į sodą jis pažvelgė žemyn, į išdegusią, saulės kepinamą žemę. 
Savais takais skubinosi stambios raudonosios skruzdėlės, grėsmingai 
švytruodamos priekinėmis kojomis ir žiauturais. Jam išėjus, Achmedas 
užkėlė paskui jį vartus, ir Taneris paniuręs nužingsniavo atgal į pen- 
sioną. 

Parėjęs jis papietaus mažyčiame prikaitusiame valgomajame greta 
virtuvės: kad maistas geriau lįstų, nuskalaus jį visu buteliu vi1 rose**. 
Paskui, apdujęs nuo vyno ir karščio, užlips viršun į savo kambarį, nu- 
sirengs ir grius į lovą pamiegoti iki pavakarių, kai saulės spinduliai 
krinta jau kiek įžambiau, o kraštovaizdis taip smarkiai nebesitaško 
nuodingais atšvaitais, kokie vidudienį tvyksčioja nuo kiekvieno akmens. 
Vakarui artėjant, būdavo visai malonu žingsniuoti iki aplinkinių mies- 
telių: žaižaruojančio Ighermo, įsikūrusio kalvos keteroje, šiek tiek di- 
desnio Beni Isgueno slėnyje ar Tadžmounto su jo terasomis išsidėsčiu- 
siais rausvais ir mėlynais namukais; jis visuomet galėdavo traukti 
paklajoti ir į milžinišką palmyną, kur miestelio gyventojai buvo susi- 
rentę savo žaislinius raudono molio užmiesčio rūmus, dengtus blyš- 
kiais palmių lapų stogais: ten be paliovos girgždėdavo šulinių svirtys, 
o vandens gurgėjimas siauruose kanaluose užmaskuodavo siaubingą 
žemės ir oro sausumą. Kartais Taneris paprasčiausiai vaikštinėdavo 
pačios Bou Nuros turguje ar įsitaisydavo kur nors jo pakraštyje po 
arkomis, iš čia stebėdavo kokį begalinį pirkimo procesą: ir pirkėjas, ir 


Pagaliau, mano drauge! (Pranc.) 
** Rausvas vynas. (Pranc.) 

pardavėjas pasitelkdavo visus įmanomus vaidybos elementus, kitąsyk 
kone apsipildami ašaromis, vienas - stengdamasis numušti, kitas - už- 
kelti kainą. Būdavo tokių dienų, kai jis jusdavo tik panieką šitiems 
juokingiems žmogeliukams: jie buvo kažkokie beprasmiai, netikri, jų 
negalėjai vertinti rimtai visų kitų žemės gyventojų kontekste. Tomis 
pačiomis dienomis jį neapsakomai siutindavo ir švelnios mažų vaikų 
rankos, nesąmoningai graibstančios jį už drabužių ar stumdančios sau- 
sakimšoje žmonių gatvėje. Iš pradžių jis manė, kad tie vaikai - vagišiu- 
kai, bet paskui sumojo, kad jie tiesiog naudojasi juo kaip atrama, kad 
mitriau prasiskintų kelią per minią, lyg jis būtų koks medis ar siena. 
Kai šitai perprato, suirzo dar labiau; jis piktai nustumdavo vaikus, tarp 
kurių nerastum nė vieno tokio, kurio nekamuotų skrofuliozė, daugu- 
ma buvo visiškai nuplikę, tamsius jų kiaušus dengė tik skaudulių luo- 
bas, iš viršaus dar ir nutūptas musių. 

Tačiau pasitaikydavo ir kitokių dienų, kai jis nesijausdavo toks ner- 
vingas, sėdėdavo ir stebėdavo ramius senukus, lėtai vaikštinėjančius 
po turgų, ir sakydavo sau, kad, jei sulaukęs jų amžiaus, sugebės laiky- 
tis šitaip oriai, galės drąsiai tvirtinti, kad jo gyvenimas nebuvo paleis- 
tas vėjais. Mat šitokia laikysena galėjo būti tiktai natūrali vidinio pasi- 
tenkinimo ir gerovės išraiška. Pernelyg apie tai nė nesusimąstęs, Taneris 
netruko prieiti prie išvados, kad jų, ko gero, gyventa ne veltui. 

Vakarais jis sėdėdavo svetainėje ir žaisdavo šachmatais su Abdelka- 
deru - lėtapėdžiu, bet anaiptol ne dėmesio nevertu varžovu. Dėl šių 
vakarinių varžybų tarp jųdviejų užsimezgė tvirta daugystė. Kai berniu- 
kai užgesindavo visas pensiono lempas bei žibintus, išskyrus tą vienin- 
telę kampe, kur jie sėdėdavo parimę prie šachmatų lentos, kai visi, 
išskyrus juodu, jau būdavo sumigę, retsykiais vyrai drauge išgerdavo 
po taurelę perno; paskui Abdelkaderas, šypsodamasis tikro sąmoksli- 
ninko šypsena, pats išplaudavo ir padėdavo į vietą taures: niekas jokiu 
būdu neturėjo sužinoti, kad jis ėmė į burną bent lašą alkoholio. Tuo- 
met Taneris traukdavo į savo kambarį ir užmigdavo lyg negyvas. Pa- 
busdavo saulei tekant su mintimi: „Galbūt jau šiandien...“ - ir aštuntą 
valandą vienomis trumpikėmis jau kaitindavosi saulėje ant stogo; čia 
jis kaskart atsinešdavo ir pusryčius, gerdamas kavą kaldavo prancū- 
ziškus veiksmažodžius. Tačiau netrukus jau nebegalėdavo ištverti knie- 
tulio sužinoti naujienų ir patraukdavo į kasrytinį žygį paklausti, ar 
nesama kokių žinių. 

O paskui atsitiko tai, kas buvo neišvengiama: pakeliui begalę kartų 
sukioję tai į vieną, tai į kitą pusę, iš Mesado į Bou Nurą galiausiai 

atsibastė Lailai. Tą pačią dieną, tik šiek tiek anksčiau, senu karišku 
automobiliu buvo atbarškėję keli prancūzai, jie, kaip ir visi atvykėliai, 
apsistojo pensione. Taneris kaip tik pietavo, kai iš gatvės jį pasiekė 
pažįstamas mersedeso riaumojimas. Taneris susiraukė: tuodu pašonėje 
reiškė neišvengiamą danties skausmą. O jis buvo visiškai nenusiteikęs 
vaidinti mandagaus. Jo santykiai su Lailais apsiribojo tik labai pavir- 
šutiniška pažintimi: iš dalies dėl to, kad jie, nuvežę jį į Mesadą, užtru- 
ko ten vos porą dienų ir išgarmėjo kažkur kitur, o iš dalies dėl to, kad 
Taneris visiškai nepageidavo bičiuliautis su jais daugiau nei būtina. 
Ponia Lail buvo giži, nusipenėjusi moteriškė palaidu liežuviu, o Erikas 
— jos išpopintas nebrendyla peraugęs sūnelis - štai tokia buvo Tanerio 
nuomonė, ir jis nemanė, kad kas nors galėtų ją pakeisti. Jis nesiejo 
Eriko su pradingusiais pasais - manė, kad juos abu Ain Krorfos vieš- 
butyje bus nušvilpęs koks nors čiabuvis, turintis ryšių su visokiais ne- 
aiškiais elementais, prisiplakusiais prie Mesade įkurdintų legionierių. 

Dabar jis išgirdo koridoriuje prislopintą Eriko balsą: 

— Nagi, motin, kaip manai, kas toliau? Tasai tipas, Taneris, vis dar 
smakso čia. 

Tikriausiai jis dėbsojo į gyventojų sąrašą virš registracijos stalo. Mo- 
tina subarė jį, kad ir keista, irgi pusbalsiu: 

— Erikai! Kvaily tu! Užsičiaupk! 

Taneris užbaigė kavą ir pro šonines duris išsprūdo į svilinančią sau- 
lėkaitą, vildamasis prasmuksiąs į savo kambarį, kol jie pietaus, taip ir 
nesusidūręs su jais. Tai jam pavyko. Tačiau vidur pogulio kažkas sus- 
kato belsti į duris. Taneris pabudo toli gražu ne iš karto. Kai pagaliau 
nusipurtęs miegus pravėrė duris, išvydo tarpduryje stypsantį Abdelka- 
derą; šis šypsojosi, lyg iškart atsiprašydamas. 

— Gal sutiktumėte persikelti į kitą kambarį? - paklause. 

Taneriui parūpo, kam šito prireikė. 

— Liko tik du laisvi kambariai - kaip tik abipus jūsų. Ką tik atvyko 
tokia ponia anglė su sūnumi, ji pageidauja įsikurti su juo gretimuose 
kambariuose. Mat baiminasi likti viena. 

Abdelkadero nupasakotas ponios Lail portretas nelabai sutapo su 
paties Tanerio susidaryta nuomone. 

— Gerai jau, - suniurzgė jis. - Vienas kambarys ar kitas - koks skir- 
tumas. Atsiųskite man kokį berniuką, kad padėtų persikraustyti. 

Abdelkaderas maloningai patapšnojo jam per petį. Atskubėjo pora 
berniukų, atrakino duris, jungiančias jo kambarį su gretimu, ėmėsi perk- 
raustinėti daiktus. Jiems įpusėjus darbą, į atlaisvinamą kambarį įsig- 

riovė Erikas. Pastebėjęs Tanerį, sustojo lyg nudiegtas. 

— Oho! - sušuko. - Neįtikėtina - ir vėl susidūrėme, seni! O aš ma- 
niau, kad jūs būsite jau nukeliavę iki pat Timbuktu! 

Taneris atsakė: 

— Sveiki, Lailai. 

Dabar, atsidūręs akis į akį su Eriku, jis neįstengė prisiversti nei pa- 
žiūrėti šiam į akis, nei paliesti jo rankos. Iki šiol pats nenumanė, koks 
tas vyrukas jam šleikštus. 

— Meldžiu, atleiskite už šį kvailą motinos įgeidį. Ji tiesiog išsekusi po 
kelionės. Kelio gabalas nuo Mesado iki čia - tikras košmaras, tad jos 
nervai dabar tikrai tragiškos būklės. 

— Varge, kaip negerai. 

— Tikiuosi, suprantate, kad išgrūdome jus tikrai ne be priežasties. 

— Taip, taip, - atrėžė Taneris, šitokia formuluotė jį supykdė. - Kai 
tik išvyksite, aš vėl persikraustysiu į savo senąjį kambarį. 

- O, susimildamas. Gal pastaruoju metu sulaukėte kokių nors žinių 
iš Moresbių? 

Erikas, jei tik išvis pažvelgdavo į žmogaus, su kuriuo kalbėjosi, vei- 
dą, turėjo įprotį žiūrėti prisikišęs, iš visai arti, tarsi beveik neteiktų 
reikšmės ištartiems žodžiams, o stengtųsi perprasti tai, kas lieka neiš- 
sakyta, išgliaudyti kažkokią kitą prasmę, kurią pašnekovas iš tikrųjų 
turėjo omeny. Taneriui pasirodė, kad jaunuolis stebi jį dėmesingiau nei 
bet kada. 

— Taip, - spauste išspaudė iš savęs Taneris. - Jie laikosi puikiai. O 
dabar gal malonėsite man atleisti? Mane pažadino, norėčiau dar va- 
landėlę numigti. 

Pro kambarius jungiančias duris jis išsmuko į savo naująjį būstą. 
Kai tik berniukai sunešė visus daiktus, jis nedelsdamas užsirakino du- 
ris ir išsitiesė lovoje, bet užmigti nebegalėjo. 

— Dievulėliau, na ir suskretėlis! - ištarė jis balsu ir, siusdamas pats 
ant savęs už tai, kad pasidavė, pridūrė: - Kas, po galais, jie sau mano 
esą? - Jis vylėsi, kad Lailai neims primygtinai kamantinėti apie Kitę ir 
Portą - tuomet jis būtų priverstas jiems pasakyti, o kaip tik šito jam 
visiškai nesinorėjo. Žinią apie tragediją jis linko pasilaikyti sau ir jau 
užvis mažiausiai troško dalytis ja su šitais; iš jų gali susilaukti nebent 
tokios užuojautos, kurios suvis negalėsi ištverti. 

Tą pat pavakarę jis užsuko į svetainę. Lailai sėdėjo pusrūsio priete- 
moje, tarškindami arbatos puodelius. Ponia Lail buvo išdėliojusi kele- 
tą senų fotografijų - paramsčiusi į kietas odines pagalvėles ant sofos 

atlošo; ji siūlė Abdelkaderui pasikabinti vieną nuotrauką šalia kitos 
sieninės puošmenos - senovinio šautuvo. Jos žvilgsnis užkliuvo už tarp- 
duryje neryžtingai trypčiojančio Tanerio, ir ji išsyk pašoko prieblan- 
doje su juo pasisveikinti. 

— Pone Taneri! Nuostabu! Kokia maloni staigmena vėl jus pamatyti! 
Jums iš tiesų labai pasisekė, kad susipratote laiku išvykti iš Mesado. O 
gal tiesiog pasielgėte išmintingai, net nežinau. Kai mes sugrįžome tenai 
iš kelionės po aplinkinius kraštus, oro sąlygos buvo neįtikėtinai koš- 
mariškos. O siaube siaubeli! Savaime aišku, mane užklupo maliarijos 
atkrytis, gulėjau paslika. Maniau, jau niekad iš ten nebeišsikrapštysi- 
me. Lyg viso šito dar būtų maža, Erikas savo kvailu elgesiu dar labiau 
pablogino padėtį. 

— Malonu vėl jus pamatyti, - iškošė Taneris. Jis vylėsi Mesade atsis- 
veikinęs su šitais visiems laikams ir dabar įsitikino, kad jo mandagumo 
atsargos beviltiškai išsekusios. 

— Rytoj mes vėl traukiame į kelionę, norime apžiūrėti labai senus 
Garamos imperijos laikų griuvėsius. Jūs tiesiog privalote važiuoti kar- 
tu! Nepaprastai įspūdinga! 

— Jūs tokia maloni, kad pasiūlėte, ponia Lail... 

— Nagi, eikite šen, išgersime arbatos! - sukliegė ji, stverdama jį už 
rankovės. 

Vis dėlto jam pavyko sėkmingai išsisukti; jis patraukė į palmyną ir 
sukorė nežinia kiek mylių, žingsniuodamas tarp tvorų po medžiais. Jį 
prislėgė kone tvirtas įsitikinimas, kad jam jau niekada nelemta ištrūkti 
iš Bou Nuros. Nors tam lyg ir nebuvo jokio logiško pagrindo, vis dėlto 
dabar, kai po kojomis vėl pasipynė Lailai, Taneriui atrodė, kad tikimy- 
tik saulei leidžiantis, kol parėjo į pensioną ir visai sutemo. Taneris ra- 
do po durimis pakištą telegramą; tekstas buvo pakraigliotas šviesiai 
violetiniu rašalu, beveik beraščio žmogaus ranka. Telegramą atsiuntė 
Amerikos konsulatas Dakare - tai buvo atsakymas į vieną iš daugybės 
paties Tanerio telegramų: INFORMACIJA APIE KATERINĄ MORES- 
BI NETEIKIAMA, NET JEIGU JOS IR BUS GAUTA. Taneris nubloškė 
lapelį į šiukšlių dėžę ir prisėdo ant Kitės lagaminų krūvos. Ne taip 
seniai kai kurie krepšiai priklausė Portui, dabar visi jie buvo Kitės nuo- 
savybė — bet laukė sukrauti jo, Tanerio, kambaryje. 

— Kiek laiko šitaip dar gali tęstis? - paklausė Taneris pats savęs. Čia 
jis jautėsi visiškai išstumtas iš įprastos aplinkos, priverstinis nieko ne- 
veikimas graužė jam nervus. Taip, žinoma, tiesiog puiku: jis elgiasi tei- 

singai, kiurksodamas čia ir laukdamas, kol kažkur Sacharoje staiga 
išdygs Kitė, bet... o kas, jei ji niekada nebepasirodys? Kas, jeigu ji — 
šitokios tikimybės irgi negalima visai atmesti - jau negyva? Laukimui 
juk turėtų būti kažkokios ribos, kažkuri diena turėtų būti paskutinė, ir 
jai praėjus jam reikėtų išvykti. Čia pat Taneris išvydo save, įžengiantį į 
Huberto Deivido butą Rytų Penkiasdešimt penktojoje gatvėje - kaip 
tik ten jis ir susipažino su Portu bei Kite. Ten būtų susirinkę visi jų 
draugai: vieni triukšmingai reikštų užuojautą, kiti - patyliukais piktin- 
tųsi, kai kurie, gudragalviai ir šiek tiek arogantiški, išvis nieko nesaky- 
tų, užtat prisigalvotų daug, būtų ir tokių, kuriems visa ši istorija pasi- 
rodytų nepaprastai romantiška, tik su šiokia tokia nelabai reikšminga 
tragedijos priemaiša. Tačiau Taneriui nesinorėjo nė akyse matyti nei 
vienų, nei kitų, nei trečių. Abejonių nekėlė viena: kuo ilgiau jis užsibus 
čia, tuo labiau visi įvykiai nutols ir apibluks, taigi išsiskalaus ir ta kal- 
tė, kurią jam kas nors gal ir norėtų prikabinti. 

Tą vakarą jo nedžiugino netgi šachmatai. Abdelkaderas pastebėjo, 
kad jo partneris susirūpinęs, ir staiga pasiūlė nutraukti žaidimą. Tane- 
ris netgi apsidžiaugė atsivėrusia galimybe anksčiau atsigulti; ūmai suga- 
vo save galvojantį apie naująją lovą: jis karštai vylėsi, kad joje netykos 
jokie nemalonūs netikėtumai. Palinkėjęs Abdelkaderui labos nakties, 
jis lėtai ėmė kopti laiptais, dabar jau tvirtai įsitikinęs, kad Bou Nuroje 
jam teks praleisti visą žiemą. Pragyvenimas čia buvo pigus, tad pinigų 
jis tikrai neturėtų pristigti. 

Pirma, ką pastebėjo, vos įžengęs į savo kambarį, buvo praviros du- 
rys į gretimą numerį. Ir viename, ir kitame degė lempa, dar viena, ma- 
žesnė, bet ryškesnė švieselė šmaižiojo palei lovą. Ten, kitapus lovos, 
stovėjo Erikas Lailas su elektriniu žibintuvėliu rankoje. Sekundę nei 
vienas, nei kitas nejudėjo. Paskui prasižiojo - iš paskutiniųjų stengda- 
masis, kad balsas skambėtų užtikrintai: 

— Kas? Kas čia? 

Taneris uždarė duris paskui save ir pasuko prie lovos; Erikas traukė- 
si, kol nugara įsirėmė į sieną. Jis nukreipė žibintuvėlio spindulį Tane- 
riui į veidą. 

— Kas... O, tik nesakykite, kad būsiu supainiojęs kambarius! - Eri- 
kas neryžtingai susijuokė, bet juokas, regis, įkvėpė jam šiek tiek nar- 
sos. - Bet, sprendžiant iš jūsų veido išraiškos, kaip tik taip ir nutiko! 
Koks siaubas! Aš ką tik atėjau iš lauko. Man iškart pasirodė, kad vis- 
kas lyg truputį ne taip, kaip turėtų būti. - Taneris vis dar tylėjo. — 
Tikriausiai nė nesusimąstęs įsiveržiau čionai, juk dar šiandien mano 

daiktai buvo sukrauti čia. Dievulėliau! Aš toks nusivaręs, kad galvoje 
maišosi! 

Taneris iš prigimties buvo linkęs tikėti viskuo, ką jam sakė kiti; jo 
įtarumo jausmas buvo išvystytas menkai ir, nors prieš valandėlę buvo 
lyg ir beįsiplieskiąs, Taneris leidosi užliūliuojamas to apgailėtino mo- 
nologo. Jis jau beveik žiojosi tarti: „Nieko tokio, viskas gerai“, bet čia 
jo žvilgsnis nuslydo į lovą. Ant šios gulėjo vienas iš Porto kelionkrep- 
šių — atidarytas; gera pusė jo turinio voliojosi čia pat, iškrauta ant antk- 
lodės. 

Taneris lėtai lėtai pakėlė akis. Tuo pat metu atkišo į priekį smakrą — 
nuo šio judesio Eriką persmelkė šiurpas, jis baimingai aiktelėjo: „Oi!“ 
Keturiais ilgais žingsniais apėjęs lovos kojūgalį, Taneris atsidūrė kam- 
pe, kuriame užspeistas, lyg surakintas stypsojo Erikas. 

- Tu, nusmurgęs kalės vaike! 

Taneris kairiąja ranka sugriebė Eriką už marškinių krūtinės ir ėmė 
kresčioti. Paskui, vis dar nepaleisdamas jaunuolio marškinių, žengė 
žingsnį į šoną, kad būtų patogiau užsimoti, ir vožtelėjo Erikui, nelabai 
stipriai. Šis prisiplojo prie sienos ir liko kiūtoti ten nekrustelėdamas, 
tarsi paralyžiuotas, neatitraukdamas blizgančių akių nuo Tanerio vei- 
do. Įsitikinęs, kad jokio kito atsako iš jo laukti neverta, Taneris žingte- 
lėjo artyn ir vienu trūktelėjimu pastatė vaikiną tiesiau, galbūt pasiruo- 
šęs smogti dar kartą, jei užeitų toks ūpas. Kai jis sugriebė Eriką už 
drabužių, šis, sunkiai alsuodamas, tik kartą sukūkčiojo ir, nenukreip- 
damas veriančio žvilgsnio, ištarė tyliai, bet visai aiškiai: 

— Trenk man. 

Tai išgirdęs, Taneris užsiuto. 

— Mielai, - atrėže ir, kaip taręs, taip ir padarė - smogė jau stipriau, 
gal net gerokai stipriau, kadangi Erikas sudribo ant grindų ir daugiau 
nebejudėjo. Taneris su pasibjaurėjimu nužvelgė putnų, pablyškusį jo 
veidą. Paskui sudėjo daiktus atgal į lagaminėlį, uždarė šį ir liko stovėti 
nejudėdamas, mėgindamas suvaikyti išsilaksčiusias mintis. Po valan- 
dėlės Erikas krustelėjo ir sudejavo. Taneris pastatė jį ant kojų, nutem- 
pė prie durų ir iš visų jėgų bloškė į gretimą kambarį. Paskui užtrenkė ir 
užrakino duris, jį trupučiuką pykino. Taneris nepakentė jokio smurto, 
o užvis labiausiai - savo paties. 

Kitą rytą Lailų nebuvo likę nė padujų. Užtat fotografija - sepijos 
atspalvių vaizdelis su įamžinta peulų genties vandens nešėja garsiosios 
Dženio Raudonosios mečetės fone - visą žiemą taip ir liko prismeigta 
prie svetainės sienos, virš sofos. 

TREČIOJI KNYGA 
Dangus 


Priešakyje esama tokio taško, 

nuo kurio jau nebeįmanoma pasukti atgal. 
Tai ir yra taškas, kurį reikia pasiekti. 
Kafka 


Vos pravėrusi akis, ji iš karto susigaudė, kur esanti. Mėnulis kabojo 
žemai. Ji apsivyniojo kojas apsiaustu vos vos virpėdama, apie nieką 
negalvodama. Kažkuri jos sąmonės dalis maudė, reikalavo poilsio. Ge- 
ra buvo šitaip paprasčiausiai gulėti, tiesiog egzistuoti ir neuždavinėti 
jokių klausimų. Ji net neabejojo, kad jeigu tik panorėtų, iškart pradėtų 
prisiminti viską, kas atsitiko. Neprireiktų netgi labai daug pastangų. 
Tačiau panirusi į dabartinę būklę jautėsi gana jaukiai ir visai nenorėjo 
praskleisti neperregimos užuolaidos, skiriančios ją nuo prisiminimų. Ji 
pati nė už ką jos neatitrauks, kad galėtų pažvelgti į vakarykščios die- 
nos bedugnę, kad vėl užplūstų ten glūdintis sielvartas ir sąžinės grau- 
žatis. Šią akimirką viskas, kas atsitiko iki šiol, buvo išskydę ir neryšku, 
neatpažįstama. Tad ji ryžtingai nustūmė sąmonę į šalį, atsisakė ją tyri- 
nėti, sutelkusi visas pastangas surentė patikimą apsauginį barjerą, ski- 
riantį ją pačią nuo jos. Tarsi vabzdys, audžiantis aplink save vis stores- 
nį, vis patvaresnį kokoną, jos sąmonė ir toliau stiprino plonytę pertvarą, 
užsklęsdama pavojingą jos esybės tašką. 

Ji gulėjo visai ramiai, kojas parietusi po savimi. Smėlis buvo minkš- 
tas, bet jame susitelkusi žvarba smelkėsi per drabužius. Kai pajuto ne- 
beištversianti krečiančio ją drebulio, ji išropojo iš po medžio pastogės 
ir ėmė žingsniuoti pirmyn atgal, vildamasi sušilti. Oras buvo tarytum 
apmiręs, niekur - ne menkiausio krustelėjimo, nė menkiausio kvėpte- 
lėjimo, tik vis labiau stingdė šaltis. Ji jau nueidavo vis toliau, krams- 
nodama duonos kriaukšlį. Kaskart, kai grįždama praeidavo pro eglū- 
ną, sukirbėdavo pagunda vėl smukti į nusvirusių šakų palapinę ir 

užmigti. Vis dėlto, kai ištryško pirmieji brėkšmos atšvaitai, ji buvo jau 
visiškai budri ir net sušilusi. 

Dykuma visuomet būna užvis išvaizdžiausia, užlieta neryškios prie- 
šaušrio ar vakaro sambrėškio šviesos. Prapuola bet koks atstumo po- 
jūtis: čia pat dunksantis kalnagūbris iš tiesų gali būti tolima kalnų gran- 
dinė, bet kuri smulkiausia detalė gali pasirodyti tokia pat reikšminga, 
kaip ir koks nors stambus nuolat atsikartojančios kraštovaizdžio te- 
mos darinys. Dienos artėjimas žada pokyčius; tiktai tada, kai jau visiš- 
kai įdienoja, stebėtojui sukyla įtarimas, ar tik nebus sugrįžusi ta pat 
vakarykščia diena - ta pati, kurią jis iš naujo ir iš naujo išgyveno jau 
begalinę daugybę kartų, vis dar tokia pat akinamai vaiski, nėmaž laiko 
nesutepta. Kitė, giliai alsuodama, apsidairė, apžvelgė banguojančią ne- 
aukštų kopų virtinę, grynos ir beribės šviesos srautą, trykštantį iš už 
aštrios hamados mineralų briaunos, palmių giraitę, likusią už nugaros 
ir vis dar nugrimzdusią nakties tamsoje, - ir staiga suprato, kad die- 
na - nebe ta pati. Netgi tada, kai visiškai prašvito, kai iš už horizonto 
į dangų iššoko milžiniškas saulės kamuolys, o smėlis, medžiai ir dan- 
gus vėl po truputį ėmė atrodyti taip, kaip ir turi atrodyti dieną, jai 
nekilo nė menkiausios abejonės, kad diena - kita ir visiškai atskirta 
nuo vakarykščios. 

Išdžiūvusioje upės vagoje pasirodė karavanas: Kitės link palengva 
artėjo geri pora tuzinų kupranugarių, apkrautų išsipūtusiais vilnoniais 
maišais. Greta gyvulių virtinės žingsniavo keletas vyrų. Virtinės pabai- 
goje du vyrai jojo raiti ant aukštaūgių vienkuprių meharių: dėl šnervė- 
se įvertų žiedų ir vadelių šių išraiška atrodė dar labiau niekinanti nei 
priekyje einančių paprastų nešulinių kupranugarių. Vos išvydusi tuo- 
du raitelius, Kitė iškart suprato keliausianti drauge su jais; toks tvirtas 
įsitikinimas užliejo ją netikėtu galios pojūčiu: užuot tyrinėjusi prana- 
šingus ženklus, dabar ji kūrė juos pati, ji pati ir buvo toks ženklas. 
Tačiau nuostaba dėl tokių ką tik atsivėrusių tolesnės egzistencijos gali- 
mybių ją tik vos vos liestelėjo. Ji išniro tiesiog artėjančios virtinės kely- 
je, šūktelėjo ir ėmė mojuoti abiem rankomis. Karavanas net nespėjo 
sustoti, O ji jau nuskubėjo prie savo medžio, išsitraukė iš po jo kelionk- 
repšį. Abu raiteliai susižvalgė, paskui apstulbę įsistebeilijo į ją. Trūkte- 
lėję vadžias, sustabdė savo meharius ir net pasviro balnuose, nužiūri- 
nėdami ją nuostabos ir smalsumo kupinais žvilgsniais. 

Kadangi visi jos judesiai buvo nepaprastai valdingi - išorinė abso- 
liutaus įsitikinimo išraiška, nepaliekanti vietos nė menkiausiam abejo- 
nės šešėliui, - karavano šeimininkams net nedingtelėjo kištis, kai ji vie- 

nam iš pėsčiųjų vyrų padavė savo kelionkrepšį ir mostelėjo pritvirtinti 
Jį prie kitų maišų, sukrautų ant artimiausiojo nešulinio kupranugario 
nugaros. Vyrai dirstelėjo į šeimininkus, nepastebėjo jų veiduose jokio 
ženklo, bylojančio, kad jos įsakymui paklusti nereikia, tad parklupdė 
nepatenkintą gyvulį ant kelių ir užrioglino jam papildomą naštą. Kup- 
ranugarių varovai tik spoksojo tylomis, kai ji prisiartino prie raitelių, 
ištiesė rankas į jaunesnįjį iš jų ir paklausė angliškai: 

— Ar atsiras vietos ir man? 

Raitelis nusišypsojo. Niršiai šnarpščiantis meharis buvo priverstas 
atsiklaupti, ir Kitė įsitaisė šonu jam ant nugaros, per kelis colius prie- 
šais vyriškį. Kai gyvulys stojosi, raitelis buvo priverstas apglėbti ją per 
juosmenį ir prilaikyti, kitaip būtų nukritusi. Abu raiteliai nusijuokė, 
persimetė keliomis trumpomis frazėmis ir leidosi pirmyn išdžiūvusios 
upės vaga. 

Po kurio laiko jie išsuko iš upės vagos slėnio ir patraukė bekrašte 
plynuma, nusėta akmenimis, čia nežėlė nė menkiausias augalėlis. Prie- 
šakyje dunksojo gelsvo smėlio kopos. Kaitriai kepino saulė, karavanas 
lėtai kopė į keteras ir lėkštais šlaitais leidosi į įdubas, vėl kilo ir vėl 
leidosi, o Kitės juosmenį veržė tvirta ir atkakli raitelio ranka. Ji pati 
nekvaršino sau galvos jokiais klausimais, jautėsi visiškai patenkinta 
tiesiog atsipalaidavusi, stebėdama pro šalį plaukiantį banguotą, nesi- 
keičiantį kraštovaizdį. Tiesa, bent keletą kartų jai dingtelėjo, kad jie, 
ko gero, net nejuda iš vietos, kad kopos ketera, kuria jie keliavo dabar, 
iš tiesų yra vis dar ta pati ketera, kuria karavanas slinko gerokai anks- 
čiau, be to, ir pati keliavimo kur nors sąvoka - visai beprasmė, kadan- 
gi jie atsidūrė niekur. Kai ją apnikdavo šitokie jutimai, pačiose jos esy- 
bės gelmėse sukrebždėdavo vos juntama minties nuoplaiša. „Galbūt aš 
jau mirusi?“ - paklausdavo ji pati savęs, bet be jokio sielvarto, kadan- 
gi žinodavo, jog taip nėra. Kol galėjo užduoti klausimą: „Ar ko nors 
išvis esama?“ ir atsakyti į jį: „Taip“, tol ji niekaip negalėjo būti mirusi. 
O kai kas iš tikrųjų buvo: dangus, saulė, smėlis, lėtas ir monotoniškas 
mehario žingsnis. Net jei ateitų tokia akimirka, galų gale ėmė vynioti 
minties siūlą ji, kai atsakyti ji jau nebegalėtų, priešais ją vis tiek liktų 
kaboti neatsakyti klausimai, ir to pakaktų žinoti, kad ji vis dar gyva. Ši 
mintis šiek tiek paguodė. Tada ją apėmė kažkoks jaudrus smagumas, 
atsilošusi ji atsirėmė į vyriškį, sėdintį už nugaros, ir pagaliau suvokė, 
kaip nepatogiai įsitaisiusi. Kojos tikriausiai jau kažin kada nutirpu- 
sios. Vis aštriau daigstantis skausmas nebeleido nustygti jai vietoje, ji 
ėmė be paliovos krusčioti, vis šiek tiek pakeisdama kūno padėtį. Ji 

trūkčiojo ir rangėsi. Raitelis dar stipriau apglėbė ją per juosmenį ir 
ištarė kelis žodžius antrajam; abu nusijuokė. 

Kaip tik tą valandą, kai saulės spinduliai užvis kaitriausi, priešais 
juos išniro oazė. Kopos subliūško, kraštas tapo beveik visiškai lygus. 
Pernelyg žilpinančioje šviesoje visas kraštovaizdis atrodė pilkas, tad 
keli šimtai palmių iš pradžių tebuvo tamsesnės pilkumos juostelė pilkš- 
vame horizonte - juostelė, kurios plotis, įdėmiai žiūrint, be paliovos 
mainėsi, ji judėjo ir kito tarytum lėtai srovenantis skystis: čia virsdavo 
plačia juosta, čia ilga pilka kalnagūbrio ketera, čia visai išnykdavo, čia 
vėl išryškėdavo tarytum pieštuku užbrėžta riba tarp žemės ir dangaus. 
Kitė abejingai stebėjo šį reiškinį; iš apsiausto, kuriuo buvo užkloti ne- 
dailūs mehario pečiai, kišenės išsitraukė duonos kriaukšlį. Duona bu- 
vo visiškai sudžiūvusi. 

- Stenna, stenna. Cbouia, chouia*, - ištarė vyriškis. 

Neilgai trukus nuo horizonte liulančios, kintančios masės atitrūko 
viena detalė, tarsi koks džinas ji ūmai šovė aukštyn. Dar akimirka - ir 
ji nurimo, sumažėjo, virto paprastų paprasčiausia palme, stypsančia 
oazės pakraštyje ir nė nejudančia iš vietos. Karavanas dar kokią valan- 
dą ramiai lingavo pirmyn, kol pagaliau atsidūrė tarp medžių. Šulinį 
supo žema tvorelė. Žmonių čia nebuvo, nesimatė ir jokio ženklo, kad 
išvis kada nors būta. Palmės augo retai, išsibarsčiusios, jų šakos, vis 
dar labiau pilkos nei žalios, tvieskė metaliniu žvilgesiu ir nemetė be- 
veik jokio šešėlio. Apsidžiaugę poilsiu, kupranugariai nebepakilo ir po 
to, kai varovai nuėmė nešulius jiems nuo nugarų. Tarnai iš ryšulių iš- 
traukė didžiulius dryžuotus kilimėlius, nikeliuotus arbatos įnagius, po- 
pierines pakuotes su duona, datulėmis, mėsa. Atsirado ir juoda ožio 
odos gertuvė, užkimšta mediniu kaiščiu, trejetas raitelių atsigėrė iš jos — 
kupranugariams ir varovams teko pasitenkinti šulinio vandeniu. Kitė 
įsitaisė ant kilimo kraštelio, nugara atsišliejo į palmės kamieną ir ramiai 
stebėjo neskubrius pasiruošimus valgyti. Kai pagaliau patiekė maistą, 
ji kibo kirsti su apetitu, viskas jai pasirodė nepaprastai gardu. Vis dėl- 
to ji neįstengė sudoroti tiek, kad šeimininkai liktų patenkinti; jie vis 
dar bruko jai maistą netgi tada, kai ji nebegalėjo nuryti nė kąsnio. 

- Smitsek? Kuli!** - nenustygo jie, vis prikišdami maisto gabalėlius 
jai prie pat veido; jaunesnysis net bandė įgrūsti datulių jai tarp dantų, 
bet ji tik nusijuokė ir papurtė galvą, datulės pabiro ant kilimėlio — 
antrasis vyriškis paskubomis jas susirinko ir prarijo. Paskui iš ryšulių 


Palauk, palauk minutėlę. (Arab.) 
** Koks tavo vardas? Pasakyk man! (Arab.) 

buvo ištrauktos malkos, varovai susikūrė laužą, ėmė ruoštis plikyti ar- 
barą. Kol visa buvo atlikta: arbata išgerta, užplikyta iš naujo, išgerta ir 
antra porcija - atėjo pavakarys. Saulė vis dar kaitriai liepsnojo dan- 
guje. 

Greta dviejų prigulusių, nejudančių meharių buvo patiestas dar vie- 
nas kilimas; vyrai mostelėjo Kitei gultis ten drauge su jais, į šešėlį, kurį 
metė gyvulių kūnai. Ji pakluso - išsitiesė kaip tik ten, kur jie parodė, 
tai yra — tarp jų abiejų. Jaunesnysis tuojau pat ir stvėrė ją, tvirtai sus- 
paudė glėbyje. Ji riktelėjo, bandė atsisėsti, bet jis nepaleido. Antrasis 
aštriai ištarė kelis žodžius, mostelėjo į kupranugarių varovus, kurie 
buvo susėdę, atsirėmę į šulinio rentinį, ir smaginosi išsijuosę, nors ir 
stengėsi to neparodyti. 

- Lub, Belgassim! Essbar!* - sukuždėjo jis, nepritariamai purtyda- 
mas galvą ir su meile glostydamas savo juodą barzdą. Belkasimas toli 
gražu neapsidžiaugė, bet kadangi pats dar nebuvo užsiželdinęs tokios 
barzdos, jautė pareigą paklausyti išmintingo vyresniojo patarimo. Kitė 
atsisėdo, pasitaisė suknelę ir, pažvelgusi į antrąjį vyrą, ištarė: 

— Ačiū. 

Paskui ji pabandė persiropšti per jį, kad jis atsidurtų tarp jos ir Bel- 
kasimo, bet vyriškis šiurkščiai nustūmė ją atgal ir papurtė galvą. 

— Nassi, - tarstelėjo, ženklais rodydamas, kad jai reikėtų pamiegoti. 
Kitė užsimerkė. Nuo karštos arbatos apėmė snaudulys, o Belkasimas, 
regis, nebeketino drumsti jai ramybės, tad ji visiškai atsipalaidavo ir 
nugrimzdo į slogų miegą. 

Ji stingo nuo šalčio. Buvo visai tamsu, jai maudė nugaros ir kojų 
raumenis. Kitė atsisėdo, apsidairė; pastebėjo, kad ant kilimėlio liko 
viena. Mėnulis dar nebuvo patekėjęs. Netoliese kupranugarių varovai 
kūreno laužą: į jau ūžaujančias liepsnas dėjo nesmulkintas palmių ša- 
kas. Kitė vėl išsitiesė aukštielninka ir užsižiūrėjo į dangų, plytintį virš 
galvos, matė, kaip aukštas palmes nutvieskia raudonis kaskart, kai į 
ugnį buvo įmetama dar viena šaka. 

Neilgai trukus prie kilimo išdygo vyresnysis vyras ir mostelėjo jai 
keltis. Kirė pakluso ir nusekė paskui jį; paėjėję galiuką smėliu, juodu 
atsidūrė negilioje įduboje, kurią slėpė jaunų palmių sąžalynas. Čia sė- 
dėjo Belkasimas: tamsus pavidalas, vidur balto kilimo - jis žvelgė į tą 
dangaus kraštą, kur jau švytėjo netrukus patekėsiančio mėnulio pa- 
žadas. Belkasimas ištiesė ranką, pastvėrė Kitę už sijono ir trūktelėjęs 


* Belkasimai, palauk truputį! (Arab.) 

pasisodino greta savęs. Net nesuskubusi pamėginti vėl atsistoti, ji atsi- 
dūrė jo glėbyje. 

— Ne, ne, ne! - dar spėjo sušukti ji, kai jis atlošė jos galvą, net žvaigž- 
dės slystelėjo juodame skliaute. Bet jis jau globstė ją iš visų pusių, ne- 
palyginti už ją stipresnis; ji išvis nebepajėgė nė krustelėti, nebent judesį 
padiktuodavo jo valia. Iš pradžių ji buvo visa sustirusi, sunkiai šniokš- 
tavo, dusdama iš pykčio, dar bandė grumtis, nors kova vyko tiktai 
joje, neprasiverždama išorėn. Bet paskui suvokė savo bejėgiškumą - ir 
susitaikė. Aiškiai ji suvokė tiktai jo lūpas ir pro jas sklindantį alsavi- 
mą - gaivų, malonų kvapą, šitaip vaikystėje kvepėdavo pavasario ry- 
tas. Jis spaudė ją glėbyje su kažkokia gyvuliška jėga, meiliai, juslingai, 
be jokio racionalumo, švelniai, bet su tokiu ryžtu, kuriam pasipriešinti 
pajėgtų nebent pati mirtis. Ji buvo visiškai viena neaprėpiamame ir 
nepažįstamame pasaulyje, bet vienuma truko vos mirksnį - tuojau pat 
ji suprato, kad visai šalia su ja esama šitos draugiškos, kūniškos esy- 
bės. Ji susizgribo pamažėle pradedanti vertinti jį su meile: visa, ką jis 
darė, smulkūs, bet visa apimantys, dėmesingi jo judesiai - visa tai buvo 
skirta jai. Jo elgsenoje tobulai derėjo švelnumas ir smurtas, ir tai ypač 
sužavėjo. Patekėjo mėnulis, tačiau ji net nepastebėjo. 

- Yab, Belgassim! - čia pat nekantriai šūktelėjo balsas. 

Ji atsimerkė: greta jų stovėjo antrasis vyriškis ir žiūrėjo į juos. Mė- 
nesiena tvieskė tiesiog į erelišką jo veidą. Toli gražu nedžiuginanti nuo- 
jauta pakuždėjo jai, kas turi įvykti dabar. Nevilties apimta ji įsikibo 
Belkasimo, apibėrė jo veidą bučiniais. Tačiau jau po akimirksnio ji ati- 
teko kitokiam gyvuliui, veržliam, šiurkščiam, svetimam; jos ašaros taip 
ir liko nepastebėtos. Ji neužsimerkė - žvelgė vien tik į Belkasimą, kuris 
stoviniavo visai čia pat, atsišliejęs į medžio kamieną; mėnulio šviesa 
išryškino aštrius jo skruostikaulius. Jos žvilgsnis vis slydo jo veido kon- 
tūru, nuo kaktos iki pat grakštaus kaklo, ieškodamas akių, slypinčių 
šešėlyje. Kartą ji garsiai riktelėjo, o paskui ilgokai kūkčiojo, nes jis 
buvo taip arti, bet ji negalėjo jo pasiekti. 

Antrojo vyriškio glamonės buvo šiurkščios, judesiai nerangūs, ne- 
malonūs. Galų gale jis atsitraukė. 

— Yab latif! Yab latif!* - suniurzgė, iš lėto kėblindamas į šalį. 

Belkasimas nusijuokė ir vėl priėjęs šleptelėjo greta jos. Ji pamėgino 
nutaisyti priekaištingą veido išraišką, nors iš karto suvokė, kad tai be- 
viltiška, kad jis jos nesuprastų net tuomet, jei jie mokėtų vienas kito 
kalbą. Ji abiem rankomis suspaudė jo galvą. 


* O, mano Dieve! O, mano Dieve! (Arab.) 

— Kodėl jam leidai? - išsprūdo jai. 

— Habibi*, - sukuždėjo jis, švelniai glostydamas jai skruostą. 

Ji ir vėl valandėlę buvo laiminga, plūduriavo laiko paviršiuje, o švel- 
nius, myluojančius savo judesius suvokdavo tik jau pradėtus, tik tada, 
kai atsitokėdavo vidur jų. Nuo pat pradžių pradžios kiekvienas kruste- 
lėjimas laukė savo akimirkos gimti — ir štai pagaliau jiems pasitaikė 
proga rastis iš tikrųjų. Veliau, kai apskritas mėnulis jau buvo palypėjęs 
dangaus skliautu ir gerokai sumažėjęs, ji išgirdo nuo laužo sklindan- 
čius fleitos treliavimus. Prisiartino vyresnysis pirklys, kažką gižliai burb- 
telėjo Belkasimui, šis atsakė tokia pat irzlia intonacija. 

— Baraka!** - riktelėjo antrasis, vėl apsisukdamas eiti sau. Belkasi- 
mas dar kelias sekundes luktelėjo, tada apgailestaudamas atsiduso ir 
atsisėdo. Kitė net nebandė jo sulaikyti. Neilgai trukus pakilo pati ir 
prisiartino prie laužo - liepsna jau buvo išblėsusi, virš žarijų čirškinosi 
ant iešmų pamauti mėsos luisteliai. Pavalgė jie tylomis, nesikalbėdami; 
netrukus nešuliai vėl buvo supakuoti ir sukrauti ant kupranugarių. Apie 
vidurnaktį jie vėl patraukė į kelionę: savo pačių pėdsaku grįžo prie 
aukštųjų kopų, tada vėl pasuko ta pačia kryptimi, kuria keliavo vaka- 
rykščiai. Kitė dabar jau vilkėjo burnusą, kurį prieš pat kelionę jai mes- 
telėjo Belkasimas. Naktis buvo šalta ir neįtikėtinai skaidri. 

Karavanas slinko pirmyn, kol įdienojo, tada sustojo tarp aukštųjų 
kopų, kur augalijos nebuvo nė ženklo. Jie ir vėl miegojo visą popietę, o 
kai sutemo, varovai iš tolo, iš stovyklavietės, ir vėl gavo stebėti dvigu- 
bą meilęs ritualą. 

Šitaip ir driekėsi dienos, viena vos pastebimai karštesnė už kitą, o jie 
pamažu vis slinko per dykumą į pietus. Rytai - kankinanti kelionė po 
nepakeliamai kaitria saule, popietės - alpulį primenantis miegas kup- 
ranugarių šešėlyje, vakarai - švelnios valandos greta Belkasimo (trum- 
pas intarpas su antruoju Kitės jau nebetrikdė, nes Belkasimas visuomet 
stovėdavo greta) ir naktys - pasiruošimas ir vėl kelionė po jau dylančiu 
mėnuliu — kitų kopų ir kitų lygumų link, kaskart - vis tolesnių, bet 
visiškai neatskiriamų nuo ankstesniųjų. 

Bet jeigu juos supantis kraštovaizdis ir atrodė visąlaik vienodas, to 
negalėjai pasakyti apie jų trijų santykius, kurių pokyčiai buvo gana 
ženklūs: nors iš pat pradžių juos siejęs ryšys buvo visiškai nekompli- 
kuotas, lengvas ir be jokios įtampos, po truputį jį ėmė temdyti šešėlis, 
mat vyresnysis pirklys ėmė pasigesti šiltesnio jausmo jam. Karštomis 

popietėmis, kol kupranugarių varovai miegodavo, juodu su Belkasimu 
įsiveldavo į begalinius ginčus. Kitė būtų mielai pasinaudojusi poilsio 
valandėlėmis, bet vyrai neleisdavo jai užmigti; nors jų pokalbių ji ne- 
suprasdavo nė žodžio, vis dėlto atrodė, kad vyresnysis stengiasi pers- 
pėti Belkasimą dėl kažkokių veiksmų, kurių pastarasis buvo ryžtingai 
ir atkakliai nusiteikęs imtis. Įkaitęs ir susijaudinęs jis surengdavo tikrą 
spektaklį, vaizduodamas būrio žmonių reakcijas: nuostabą, paskui - 
teisėtą pasipiktinimą ir galiausiai - įniršį. Belkasimas savo ruožtu tik 
atlaidžiai šypsodavosi ir linguodavo galvą, kantriai, bet nė neketinda- 
mas nusileisti; atrodė, kad jam netrūksta nei užsispyrimo, nei pasitikė- 
jimo savimi dėl kažko, kas siutino antrąjį, kuris kaskart, kai tik pasi- 
rodydavo, kad mėginti įkalbinėti toliau - visiškai bergždžia užmačia, 
atsistodavo ir paėjėdavo kelis žingsnius į šalį, bet čia pat apsisukęs 
grįždavo sutelkęs jėgas naujam antpuoliui. Vis dėlto buvo akivaizdu, 
kad Belkasimas apsisprendęs tvirtai, ir jokie bendražygio žeriami gra- 
sinimai ar pranašystės nebegali jo sprendimo pakeisti. Tuo pat metu 
Belkasimas juo toliau, juo aiškiau stengėsi parodyti, kad Kitė yra jo 
nuosavybė. Leido suprasti, kad sukandęs dantis kenčia trumpą antrojo 
naktinių malonumų valandėlę su ja vien tik todėl, kad yra ypač kilnios 
širdies. Kiekvieną vakarą ji puoselėdavo viltį, kad jis galų gale atsisa- 
kys ją užleisti, kad nebepakils ir, atsitraukęs kelis žingsnius, nebepa- 
rims atsišliejęs į medį, leisdamas prisiartinti antrajam. Ir iš tiesų, kai 
tik toji valandėlė priartėdavo, jis mėgindavo niurzgėti ir prieštarauti, 
bet galų gale leisdavo pasimėgauti ir draugui - Kitė manė, kad tokia 
tat yra dviejų vyrų sutartis, galiojanti iki kelionės pabaigos. 
Vidudienį jau nebe vien tik saulė persekiojo juos iš dangaus - visas 
dangaus skliautas virto metaliniu, iki baltumo įkaitusiu kupolu. Ne- 
gailestinga šviesa tryško iš visų pusių, dangus pavirto ištisine vientisa 
saule. Dabar jau karavanas keliaudavo tiktai naktimis: pajudėdavo su 
pirmosiomis vakaro sutemomis ir sustodavo, vos horizontą nuauksin- 
davo pirmasis tekančios saulės atšvaitas. Smėlynai liko toli už nuga- 
ros, taip pat ir beribės, negyvos, akmenimis nusėtos lygumos. Dabar 
visur aplinkui žėlė pilki, vabzdžius primenantys augalai: nupiepę krū- 
mokšniai su kietais kiaukutais, apsismaigstę aštriais plaukuotais dyg- 
liais - jie dengė visą žemės paviršių tarsi kokios neapykantos išaugos. 
Peleninis kraštovaizdis, per kurį slinko karavanas, buvo lygut lygutė- 
lis, it grindys. Diena po dienos augalai stiebėsi vis aukštesni, o iš jų 
styrantys spygliai — vis aštresni ir nuožmesni. Kai kur augalai stirksojo 
augumo sulig medžiais - platūs, plokščiomis viršūnėmis, atkaklūs, bet 

netgi dūmų tumulas, ir tas būtų labiau apsaugojęs nuo žiaurių saulės 
antpuolių. Naktys buvo be mėnulio, jau kur kas šiltesnės. Retkarčiais 
karavanas keliaudavo per tamsų kraštą, pasigirsdavo ir išgąsdintų gy- 
vūnų, sprunkančių jiems iš po kojų, cypavimas. Kitė svarstė, ką būtų 
išvydusi, jeigu būtų diena, bet rimto pavojaus nejautė. Šiuo metu ją be 
paliovos gnybė geismas būti kuo arčiau Belkasimo, o bet kokius kitus 
jausmus jai būtų sunku įvardyti. Ji jau seniai atprato sutelkti ir nu- 
kreipti mintis tam tikra vaga, išsakydama jas balsu, įprato ir veikti, 
sąmoningai net nesuprasdama, ką daranti. Darydavo vien tik tai, ką 
susivokdavo jau daranti. 

Vieną naktį, kai, prispyrus gamtiniam reikalui, sustabdė karavaną ir 
nerė į krūmus, ji nesusilaikė neriktelėjusi, visai greta savęs prietemoje 
išvydusi kažkokio stambaus gyvūno kontūrą; tą pat akimirką prie jos 
prišoko Belkasimas, paguodė, o paskui, šiurkščiai parvertęs ant žemės, 
netikėtai pamylėjo - karavanas tuo tarpu stovėjo ir laukė. Nors daugy- 
bė aštrių dyglių, susmigusių į jos kūną, taip ir liko įsisiurbę jame, Kitei 
pasirodė, kad tai įprastas reiškinys, ir ji ramiai kentė skausmą per visą 
naktį. Kitą dieną žaizdelės su vis dar smygsančiais dygliais užpūliavo, 
ir Belkasimas, vos ją nurengęs ir išvydęs raudonus skaudulius, gerokai 
supyko, mat jie smarkiai bjaurojo jos kūno baltumą, o tai buvo rimtas 
smūgis jo patiriamam pasitenkinimui. Net nepamylėjęs jos, jis privertė 
ją ištverti kankinamą procedūrą - po vieną ištraukiojo visus dyglius. O 
paskui ištepė riebalais jos kojas ir nugarą. 

Dabar, kai mylėtis tekdavo dienos šviesoje, kiekvieną rytą, kai jau 
būdavo aišku, kad aistra tam kartui numalšinta, Belkasimas palikda- 
vo Kitę gulinčią ant pakloto, pasiimdavo kubiliuką vandens ir, kelis 
žingsnius atsitraukęs, uoliai nusigremždavo visą kūną ankstyvo ryto 
saulėkaitoje. Paskui maudytis eidavo ji: pati pasiėmusi kubiliuką su 
vandeniu, nusinešdavo jį kaip įmanydama toliau, bet dažniausiai vis 
tiek tekdavo praustis viso karavano akivaizdoje, kadangi pasislėpti 
tiesiog nebuvo už ko. Tačiau kupranugarių varovai dėmesio į ją kreip- 
davo ne ką daugiau nei patys kupranugariai. Nors Kitė nepaprastai 
juos domino, nors buvo bene pagrindinė jų pokalbių tema, vis dėlto 
kaip buvo, taip ir liko nuosavybė, priklausanti vien tik šeiminin- 
kams - tokia pat asmeninė, tokia pat neliečiama kaip ir sidabro pri- 
kimšti odiniai kapšeliai, kuriuos šeimininkai visada nešiodavosi pa- 
sikabinę ant peties. 

Galų gale atėjo tokia naktis, kai karavanas įsuko į gerai išmintą taką. 
Tolumoje liepsnojo laužas; prisiartinę jie išvydo miegančius vyrus ir 

kupranugarius. Apyaušriu sustojo netoli kaimo, pavalgė. Atėjus rytui, 
Belkasimas patraukė į miestelį, grįžo nešinas drabužių ryšuliu. Kitė mie- 
gojo, bet jis ją pažadino ir paskleidė drabužius ant patiesalo, skystame 
spygliuotųjų medžių šešėlyje, tada gestais parodė, kad ji nusirengtų ir 
apsivilktų tuos apdarus, kuriuos jis jai parnešė. Ji mielai nusimetė savo 
drabužius, virtusius nebeatpažįstamais skarmalais, o paskui su vis la- 
biau augančiu pasimėgavimu apsimovė dukslias minkštas kelnes, apsi- 
vilko palaidus berankovius marškinius, užsimetė plazdantį chalatą. Kai 
ji rengėsi, Belkasimas įdėmiai stebėjo kiekvieną jos judesį. Paskui pasi- 
mojo ją artyn ir apvyniojo galvą ilgu baltu tiurbanu, visiškai paslėpda- 
mas plaukus. Tada atsilošė ir dar valandėlę skvarbė ją žvilgsniu. Su- 
raukęs antakius vėl pasikvietė ją prie savęs ir išsitraukė plačią vilnonę 
juostą - ja apjuosė viršutinę kūno dalį, prispausdamas audeklą tiesiai 
prie nuogos odos pažastyse, ir tvirtai surišo už nugaros. Šitaip suveržta 
Kitė jautėsi nepatogiai, jai buvo sunku kvėpuoti, tad panoro, kad jis 
juostą nurištų, bet Belkasimas tik papurtė galvą. Staiga jai dingtelėjo, 
kad šitie drabužiai - vyriški, ir jis tyčia aprengė ją taip, kad būtų pana- 
ši į vyrą. Tai suvokusi, ji prapliupo juoktis, prie jos prisidėjo ir Belka- 
simas; paskui dar liepė jai pavaikščioti pirmyn atgal, praeinančiai kas- 
kart patenkintas plekštelėdavo per sėdmenis. Jos drabužius jis tiesiog 
paliko šabakštyne, bet po kokios valandos Belkasimas pastebėjo, kad 
vienas iš kupranugarių varovų juos priglobė - matyt, ketindamas par- 
duoti kaime, per kurį jie netrukus turėjo keliauti. Belkasimas rimtai 
įpyko, išplėšė apdarus iš varovo, tada paliepė jam išrausti negilią duo- 
bę ir tučtuojau, jo akivaizdoje, drabužius užkasti. 

Kitė nuėjo prie kupranugarių ir pirmą kartą atidarė savo kelion- 
krepšį, pažvelgė į vidinėje dangčio pusėje įtaisytą veidrodį ir įsitikino 
išties esanti kaip du vandens lašai panaši į arabų vaikinuką, ypač kai 
per kelias pastarąsias savaites buvo tamsiai įdegusi. Šitoks sumanymas 
ją pralinksmino. Kol ji kraipėsi, mėgindama nedideliame veidrodėlyje 
apžiūrėti save visą, prišokęs Belkasimas stvėrė ją į glėbį, nusinešė ant 
pakloto, kur ilgai glamonėjo ir bučiavo, tarp smagaus juoko protrūkių 
vis pavadindamas „Ali“. 

Kaimas buvo paprasčiausia apskritų molinių lūšnų šiaudiniais sto- 
gais sangrūda, atrodė keistai apleistas. Abu šeimininkai su Kite paliko 
gyvulius ir varovus kaimo pakraštyje, o patys pėsti patraukė į nedidelį 
turgelį, kur vyresnysis vyriškis nusipirko kelis maišelius prieskonių. 
Buvo neįtikėtinai karšta; šiurkšti vilna graužė nuogą odą, o juosta taip 
veržė krūtinę, kad Kitė jautė galinti bet kurią akimirką susmukti į dul- 

kes. Visi turguje sutūpę žmonės buvo labai juodos odos, daugumos jų 
veidai - suvytę, be gyvybės. Kai vienas vyras pabandė kalbinti Kitę, 
brukdamas jai porą dėvėtų sandalų (ji buvo basa), Belkasimas prasib- 
rovė į priekį ir atsakė už ją, energingais mostais pridurdamas, neva 
jaunuoliui, esančiam drauge su juo, maišosi galvoje, tad jam verčiau 
nedrumsti ramybės ir jo nekalbinti. Kol perėjo kaimą, šį paaiškinimą 
teko pakartoti dar kelis sykius; kiekvienas, tai išgirdęs, nieko nė nepri- 
durdavo. Tik kartą iš kažin kur išlindo senė raupų išėstu veidu bei 
rankomis - ji stvėrė Kitę už drabužio skverno, prašydama išmaldos. 
Kitė dirstelėjo į senę ir suklykė, tuojau pat griebėsi Belkasimo, kad ją 
apgintų. Šis atstūmė ją taip šiurkščiai, kad ji vos neužgriuvo ant elge- 
tos, ir dar išplūdo užgauliais, niekinančiais žodžiais, baigęs netgi nir- 
šiai nusispjovė ant žemės. Aplinkinius scena pralinksmino, bet senes- 
nysis vyras tik palingavo galvą, o paskui, kai jie sugrįžo prie kaimo 
pakraštyje palikto karavano, pats suskato plūsti Belkasimą, paeiliui 
piktai baksnodamas į kiekvieną Kitės maskuotės drabužį. Tačiau Bel- 
kasimas atkakliai laikėsi savo: tiktai šypsojosi ir atsakinėjo vienskie- 
meniais žodeliais. Vis dėlto vyresniojo įsiūčio jau niekas negalėjo nu- 
maldyti; Kitei pasirodė, kad jis žeria paskutinį perspėjimą, nors ir 
žinodamas, kad stengiasi bergždžiai, o jau paskui tarsiąs, kad visa tai 
jo išvis nebedomina. Nenuostabu, kad nei tą, nei kitą dieną jis jos nė 
pirštu nebepalietė. 

Kai ėme telktis vakaro sutemos, jie vėl pakilo į kelią. Naktį keliskart 
prasilenkė su vyrų ir jaučių virtinėmis, kirto dar du mažesnius kaime- 
lius, kurių gatvėse kūrenosi laužai. Kitą dieną, kol jie ilsėjosi ir miego- 
jo, keliu pro šalį nenutrūkstamu srautu plūdo pėsčiųjų būriai. Tą vaka- 
rą jie iškeliavo dar net nenusileidus saulei. Kai mėnulis jau buvo gerai 
pakopėjęs dangaus skliautu aukštyn, jie pasiekė neaukštos kalvos ke- 
terą, nuo kurios buvo aiškiai matyti visai nebetoli, apačioje išsidrieku- 
sio didelio miesto laužai ir žiburiai. Kitė įsiklausė, ką kalbasi vyrai, 
vildamasi nugirsti miesto pavadinimą, bet nieko nepešė. 

Po kokios valandos karavanas įžengė pro vartus. Mėnesienos ska- 
laujamame mieste viešpatavo tyla, plačiose gatvėse nebuvo matyti nė 
gyvos dvasios. Kitė sumojo, kad laužai, kuriuos matė nuo kalvos, iš 
tiesų degė už miesto sienų, ten, kur stovyklavietes buvo įsirengę ke- 
liautojai. Bet čia, pačiame mieste, buvo tylu ir tuščia, už aukštų, tvirto- 
ves primenančių didžiulių namų fasadų visi miegojo. Vis dėlto, kai jie 
pasuko į siaurą gatvelę ir nulipo žemėn, lydimi griausmingo meharių 
šnarpštimo, Kitė kažkur netoliese išgirdo būgnų dundėjimą. 

Atsivėrė durys, Belkasimas išnyko tamsoje, ir netrukus namai suju- 
do. Atskubėjo tarnai, kiekvienas —- nešinas karbidine lempa, kurias iš- 
dėliojo tarp ryšulių, kraustomų nuo kupranugarių nugarų. Dar kelios 
minutės, ir gatvelė tapo kone atpažįstama - ji jau ne kažin kiek skyrėsi 
nuo stovyklavietės dykumoje. Kitė atsišliejo į namo sieną prie durų ir 
užsižiūrėjo į sambrūzdį. Staiga tarp maišų ir ryšulių ji pastebėjo savąjį 
kelionkrepšį. Nedelsdama prisiartino ir jį pasiėmė. Vienas iš vyrų nepa- 
tikliai dėbtelėjo į ją ir kažką pasakė. Kitė su visu kelionkrepšiu grįžo į 
savo stebėjimo postą prie durų. Belkasimas negrįžo labai ilgai. O kai pa- 
galiau pasirodė, puolė tiesiai prie jos, stvėrė už rankos ir įsivedė vidun. 

Vėliau, likusi viena tamsoje, ji prisiminė ištisą koridorių, laiptų ir 
posūkių raizgalynę, juodas ertmes šalimais, vos akimirką nušviečia- 
mas Belkasimo nešamos lempos spindulio, erdvius stogus, ant kurių 
mėnesienoje klajojo ožkos, neįtikėtinai ankštus vidinius kiemelius, že- 
mas landas, pro kurias prasmukti galėjo tik pasilenkusi, ir tai pajusda- 
vo, kaip tiurbaną nubruoždavo palaidi plaušai, kadaruojantys nuo pal- 
mių medienos sijų. Jie kopė tai aukštyn, tai žemyn, suko tai į kairę, tai 
į dešinę, vingiavo, kaip pasirodė Kitei, per nesuskaičiuojamą gausybę 
namų. Kartą jos žvilgsnis užkliuvo už dviejų moterų baltais drabužiais, 
jos tupėjo kambario kampe prie mažyčio lauželio, o greta stovėjo nuo- 
gut nuogutėlis vaikas ir pūtė ugnį dumplėmis. Belkasimas nė akimir- 
kos nepaleido jos rankos, vedėsi ją paskubomis ir, kaip rodėsi jai pa- 
čiai, šiek tiek nuogąstaudamas per ištisą labirintą vis giliau ir giliau į 
neaprėpiamo dydžio pastatą. Kitė nešėsi savo kelionkrepšį, šis nuolat 
trankėsi jai į kojas, kliuvinėjo už sienų. Galų gale jie perėjo galelį atvi- 
ru stogu, užkopė keliomis aptrupėjusiomis molinių laiptelių pakopo- 
mis, o tada Belkasimas įkišo į spyną raktą, atlapojo duris ir abu susi- 
lenkę įsmuko į mažytį kambarėlį. Čia jis pastatė lempą ant grindų, 
netaręs nė žodžio apsisuko ir išėjęs užrakino paskui save duris. Kitė 
išgirdo šešis tolstančius žingsnius, paskui čirkštelėjo degtukas - ir vis- 
kas nutilo. Ji ilgai stovėjo nejudėdama, susikūprinusi (išsitiesti negalė- 
jo, tokios žemos buvo lubos), klausydamasi ją skalaujančios tylos, di- 
džiai sunerimusi, nors ir nežinojo kodėl, apimta kažkokio migloto 
siaubo, kurio priežasčių nepajėgė apčiuopti. Ji stovėjo, tarytum klau- 
sydamasi pati savęs, laukdama, kol kas nors atsitiks kažkokioje už- 
mirštoje kertėje, kuri, ji jautė, vis dar tebebuvo kažkur čia pat. Bet taip 
nieko ir neatsitiko, ji negirdėjo net savo pačios širdies plakimo. Tik 
nesiliovė pažįstamas tylus šnypštimas ausyse. Kai nuo tokios nepato- 
gios pozos įskaudo sprandas, Kitė atsisėdo ant čia pat, prie kojų, pa- 

tiesto čiužinio ir ėmė pašioti vilnos gumuliukus iš antklodės. Molinės 
sienos, nuglaistytos mūrininko delnu, buvo tokios lygios, kad patrau- 
kė akį. Kitė sėdėjo žvelgdama į sieną, kol lempos liepsnelė ėmė plazdė- 
ti, silpti. Kai paskutinį kartą mirktelėjusi visai užgeso, Kitė susivyniojo 
į antklodę ir atsigulė; jos neapleido jausmas, kad kažkas negerai. Neil- 
gai trukus tamsoje pragydo gaidžiai - ir tolumoje, ir visai čia pat; išgir- 
dusi jų giedojimą, Kitė suvirpėjo. 

Kai ji, pabudusi rytą, iš savo guolio pažvelgdavo pro langelį, kaskart, 
diena po dienos, išvysdavo vis tokį pat vaiskų, kaitra alsuojantį dangų; 
šis nuolatinis atsikartojimas buvo tarytum dalis kažkokio mechaniz- 
mo, veikiančio be jokios sąsajos su ja pačia, kažkokios galios, nugru- 
mėjusios į priekį, o ją palikusios toli atsilikusią. Kitė numanė, kad pa- 
kaktų vienos vienintelės ūkanotos dienos, ir jai pavyktų atitokti laike. 
Bet kai tik ji užmesdavo akį, žvilgsnis visada susidurdavo tik su beribe, 
nesuteršta skaidruma, nekintančia ir negailestinga mėlynė, ištiesta virš 
miesto. 

Prie pat jos čiužinio buvo mažučiukas ketvirtainis langelis, apkaltas 
geležinėmis grotomis, pro kurį ne kažin kas buvo matyti: čia pat riog- 
santi rusvo, sudžiūvusio molio siena užstojo viską, išskyrus siaurą toli- 
mo miesto pakraščio ruoželį. Atrodė, kad bet kaip sugrūstų kubinių 
plokščiastogių namukų chaosas driekiasi iki begalybės, dulkėtame, 
karščio miglele ribančiame ore sunku buvo įžvelgti, kur iš tikrųjų pra- 
sideda dangus. Vis dėlto, nepaisant žėrėjimo, miestas atrodė pilkas - 
akinantis švytėjimu, bet pilkos spalvos. Ankstyvą rytą toli, dangaus 
pakraštyje, trumpam sužioruodavo plieno atspalvio saulė, tarsi gyva- 
tės akis hipnotizuojanti Kitę, kuri sėdėdavo, atsirėmusi į pagalvėles, 
prikaustytu prie tos nepakeliamos šviesos keturkampio žvilgsniu. Pas- 
kui, kai ji vėl nudelbdavo akis į savo rankas, apkarstytas masyviais 
Belkasimo dovanotais žiedais bei apyrankėmis, beveik nė neįžiūrėdavo 
jų prietemoje - akims prireikdavo šiek tiek laiko apsiprasti su gerokai 
prislopinta šviesa patalpoje. Kartais ant kokio nors tolimo stogo ji 

įžvelgdavo mažytėlaites figūrėles, judančias dangaus fone, ir mėginda- 
vo įsivaizduoti, ką regi tie žmonės, žvilgsniu laisvai klajojantys begali- 
nėmis miesto terasomis. O paskui visai šalia nuaidėdavo garsas ir iš- 
blaškydavo stingulį; Kitė paskubomis nusiimdavo sidabrines apyrankes 
ir paslėpdavo kelionkrepšyje, laukdama, kol subrazdės žingsniai ant 
laiptų ir spynoje pasisuks raktas. Visiškai sukriošusi juodaodė vergė, 
kurios oda labiau priminė dramblio odą, keturiskart per dieną atneš- 
davo jai valgyti. Kaskart, kai ji artėdavo, nešina didžiuliu variniu pa- 
dėklu, Kitė išgirsdavo jos plačių pėdų šlepsėjimą į molinį stogą ir si- 
dabrinių žiedų ant čiurnų tilindžiavimą. Įėjusi senoji vergė iškilmingai 
tardavo: „Sbalkbeir“* arba „Msalkbeir“**, tada uždarydavo duris ir 
susigūžusi kamputyje, įsmeigusi žvilgsnį į grindis, laukdavo, ko! Kitė 
pavalgys. Kitė niekada nė nebandydavo jos kalbinti, kadangi senė, kaip 
ir visi kiti šių namų gyventojai, išskyrus Belkasimą, manė, kad svečias 
yra jaunas vyriškis; Belkasimas buvo labai jau išraiškinga pantomima 
pavaizdavęs, kaip reaguotų moteriškoji šeimynos dalis, jei paaiškėtų, 
kad yra kitaip. 

Ji taip ir neišmoko jo kalbos; tiesą sakant, net nesvarstė minties, kad 
gal vertėtų pamėginti. Tačiau įjunko klausytis jo intonacijų, įsiminė 
kai kurių žodžių skambesį, tad, pasitelkęs kantrybę, jis sugebėdavo 
išaiškinti jai viską, kas nebuvo pernelyg sudėtinga. Pavyzdžiui, ji žino- 
jo, kad namas priklausė Belkasimo tėvui, kad jų giminė kilusi iš šiau- 
rės, iš Mečerijos, kur turėjo dar vieną namą, kad Belkasimas su bro- 
liais pakaitomis lydėdavo karavanus iš vieno taško į kitą Alžyre bei 
Sudane. Taip pat žinojo, kad Belkasimas, nors dar gana jaunas, turėjo 
žmoną Mečerijoje ir tris - čia, šiuose namuose; jo žmonos, tėvo ir bro- 
lių žmonos - iš viso šeimynoje buvo dvidešimt dvi moterys, neminint 
tarnaičių. Ir visos šios moterys nieku gyvu neturi suuosti, kad Kitė — 
kažkas kita, o ne jaunas nelaimėlis keliautojas, kurį, mirštantį nuo troš- 
kulio, išgelbėjęs Belkasimas ir kuris dar nespėjęs visiškai atsigauti nuo 
kraupių išgyvenimų. 

Belkasimas ateidavo jos aplankyti kiekvieną popietę ir užsibūdavo 
iki sutemų; paskui, kai jis pasišalindavo, o ji viena likdavo gulėti tirš- 
tėjančiose vakaro sutemose, prisimindama jo aistros karštį bei įtam- 
pą, nejučia aplankydavo mintis, kad trejetas žmonų turėtų jaustis ge- 
rokai apleistos, o tai nori nenori gali sukelti įtarimus ir pavydą tam 


* Labas rytas. (Arab.) 
** Labas vakaras. (Arab.) 

nepažįstamam jaunuoliui, kuris šitaip ilgai gali mėgautis jų vyro sve- 
tingumu ir draugyste. Tačiau kadangi dabar ji gyveno vien dėl tų kas- 
dienių kelių audringų valandų su Belkasimu, neįstengė prisiversti net 
pagalvoti apie tai, kad galbūt reikėtų perspėti jį nežarstyti jai taip dos- 
niai savo meilės ir šitaip bent kiek nuslopinti jų įtarimus. Bet ji nė 
manyt nenumanė, kad trys Belkasimo žmonos toli gražu nesijaučia ap- 
leistos, o net jei taip atsitiktų, net jeigu jos sumąstytų, kad pasikeitusio 
jo elgesio priežastis - jaunas vaikinas, netgi tuomet joms ir į galvą ne- 
ateitų pavyduliauti. Vien gryniausias smalsumas lėmė, kad jos pasiun- 
tė mažąjį Otmaną, juodaodį gatvės vaikiščią, kuris neretai slampinė- 
davo po namus neprisidengęs nė siūleliu, pašniukštinėti, koks iš tiesų 
yra tas jaunas nepažįstamasis, ir paskui joms papasakoti. 

Tad šis varlioką primenantis Otmanas įsitaisė ankštoje nišoje po laip- 
teliais, vedančiais nuo stogo į stoginės kambarėlį. Jau pačią pirmąją 
dieną jis išvydo senąją vergę, nešiojančią padėklus, o paskui pamatė ir 
Belkasimą, kuris atėjo pavakary, o išėjo gerokai vėliau, taisydamasis 
drabužius; taigi vaikiščias galėjo papasakoti žmonoms, kiek laiko Bel- 
kasimas praleido su nepažįstamuoju ir kas, jo išmanymu, tarp jų įvy- 
ko. Tačiau žmonos geidė sužinoti anaiptol ne tai - jas domino pats 
nepažįstamasis: ar jis aukšto ūgio, ar šviesios odos? Namuose apsigy- 
veno jaunas nepažįstamas vyriškis, ir dar toks, su kuriuo jų vyras ten- 
kina savo geidulius - dėl viso to jas krėtė toks jaudulys, kokio jos tie- 
siog negalėjo ištverti. Jos nė trupučio neabejojo, kad jaunuolis turėtų 
būti gražus ir įplieskiantis geismą - kitaip juk Belkasimas nelaikytų jo 
savo būste. 

Kitą rytą, kai senoji vergė nunešė pusryčių padėklą žemyn, Otmanas 
išrėpliojo iš savo ertmės ir atsargiai pabarbeno į duris. Paskui pasuko 
raktą ir išdygo tarpduryje su kruopščiai išlavinta graudžiai šelmiška 
išraiška mažame surukusiame veidelyje. Kitė susijuokė. Tas nedidukas 
nuogas padaras su atsikišusiu pilvu ir tarsi kitam žmogui skirta galva 
jai pasirodė juokingas. Jos juoko tembras nepraslydo pro mažojo Ot- 
mano ausis, bet jis vis tiek išsišiepė ir čia pat meistriškai suvaidino 
drovumo priepuolį. Kitė susimąstė, ar Belkasimas prieštarautų, jei į jos 
kambarį įžengtų štai šitoks vaikiščias, bet susizgribo mostu jau kvie- 
čianti jį vidun. Jis lėtai styplino artyn, panarinęs galvą, įsibrukęs pirštą 
į burną, bet didžiulės išsprogusios jo akys, užverstos aukštyn, nemirk- 
sėdamos dėbsojo tiesiai Kitei į akis. Ji perėjo kambarėlį, uždarė duris 
berniokui už nugaros. Dar akimirka - ir jis jau krizendamas vartėsi 
kūlio, maivėsi ir vaipėsi, neva dainuodamas daineles, kitaip sakant, 

kvailiojo kaip išmanydamas, kad tik ją sužavėtų. Kitei pakako apdai- 
rumo nieko nesakyti, bet ji neįstengė susilaikyti nesijuokusi, o tai kėlė 
miglotą nerimą, kadangi nuojauta jau kuždėjo, kad vaikiščio linksmu- 
mas kažkoks dirbtinis, kad jis pernelyg apgalvotai apsimeta po truputį 
prie jos prijunkstąs; bernioko darkymasis ją linksmino, bet akys - bau- 
gino. Dar akimirka - ir jis jau stypčiojo ant rankų aukštyn kojomis. 
Vel atsistojęs ant kojų, berniokas ėmėsi demonstruoti raumenis lyg koks 
gimnastas. Paskui be jokio perspėjimo ūmai prišoko prie sėdinčios ant 
čiužinio Kitės, per drabužius gnybtelėjo raumenį ir kuo nekalčiausiai 
pareiškė: „Deba, enta“*, ragindamas jaunąjį svečią irgi parodyti, ko 
esąs vertas. Kitės įtarimai įsiplieskė jau visa jėga; ji atstūmė pernelyg 
priartėjusią jo plaštaką ir tuo pat metu pajuto, kaip smulki jo ranka 
tyčia slysteli jos krūtine. Įtūžusi ir išsigandusi ji pamėgino įsisiurbti į jį 
žvilgsniu, perprasti mintis; vaikiščias vis dar juokėsi, vis dar ragino ją 
atsistoti ir pasirodyti, ką sugebanti. Tačiau jos baimė buvo tarsi koks 
beprotiškas variklis, kuris štai dabar ėmė ir užsivedė. Su vis augančiu 
siaubu ji įsistebeilijo į besivaipantį roplišką veidą. Plūstelėjusi baimė 
buvo stulbinamai pažįstama, Kitė buvo įpratusi prie šito jausmo, nuo- 
lat bruzdančio jos esybės gelmėse, ir dabar staiga užgriuvę prisimini- 
mai apie nepaprastai artimą ryšį su visokeriopu siaubu patikimai at- 
kirto ją nuo tikrovės. Ji sėdėjo atšalusi, sustingusi savo pačios odoje, 
staiga susizgribusi, kad ničnieko nežino: nei kas, nei kur esanti; jai 
būtinai reikėjo žengti nors patį menkiausią, bet neįmanomą žingsnelį į 
vieną ar kitą pusę, kad sugebėtų vėl susitelkti. 

Ko gero, ji pernelyg ilgai užsisėdėjo, įbedusi žvilgsnį į sieną, ir Ot- 
manui tai nebepatiko, o gal po šitokio atradimo vaikiščias nė nebema- 
te reikalo jos linksminti; šiaip ar taip, keliskart padrikai driuoktelėjęs 
šokio žingsneliu, jis ėmė pamažu slinkti durų link, vis dar tvirtai prisi- 
kabinęs prie Kitės žvilgsniu, tarytum nepasitikėtų ja taip smarkiai, kad 
net manytų ją galint sumąstyti bet kokią klastą. Galų gale atsidūręs 
prie durų, ranka atsargiai apsigraibė už nugaros, apčiuopė sklendę, 
vikriai iššoko laukan, užtrenkė duris ir užrakino. 

Vergė atnešė vidudienio valgį, bet Kitė vis dar tebesėdėjo nejudė- 
dama, dėbsodama nereginčiomis akimis. Senė ėmėsi kišti maisto kąs- 
nelius jai prie veido, bandė netgi įbrukti į burną. O paskui išskubėjo 
ieškoti Belkasimo - pranešti jam, kad jaunasis ponaitis apsirgo, o gal 
yra apkerėtas ir nieko nevalgo. Tačiau Belkasimas tą dieną lyg tyčia 

pietavo pas odų pirklį kitame miesto gale, tad pasikalbėti su juo jai ne- 
pavyko. Nutarusi, kad teks imtis žygių pačiai, senoji vergė patraukė į 
savo būstą šalia kiemelio prie arklidžių ir paruošė dubenėlį ožkos svies- 
to, kurį pabarstė smulkintu kupranugario mėšlu ir grūstuve kruopščiai 
sumaišė į vientisą košę. Paskui atgnybo pusę mišinio, suminkė į ka- 
muoliuką ir nurijo nekramčiusi. Likučiu įtrynė dvi ilgas odines šikšnas 
botago, kurį laikė prie savo guolio. Su botagu rankoje senė sugrįžo į 
kambarį, kur Kitė nejudėdama tebesėdėjo ant čiužinio. Užtrenkusi pa- 
skui save duris, senė valandėlę stovėjo nejudėdama, telkdama jėgas, 
tada unkštaudama užtraukė monotonišką, liūdną giesmę ir ėmė lėtai 
šmaukščioti ore ilgomis rimbo gyvatėmis, įdėmiai stebėdama sustingu- 
sį Kitės veidą, ar jame nešmėkštelės sąmonės kibirkštelė. Po kelių mi- 
nučių, matydama, kad niekas nesikeičia, ji prislinko arčiau čiužinio ir 
užsimojo botagu virš galvos; tuo pat metu ėmė lėtai čiūžinti kojomis, 
sunkūs sidabriniai žiedai, juosiantys čiurnas, ritmingai skimbčiojo, ant- 
rindami giesmei. Netrukus juodo jos veido raukšlėmis jau kliokė pra- 
kaitas, jis varvėjo jai ant drabužių, tiško ant perdžiūvusios aslos, kur 
kiekvienas lašas pamažu išsiplėsdavo į nemažą apskritą dėmelę. Kitė 
vis dar sėdėjo nejudėdama; ji suvokė greta esant besistaipančią senę, 
užuodė suplėkusį jos kvapą, juto karštį ir girdėjo giesmę, bet visa tai su 
ja pačia ničniekaip nesisiejo - tai buvo tarsi koks probėkšmais sušmė- 
žavęs prisiminimas, tolimas, praplevenęs kažkur išorėje. Ir staiga senė 
mitriu, vos pastebimu judesiu šmaukštelėjo botagu jai per veidą. Lanks- 
ti, riebalais ištepta odinė gyvatė tik sekundės dalelytę apsivijo jai apie 
galvą, nutvilkydama skruostą. Kitė vis dar nekrustelėjo. Tik po kelių 
akimirkų lėtai pakėlė ranką prie veido ir klyktelėjo — negarsiai, bet 
abejonių vis tiek negalėjo likti: balsas buvo tikrai moters. Senoji vergė 
suglumusi baimingai įsistebeilijo į ją: atrodo, šį jaunuolį slegia iš tiesų 
rimtas prakeikimas. Kol ji stovėjo ir žiūrėjo, Kitė staiga krito paslika 
ant čiužinio ir prapliupo nenumaldomai raudoti. 

Kaip tik tą akimirką senoji išgirdo kažką kopiant laipteliais. Persi- 
gandusi, kad bus grįžęs Belkasimas, kuris dabar rūsčiai nubausiąs ją už 
tai, kad įsikišo, ji numetė botagą ir atsigręžė į duris. Šios atsivėrė, ir į 
kambarėlį viena po kitos įsiveržė visos trys Belkasimo žmonos, šiek 
tiek palenkusios galvas, kad neatsitrenktų į lubas. Nekreipdamos jo- 
kio dėmesio į senę, jos visos kaip viena pripuolė prie čiužinio ir užgriu- 
vo pasliką tysančią Kitę, nutraukė jai nuo galvos tiurbaną, šiurkščia 
jėga perplėšė drabužius, akimoju apnuogindamos visą viršutinę kūno 
dalį. Antpuolis buvo toks netikėtas, toks nuožmus, kad tikslą moterys 


252 


pasiekė per kelias sekundes, Kitė net nespėjo susigaudyti, kas dedasi. 
Staiga ją nutvilkė kirtis: botagas šmaukštelėjo per krūtinę. Ji suklykė ir 
staigiai ištiesusi rankas pastvėrė galvą, maskatuojančią tiesiog priešais. 
Užčiuopė plaukus ir minkštus veido bruožus po suriestais pirštais. Iš 
visų jėgų trūktelėjo žemyn, stengdamasi sudraskyti tai, ką laikė ranko- 
se, į skivytus, bet tai neplyšo, tiktai sušlapo. Botagas ugniniais tvyks- 
niais laižė jos nugarą ir pečius. Dabar jau klykė ir dar kažkas, šūkčiojo 
bent keli balsai. Jos veidą staiga prispaudė kūno svoris. Ji suleido dan- 
tis į minkštimą. „Ačiū Dievui, turiu gerus dantis“, - šmėkštelėjo jai, 
šio sakinio žodžius ji išvydo tarytum riebiu šriftu atspausdintus tiesiai 
prieš akis ir tvirčiau suspaudė žandikaulius jusdama, kaip dantys grimz- 
ta į minkštą kūną. Jausmas buvo neįtikėtinas. Ji mėgavosi šiltu kraujo 
sūrymu ant liežuvio, skausmas nuo kirčių atslūgo. Kambaryje susigrū- 
do daugybė žmonių, kūkčiojimas maišėsi su spiegimu. Sumišą triukš- 
mą staiga perskrodė tūžmingas Belkasimo balsas. Dabar, jau žinoda- 
ma, kad jis čia, Kitė atpalaidavo žandikaulius ir susilaukė galingo 
smūgio į veidą. Garsai kaipmat ištiško į visas puses, ir valandėlę Kitė 
liko tamsoje viena, jai atrodė, kad patyliukais niūniuoja melodiją dai- 
nelės, kurią jai dažnai dainuodavo Belkasimas. 

O gal tai ir buvo jo balsas, galbūt ji gulėjo pasidėjusi galvą jam ant 
kelių, tiesdama rankas aukštyn, kad galėtų prisitraukti jo veidą artyn? 
Galbūt tarp vienos ir kitos akimirkos buvo tyli naktis, galbūt praslin- 
ko net kelios naktys iki šios valandėlės, kai ji štai sėdi sukryžiuotomis 
kojomis, apvilkta auksine suknele, didžiulėje menėje, apšviestoje dau- 
gybės žvakių, apsupta viso būrio moterų niauriais veidais? Kiek laiko 
jos šitaip vis pripildydavo jos stiklinę karštos arbatos, 0 ji vienui viena 
sėdėjo tarp jų? Tačiau Belkasimas irgi buvo čia, žvelgė rūsčiomis aki- 
mis. Ji įdėmiai stebėjo jį: oriais, neskubriais judesiais, kokie kartais 
būna sapnuojant, jis nuo kiekvienos iš trijų žmonų kaklo nukabino 
brangenybes, kaskart atsigręždamas ir po vieną švelniai dėdamas pa- 
puošalus Kitei į skreitą. Masyvus metalas šaltu sunkumu užgulė auk- 
saspalvį suknelės brokatą. Ji įsmeigė akis į spindinčius papuošalus, o 
paskui nužvelgė trejetą žmonų, bet jos visos žiūrėjo į grindis, net neke- 
tindamos išvis pakelti akių. Kiek žemiau, kiemelyje po balkonu, vis 
garsiau aidėjo vyrų balsai, suskambėjo muzika, o moterys aplinkui pra- 
trūko spygauti jos garbei. Bet, vos Belkasimas atsisėdo priešais ją ir 
ėmėsi segioti brangenybes jai ant kaklo ir krūtinės, ji suprato, kad visos 
šitos moterys jos neapkenčia ir kad jis negalės kiekvieną akimirką sau- 
goti jos nuo jų neapykantos. Šiandien jis nubaudė žmonas, priimdamas 

dar vieną moterį ir pažemindamas jas jos akivaizdoje, bet visos kitos ją 
supančios niauriaveidės moterys, netgi vergės, dirsčiojančios iš balko- 
no, nuo šiol tik ir tykos tos akimirkos, kada galės pasimėgauti jos nuo- 
puoliu. 

Belkasimas ėmė maitinti ją pyragų; ji sukūkčiojo ir užspringo, pa- 
žerdama trupinius tiesiai jam į veidą. „G igberdb isb'ed our illi“, - 
traukė muzikantai apačioje, be paliovos kartodami vis tą pačią frazę, o 
delnais mušamas ritmas lėtai keitėsi, kol apsisukęs grįžo į pradžių pra- 
džią, sukurdamas uždarą ratą, iš kurio jai jau nebelemta ištrūkti. Bel- 
kasimas žvelgė į ją ir šiek tiek susirūpinęs, ir kiek bjaurėdamasis. Vis 
dar kūkčiodama ji užsikosėjo. Ašarų paplauti juodi dažai nuo akių 
varvėjo skruostais, ašaros drėkino vestuvinį apdarą. Vyrai, kurie štai 
juokiasi kiemelyje apačioje, jos neišgelbės, neišgelbės jos ir Belkasi- 
mas. Net ir dabar jis ant jos pyksta. Ji užsidengė veidą delnais ir tuojau 
pajuto, kaip jis sugriebė ją už riešų. Kažką sakė pakuždomis, nesup- 
rantami žodžiai skambėjo beprasmiais šnypščiančiais garsais. Jis šiurkš- 
čiai atitraukė jos rankas nuo veido, ir jos galva nusviro. Pakaks jam 
palikti ją vieną vos valandą - anos trys kaip tik šito ir lauks. Jau dabar 
jos visos galvoja tą patį, ji juste juto, kaip visos trys audžia keršto giją, 
sėdėdamos priešais ir nepakeldamos akių. Kitė riktelėjo ir pabandė at- 
sistoti, bet Belkasimas negailestingai stumtelėjo ją atgal į vietą. Iš kito 
menės galo atiturseno juodaodė milžinė, prisėdo greta ir, apglėbusi 
stambia ranka, prispaudė prie pagalvėlių taip, kad ji nebegalėjo nė krus- 
telėti. Kitė pamatė, kad Belkasimas išėjo iš patalpos. Nedelsdama ji 
nusisegė visus vėrinius ir seges, kiek tik sugebėjo; juodoji moteris net 
nepastebėjo jos rankų judesių. Kai bent keletas papuošalų vėl atsidūrė 
sterblėje, Kitė mestelėjo juos trejetui moterų, sėdinčių priešais. Kažku- 
ri kita moteris, buvusi menėje, garsiai suriko, vergė tekina pasileido 
ieškoti Belkasimo. Šis sugrįžo tuojau pat, pajuodusiu iš pykčio veidu. 
Niekas nebuvo nė pajudėjęs, net rankos neištiesė į brangenybes, kurios 
vis dar voliojosi ant kilimėlio priešais tris žmonas. („G igberdb isb'ed 
our illi“, - primygtinai liejosi liūdesio persmelkta giesmė.) Kitė matė, 
kaip pasilenkęs Belkasimas renka papuošalus, o paskui suskato svai- 
dyti juos tiesiai į ją — ji juto smūgius, juto, kaip brangenybės ritasi 
suknelės krūtine žemyn. 

Jai prakirto lūpą; išvydusi krauju suteptą pirštą, Kitė sustingo lyg 
pakerėta ir labai labai ilgai sėdėjo nekrustelėdama, negalvodama nie- 
ko, tik girdėdama liūdnai ringuojančią muziką. Sėdėti ir nejudėti, re- 
gis, buvo patikimiausias būdas išvengti skausmo. Jeigu bet kuriuo at- 

veju skausmo apstu, tuomet vienintelis įmanomas gyvenimo būdas yra 
rasti priemonių, kaip nustumti jį kiek įmanoma toliau. Kai ji šitaip 
sėdėjo sustingusi, niekas jos nebeskaudino. Juoda, riebi moters ranka 
ir vėl apkarstė ją vėriniais ir karuliais. Paskui kažkas įbruko jai stiklinę 
labai karštos arbatos, dar kažkas pakišo lėkštę su pyragaičiais. Muzi- 
ka vis dar liejosi, o moterys vienodais tarpais pabrėždavo ritmą ašt- 
riais, treliuojančiais riksmais. Žvakės baigė sutirpti, daugelis ir visai 
užgeso, menėje po truputį darėsi tamsiau. Kitė snūduriavo, atsišliejusi 
į juodąją moterį. 

Gerokai vėliau, jau tamsoje, ji palypėjo keturių pakopų kopėtėlėmis 
į milžinišką, iš visų pusių baldakimu apdangstytą lovą, uosdama gvaz- 
dikėlių, kurių aliejumi buvo iškvėpintas užuolaidų audeklas, aromatą, 
girdėjo ir švogždžiantį Belkasimo alsavimą už nugaros - tvirtai spaus- 
damas jai ranką, jis stūmė ją į guolį. Dabar, kai jau buvo absoliutus, 
teisėtas jos šeimininkas, jis plykstelėjo nauja, laukine jėga, jo elgsenoje 
atsirado kažkokio niršaus nesivaržymo. Lova virto audringa jūra, o Kitė 
gulėjo, visiškai atsidavusi stichijos šėlsmui ir chaosui, bangų blaškoma 
ir nuolat užliejama iš viršaus. Kodėl, pačiame audros įkarštyje, dvi skęs- 
tančiojo rankos apgniaužė jos gerklę, spausdamos vis stipriau ir stip- 
riau? Ir dar stipriau, kol pagaliau netgi galingą, pilką jūros šniokštimą 
užgožė dar galingesnis, dar tamsesnis garsas - tuštumos maurojimas, 
kokį išgirsta siela, priartėjusi prie pragarmės ir pasilenkusi virš jos. 

Paskui ji atviromis akimis plūduriavo saldžioje nakties tyloje, ra- 
miai alsuodama, o jis miegojo šalia. Visą kitą dieną ji praleido jaukia- 
me lovos lizdelyje iš visų pusių užtrauktomis užuolaidomis. Jautėsi ta- 
rytum uždaryta didžiulėje dėžėje. Rytui atėjus, Belkasimas apsirengė ir 
kažkur pasišalino, storulė iš vakarykščio vakaro, jam išėjus, užstūmė 
skląstį ir atsisėdo ant grindų, nugara užremdama duris. Kaskart, kai 
tarnai atnešdavo maisto ar gėrimo, ar vandens, moteriškė atsistoda- 
vo - neįtikėtinai lėtai, dūsaudama ir šnopuodama, ir atidarydavo sun- 
kias duris. 

Maistas Kitei siaubingai nepatiko: buvo tižus, riebus, keliantis šleikš- 
tulį - nieko panašaus į tą, kokio ji gaudavo, kol dar tūnojo uždaryta 
kamaraitėje ant stogo. Atrodė, kad kai kuriuos patiekalus sudarė išvis 
beveik vien pusžalių avienos taukų gumulai. Kitė valgė labai mažai; 
matė, kokiais nepatenkintais žvilgsniais ją varsto tarnai, atėję pasiimti 
padėklų. Žinodama, kad bent šiuo metu jai niekas negresia, ji jautėsi 
bemaž rami. Jai grąžino jos mažąjį lagaminėlį, tad dabar, uždaroje lovos 
erdvėje, Kitė, pasidėjusi ant kelių, atidarė jį ir ėmėsi apžiūrinėti viduje 

buvusius daiktus. Nė nesusimąsčiusi, ką daranti, pasinaudojo pudrine, 
lūpų dažais, kvepalais; ant lovos nukrito pluoštas perlenktų tūkstan- 
čio frankų banknotų. Kitė ilgai apžiūrinėjo kitas smulkmenas: mažų 
baltų nosinaičių pakuotę, blizgančias nagų žirklutes, gelsvai rudą šilki- 
nę pižamą, veido kremo indelius. Paskui abejingai juos pakilnojo; da- 
bar jai tai buvo nuostabūs ir paslaptingi daikčiukai, išnykusios civili- 
zacijos likučiai. Kitė jautė, kad kiekvienas tų daiktelių yra simbolis 
kažko, kas seniai pamiršta. Ji netgi nenuliūdo sumojusi, kad net ne- 
beprisimena, ką tie daiktai reiškia. Surinko visus tūkstančio frankų 
banknotus, sudėjo į vieną pluoštą ir paslėpė pačiame kelionkrepšio dug- 
ne, visa kita sukrovė ant viršaus ir užsegė lagaminėlį. 

Tą dieną Belkasimas vakarieniavo kartu su ja, versdamas ryti rie- 
bius kąsnius, prieš tai išraiškingais mostais parodęs, kad ji nepagei- 
daujamai liesa. Kitė sumaištavo: nuo tokio maisto ją pykino. Bet, kaip 
ir visada, nepaklusti Belkasimo reikalavimams buvo neįmanoma. Galų 
gale ji paklusniai prarijo, kas buvo brukama, valgė tą pat ir kitą dieną, 
ir vėlesnėmis dienomis. Galiausiai įprato ir nebekvaršino sau galvos. 
Dienos ir naktys jos sąmonėje susimaišė, kadangi kitąsyk atsitikdavo 
ir taip, kad Belkasimas ateidavo į lovą vos vakarėjant, o panakčiais ją 
palikdavo, paskui grįždavo vidury nakties, lydimas tarno su padėklu, 
apkrautu maistu. Kitė nė kojos neiškeldavo iš belangio kambario, daž- 
niausiai net neišlipdavo iš lovos - voliodavosi tarp sujauktų baltų pa- 
galvių visiškai tuščia galva - vienintelė joje dar krebždanti mintis buvo 
Belkasimo artumo prisiminimas. Kai jis laipteliais užkopdavo iki lo- 
vos, atitraukdavo užuolaidas, šmurkštelėdavo vidun ir, įsitaisęs pusiau- 
gula greta jos, imdavosi lėto jos nurenginėjimo ritualo, visos tos valan- 
dos, per kurias ji nieko neveikdavo, ūmai prisipildydavo prasmės. O 
paskui, kai jis išeidavo, ji dar ilgą laiką skendedavo palaimingoje išse- 
kimo ir pasitenkinimo būsenoje, gulėdavo pusiauminga, plūduriuoda- 
ma bemintės palaimos migloje - į tokią būklę ji greitai įjunko, tai tapo 
kažkuo savaime suprantamu, o neilgai trukus - ir būtinai reikalingu, 
lyg narkotikas. 

Vieną naktį jis išvis neatėjo. Kitė blaškėsi guolyje ir dūsavo taip gar- 
siai, taip ilgai, kad neapsikentusi juodaodė storulė nuskubėjo atnešti 
jai kažkokio karšto gėralo - skonis buvo rūgštokas, nepažįstamas. Ki- 
te užmigo, bet kitą rytą jai sviro ir maudė galva, ūžė ausyse. Ištisą 
dieną ji beveik nieko nevalgė. Ir tarnai šįsyk žvelgė į ją su užuojauta. 

Vakare jis pasirodė. Vos įžengė pro duris ir mostu išgujo juodąją 
moterį, Kite pašoko, perlėkė visą kambarį ir, apimta isterijos, metėsi 

jam į glėbį. Šypsodamasis jis nusinešė ją atgal į lovą, ėmė ramiai, meto- 
diškai nuiminėti jos papuošalus bei nurenginėti drabužius. Kai ji liko 
gulėti priešais jį nuoga, baltutėle oda ir padūmavusiomis akimis, jis 
pasilenkė ir įbruko jai į burną saldainį, kurį pats laikė sukandęs danti- 
mis. Retkarčiais ji mėgindavo drauge su saldainiu sučiupti ir jo lūpas, 
bet jis buvo vikresnis ir visuomet spėdavo atlošti galvą. Jis ilgai šitaip 
ją erzino, kol pagaliau ji pratisai riktelėjo slopiu balsu ir liko gulėti 
nejudėdama. Belkasimo akys sužibo; jis išspjovė saldainį ir nužėrė ne- 
judrų jos kūną bučiniais. Kai Kitė atsipeikėjo, kambarys jau skendėjo 
tamsoje, o Belkasimas gulėjo šalia jos kietai įmigęs. Po šio atsitikimo 
jis kitąsyk nesirodydavo ištisas dvi dienas, kad sugrįžęs priverstų ją 
visiškai išsikraustyti iš proto. Ir tada erzindavo ją be galo, kol ji pra- 
trūkdavo klykti ir daužyti jį kumščiais. Tarpus tarp jo apsilankymų 
užpildydavo karštligiškas laukimas, nekantraudama ji įsijaudrindavo 
taip, kad sąmonė nebetiksuodavo jokių kitų pojūčių. 

Galų gale atėjo tas vakaras, kai patarnaujanti moteris lyg ir be jo- 
kios akivaizdžios priežasties atnešė jai rūgščiojo geralo; ji stovėjo šalia 
ir rūsčiai žvelgė į Kitę, kol ši išgėrė stiklinę iki dugno. Kitė atidavė 
stiklinę ir pajuto, kaip stingsta širdis: vadinasi, šiąnakt Belkasimas ne- 
ateis. Nepasirodė jis ir kitą dieną. Paskui penkis vakarus iš eilės Kitę 
vertė gerti tą patį eliksyrą, jai rodėsi, - kaskart vis rūgštesnį. Ištisą 
dieną ji neišsivaduodavo iš klampaus stingulio, atsisėsdama tik tada, 
kai jai atnešdavo valgyti. 

Jai dingojosi, kad už durų protarpiais suskardena aštrūs moterų bal- 
sai; šis triukšmas primindavo jai, kad pasaulyje egzistuoja baimė, ir 
kelias minutes jausdavosi baisiai prislėgta ir nelaiminga, bet, kai vis- 
kas nurimdavo, ji jau nebemanydavo girdėjusi balsus ir išvis apie tai 
užmiršdavo. Šeštąją naktį ji netikėtai sumąstė, kad Belkasimas jau nie- 
kada nebesugrįš. Gulėjo sausomis akimis, stebeilydama į baldakimą 
virš galvos, į prietemoje vos įžiūrimas užuolaidų klostes - kambarį apš- 
vietė vienintelė karbidinė lemputė prie durų, ten, kur sėdėjo storoji 
moteris. Šitaip gulėdama, Kitė verpė vaizduotės siūlą: štai Belkasimas 
išdygsta tarpdury, prisiartina prie lovos, atitraukia užuolaidą — ir čia 
pat ji apstulbusi įžiūrėjo, kad keturiomis laiptelių pakopomis pas ją į 
lovą užlipo visai ne Belkasimas, o kažkoks jaunuolis nepažįstamu, nie- 
kuo neišsiskiriančiu veidu. Tik tada Kitė suvokė, kad bet koks pada- 
ras, nors trupučiuką, nors iš tolo primenantis Belkasimą, patenkintų ją 
lygiai taip pat, kaip ir pats Belkasimas. Ir jai pirmąsyk dingtelėjo, kad 
už šio kambario sienų tokių padarų knibždėte knibžda: kažkur visai 

netoli, gatvėse, o gal net šituose pačiuose namuose. Ir tarp visų tų vyrų 
neabejotinai atsirastų vienas kitas, nėmaž neprastesnis už Belkasimą, 
galintis ir geidžiantis apdovanoti ją ne mažesniu pasitenkinimu. Vien 
nuo minties, kad kuris nors iš jo brolių galbūt kaip tik dabar guli vos 
už kelių žingsnių, už sienos, į kurią rėmėsi lovos galvūgalis, ją nukrėtė 
skausmingas drebulys. Tačiau nuojauta primygtinai kuždėjo gulėti ir 
nejudėti; Kitė patyliukais pasisuko ant šono ir apsimetė mieganti. 

Neilgai trukus į duris pabeldė tarnaitė - Kitė sumojo, kad atkeliavo 
jau įprasta naktinių migdomųjų porcija; dar po akimirkos stambioji 
negrė atitraukė lovos užuolaidą, bet išvydusi, kad šeimininkė miega, 
pastatė stiklinę ant viršutinio laiptelio, o pati vėl sudribo guolyje prie 
durų. Kitė nejudėjo, bet širdis neįprastai daužėsi. „Juk tai nuodai“, — 
tarė ji sau. Jos nuodija ją - lėtai, po trupučiuką; tai štai kodėl nė karto 
nebuvo atėjusios jos kankinti. Gerokai vėliau ji pasikėlė, remdamasi 
alkūne, ir atsargiai dirstelėjo pro užuolaidos kraštą; net sudrebėjo, iš- 
vydusi stiklinę - ši buvo taip arti. Storulė garsiai šnarpštė tarpduryje. 

„Reikia ištrūkti iš čia“, - dingtelėjo Kitei. Jautėsi keistai budri. Bet, 
vos nusiropštusi nuo lovos ant grindų, išsyk suprato, kokia yra nusil- 
pusi. Pirmą kartą pajuto ir sausą žemės kvapą, tvyrantį kambaryje. 
Nuo netoliese stovinčios skrynios, aptrauktos jaučio oda, ji surinko 
visas brangenybes, kurias jai buvo dovanojęs Belkasimas, taip pat ir 
tas, kurias jis atėmė iš kitų trijų žmonų, viską paskleidė ant lovos. Pas- 
kui iš tos pačios skrynios pasiėmė savo kelionkrepšį ir ant pirštų galiu- 
kų nustypčiojo prie durų. Stambioji moteris vis dar kietai miegojo. 
„Nuodai!“ - niršiai sukuždėjo Kitė ir pasuko raktą. Kaip įmanydama 
atsargiau uždarė duris paskui save - jai pavyko nesukelti jokio triukš- 
mo. Bet dabar atsidūrė aklinoje tamsoje, tirtanti iš silpnumo; vienoje 
rankoje gniauždama kelionkrepšio rankeną, kitos pirštų galiukais ėmė 
švelniai čiuopti artimiausią sieną. 

„Privalau pasiųsti telegramą, - galvojo ji. - Tai greičiausias būdas su 
jais susisiekti. Juk čia kur nors būtinai turi būti telegrafas.“ Bet pirmų 
pirmiausia jai reikėjo ištrūkti į gatvę, o kelias iki šios tikriausiai tolimas. 
Kažkur pusiaukelėje, nuo gatvės ją skiriančioje tamsoje, Kitė dar galėjo 
susidurti su Belkasimu, o jo jai jau visiškai nebesinorėjo matyti. „Juk 
jis — tavo vyras“, - sušnibždėjo ji pati sau ir sekundę sustingo, apimta 
siaubo. Bet paskui vos susilaikė nesukikenusi: tai buvo tik dalis absur- 
diško žaidimo, kuriame jai pasitaikė dalyvauti. Vis dėlto žaisti teks ir 
toliau — bent jau tol, kol išsiųs telegramą. Kitė ėmė kalenti dantimis. 
„Ar negalėtum suimti savęs į nagą bent jau tol, kol išsprūsi į gatvę?“ 

Siena kairėje pusėje staiga pasibaigė. Kitė kuo atsargiausiai žingtelė- 
jo dar porą žingsnelių pirmyn ir šlepete apautos kojos pirštais užčiuo- 
pė grindų briauną. „Čia bus vieni tų nelemtų laiptelių be jokio turėk- 
lo!“ —- tarė ji sau. Neskubėdama ji nuleido ant grindų lagaminėlį, 
apsisuko, vėl surado sieną ir, prisilaikydama jos, grįžo tuo pačiu keliu, 
kuriuo atėjusi, kol pirštais užčiuopė duris. Be garso pravėrė jas, pasiė- 
mė mažytę skardinę lempelę. Moteris, mieganti prie durų, nebuvo net 
krustelėjusi. Kitei pavyko sėkmingai uždaryti duris. Dabar, kai jau lai- 
kė rankoje lempelę, nustebo išvydusi, kaip netoli paliko kelionkrepšį. 
Šis riogsojo prie pat nuolydžio briaunos, bet visai čia pat buvo ir viršu- 
tinė laiptelių pakopa; net jei ji ir būtų kritusi, tai - nelabai žemai. Kitė 
lėtai nulipo žemyn, sergėdamasi nenikstelėti kojos - laipteliai buvo su- 
kiužę, ištrupėję. Ji atsidūrė siaurame koridoriuje, abiejose jo pusėse 
rikiavosi uždarytos durys. Gale koridorius staigiai suko dešinėn ir iš- 
vedė į atvirą vidinį kiemelį, pakreiktą šiaudais. Siauras mėnulio pjau- 
tuvas virš galvos liejo balzganą šviesą; Kitė priešais save išvydo didžiu- 
les duris, o pasienyje greta jų, - keletą miegančiųjų pavidalų. Ji užgesino 
lempelę, pastatė ją ant žemės. Bet, priėjusi prie durų, netruko įsitikinti, 
kad atitraukti masyvų skląstį - ne jos jėgoms. 

„Privalai jį išjudinti“, — įtikinėjo ji save, bet jautėsi silpna, liguista, 
pirštai bejėgiškai nuslysdavo šaltu skląsčio metalu. Kitė pakėlė lagami- 
nėlį ir vožtelėjo juo į skląsčio galą, jai pasirodė, kad gelžgalis trupučiuką 
pasislinko. Bet tą pat akimirką sujudėjo vienas iš miegančiųjų netoliese. 

— Echkoon?* - išgirdo ji vyrišką balsą. 

Kitė akimoju susigūžė ir nuropojo už prikimštų maišų krūvos. 

— Echkoon? - pakartojo balsas, jau gerokai suirzęs. Vyriškis valan- 
dėlę luktelėjo atsako, paskui vėl užmigo. Kitė ketino pamėginti laimę 
dar kartą, bet pernelyg smarkiai krėtė drebulys, pernelyg daužėsi šir- 
dis. Ji atsišliejo į maišų krūvą ir užsimerkė. Ir tuojau pat iš namo gel- 
mės atsklido prislopintas būgno dundėjimas. 

Kitė pašoko. 

„Ženklas, - nutarė ji. - Na, žinoma. Būgnas dundėjo ir tada, kai 
pirmąsyk patekau čionai.“ Dabar jau išsisklaidė paskutinės abejonės: 
jai tikrai pavyksią išsprūsti laukan. Ji dar valandžiukę pailsėjo, paskui 
nuskubėjo per kiemą garso kryptimi. Dabar jau aidėjo du būgnai, abu 
drauge. Kitė šmurkštelėjo pro duris į tamsą. Ilgas koridorius išvedė ją 
į dar vieną mėnesienos nutviekstą vidinį kiemelį; dar tik artėdama prie 


* Kas ten? (Arab.) 

jo ji pastebėjo duris, pro kurių apačią skverbėsi geltona šviesa. Kieme- 
lyje ji šiek tiek palūkuriavo, klausydamasi nervingo, iš kambario sklin- 
dančio ritmo. Būgnų dundėjimas pažadino artimiausius gaidžius, šie 
pratrūko giedoti. Kitė švelniai patapšnojo duris, tačiau būgnų gaude- 
sys nenutrūko, atvirkščiai, jiems antrinti ėmė laibas, spigus moters bal- 
sas, nuolat kartojantis tą patį zirzlų priedainį. Kitė ilgokai palaukė, 
kol pagaliau pavyko sutelkti drąsą, bet šįsyk ji jau pabeldė garsiai ir 
ryžtingai. Būgnai kaipmat nutilo, durys atsilapojo, ir ji markstydamasi 
įžengė vidun. Tarp išsklaidytų ant grindų pagalvėlių sėdėjo trys Belka- 
simo žmonos, visos dėbsojo į ją, išsproginusios akis iš nuostabos. Kitė 
stovėjo tiesi kaip styga, sustingusi, lyg tamtyč atėjusi susidurti akis į 
akį su nuodinga gyvate. Patarnaujanti mergaitė uždarė duris ir liko 
stovėti, atsirėmusi į jas. Galiausiai trejetas žmonų pametė savo būgnus 
ir prapliupo kažin ką aiškinti - visos vienu metu, mosuodamos ranko- 
mis, rodydamos į viršų. Viena pašoko ir pripuolusi prie Kitės suskato 
grabaliotis jos plazdančio balto drabužio klostėse, matyt, ieškodama 
brangenybių. Atsmaukė ir ilgas rankoves, graibstydama apyrankių. 
Kitos dvi susijaudinusios mosikavo į lagaminėlį. Kitė stovėjo nejudė- 
dama ir laukė, kol šitas košmaras baigsis. Primygtinai stumdydamos ir 
kumšnodamos, žmonos privertė ją pasilenkti ir surinkti lagaminėlio 
spynos kodą - kitomis aplinkybėmis šitokia operacija pati savaime bū- 
tų jas pakerėjusi. Tačiau dabar jos nekantravo, kupinos įtarimų. Kai 
tik kelionkrepšis buvo atidarytas, trejetas moteriškių supuolė prie jo, 
išvertė visą turinį ant grindų. Kitė tiktai stebeilijo į jas. Net negalėjo 
patikėti šitokia sėkme: moteriškėms kur kas labiau rūpėjo jos lagami- 
nėlis, nei ji pati. Kol jos įdėmiai apžiūrinėjo kiekvieną daiktelį, Kitė 
šiek tiek atitoko, galiausiai susitvardė tiek, kad ryžosi patapšnoti vie- 
nos moteriškių petį ir mostais paaiškinti, kad papuošalai liko kamba- 
ryje viršuje. Visos trys nepatikliai sužiuro į ją, viena išsyk pasiuntė tar- 
naitę užlipti viršun patikrinti. Bet, vos mergaitė pakilo eiti, Kitę apėmė 
siaubas, ji pabandė tarnaitę sulaikyti. Juk įeidama ji neišvengiamai pa- 
žadintų juodaodę storulę. Trejetas žmonų pasipiktinusios pašoko, už- 
virė šioks toks sambrūzdis. Bet netrukus visos penkios jau stovėjo ap- 
rimusios, sunkiai gaudydamos kvapą; tada Kitė nutaisė beviltišką veido 
išraišką ir prispaudė pirštą prie lūpų, paskui pabrėžtinai atsargiai nu- 
stypčiojo kelis žingsnius ant pirštų galiukų, vis mostelėdama ranka į 
tarnaitę. Galiausiai išpūtė žandus, mėgindama pavaizduoti nutukusią 
moterį. Visos akimoju ją suprato ir rimtai sulinksėjo galvomis - įprotis 
slapukauti buvo joms į kraują įaugęs. Kai tik tarnaitė išėjo, jos pa- 

mėgino Kitę iškamantinėti. „Wen timsbi?“* — ulbavo jos, labiau smal- 


siai nei piktai. Atsakyti joms Kitė negalėjo, tad tik bejėgiškai kratė gal- 
vą. Neilgai trukus grįžo mergaitė pasiuntinė ir, matyt, pranešė, kad 
visos brangenybės tikrai liko suverstos ant lovos - ir ne vien trejeto 
žmonų, bet ir kur kas daugiau papuošalų. Moterų veidai akivaizdžiai 
bylojo, kad jos nieko nesuprato, bet vis tiek apsidžiaugė. Kai Kitė pasi- 
lenkė susikrauti daiktų atgal į kelionkrepšį, viena jų atsitūpė greta ir 
emė kalbinti, jos balse nebebuvo justi nė lašo priešiškumo. Kitė nenuma- 
nė, ką jai aiškina mergina, prieš jos akis stovėjo užsklęstų durų vaizdas. 
„Turiu iš čia ištrūkti. Turiu iš čia ištrūkti“, - galvoje sukosi vienintelė 
mintis. Šalia pižamos voliojosi pluoštas banknotų. Šie nieko nesudomino. 

Susikrovusi visus daiktus, Kitė pasiėmė lūpų dažus ir mažytį veidro- 
dėlį; atsisukusi į šviesą, kruopščiai pasidažė. Moteriškės įvertino tai 
susižavėjimo šūksniais. Kitė padavė lūpų dažus ir veidrodėlį vienai iš 
jų, mostu paragino padaryti taip pat, kaip ir ji. Kai visos trys jau švytė- 
jo ryškiai raudonomis lūpomis ir džiūgaudamos apžiūrinėjo ir pačios 
save, ir viena kitą, Kitė ženklais paaiškino padovanosianti joms lūpų 
dažus, bet su viena sąlyga: atsilygindamos jos privalančios išleisti ją į 
gatvę. Jų veiduose aiškiai atsispindėjo ir entuziazmas, ir rūpestis: žmo- 
nos tik ir svajojo kuo greičiau atsikratyti Kitės, bet baiminosi Belkasi- 
mo įniršio. Visos trys suskato audringai tartis, Kitė tuo tarpu ramiai 
sėdėjo ant grindų greta savo kelionkrepšio. Stebėjo bruzdančias mote- 
ris netgi nejausdama, kad jų ginčas būtų kaip nors susijęs su ja. Spren- 
dimas buvo priimtas kažkur visai kitur, kažkur toli nuo šito nejaukaus 
mažyčio kambarėlio, kur įnirtingai tarškėjo žmonos. Kitė net nebežiū- 
rėjo į jas, ramiai įsistebeilijo tiesiog priešais save - buvo visiškai tvirtai 
įsitikinusi tikrai ištrūksianti iš šių namų, nes tai išpranašavo būgnų 
dundėjimas. Dabar tiktai reikėjo sulaukti, kol tai iš tikrųjų įvyks. Praė- 
jo nemažai laiko, bet pagaliau žmonos kažkur išsiuntė tarnaitę; grįžo ji 
lydima juodutėlio susitraukusio senučiuko, susimetusio į kuprą ir vos 
pakepėstuojančio. Drebančioje rankoje jis gniaužė didelį raktą. Nors 
sau po nosimi burbuliavo ir niurnėjo, vis dėlto buvo akivaizdu, kad 
seneliukas jau įtikintas. Kitė pašoko ant kojų, pasiėmė kelionkrepšį. 
Visos trys žmonos po vieną priėjo prie jos ir iškilmingai įsegė po bučinį 
į tarpuakį. Kitė nuskubėjo prie durų, kur jos laukė senučiukas, abu 
drauge perėjo vidinį kiemelį. Pakeliui jis ištarė jai kelis žodžius, bet 
atsakyti ji negalėjo. Senukas nusivedė ją į kitą namo dalį ir atrakino 
nedideles dureles. Kitė liko viena gatvės tyloje. 


* Kur tu keliauji? (Arab.) 

Apačioje tyvuliavo akinanti jūra, ankstyvo ryto šviesoje tviskanti si- 
dabru. Ji kniūbsčia gulėjo ant siauros uolos atbrailos, nukarusia galva, 
ir žvelgė į bangas, lėtai atplūstančias iš ten, kur lenktas horizontas stie- 
bėsi aukštyn, į dangų. Trupančiais nagais ji gremžė uolienas: buvo tvir- 
tai įsitikinusi, kad jeigu nesilaikys įsitvėrusi iš visų jėgų, kaipmat nu- 
garmės žemyn. Bet ar ilgai galės išsilaikyti šitaip, pakibusi tarp jūros ir 
dangaus? Atbraila nepaliaujamai siaurėjo, dabar jau briauna rėžėsi į 
krūtinę, gniauždama kvapą. O gal tai ji pati nepastebimai lėtai stūmėsi 
pirmyn, protarpiais vos vos pasikeldama remdamasi alkūnėmis, ir per 
plaukelį pasislinkdama arčiau krašto? Jos kūnas jau buvo tiek išsikišęs 
už briaunos, kad ji įžiūrėjo apačioje abiejose pusėse smygsančias pli- 
kas uolas, suskeldėjusias, dunksančias bokštų prizmėmis, o plyšiuose 
augo pilki, mėsingi kaktusai. Tiesiog po ja į statmeną uolos sieną be 
garso dužo bangos. Dar visai neseniai naktis buvo čia pat, tvyrojo drėg- 
mės prisisunkusiame ore, bet dabar jau atsitraukė po vandens pavir- 
šiumi. Dar valandėlę ji tobulai laikė pusiausvyrą: išsitempusi lyg lenta 
gulėjo ant atbrailos, galva išsikišusi į tuštumą. Ji įsmeigė žvilgsnį į vie- 
ną tolimą atplūstančią bangą. Bet tuomet, kai banga atlinguos iki uolos 
papėdės, jos galva jau bus pradėjusi svirti, pusiausvyra - sutrikdyta. 
Tačiau banga nejudėjo. 

— Pabusk! Pabusk! - sukliko ji. 

Ir atleido pirštus. 

Jos akys jau buvo atmerktos. Tryško pirmieji aušros atšvaitai. Uola, 
ant kurios jos gulėta, skaudžiai nuspaudė nugarą. Ji atsiduso ir trupu- 

čiuką pasislinko į šalį. Šiuo paros metu uolose už miesto buvo visiškai 
tyku. Ji pažvelgė į dangų, išvydo vis labiau skaidrėjančią erdvę. Vos 
vos virpinantys tą erdvę pirmieji garsai, regis, buvo ne daugiau nei 
atbalsiai esminės visa apimančios tylos, iš kurios ir buvo sutverti. Lėtai 
lėtai neregėjimo valdose ėmė formuotis artimiausios uolos, paskui - ir 
kiek tolesnės miesto sienos, bet kol kas - irgi tarsi iš apačioje slūgsan- 
čių šešėliuotų pirminių gelmių išsiliejančios formos. Tyras dangus, gre- 
ta šmėksantys krūmai, akmenėliai prie kojų - viskas buvo pamažu trau- 
kiama iš absoliučios nakties šulinio. Lygiai taip pat ir miglotos mintys, 
lyg dūmų sruogelės besivyniojančios keistame sąstingyje, kaustančia- 
me pačią jos esybę, padrikos ir užgimstančios tarsi be jos pačios valios 
pastangų, buvo tik nedrąsūs jos pačios esaties krustelėjimai, atitverian- 
tys nuo vis dar neišsivadėjusio miego - miego, kuris tebebuvo pernelyg 
galingas, kad sugrįžtų ir priimtų į savo glėbį. Bet ji taip ir nebenuklim- 
po į snaudulį - užgimstanti šviesa smelkėsi į akis, tačiau kol kas taip ir 
nepažadino jos pačios gyvybingumo; jai taip ir negrįžo jutimas, kad ji 
yra kur nors ar kas nors. 

Kai ėmė kamuoti alkis, ji pakilo, pasiėmė kelionkrepšį ir patraukė 
lygiagrečiai miesto sienai. Patekėjo saulė; sprando oda ji jau pajuto 
svilinančių spindulių kaitrą. Tad užsimaukšlino apsiausto gobtuvą. Iš 
tolumos atsklido miesto garsai: rėkaliojo žmonės, skalijo šunys. Ga- 
liausiai ji prasmuko pro beveik neišlenkta vartų arka ir vėl atsidūrė 
mieste. Niekas jos nepastebėjo. Turguje bruzdėjo gausybė juodaodžių 
moterų baltais drabužiais. Ji prisiartino prie vienos jų, paėmė iš jos 
rankos ąsotį su pasukomis. Atsigėrusi išvydo, kad moteris laukia, kol 
jai sumokės. Kitė suraukė antakius, pasilenkė, atsegė kelionkrepšį. Dar 
kelios moterys, kai kurios - nešinos kūdikiais, priraizgytais ant nuga- 
ros, stabtelėjo paspoksoti. Kitė ištraukė iš pluošto vieną tūkstančio fran- 
kų banknotą ir atkišo moteriai. Bet ši tik įsistebeilijo į pasiūlytą popie- 
rėlį ir mostu parodė jo neimsianti. Kitė taip ir liko stovėti, atkišusi 
pinigą. Kai tik prekeivė sumojo jokių kitų pinigų negausianti, iškart 
sukėlė baisiausią triukšmą, ėmė šauktis policijos. Aplink jas vis gau- 
siau spietėsi įsilinksminusios moterys, viena kita paėmė ir smalsiai ap- 
žiūrėjo pinigą, bet paskui grąžino Kitei. Jų kalba buvo nepažįstama, 
skambėjo kažkaip minkštai. Pro šalį prarisnojo baltas arklys, raitas 
ant jo sėdėjo aukštaūgis negras chaki uniforma, jo veidas, išvagotas 
gilių randų, priminė išdrožinėtą medinę kaukę. Kitė išsprūdo iš moterų 
apsupties ir ištiesė rankas, vildamasi, kad raitelis užsikels ją ant arklio, 

bet šis tik paskersakiavo į ją ir nurisnojo sau. Prie smalsuolių minios 
prisidėjo ir keletas vyrų, išsišiepę jie susibūrė kiek nuošaliau nuo mote- 
rų. Vieno iš jų žvilgsnis užkliuvo už banknoto, kurį Kitė vis dar laikė 
rankoje; tuojau prisiartinęs, jis ėmė nužiūrinėti ją pačią ir jos kelionk- 
repšį su vis labiau augančiu susidomėjimu. Kaip ir dauguma kitų, jis 
buvo aukštas, laibas ir labai juodos odos, ant pečių buvo užsimetęs 
palaikį burnusą, užtat vietoj čiabuviams įprastų ilgų apatinių drabužių 
mūvėjo baltas, tik neįtikėtinai purvinas europietiškas kelnes. Priėjęs jis 
patapšnojo jai ranką, pasakė kažką arabiškai - Kitė nesuprato. Tada 
paklausė: 

- Toi parles francais?* 

Kitė nepajudėjo iš vietos, nesumojo, ką reikėtų daryti. 

— Oui**, - atsakė galų gale. 

— Toi pas Arabe***, - pareiškė vyriškis, įdėmiai ją nužiūrinėdamas. 
Triumfuodamas atsigręžė į minią ir visiems paskelbė, kad dama - pran- 
cūzė. Visi kelis žingsnius atsitraukė, palikdami vyriškį ir Kitę rato vi- 
duryje. Prekeivė vėl suskato reikalauti savo užmokesčio. Bet Kitė vis 
dar stovėjo nejudėdama, tiesdama tūkstančio frankų banknotą. 

Vyriškis išsitraukė iš kišenės kelias monetas, mestelėjo jas burnojan- 
čiai moteriškei; ši suskaičiavo pinigus ir lėtai nukiūtino sau. Tačiau 
visi kiti, regis, neketino skirstytis: prancūzė dama, vilkinti arabiškais 
apdarais, - reginys atrodė tikrai vertas dėmesio. Vyriškiui tai nepati- 
ko, pasipiktinęs jis pabandė įtikinti žiūrovus pėdinti savais keliais. Pas- 
kui paėmė Kitę už rankos ir švelniai trūktelėjo. 

— Čia būti negerai, - pasakė. - Eime. 

Jis paėmė jos kelionkrepšį. Kitė leidosi tempiama per turgų, pro dar- 
žovių ir druskos kauges, pro triukšmingus pardavėjus ir pirkėjus. 

Kai jie priėjo šulinį, kur moterys sėmė vandenį ir pylė į ąsočius, Kitė 
pabandė ištrūkti. Dar akimirka - ir gyvenimas taps skausmingas. Jai 
grįžo žodžiai, o prakrapščius žodžių luobą atgis ir juose slypinčios min- 
tys. Kaitri saulė beregint jas išdžiovins - jas būtina laikyti susuptas, 
tamsoje. 

— Non! - riktelėjo ji ir pamėgino ištraukti ranką. 

— Madame, - priekaištingai ištarė vyriškis. - Eime, atsisėsime. 

Ir vėl ji leidosi jo vedama per minią. Pasiekę turgaus pakraštį, jie 
pasuko į arkadą, o ten šešėliuose išvydo duris. Koridoriuje buvo vėsu. 


*  Kalbi prancūziškai? (Pranc.) 
** Taip. (Pranc.) 


*** Tu ne arabė. (Pranc.) 

Jo gale stypsojo stora moteriškė languota suknele, rankomis įsispren- 
dusi į šonus. Jie nespėjo net prisiartinti, o ji jau šaižiai užkliegė: 

— Amarai! Kokią dar saloperie man čia atitempi? Puikiausiai žinai, 
kad vietinių moterų į viešbutį neįsileidžiu! Bene tu girtas? Allez! Fous- 
moi le camp!* 

Rūsčiai susiraukusi ji žengė artyn. 

Akimirką sutrikęs vyriškis atleido pirštus. Kitė net nesusimąsčiusi 
apsisuko ir patraukė atgal prie durų, bet jis tuoj pat atsigręžė ir vėl 
stvėrė ją už rankos. Ji pabandė nusipurtyti jo pirštus. 

- Ji supranta prancūziškai! - nustebusi sušuko moteris. - Ką gi, juo 
geriau. - Tik dabar ji pastebėjo kelionkrepšį. - O čia kas? — pasitei- 
ravo. 

— Tai jos. Ji - prancūzė ponia, - paaiškino Amaras šiek tiek papykęs. 

—- Pas bossible**, - sumurmėjo moteriškė. Prisliūkino arčiau, įdė- 
miai pažvelgė į Kitę. Ir galiausiai tarė: - Ab, pardon, madame* **. Kai 
jūs su tokiais drabužiais... - Ji užsikirto; kai vėl prašneko, jos balse vėl 
buvo justi įtarumas. - Juk suprantate, viešbutis čia padorus. - Ji nega- 
lėjo apsispręsti, bet pagaliau gūžtelėjo pečiais ir nelabai maloniai pri- 
dūrė: - Enfin, entrez si vous voulez****. - Ji pasitraukė į šalį, leisda- 
ma Kite: praeiti. 

Tačiau Kitė tik karštligiškai spurdėjo, mėgindama ištrūkti iš vyriš- 
kio gniaužtų. 

— Non, non, non! Je veux pas!***** — isteriškai klykė ji, nagais 
kabindamasi į jo ranką. Paskui staiga suglebo: laisvąja ranka apsivijo 
jo kaklą ir kūkčiodama pasidėjo galvą jam ant peties. 

Moteris įsistebeilijo į ją, paskui - į Amarą. Jos veidas sustingo. 

— Veskis tą suskretėlę lauk iš čia! - rūsčiai užriko. - Parvesk atgal į 
viešnamį, ten, kur ją ir radai! Et ne viens plus m'emmerder avec tes 
sales putains! Va! Salaud!****** 

Saulė lauke žilpino akis, regis, dar labiau nei anksčiau. Pro šalį sly- 
do molinės sienos ir blizgantys juodi veidai. Sodriai pasaulio monoto- 
nijai nebuvo galo. 

— Pavargau, - ištarė Kitė. 


* Išeik! Nešdinkis! (Pranc.) 

+: Negali būti. (Pranc.) 

**+ Atleiskite, ponia. (Pranc.) 

**** Įeikite pagaliau, jeigu norite. (Pranc.) 

***** Ne, ne, ne! Nenoriu! (Pranc.) 

*+**** Ir nemėgink daugiau man įkyrėti su savo pašvinkusiomis kekšėmis! Nešdinkis! 
Šunsnukis! (Pranc.) 

Juodu sėdėjo greta kits kito ant ilgos pagalvėlės kažkokios patalpos 
prietemoje. Priešais juos stovėjo fezą vilkintis negras ir tiesė po stiklinę 
kavos. 

— Noriu, kad visa tai baigtųsi, - labai rimtai pareiškė Kitė jiems abiem. 

— Oui, madame, - sutiko Amaras, tapšnodamas jai petį. 

Ji išgėrė kavą ir pusiaugula atsišliejo į sieną, žvelgdama į juos iš po 
beveik nuleistų vokų. Vyrai kalbėjosi tarpusavyje, jų šnekai nebuvo nei 
galo, nei krašto. Kitė ir nesuko sau galvos, apie ką jie galėtų šnekėtis. 
Kai Amaras galiausiai pakilo ir drauge su antruoju kažkur pasišalino, 
ji palūkėjo valandėlę, kol nutolo jų balsai, tada pati pašoko ir išskubė- 
jo pro dureles kitame kambario gale. Čia aptiko laiptelius. Ant stogo 
tvoskė toks karštis, kad ji net aiktelėjo. Duslų iš turgaus sklindančių 
balsų gaudesį beveik visiškai užgožė aplinkui zujančių musių zvimbi- 
mas. Kitė atsisėdo. Dar akimirka - ir pradės težti. Ji užsimerkė, ir mu- 
sės kaipmat ėmė rėplioti jos veidu, karštligiška skuba pakildamos, vėl 
nutūpdamos, vėl pakildamos, vėl nutūpdamos. Kitė pravėrė akis ir iš- 
vydo į visas puses išsidriekusį miestą. Terasomis išsidėsčiusiais stogais 
kibirkščiuodamas tvino šviesos srautas. 

Pamažu jos akys apsiprato su žilpinančiu žėrėjimu. Kitė sutelkė dė- 
mesį į daiktus, besivoliojančius ant molinių grindų greta jos: kažin ko- 
kių skarmalų skivytus, išdžiūvusį keisto pilkšvo driežo skeletą, nublu- 
kusias, sumaigytas degtukų dėžutes, kaugę baltų vištos plunksnų, 
tamsaus, sukrešėjusio kraujo sulipdytų į kezulą. Kažkur jai juk reikėjo 
nukeliauti, kažkur kažkas jos laukė. Bet kaip jiems pranešti, kad ji 
vėluos? Dėl to negalėjo būti jokių abejonių: ji tikrai atvyks smarkiai 
pasivėlinusi. Staiga ji prisiminė taip ir neišsiuntusi telegramos. Tą pat 
akimirką pro mažytes dureles išniro Amaras, pasuko prie jos. Ji ne be 
pastangų atsistojo ant kojų. 

— Palūkėk čia, - tarstelėjo, braudamasi pro jį; ji smuko vidun - įsau- 
lyje pasijuto pernelyg liguistai. 

Žmogus pažvelgė į popiergalį, paskui - į ją. 

— Kur norėsite ją pasiųsti? - pakartojo. 

Kitė bukai papurtė galvą. Jis padavė jai popierių - ir ji išvydo žo- 
džius, užrašytus jos pačios ranka: „NEGALIU SUGRĮŽTI“. Žmogus 
vis dar žiūrėjo į ją. 

— Ne, kažkas ne taip! - sušuko ji prancūziškai. - Noriu dar kai ką 
pridurti. 

Tačiau vyriškis vis dar žiūrėjo, kaip žiūrėjęs —- ne piktai, tiktai su 
lūkesčiu. Jo akys buvo mėlynos, jis želdino ūsiukus. 

— Le destinataire, s'il vous plait*, - pakartojo jis. 

Ji kyštelėjo lapelį jam, nes taip ir nesugalvojo jokių žodžių, kuriuos 
galėtų pridurti, o telegramą norėjo išsiųsti tuojau pat. Tačiau jau matė, 
kad žmogus nė neketina jos išsiųsti. Ji ištiesė ranką, palietė jo veidą, 
paglostė skruostą. 

— Je vous en prie, monsieur**, - ištarė maldaudama. 

Juos skyrė pertvara; jis atsitraukė per žingsnį, ir ji nebegalėjo jo pa- 
siekti. Kitė išpuolė į gatvę, išvydo ten stovintį tą juodaodį vyriškį, 
Amarą. 

— Greičiau! - sušuko ji, nė nestabtelėjusi. Jis kažką šūkaliodamas 
pasileido paskui ją. Kad ir kur ji suko, jis visąlaik buvo šalia - ir mėgi- 
no ją sulaikyti. „Madame!“ - kartojo be paliovos. Bet jis nesuprato 
pavojaus, o ji negalėjo sustoti ir jam paaiškinti. Tam nebebuvo laiko. 
Dabar, kai ji jau išsidavė, kai užmezgė ryšį su antrąja puse, lemtinga 
galėjo būti kiekviena minutė. Be jokios abejonės, jie dabar išsiners iš 
kailio, kad tik ją surastų, jie prakrapštys sieną, kurią ji susirentė, jie 
privers ją pažvelgti į tai, ką ji pati ten užmūrijo. Melynakio vyriškio 
išraiška pernelyg aiškiai bylojo, kad Kitė pati užvedė mechanizmą, ku- 
ris ją sutraiškys. Ir sustabdyti jį jau per vėlu. 

— Vite! Vite!*** — sušniokštė ji Amarui, kuris bambėdamas, visas 
išprakaitavęs, plumpino greta jos. Juodu išniro į atvirą erdvę šalia ke- 
lio, vedančio žemyn, prie upės. Šen ten kiurksojo vienas kitas pusnuo- 
gis elgeta, kiekvienas jų jiems prabėgantiems suskubdavo sumarma- 
liuoti savo trumpą maldelę. Jokių kitų žmonių nebuvo matyti. 

Galų gale jis ją prisivijo ir stvėrė už peties, bet ji su dvigubomis jėgo- 
mis metėsi pirmyn. Vis dėlto netrukus sulėtino žingsnį; tuo pasinaudo- 
jęs Amaras sugriebė ją tvirčiau ir privertė sustoti. Kitė susmuko ant 
kelių, atbula ranka persibraukė šlapią veidą. Jos akys vis dar tviekste 
tvieskė siaubu. Amaras atsitūpė dulkėse greta jos ir, nerangiai tapšno- 
damas ranką, bandė paguosti. 

— Kur jūs šitaip skubate? - galų gale paklausė. - Kas atsitiko? 

Ji neatsakė. Pro šalį šniokštė karštas vėjas. Tolumoje, lygiu, prie upės 
vedančiu keliu lėtai praslinko žmogus su dviem jaučiais. Amaras kal- 
bėjo: 

— Tai buvo mesjė Žofrua. Jis - geras žmogus. Nereikia jo bijoti. Jis 
jau penkeri metai dirba Postes et Telegrapbes. 


*  "Malonėkite adresatą. (Pranc.) 
** Prašau jus, pone. (Pranc.) 


*** Greičiau! Greičiau! (Pranc.) 

Pastarasis žodis suveikė tarsi įkaitinta adata, sminganti tiesiog į gy- 
vą kūną. Kitė pašoko. 

— Ne, aš nenoriu! Ne, ne, ne! - suaimanavo ji. 

- Ir dar žinote ką? - tęsė Amaras. - Pinigai, kuriuos jam siūlėte, čia 
negalioja. Tai Alžyro pinigai. Netgi Tesalite atsiskaityti galima tik Pran- 
cūzų Vakarų Afrikos frankais. Alžyrietiški pinigai - kontrabanda. 

— Kontrabanda, - pakartojo ji; tas žodis jai ničnieko nereiškė. 

—- Dėfendu!* - ištarė jis juokdamasis ir pamėgino pastatyti ją ant 
kojų. Saulė pliskino iš visų jėgų, Amaras irgi buvo apsipylęs prakaitu. 
Kitė tysojo suglebusi - pajudėti negalėjo, buvo visiškai išsekusi. Ama- 
ras valandėlę luktelėjo, privertė ją užsitraukti apsiausto gobtuvą ant 
galvos, išsitiesė ir pats, susisupęs į burnusą. Vėjas vis labiau stiprėjo. 
Smėlis skriejo plokščia juoda žeme tarsi įkypai srovenantis baltas 
vanduo. 

Staiga ji vėl prašneko: 

— Nusivesk mane į savo namus. Ten jie manęs nesuras. 

Tačiau jis nesutiko: pasiaiškino, kad nesą vietos, o ir šeima jo gausi. 
Bet pasisiūlė parvesiąs atgal ten, kur juodu kiek anksčiau gėrė kavą. 

— Juk tai kavinė, - pasišiaušė ji. 

— Bet ten Atalahas turi daugybę kambarių. Galėsite jam sumokėti. 
Netgi alžyrietiškais pinigais, kokių turite. Jis iškeis. Gal turite ir dau- 
giau? 

— Taip, taip. Kelionkrepšyje. - Ji apsidairė. - O kurgi jis? - paklausė 
išsiblaškiusi. 

— Palikote jį pas Atalahą. Jis jums grąžins. - Amaras išsišiepė ir nu- 
sispjovė. - Nagi, gal jau galime šiek tiek pasivaikščioti? 

Atalahą jie rado kavinėje. Kampe sėdėjo ir šnekučiavosi keletas tiur- 
banuotų pirklių iš šiaurės. Amaras ir Atalahas valandėlę šnektelėjo tarp- 
duryje. Paskui jie nusivedė Kitę į gyvenamąsias patalpas už kavinės. 
Kambariuose buvo labai tamsu ir vėsu, ypač - pačiame paskutiniame, 
kur Atalahas padėjo ant grindų jos kelionkrepšį, mostu rodydamas, 
kad ji galinti atsigulti ant pakloto kampe. Vos jis spėjo pasišalinti ir 
nuleisti durų angą dengiančią užuolaidą, Kitė atsigręžė į Amarą ir pri- 
sitraukė artyn jo galvą. 

— Privalai mane išgelbėti, - ištarė, nuberdama jo veidą bučiniais. 

— Taip, - rimtai patvirtino jis. 

Jo artumas guodė ir ramino tiek pat, kiek Belkasimo - trikdė. 


* Uždrausta. (Pranc.) 

Atalahas nebepakeėlė užuolaidos iki pat vakaro, kai atėjęs su lempe- 
le šios šviesoje išvydo juos abu, miegančius ant pakloto. Pastatė lempe- 
lę tarpduryje ir išėjo. 

Kiek vėliau Kitė pabudo. Kambarys buvo pritvinkęs kaitros, viešpa- 
tavo tyla. Kite atsisėdo ir pažvelgė į ilgą juodą kūną greta - blizgantis 
lyg statula jis gulėjo nejudėdamas. Ji uždėjo delną jam ant krūtinės: 
širdis plakė - lėtai, ritmingai. Krustelėjo rankos ir kojos. Prasimerkė 
akys, lūpose sušvito šypsena. 

—- Turiu didelę širdį, - tarė jis, uždėdamas delną ant jos rankos ir 
prispausdamas sau prie krūtinės. 

— Taip, - nesusimąsčiusi tarstelėjo ji. 

— Kai gerai jaučiuosi, manau, kad esu geriausias žmogus pasaulyje. 
Kai bloga, neapkenčiu savęs. Sakau: nieko iš tavęs doro, Amarai. Tu 
nukrėstas iš molio. 

Jis nusijuokė. 

Iš kitos namo dalies atsklido netikėtas garsas. Amaras pajuto, kaip 
Kitė susigūžė. 

— Kotu bijai? - paklausė. - A, žinau. Tu bijai todėl, kad esi turtinga. 
Todėl, kad turi krepšį, prikimštą pinigų. Turtingi visada visko bijo. 

— Aš nesu turtinga, - atsakė ji. Valandėlę patylėjo. - Galva. Skauda 
galvą. 

Ji ištraukė ranką iš po jo delno ant krūtinės ir prispaudė prie kaktos. 

Jis pažvelgė į ją ir vėl nusijuokė. 

— Tau nereikėtų galvoti. Ca c'est mauvais*. Galva - kaip dangus. 
Viduje visąlaik sukasi ir sukasi. Tik labai lėtai. Kai pradedi mąstyti, 
priverti ją suktis pernelyg greitai. Tada ir skauda. 

— Aš tave myliu, - pasakė ji, pirštu perbraukdama jam lūpas. Nors ir 
žinojo niekad negalėsianti iki jo prisikapstyti. 

— Moi aussi**, - atsakė jis, krimstelėdamas jos pirštą. 

Ji pravirko, kelios ašaros nutiško ant jo; Amaras žvelgė į ją smalsiai, 
retsykiais palinguodamas galvą. 

— Ne, ne, - tarė. - Trupučiuką gali paverkti, bet tik ne per ilgai. 
Truputį paverkti - gerai. Per ilgai - blogai. Niekad nereikėtų galvoti 
apie tai, kas baigta. - Šie žodžiai ją paguodė, nors ji ir negalėjo prisi- 
minti, kas yra pasibaigę. - Moterys visada galvoja apie tai, kas pasi- 
baigė, užuot galvojusios apie tai, kas prasideda. Mes sakome, kad gy- 
venimas yra uola, ir, kai kopi į ją, nevalia dairytis atgal. Gali supykinti. 


* Tai kenkia. (Pranc.) 
** Aširgi. (Pranc.) 

Švelnus balsas kalbėjo ir kalbėjo; galiausiai Kitė vėl atsigulė. Ir vis 
tiek buvo tvirtai įsitikinusi, kad priėjo liepto galą, kad jau labai greitai 
ją suras. Ir tada pastatys ją priešais didžiulį veidrodį, ir palieps: „Žiū- 
rėk!“ Ir ji bus priversta žiūrėti, o jau tada viskas tikrai bus baigta. 
Tamsus sapnas subyrės į šipulius, siaubo šviesa nė akimirką nebeiš- 
blės, į ją nuolat bus nukreiptas negailestingas spindulys, o skausmas, 
nepakeliamas skausmas, niekad nebeapmalš. Ji gulėjo prisispaudusi prie 
Amaro, drebėdama visu kūnu. Jis pakeitė padėtį, dar labiau prie jos 
priglusdamas, ir tvirtai suspaudė glėbyje. Kai ji kitą kartą pravėrė akis, 
kambaryje buvo tamsu. 

— Niekad negali atsakyti pinigų tam, kuris nori nupirkti šviesos, — 
tarė Amaras. Cirkštelėjo degtuką ir iškėlė liepsnelę. 

— Ojūs tikrai turtinga, - pareiškė Atalahas, po vieną skaičiuodamas 
jos tūkstantines. 

— Votre nom, madame* . Juk savo vardą tikrai prisimenate. 

Ji nereagavo - tai buvo vienintelis patikimas būdas jų atsikratyti. 

— C'est inutile**. Nieko iš jos neišgausite. 

- Jūs įsitikinusi, kad jos drabužiuose nėra visiškai jokio ženklo, iš 
kurio būtų galima nustatyti tapatybę? 

- Visiškai jokio, m0m capitaine. 

— Grįžkite pas Atalahą, paieškokite dar. Žinome, kad ji turėjo pini- 
gų ir kelionkrepšį. 

Protarpiais suskrebėdavo mažytis, įtrūkęs bažnyčios varpas. Vienuo- 
lės drabužis, jai vaikštant po kambarį, tyliai šiugždėjo. 

— Katerina Moresbi, —- sesuo jos vardą ištarė labai lėtai, smarkiai 
iškraipydama. - C'est bien vous, n'est-ce pas?*** 

— Jie suglobė viską, išskyrus pasą; mums dar pasisekė, kad radome 
bent jį. 

— Atsimerkite, madam. 

— Štai, išgerkite. Gėrimas šaltas. Tai limonadas. Nuo jo jums tikrai 
nebus bloga. 

Kažkieno delnas paglostė jai kaktą. 

— Ne! - sukliko ji. - Ne! 

— Pamėginkite gulėti visai ramiai. 

— Konsulas Dakare siūlo gabenti ją atgal į Oraną. Kaip tik laukiu 
atsakymo iš Alžyro. 


* "Jūsų vardas, ponia. (Arab.) 


** Beprasmiška. (Pranc.) 
*** Tai jūs, ar ne? (Pranc.) 

— Dabar rytas. 

— Ne, ne, ne, - aimanavo ji, sukandusi pagalvės antvalktį. Nė už ką 
neleisianti, kad kas nors panašaus atsitiktų. 

— Tenka šitiek gaišti, kol pamaitiname, tik todėl, kad ji kategoriškai 
atsisako atsimerkti. 

Kitė suprato, kad nuolatinės užuominos apie užmerktas jos akis lai- 
domos vien tam, kad išprovokuotų jos atsaką: „Juk aš atsimerkusi!“ 
O jau tada, šitaip įvilioję ją į spąstus, jie sakytų: „Šit kaip? Tu atsimer- 
kusi? Tuomet - žiūrėk!“ Ir jau tada ji liks visiškai bejėgė, akis į akį su 
kraupiu savo pačios atspindžiu, ir tada suries skausmas. O šitaip, bent 
retsykiais, jai pavykdavo akimirksnį išvysti prie durų stovinčios lem- 
putės apšviestą juodą, blizgantį Amaro kūną, gulintį greta jos, o kar- 
tais ji regedavo tik minkštą kambario tamsą, bet tai buvo nejudantis 
Amaras ir statiškas kambarys; laikas negalėjo prasiskverbti ten iš iš- 
orės ir priversti Amaro pakeisti padėties ar į šipulius sudaužyti gau- 
biančios tylos. 

— Viskas sutarta. Konsulas sutiko sumokėti Transafricaine bendro- 
vei už jos kelionę. Demuvo išskrenda rytoj rytą su Estienu ir Fušė. 

— Bet jai reikalingas palydovas. 

Stojo reikšminga tyla. 

— Užtikrinu: ji ramiai sėdės ir nejudės. | 

- Laimė, aš suprantu prancūziškai, - išgirdo ji savo balsą, prašneku- 
sį ta kalba. - Dėkoju, kad taip aiškiai viską išdėstėte. 

Šitoks sakinys, išsprūdęs iš jos pačios lūpų, jai pasirodė neįtikėtinai 
absurdiškas, ji prapliupo juoktis. Pati lyg ir neįžvelgė jokios priežasties 
liautis: juoktis buvo malonu. Kažkur, pačiame jos esybės centre, kažkas 
trūkčiojo ir žnaibėsi, versdamas jos kūną susiriesti dvilinką, o juoko 
pliūpsniai ritosi vienas paskui kitą. Jie gerokai užtruko, kol ją apmaldė, 
mat jų bandymai sutrukdyti jai juoktis, nors tai buvo taip natūralu ir 
taip gera, atrodė netgi dar juokingesni už jos pačios pasakytus žodžius. 

Kai viskas pagaliau baigėsi, kai ji pasijuto patogiai ir ėmė lenkti 
miegas, sesuo vėl prašneko: 

— Rytoj jūs išvykstate į kelionę. Tikiuosi, nepridarysite man dar dau- 
giau rūpesčių ir neversite jūsų aprengti. Puikiausiai žinau, kad sugeba- 
te apsirengti pati. 

Ji neatsakė, kadangi nė nemanė patikėti žinia apie kelionę. Ji ketino 
likti aname kambaryje, gulėti šalia Amaro. 

Sesuo ją pasodino, per galvą užmaukšlino standžią suknelę, kvepian- 
čią skalbiamuoju muilu. Ir be paliovos kalbino: „Tik pažvelkite į šiuos 


batelius. Kaip manote, jie jums tiks?“ Arba: „Ar jums patinka jūsų 
naujosios suknelės spalva?“ Kitė neatsakė. Vyriškio ranka sugriebė ją 
už peties, papurtė. 

— Gal padarysite man paslaugą ir atsimerksite, madam? - tarė jis 
griežtai. 

- Vous lui faites mal*, - pasakė sesuo. 

Drauge su kitais ji iš lėto slinko aidžiu koridoriumi. Silpnai sugaudė 
bažnyčios varpas, netoliese užgiedojo gaidys. Kitė pajuto vėsaus vėjo 
gūsį, nuslydusį skruostu. Paskui užuodė gazolino kvapą. Neaprėpia- 
mame ryto ore vyrų balsai skambėjo slopiai. Kai ją pasodino į auto- 
mobilį, Kitei suspurdėjo širdis. Kažkas tvirtai laikė ją už rankos, nepa- 
leisdamas nė akimirksnį. Vėjas veržėsi pro atvirus mašinos langus, 
užtvindydamas saloną aitriu degančios medienos kvapu. Pakeliui, kol 
jie trinkėjo keliu, vyrai kalbėjosi, bet Kitė nesiklausė. Galiausiai auto- 
mobilis sustojo ir labai trumpam stojo tyla, jos ausis pasiekė šuns loji- 
mas. Tada ją iškrapštė iš automobilio, ji išgirdo uždaromų durelių trink- 
telėjimą; kažkas nusivedė ją kietu paviršiumi. Kitei maudė kojas: spaudė 
per maži bateliai. Protarpiais ji tyliai, tarsi pati sau, ištardavo: „Ne.“ 
Tačiau tvirti gniaužtai taip ir nepaleido jos rankos. Gazolino kvapas 
sustiprėjo, jau rietė nosį. „Sėskitės.“ Ji atsisėdo, bet vyriškio ranka lai- 
kė ją ir toliau. 

Sulig kiekviena minute ji vis labiau artėjo prie skausmo; tiesa, kol 
galiausiai jį pasieks, turės praeiti dar labai daug minučių, bet tai buvo 
menka paguoda. Nesvarbu, ilgai ar trumpai artėsi - kelio gale vis tiek 
laukia tas pat. Kitė suspurdėjo, trumpą valandėlę dar mėgindama išsi- 
vaduoti. 

— Raoul! Ici!**, - sušuko vyriškis greta jos. Kažkas pastvėrė ją už 
kitos rankos. Ji vis dar bandė grumtis, kone susmukdama ant žemės 
tarp jų abiejų. Griūdama nusibruožė nugarą į skardinę lagamino, ant 
kurio jie sėdėjo, apkalą. 

— Elle est costaude, cette garce!*** 

Ji pasidavė, leidosi pakeliama ir vėl pasodinama - taip ir liko sėdėti 
tokia pat poza, atlošusi galvą. Bet čia už nugaros sumaurojo lėktuvo 
variklis, akimoju sutrupindamas kambario, kuriame ji gulėjo, sienas. 
Prieš akis plykstelėjo nuožmus žydras dangus - ir nieko daugiau. Vieną 
iki begalybės ištįsusią akimirką ji žvelgė į žydrynę. Kaip ir griausmingas, 


*  Darote jam bloga. (Pranc.) 
** Rauli, čionai! (Pranc.) 


*** Turi sveikatos šita bjaurybė! (Pranc.) 

viską užgožiantis riaumojimas, dangaus skliautas nušlavė bet ką, kas 
tik buvo jos sąmonėje, paralyžiavo kūną. Kadaise kažkas buvo jai sa- 
kęs, kad už dangaus slepiasi naktis, kad dangaus skliautas gobia ir 
sergsti apačioje esantį žmogų nuo visų tų siaubų, kurie tyko viršuje. 
Nemirksėdama ji stebeilijo į ištisinę tuštumą, ir širdies gelmėje kruste- 
lėjo sielvartas. Dabar jau bet kurią akimirką gali sutamsuoti įtrūkis, o 
jau tada plyšio kraštai prasiskirs ir iš angos išnirs milžiniški nasrai. 

— Allez! En marcbe!* 

Ji jau stovėjo; vyrai ją apsuko ir nuvedė prie tirtančio senutėlio Jun- 
ker lėktuvo. Pasodino į antrojo lakūno vietą kabinoje, diržais apjuosė 
krūtinę, pririšo rankas. Procedūra truko ilgai; ji abejingai stebėjo, kas 
vyksta. 

Lėktuvas skrido lėtai. Tą pat vakarą jie nusileido Tesalite, pernak- 
vojo svečių kambariuose pačiame oro uoste. Ji nieko nevalgė. 

Kitos dienos popietę jie pasiekė Adrarą; pūtė priešpriešinis vėjas. 
Lėktuvas nusileido. Dabar ji jau buvo nuolanki, valgė viską, kas buvo 
duodama, bet vyrai nerizikavo ir laikė jos rankas surištas. Viešbučio 
šeimininko žmona gerokai suirzo, kai teko ja pasirūpinti. Kitė buvo 
priteršusi drabužius. 

Trečiąją dieną jie pakilo auštant ir prieš saulėlydį pasiekė Vidurže- 
mio jūrą. 


* Eikite! Pirmyn! (Pranc.) 

Panelė Feri toli gražu nesidžiaugė jai skirta užduotimi. Oro uostas bu- 
vo toli nuo miesto, taksi automobilis - nežmoniškai prikaitęs ir siau- 
bingai kratė. Ponas Klarkas pasakė jai: „Turiu tau darbelio, rytoj pa- 
vakare teks šį tą nuveikti. Toji paklaikėlė, kuri buvo įstrigusi Sudane. 
Transafricaine pargabena ją čionai. Pamėginsiu pirmadienį įsodinti ją į 
American Trader laivą. Ji nesveika, o gal išsekusi ar dar galaižin kas. 
Bus geriausiai, jei gabensi ją tiesiai į Majestic viešbutį. Ponui Evansui, 
reziduojančiam Alžyre, kaip tik tą rytą galų gale pavyko susisiekti su 
jos artimaisiais Baltimorėje, tad viskas buvo sutarta. Kai taksi išriedė- 
jo iš miesto, saulė jau grimzdo už Santa Kruzo bastiono, dunksančio 
kalno viršūnėje, bet praeis dar gera valanda, kol iš tikrųjų nusileis. 

— Tegul jį griausmas, tą seną kerplėšą! - išsiplūdo ji. Jau nebe pirmą 
kartą ji siunčiama globstyti kokios apsirgusios ar į keblią padėtį pate- 
kusios tautietės. Tokia ar panaši užduotis panelę Feri užgriūdavo maž- 
daug kartą per metus, ir ji nepakentė to iš visos širdies. „Amerikietis 
be grašio kišenėje - šlykštus reiškinys“, - pareiškė ji ponui Klarkui. Jai 
netilpo galvoj, kuo koks nors išdegęs Afrikos gilumos lopinėlis galėjo 
patraukti bet kokį civilizuotą asmenį. Kartą pati buvo nuvykusi sa- 
vaitgaliui į Bou Saadą ir vos nenuleipo nuo karščio. 

Kai taksi privažiavo oro uostą, besileidžianti saulė jau buvo raudo- 
nai nudažiusi kalnų šlaitus. Panelė Feri panaršė rankinėje, iškapstė po- 
piergalį, kurį jai buvo davęs ponas Klarkas. Ponia Katerina Moresbi. Ji 
įmetė lapelį atgal į rankinę. Lėktuvas jau buvo nusileidęs ir dabar vieni- 
šas stovėjo lauke. Panelė Feri iššoko iš taksi, paprašė vairuotojo palaukti 

ir nuskubėjo prie durų su lentele: $alle d'Attente* . Išsyk ir pastebėjo 
prislėgtą moterį, kuri paniurusi sėdėjo ant suolo; greta įsitaisęs vienas 
iš Transafricaine mechanikų laikė ją už rankos. Moteris vilkėjo befor- 
mę mėlynai baltą languotą suknelę - tokią, kokia galėtų rengtis euro- 
pietiškais įpročiais šiek tiek persiėmusi tarnaitė; Aziza, pačios panelės 
Feri ateinanti valytoja, ir ta žydų kvartale nusipirkdavo kur kas ele- 
gantiškiau atrodančių drabužių. 

„Panašu, kad tikrai bus nugrimzdusi į patį dugną“, - dingtelėjo pa- 
nelei Feri. Tuo pat metu ji pastebėjo, kad moteris gerokai jaunesnė, nei 
ji tikėjosi. 

Panelė Feri nužingsniavo per ankštą laukiamąjį kambarėlį, pernelyg 
aiškiai jusdama, kokiais drabužiais vilki pati —- juos per praėjusias 
atostogas įsigijo Paryžiuje. Sustojo priešais laukiančią porą, nusišyp- 
sojo moteriai. 

— Ponia Moresbi? - prašneko. Mechanikas ir moteris atsistojo drau- 
ge, jis vis dar laikė ją už rankos. - Aš - iš vietinio Amerikos konsula- 
to. - Ji ištiesė ranką. Moteris blankiai šyptelėjo ir pati padavė ranką. - 
Reikia manyti, jūs visiškai išsekusi. Kiek dienų truko kelionė? Tris? 

— Taip. 

Moteris sielvartingai pažvelgė į ją. 

- Iš tikrųjų siaubinga, - pareiškė panelė Feri. Atsigręžė į mechaniką, 
ištiesė jam ranką ir padėkojo labai jau darkyta prancūzų kalba. Tam, 
kad galėtų pasisveikinti, vyriškis turėjo paleisti globotinės ranką, bet 
paskui tučtuojau vėl pastvėrė. Panelė Feri suirzusi suraukė antakius; 
jau tie prancūzai, kitąsyk — išties netašyti stuobriai. Ji nerūpestingai 
įsikibo moteriai į kitą parankę ir visi trys pasuko prie durų. 

— Merci, - dar kartą padėkojo vyriškiui panelė Feri, vylėsi - labai 
pabrėžtinai, paskui vėl kreipėsi į moterį: - O kur jūsų bagažas? Jau 
praėjote muitinę? 

— Neturiu jokio bagažo, - atsakė ponia Moresbi, žiūrėdama į ją. 

— Neturite? 

Panelė Feri nebesumojo, ką dar pridurti. 

— Viską praradau, - tyliai pasakė ponia Moresbi. Pagaliau jie pasie- 
kė duris. Mechanikas jas atidarė, paleido moters ranką ir atsitraukė, 
praleisdamas jas pirmas. 

„Na, galų gale“, - patenkinta pamanė panelė Feri, paskubomis 
stumdama ponią Moresbi prie taksi. 


* Laukimo salė. (Pranc.) 

— Kokia nelaimė! - garsiai šūktelėjo ji. - Iš tikrųjų baisu. Bet aš nėmaž 
neabejoju: viską atgausite. - Taksistas atidarė dureles, moterys sulipo į 
automobilį. Mechanikas liko kelkraštyje, bet nerimaudamas lydėjo jas 
žvilgsniu. - Juokinga, - kalbėjo panelė Feri. - Dykuma - didžiulė, bet 
ten iš tiesų niekas nepasimeta. - Durelės užsitrenkė. - Tiesa, kartais 
praeina bent keli mėnesiai, kol surandame. Pripažįstu: dabar naudos iš 
to - ne kažin kiek. - Ji pažvelgė į juodas medvilninės kojines, į suavėtus, 
nukleiptus rudus batelius. - Au revoir et merci, - dar šūktelėjo ji me- 
chanikui, ir automobilis trūktelėjo iš vietos. 

Kai jie išsuko į plentą, vairuotojas negailestingai numynė greičio 
pedalą. Ponia Moresbi lėtai papurtė galvą ir įsmeigė į ją maldaujamą 
žvilgsnį. 

— Pas si vite!* - sušuko panelė Feri vairuotojui. Vargšelė, jau žiojosi 
tarti, bet pajuto, kad tai bus kažin kaip neteisinga. - Tikrai nepavydžiu 
jums kelionės, kurią turėjote ištverti, - galiausiai pasakė ji. - Kažkoks 
siaubas, ne kelionė. 

— Taip, - vos girdimai sukuždėjo ponia Moresbi. 

— Žinoma, visuomet atsiranda tokių, kuriems visas tas purvas ir 
karštis - nė motais. Grįžta namo kliedėdami šitais kraštais. O aš štai 
jau beveik metai bandau išsiprašyti paskyrimą į Kopenhagą. 

Panelė Feri nutilo ir pažvelgė į kretantį vietinį autobusą, kurį jie 
kaip tik lenkė. Jai rodėsi, kad nuo greta sėdinčios moters sklinda labai 
silpnas, bet nemalonus kvapas. „Tikriausiai ji apnikta visų įmanomų 
ligų“, —- tarė sau. Stebėdama ją akies kraštu, panelė Feri galiausiai 
prašneko vėl: 

— Kiek laiko jūs ten išbuvote? 

— Ilgai. 

— Seniai nesveikuojate? - Ponia Moresbi pažvelgė į ją. - Telegramoje, 
kurią atsiuntė, jie pranešė, kad sergate. 

Ponia Moresbi nebesiteikė atsakyti, užsižiūrėjusi pro langą į temstantį 
kraštovaizdį. Priešaky, tolumoje, vis gausiau žiebėsi miesto žiburiai. 
„Tikriausiai taip ir bus“, - galvojo ji. „Tikriausiai kaip tik tai priežastis: 
ji sirgusi, galbūt netgi ne vienerius metus. Bet argi gali taip būti - sėdžiu 
sau ir nieko apie tai nežinau?“ - susimąstė ji. 

Kai jie jau važiavo miesto gatvėmis, kai už automobilio langų slinko 
pastatai, praeiviai, miesto transportas, visa tai atrodė gana įprastai — 
Kitę netgi apniko jausmas, kad šitą miestą ji, ko gero, pažįsta. Vis dėlto 

kažkas tikriausiai negerai: juk jeigu būtų kitaip, ji turėtų tikrai žinoti, 
ar jau yra čia buvusi, ar ne. 

— Apgyvendinsime jus Majestic viešbutyje. Ten jums bus patogiausia. 
Viešbutis, žinoma, ne itin prašmatnus, bet, savaime aišku, kur kas 
geresnis už bet ką, kur jums teko lankytis anuose kraštuose. 

„Tai dar švelniai tariant“, - pagalvojo panelė Feri ir nusijuokė. „Šitai 
pasiutusiai pasisekė, visus sustatė ant blakstienų, - tarė ji pati sau. — 
Toli gražu ne kiekviena tokia pakliūva į Majestic.“ 

Kai taksi sustojo prie viešbučio ir durininkas jau skubinosi artyn 
atidaryti automobilio durelių, panelė Feri vėl prašneko: 

— Ak, beje, jūsų bičiulis ponas Taneris per pastaruosius mėnesius 
verste užvertė mus laiškais ir telegramomis. Tikra užtveriamoji ugnis iš 
dykumos glūdumų. Jis taip smarkiai sielojosi dėl jūsų. 

Automobilio durelės atsidarė, ir ji dirstelėjo į sėdinčiosios šalia veidą; 
šis tą akimirksnį buvo toks keistas, toks blyškus, jame buvo taip aki- 
vaizdžiai įsispaudę beviltiškai tarpusavyje besigrumiantys jausmai, kad 
panelę Feri nusmelkė nuojauta, ar nebus leptelėjusi ko nors, ko sakyti 
nevertėjo. 

— Tikiuosi, atleisite už tokį mano perdėtą pasitikėjimą savimi, - tęsė 
ji jau trupučiuką abejodama, - bet mes pažadėjome tam ponui tučtuojau 
jį informuoti, kai tik pavyks užmegzti ryšį su jumis - jei išvis kada nors 
pavyks. Tiesa, aš niekad ir neabejojau, kad anksčiau ar vėliau būtinai 
jus aptiksime. Sachara, pažvelgus iš arčiau, ne tokia jau ir didelė. Taip 
nebūna, kad žmonės ten imtų ir pradingtų be pėdsako. Visai ne taip, 
kaip čia, šitame mieste, ar Kasbahe... 

Su kiekvienu žodžiu ji jautėsi vis nesmagiau. Atrodė, ponia Moresbi 
nė nemato greta stovinčio durininko, netgi išvis nereaguoja į aplinką. 

- Šiaip ar taip, - jau nekantraudama vėl prašneko panelė Feri, - kai 
tik jau tikrai žinojome, kad atvykstate, aš nedelsdama pasiunčiau 
telegramą tajam ponui Taneriui, tad nenustebčiau, jeigu jis jau dabar 
yra mieste, galbūt net šitame pačiame viešbutyje. Galėsite pasiteirauti. 

Ji ištiesė ranką. 

— Jeigu neprieštarausite, nepaleisiu taksi - tuo pačiu parvažiuosiu 
namo, - dar pasakė ji. - Mūsų biuras kalbėjo su viešbučio atstovais, 
taigi galite neabejoti: viskas sutvarkyta. Jei tik rytoj rytą užsuktumėte 
į konsulatą... 

Ji vis dar laikė ranką atkištą - nieko neįvyko. Ponia Moresbi sėdėjo 
lyg akmeninis paminklas. Jos veidas, protarpiais užklojamas kokio 
praeivio metamo šešėlio, protarpiais ryškiai apšviečiamas elektrinės 

viešbučio iškabos, įtaisytos prie durų, buvo toks persimainęs, kad panelė 
Feri neteko žado. Kokią sekundę ji dar žvelgė į plačiai atmerktas akis. 
„Dievulėliau, ta moteris visai kuoktelėjusi!“ — tarė ji sau. Ji atsidarė 
dureles, iššoko iš automobilio ir tekina pasileido į viešbučio registratūrą. 
Bet ten gerokai užgaišo, kol darbuotojas suprato, ko jai reikia. 

Po kelių minučių du žmonės išėjo pro viešbučio duris ir pasuko prie 
gatvėje laukiančio taksi. Dirstelėjo vidun, nužvelgė šaligatvį. Paskui 
pabandė kamantinėti taksistą, bet šis tik gūžtelėjo pečiais. Kaip tik tuo 
metu pro šalį nutarškėjo sausakimšas tramvajus, prisigrūdęs daugiausia 
vietinių uosto darbininkų su mėlynais kombinezonais. Vagonuose mirk- 
čiojo blausios lempelės, stovintieji keleiviai siūbavo. Pasukęs už kampo, 
skalambydamas varpeliu, tramvajus ėmė ropštis kalvos šlaitu aukštyn -— 
pro D'Eckmūbl-Noiseux kavinę, kur vakarinio vėjo blaškomos plazdėjo 
drobinės stoginės, pro Metropole barą su jo griaudėjančiu radiju, pro 
De France kavinę, žaižaruojančią veidrodžiais ir žalvariu. Jis triukš- 
mingai yrėsi pirmyn, skindamasis kelią per gatvę užtvindžiusią minią, 
girgždėdamas ir žviegdamas įveikė dar vieną posūkį ir ėmė lėtai kaps- 
tytis Galliėni alėja į viršų. Apačioje atsivėrė uostas, sumirgėjo jo žibu- 
riai - šviesos dėmelės švelniai siūbuojančiame vandenyje atrodė išsky- 
dusios. Dar toliau gatvių apšvietimas priblėso, pastatai čia buvo kur 
kas labiau nušiurę. Pasiekęs arabų kvartalo pakraštį ir vis dar sausa- 
kimšas, tramvajus plačiu lankstu apsisuko ir sustojo — čia buvo marš- 
ruto pabaiga. 


Bab el Hadidas, Fezas. 

